
1. fejezet - BEVEZETES AZ ÍTÉLETERŐ KRITIKÁJÁBA



ELSO VÁLTOZAT



I. A FILOZÓFIÁRÓL MINT RENDSZERRŐL



Ha a filozófiát a fogalmak által történő észmegismerés rendszerének tekintjük, úgy már ezzel elégségesen megkülönböztettük a tiszta ész kritikájától, amely tartalmazza ugyan egy ilyen megismerés lehetőségének filozófiai vizsgálatát, de nem alkotja részét ama rendszernek, hanem éppenséggel ő maga vázolja fel és vizsgálja meg legelőször a rendszer eszméjét.
A rendszer először csak formai és anyagi részre osztható fel; az előbbi (a logika) pusztán a gondolkodás formáját foglalja egybe a szabályoknak egy rendszerében, míg az utóbbi (a reális rész) a gondolkodás azon tárgyait veszi szemügyre szisztematikus módon, amelyeknek lehetséges a fogalmakból történő észmegismerése.
Mármost a filozófia eme reális rendszerét nem lehet másképpen felosztani, mint objektumainak eredendő különbsége alapján, illetve az e különbségből adódó azon lényegi eltérés szerint, amely a filozófia tartalmazta tudományos elvek között áll fenn: nevezetesen elméleti és gyakorlati filozófiára. Az első rész így a természet filozófiája, a második pedig az erkölcsök filozófiája kell hogy legyen; az előbbi tartalmazhat empirikus elveket is, az utóbbi viszont – minthogy a szabadság semmiképp sem lehet a tapasztalat tárgya – kizárólag tiszta a priori elveket.
Súlyos félreértés uralkodik azonban, méghozzá egy magára a tudományos tárgyalásmódra nézve is nagyon hátrányos félreértés abban a tekintetben, hogy mi tartandó a szó olyan jelentésében gyakorlatinak, hogy ezzel kiérdemelje a gyakorlati filozófiához történő besorolást. Azt hitték, hogy a gyakorlati filozófiához lehet számítani az államigazgatást és az államgazdaságot, a háztartási szabályokat és az érintkezés szabályait, valamint a lelki és testi jó közérzetre és egészségre vonatkozó előírásokat (miért nem mindjárt az összes mesterséget és művészetet?), mondván, hogy mindezek a gyakorlati tétéleknek egy bizonyos foglalatát jelentik. Csakhogy a gyakorlati tételek, ha a megjelenítés módja szerint eltérnek is, a tartalom szerint emiatt még nem különböznek szükségképpen a dolgok lehetőségét és meghatározásait magukban foglaló elméleti tételektől. Ilyen tartalmi eltérés kizárólag azoknál a gyakorlati tételeknél áll fenn, amelyek a törvények irányította szabadságra vonatkoznak. Az összes egyéb gyakorlati tétel nem több, mint elmélet olyasvalamiről, ami a dolgok természetéhez tartozik, csak éppen esetükben az elmélet arra a módra alkalmaztatik, ahogyan mi magunk e dolgokat valamely elv szerint megalkothatjuk; vagyis az ilyen tételek azt jelenítik meg, hogy a dolgok miként lehetségesek egy önkényes cselekvés révén (mely cselekvés maga a természeti okokhoz tartozik). így például ha felmerül az a mechanikai probléma, hogy egy adott erőnek egy adott teherrel való egyensúlyba hozásához megtaláljuk az erőkarok megfelelő viszonyát, akkor a feladat megoldása gyakorlati formulaként fejeződik ki ugyan, ám ez a formula mégsem tartalmaz mást, mint azt az elméleti tételt, hogy egyensúlyi állapotban az erőkarok hosszának aránya fordítottja az erő és a teher arányának; mindössze arról van szó, hogy létrejöttét illetően ezt a viszonyt úgy jelenítjük meg, mint amely egy olyan ok által lehetséges, amelynek meghatározó alapja e viszonynak a megjelenítése (ti. a magunk önkénye által). Ugyanez a helyzet minden olyan gyakorlati tétellel, amely pusztán tárgyak létrehozására vonatkozik. Ha adva vannak az ember boldogságának előmozdításával kapcsolatos előírások, és, példának okáért, csupán az a kérdés, hogy saját személyében mit kell tennie az embernek ahhoz, hogy részesülhessen a boldogságban, akkor csak a boldogság lehetőségének belső feltételeit jelenítjük meg – így a mértékletességet, a hajlamok kordában tartását, hogy ne váljanak szenvedéllyé stb. – mint a szubjektum természetéhez tartozókat, és egyúttal eme belső egyensúly létrehozásának módját mint egy önmagunk által lehetséges kauzalitást; ennélfogva mindent úgy jelenítünk meg, mint ami az objektum elméletéből közvetlenül következik saját természetünk elméletének vonatkozásában (önmagunkra mint okra vonatkozólag). Itt tehát a gyakorlati előírás, noha formulája szerint eltér, tartalma szerint nem különbözik egy elméleti előírástól, s így nincs is szükség a filozófia egy külön fajtájára ahhoz, hogy az alapoknak a következményeikkel való ilyen kapcsolatát belássuk. – Egyszóval mindazok a gyakorlati tételek, amelyek az önkényből mint okból vezetnek le valamit, amit a természet tartalmazhat, kivétel nélkül az elméleti filozófiához mint a természet megismeréséhez tartoznak; ezektől csak azok a gyakorlati tételek különböznek tartalmuk szerint specifikus módon, amelyek a szabadságnak adnak törvényt. Az előbbi tételekről azt mondhatjuk, hogy a természetfilozófiájának gyakorlati részét alkotják; külön gyakorlatifilozófiát viszont egyedül az utóbbi tételek alapoznak meg.
Megjegyzés



Sok múlik azon, hogy a filozófiát pontosan határozzuk meg részei szerint, ügyelve arra, hogy ami csupán a filozófiából adódó következtetés, vagy a filozófia alkalmazása adott esetekre – tehát amihez nem szükségeltetnek külön elvek –,  azt a filozófiának mint rendszernek a felosztásakor ne különítsük el önálló részként.
A gyakorlati tételeket vagy az elvek, vagy a következtetések tekintetében különböztetjük meg az elméletiektől. Az utóbbi esetben a gyakorlati tételek nem alkotják a tudomány külön részét, hanem az elméleti részhez tartoznak, a tudományból adódó következtetések külön fajtájaként. Mármost a dolgoknak a természettörvények szerinti lehetősége az elveket tekintve lényegi módon különbözik a szabadság törvényei szerinti lehetőségtől. Ez a különbség azonban nem abban áll, hogy míg az utóbbi lehetőség esetében az ok egy akaratban tételeződik, addig az előbbinél az akaraton kívül, magukban a dolgokban. Mert ha az akarat nem követ más elveket, mint amelyekről az értelem belátja, hogy a tárgy szerintük mint puszta természettörvények szerint lehetséges, akkor ilyen esetben a tétel, mely e tárgynak az önkény kauzalitása általi lehetőségét tartalmazza, nevezhető ugyan gyakorlati tételnek, ám elve szerint egyáltalán nem különbözik a dolgok természetét érintő elméleti tételektől, sőt sokkal inkább ez utóbbiaktól kell kölcsönöznie a saját elvét ahhoz, hogy egy objektum megjelenítése a valóságban ábrázolódhassék.
Azok a gyakorlati tételek tehát, amelyek tartalmuk szerint pusztán egy megjelenített objektum önkényes cselekvés általi lehetőségét érintik, csupán alkalmazásai egy teljes elméleti ismeretnek, s így nem alkothatják egy tudomány külön részét. Gyakorlati geometria mint különálló tudomány képtelenség, annak ellenére, hogy e tiszta tudomány számos olyan gyakorlati tételt tartalmaz, amelyek legtöbbjénél külön útmutatásra van szükség ahhoz, hogy a benne foglalt probléma megoldható legyen. Az a feladat például, hogy egy adott egyenesből és egy adott derékszögből hogyan lehet négyzetet szerkeszteni, gyakorlati tétel ugyan, de valójában tiszta következtetés az elméletből. A földméréstan (agrimensoria) úgyszintén semmiképp sem tarthat igényt a gyakorlati geometria elnevezésre, és nem tekinthető az általában vett geometria egy külön részének, hanem a geometria szko- lionjai közé tartozik, ti. e tudomány konkrét alkalmazásához.[1]
Még a természet empirikus elveken nyugvó tudományában, a tulajdonképpeni fizikában sem jogosult, hogy a kísérleti fizika néven összefoglalt, a természet rejtett törvényeinek feltárására irányuló gyakorlati eljárások a gyakorlati fizika elnevezést kapják, s így a természetfilozófia külön részének minősüljenek (ez éppoly képtelenség, mint a gyakorlati geometria). Hiszen magukat az elveket, amelyek szerint a kísérleteket végezzük, mindig is a természet ismeretéből, vagyis az elméletből kell venni. Ugyanez érvényes azokra a gyakorlati előírásokra, amelyek arra vonatkoznak, hogy miként hozzuk létre magunkban önkényes módon az elme bizonyos állapotát (például hogyan mozgassuk vagy fékezzük meg képzelőerőnket, hogyan elégítsük ki vagy gyengítsük a hajlamokat). Nem létezik gyakorlatipszí- chológia mint a filozófiának az emberi természettel foglalkozó külön része. Mert az ember mesterségesen létrehozandó állapotának lehetőségével kapcsolatos elveket azoktól az elvektől kell kölcsönözni, amelyek önmagunk meghatározásainak a természetünk mivoltából adódó lehetőségét érintik; így amaz előírások gyakorlati tételeket jelentenek ugyan, de miután nem rendelkeznek külön elvekkel, ezért nem alkotják az empirikus pszichológia gyakorlati részét, hanem csak ennek szkolionjaihoz tartoznak.
Ha közvetlenül egy objektumnak a mi önkényünk általi lehetőségét fogalmazzák meg, akkor a gyakorlati tételek általában véve – legyenek akár tisztán a prioriak, akár empirikusak – mindenkor a természet ismeretéhez és a filozófia elméleti részéhez tartoznak. Csak azoknak a gyakorlati tételeknek, amelyek közvetlenül határoznak meg szükségszerűként egy cselekvést, pusztán a cselekvés (általában vett törvények szerinti) formájának megjelenítésével, tekintet nélkül az általa megvalósítandó objektum anyagára: csak ezeknek a gyakorlati tételeknek lehet és kell rendelkezniük sajátlagos elvekkel (a szabadság eszméjében); s bár az ilyen gyakorlati tételek ezekre az elvekre az akarat egy objektumának fogalmát (a legfőbb jót) alapozzák, ez utóbbi mégis csupán közvetett módon, következtetésként tartozik a gyakorlati előíráshoz (melyet ekkor már erkölcsinek nevezünk). A természet ismerete (az elmélet) által nem is látható be e legfőbb jónak a lehetősége. Egyedül a szóban forgó tételek alkotják tehát az észmegismerés rendszerének egy külön részét, gyakorlati filozófia néven.
A kétértelműség elkerülése végett minden egyéb, a végrehajtásra vonatkozó tételt, soroltassák bármely tudományhoz is, gyakorlati helyett technikainak nevezhetünk. Mert minden ilyen tétel annak művészetéhez tartozik, hogy létrehozzunk valamit, amiről azt akarjuk, hogy legyen; s ez a művészet egy teljes elmélet esetén mindig puszta következtetés, nem pedig valamiféle olyan útmutatás, amely önmagában is megálló része volna az elméletnek. Ily módon a jártasság előírásai egytől egyig a technikához[2] tartoznak, tehát a természet elméleti ismeretéhez, ebből adódó következtetésekként. Az alábbiakban mindazonáltal a technika kifejezést fogjuk használni azokra az esetekre is, ahol a természet tárgyait pusztán úgy ítéljük meg, mintha lehetőségük művészeten alapulna, mely esetekben az ítéletek sem nem elméletiek, sem nem gyakorlatiak (a legutóbb megadott jelentésben), amennyiben sem az objektum mibenlétét, sem az objektum létrehozásának módját illetően nem határoznak meg semmit, hanem általuk magát a természet ítéljük meg, de pusztán a művészettel való analógia szerint, mégpedig a mi megismerőképességünkre való szubjektív vonatkozásban, s nem a tárgyakra való objektív vonatkozásban. Az ilyen esetekben nem magukat az ítéleteket nevezzük technikainak, hanem az ítélőerőt, melynek törvényein ezek az ítéletek alapulnak, valamint ennek megfelelően a természetet is; a szóban forgó technika, mivel nem tartalmaz objektíve meghatározó tételeket, nem is alkothat külön részt a doktrinális filozófián belül, hanem csupán megismerőképességeink kritikájában.


II. A FELSŐBB MEGISMERŐKÉPESSÉGEKNEK A FILOZÓFIA ALAPJÁUL SZOLGÁLÓ RENDSZERÉRŐL



Ha nem afilozófia felosztásáról van szó, hanem a fogalmak általi a priori megismerés képességének (a felsőbb megismerőképesség) felosztásáról, vagyis a tiszta ész kritikájáról – melyben azonban az észt csak a gondolkodásra való képesssége szerint vizsgáljuk (figyelmen kívül hagy-
va a tiszta szemléletmódot) akkor a gondolkodási képesség a szisz- tematikus megjelenítésben három tagból áll: az első az értelem mint képesség az általánosnak (a szabályoknak) a megismerésére, a második az ítéló'erőmint az a képesség, amely a különöst az általános alá szubszu- málja, a harmadik pedig az ész mint az a képesség, amely a különöst az általános által határozza meg (az elvekből történő levezetés képessége).
A tiszta elméleti ész kritikája, mely minden a priori megismerés forrásaival foglalkozott (tehát annak forrásával is, ami abban a szemlélethez tartozik), a természet törvényeit, a gyakorlati ész kritikája pedig a szabadság törvényét tárta fel; úgy tűnik tehát, hogy a két kritika már kimerítően megtárgyalta az összes a priori elvet a teljes filozófia számára.
De ha az értelem a természet a priori törvényeit, az ész pedig a szabadság törvényeit adja meg, akkor analógia szerint elvárható, hogy az ítélőerő, melynek közvetítése a két másik képesség összefüggését teremti meg, ezekhez hasonlóan szintén sajátlagos a priori elvekkel szolgáljon, méghozzá talán oly módon, hogy ezen elvekkel a filozófia egy külön részének alapját veti meg. Láttuk azonban, hogy a filozófia mint rendszer csak két részből állhat.
Csakhogy az ítélőerő egy olyan különleges, egyáltalán nem önálló megismerőképesség, amely valamely tárgyról sem fogalmakat nem ad, mint az értelem, sem eszméket, mint az ész, hanem pusztán máshonnan adott fogalmak alá szubszumál. Ha tehát egy eredendően az ítélőerőből származó fogalmat vagy szabályt keresünk, akkor ez nem lehet más, mint a természet dolgairól való olyan fogalom, amely a természetet úgy jeleníti meg, mint ami a mi ítéló'eró'nkhöz igazodik; tehát a természet olyan mibenlétéről lenne itt szó, amelyről nem alkotható semmilyen más fogalom, csak az, hogy elrendezettsége (mármint a természeté) a mi azon képességünkhöz igazodik, amellyel a különös adott törvényeket általánosabb, még nem adott törvények alá szub- szumáljuk; más szóval a keresett fogalom nem jeleníthetne meg mást, mint természet célszerűségét azon képességünk szempontjából, hogy megismerjük őt, amennyiben ehhez az szükséges, hogy képesek legyünk a különöst mint az általános alá tartozót megítélni és a természet fogalma alá szubszumálni.
Ilyen fogalom mármost a tapasztalatnak mint empirikus törvények szerinti rendszernek a fogalma. Mert igaz ugyan, hogy a tapasztalat egyfelől már rendszert alkot azon transzcendentális törvények szerint, amelyek az általában vett tapasztalat lehetőségének feltételeit tartalmazzák, de másfelől a különös tapasztalatban az empirikus törvényeknek olyan végtelen különfélesége és a természet formáinak olyan nagy heterogenitása lehetséges, hogy az értelemtől teljesen idegen kell hogy legyen az empirikus törvények szerinti rendszer fogalma, s egy ilyen egésznek nemhogy a szükségszerűsége, de még a lehetősége sem látható be számára. Azonban a különös tapasztalat, miközben az állandó elvek szerint egészében véve összefügg, nem nélkülözheti emellett az empirikus törvények szisztematikus összefüggését sem; mert csak így válik az ítélőerő számára lehetővé, hogy a különöst az általános alá, magasabb, bár továbbra is empirikus törvények alá szubszumálja, eljutva ezen az úton egész a legmagasabb empirikus törvényekig és az ezeknek megfelelő természeti formákig, tehát így válik lehetővé, hogy az ítélőerő a különös tapasztalatok aggregátumát a különös tapasztalatok rendszereként tekintse – ezen előfeltétel nélkül ugyanis nem jöhet létre a különös tapasztalatok mindenre kiterjedően törvényszerű összefüggése, azaz empirikus egysége.[3]
Ez az önmagában véve (minden értelmi fogalom szerint) esetleges törvényszerűség, melyet az ítélőerő – egyedül saját érdekében – a természetről előfeltételez, és a természetben feltételez, nem más, mint a természet formális célszerűsége. Ezt a formális célszerűséget, bár semmiképp sem nélkülözhető, csupán feltételezzük a természetben, s ily módon nem alapozzuk meg vele sem a természet elméleti megismerését, sem a szabadság gyakorlati elvét, ugyanakkor megkapjuk a természet megítélésének és kutatásának egy elvét, hogy segítségével a különös tapasztalatokhoz meg tudjuk keresni az általános törvényeket; mert ezt az elvet követve kell szert tennünk a különös tapasztalatokra, ha meg akarjuk teremteni azt a szisztematikus összekapcsolódást, amely egy összefüggő tapasztalathoz szükséges, és amelyet okunk van a priori módon feltételezni.
Az ítélőerő sajátlagos, eredendően belőle származó fogalma tehát a természetnek mint művészetnek a fogalma, más szóval a különös törvényei szerint tekintett természet technikájának fogalma; e fogalom nem alapoz meg elméletet, és – akárcsak a logika – nem jelent megismerést az objektumokról és mibenlétükről, hanem csupán egy elvet ad a tapasztalati törvények szerinti előrehaladáshoz, lehetővé téve így a természet kutatását. Ekképp a természetről való ismeretünk nem gazdagszik egy külön objektív törvénnyel, hanem csak ítélőerőnk számára alapozódik meg egy maxima arra vonatkozólag, hogy a természet megfigyelését a célszerűség elve szerint végezzük, s formáit ezzel vessük össze.
így tehát a filozófia, mint a természet és a szabadság megismerésének doktrinális rendszere, nem egészül ki új résszel; hiszen a természet művészetként való megjelenítése puszta eszme, mely a természet kutatásához szolgál elvül, tehát pusztán a szubjektum számára jelenti az elvet ahhoz, hogy az empirikus törvényeknek mint olyanoknak az aggregátumába, amennyire csak lehetséges, szisztematikus összefüggést vigyen, ami azáltal történhet, hogy a szóban forgó elvvel a természetnek vonatkozást tulajdonítunk ezen szükséglétünkre. Ennélfogva a természet technikájáról alkotott fogalmunk, mint a természet megítélésében alkalmazandó heurisztikus elv, megismerőképességünk kritikájához fog tartozni, mely kritika vele kapcsolatban megmutatja, hogy milyen késztetéstől hajtva jelenítjük meg technikaként a természetet, hogy honnan ered ez az eszme, és fellelhető-e valamely a priori forrása, s végül hogy használata meddig terjed, és milyen határokba ütközik; egyszóval ez a vizsgálódás a tiszta ész kritikája rendszerének, nem pedig a doktrinális filozófia rendszerének alkotja majd részét.

III. AZ EMBERI ELME VALAMENNYI KÉPESSÉGÉNEK RENDSZERÉRŐL



Az emberi elme valamennyi képességét kivétel nélkül a következő háromra vezethetjük vissza: megismerőképesség, öröm vagy örömtelenség érzése és vágyóképesség. Egyes filozófusok, akik különben gondolkodásmódjuk alapossága miatt minden dicséretet megérdemelnek, megpróbálták ugyan ezt a különbözőséget látszólagosnak nyilvánítani, s az összes képességet a puszta megismerőképességre visszavezetni. Nagyon könnyen kimutatható azonban, és egy ideje már be is látták, hogy hiábavaló az ilyen – egyébként igazi filozófiai szellemben történő – kísérlet arra, hogy a képességek különféleségébe egységet vigyenek. Mert a megjelenítések mindig is nagyon eltérők lesznek: amennyiben pusztán az objektumra és a megjelenítések tudatának egységére vonatkozik, úgy a megjelenítés a megismeréshez tartozik; amennyiben oly módon vonatkozik az objektumra, hogy egyszersmind az objektum valóságának oka, úgy a vágyóképességhez sorolandó; és végül amennyiben pusztán a szubjektumra vonatkozik, s önmagáért véve az alapot jelenti ahhoz, hogy egyszerűen csak megtartassák a szubjektumban meglévőként, úgy az öröm érzésével függ össze; ez az érzés pedig egyáltalán nem megismerés, nem is hoz létre megismerést, habár előfeltételezhet megismerést mint meghatározó alapot.
Empirikus úton kellő ismeretet szerezhetünk arról, hogy mi a kapcsolat valamely tárgy megismerése és a tárgy létezése feletti öröm vagy örömtelenség érzése között, vagy arról, hogy miként határozódik meg a vágyóképesség a tárgy létrehozására; de mivel ez az összefüggés nem a priori elven alapul, ezért az elme erői ennyiben csak aggregátumot alkotnak, nem pedig rendszert. Mármost igaz ugyan, hogy az öröm érzése és a másik két képesség között sikerül egy a priori kapcsolódást is kimutatni: amikor egy a priori megismerés, nevezetesen a szabadság észfogalma mint meghatározó alap kapcsolódik össze a vágyóképességgel, akkor ebben az objektív meghatározásban egyúttal szubjektíve is felfedezzük az akaratmeghatározottság jelentette örömérzést; csakhogy ebben az esetben a megismerőképesség nem az öröm vagy az örömtelenség közvetítésével kapcsolódik össze a vágyóképességgel, hiszen az öröm nem előzi meg vágyóképességet, hanem vagy csak a vágyóképesség meghatározására következik, vagy pedig talán nem más, mint annak érzete, hogy az akarat az ész által meghatározható, s ennyiben egyáltalán nem tekinthető olyan különös érzésnek és sajátos fogékonyságnak, amelyet az elme tulajdonságai között külön hely illetne meg. Mivel mármost az elme általában vett képességeinek elkülönítésében egyfelől kétséget kizáróan adva van egy olyan örömérzés, amely, független lévén a vágyóképesség meghatározásától, sokkal inkább épp maga jelentheti a vágyóképesség meghatározó alapját, másfelől viszont ahhoz, hogy ez az örömérzés egy rendszerben kapcsolódjék össze a másik két képességgel, az szükséges, hogy a másik két képességhez hasonlóan ne pusztán empirikus alapokon, hanem a priori elveken nyugodjék: ezért a filozófiának mint rendszernek az eszméjéhez szükségessé válik a nem empirikusan megalapozott öröm és örömtelenség érzésének kritikája (noha nem ennek doktrínája).
Mármost a fogalmak szerinti megismerés képességének a priori elvei a tiszta értelemben találhatók (a tiszta értelemnek a természetről való fogalmában), a vágyóképesség a priori elvei pedig a tiszta észben (a tiszta észnek a szabadságról való fogalmában); s így az elme általában vett tulajdonságai között megmarad egy középső képesség vagy fogékonyság, nevezetesen az öröm és örömtelenség érzése – ugyanúgy, ahogyan a felsőbb megismerőképességek között megmarad egy középső, nevezetesen az ítélőerő. Mi sem természetesebb ezért, mint azt gyanítani, hogy az ítélőerő éppúgy tartalmaz a priori elveket az öröm és örömtelenség érzése számára, mint az értelem és az ész a megismerő-, illetve a vágyóképesség számára.
Anélkül hogy ennek a kapcsolatnak a lehetőségéről e helyt még bármit is megállapítanánk, már most félreismerhetetlen az ítélőerő bizonyos alkalmassága arra, hogy az öröm érzése számára meghatározó alapul szolgáljon, vagy hogy benne a maga számára meghatározó alapot találjon. Mert a fogalmak által való megismerés képességének hármas felosztásán belül az értelem és az ész a maguk megjelenítéseit egyaránt az objektumra vonatkoztatják, hogy erről fogalmakhoz jussanak, az ítélőerő viszont csak a szubjektumra vonatkozik, s egyedül önmagáért véve nem alkot fogalmakat a tárgyakról; ennek pedig megfelel az, hogy míg az általában vett elmeerók általános felosztásában a megismerőképesség és a vágyóképesség egyaránt a megjelenítések objektív vonatkozását foglalja magában, addig az öröm és örömtelenség érzése mint fogékonyság csak a szubjektum meghatározása. Következésképp ha az ítélőerő önmagáért véve egyáltalán meghatároz valamit, akkor ez aligha lehet más, mint az öröm érzése; és fordítva, ha az öröm érzése egyáltalán rendelkezik a priori elvvel, akkor ez egyedül az ítélőerőben lesz fellelhető.

IV. A TAPASZTALATRÓL MINT AZ ÍTÉLŐERŐ SZÁMÁRA VALÓ RENDSZERRŐL



A tiszta ész kritikájában láttuk, hogy a természet, mint a tapasztalat minden tárgyának összessége, egészében rendszert alkot azon transzcendentális törvények szerint, amelyeket maga az értelem ad a priori módon (ti. a jelenségekre vonatkozólag, hogy ezek, egy tudatban összekapcsolódva, tapasztalatot alkothassanak). Épp ezért mind az általános, mind a különös törvények szerinti tapasztalatnak – ahogyan ez általában véve, objektíve tekintve lehetséges – szintén a lehetséges empirikus ismeretek rendszerét kell alkotnia (az eszmében). Ezt követeli meg ugyanis a természet egysége, azon összekapcsolódás elve szerint, amely kiterjed mindenre, amit a természet mint a jelenségek összessége tartalmaz. Ennyiben tehát az értelem transzcendentális törvényei szerinti általában vett tapasztalatot rendszernek, nem pedig puszta aggregátumnak kell tekinteni.
Ebből azonban nem következik, hogy a természet a maga empirikus törvényei szerint is az emberi megismerő képesség számára megragadható rendszert alkot, és hogy az ember számára lehetséges egy tapasztalatban szert tenni a természet jelenségeinek teljes körű és rendszeres összefüggésére, vagyis magára a tapasztalatra mint rendszerre. Az empirikus törvények különfélesége és heterogenitása olyan mértékű is lehetne, hogy számunkra részben lehetséges volna ugyan bizonyos észleleteket az alkalomadtán felfedezett különös törvények szerint egy tapasztalattá összekapcsolni, az azonban már sohasem lenne lehetséges, hogy magukat ezeket az empirikus törvényeket egy közös elv alatt rokonsági egységbe hozzuk egymással; mert hiába kell előfeltételeznünk egy transzcendentális törvények szerinti rendszert, önmagában véve nem lehetetlen – legalábbis amennyire az értelem ezt a priori megállapítani képes –,  hogy az empirikus törvények és a nekik megfelelő természeti formák, különféleségük és heterogenitásuk végtelen nagysága miatt, nyers és kaotikus aggregátumként jelenjenek meg számunkra, anélkül hogy a rendszernek akár a leghalványabb nyomát is mutatnák.
Ugyanis a természet térben és időben való egysége ugyanaz, mint a számunkra lehetséges tapasztalat egysége, lévén pusztajelenségek (megjelenítésmódok) foglalata, melynek csak a tapasztalatban lehet objektív realitása; és ha a természet egységét mint rendszert gondoljuk el – ahogyan ennek történnie kell –,  akkor a tapasztalatnak empirikus törvények szerinti rendszerként is lehetségesnek kell lennie. Szubjektíve szükségszerű transzcendentális előfeltevés tehát, hogy az empirikus törvények és a természeti formák tekintetében nem ama határtalanságában aggasztó különféleség és heterogenitás érvényesül, hanem a természet megfelel egy empirikus rendszerként felépülő tapasztalatnak, oly módon, hogy különös törvényei általánosabb törvények alatt affinitásban állnak egymással.
Ez az előfeltevés mármost az ítélőerő transzcendentális elve. Az ítélőerő ugyanis nemcsak arra szolgáló képesség, hogy a különöst az általános alá szubszumáljuk (ahol is ennek az általánosnak a fogalma adva van), hanem – fordítva – annak képessége is, hogy a különöshöz megtaláljuk az általánost. Az értelem a természetre vonatkozó transzcendentális törvényadásában teljesen elvonatkoztat a lehetséges empirikus törvények különféleségétől, s csupán az általában vett tapasztalat lehetőségének feltételeit veszi tekintetbe annak formája szerint. Az értelemben tehát nincs meg a különös természeti törvények affinitásának említett elve. Az ítélőerőnek viszont egy ilyen elvet kell megtennie eljárása alapjául, amennyiben pontosan az a feladata, hogy a különös törvényeket magasabb, noha továbbra is empirikus törvények alá hozza aszerint is, ami ugyanazon általános természeti törvények felől nézve különböző bennük. Hiszen ha az ítélőerő esetlegesnek tekintené a természeti formák közös – empirikus, de magasabb – törvények szerinti összhangját, akkor még esetlegesebb lenne az, hogy az ilyen természeti formák közti keresgélés során a különös észleletekbóí valamilyen szerencsés módon egy empirikus törvény alakuljon ki; az pedig még ennél is sokkal esetlegesebb volna, hogy a különféle empirikus törvények a maguk teljes összefüggésében megfeleljenek a lehetséges tapasztalatban való természetmegismerés szisztematikus egységének – hogy ez így lehessen, ahhoz egy a priori elv által előfeltételeznünk kell egy ilyen formát a természetben.
Azokban a divatba jött formulákban, hogy a természet a legrövidebb utat választja, hogy semmit sem tesz hiába, hogy formái különféleségében nincsenek ugrások (continuum formarum), hogy gazdag fajokban, de takarékos nemekben és hasonlók: mindezekben éppen az ítélőerő transzcendentális megnyilatkozását kell látnunk, ahogyan a tapasztalat mint rendszer számára, következésképp a maga szükségletének megfelelően egy elvet rögzít. Egy ilyen természeti törvényt sem az értelem, sem az ész nem képes a priori megalapozni. Mert azt könnyű belátni, hogy pusztán formai törvényeiben – azokban, amelyek az általában vett tapasztalat tárgyává teszik – a természet a mi értelmünkhöz igazodik; azonban különös törvényeit, ezek különfélesé- gét és heterogenitását tekintve ugyanez a természet mentes a mi törvényadó megismerőképességünk minden korlátozásától. Ami a nevezett elvet megalapozza, az az ítélőerő puszta előfeltevése, mely- lyel önmaga használatát segíti elő, azt, hogy az empirikus törvények összeegyeztetése végett az empirikus különöstől mindenkor fel tudjon emelkedni a továbbra is empirikus általánoshoz. A tapasztalat számlájára nyilvánvalóan nem írható egy ilyen elv, hiszen éppenséggel csak ennek előfeltételezése mellett lehetséges szisztematikus módon tapasztalatokra szert tenni.

V. A REFLEKTÁLÓ ÍTÉLŐERŐRŐL



Az ítélőerő tekinthető először olyan képességnek, amely egy bizonyos elv szerint reflektál egy adott megjelenítésről, hogy megkapjon egy ezáltal lehetséges fogalmat, másodszor pedig olyan képességnek, amely egy alapul szolgáló fogalmat egy adott empirikus megjelenítés által meghatároz. Az első esetben reflektáló, a másodikban meghatározó ítéló'eró'ról van szó. A reflektálás (megfontolás) annyit tesz, hogy az adott megjelenítéseket vagy más megjelenítésekkel, vagy saját megismerőképességünkkel hasonlítjuk össze, egy ezáltal lehetséges fogalom vonatkozásában. A reflektáló ítélőerő az, amit megítélőképességnek (fla- cultas diiudicandi) is szokás nevezni.
A reflektáláshoz (amely még az állatoknál is megvan, jóllehet csak ösztönszerűen megy végbe, azaz nem egy általa elérendő fogalom, hanem például egy általa meghatározandó hajlam vonatkozásában) ugyanúgy szükségünk van egy elvre, mint a meghatározáshoz, ahol az objektum alapul vett fogalma az, ami az ítélőerő számára a szabályt előírja, és így az elvet képviseli.
A természet adott tárgyairól való reflexió elve pedig úgy hangzik, hogy minden természeti dologhoz találhatók empirikusan meghatá- rozottfogalmak,* ami annyit jelent, hogy a természet alkotásait illetően mindig előfeltételezhetünk egy olyan formát, amely általános, számunkra megismerhető törvények szerint lehetséges. Mert ha ezt nem előfeltételezhetnénk, s nem tennénk meg ezt az elvet az empirikus megjelenítések kezelésének alapjául, akkor minden reflektálás pusztán találomra és vaktában történnék, és nem volna semmi alapunk abban bízni, hogy összhangban van a természettel.
Ami az általános természetfogalmakat illeti, melyek alatt egyáltalán lehetséges egy tapasztalati fogalom (minden különös empirikus meghatározás nélkül), ezeknél az értelemnek az általában vett természetről való fogalma már tartalmazza az útmutatást a reflexió számára, tehát itt az ítélőerőnek nincs szüksége külön elvre a reflexióhoz; feladata az, hogy az általános természetfogalmakat a priori módon sematizálja, és a sémákat minden empirikus szintézisre alkalmazza, mely szintézis nélkül egyáltalán nem volna lehetséges tapasztalati ítélet. Ilyenkor az ítélőerő a reflexióban egyszersmind meghatározó is, és az általános természetfogalmak transzcendentális sematizmusa egyben azon szabályként szolgál számára, amely alá az adott empirikus szemléletek szubszumálandók.
Ha azonban arról van szó, hogy adott empirikus szemléletekhez kell fogalmakat találni, olyan fogalmakat, amelyek előfeltételeznek egy különös természeti törvényt, mely szerint egyedül lehetséges bármely különös tapasztalat, akkor az ítélőerőnek egy saj átlagos elvre, mégpedig hasonlóképp transzcendentális elvre van szüksége a reflexióhoz; hiszen ekkor az ítélőerőt nem lehet visszautalni már ismert empirikus törvényekhez, a reflexiót pedig nem lehet átváltoztatni puszta összehasonlítássá olyan empirikus formákkal, amelyekhez már rendelkezünk fogalmakkal. Felmerül ugyanis a kérdés, hogy miként remélhetünk az észleletek összehasonlítása útján empirikus fogalmakra szert tenni a különböző természeti formákban meglévő közösről akkor, ha a természet – amint az nagyon is elgondolható – a maga empirikus törvényeinek nagyfokú különbözősége folytán ezekbe a formákba olyan mértékű heterogenitást helyezett, hogy minden, vagy legalábbis a legtöbb összehasonlítás hiábavalóan igyekezne e formák között összhangot, valamint fajok és nemek szerinti hierarchiát megállapítani. Az empirikus megjelenítések minden olyan összehasonlítása, amely arra irányul, hogy empirikus törvényeket, ezeknek megfelelő specifikus formákat, majd pedig e formáknak továbbiakkal való összehasonlítása által generikusan egyező formákat is megismerjen a természeti dolgokon: minden ilyen összehasonlítás előfeltételezi, hogy a természet a maga empirikus törvényei tekintetében is egy bizonyos, a mi ítélőerőnknek megfelelő takarékosságot és számunkra megragadható egyformaságot követ; s ennek az előfeltevésnek mint az ítélőerő a priori elvének minden összehasonlítást meg kell előznie.
Amikor tehát a reflektáló ítélőerő a jelenségeket meghatározott természeti dolgokról való fogalmak alá kívánja hozni, akkor nem sematikusanjár el, hanem technikailag, más szóval nem pusztán mechanikusan, mint az értelem és az érzékek irányítása alatt álló eszköz, hanem mintegy művészileg, ti. azon általános, de egyúttal meghatározatlan elv szerint, hogy a természet, úgyszólván ítélőerőnk javát szolgálva, célszerű módon rendeződik el egy rendszerben, úgy, hogy különös törvényei – melyekről az értelem semmit sem mond – megfelelésben vannak a tapasztalatnak mint rendszernek a lehetőségével; ez az elv olyan előfeltevés, amely nélkül nem remélhetünk eligazodni a lehetséges különös törvények különféleségének labirintusában. Az ítélőerő tehát a természet technikáját teszi a priori módon reflexiójának elvévé, ám anélkül hogy képes volna megmagyarázni vagy közelebbről meghatározni ezt a technikát, vagy hogy ehhez az általános természetfogalmak objektív meghatározó alapjával rendelkeznék (a magukban való dolgok megismeréséből); csupán azért követi a természet technikájának elvét, hogy saját szubjektív törvénye szerint, a maga szükségletének megfelelően, de egyúttal az általában vett természeti törvényekkel összhangban reflektálhasson.
A reflektáló ítélőerő elve, mellyel a természetet mint empirikus törvények szerinti rendszert gondoljuk el, csak az ítéló'erőlogikai használata számára jelent elvet; eredete szerint transzcendentális elv ugyan, ám csupán arra való, hogy általa a természetet a priori módon úgy tekintsük, mint aminek különfélesége az empirikus törvények alá tartozva egy logikai rendszert alkot.
Egy rendszer logikai formája pusztán az adott általános fogalmak (jelen esetben az általában vett természet fogalmának) tagolásában áll, mely úgy jön létre, hogy egy bizonyos elvet követve a különöst (jelen esetben az empirikust) úgy gondoljuk el, mint ami a maga különbözőségében az általános alatt foglaltatik. Mármost ha empirikusanjárunk el, a különöstől az általánoshoz felemelkedve, akkor a tagoláshoz a különféleség klassz fikációj a szükséges, mely úgy történik, hogy több, külön-külön valamely meghatározott fogalom alatt álló osztályt összehasonlítunk egymással, ezután pedig, ha a közös jegy szerint adva vannak a teljes osztályok, ezeket magasabb osztályok (nemek) alá szubszumáljuk, egészen addig, amíg el nem jutunk ahhoz a fogalomhoz, amelyik az egész osztályozás elvét tartalmazza (és a legfelsőbb nemet alkotja). Ha ellenben az általános fogalomból indulunk ki, hogy innen jussunk le a teljes tagoláson keresztül a különös fogalomhoz, akkor ez a művelet a valamely adott fogalom alá tartozó különféleség specifikációját jelenti, minthogy itt a legfelsőbb nemtől haladunk az alacsonyabbakig, az alnemekig vagy fajokig, aztán tovább, a fajoktól az alfajokig. A bevett szóhasználatban szokásos megfogalmazással szemben, hogy ti. az általános alatt álló különöst kell specifikálni, helyesebb azt mondanunk, hogy az általános fogalmat specifikáljuk, amikor megadjuk az alája tartozó különfélét. Hiszen a nem – logikailag tekintve – mintegy az az anyag, vagy az a nyers szubsztrátum, amelyet a természet többszöri meghatározással különös fajokká és alfajokká dolgoz fel; s így azt mondhatjuk, hogy a természet önmagát specifikálja egy bizonyos elv szerint (avagy egy rendszer eszméje szerint), analóg módon használva itt ezt a szót azzal, ahogyan a jogtudósok alkalmazzák, amikor bizonyos nyers matériák specifikációjáról beszélnek.[4]
A reflektáló ítélőerő a maga természete szerint nyilvánvalóan nem vállalkozhatnék arra, hogy empirikus különbözőségei szerint teljes egészében klasszifikálja a természetet, ha nem előfeltételezi, hogy maga a természet valamilyen elv szerint specifikálja transzcendentális törvényeit. Ez az elv pedig nem lehet más, mint hogy a természet megfelelésben áll magának az ítélőerőnek azzal a képességével, hogy a lehetséges empirikus törvények szerinti dolgok mérhetetlen külön- féleségében elégséges rokonságot találjon a dolgok között ahhoz, hogy őket először empirikus fogalmak alá (osztályokba), ez utóbbiakat pedig általánosabb törvények alá (magasabb nemekbe) foglalja, s így eljuthasson a természet empirikus rendszeréhez. – Ahogyan mármost egy ilyen klasszifikáció nem közönséges tapasztalati megismerés, hanem művészeti eljárás, ugyanúgy a természetet is művészetnek kell tekinteni, amennyiben olyannak gondoljuk el, mint ami a nevezett elv szerint specifikálja önmagát; az ítélőerő tehát szükségképpen a priori módon rendelkezik a természet technikájának elvével, mely technika abban különbözik a természet transzcendentális értelmi törvények szerinti nomotetikájától, hogy míg ez utóbbinál az elv törvényt jelent, addig az előbbinél csak szükségszerű előfeltevésként érvényesülhet.[5]
Az ítélerőerő sajátlagos elve tehát így hangzik: a természet az ítélőerő érdekében egy logikai rendszer formája szerint specifikálja empirikus törvényekké általános törvényeit.
Itt adódik mármost a természet célszerűségének fogalma, méghozzá mint a reflektáló ítélőerő sajátlagos fogalma, nem pedig az észé: hiszen a cél nem az objektumban tételeződik, hanem csak a szubjektumban, mégpedig ennek a reflektálásra való puszta képességében. – Célszerűnek ugyanis akkor nevezünk egy dolgot, ha a dolog létezése előfeltételezni látszik a dolog megjelenítését; márpedig a természet- törvények, amelyek olyanok, és úgy vonatkoznak egymásra, mintha az ítélőerő alkotta volna őket saját szükségletének megfelelően, hasonlatosak a dolgok olyan lehetőségéhez, amely előfeltételezi a dolgok megjelenítését mint alapjukat. Az ítélőerő tehát a maga elvével a természet célszerűségét gondolja el abban, ahogyan a természet empirikus törvények által specifikálja formáit.
Ezzel azonban nem magukat a természeti formákat gondoljuk el célszerűnek, hanem csupán egymáshoz való viszonyukat, valamint azt, hogy nagyfokú különféleségük mellett is beleillenek az empirikus fogalmak logikai rendszerébe. – Mármost ha a természet nem mutatna nekünk többet e logikai célszerűségnél, akkor már pusztán emiatt is volna ugyan okunk arra, hogy csodáljuk- mivel az általános értelmi törvények szerint semmiféle alapját nem tudjuk megadni ilyen célszerűségének-, azonban erre a csodálatra aligha lenne képes bárki más, mint a transzcendentálfilozófus, és még neki magának is csupán általánosságban kellene elgondolnia ezt a célszerűséget, anélkül hogy meg tudna nevezni egyetlen olyan meghatározott esetet, ahol a célszerűség in concreto bebizonyosodik.

VI. A TERMÉSZETI FORMÁKNAK MINT MEGANNYI KÜLÖN RENDSZERNEK A CÉLSZERŰSÉGÉRŐL



Az, hogy a természet úgy specifikálja önmagát empirikus törvényeiben, ahogyan az egy lehetséges tapasztalathoz mint az empirikus megismerés rendszeréhez szükséges: a természetnek ez a formája logikai célszerűséget jelent, nevezetesen a természet célszerű összhangját az ítélőerő azon szubjektív feltételeivel, amelyek az empirikus fogalmaknak az egységes tapasztalat egészében való lehetséges összefüggésére vonatkoznak. Ebből azonban nem következik, hogy a természet a maga alkotásaiban képes a reális célszerűségre, azaz arra, hogy egyes dolgokat rendszerek formájában hozzon létre. Mert e természeti dolgok anélkül mutatkozhatnak a szemlélet szerint puszta aggregátumoknak, s lehetnek ugyanakkor olyan empirikus törvények szerint lehetségesek, amelyek egy logikai tagolású rendszerben függnek össze más empirikus törvényekkel, hogy az egyes dolgok különös lehetőségét illetően szabad volna feltételeznünk egy olyan fogalmat, amely tulajdonképpeni módon mint feltétel viszonyul e lehetőséghez, azaz a természet olyan célszerűségét, amely magának a dolgok lehetőségének szolgálna alapjául. Vagyis amikor foldfajtá- kat, köveket, ásványokat és hasonlókat minden célszerű formát nélkülöző puszta aggregátumoknak látunk, ám egyszersmind olyan dolgoknak, amelyek belső jellegük szerint és lehetőségük megismerésbeli alapjai szerint olyan rokonságban állnak, hogy empirikus törvények alá foglalva beleillenek a dolgoknak a természet rendszerében való klasszifikációjába, akkor ezt anélkül látjuk így, hogy maguk a dolgok a rendszer formáját mutatnák.
A természeti formák abszolút célszerűségén így azt a külső alakot értem, vagy akár azt a belső felépítést is, amely olyan jellegű, hogy lehetőségének alapjául egy róla való eszmének kell szolgálnia ítélőerőnkben. A célszerűség ugyanis az esetlegesnek mint olyannak a törvényszerűsége. Ha alkotásait mint aggregátumokat nézzük, úgy a természet mechanikusan jár el, puszta természetként; viszont ha alkotásait – például a kristályképződményeket, a virágok különböző formáit vagy a növények és az állatok belső felépítését – mint rendszereket tekintjük, úgy a természet technikailag, azaz egyszersmind művészetként jár el. A természeti dolgok megítélésének e két módja között csak a reflektáló ítéló'eró' tesz különbséget, mely elfogadhatja, sőt talán el is kell hogy fogadja, hogy amikor maguknak az objektumoknak a lehetőségéről van szó, akkor a meghatározó ítélőerő (az ész elvei alatt állva) nem ad neki igazat, és a maga részéről talán mindent a mechanikai magyarázatmódra szeretne visszavezetve látni. Mert az, hogy egy jelenség magyarázata – mely az ész feladata objektív elvek szerint -mechanikai, nagyon is összefér azzal, hogy ugyanezen tárgynak a róla való reflexió szubjektív elvei szerinti megítélése egy technikai szabályt kövessen.
Mármost egyfelől igaz ugyan, hogy az ítélerő elve, mely szerint általános törvényei specifikációjában a természet célszerűséggel bír, semmiképp sem terjed addig, hogy ebből önmagukban véve célszerű természetiformák létrejöttére következtessünk (hiszen a természet empirikus törvények szerinti rendszere, melyet posztulálni csak az ítélőerőnek volt alapja, anélkül is lehetséges, hogy ehhez a természeti formáknak önmagukban célszerűeknek kellene lenniük), s így kétségtelen az is, hogy a célszerű formák csak a tapasztalat által adódhatnak; másfelől viszont – ha már egyszer megvan az alapunk ahhoz, hogy különös törvényei tekintetében a célszerűség elvét feltételezzük a természetben – mindig lehetséges és megengedett marad, hogy abban az esetben, ha a tapasztalat célszerű formájú természeti alkotásokat mutat nekünk, akkor ezt a célszerűséget ugyanarra az alapra vezessük vissza, amelyen az előbbi célszerűség is nyugodhat.
Még ha maga ez az alap netán az érzékin-túliban rejlik is, és túl van azoknak a belátásoknak a körén, amelyeket a természetről alkotnunk lehetséges, azért már azzal is nyertünk valamit, hogy a természeti formáknak a tapasztalatban megmutatkozó célszerűsége számára az ítélőerőben készenlétben áll a természet célszerűségének transzcendentális elve, mely ahhoz ugyan nem elégséges, hogy segítségével az ilyen formák lehetőségét megmagyarázzuk, de mégis megengedetté teszi legalább azt, hogy egy olyan különös fogalmat, mint amilyen a célszerűségé, a természetre és ennek törvényszerűségére alkalmazzunk, még ha ez a fogalom nem is lehet objektív természetfogalom, hanem pusztán a természetnek az elme egyik képességéhez való szubjektív viszonyából vétetik.

VII. AZ ÍTÉLŐERŐ TECHNIKÁJÁRÓL MINT A TERMÉSZET TECHNIKÁJA ESZMÉJÉNEK ALAPJÁRÓL



Mint megmutattuk, az ítélőerő teszi legelőször lehetővé, sőt szükségessé, hogy a természet mechanikus szükségszerűségén kívül elgondoljuk a természet célszerűségét is, melynek előfeltételezése nélkül nem jöhetne létre a szisztematikus egység a különös formák empirikus törvények szerinti mindenre kiterjedő klasszifikációjában. Mindenekelőtt láthatóvá vált, hogy a célszerűség elve, a természet tagoltságának és specifikációjának pusztán szubjektív elve lévén, a természeti formákat illetően semmit sem határoz meg. Ily módon tehát ez a célszerűség pusztán a fogalmakban maradna, és noha az ítélőerőnek a tapasztalatban való logikai használata arra a maximára támaszkodnék, mely szerint a természet – az objektumaira irányuló észhasználat érdekében – a maga empirikus törvényeiben egységet alkot, a természetben nem adódnának olyan alkotások, amelyek formájukkal megfelelnének a szisztematikus egység e különös fajtájának, nevezetesen a cél megjelenítése szerinti egységnek. – Mármost a természet azon kauzalitását, amely alkotásai mint célok formájának vonatkozásában érvényesül, a természet technikájának nevezném. Ez a technika ellentétes a természet mechanikájával, mely olyan kauzalitást jelent, ahol a különfélének az összekapcsolódása anélkül történik, hogy az egyesülés módjához egy fogalom szolgálna alapul; nagyjából úgy, ahogy bizonyos emelésre szolgáló eszközöket (például egy emelőru- dat vagy egy ferde lapot), melyek a célra irányuló hatásukat akkor is kifejthetik, ha ennek nem szolgál alapjául egy eszme, nevezhetünk ugyan gépeknek, de nem nevezhetjük őket művészeti alkotásoknak, mivel, bár használhatók célokra, nem pusztán az e célokra való vonatkozásban lehetségesek.
Az első kérdés itt az, hogy a természet technikája hogyan észlelhető alkotásain. A célszerűség fogalma egyáltalán nem a tapasztalat konstitutív fogalma, nem olyan meghatározása egy jelenségnek, amely az objektumról való empirikus fogalomhoz szükséges; a célszerűség fogalma ugyanis nem kategória. ítélőerőnkben akkor észleljük a célszerűséget, amikor pusztán reflektál egy adott objektumról, mégpedig akár annak empirikus szemléletéről, hogy ezt fogalomra hozza – nem meghatározott, mely fogalomra –,  akár magáról a tapasztalati fogalomról, hogy az e fogalom tartalmazta törvényeket közös elvekre hozza. Tehát voltaképpen az ítéló'erő technikai, a természetet pedig csupán mint technikait jelenítjük meg, amennyiben összhangban van az ítélőerő iménti eljárásával, és szükségessé teszi azt. Rögtön rátérünk arra, hogy a reflektáló ítélőerő célszerűség-fogalma, mely a megjelenítések célszerűségének belső észlelését lehetővé teszi, miként alkalmazható úgy is, hogy az objektumot mint alatta foglaltat jelenítsük meg.[6]
Minden empirikus fogalomhoz az öntevékeny megismerőképesség három művelete szükséges: 1. a szemléleti különfélének a felfogása (apprehensio), 2. az egyhefogás, azaz e különféleség tudatának szintetikus egysége egy objektum fogalmában (apperceptio comprehen- siva), 3. az e fogalommal korrespondeáló tárgy ábrázolása a szemléletben (exhibitio). Az első művelethez a képzelőerő szükséges, a másodikhoz az értelem, a harmadikhoz pedig az ítélőerő, amely, ha empirikus fogalomról van szó, meghatározó ítélőerő.
Mivel azonban a valamely észleletről való puszta reflexióban nem egy meghatározott fogalom a kérdés, hanem csak általában véve az a szabály, amely szerint egy észleletről az értelem mint a fogalmak képessége érdekében reflektálni kell, ezért világosan látható, hogy egy pusztán reflektáló ítéletben nem más történik, mint hogy a képzelőerő és az értelem azon viszonya, amelyben egy adott észlelet esetén ténylegesen állnak egymással, összehasonlíttatik azzal, ahogyan a két képességnek az ítélőerőben általában véve viszonyulnia kell egymáshoz.
Ha ekkor egy adott objektum formája az empirikus szemléletben olyannak mutatkozik, hogy az objektum különféléjének a képzelőerő által valófelfogása megegyezik egy értelmi fogalom (nem meghatározott, mely fogalom) ábrázolásával, úgy a puszta reflexióban az értelem és a képzelőerő kölcsönösen összhangban állnak egymással feladatuk előmozdítására, és a tárgyat mint célszerűt, de mint pusztán az ítélőerő számára célszerűt érzékeljük, következésképp magát a célszerűséget pusztán szubjektívnek tekintjük; ilyen esetben sem nem szükségeltetik meghatározott fogalom az objektumról, sem nem alkottatik ilyen fogalom, s így maga az ítélet nem megismerési ítélet. – Az ítéletet ekkor esztétikai reflexiós ítéletnek nevezzük.
Ezzel szemben ha előzőleg már a természet mechanizmusa szerint adva vannak empirikus fogalmak és empirikus törvények, és az ítélőerő egy ilyen adott értelmi fogalmat hasonlít össze az ésszel és az észnek a rendszer lehetőségére vonatkozó elvével, akkor, amennyiben a tárgyon ezt a formát (mármint a rendszer formáját) fedezzük fel, a célszerűséget objektívnek ítéljük, a dolgot pedig természeti célnak nevezzük, ami már egészen más, mint a dolgok meghatározatlanul célszerű természeti formákként való megítélése. A természet objektív célszerűségéről alkotott ítélet: teleológiai ítélet; ez megismerési ítélet, mely azonban nem a meghatározó, hanem egyedül a reflektáló ítélőerőhöz tartozik. Mert a természet technikája, legyen akár pusztán formális, akár reális, nem több, mint a dolgok viszonya ítélőerőnkhöz; egyedül az ítélőerőben lelhető fel ugyanis a természet célszerűségének eszméje, s így a természetnek pusztán az ítélőerőre való vonatkozásban tulajdonítunk célszerűséget.

VIII. A MEGÍTÉLŐKÉPESSÉG ESZTÉTIKÁJÁRÓL



Az „esztétikai megjelenítésmód” kifejezésben nincs semmi kétértelműség akkor, ha rajta a megjelenítésnek egy tárgyra mint jelenségre való vonatkoztatását értjük, mely a tárgy megismerését szolgálja; hiszen ekkor az „esztétikai” kifejezés annyit jelent, hogy egy ilyen megjelenítéshez szükségszerűen hozzátartozik az érzékiség formája (az, ahogyan a szubjektum afficiáltatik), mely ezért elkerülhetetlenül átvitetik az objektumra (de csak mint jelenségre). Ezért volt lehetséges a transzcendentális esztétika a megismerő képességhez kapcsolódó tudományként. Hosszabb ideje szokás azonban egy megjelenítés módot olyan jelentésben is esztétikainak, azaz érzékinek nevezni, hogy ezen a megjelenítésnek nem a megismerő képességre, hanem az öröm és örömtelenség érzésére való vonatkozása értendő. Mármost igaz ugyan, hogy az így nevezett érzést, más kifejezés híján, szoktuk érzéknek is hívni (állapotunk módosulását értve rajta), ám ez nem objektív érzék, melynek meghatározódása a tárgy megismeréséhez volna használható, hanem olyan, amely egyáltalán nem járul hozzá a tárgyak megismeréséhez (hiszen valamit örömmel szemlélni: ez a szubjektum fogékonyságát jelenti, míg a megismerésnél a megjelenítés az objektumra vonatkoztatik). Éppen ezért, mivel az érzés meghatározódása mindig pusztán szubjektív jelentőséggel bír, az érzés esztétikája – eltérően a megismerő képesség esztétikájától – nem lehetséges tudományként. Az „esztétikai megjelenítésmód” kifejezésben tehát mindig megmarad valami elkerülhetetlen kétértelműség akkor, ha hol azt a megjelenítés módot értjük rajta, amelyik az öröm vagy örömtelenség érzését váltja ki, hol pedig azt, amelynek pusztán a megismerőképességhez van köze, amennyiben érzéki szemléletet foglal magában, mely a tárgyakat mint jelenségeket engedi megismerni.
Ez a kétértelműség mindazonáltal megszüntethető, ha az „esztétikai” kifejezést nem a szemléletre és még kevésbé az értelem megjelenítéseire, hanem egyedül az ítéló'erőműveleteire alkalmazzuk. Az a szándék, hogy egy esztétikai ítéletet objektív meghatározásra használjunk, olyan szembeötlően ellentmondásos volna, hogy e kifejezés esetében kellőképp biztosítva vagyunk minden félreértelmezéssel szemben. Mert bár a szemléletek lehetnek érzékiek, az ítélés kizárólag az értelem (a tágabb jelentésben vett értelem) dolga, s így az, hogy az esztétikai vagy érzéki ítélés egy tárgy megismerése legyen, akkor is ellentmondás, ha az értelem tevékenységéhez hozzákeveredik az érzékiség, és (egy vitium subreptionis révén) hamis irányba tereli az értelmet; objektív ítéletet ugyanis mindig csak az értelem alkothat, s ennyiben az objektív ítéletek sohasem nevezhetők esztétikainak. A megismerőképesség transzcendentális esztétikájában ezért lehetett szó érzéki szemléletekről, és ezért nem lehetett benne szó sehol esztétikai ítéletekről; hiszen e transzcendentális esztétikának csak az objektumokat meghatározó megismerési ítéletekkel volt dolga, azaz kivétel nélkül logikai ítéletekkel. Amikor tehát egy objektumról való ítéletet esztétikai ítéletnek nevezünk, akkor ez rögtön jelzi, hogy egy adott megjelenítés egy objektumra vonatkoztatik ugyan, de magában az ítéletben nem ennek az objektumnak, hanem a szubjektumnak és a szubjektum érzésének a meghatározása történik. Az ítélőerőben ugyanis az értelem és a képzelőerő vétetnek tekintetbe egymáshoz való viszonyukban, s ez a viszony egyfelől tekinthető ugyan objektíve, mint olyan, amely a megismeréshez tartozik (ahogyan az ítélőerő transzcendentális sematizmusában történt), de másfelől tekinthető pusztán szubjektíve is, aszerint, ahogyan a képzelőerő és az értelem ugyanabban a megjelenítésben egymást segítik vagy akadályozzák, s ezzel az elme állapotát afficiálják, azaz tekinthető olyan viszonynak, amely érzékelhető (ami egyetlen másik megismerőképesség elkülönített használatánál sem áll fenn). Bár az itt keletkező érzet nem egy objektum érzéki megjelenítése, minthogy azonban szubjektíve az értelmi fogalmaknak az ítélőerő által való megérzékítéséhez kapcsolódik- mint az ítélőerő aktusa által afficiált szubjektum állapotának érzéki megjelenítése –,  ezért mégiscsak az érzékiséghez sorolható; az ítélet pedig esztétikainak, azaz érzékinek nevezhető – nem a meghatározó alap, hanem a szubjektív hatás szerint – jóllehet az ítélés (ti. az objektív ítélés) nem az érzékiség művelete, hanem az értelemé mint általában vett felsőbb megismerőképességé.
Minden meghatározó ítélet logikai, mivel predikátuma egy adott objektív fogalom. Viszont a valamely adott egyes tárgyról alkotott pusztán reflektáló ítélet lehet esztétikai, mégpedig akkor, ha – még mielőtt megtörténne a tárgy összehasonlítása más tárgyakkal – az ítélőerő, melynek számára nem áll készen fogalom az adott szemléletre, a képzelőerőt (a tárgy puszta felfogásában) egybeveti az értelemmel (egy általában vett fogalom ábrázolásában), és a két képesség olyan viszonyát észleli, amely általában véve az ítélőerő objektív használatának szubjektív, pusztán érzékelhető feltétele, nevezetesen a két képesség egymással való összhangját. Lehetséges ezenkívül esztétikai érzék-ítélet is, ti. akkor, ha az ítélet predikátuma egyáltalán nem lehet az objektumról való fogalom; az ilyen ítélet – például az, hogy a bor kellemes – egyáltalán nem a megismerőképességhez tartozik, minthogy predikátuma nem a megjelenítésnek a megismerőképességre való vonatkozását, hanem az öröm érzésére való közvetlen vonatkozását fejezi ki.
Esztétikai ítéletnek tehát általában véve az az ítélet mondható, amelynek predikátuma sohasem lehet megismerés, azaz valamely objektumról való fogalom (habár az ítélet magában foglalhatja egy általában vett megismerés szubjektív feltételeit). Egy ilyen ítéletben az érzet jelenti a meghatározó alapot. Viszont egyetlen olyan úgynevezett érzet van csupán, amelyik sohasem lehet az objektumról való fogalommá, nevezetesen az öröm vagy örömtelenség érzése. Ez pusztán szubjektív, míg valamennyi más érzet használható megismerés céljából. Az esztétikai ítélet tehát olyan ítélet, amelynek meghatározó alapja egy, az öröm vagy örömtelenség érzésével közvetlenül összekapcsolódó érzet. Az esztétikai érzék-ítéletben arról az érzetről van szó, amelyet a tárgy empirikus szemlélete közvetlenül hoz létre, az esztétikai reflexiós ítéletben viszont arról, amelyet az ítélőerő két megismerőképességének, a képzelőerőnek és az értelemnek a harmonikus játéka idéz elő a szubjektumban oly módon, hogy az adott megjelenítésben az egyik felfogóképessége és a másik ábrázolóképessége kölcsönösen előmozdítják egymást. Ez esetben a két képesség ilyen viszonya e puszta forma által idéz elő egy érzetet, és ez az érzet jelenti a meghatározó alapot az ítélethez, amelyet ezért esztétikainak nevezünk, s amelyben ama viszonnyal mint szubjektív (fogalom nélküli) célszerűséggel az öröm érzése kapcsolódik össze.
Az esztétikai érzék-ítélet materiális célszerűséget, az esztétikai reflexiós ítélet viszont formális célszerűséget foglal magában. Mivel azonban az előbbi egyáltalán nem a megismerőképességre vonatkozik, hanem közvetlenül az érzéken keresztül az öröm érzésére, ezért csak az utóbbi (az esztétikai reflexiós ítélet) tekinthető olyannak, amely az ítélőerő sajátlagos elvein alapul. Ha ugyanis a valamely adott megjelenítésről való reflexió megelőzi az öröm érzését (mint az ítélet meghatározó alapját), úgy a szubjektív célszerűséget előbb elgondoljuk, még mielőtt hatásában érzékelnénk, s ennyiben az esztétikai ítélet, elvei szerint, a felsőbb megismerőképességhez tartozik, jelesül az ítélőerőhöz, melynek szubjektív, ám egyben mégis általános feltételei alá a tárgy megjelenítése szubszumáltatik. De mert egy ítélet pusztán szubjektív feltétele nem enged meg semmilyen meghatározott fogalmat az ítélet meghatározó alapjáról, ezért ez a meghatározó alap csak az öröm érzésében adódhat; ám az ítélet ezzel együtt mindig reflexiós ítélet. Ezzel szemben az az ítélet, amely nem előfeltételezi a megjelenítés összehasonlítását az ítélőerőben egyesülten működő megismerőképességekkel, ez az ítélet esztétikai érzék-ítélet, mely az adott megjelenítést szintén az öröm érzésére vonatkoztatja ugyan, de ezt nem az ítélőerő és ennek elve közvetítésével teszi. Az a sajátosság, amely szerint a kétfajta ítélet között különbséget lehet tenni – s amelyhez majd csak a kifejtés során jutunk el –,  az ítéletnek az általános érvényességre és szükségszerűségre vonatkozó igényében áll; mert ha az esztétikai ítélet ilyen igénnyel lép fel, akkor ezáltal kifejez egy igényt azzal kapcsolatban is, hogy ami meghatározó alapját alkotja, az nem pusztán az öröm és örömtelenség érzése önmagáért véve, hanem egyúttal a felsőbb megismerőképességek, jelen esetben az ítélőerő egy szabálya is, azé az ítélőerőé tehát, amely a reflexió feltételeit illetően a priori törvényadó, és autonómiáról tesz tanúbizonyságot. Ez az autonómia azonban – eltérően mind az értelmet a természet elméleti törvényei, mind az észt a szabadság gyakorlati törvényei tekintetében jellemző autonómiától – nem objektíve, azaz nem dolgokról, illetve lehetséges cselekedetekről való fogalmak által érvényes, hanem pusztán szubjektíve, az érzésből fakadó ítéletre nézve, mely ítélet, ha igényt tarthat az általánosérvényűségre, azt bizonyítja, hogy eredetét tekintve a priori elveken alapul. Az ítélőerőnek ezt a törvényadását tulajdonképpen heautonómiának kellene nevezni, minthogy az ítélőerő nem a természetnek és nem is a szabadságnak ad törvényt, hanem kizárólag önmagának, s mint képesség nem arra szolgál, hogy objektumokról fogalmakat alkosson, hanem csak arra, hogy máshonnan adott fogalmakkal összehasonlítsa az előforduló eseteket, és a priori megadja ezen összekapcsolódás lehetőségének szubjektív feltételeit.
Ebből megérthető az is, hogy abban az aktusban, amelyet mint pusztán reflektáló egyedül önmagáért véve hajt végre – anélkül hogy ehhez az objektumról való fogalom szolgálna alapul –,  az ítélőerő (a felsőbb megismerőképességek közt egyedülálló módon) a reflexiót miért közvetlenül csak az érzetre vonatkoztatja, melyet, mint minden érzetet, mindenkor öröm vagy örömtelenség kísér, ahelyett hogy az adott megjelenítést úgy vonatkoztatná önmaga szabályára, hogy ehhez hozzákapcsolódik a megjelenítés tudata. Ez azért van így, mert maga a szabály csupán szubjektív, és a szabállyal való összhang csak olyasvalamiben ismerhető fel, amiben szintúgy egy pusztán a szubjektumra való vonatkozás fejeződik ki, nevezetesen az érzetben, mely az ítélet megkülönböztető jegyét és meghatározó alapját alkotja; épp ezért nevezzük az ilyen ítéletet esztétikainak. A felsőbb megismerőképességek rendje szerint tehát valamennyi ítéletünket három fajtára, elméleti, esztétikai és gyakorlati ítéletekre lehet felosztani, ahol is esztétikai ítéleteken csak a reflexiós ítéleteket értjük, mint az egyedüli olyan ítéleteket, amelyek az ítélőerőnek mint felsőbb megismerőképességnek az elvére vonatkoznak, szemben az esztétikai érzék-ítéletekkel, melyek közvetlenül a megjelenítéseknek a belső érzékhez való viszonyával kapcsolatosak, amennyiben ezt a belső érzéket érzésnek tekintjük.
Megjegyzés



E helyt kiváltképp szükséges szemügyre venni az öröm azon magyarázatát, amely szerint az öröm egy tárgy tökéletességének érzéki megjelenítése volna. E magyarázat alapján mind az esztétikai érzék-ítélet, mind az esztétikai reflexiós ítélet az objektumról való megismerési ítélet volna; hiszen a tökéletesség olyan meghatározás, amely előfeltételez egy fogalmat a tárgyról, minélfogva a tárgynak tökéletességet tulajdonító ítéletet semmi más nem különbözteti meg a többi logikai ítélettől, mint – ahogy állítják – a fogalomhoz tapadó zavarosság (melyet tévesen érzékiségnek neveznek). Ez a zavarosság azonban semmiképp sem jelenthet specifikus különbséget az ítéletek között, mert ha így volna, akkor esztétikainak kellene nevezni végtelen mennyiségű ítéletet nemcsak az értelmi, hanem az észítéletek közül is, tekintettel arra, hogy bennük valamely objektum egy zavaros fogalom által határozódik meg; ilyenek például a jogról és a jogtalanságról alkotott ítéletek – hiszen milyen kevés ember akad (még a filozófusok között is), akinek distinkt fogalma van arról, mi ajog.* A tökéletesség érzéki megjelenítése kifejezett ellentmondás; hogy a különféleség eggyé való összeillését tökéletességnek lehessen nevezni, ehhez ezt az összeillést egy fogalom által kell megjeleníteni, mert máskülönben nem mondható tökéletességnek. Ha azt akarnánk, hogy az öröm vagy az örömtelenség ne legyen más, mint a dolgok megismerése az értelem által – azzal a megszorítással, hogy az értelemből hiányzik fogalmainak tudata –,  s hogy az öröm és az örömtelenség puszta érzeteknek tűnjenek számunkra, akkor a dolgok általuk történő megítélését nem esztétikainak (érzékinek), hanem minden esetben intellektuálisnak kellene nevezni, az érzékek pedig alapjában véve egy ítélő – jóllehet aktusainak elégséges tudata nélkül ítélő – értelemmel volnának egyenlők, és az esztétikai megjelenítésmód nem különböznék specifikusan a logikaitól, sőt, mivel a kettőt lehetetlen volna meghatározott módon elhatárolni, ezért az elnevezések megkülönböztetése is teljesen használhatatlan lenne. (Hadd ne ejtsünk szót itt a világ dolgai megjelenítésének eme misztikus módjáról, amely nem enged meg a fogalmaktól általában véve különböző szemléletet mint érzékit, s amelyben így a szemlélet számára nem maradhat más, mint egy szemlélő értelem.)
Feltehető még az a kérdés, hogy vajon a természet célszerűségéről való fogalmunk nem ugyanazt jelenti-e, mint amit a tökéletesség fogalma takar, s hogy így a szubjektív célszerűség empirikus tudata, avagy a bizonyos tárgyak feletti öröm vajon nem egy tökéletesség érzéki szemlélete-e (ahogyan egyesek az örömöt általában véve magyarázni szeretnék).
Válaszom erre az, hogy a tökéletesség mint az együttesen egyet alkotó soknak a puszta teljessége ontológiai fogalom, amely azonos a valamely összetettnek a totalitásáról (összességéről) való fogalommal (ahol is az összetevődés létrejöhet a különfélének egy aggregátumban való koordinációja által vagy egyúttal a koordinált tagok egy sorozatban való, alapok és következmények szerinti szubordinációja által is), és a legcsekélyebb köze sincs az öröm vagy örömtelenség érzéséhez. Amikor valamely dolognak a tökéletességéről van szó, akkor ez a tökéletesség, mely a dologbeli különfélének a dolog fogalmára való vonatkozásában áll, csupán formai. Ha viszont egy tökéletességről beszélek (amilyenből több is lehet egy dologban ugyanazon fogalom alatt), akkor ez esetben mindig egyvalamiről mint célról való fogalom szolgál alapul, és erre a célfogalomra alkalmazzuk a különféleség eggyé való összeillésének amaz ontológiai fogalmát. Ennek a célnak azonban nem kell mindig gyakorlati célnak lennie, mely az objektum létezése feletti örömöt előfeltételezi vagy foglalja magában, hanem tartozhat a technikához is, és ekkor pusztán a dolgok lehetőségével függ össze; az ilyen célszerűség nem más, mint a dologbeli különféleség önmagában véve esetleges összekapcsolódásának törvényszerűsége. Példaként szolgálhat erre az a célszerűség, amelyet egy szabályos hatszög lehetősége kapcsán szükségszerűen el kell gondolnunk, lévén teljesen esetleges az, hogy hat egyenlő hosszúságú egyenes pontosan egyforma szögeket alkotva találkozzék egy síkban; ez a törvényszerű kapcsolódás egy fogalmat előfeltételez, amely, mint elv, lehetővé teszi a kapcsolódást. Mármost a természeti dolgokban (különösen a szerves lényekben) megfigyelt ugyanilyen célszerűséget mint objektív és materiális célszerűséget gondoljuk el, s ez szükségképpen magával hozza egy természeti cél (egy valós vagy kitalált természeti cél) fogalmát, amelyre való vonatkozásukban a dolgoknak tökéletességet is tulajdonítunk; az erről alkotott ítéletet teleológiainak nevezzük, és ezzel a legkevésbé sem jár együtt az öröm érzése, mint ahogy egyáltalán nem is szabad örömöt keresni a puszta kauzális kapcsolatról alkotott ítéletben.
Általában véve tehát a tökéletesség mint objektív célszerűség fogalmának és az öröm érzésének a legcsekélyebb közük sincs egymáshoz. A tökéletesség megítéléséhez mindenképp szükséges egy fogalom az objektumról, az öröm általi megítéléshez viszont egyáltalán nem, amennyiben a puszta empirikus szemlélet elegendő hozzá. Ellenben egy objektum szubjektív célszerűségének megjelenítése (melyhez nem szükséges egy célviszony elvont fogalma) éppenséggel azonos az öröm érzésével, és a két célszerűség (az objektív és a szubjektív) nagyon távol van egymástól. Mert annak megállapításához, hogy ami szubjektíve célszerű, az vajon objektíve is célszerű-e, rendszerint messzire nyúló vizsgálódás szükséges, nemcsak a gyakorlati filozófia körében, hanem a technika terén is, legyen ez akár a természet, akár a művészet technikája. Ahhoz tehát, hogy a dolgokban tökéletességet leljünk, ész, ahhoz, hogy kellemességet, puszta érzék, ahhoz pedig, hogy szépséget, az adott megjelenítésről való puszta (minden fogalom nélküli) reflexió szükségeltetik.
Az esztétikai reflexiós képesség így csak a tárgyak szubjektív célszerűségéről ítél (nem pedig tökéletességükről), s ezzel kapcsolatban felmerül a kérdés, hogy ilyenkor vajon csupán az érzékelt öröm vagy örömtelenség közvetítésével ítélünk-e, vagy éppenséggel az örömről, illetve örömtelenségről, miáltal az ítélet egyúttal meg is határozza, hogy a tárgy megjelenítéséhez a kettő egyikének kell kapcsolódnia.
Erre a kérdésre, mint fentebb már említettük, itt még nem adható kielégítő válasz. Csak a tárgyalás során, a szóban forgó ítéletek expozíciójából fog megmutatkozni, hogy együtt jár-e ezekkel az ítéletekkel olyan általánosság és szükségszerűség, amely arra kvalifikálja őket, hogy egy a priori meghatározó alapból vezettessenek le. Ha igen, akkor ez azt jelenti, hogy az ítélet az öröm vagy örömtelenség érzetének közvetítésével születik ugyan, azonban egyúttal a megismerőképesség (jelesül az ítélőerő) révén a priori meg is határoz valamit annak a szabálynak az általánosságáról, amely szerint egy adott megjelenítéshez öröm vagy örömtelenség kapcsolódik. Ha viszont az ítélet nem foglal magában mást, mint a megjelenítésnek az érzéshez való viszonyát (egy megismerési elv közvetítése nélkül), ahogyan ez az esztétikai érzék-ítélet esetében van (mely sem nem megismerési, sem nem reflexiós ítélet), akkor minden esztétikai ítélet a pusztán empirikus vizsgálódás körébe tartozik.
Előzetesen megjegyezhető még, hogy a megismeréstől nincs átjárás az öröm és örömtelenség érzéséhez a tárgyakról valófogalmak útján (a tekintetben, hogy a tárgyaknak vonatkozása kell hogy legyen az öröm vagy örömtelenség érzésére), s ennélfogva nem szabad elvárni, hogy a befolyás, melyet egy adott megjelenítés az elmére gyakorol, a priori meghatározható legyen; már/l gyakorlati ész kritikájában megállapítottuk ugyan, hogy az akarás általános törvényszerűsége megjelenítésének egyszersmind meg kell határoznia az akaratot, és fel kell ébresztenie a tisztelet érzését, de attól még, hogy ezt mint a morális ítéleteinkben benne foglalt, mégpedig a priori módon benne foglalt törvényt kimutattuk, magát a tisztelet érzését nem tudtuk fogalmakból levezetni. Ugyanígy az esztétikai reflexiós ítélet analízise során is ki fog derülni, hogy miközben az ítélet magában foglalja az objektumok formális, de szubjektív célszerűségének a priori elven nyugvó fogalmát, ez a célszerűség, mely alapjában véve azonos az öröm érzésével, nem vezethető le fogalmakból; ugyanakkor mégis általában véve a fogalmak lehetősége az, amire a megjelenítőerőnek vonatkozása van, amikor a valamely tárgyról való reflexióban az elmét afficiálja.
Ha az öröm érzését általánosságban tekintjük,figyelmen kívül hagyva azt a különbséget, hogy az érzéki érzetet, a reflexiót vagy az akaratmeghatározást kíséri-e, akkor magyarázatának transzcendentálisnak kell lennie.[7] A következőképpen hangozhat: az öröm az elme olyan állapota, amelyben egy megjelenítés oly módon áll összhangban önmagával, hogy az alapot jelenti vagy ahhoz, hogy maga ez az állapot pusztán fenntartassék – hiszen a megjelenítésben az elme egymást kölcsönösen előmozdító erőinek állapota fenntartja önmagát –,  vagy pedig ahhoz, hogy a megjelenítés objektuma létrehozassék. Ha az előbbiről van szó, úgy az adott megjelenítésről való ítélet esztétikai reflexiós ítélet; ha viszont az utóbbiról, úgy az ítélet vagy esztétikai-patologikus, vagy esztétikai-gyakorlati ítélet. Jól látható itt, hogy az öröm és az örömtelenség, mivel nem megismerésmódok, nem magyarázhatók egyedül önmagukért véve, és nem belátni, hanem érezni kell őket, s hogy ezért legfeljebb azon befolyás által magyarázhatók, amelyet egy megjelenítés ezen érzésen keresztül az elme erőinek tevékenységére gyakorol.


IX. A TELEOLÓGIAI MEGÍTÉLÉSRŐL



A természetformális technikáján a természetnek a szemléletben való célszerűségét értettem; reális technikáján viszont fogalmak szerinti célszerűségét értem. Az előbbi az ítélőerő számára ad célszerű alakokat, vagyis olyan formákat, amelyek megjelenítésekor a képzelőerő és az értelem önmaguktól kölcsönösen olyan összhangba kerülnek, hogy ez megfelel egy fogalom lehetőségének. A reális technika fogalma ellenben a dolgokat mint természeti célokat jeleníti meg, azaz mint olyanokat, amelyek belső lehetősége előfeltételez egy célt, tehát egy fogalmat, mely mint feltétel szolgál alapjául a dolgok létrejöttében érvényesülő kauzalitásnak.
Célszerű szemléleti formákat az ítélőerő saját maga képes a priori módon megadni és megkonstruálni, ti. amikor úgy alkot meg ilyen formákat a felfogás számára, hogy azok megfelelők legyenek egy fogalom ábrázolásához. Viszont a céloknak, vagyis az olyan megjelenítéseknek, amelyeket tárgyaik (mint okozatok) kauzalitása feltételének tekintünk, valahonnan már adva kell lenniük, mielőtt az ítélőerő egyáltalán foglalkozhat a különféleség célokkal való összhangjának feltételeivel; és hogy lehessenek természeti célok, ehhez lehetséges kell hogy legyen bizonyos természeti dolgokat úgy tekinteni, mintha egy olyan ok alkotásai volnának, amelynek kauzalitása csak az objektum megjelenítése által határozódhat meg. Azt azonban, hogy a dolgok miként és milyen különféle módokon lehetségesek okaik által, nem tudjuk a priori meghatározni; ehhez tapasztalati törvények szükségesek.
Ha úgy ítélünk a természeti dolgokban felfedezett célszerűségről, hogy a dolgok lehetősége alapjának tekintjük, akkor az ilyen – tehát a dolgokról mint természeti célokról alkotott – ítéletet teleológiai ítéletnek nevezzük. Mármost ami az esztétikai ítéleteket illeti, maguk ezek az ítéletek nem lehetségesek ugyan a priori módon, ám a tapasztalat mint rendszer szükségszerű eszméjében mégis adva vannak olyan a priori elvek, amelyek magukban foglalják a természet ítélőerőnk számára való formális célszerűségének fogalmát; ebből pedig a priori módon kiviláglik annak lehetősége, hogy az esztétikai reflexiós ítéleteket mint a priori elveken alapuló ítéleteket alkossuk meg. A természet nem pusztán transzcendentális törvényei tekintetében van szükségképpen összhangban értelmünkkel, hanem empirikus törvényeit tekintve is az ítélőerővel és ennek azon képességével, hogy e törvényeket a természeti formáknak a képzelőerő által történő empirikus felfogásában ábrázolja; ez pusztán a tapasztalat érdekében van így, s itt az utóbbi összhangot illetően a természet formai célszerűségéről még kimutatható szükségszerűsége. Azonban a teleológiai megítélés objektumaként a természetet olyannak kell elgondolnunk, mint ami a maga kauzalitásában összhangban van az ésszel is, megfelelvén az ész által a célról alkotott fogalomnak – ez pedig már több annál, hogysem egyedül az ítélőerőtől el lehessen várni, miután az ítélőerő a szemlélet formája számára rendelkezhet ugyan saját a priori elvekkel, a dolgok létrejövésével kapcsolatos fogalmak számára viszont nem. A reális természeti cél fogalma tehát teljesen kívül esik az egyedül önmagáért vett ítélőerő területén. Elkülönülten működő megismerőerőként az ítélőerő csak a képzelőerőt és az értelmet tekinti az adott megjelenítésben minden fogalom előtt meglévő viszonyukban, s ily módon azt észleli, hogy a (képzelőerő által történő) felfogásban a tárgy szubjektíve célszerű a megismerőképességek vonatkozásában. Ezzel szemben a dolgok csak fogalmakkal megjeleníthető célszerűségének teleológiai megítélésekor – azaz a dolgoknak mint természeti céloknak a megítélésében – az ítélőerőnek az értelmet az ésszel (az általában vett tapasztalathoz nem szükséges ésszel) kell viszonyba hoznia, hogy a dolgokat természeti célokként lehessen megjeleníteni.
A természeti formák esztétikai megítélése, anélkül hogy tárgyakról való fogalmakat tenne meg alapul, a szemlélet puszta empirikus felfogásában képes bizonyos előforduló természeti tárgyakat célszerűnek találni, ti. célszerűnek pusztán az ítélőerő szubjektív feltételei vonatkozásában. Az esztétikai megítélés tehát nem igényel fogalmat az objektumról, s nem is alkot róla fogalmat. Az adott tárgyat ezért nem is természeti célnak nyilvánítja egy objektív ítéletben, hanem csupán szubjektív vonatkozásban célszerűnek a megjelenítőerő számára; a formák ilyen célszerűségét figurálisnak mondhatjuk, s ugyanígy nevezhetjük a természet technikáját is e formák tekintetében (technica speciosa).
A teleológiai ítélet ellenben előfeltételez egy fogalmat az objektumról, s ennek törvény szerinti – egy, az okok és okozatok összekapcsolódására vonatkozó törvény szerinti – lehetőségéről ítél. A természetnek ezt a technikáját plasztikusnak nevezhetnénk, ha ennek a szónak nem jött volna divatba az az általánosabb jelentése, amelyben a természeti szépségre éppúgy vonatkozik, mint a természeti szándékokra; ehelyett, ha úgy tetszik, a természet szerves technikájáról beszélhetünk, mely kifejezés szintén a célszerűségnek azt a fogalmát jelöli, amely szerint a tárgyak nem pusztán a megjelenítésmód számára célszerűek, hanem maguknak a dolgoknak a lehetősége is célszerűséget foglal magában.
Ezzel kapcsolatban a leglényegesebb és legfontosabb azt bebizonyítani, hogy a természetben meglévő végokok fogalma – mely a természet teleológiai megítélését elválasztja az általános mechanikai törvények szerint történő megítéléstől – pusztán az ítélőerőhöz, nem pedig az értelemhez vagy az észhez tartozó fogalom, vagyis amikor a természeti célok fogalmát objektív jelentésben, a természeti szándékok értelmében alkalmazzák, akkor ez a használat – mint olyan, amely már észokoskodáson alapul – semmiképp sem a tapasztalatban van megalapozva, miután a tapasztalat fel tud ugyan tárni célokat, azt azonban semmilyen módon nem képes igazolni, hogy ezek a célok egyszersmind szándékok is; bizonyítandó tehát, hogy ami a tapasztalatban a teleológiához tartozóként mutatkozik, az mindig csak azt foglalja magában, ahogy a tapasztalat tárgyai az ítélőerőre vonatkoztatnak, mégpedig ennek egy olyan alaptételére, amellyel ez a képesség, mint reflektáló ítélőerő, csupán saját magának, nem pedig a természetnek ad törvényt.
A cél és a célszerűség fogalma az ész fogalma ugyan, amennyiben egy objektum lehetőségének alapja az észben tételeződik, azonban a természet célszerűségének és a dolgoknak mint természeti céloknak a fogalma olyan dolgokkal hozza kapcsolatba az észt mint okot, amelyekben semmilyen tapasztalat által nem ismerjük meg az észt mint lehetőségük alapját. Csak a művészet alkotásainál lehetünk ugyanis tudatában az objektumok ész szerinti kauzalitásának, mely objektumokat ezért célszerűeknek vagy céloknak nevezzük; s amikor az ilyen alkotások tekintetében az észt technikainak mondjuk, akkor ez megfelel a saját képességünk kauzalitásáról való tapasztalatunknak. Ha viszont a természetet jelenítjük meg egy észhez hasonlóan technikaiként – s ily módon magának a természetnek tulajdonítunk célszerűséget, sőt célokat –,  akkor itt már egy olyan különös fogalomról van szó, amely a tapasztalatban nem lelhető fel, s amelyet csak az ítélőerő visz bele a tárgyakról való reflexiójába, hogy e fogalom útmutatásával úgy tudjon szert tenni a különös törvények szerinti tapasztalatra, hogy ez mint rendszer legyen lehetséges.
A természet minden célszerűségét vagy természetesnek (forma finalis naturae spontanea), vagy szándékosnak (intentionalis) lehet tekinteni. A puszta tapasztalat csak az előbbi megjelenítésmódra jogosít fel; az utóbbi esetben viszont egy hipotetikus magyarázatmódról van szó, mely túlmegy a dolgok mint természeti célok előbbi fogalmán. A természeti célok első fogalma ugyanis eredendően a reflektáló (noha nem esztétikailag, hanem logikailag reflektáló) ítélőerőhöz tartozik, a második ellenben a meghatározó ítélőerőhöz; és bár mindkét fogalomhoz szükséges az ész is, de míg az előbbinél csupán az elvek szerint megszerzendő tapasztalat érdekében szükséges, vagyis immanens használatában, addig az utóbbinál már az történik, hogy az ész a túlságosba téved, azaz használata transzcendens.
Amennyire képességünktől telik, arra lehet és kell törekednünk, hogy a tapasztalatban pusztán mechanikai törvényei szerint kutassuk a természetet a maga kauzális kapcsolataiban; hiszen e törvények jelentik azokat az igazi fizikai magyarázó alapokat, amelyek összefüggése az ész által megvalósítandó tudományos természetismeretet alkotja. De a természet alkotásai között találunk különös és nagyon kiterjedt nemeket, melyek a ható okok olyan kapcsolódását foglalják magukban, hogy ennek alapjául egy cél fogalmát kell megtennünk, ha a szóban forgó alkotások tekintetében egyáltalán szert akarunk tenni tapasztalatra, azaz ha megfigyelésüket egy olyan elv szerint akarjuk végezni, amely megfelel belső lehetőségüknek. Mert ha ezen alkotások formáját és lehetőségét pusztán mechanikai törvények szerint kívánnánk megítélni, vagyis olyan törvények szerint, amelyeknél nem az okozat eszméjét kell az ok lehetőségének alapjául venni, hanem fordítva, akkor lehetetlen volna az illető természeti dolgok specifikus formájáról akár csak egyetlen olyan tapasztalati fogalmat is szereznünk, amely képessé tenne arra, hogy e dolgok belső jellegétől mint októl eljussunk az okozathoz; azért volna lehetetlen, mert minden ilyen gépezetben a részek úgy alkotják okát azon okozatnak, amelyként a dolgot látjuk, hogy együttesen bírnak egy közös lehetőségalappal, nem pedig úgy, hogy mindegyiknek önmagáért véve külön lehetőségalapja volna. Mivel mármost a fizikai-mechanikai okok természetével teljesen ellentétes az, hogy az egész legyen a részek kauzalitása lehetőségének oka, hanem ehelyett a részeknek előzetesen már adva kell lenniük, hogy belőlük egy egésznek a lehetősége megragadható legyen, továbbá mivel egy egésznek az a különös megjelenítése, amely megelőzi a részek lehetőségét, puszta eszme, melyet, ha a kauzalitás alapjának tekintjük, célnak nevezünk: ezért nyilvánvaló, hogy ha a természetnek vannak ilyen alkotásai, akkor mibenlétüket és ennek okát lehetetlen anélkül kutatni a tapasztalatban (nemhogy az ész által magyarázni), hogy formájukat és kauzalitásukat ne mint a célok elve szerint meghatározottat jelenítenénk meg.
Világos mármost, hogy ilyen esetekben a természet objektív célszerűségének fogalma pusztán az objektumról való reflexiót szolgálja, nem pedig az objektumnak a cél fogalma által történő meghatározását, és hogy a valamely természeti alkotás belső lehetőségéről szóló teleológiai ítélet pusztán reflektáló, nem pedig meghatározó ítélet. Amikor például úgy fogalmazunk, hogy a szem kristálylencséjének az a célja, hogy a fénysugarak második megtörésével az egy pontból kiinduló sugarakat ismét egyesítse a retina egy pontjában, akkor ezzel csupán azt mondjuk, hogy a természetnek a szem létrehozásánál érvényesülő kauzalitásában amiatt gondoljuk el egy cél megjelenítését, mert ez az eszme irányító elvül szolgál a szem, illetve a szem nevezett részének kutatásához, valamint azok miatt az eszközök miatt, amelyeket a leírt hatás előidézésére kigondolhatnánk. Ezzel korántsem tulajdonítunk a természetnek egy, a célok megjelenítése szerint, azaz szándékosan ható okot; ha így tennénk, akkor ez egy meghatározó teleológiai ítélet volna, s ekként transzcendens, hiszen olyan kauzalitást állítana, amely túl van a természet határain.
A természeti célok fogalmával tehát csak a reflektáló ítélőerő rendelkezik a maga számára, azért, hogy a tapasztalat tárgyai körében a kauzális kapcsolatokat kutassa. A bizonyos természeti formák belső lehetősége magyarázatának teleológiai elve meghatározatlanul hagyja, hogy azok célszerűsége szándékos vagy nem-szándékos. Egy olyan ítélet, amely akár az egyiket, akár a másikat állítaná, már nem pusztán reflektáló, hanem meghatározó ítélet volna, s ekkor a természeti cél fogalma már nem is pusztán az ítéló'erő fogalma lenne az immanens (tapasztalati) használat érdekében, hanem a természet felett tételezett szándékosan ható ok észbeli fogalmához kapcsolódnék, melynek használata mindenkor transzcendens, függetlenül attól, hogy az így alkotott ítélet igenlő vagy tagadó.

X. A TECHNIKAI ÍTÉLŐERŐ ELVÉNEK FELKUTATÁSÁRÓL



Ha ahhoz, ami történik, pusztán a magyarázó alapot kell megtalálni, akkor ez lehet egy empirikus elv, lehet egy a priori elv, vagy lehet a kettőből összetett elv is; ez utóbbit láthatjuk a testi világban bekövetkező események fizikai-mechanikai magyarázatainál, melyek elveit részben az általános (racionális) természettudomány, részben pedig az empirikus mozgástörvényeket tartalmazó természettudomány szolgáltatja. Hasonló a helyzet, amikor pszichológiai magyarázó alapokat keresünk ahhoz, ami az elmében végbemegy, azzal a különbséggel, hogy itt – amennyire én tudom – az összes elv empirikus, kivéve egyet, nevezetesen a minden változás folytonosságának elvét (lévén az egyetlen dimenzióval rendelkező idő a belső szemlélet formai feltétele), mely elv a priori módon alapjául szolgál a változások észlelésének, habár másfelől jószerivel semmi sem nyerhető belőle a magyarázat céljára, mivel az általános időtan, eltérően a tiszta tértantól (a geometriától), nem szolgál elégséges anyaggal egy teljes tudományhoz.
Ha tehát azt kellene megmagyaráznunk, hogy az emberek között hogyan jelent meg először az, amit ízlésnek nevezünk, hogy bizonyos tárgyak miért foglalkoztatták sokkal jobban az ízlést más tárgyaknál, késztetést adván – a hely és a társadalom ilyen vagy olyan körülményei közepette – a szépségről való ítéléshez, továbbá hogy az ízlés milyen okok miatt fokozódhatott fényűzésig, és hasonlók, akkor egy ilyen magyarázat elveit javarészt a pszichológiában kellene keresni (melyen ilyen esetben mindig csak az empirikus pszichológia értendő). így várnak magyarázatot az erkölcstanítók a pszichológusoktól például a fösvénység furcsa jelenségére, mely azzal az elhatározással tételezi abszolút értékként ajólétre (vagy más célra) szolgáló eszközök puszta birtoklását, hogy ezen eszközöket sohasem használja fel, vagy a becsvágyra, mely a megbecsülést a puszta hírnévvel, minden további szándékról lemondva véli kiérdemelni – ilyesfajta magyarázatokat várnak tehát az erkölcstanítók, hogy azután hozzájuk igazíthassák előírásaikat, vagyis ne magukhoz az erkölcsi törvényekhez, hanem az ezek befolyásának útjában álló akadályok elhárításához. Ezzel kapcsolatban azonban be kell látni, hogy a pszichológiai magyarázatok a fizikaiakhoz képest igencsak satnyák, vég nélkül hipotetikusak, és három különböző magyarázó alaphoz könnyűszerrel kigondolható egy éppoly látszólagos negyedik is, ami arra utal, hogy az ilyesmire vállalkozó állítólagos pszichológusok közül, akik, úgymond, képesek megadni a színjátékok, a költői megjelenítések és a természeti tárgyak kiváltotta valamennyi elmebeli affekció vagy emóció okát, s akik efféle elménckedéseiket még filozófiának is nevezik, tehát közülük sokan nem csupán semmilyen ismerettel, de talán még a képességgel sem rendelkeznek ahhoz, hogy a testi világban bekövetkező leghétköznapibb eseményeket tudományosan magyarázzák. Pszichológiai megfigyeléseket végezni (amint azt Bürke tette a szépről és a fenségesről szóló írásában), azaz majdani, szisztematikusan összekapcsolandó tapasztalati szabályokhoz ezek megragadásának szándéka nélkül anyagot gyűjteni: minden bizonnyal ez az egyetlen igazi feladata az empirikus pszichológiának, mely aligha tarthat számot valaha is egy filozófiai tudomány rangjára.
De ha egy ítélet általános érvényűnek nyilvánítja magát, s ekképp állításában szükségszerűségre tart igényt – nyugodjék ez a szükségszerűség akár az objektumról való a priori fogalmakon, akár azokon a szubjektív feltételeken, amelyek a fogalmak tekintetében a priori módon alapul szolgálnak –,  akkor ezt az igényét, amennyiben elismerjük, képtelenség az ítélet eredetének pszichológiai magyarázatával igazolni. Hiszen ezzel éppenséggel saját szándékunk ellenében cselekednénk, és ha a megkísérelt pszichológiai magyarázat tökéletesen sikerülne, úgy azt bizonyítaná, hogy az ítélet semmiképp sem tarthat igényt szükségszerűségre, éspedig pontosan azért nem, mert lehetséges kimutatni empirikus eredetét.
Mármost az esztétikai reflexiós ítéletek – melyeket alább ízlésítéletek néven fogunk elemezni – az ítéletek iménti fajtáját alkotják. A szükségszerűségre igényt tartván nem azt mondják ki, hogy mindenki így és így ítél – ez esetben magyarázatuk az empirikus pszichológia feladata volna –,  hanem azt, hogy mindenkinek az adott módon kell ítélnie; ez pedig azt jelenti, hogy az esztétikai reflexiós ítéleteknek egy a priori elvük van. Ha az ilyenfajta ítélet, midőn igényt tart a szükségszerűségre, nem foglalná magában a vonatkozást egy ilyen elvre, akkor azt kellene feltételezni, hogy az az állítás, mely szerint egy ítéletnek általánosan érvényesnek kell lennie, megalapozható azzal, hogy valóban, a megfigyelés által igazoltan általánosan érvényes, illetve a másik oldalról azzal, hogy ha mindenki egy bizonyos módon ítél, akkor ebből az következik, hogy úgy is kell ítélni – márpedig ez nyilvánvaló képtelenség.
Az esztétikai reflexiós ítéletekkel kapcsolatban kétségkívül megmutatkozik az a nehézség, hogy sohasem fogalmakon alapulnak, s így nem vezethetők le semmilyen meghatározott elvből, hiszen ez esetben logikai ítéletek volnának; a célszerűség szubjektív megjelenítése pedig semmiképp sem lehet egy cél fogalma. Ugyanakkor a valamely a priori elvre való vonatkozás mégis mindig fennállhat, és mindig fenn is kell hogy álljon, ha az ítélet szükségszerűségre tart igényt. Itt ugyan csak szóba hozhatjuk ezt az igényt és lehetőségét, ám pontosan ez az igény az, ami az észkritikát arra készteti, hogy felkutassa magát az alapul szolgáló, habár meghatározatlan elvet; és a kritika képes is lesz arra, hogy megtalálja, s mint olyan elvet ismerje fel, amely az ítéletnek szubjektíve és a priori alapjául szolgál, miközben az objektumról sohasem adhat meghatározott fogalmat.
*
Hasonlóképp be kell látni, hogy a teleológiai ítélet egy a priori elven alapul, és ezen elv híján azzal együtt is lehetetlen volna, hogy ilyen ítéletek alkotásakor csak a tapasztalatban bukkanunk rá a természeti célokra, s a tapasztalat nélkül még azt sem tudnánk megismerni, hogy effajta dolgok egyáltalán lehetségesek. A teleológiai ítélet ugyanis, jóllehet az objektum megjelenítéséhez – az esztétikai ítélettől eltérően – egy cél meghatározott fogalmát kapcsolja, melyet az adott természeti alkotás lehetőségének alapjául tesz meg, ezzel együtt is mindig csak reflexiós ítélet, éppúgy, mint az esztétikai. A legkevésbé sem formál jogot arra az állításra, hogy ebben az objektív célszerűségben a természet (vagy egy más lény a természet által) ténylegesen szándékosan jár el, azaz hogy a természetben vagy a természet okában egy cél gondolata határozza meg a kauzalitást, hanem csak annyit mond, hogy az okok és okozatok ezen viszonyának analógiája szerint kell alkalmaznunk a természet mechanikai törvényeit ahhoz, hogy megismerjük a szóban forgó objektumok lehetőségét, és róluk olyan fogalmakat kapjunk, amelyek megteremthetik ama törvények összefüggését egy szisztematikusan megvalósítandó tapasztalatban.
A teleológiai ítéletben az történik, hogy a fogalmat, mely azt jeleníti meg, hogy egy természeti alkotás mi, összehasonlítjuk azzal, aminek az alkotásnak lennie kell. Az alkotás lehetősége megítélésének alapjául itt egy olyan fogalom (a cél fogalma) szolgál, amely a priori megelőzi az alkotást. A művészeti alkotások esetében nem okoz nehézséget, hogy lehetőségüket ily módon jelenítsük meg. Azonban azt elgondolni, hogy egy természeti alkotásnak ennek és ennek kellett lennie, és az alkotást aszerint megítélni, hogy valóban az-e, aminek lennie kellett: ez már magában foglalja egy olyan elv előfeltételezését, amelyet nem nyerhettünk a tapasztalatból (hiszen ez csak arról világosít fel, hogy a dolgok mik).
Azt, hogy szemünkkel látunk, közvetlenül tapasztaljuk, akárcsak a szem külső és belső szerkezetét – melyben a látáshoz való használatának feltételei rej lenek –,  tehát a mechanikai törvények szerinti kauzalitást. De használhatok egy követ is, például arra, hogy széttörjek rajta egy tárgyat, vagy hogy építsek rá valamit, és így tovább, s mindezeket az okozatokat szintén mint célokat lehet okukra vonatkoztatni – ám ettől még nem mondhatom, hogy a kőnek például az építés céljára kellett szolgálnia. Csak a szemről ítélek úgy, hogy alkalmasnak kell lennie a látásra, s bár pusztán mechanikai természettörvények szerint megítélve a szem alakja, valamennyi részének mibenléte és összetevődése teljesen esetleges ítélőerőm számára, a szem formáját és felépítését illetően mégis azt gondolom el, hogy egy bizonyos szükségszerűség szerint alakult ki az adott módon, nevezetesen egy olyan fogalom szerint, amely megelőzi a szemet alakító okokat, s amely nélkül a szemnek mint természeti alkotásnak a lehetősége semmilyen mechanikai természettörvény szerint nem megragadható számomra (ami a kő esetében nincs így). Ez a kellés mármost egy olyan szükségszerűséget foglal magában, amely világosan különbözik attól a fizikai-mechanikai szükségszerűségtől, amely szerint egy dolog pusztán a ható okok törvényei szerint lehetséges (anélkül hogy eszméje megelőzné); és a szóban forgó szükségszerűség ugyanúgy nem határozható meg pusztán fizikai (empirikus) törvények által, ahogy az esztétikai ítélet szükségszerűsége pszichológiai törvények által, hanem egy saját a priori elvet tesz szükségessé az ítélőerőben mint reflektálóban. A teleológiai ítélet ezen elv alatt áll, s ebből az elvből kell hogy meghatározódjék érvényességét és korlátozottságát illetően is.
Tehát a természet célszerűségéről alkotott ítéletek, legyenek akár esztétikaiak, akár teleológiaiak, minden esetben a priori elvek alatt állnak, méghozzá olyanok alatt, amelyek sajátlagosan és kizárólag az ítélőerőhöz tartoznak, lévén valamennyi ilyen ítélet pusztán reflektáló, nem pedig meghatározó. Épp ezért kell a célszerűségről alkotott ítéleteknek helyet kapniuk a tiszta ész kritikájában (a tiszta észt itt a legáltalánosabb jelentésben véve), mely kritikára inkább van szükség a teleológiai, mint az esztétikai ítéletek esetében, mivel az előbbiek, önmagukra hagyatkozva, az észt olyan következtetésekre csábítják, amelyek a túlságosba tévedhetnek; az esztétikai ítéleteknél viszont azt kell szorgos kutatással elérni, hogy ne korlátozódjanak arra, elvük szerint se, ami csupán empirikus, mert így megsemmisítenék igényüket a mindenki számára való szükségszerű érvényességre.

Minden előadás bevezetése vagy egy tervezett tanba vezet be, vagy magát a tant vezeti be egy rendszerbe, melynek az részét képezi. Az előbbi fajta bevezetés megelőzi a tant, az utóbbinál viszont úgy van rendjén, hogy a bevezetés a tan lezárását alkossa, alaptételek szerint kijelölve a helyét azon tanok összességén belül, amelyekkel közös elvek révén összefügg. Amazt propedeutikus, emezt enciklopédikus bevezetésnek nevezhetjük.
A bevezetések között a propedeutikusak a megszokottak; ezek úgy készítenek elő egy előadandó tanhoz, hogy más, már meglévő tanokból vagy tudományokból felsorakoztatják az új tanhoz szükséges előismereteket, s így lehetővé teszik az átmenetet. Ha az ilyen bevezetések arra irányulnak, hogy az újonnan fellépő tan saját elveit (do- mestica) gondosan megkülönböztessék a valamely másik tanhoz tartozó elvektől (peregrinis), úgy a tudományok határainak kijelölésére szolgálnak, olyan elővigyázatosságként, amelyet sohasem lehet eléggé javasolni, mivel nélküle nem remélhető alaposság, kiváltképp a filozófiai megismerésben nem.
Amit viszont egy enciklopédikus bevezetés előfeltételez, az nem egy rokon tan, mely előkészít az újként kifejtendőre, hanem egy olyan rendszer eszméje, amely csak az új tan által lesz teljes. Egy ilyen rendszer mármost nem a kutatás útján talált különféleség összesze- degetésével és összeválogatásával jön létre, hanem csakis akkor lehetséges, ha az ismeretek egy bizonyos fajtájának szubjektív vagy objektív forrásait képesek vagyunk hiánytalanul megadni egy egésznek a formális fogalma által, mely fogalom egyszersmind a priori tartalmazza egy teljes tagolás elvét is; s ebből könnyű belátni, mi az oka annak, hogy az enciklopédikus bevezetések, bármily hasznosak volnának is, mégis oly kevéssé megszokottak.
Mivel az a képesség (ti. az ítélőerő), amelynek sajátlagos elve itt felkutatásra és kifejtésre vár, olyan különös jellegű, hogy önmagáért véve egyáltalán nem hoz létre megismerést (sem elméletit, sem gyakorlatit), és a priori elve ellenére sem jelöl ki külön részt a transz- cendentálfilozófián mint objektív tanon belül, hanem csupán a kapcsolódást adja a másik két felsőbb megismerőképesség (az értelem és az ész) között: ezért engedtessék meg számomra, hogy eme csak kritikával, nem pedig doktrínával rendelkezhető képesség elveinek meghatározásában eltérjek az egyébként mindenütt szükséges rendtől, és előrebocsássam e kritika rövid enciklopédikus bevezetését, mégpedig nem a tiszta ész tudományainak rendszerébe, hanem pusztán az elme összes a priori meghatározható és egymással rendszert alkotó képességének kritikájába, s ily módon a propedeutikus bevezetést az enciklopédikussal egyesítsem.
Az ítélőerő bevezetése a fogalmak általi megismerés tiszta képességeinek rendszerébe teljes mértékben az ítélőerő sajátlagos transzcendentális elvén alapul, azon az elven, hogy a transzcendentális értelmi törvények – mint egy általában vett természet lehetősége elveinek – specifikációjában, azaz empirikus törvényei különfélesé- gében a természet ama törvények tagolása rendszerének eszméje szerint jár el a tapasztalat mint empirikus rendszer lehetősége érdekében. – Ez az elv legelőször a természet egy objektíve esetleges, ám szubjektíve (megismerőképességünk számára) szükségszerű törvényszerűségének, azaz a természet célszerűségének fogalmával szolgál, méghozzá a priori módon. Mármost jóllehet ez az elv semmit sem határoz meg a különös természeti formákat illetően – ezek célszerűségének mindig empirikusan kell adva lennie –,  az e formákról alkotott ítélet, mint pusztán reflektáló, mégis elnyeri az igényt az általánosérvényűségre és szükségszerűségre, mégpedig azáltal, hogy benne az adott megjelenítésnek az ítélőerő számára való szubjektív célszerűsége az ítélőerő amaz a priori elvére, ti. a természetnek a maga általában vett empirikus törvényszerűségében való célszerűsége elvére vonatkoztatik; s ennélfogva az esztétikai reflektáló ítélet úgy tekinthető, mint ami – noha nem meghatározó – egy a priori elven nyugszik, az ilyen ítéletet alkotó ítélőerő pedig jogosulttá válik arra, hogy helyet kapjon a felsőbb tiszta megismerőképességek kritikájában.
De mert a természet célszerűségének fogalma mint technikai, a gyakorlatitól lényegileg különböző célszerűségé – amennyiben nem egyszerűen arra akarjuk használni, hogy amit mi a természetből csinálunk, azt annak tüntessük fel, ami a természet maga –,  egy minden dogmatikus filozófiától (mind az elméletitől, mind a gyakorlatitól) különválasztandó fogalom, s egyedül az ítélőerő nevezett elvén alapul, mely megelőzi az empirikus törvényeket, és maga teszi először lehetővé, hogy e törvényeket rendszerük egységében hozzuk összhangba egymással: ezért belátható, hogy a reflektáló ítélőerő kétféle alkalmazása (az esztétikai és a teleológiai) közül az objektumról való minden fogalmat megelőző, tehát az esztétikai reflektáló ítélet az, ami a maga meghatározó alapját kizárólag az ítélőerőben bírja, ennek bármely más megismerőképességgel való keveredése nélkül, míg a természeti célról alkotott teleológiai ítélet, jóllehet a természeti cél fogalma magában az ítéletben csak a reflektáló, nem pedig a meghatározó ítélőerő elveként szolgál, mégsem jöhet létre másként, mint az ész empirikus fogalmakkal való összekapcsolása által. A természetről alkotott teleológiai ítéletnek ezért könnyű kimutatni a lehetőségét, mégpedig anélkül hogy az ítélet alapjául az ítélőerő egy különös elvét volna szabad megtenni, mivel ilyen ítélet alkotásakor az ítélőerő pusztán az ész elvét követi. Ahhoz viszont, hogy belássuk a puszta reflexió esztétikai, de ugyanakkor a priori elven alapuló ítéletének, vagyis az ízlésítéletnek a lehetőségét, ehhez – ha bizonyítható, hogy az ízlésítélet valóban jogosult igényt tartani az általánosérvényűségre – mindenképpen szükség van az ítélőerőnek mint egy (az értelemhez és az észhez hasonlóan) sajátlagos transzcendentális elvekkel bíró képességnek a kritikájára, s az ítélőerőt egyedül ez kvalifikálja arra, hogy felvétessék a tiszta megismerőképességek rendszerébe. Ennek oka az, hogy az esztétikai ítélet, anélkül hogy előfeltételezne egy fogalmat tárgyáról, mégis célszerűséget tulajdonít a tárgynak, éspedig általános érvényűén, amihez tehát az elvnek magában az ítélőerőben kell rejlenie; a teleológiai ítélet ellenben előfeltételez egy fogalmat az objektumról, mely fogalmat az ész a célkapcsolat elve alá hozza, habár az ítélőerő a természeti célnak ezt a fogalmát egy pusztán reflektáló, nem pedig meghatározó ítéletben használja.
Voltaképpen tehát az ízlés, mégpedig a természet tárgyaira alkalmazott ízlés az egyetlen, amiben az ítélőerő olyan képességként nyilvánul meg, amely sajátlagos elvvel rendelkezik, s ezáltal megalapozottan tart igényt arra, még ha ezt talán nem is feltételeztük volna róla, hogy helyet kapjon a felsőbb megismerőképességek általános kritikájában. De ha egyszer adva van az ítélőerő azon képessége, hogy önmagának a priori módon elveket tételezzen, akkor szükséges egyszersmind annak meghatározása is, hogy e képesség meddig terjed. A kritika eme teljességéhez pedig az kell, hogy az ítélőerő esztétikai és teleológiai képességét úgy ismerjük meg, mint amik együttesen egy képességben lakoznak, és egyazon elven alapulnak; hiszen a természeti dolgokról alkotott teleológiai ítélet, ugyanúgy, ahogy az esztétikai, a reflektáló, nem pedig a meghatározó ítélőerőhöz tartozik.
Ha transzcendentális szempontból tárgyaljuk, úgy az ízléskritika, melyet egyébként csak magának az ízlésnek a javítására vagy megszilárdítására szokás használni, azzal, hogy kitölt egy hézagot megismerőképességeink rendszerében, figyelemre méltó és – úgy sejtem – sokat ígérő kilátást nyit az elme összes, meghatározottságukban nemcsak az érzékire, hanem az érzékin-túlira is vonatkoztatott erőinek teljes rendszerére, ám azon határkő elmozdítása nélkül, amelyet a kérlelhetetlen kritika az érzékin-túli használat útjába állított. Az olvasónak, hogy az alább következő vizsgálódások összefüggését könnyebben átláthassa, talán segítségére van, ha erről a szisztematikus kapcsolódásról már itt megadok egy vázlatot, melynek persze, akárcsak a jelen szakasz egészének, voltaképpen csak a tárgyalás végén lenne a helye.
Az elme képességei kivétel nélkül az alábbi háromra vezethetők vissza:
megismerőképesség 
öröm és örömtelenség érzése 
vágyóképesség
Azonban valamennyi képesség gyakorlásának alapjául mindig a megismerőképesség, ha nem is mindig megismerés szolgál (mert a megismerőképességhez tartozó megjelenítés lehet szemlélet is, tiszta vagy empirikus szemlélet, fogalmak nélkül). Tehát amennyiben az elvek szerinti megismerés képességéről van szó, az általában vett elmeerők mellé a következő felsőbb megismerőképességek állí- tandók:
megismerőképesség — értelem
öröm és örömtelenség érzése — ítéló'erő
vágyóképesség — ész
Azt találjuk, hogy az értelem egyedül a megismerőképesség, az ítélőerő csak az öröm és örömtelenség érzése, az ész pedig pusztán a vágyóképesség számára foglal magában sajátlagos a priori elveket. Ezek a formai elvek szükségszerűséget alapoznak meg, mely részint objektív, részint szubjektív, részint pedig azáltal, hogy szubjektív, egyben objektíve is érvényes: aszerint ahogy az elvek a mellettük álló felsőbb képességeken keresztül az ezeknek megfelelő elmeerőket meghatározzák:

Végezetül a formák lehetőségének megadott a priori alapjaihoz társulnak maguk a formák is mint azokból adódó alkotások:

A természet törvényszerűsége tehát az értelem mint megismerőképesség a priori elvein alapul; a művészet a maga a priori célszerűségében az ítélőerőhöz igazodik az öröm és örömtelenség érzésére való vonatkozásban; végül az erkölcsök (mint a szabadság alkotásai) a célszerűség egy olyan formájának eszméje alatt állnak, amely általános törvénnyé minősül, az ész meghatározó alapjává a vágyóképesség tekintetében. Az ítéletek, melyek az elme alapképességeinek sajátlagos a priori elveiből ily módon erednek, elméleti, esztétikai és gyakorlati ítéletek.
Ekképp feltárul az elme azon, a természettel és a szabadsággal kapcsolatban álló erőinek rendszere, amelyek sajátlagos meghatározó a priori elvekkel bírnak, s ezért a filozófia mint doktrinális rendszer két részét eredményezik (az elméleti és a gyakorlati részt), de feltárul ugyanakkor egy átmenet is, mely a két részt a maga sajátlagos elvével összekapcsoló ítélőerő közvetítésével nyílik meg, nevezetesen az átmenet az első filozófia érzéki szubsztrátumától a második filozófia érzékin-túli szubsztrátumához; az átmenetet egy olyan képesség (az ítélőerő) kritikája fogja megmutatni, amely csak az összekapcsolásra szolgál, s ezért önmagáért véve nem adhat megismerést, és nem járulhat hozzá a doktrínához, de amelynek pusztán szubjektív elveken alapuló esztétikai ítéletei – különbözvén minden logikai ítélettől, melyeknél az alaptételeknek objektíveknek kell lenniük (akár elméletiek, akár gyakorlatiak) – olyan különös fajtájúak, hogy az érzéki szemléleteket a természetnek egy olyan eszméjére vonatkoztatják, amelynek törvényszerűsége nem érthető meg a természetnek az ér- zékin-túli szubsztrátumhoz való viszonya nélkül; ennek bizonyítását a tárgyalás során fogjuk elvégezni.
Az ítélőerő kritikáját a szóban forgó ítéletek tekintetében nem esztétikának (mintegy érzéktannak), hanem az esztétikai ítéló'eró'kritikájának fogjuk nevezni, minthogy az előbbi kifejezés túlságosan tág jelentésű volna, amennyiben jelenthetné annak a szemléletnek az érzékiségét is, amely az elméleti megismeréshez szükséges, és logikai (objektív) ítéletekhez ad anyagot; ezért is határoztuk meg az „esztétikai” kifejezést már eleve kizárólag annak predikátumaként, ami a megismerési ítéletekben a szemlélethez tartozik. De amikor az ítélőerőt esztétikainak nevezzük azért, mert egy objektum megjelenítését nem fogalmakra, tehát az ítéletet nem a megismerésre vonatkoztatja – s így egyáltalán nem meghatározó, hanem csak reflektáló –,  akkor ezzel kapcsolatban nem kell félreértelmezéstől tartanunk. Mert a logikai ítélőerő számára a szemléleteknek, bár érzékiek (esztétikaiak), először fogalmakká kell emeltetniük, hogy az objektum megismerésére szolgáljanak; márpedig az esztétikai ítélőerőnél ez nem áll fenn.

XII. AZ ÍTÉLŐERŐ KRITIKÁJÁNAK FELOSZTÁSA



Bizonyos fajtájú ismeretek adott körének felosztása, mely ennek rendszerként való megjelenítésére irányul, nemcsak nem kellőképp belátott fontossággal bír, de úgyszintén gyakran félreismert nehézséggel is jár. Ha egy ilyen lehetséges egészhez a részeket már mint teljességükben adottakat vesszük, akkor a felosztás mechanikusan jön létre, puszta összehasonlítás eredményeként, az egész pedig aggregátum lesz (nagyjából olyan, amilyenné a városok válnak akkor, ha a területeket a köz érdekének figyelmen kívül hagyásával osztják fel a jelentkező, a maguk egyéni szándékait követő építkezők között). De ha a részek meghatározása előtt egy bizonyos elv szerint előfeltételezhető és előfeltételezendő az egész eszméje, akkor a felosztásnak szcientifikusan kell történnie, s csak ily módon lesz az egész egy rendszer. Ez utóbbi követelmény mindig fennáll, amikor az a priori megismerés egy köréről van szó – mely megismerés a maga elveivel a szubjektum egy különös törvényadó képességén alapul –,  mert ekkor az illető képesség sajátos mibenléte által szintén a priori módon van meghatározva a törvények használatának köre, ebből adódóan pedig a részek száma és a megismerés egészéhez való viszonya is. De nem alkothatunk megalapozott felosztást anélkül, hogy ne alkotnánk meg egyúttal magát az egészt, és ne ábrázolnánk előzőleg valamennyi részében, még ha csak a kritika szabálya szerint is; hogy azután ezt egy doktrína szisztematikus formájába öntsük – már amennyiben az illető megismerőképesség természete szerint egyáltalán lehetséges a doktrína –, ehhez a különösre való alkalmazás részletekbe menő alapossága szükséges, összekapcsolódva a precizitás eleganciájával.
Mármost az ítélőerő kritikájának felosztásához – mely képesség éppenséggel olyan, hogy bár a priori elvekre van alapozva, mégsem adhat soha anyagot egy doktrínához – azt a megkülönböztetést kell alapul vennünk, hogy csak a reflektáló ítélőerő rendelkezik saját a priori elvekkel, a meghatározó ítélőerő nem. Utóbbi csak sematikusan jár el, egy másik képesség (az értelem) törvényei alatt, az előbbi viszont technikailag (saját törvények szerint), és ami ezen eljárásának alapjául szolgál, az a természet technikájának elve, tehát a természetben a priori előfeltételezendő célszerűség fogalma. E célszerűséget a reflektáló ítélőerő a maga elve szerint ugyan csak szubjektíve szűkségszerűként, azaz mint a saját képességére való vonatkozásban szükségszerűt előfeltételezi, de ez a célszerűség magával hozza egy lehetséges objektív célszerűség fogalmát, vagyis a természeti dolgok mint természeti célok törvényszerűségének fogalmát is.
Egy pusztán szubjektíve megítélt célszerűség, mely tehát nem alapul, és – mint pusztán szubjektíve megítélt – nem is alapulhat fogalmon, az ilyen célszerűség nem más, mint az öröm és örömtelenség érzésére való vonatkozás, a róla alkotott ítélet pedig esztétikai (és ez egyszersmind az egyetlen lehetséges módja az esztétikai ítélésnek). De mivel ha ez az érzés pusztán az objektum érzéki megjelenítését, azaz érzetét kíséri, akkor az ítélet empirikus, és bár megkövetel egy különös receptivitást, de nem követel meg egy különös ítélőerőt, továbbá mivel ha az ítélőerőt mint meghatározót feltételeznénk, akkor egy célról való fogalomnak kellene alapul szolgálnia, minélfogva a célszerűség mint objektív nem esztétikailag, hanem logikailag volna megítélendő: ezért az esztétikai ítélőerőn mint különös képességen szükségszerűen nem mást értünk, mint a reflektáló ítéló'erőt, az öröm érzését pedig – mely azonos a szubjektív célszerűség megjelenítésével – úgy kell tekintenünk, mint ami nem a valamely objektum empirikus megjelenítésében meglévő érzethez és nem is az objektum fogalmához csatlakozik, hanem, ebből következően, csakis a reflexióhoz és ennek azon formájához, amelyben az ítélőerő – a maga sajátlagos műveletét végezve – az empirikus megjelenítésektől általában véve fogalmak felé törekszik; e reflexió tehát az, amivel az öröm érzése egy a priori elv szerint kapcsolódik össze. A reflektáló ítélőerő esztétikája alkotja tehát e képesség kritikájának egyik részét, míg a másik rész, teleológia néven, a reflektáló ítélőerő logikájával foglalkozik. A természetet mindkettőben mint technikait, azaz mint a maga alkotásaiban célszerűt tekintjük, egyfelől mint szubjektíve, a szubjektum puszta megjelenítésmódjára való vonatkozásban célszerűt, másfelől mint objektíve, magának a tárgynak a lehetősége vonatkozásában célszerűt. A későbbiekben látni fogjuk, hogy a forma célszerűsége a jelenségben: a szépség, a szépség megítélésének képessége pedig az ízlés. Ebből látszólag az következnék, hogy az ítélőerő kritikájának, az esztétikai és a teleológiai ítélőerő kritikájára való felosztás szerint, pusztán az ízléstant, illetve a természeti célok tanát (a világ dolgai mint természeti célok megítélésének tanát) kellene tartalmaznia.
Azonban minden célszerűséget, akár szubjektív, akár objektív, feloszthatunk belső és relatív célszerűségre; az előbbi a tárgy önmagában való megjelenítésében, az utóbbi viszont pusztán e megjelenítés esetleges használatában alapozódik meg. Ennek megfelelően egy tárgy formáját lehet először úgy észlelni, mint ami már önmagáért véve, azaz a fogalmak nélküli puszta szemléletben célszerű a reflektáló ítélőerő számára, s ekkor a szubjektív célszerűség magának a dolognak és a természetnek tulaj doníttatik, másodszor pedig megtörténhet, hogy az objektum az észleléskor a legcsekélyebb célszerűséggel sem bír a reflexió számára formájának meghatározásához, ugyanakkor megjelenítése, ha egy, a szubjektumban a priori meglévő célszerűségre alkalmaztatik, hogy felkeltse e célszerűségnek (mondhatjuk úgy, hogy az elmeerők érzékin-túli meghatározása célszerűségének) az érzését, megalapozhat egy esztétikai ítéletet, melynek szintén egy a priori (bár csupán szubjektív) elvre van vonatkozása, de ez az elv nem a természetnek a szubjektum szempontjából való célszerűségét tartalmazza – mint az előbbi fajtájú ítéletek elve –,  hanem csak azt, hogy bizonyos érzéki szemléleteket formájuk szerint lehetséges célszerű módon használni a pusztán reflektáló ítélőerő által. Az első ítélet tehát szépséget, a második viszontfenségességet tulajdonít a természet tárgyainak, mégpedig úgy, hogy ezt mindkettő mint esztétikai (reflektáló) ítélet teszi, az objektumról való fogalom nélkül, pusztán a szubjektív célszerűséget tekintve. Am az utóbbi ítélethez mégsem előfeltételezendő a természet különös technikája, mert amiről itt szó van, az pusztán a megjelenítésnek egy esetleges használata, mely nem az objektum megismerésére irányul, hanem egy bizonyos érzésnek, nevezetesen az elmeerők diszpozíciójában meglévő belső célszerűség érzésének az érdekében történik. De a természetbeli fenségesről alkotott ítélet ezzel együtt sem rekeszthető ki a reflektáló ítélőerő esztétikájának felosztásából, mivel – akárcsak a szépségről alkotott ítélet – szintén szubjektív célszerűséget fejez ki, mely nem az objektumról való fogalmon alapul.
Hasonló a helyzet a természet objektív célszerűségével, azaz a dolgoknak mint természeti céloknak a lehetőségével, melyről csak a dolgokról való fogalmak szerint, azaz nem esztétikailag (az öröm vagy örömtelenség érzésének vonatkozásában), hanem logikailag alkotunk ítéletet, teleológiai ítélet néven. Az objektív célszerűség vagy az objektum belső lehetőségének tétetik alapjául, vagy külső következményei relatív lehetőségének. Az első esetben a teleológiai ítélet a dolognak egy olyan cél szerint való tökéletességét tekinti, amely magában a dologban rejlik – hiszen a dologbeli különféleség kölcsönösen mint cél és eszköz viszonyul egymáshoz –,  a másodikban viszont a természeti objektumról alkotott teleológiai ítélet csak annak hasznosságáról szól, arról, hogy a tárgy megfelel-e egy olyan célnak, amely más dolgokban rejlik.
Ennek megfelelően az esztétikai ítélőerő kritikája először az ízlés – a szép tárgyak megítélése képességének – kritikáját tartalmazza, másodszor pedig a szellemi érzés kritikáját: mert egyelőre így nevezem azt a képességet, hogy tárgyakkal kapcsolatban fenségességet jelenítsünk meg. – A teleológiai ítélőerőnél viszont, mivel ez a célszerűség megjelenítését nem az érzésen keresztül, hanem fogalmak által vonatkoztatja a tárgyra, nincs szükség külön elnevezésekre a benne foglalt két képesség, azaz a belső és a relatív – de egyaránt objektív – célszerűség megítélésére szolgáló képességek megkülönböztetéséhez; hiszen a teleológiai ítélőerő a maga reflexióját minden esetben az észre (s nem az érzésre) vonatkoztatja.
Megjegyzendő még, hogy a természet technikája az, aminek tekintetében itt a célszerűséget mint az ítélőerő regulatív fogalmát kutatjuk, nem pedig az emberi megjelenítőerők kauzalitásának azon technikája, amelyet a szó tulajdonképpeni jelentésében művészetnek nevezünk; nem a művészeti szépség vagy a művészeti tökéletesség fogalmát keressük tehát, jóllehet a természet, ha technikainak (vagy plasztikusnak) tekintjük, a maga eljárásában nevezhető technikainak, azaz mintegy művészinek, mégpedig azért, mert kauzalitását a művészet kauzalitásával való analógia szerint kell megjeleníteni. Számunkra mindazonáltal nem a meghatározó ítélőerő elve az érdekes, mely minden emberi műalkotásnak alapjául szolgál, hanem a pusztán reflektáló ítélőerőé, melynek esetében a célszerűséget nem-szándékosnak kell tekinteni, tehát olyannak, ami csak a természetnek lehet sajátja. A művészeti szépség megítélését azután majd úgy kell felfogni, mint puszta következtetést ugyanazon elvekből, amelyek a természeti szépségről alkotott ítélethez alapul szolgálnak.
A természetre irányuló reflektáló ítélőerő kritikája tehát két részbői fog állni: a természeti dolgok esztétikai, illetve teleológiai megítélése képességének kritikájából.
Az első rész két könyvet tartalmaz: az első az ízlésnek, avagy a szép megítélésének a kritikája lesz, a második a szellemi érzésnek – a valamely tárgyról való puszta reflexióban keletkező szellemi érzésnek –,  avagy afenséges megítélésének a kritikája.
A második rész szintén két könyvből áll: az első a dolgoknak mint természeti céloknak a belső' lehetó'ségük tekintetében való megítélését, a második pedig a dolgok relatív célszerűségéről alkotott ítéletet fogja elvek alá hozni.
Mindegyik könyvnek két szakasza lesz, amelyek a megítélőképesség analitikáját, illetve dialektikáját tartalmazzák.
Végül mindegyik analitika is kétfelé tagolódik, megkísérelve először expozícióját, majd dedukcióját elvégezni a természet célszerűsége fogalmának.




[1]  Ez a tiszta és éppen ezért fenséges tudomány valamelyest lemondani látszik méltóságáról, amikor elismeri, hogy elemi geometriaként fogalmainak megszerkesztéséhez eszközökethasznál, még ha csupán kettőt is, nevezetesen a körzőt és a vonalzót, s amikor egyedül ezt a szerkesztést nevezi geometriainak, a magasabb geometria konstrukcióit ellenben mechanikaiaknak hívja, mondván, hogy e magasabb geometria fogalmainak megszerkesztéséhez összetettebb gépek szükségesek. Csakhogy itt az előbbieken sem a valódi eszközök értendők (circinus et regula), melyek ugyanis sohasem tudnák matematikai pontossággal megadni az alakzatokat, hanem csak a képzelőerő legegyszerűbb a priori ábrázolási módjairól van szó, mely képességhez foghatóan semmilyen eszköz sem tud ábrázolni.

[2]  Itt van a helye annak, hogy kijavítsak egy hibát, amelyet Az erkölcsök metafizikájának alapvetésében elkövettem. Ebben ugyanis először azt állítottam a jártasság imperatívuszairól, hogy csak feltételesen, mégpedig pusztán lehetséges, azaz problematikus célok feltétele mellett parancsolnak, majd az ilyen gyakorlati előírásokat problematikus imperatívuszoknak neveztem, holott ez a kifejezés természetesen ellentmondásos, és az illető előírásokat technikaiaknak, azaz a művészet imperatívuszainak kellett volna neveznem. A pragmatikus imperatívuszok, avagy az okosság szabályai, melyek egy valósá- gos, sőt szubjektíve szükségszerű cél feltétele mellett parancsolnak, szintén a technikai imperatívuszok közt találhatók ugyan (mert vajon mi más az okosság, mint az ember abbéli jártassága, hogy más szabad embereket, sőt még másokban meglévő természeti adottságokat és hajlamokat is a maga szándékai érdekében tudjon használni); az azonban, hogy a cél, amelyet magunknak és másoknak tulajdonítunk, nevezetesen a saját boldogság, nem tartozik a pusztán tetszőleges célok közé, ez feljogosít arra, hogy az ilyen technikai imperatívuszokra egy külön elnevezést használjunk. Hiszen e pragmatikus imperatívuszok esetében a feladat nem pusztán egy cél megvalósításánakmódjára vonatkozik — mint a technikaiaknál —, hanem szükségessé teszi annak meghatározását is, hogy mi alkotja ezt a célt (a boldogságot); az általános technikai imperatívuszoknál ellenben a célnak mint ismertnek kell előfeltételeződnie.

[3]  Az általában vett tapasztalat lehetősége: empirikus ismereteknek mint szintetikus ítéleteknek a lehetősége. A tapasztalat tehát — ellentétben azzal, ahogy általában gondolják — nem nyerhető pusztán az egymással összehasonlított észleletekből analitikus módon; mert amikor két különböző észleletet az objektum fogalmában (az objektum megismerése végett) összekapcsolunk, akkor ez szintézis, mely egyedül a jelenségek szintetikus egységének elvei szerint — vagyis azon alaptételek szerint, amelyek által a jelenségek a kategóriák alá hozatnak — teszi lehetővé az empirikus megismerést, azaz a tapasztalatot. Mármost az empirikus ismeretek aszerint, ami bennük szükségképpen közös – ti. a természet transzcendentális törvényei szerint -, minden tapasztalat analitikus egységét alkotják ugyan, azonban nem alkotják a tapasztalatnak mint rendszernek olyan szintetikus egységét, amely az empirikus törvényeket aszerint is egy elv alatt kapcsolja össze, ami bennük különböző (márpedig az empirikus törvényeknek ez a különfélesége a végtelenségig terjedhet). Ami mármost minden különös tapasztalat tekintetében a kategóriát képviseli, az a természetet a mi ítélőerőnk vonatkozásában (különös törvényei szerint is) jellemző célszerűség vagy megfelelés, melynek fogalma a természetet nem pusztán mechanikusként jeleníti meg, hanem technikaiként is; e
 Ez az elv első pillantásra egyáltalán nem úgy néz ki, mint egy szintetikus és transzcendentális tétel, hanem sokkal inkább tautologikusnak és a puszta logikához tartozónak tűnik. Hiszen a logika tanít meg arra, hogy hogyan lehet egy adott megjelenítést egy másikkal összehasonlítani, majd pedig — általánosan használható jegyként kiemelvén azt, ami a megjelenítésben a tőle különbözőkkel közösnek mutatkozik-fogalmat alkotni. Ámde a logika semmit sem tanít arról, hogy a természet vajon minden egyes objektumához felmutat-e még sok más, összehasonlításra alkalmas tárgyat, olyanokat, amelyek formájában van valami közös az adott egyes objektummal. Annak a lehetőségnek a feltételét, hogy a logikát a természetre tudjuk alkalmazni, éppen az az elv adja, amellyel a természetet mint a mi ítélőerőnk számára való rendszert jelenítjük meg, mint olyan rendszert, amelyben a különféleség nemekre és fajokra való tagoltsága lehetővé teszi, hogy minden egyes előforduló természeti formát összehasonlítás révén fogalmakra (nagyobb vagy kisebb általánosságú fogalmakra) hozzunk. Azt ugyan már a tiszta értelem megtanítja (de úgyszintén csak a maga szintetikus alaptételeivel), hogy minden természeti dolgot úgy gondoljunk el, mint ami egy a priori fogalmak szerinti (ti. a kategóriák szerinti) transzcendentális rendszerben foglaltatik; emellett azonban az fogalom persze annyiban eltér a kategóriától, hogy nem objektíve határozza meg a szintetikus egységet, ám szubjektíve mégis megad olyan alaptételeket, amelyek a természet kutatásához vezérfonalként szolgálnak.

[4]  Az arisztotelészi iskola is a nemet nevezte anyagnak, a specifikus különbséget pedig a formának.
 Általában véve azt mondhatjuk, hogy adott dolgokat sohasem tarthatmikspecifikusan különbözőknek egy olyan minőségnél fogva, amely fokának puszta növekedésével vagy csökkenésével átcsaphat minden egyéb minőségbe. Mármost a fogalmak distinkt vagy zavaros voltának különbségével kapcsolatban kizárólag aj egyek tudatának foka a döntő, mely a rájuk irányuló figyelem mértéke szerint változik; s ennyiben a kétféle megjelenítésmód nem specifikusan eltérő. A fogalom és a szemlélet viszont specifikusan különböznek, hiszen nem mennek át egymásba, akármennyire nőjön vagy csökkenjen is a kettőnek és a hozzájuk tartozó jegyeknek a tudata. Mert bármily kevéssé distinkt is egy fogalmak általi megjelenítésmód (mint például a jogé), a fogalmak specifikus különbözősége — értelembeli eredetük tekintetében — továbbra is megmarad; a szemlélet pedig hiába maximálisan distinkt, ezzel a legkevésbé sem közelít a fogalmakhoz, lévén olyan megjelenítésmód, amelynek az érzékiségben van a helye. Hasonlóképp ég és föld a különbség a logikai és az esztétikai distinktség között, s az utóbbi akkor is előállhat, ha a tárgyat egyáltalán nem fogalmakkal jelenítjük meg, azaz ha a megjelenítés, mint szemlélet, érzéki.

[5]  E bekezdés mellett Kant kéziratában a következő megjegyzés áll: „NB. Remélhette volna-e Linnaeus, hogy sikerül felvázolnia a természet rendszerét, ha attól kellett volna tartania, hogy a kő, amelyre rábukkant, s amelyet gránitnak nevezett, belső mibenléte szerint esetleg különbözik minden vele azonosan kinéző kőtől, és ha ezért csak arra számíthatott volna, hogy mindig csupán egyedi, az értelem számára mintegy izolált dolgokat talál, ám sohasem leli meg a dolgok osztályát, s így nem hozhatja őket nem- és fajfogalmak alá?” — A Weischedel-kiadás jegyzete.

[6]  A kéziratban a bekezdés mellett ez áll: „Mint mondani szokás, a végokokat mi helyezzük a dolgokba, nem pedig mintegy észlelésükből vesszük őket.” —A Weischedel- kiadás jegyzete.

[7]  Az empirikus elvekként használt fogalmaknál, ha okunk van azt gyanítani, hogy kapcsolatban állnak a tiszta a priori megismerés képességével, hasznos dolog egy transzcendentális definíciót megkísérelni. Ekkor úgy járunk el, mint a matematikus, aki feladatának megoldását nagyban megkönnyíti a maga számára azzal, hogy a feladat empirikus adatait meghatározatlanul hagyja, s ezek puszta szintézisét hozza a tiszta aritmetika kifejezései alá. A vágyóképességről adott ilyen jellegű magyarázatom (A gyakorlati ész kritikája. Előszó. [Ford. Papp Zoltán, Szeged, 1998, Ictus, 16. oldal, jegyzet.]) ellen viszont azt a kifogást emelték, hogy az nem definálható azon képességként, hogy megjelenítéseink révén mi magunk legyünk e megjelenítések tárgyai valóságának oka, éspedig azért nem, mert a puszta kívánságok is vágyak, holott ezekről mindenki maga is tudja, hogy nem képesek objektumaikat létrehozni. Ez azonban nem bizonyít többet, mint hogy a vágyóképesség oly módon is meghatározódhat, hogy ellentmondásba kerül önmagával; az empirikus pszichológia számára ez figyelemre méltó jelenség ugyan (mint ahogy a logika számára figyelmet érdemel például az a hatás, amelyet az előítéletek gyakorolnak az értelemre), de nem szabad befolyásolnia azt a definíciót, amely a vágyóképességet objektíve tekinti, megállapítva, hogy mi a vágyóképesség önmagában véve, akkor, amikor még semmi sem térítette el meghatározottságától. Az ember valóban képes hevesen és tartósan vágyni valamire, amiről bizton tudja, hogy nem érheti el, vagy hogy akár teljességgel lehetetlen; ilyen vágy például az, hogy ami megtörtént, meg nem történtté legyen, hogy a nehezen elviselhető idő gyorsabban teljék stb. Fontos feladata is az erkölcstannak, hogy nyomatékosan óvjon minket az efféle üres és fantasztikus vágyaktól, amilyeneket gyakran táplálnak a regények, olykor pedig a hozzájuk hasonló misztikus elképzelések is az emberfeletti tökéletességről és a fanatikus üdvösségkeresésről. De maga az a hatás, amelyet az ilyen üres, a szívet kitágító és elcsigázó vágyódások és sóvárgások az elmére gyakorolnak, erőit kimerítő epekedésre késztetvén az embert, maga ez a hatás kellőképp bizonyítja, hogy ezek az erők mindig újra nekifeszülnek, hogy valóságossá tegyék az őket felszító megjelenítések tárgyát, de az elme mindannyiszor vissza is süllyed tehetetlenségének tudatába. Az antropológia számára nem jelentéktelen feladat megvizsgálni, hogy a természet miért helyezte belénk a diszpozíciót az olyan meddő erőfeszítésekre, mint amilyenekaz üres kívánságok és sóvárgások (melyek kétségkívül nagy szerepet játszanak az emberi életben). Én úgy látom, hogy a természet, akárcsak máshol, itt is bölcsen intézkedett. Mert ha egy obj ektum megj elenítése mindig csak azt követően határozna meg minket erőink alkalmazására, hogy megbizonyosodtunk képességünknek az objektum létrehozásához való elégségességéről, akkor erőinkjavarészt kihasználatlanul maradnának. Hiszen általában csak akkor ismerjük meg erőinket, amikor próbára tesszük őket. A természet szerint tehát az erőmeghatározás még képességünk ismerete előtt kapcsolódik az objektum megjelenítéséhez, s így a képesség gyakran épp egy olyan törekvés által alakul ki, amely az elme számára kezdetben üres kívánságnak tűnt. A bölcsesség dolga mármost, hogy ezt az ösztönt korlátok közé szorítsa; kiirtania azonban sohasem sikerülhet, és erre nem is fog törekedni.



2. fejezet - ELŐSZÓ AZ ELSŐ KIADÁSHOZ (1790)



Az a priori elvekből történő megismerés képességét a tiszta észnek nevezhetjük, azt a vizsgálódást pedig, amely általában véve az ilyen megismerés lehetőségét és határait kutatja, a tiszta ész kritikájának. Igaz, ekkor ezen a képességen csak az elméleti használatában vett észt értjük, ahogyan ezt az iménti címet viselő első műben is tettük, ahol még nem állt szándékunkban az észt mint gyakorlati képességet a maga különös elvei szerint vizsgálni. A tiszta ész kritikája tehát pusztán a dolgok a priori megismerésének képességére irányul, s ennélfogva egyedül a megismerőképességgel foglalkozik, figyelmen kívül hagyva mind az öröm és örömtelenség érzését, mind a vágyóképességet, a megismerőképességek közül pedig csak az értelmet vizsgálja a priori elvei szerint, eltekintve az ítélőerőtóí és az észtéi (mint az elméleti megismeréshez úgyszintén szükséges képességektől); teszi pedig ezt azért, mert előrehaladtában azt találja, hogy a megismerőképességek közül kizárólag az értelem szolgálhat a priori konstitutív megismerési elvekkel. A kritika tehát, midőn a nevezett képességeket azon részesedésük szerint rostálja meg, amelyet a saját forrásból származó megismerés tiszta birtokából a magukénak akarnak tudni, nos, az így eljáró kritika nem hagy meg mást, csak amit az értelem a priori módon törvényként ír elő a természetnek mint a jelenségek összességének (mely jelenségek formája szintúgy a priori adott); az összes egyéb tiszta fogalmat viszont az eszmék közé utalja, melyek elméleti megismerőképességünk számára túlságosnak bizonyulnak, habár másfelől nem haszontalanok, és nem is nélkülözhetők, hanem regulatív elvekként szolgálnak: részint arra, hogy visszafogják az értelmet, ha ez, a priori megadván minden általa megismerhető dolog lehetőségének feltételeit, még azzal a jogosulatlan igénnyel is fellép, hogy ekképp, úgymond, általában véve minden dolog lehetőségét e határok közé szorította, részint pedig arra, hogy a természet szemlélésében magát az értelmet a teljesség elve szerint vezéreljék – jóllehet ezt a teljességet az értelem soha el nem érheti s így előmozdítsák minden megismerés végső szándékát.
A kritikával tehát, noha általában A tiszta ész kritikájának neveztük, voltaképpen az értelmet kellett biztos és kizárólagos birtokába helyeznünk a vele versengő más képességekkel szemben, az értelmet, mely a megismerés képességén keresztül rendelkezik saját tartománnyal, amennyiben a priori konstitutív megismerési elveket foglal magában. A gyakorlati ész kritikájában hasonlóképp jelöltük ki a birtokot az ész számára, mely egyedül a vágyóképesség vonatkozásában tartalmaz a priori konstitutív elveket.
Hogy vajon az ítéló'em, mely megismerőképességeink rendjében köztes tagként áll az értelem és az ész között, szintén rendelkezik-e a priori elvekkel, hogy ezek az elvek konstitutívak-e vagy pusztán regulatívak (azaz bizonyítható-e saját tartományuk, vagy sem), és hogy az ítélőerő ad-e a priori módon szabályt az öröm és örömtelen- ség érzésének mint a megismerőképesség és a vágyóképesség közti köztes tagnak (ugyanúgy, ahogy az értelem az előbbinek, az ész pedig az utóbbinak ír elő a priori módon törvényeket): ezek azok a kérdések, amelyekkel az ítélőerő jelen kritikája foglalkozik.
A tiszta észnek, vagyis az a priori elvek szerinti ítélés képességének a kritikája nem volna teljes, ha nem szentelnénk benne külön részt az ítélőerő kritikájának. Az ítélőerő mint megismerőképesség igényt is tart a priori elvekre a maga számára. Igaz, a tiszta filozófia rendszerében az ítélőerő elvei már nem alkothatnak külön részt az elméleti és a gyakorlati filozófia között, hanem szükség esetén a kettő valamelyikéhez lehet csatolni őket. Am ahhoz, hogy a metafizika általános elnevezése alatt valaha megszülethessék egy ilyen rendszer – melyet a maga teljességében kidolgozni nemcsak lehetséges, hanem az ész valamennyi vonatkozásban való használata számára rendkívül fontos is –,  nos, ezen épület létrejöttéhez a kritikának előzőleg fel kell tárnia a talajt egész addig a mélységig, ahol a tapasztalattól független elvek képességének első alapja rejlik; máskülönben a metafizika épületének valamely része megsüllyedhet, ami pedig elkerülhetetlenül az egésznek az összeomlásához vezetne.
Tekintve azonban az ítélőerő természetét (mely képesség helyes használata olyannyira szükségszerű és általános követelmény, hogy amikor egészséges emberi értelemről beszélünk, akkor pontosan az ítélőerőre gondolunk) kézenfekvő a következtetés, hogy nagy nehézségekkel kell szembenéznünk, midőn rá akarunk lelni e képesség sajátlagos elvére. Mert az ítélőerőnek a priori magában kell foglalnia egy ilyen elvet – ellenkező esetben nem volna különös megismerőképesség, s így még a legközönségesebb kritikának sem lenne kitéve –,  ám ez az elv nem lehet olyan, amely a priori fogalmakból vezettetik le; hiszen e fogalmak az értelemhez tartoznak, s az ítélőerő csak alkalmazásukban kap szerepet. Ennélfogva az ítélőerőnek magának kell megadnia egy fogalmat, de egy olyan fogalmat, amellyel voltaképpen nem ismerünk meg dolgokat: az illető fogalomnak ehelyett csupán szabályként kell szolgálnia az ítélőerő számára, azonban nem objektív szabályként, melyhez ítéletét igazíthatja – ehhez ugyanis megint csak egy másik ítélőerőre volna szükség, mely eldönthetné, hogy az adott eset a szabály alá tartozik-e, vagy sem.
Az ítélőerő elvével (ennek szubjektív vagy objektív voltával) kapcsolatos zavar elsősorban az esztétikainak nevezett megítélésben mutatkozik meg, abban, amelynek a természeti vagy a művészeti szép és fenséges a tárgya. És mégis: az ítélőerő kritikáján belül a legfontosabb elem éppen e képesség azon elvének kritikai vizsgálata, amely az ilyen ítéletekben érvényesül. Ezek ugyanis, noha egyedül önmagukért véve a legkevésbé sem járulnak hozzá a dolgok megismeréséhez, mégis kizárólag a megismerőképességhez tartoznak, s azt bizonyítják, hogy ennek a képességnek valamilyen a priori elv szerint közvetlen vonatkozása van az öröm vagy örömtelenség érzésére, anélkül hogy ehhez az elvhez olyasvalami keverednék, ami a vágyóképességnek szolgálhat meghatározó alapjául; hiszen a vágyó képesség az ész fogalmaiban találja meg a maga a priori elveit. – Ami viszont a természet logikai megismerését illeti, ott, ahol a tapasztalat a dolgok tekintetében egy olyan törvényszerűséghez jut el, amelynek megértéséhez vagy magyarázatához az érzékiről való általános értelmi fogalom már nem elégséges, és az ítélőerő képes önmagából meríteni egy elvet a természeti dolognak a megismerhetetlen érzékin-túlira való vonatkoztatásához – még ha ezt az elvet csak saját szempontjából szabad is használnia a természet megismeréséhez –,  nos, ott lehet is és szükséges is ugyan egy ilyen a priori elvet alkalmazni a világ lényeinek megismerése végett, s ez az elv egyszersmind olyan kilátásokat is nyit, amelyek előnyösek a gyakorlati ész számára – de ennek az elvnek nincs közvetlen vonatkozása az öröm és örömtelenség érzésére, vagyis épp az hiányzik belőle, ami az ítélőerő elvében oly rejtélyes. S éppen ez a rejtélyes elv tesz szükségessé egy külön részt a kritikán belül az ítélőerő számára; a fogalmak szerinti logikai megítélést ugyanis (mely fogalmakból sohasem lehet közvetlenül következtetni az öröm és örömtelenség érzésére) akár a filozófia elméleti részéhez is lehetett volna csatolni, kritikai korlátozásával egyetemben.
Az ízlés képességét mint esztétikai ítélőerőt az alábbiakban nem az ízlés képzése és művelése céljából vizsgáljuk (mert az ízlés kultúrája, akárcsak eddig, ezentúl is megy a maga útján minden ilyen kutatás nélkül is), hanem pusztán transzcendentális szándékkal, s ezért szeretném remélni, hogy ami az előbbi célt illeti, a hiányosság tekintetében elnézéssel ítélik meg munkámat. Viszont az utóbbi szándékot illetően a vizsgálódásnak fel kell készülnie a legszigorúbb megmérettetésre. De ezzel kapcsolatban is bízom abban, hogy az a nagy nehézség, amelyet egy, a természet által oly bonyolulttá tett probléma okoz, mentségül szolgálhat a megoldás helyenként nem teljesen elkerülhető homályosságára abban az esetben, ha kellő tisztassággal megmutatkozik, hogy az elvet helyesen adtuk meg; még akkor is, ha netán az a mód, ahogyan ebből az elvből az ítélőerő fenoménját levezetjük, valamennyire nélkülözi azt a distinktséget, amelyet máshol, nevezetesen egy fogalmak szerinti megismeréstől joggal várhatunk el, s amelyet, úgy gondolom, a mű második részében el is értem.
Ezennel befejezem tehát teljes kritikai tevékenységemet. Haladéktalanul hozzákezdek majd a doktrinális vizsgálódásokhoz, hogy előrehaladott koromtól elnyerjem az e szándékhoz még valamelyest kedvező időt. Magától értetődik, hogy a doktrínán belül az ítélőerőnek már nem jut külön rész, mivel esetében a kritika tölti be az elmélet szerepét; a további feladatot ezért – annak megfelelően, ahogyan a filozófia, akárcsak a tiszta filozófia, elméletire és gyakorlatira oszlik – a természet metafizikája és az erkölcsök metafizikája jelenti.
BEVEZETÉS



I. A FILOZÓFIA FELOSZTÁSÁRÓL



Teljesen helyesen járunk el, ha a filozófiát, amennyiben a dolgok fogalmak által történő észmegismerésének elveit tartalmazza – eltérően a logikától, mely pusztán az általában vett gondolkodás formájának elveit foglalja magában, tekintet nélkül az objektumok különbségére –,  a szokásos módon elméleti és gyakorlati filozófiára osztjuk fel. Ámde ekkor specifikusan különbözőknek kell lenniük azoknak a fogalmaknak is, amelyek ezen észmegismerés elvei számára a hozzájuk tartozó objektumokat kijelölik, mivel máskülönben nem jogosítanának fel semmiféle felosztásra; ez ugyanis mindenkor előfeltételezi az adott tudomány különböző részeihez tartozó észmegismerés elveinek szembeállítását.
A fogalmaknak pedig csak két olyan fajtája van, amelyek tárgyaik lehetőségének más-más elvét engedik meg: nevezetesen a természetfogalmak és a szabadságfogalom. Minthogy mármost az előbbiek egy a priori elvek szerinti elméleti megismerést tesznek lehetővé, az utóbbi ellenben egy ilyen elméleti megismerés tekintetében már mint fogalom is csupán egy negatív elvet hordoz magával (ti. a puszta szem- beállítás elvét), viszont az akaratmeghatározás számára kibővítő alaptételeket állít fel, amelyeket ennélfogva gyakorlatiaknak nevezünk: ezért joggal osztjuk fel a filozófiát két, az elvek szerint teljesen különböző részre, jelesül elméletire részre mint természetfilozófiára, és gyakorlati részre mint morálfilozófiára (így nevezzük ugyanis az észnek a szabadságfogalom szerinti gyakorlati törvényadását). Azonban e kifejezéseket, melyek a különböző elvek és egyben a filozófia felosztására szolgálnak, mind ez idáig igencsak helytelenül használták, amennyiben a természetfogalmak szerint való gyakorlatit azonosnak vették a szabadságfogalom szerint való gyakorlatival, s így az elméleti filozófia és a gyakorlati filozófia elnevezések alatt egy olyan felosztást hoztak létre, amellyel, minthogy a két rész azonos elvekkel bírhatott, valójában semmit sem osztottak fel.
Ugyanis az akarat mint vágyóképesség egyike a világban meglévő sokféle természeti oknak, ti. egy olyan ok, amely fogalmak szerint hat; és minden, amit mint az akarat által lehetségest (vagy szükség- szerűt) jelenítünk meg, az gyakorlatilag lehetségesnek (vagy gyakorlatilag szükségszerűnek) nevezendő, megkülönböztetésül egy olyan okozat fizikai lehetőségétől vagy szükségszerűségétől, amelynél az ok kauzalitása nem fogalmak által van meghatározva (hanem a mechanizmus által, mint az élettelen anyagnál, vagy az ösztön által, mint az állatoknál). – Mármost itt a gyakorlatit illetően meghatározatlan marad, hogy a fogalom, amely az akarat kauzalitásának a szabályt adja, természetfogalom-e vagy szabadságfogalom.
Pedig ez az utóbbi különbség lényeges. Mert ha az akarat kauzalitását meghatározó fogalom természetfogalom, úgy az elvek technikailag gyakorlatiak, ha viszont szabadságfogalom, úgy az elvek morálisan gyakorlatiak; és mivel egy észtudomány felosztása teljességei a tárgyak azon különbözőségén múlik, amely miatt megismerésükhöz különböző elvek szükségesek, ezért az előbbi elvek az elméleti filozófiához (mint természettanhoz) fognak tartozni, míg a második részt, nevezetesen a gyakorlati filozófiát (mint erkölcstant) egyedül az utóbbiak alkotják.
A technikailag gyakorlati szabályokat (azaz általában a művészet és a jártasság szabályait, vagy az okosság szabályait is, mint azon jártasságét, hogy az emberekre és akaratukra befolyást gyakoroljunk), amennyiben elveik fogalmakon nyugszanak, kivétel nélkül az elméleti filozófiához kell számítani, mégpedig csupán mint ennek korol- láriumait. Mert ezek a technikailag gyakorlati szabályok csak arra vonatkoznak, hogy a dolgok miként lehetségesek természetfogalmak szerint; és ehhez a lehetőséghez nemcsak a természetben fellelhető eszközök tartoznak hozzá, hanem hozzátartozik maga az akarat is – mint vágyó-, tehát mint természeti képesség –,  amennyiben természeti hajtóerők által a szóban forgó szabályoknak megfelelően meghatározható. Az ilyen gyakorlati szabályokat mégsem törvényeknek hívjuk (mint például a fizikai törvényeket), hanem csak előírásoknak. Az akarat ugyanis nem pusztán a természetfogalom alatt áll, hanem a szabadságfogalom alatt is; és egyedül ez utóbbira való vonatkozásukban nevezendők az akarat elvei törvényeknek, s alkotják, a hozzájuk kapcsolódó következtetésekkel együtt, a filozófia második részét, ti. a gyakorlatit.
Amilyen kevéssé tartozik tehát a tiszta geometria problémáinak megoldása e geometria egy külön részéhez, vagy amilyen kevéssé szolgál rá a földméréstan arra, hogy megkülönböztetésül a tiszta geometriától a gyakorlati geometria névvel illessük mint az általában vett geometria egy második részét: éppily kevéssé, sőt még kevésbé sorolható a gyakorlati filozófiához a kísérletek vagy megfigyelések mechanikai vagy kémiai művészete, mely a természettan gyakorlati részét alkotja, továbbá ugyanígy nem szabad a gyakorlati filozófiához számítani a háztartást, a mezőgazdaságot, az államgazdaságot, az érintkezés művészetét vagy a dietétika előírásait, de még az általános boldogságtant sem, sőt még a hajlamoknak és az indulatoknak a boldogság érdekében való megzabolázását sem; az pedig végképp nem megengedhető, hogy ez utóbbiak alkossák az általában vett filozófia második részét. Mert mindaz, amit itt felsoroltunk, csak jártassági szabályokat tartalmaz, tehát csupán technikailag gyakorlati szabályokat, melyeket követve egy olyan okozatot tudunk létrehozni, amely az okok és okozatok természetfogalmai szerint lehetséges; mivel pedig ezek a fogalmak az elméleti filozófiához tartoznak, ezért a szóban forgó előírások e filozófia (a természettudomány) puszta korolláriumai, s így nem követelhetnek maguknak helyet egy gyakorlatinak nevezett külön filozófiában. Ezzel szemben a morálisan gyakorlati előírások, melyek teljes mértékben a szabadságfogalmon alapulnak, az akaratnak a természetből eredő meghatározó alapjait tökéletesen kizárva, az előírások egészen különös fajtáját alkotják: ezek az előírások, akárcsak azok a szabályok, amelyeknek a természet engedelmeskedik, mindenképpen törvényeknek nevezendők, de a természetre vonatkozó szabályoktól eltérően nem érzéki feltételeken, hanem egy érzékin-túli elven alapulnak, és a filozófián belül kizárólag a maguk számára egy másik részt követelnek meg az elméleti rész mellett, nevezetesen a gyakorlati filozófiát.
Látható mindebből, hogy a filozófia által adott gyakorlati előírások összessége nem azért alkotja a filozófiának egy külön, az elméleti mellett álló részét, mert ezek az előírások gyakorlatiak – hiszen gyakorlatiak lehetnének akkor is, ha elveik teljesen a természet elméleti megismeréséből vétetnének (mint technikailag gyakorlati szabályok); hanem azért, mert – és csakis akkor, ha – elvük nem a mindenkor érzéki feltételekhez kötött természetfogalomtól kölcsönzött, hanem az érzékin-túlin alapul, amelyet egyedül szabadságfogalom tesz formai törvények által megismerhetővé. Az ilyen gyakorlati előírások ennélfogva morálisan gyakorlatiak, tehát nem pusztán ilyen vagy olyan szándékokat szolgáló előírások vagy szabályok, hanem – célokra és szándékokra való minden előzetes vonatkozástól mentesen – törvények.

II. AZ ÁLTALÁBAN VETT LILOZÓLIA TARTOMÁNYÁRÓL



Megismerő képességünk elvek szerint történő használata, s vele együtt a filozófia, addig terjed, ameddig a priori fogalmakat tudunk alkalmazni.
Mindazon tárgyak összessége pedig, amelyekre ezeket a fogalmakat vonatkoztatjuk, hogy, amennyire csak lehetséges, létrejöjjön megismerésük, e tárgyak összessége felosztható aszerint, hogy képességeink ehhez a megismerési szándékhoz mérten mennyire elégségesek vagy elégtelenek.
A fogalmaknak, amennyiben tárgyakra vonatkoztatnak, tekintet nélkül arra, hogy a tárgyak megismerése lehetséges-e, vagy sem, megvan a maguk terepe, melyet pusztán a fogalmak objektumának a mi általában vett megismerő képességünkhöz való viszonya szerint határozunk meg. – E terepnek az a része, amelyen számunkra megismerés lehetséges, a talajt (territórium) képezi eme fogalmak és a megismeréshez szükséges megismerő képesség számára. E talaj azon része, ahol a fogalmak törvényadók, a fogalmak és a velük rendelkező megismerőképességek tartományát (ditio) alkotja. így tehát a tapasztalati fogalmaknak a természetben mint az érzékek minden tárgyának összességében van ugyan a talajuk, de nincs a természetben tartományuk; a természet csupán lakóhely számukra (domicilium). Mert a tapasztalati fogalmak, bár törvény szerint alkottatnak, maguk nem törvényadók; a rájuk alapozott szabályok empirikusak, ennélfogva esetlegesek.
Teljes megismerőképességünknek két tartománya van: a természetfogalmak tartománya és a szabadságfogalom tartománya – hiszen megismerőképességünk e fogalmak által a priori törvényadó. Ennek megfelelően oszlik a filozófia is elméleti és gyakorlati filozófiára. Azonban a talaj, amelyen a filozófia tartománya létrejön, törvényadása pediggyakoroltatik, mégis mindig csak a minden lehetséges tapasztalat tárgyainak összessége, amennyiben e tárgyakat puszta jelenségeknek vesszük; mert máskülönben nem volna elgondolható az értelemnek a tárgyakra vonatkozó törvényadása.
A természetfogalmak által az értelem ad törvényt, és ez a törvényadás elméleti. A szabadságfogalom által az ész ad törvényt, s törvényadása pusztán gyakorlati. Az ész kizárólag gyakorlati téren lehet törvényadó; ami az elméleti megismerést illeti (a természetét), itt az ész nem tehet többet, mint hogy (törvénytudóként, az értelem közvetítésével) adott törvényekből következtetések útján konklúziókat von le, melyek azonban sohasem mennek túl a természeten. Másfelől viszont ha a szabályok gyakorlatiak, ez még nem jelenti rögtön azt, hogy az ész a törvényadó; hiszen a gyakorlati szabályok lehetnek technikailag gyakorlatiak is.
Értelem és ész tehát a tapasztalat egy és ugyanazon talaján két különböző törvényadással rendelkezik, anélkül hogy az egyik törvényadás a másikat csorbíthatná. Mert amilyen kevéssé van befolyása a természetfogalomnak a szabadságfogalom által történő törvényadásra, éppoly kevéssé zavarja a szabadságfogalom a természetnek való törvényadást. – Azt a lehetőséget, hogy a két különböző törvényadásnak, illetve a hozzájuk tartozó képességeknek az egyazon szubjektumon belüli együttes megléte legalábbis ellentmondás nélkül elgondolható, ezt a lehetőséget A tiszta ész kritikája bebizonyította, midőn a vele szemben felmerülő kifogásokat a bennük lévő dialektikus látszat felfedésével megsemmisítette.
Annak pedig, hogy ama két különböző tartomány – melyek ha törvényadásukban nem is, de az érzéki világban meglévő hatásaikban egymást szüntelen korlátozzák – nem alkot egyet, a következő az oka: míg a természetfogalom a maga tárgyait a szemléletben jeleníti meg, de nem mint magukban való dolgokat, hanem mint puszta jelenségeket, addig a szabadságfogalom a maga objektumában egy magában való dolgotjelenít ugyan meg, de ezt nem a szemléletben teszi. Egyik sem nyújthat tehát elméleti megismerést objektumáról (sem magáról a gondolkodó szubjektumról) úgy, mint magában való dologról: ez ugyanis az érzékin-túli volna, melynek eszméjét ugyan a tapasztalat minden tárgya lehetőségének alapjául kell megtennünk, de magát az eszmét sohasem tudjuk megismeréssé emelni és bővíteni.
Teljes megismerőképességünk számára létezik tehát egy behatá- rolatlan, de egyúttal hozzáférhetetlen terep, nevezetesen az érzékin- túlinak a terepe, ahol nem találunk talajt a magunk részére, s ahol így sem az értelmi, sem az észfogalmak számára nem rendelkezhetünk tartománnyal az elméleti megismeréshez; ezt a terepet az észnek mind az elméleti, mind a gyakorlati használata érdekében eszmékkel kell ugyan betöltenünk, ám ezeknek az eszméknek, a szabadságfogalomból eredő törvények vonatkozásában, kizárólag gyakorlati realitást biztosíthatunk, miáltal tehát elméleti megismerésünk a legcsekélyebb mértékben sem terjed ki az érzékin-túlira.
Mármost jóllehet a természetfogalom tartománya (mint az érzéki) és a szabadságfogalom tartománya (mint az érzékin-túli) között átláthatatlan szakadék van, lehetetlenné téve az előbbitől az utóbbihoz való – vagyis az ész elméleti használata révén történő – átjárást, mintha két különböző világ lenne, melyek közül az első nem bírhat befolyással a másodikra, azért az utóbbinak mégis befolyással kell lennie az előbbire: a célnak, amelyet a szabadságfogalmon alapuló törvények kijelölnek, az érzéki világban kell megvalósulnia. Ebből következően a természetnek elgondolhatónak kell lennie úgy is, hogy formájának törvényszerűsége összhangban álljon a benne megvalósítandó, szabadságtörvények szerinti céloknak legalább a lehetőségével. – Kell hogy legyen tehát valamilyen alapja annak, hogy a természet alapjául szolgáló érzékin-túli egységet alkosson azzal, amit a szabadságfogalom gyakorlatilag magában foglal, mely egységnek a fogalma, noha sem elméletileg, sem gyakorlatilag nem ér el az érzékin-túli megismeréséig, tehát nem rendelkezik sajátlagos tartománnyal, mégiscsak lehetővé teszi az átmenetet az egyik törvényadás elvei szerinti gondolkodásmódtól a másik törvényadás elvei szerinti gondolkodás- módhoz.

III. AZ ÍTÉLŐERŐ KRITIKÁJÁRÓL MINT A FILOZÓFA KÉT RÉSZÉNEK EGÉSSZÉ VALÓ ÖSSZEKAPCSOLÁSA ESZKÖZÉRŐL



A megismerőképességek kritikájának, mely azt kutatja, hogy e képességek mit tudnak a priori módon teljesíteni, az objektumok tekintetében voltaképpen nincs tartománya, mert ez a kritika nem doktrína, hanem csupán azt vizsgálja, hogy képességeink mibenléte szerint lehetséges-e, illetve miként lehetséges általuk egy doktrína, s eközben kiterjed minden túlzott igényükre, hogy megszabja számukra a jogszerűség határait. De ami a filozófia felosztásában nem szerepelhet, az az általában vett tiszta megismerőképesség kritikájában igenis helyet kaphat, mégpedig főrészként, ti. amennyiben olyan elveket tartalmaz, amelyek önmagukért véve sem az elméleti, sem a gyakorlati használatra nem alkalmasak.
A természetfogalmak, melyek minden a priori elméleti megismerés alapját tartalmazzák, az értelem törvényadásán nyugszanak. – A szabadságfogalom, mely minden, az érzéki feltételektől teljesen független a priori gyakorlati előírás alapját tartalmazza, az ész törvényadásán nyugszik. Tehát azonkívül, hogy a logikai forma szerint bármilyen eredetű elvekre alkalmazható, mindkét képesség rendelkezik még saját törvényadással a tartalom szerint is; e két törvényadás felett nem áll másik (a priori) törvényadás, és így általuk lesz igazolva a filozófiának elméletire és gyakorlatira történő felosztása.
Csakhogy a felsőbb megismerőképességek családjában van még egy köztes tag is az értelem és az ész között, nevezetesen az ítélőerő, melyről analógia szerint okunk van azt gyanítani, hogy ha saját törvényadással nem is rendelkezik, mégis tartalmazhat egy saját, noha esetleg pusztán szubjektív a priori elvet a törvények keresését illetően, mely elvnek, ha a tárgyaknak nincs is olyan terepe, amely őt mint tartomány megilletné, mégis lehet talaja, ennek pedig egy bizonyos olyan minősége, amelynek vonatkozásában éppenséggel csakis ez az elv érvényesülhet.
Emellett azonban – analógia szerint ítélve – alapunk van ahhoz is, hogy az ítélőerőt kapcsolatba hozzuk megjelenítőerőinknek egy másik rendjével, mely kapcsolat még nagyobb fontosságúnak látszik, mint az ítélőerő rokonsága a megismerőképességek családjával. Ugyanis a lélek valamennyi képessége vagy tehetsége három olyanra vezethető vissza, amelyeket már nem lehet egy további közös alapból levezetni: a megismerőképességre, az öröm és örömtelenség érzésére és a vágyóképességre[8] A megismerőképesség számára egyedül az értelem - törvényadó, ha a megismerőképességet mint az elméleti megismerés képességét vonatkoztatjuk a természetre – s ennek így is kell történnie, ha a megismerőképességet önmagáért, a vágyóképességtől teljesen elválasztva tekintjük-, mely természet (mint jelenség) az egyetlen, aminek mi magunk az a priori természetfogalmak által, melyek tulajdonképpen tiszta értelmi fogalmak, törvényeket adhatunk. – A vágyóképesség mint a szabadságfogalomhoz igazodó felsőbb képesség számára kizárólag a szabadságfogalmat egyedül tartalmazó ész a priori módon törvényadó. – Mármost a megismerő- és a vágyóképesség között az öröm érzése úgy helyezkedik el, ahogyan az ítélőerő az értelem és az ész között. Tehát egyelőre legalábbis gyanítható, hogy az ítélőerő szintén tartalmaz egy a priori elvet, valamint hogy mivel a vágyóképességgel szükségképpen összekapcsolódik az öröm vagy az örömtelenség – akár úgy (mint az alsóbb vágyóképességnél), hogy megelőzi a vágyóképesség elvét, akár úgy (mint a felsőbbnél), hogy csak a vágyóképességnek az erkölcsi törvény által történő meghatározásából következik –,  ezért az ítélőerő éppúgy biztosítja majd az átmenetet a tiszta megismerőképességtől, azaz a természetfogalmak tartományától a szabadságfogalom tartományához, mint ahogyan a logikai használatban lehetővé teszi az értelemtől az észhez való átmenetet.
Míg tehát a filozófia csak két főrészre – elméletire és gyakorlatira – osztható, s benne mindazt, amit az ítélőerő saját elveiről mondhatnánk, az elméleti részhez, vagyis a természetfogalmak szerinti észmegismeréshez kellene sorolni, addig a tiszta ész kritikája, melynek mindezt még a filozófia rendszerébe való belekezdés előtt, épp e rendszer lehetőségének érdekében kell tisztáznia, három részből áll: a tiszta értelem, a tiszta ítélőerő és a tiszta ész kritikájából, mely képességeket azért nevezzük tisztának, mert mindhárom a priori törvényadó.

IV. AZ ÍTÉLŐERŐRŐL MINT A PRIORI MÓDON TÖRVÉNYADÓ KÉPESSÉGRŐL



Az ítélőerő, általában véve, az a képesség, amellyel a különöst mint az általános alatt foglaltat gondoljuk el. Ha az általános (a szabály, az elv, a törvény) adott, úgy az ítélőerő, mely a különöst ezen általános alá szubszumálja, meghatározó (akkor is, ha transzcendentális ítélőerőként ő adja meg a priori módon azokat a feltételeket, amelyek mellett egyedül lehetséges az általános alá történő szubszumpció). Ha viszont csak a különös adott, és az ítélőerőnek ehhez kell megtalálnia az általánost, akkor az ítélőerő pusztán rejlektáló.
A meghatározó ítélőerő, az értelem adta általános transzcendentális törvények alatt állván, csupán szubszumál; a törvény a priori elő van írva számára, ezért nincs szüksége törvényt elgondolni magának ahhoz, hogy a természetbeli különöst alá tudja rendelni az általánosnak. – Csakhogy a természetnek oly sok különféle formája van – mintegy megannyi módosulása az általános transzcendentális természetfogalmaknak –,  mely formákat a tiszta értelem által a priori adott törvények, mivel ezek csupán egy általában vett természetnek (mint az érzékek tárgyának) a lehetőségére vonatkoznak, meghatározatlanul hagyják, hogy e különféle formák számára mégiscsak szintén kell lenniük törvényeknek, amelyek, minthogy empirikusak, a mi értelmi belátásunk szerint esetlegesek lehetnek ugyan, de amelyeket, hogy valóban törvényeknek nevezhessük őket (ahogyan ezt a természet fogalma meg is követeli), mégis úgy kell tekintenünk, mint amik a különféleség egységének valamely – habár számunkra ismeretlen – elvéből fakadóan szükségszerűséggel bírnak. – Tehát a reflektáló ítélőerőnek, melynek az a feladata, hogy a természetbeli különöstől az általánoshoz emelkedjék fel, szüksége van egy elvre, mégpedig olyanra, amelyet nem meríthet a tapasztalatból, minthogy ennek az elvnek éppen arra kell szolgálnia, hogy megalapozza minden empirikus elv hasonlóképpen empirikus, de magasabb elvek alatti egységét, vagyis megalapozza az összes empirikus elv szisztematikus hierarchiájának lehetőségét. Egy ilyen transzcendentális elvet tehát a reflektáló ítélőerő csak maga adhat törvényül önmagának: sem máshonnan nem veheti az elvet, hiszen ez esetben meghatározó ítélőerő volna, sem a természetnek nem írhatja elő, mert ami a természet törvényeiről való reflexiót illeti, e reflexió az, amely a természethez igazodik, nem pedig a természet igazodik azokhoz a feltételekhez, amelyek mellett mi egy, épp e feltételekre való tekintettel egészen esetleges fogalmat igyekszünk alkotni róla.
Mármost a szóban forgó elv csakis a következő lehet: mivel az általános természettörvények alapja a mi értelmünkben van, mely e törvényeket a természetnek (noha csak a róla való általános fogalom szerint vett természetnek) előírja, ezért a különös empirikus törvényeket annak tekintetében, amit bennük az általános természettörvények meghatározatlanul hagynak, egy olyan egység szerint valónak kell tartani, amelyet mintha szintén egy értelem – habár nem a miénk – adott volna a mi megismerőképességeink érdekében, ti. azért, hogy lehetővé tegye a tapasztalat különös természettörvények szerinti rendszerét. Nem mintha ezzel valóban fel is tételezhetnénk egy ilyen értelmet (hiszen ez az eszme csak a reflektáló ítélőerő számára szolgál elvül, nem a meghatározáshoz, hanem a reflektáláshoz) – a reflektáló ítélőerő csak önmagának ad ily módon törvényt, nem pedig a természetnek.
Mivel mármost egy objektumról való fogalmat, amennyiben magában foglalja egyszersmind az objektum valóságának alapját, célnak nevezünk, ha pedig egy dolog egyezik a dolgok olyan mivoltával, amely csak célok szerint lehetséges, akkor ezt az egyezést a dolog formája célszerűségének hívjuk: ezért az ítélőerő elve az általában vett empirikus törvények alá tartozó természeti dolgok formáját illetően nem más, mint a természet célszerűsége a maga különféleségében. Vagyis célszerűségének fogalma által a természetet úgy jelenítjük meg, mintha egy értelem tartalmazná az empirikus természeti törvényekben mutatkozó különféleség egységének alapját.
A természet célszerűsége tehát egy különös a priori fogalom, melynek eredete egyedül a reflektáló ítélőerőben van. Mert a természet alkotásainak nem tulajdoníthatunk olyasmit, hogy bennük a természet célokra vonatkozik, hanem a nevezett fogalmat csak arra használhatjuk, hogyjelenségeinek empirikus törvények szerint adott összekapcsolódása tekintetében reflektáljunk a természetről. S ez a fogalom, a természet célszerűsége, teljesen különbözik a gyakorlati célszerűségtől is (az emberi művészetétől vagy az erkölcsökétől), még ha elgondolni a gyakorlati célszerűséggel való analógia szerint gondoljuk is el.

V. A TERMÉSZET FORMÁLIS CÉLSZERŰSÉGÉNEKELVE: AZ ÍTÉLŐERŐ TRANSZCENDENTÁLIS ELVE



Transzcendentálisnak hívunk egy elvet akkor, ha azt az a priori általános feltételt jeleníti meg, amely mellett egyedül lehetséges, hogy a dolgok egyáltalán megismerésünk objektumai legyenek. Metafizikainak nevezünk viszont egy elvet, ha azt az a priori feltételt jeleníti meg, amely mellett egyedül lehetséges olyan objektumokat, amelyek fogalmának empirikusan kell adva lennie, a priori módon tovább meghatározni. így a testek megismerésének azon elve, mely szerint a testek szubsztanciák, és változó szubsztanciák, transzcendentális, ha azt mondja ki, hogy változásuknak mindenkor oka kell hogy legyen; de metafizikai, ha úgy értendő, hogy a testek változásának külső oka kell hogy legyen. Mert az első esetben a testet csak ontológiai predikátumok (tiszta értelmi fogalmak) által szabad elgondolni, itt például szubsztanciaként, ahhoz, hogy a tételt a priori megismerhessük; a másodikban ellenben a test empirikus fogalmának (mint egy térbeli mozgó dolog fogalmának) kell a tétel alapjául szolgálnia, ami után viszont már teljesen a priori módon belátható, hogy a testhez az utóbbi predikátum (a csak külső ok által való mozgás predikátuma) tartozik. – Eszerint, amint azt nyomban megmutatom, transzcendentális az az elv, hogy a természet a maga empirikus törvényeinek különféleségében célszerűséggel bír. Mert az objektumok fogalma, amennyiben azokat ezen elv alatt állókként gondoljuk el, csak a tiszta fogalom a lehetséges tapasztalati megismerés tárgyairól általában véve, és nem tartalmaz semmi empirikusát. Ezzel szemben azon gyakorlati célszerűség elve, amelyet egy szabad akarat meghatározásának eszméjében kell elgondolni, metafizikai elv volna; mert egy vágyóképességnek mint akaratnak a fogalma empirikusan kell hogy adott legyen (hiszen nem tartozik a transzcendentális predikátumok közé). Ugyanakkor mindkét elv a priori, nem pedig empirikus, mivel ahhoz, hogy az ezen elvek szerint alkotott ítéletekben a predikátumot összekapcsolhassuk a szubjektum empirikus fogalmával, nincs szükség további tapasztalatra; a kapcsolat teljesen a priori módon belátható.
Hogy a természet célszerűségének fogalma a transzcendentális elvekhez tartozik, ez kellőképpen kitűnik az ítélőerő azon maximáiból, amelyek a priori módon alapul tétetnek a természet kutatásához, de amelyek mégsem irányulnak másra, mint a tapasztalat lehetőségére, tehát annak lehetőségére, hogy megismerjük a természetet, ám nem pusztán mint általában vett természetet, hanem mint különös törvények különfélesége által meghatározott természetet. – Ezek a maximák, mint a metafizikai bölcsesség szentenciái, e tudomány alakulása során elég gyakran előfordulnak, bár csak szétszórtan, jó néhány olyan szabállyal kapcsolatban, amelyek szükségszerűsége fogalmakból nem mutatható ki: „a természet a legrövidebb utat választja” (lexparsimoniae); „a természetben még sincs ugrás sem változásainak sorában, sem a specifikusan különböző formák egymásmelletti- ségében” (lex continui in natura); „a természetnek a maga empirikus törvényeiben mutatkozó nagyfokú különfélesége egyszersmind mégis kisszámú elv alatti egység” (principia praeter necessitatem non sunt multiplkanda), és hasonlók.
Ha azonban ezeknek az alaptételeknek az eredetét pszichológiai úton próbálnánk megadni, akkor ez teljességgel ellentétes volna értelmükkel. Hiszen ezek az alaptételek nem azt mondják ki, hogy mi történik, tehát hogy megismerőerőink ténylegesen milyen szabály szerint folytatjákjátékukat, és hogy hogyan ítélünk- hanem azt, hogy hogyan kell ítélni; márpedig ez a logikai objektív szükségszerűség nem áll elő, ha az elvek pusztán empirikusak. Tehát a természetnek a megismerőképességeink és ezek használata számára való célszerűsége, mely az iménti alaptételekből nyilvánvalóan kiviláglik, az ítéletek transzcendentális elve, s ezért szükségessé tesz egy transzcendentális dedukciót is, amelynek a megismerés a priori forrásaiban kell felkutatnia az ilyen módon való ítélés alapját.
A tapasztalat lehetőségének alapjaiban először persze találunk valami szükségszerűt, nevezetesen azokat az általános törvényeket, amelyek nélkül az általában vett természet (mint az érzékek tárgya) nem gondolható el; e törvények pedig a kategóriákon alapulnak, melyek a számunkra lehetséges minden szemlélet formai feltételeire alkalmaztatnak, amennyiben ezek a feltételek szintén a priori adottak. Mármost ezen törvények alatt az ítélőerő meghatározó, hiszen nincs más dolga, mint hogy adott törvények alá szubszumáljon. Az értelem például azt mondja: minden változásnak oka van (általános természettörvény), és a transzcendentális ítélőerőnek nem kell többet tennie, mint a priori megadnia a szóban forgó adott értelmi fogalom alá történő szubszumpció feltételét; és ez a szukcessziója egy és ugyanazon dolog meghatározásainak. Mármost az általában vett természetet (mint a lehetséges tapasztalat tárgyát) illetően az iménti törvényt mint feltétlenül szükségszerűt ismerjük meg. – Ámde az empirikus megismerés tárgyai ama formai időfeltételen kívül még sokféle módon meghatározottak, illetve, amennyire a priori ítélhetünk, sokféleképpen lehetnek meghatározottak, úgyhogy a specifikusan különböző természeti dolgok azon kívül, ami bennük mint az általában vett természethez tartozókban közös, még végtelenül különféle módokon lehetnek okok; és e módok mindegyikének – az általában vett ok fogalma szerint – meg kell hogy legyen a maga szabálya, mely törvény, következésképp szükségszerűséget hordoz magában, még ha mi magunk, megismerőképességeink mibenléte és korlátai folytán, ezt a szükségszerűséget egyáltalán nem látjuk is be. Tehát a természetben, ami pusztán empirikus törvényeit illeti, az ilyen törvények végtelen különféleségének lehetőségét kell elgondolnunk, mely törvények a mi belátásunk számára mégis esetlegesek (a priori nem megismerhetők); s e lehetőségre való tekintettel a természet empirikus törvények szerinti egységét, valamint a tapasztalat (mint empirikus törvények szerinti rendszer) egységének lehetőségét esetlegesnek ítéljük. De mert egy ilyen egység előfeltételezése mégiscsak szükségszerű, mivel máskülönben az empirikus ismeretek nem állnának össze a tapasztalat mindenre kiterjedően összefüggő egészévé, lévén hogy az általános természettörvények adnak ugyan ilyen összefüggést a dolgok között, azonban csak nemük szerint, a dolgok mint általában vett természeti dolgok között, nem pedig mint a maguk specifikus különösségében vett természeti létezők között: ezért az ítélőerőnek saját használata számára a priori elvként kell feltételeznie azt, hogy ami a különös (empirikus) természeti törvényekben az emberi belátás számára esetleges, abban mégiscsak van egy – általunk ugyan alapját tekintve feltárhatatlan, mindazonáltal elgondolható – törvényes egység, ti. az e különös törvények különféleségének egy önmagában véve lehetséges tapasztalattá való összekapcsolódása tekintetében. Mivel pedig a valamely összekapcsolódásban meglévő törvényes egységet, melyet mi ugyan az értelem egy szükségszerű szándéka (szükséglete) szerint valóként, ám egyúttal mint önmagában véve esetlegest ismerünk meg, tehát mivel ezt az egységet az objektumok (itt: a természet) célszerűségeként jelenítjük meg: ennélfogva az ítélőerőnek, mely a lehetséges (még felfedezendő) empirikus törvények alá tartozó dolgokat illetően pusztán reflektáló, ezen empirikus törvények tekintetében a természetet a mi megismerőképességünk számára való célszerűség elve szerint kell elgondolnia, mely elv azután az ítélőerő fenti maximáiban fejeződik ki. Mármost a természet célszerűségének ez a transzcendentális fogalma sem nem természetfogalom, sem nem szabadságfogalom, minthogy az objektumnak (a természetnek) semmit sem tulajdonít annak sajátjaként, hanem csupán azt az egyetlen módot jeleníti meg, ahogyan egy mindenre kiterjedően összefüggő tapasztalat megteremtésének szándékával a természet tárgyairól való reflexióban el kell járnunk – következésképp a nevezett fogalom az ítélőerő szubjektív elve (maximája). Ezért aztán még örülünk is (tulajdonképpen egy szükségletünk elégül ki), amikor a pusztán empirikus törvények között egy ilyen szisztematikus egységre bukkanunk, akárha itt egy szerencsés, szándékunkra nézve kedvező véletlenről lenne szó; holott egy ilyen egység meglétét szükségszerűen előfeltételeznünk kellett, anélkül hogy ezt az egységet képesek lettünk volna belátni és bizonyítani.
Hogy meggyőződjünk a természeti célszerűség fogalma eme dedukciójának helyességéről, valamint e fogalom transzcendentális megismerési elvként való feltételezésének szükségszerűségéről, ehhez gondoljuk csak el, hogy annak az értelmünkben a priori meglévő feladatnak a megoldása, hogy a természetről szerzett észleleteinkből összefüggő tapasztalatot alkossunk, mekkora nehézségekbe ütköznék, ha a természet esetleg végtelen különféleségét tartalmazná az empirikus törvényeknek. Az értelem ugyan a priori birtokában van a természet általános törvényeinek, melyek nélkül a természet egyáltalán nem lehetne a tapasztalat tárgya, azonban ezenfelül szüksége van a természetnek egy bizonyos rendjére a különös természeti szabályok tekintetében is, amelyek számára csak empirikusan válhatnak ismertté, s amelyek az ő szempontjából esetlegesek. Ezeket a szabályokat, melyek nélkül az általában vett lehetséges tapasztalat általános analógiájától nem lehetne a különös tapasztalathoz eljutni, az értelemnek törvényekként, azaz szükségszerűekként kell elgondolnia – habár szükségszerűségüket nem tudja megismerni vagy valaha is belátni –,  mivel máskülönben e szabályok nem alkotnák a természet rendjét. Egyfelől tehát a természet eme szabályait illetően az értelem – objektíve – semmit sem képes a priori meghatározni, másfelől viszont ahhoz, hogy ezeknek az empirikus (úgynevezett) törvényeknek utánajárjon, a természetről való minden reflexió alapjául mégiscsak egy a priori elvet kell megtennie, nevezetesen azt, hogy e törvények szerint lehetséges a természet megismerhető rendje; ezt az elvet pedig a következő tételek fejezik ki: a természetben megvan a nemek és fajok számunkra megfogható hierarchiája; a nemek ismét csak egy közös elv szerint közelednek egymáshoz, hogy lehetővé váljék az átmenet az egyiktől a másikhoz, s ezáltal egy magasabb nemhez; bár értelmünk számára kezdetben elkerülhetetlennek látszik, hogy a természeti okozatok specifikus különbözőségeihez a kauzalitás megannyi különböző módját tételezze fel, ezek az okozatok mégis csekély számú elvek alatt állanak, a mi feladatunk pedig ezek felkutatásával foglalkozni stb. Mármost a természetnek a mi megismerőképességünkkel való ezen összhangját az ítélőerő előfeltételezi a priori módon, a természetről való, ennek empirikus törvényei szerinti reflexió érdekében; az értelem eközben objektíve esetlegesnek ismeri el ezt az összhangot, melyet így pusztán az ítélőerő tulajdonít a természetnek, mint transzcendentális célszerűséget (a természetnek a szubjektum megismerőképességére való vonatkozásában). E célszerűség előfeltételezése nélkül ugyanis nem rendelkeznénk a természet empirikus törvények szerinti rendjével, s így nem volna vezérfonalunk az olyan tapasztalathoz és kutatáshoz, amely ezekkel a törvényekkel teljes különféleségükben számot tud vetni.
Mert könnyen elgondolható, hogy a természeti dolgoknak az általános törvények szerinti minden azonosformájúsága ellenére – mely nélkül az általában vett tapasztalati megismerés formája egyáltalán nem léteznék – az empirikus természeti törvények és velük együtt a természeti okozatok specifikus különbözősége olyan nagy lehetne, hogy értelmünk számára lehetetlennek bizonyulna a természetben megfogható rendet felfedezni, a természet alkotásait nemekbe és fajokba sorolni – hogy ezáltal az egyik alkotás magyarázatának és megértésének elveit egy másiknak a magyarázatához és megragadásához is alkalmazhassa –,  és a számunkra olyannyira zavaros anyagból (mely tulajdonképpen csak egy végtelenül különféle, nem a mi felfogóképességünkhöz mért anyag) összefüggő tapasztalatot alkotni.
Az ítélőerő tehát szintén magában foglal egy olyan a priori elvet, amely a természet lehetőségére vonatkozik, ám csupán szubjektív tekintetben: ezzel az elvvel az ítélőerő nem a természetnek ír elő törvényt (mint autonómia), hanem önmagának (mint heautonó- mia), a természetről való reflexióhoz. Ezt a törvényt, melyet úgy nevezhetünk, mint a természetnek a maga empirikus törvényei tekintetében való specifikációja törvényét, az ítélőerő nem magának a természetnek a sajátjaként ismeri meg a priori módon, hanem a természet általános törvényei tagolódásának egy, a mi értelmünk számára megismerhető rendje érdekében tételezi fel, midőn a különös törvények különféleségét alá akarja rendelni ezeknek az általános törvényeknek. Tehát amikor azt mondjuk, hogy a természet a mi megismerőképességünk számára való célszerűség elve szerint specifikálja általános törvényeit – vagyis megfelelésben az emberi értelemmel ennek azon szükségszerű feladatát tekintve, hogy a különöshöz, melyet számára az észlelés kínál, meglelje az általánost, a különbözőhöz pedig (minden egyes specieshez, de mint általánost véve) megint kapcsolódást találjon az elv egységében –,  akkor sem arról nincs szó, hogy törvényt írnánk elő a természetnek, sem pedig arról, hogy megfigyelés útján jöttünk volna rá egy természeti törvényre (habár a megfigyelés igazolhatja a nevezett elvet). Mert ez az elv nem a meghatározó ítélőerő elve, hanem egyedül a reflektáló ítélőerőé; csupán azt akarjuk, hogy bármiképp legyen is a természet a maga általános törvényei szerint berendezkedve, empirikus törvényeit mindenkor ezen elv és a rajta alapuló maximák szerint kelljen fürkésznünk; értelmünk használatával ugyanis csak addig vagyunk képesek a tapasztalatban előrehaladni és megismerésre szert tenni, amíg ez az elv érvényesül.

VI. AZ ÖRÖM ÉRZÉSÉNEK A TERMÉSZET CÉLSZERŰSÉGE FOGALMÁVAL VALÓ ÖSSZEKAPCSOLÓDÁSÁRÓL



Azt, hogy a természet a maga különös törvényeinek különféleségében összhangban áll azon szükségletünkkel, hogy e különféleség számára felleljük az elvek általánosságát, ezt az összhangot minden belátásunk szerint esetlegesnek kell ítélnünk, ám egyúttal értelmi szükségletünk szempontjából nélkülözhetetlennek, s ennélfogva egy olyan célszerűségnek, amely által a természet összhangban áll a mi megismerésre, de csakis a megismerésre irányuló szándékunkkal. – Az értelem általános törvényei, melyek egyben a természet törvényei, éppoly szükségszernek a természetre nézve – noha a spontaneitásból erednek –,  mint az anyag mozgástörvényei; és ezen általános törvények megalkotása nem előfeltételez semmilyen szándékot megismerőképességeink részéről, hiszen éppen e törvények által nyerünk először fogalmat arról, hogy miben áll a dolgok (a természet) megismerése, s így ezek az általános törvények szükségszerűen sajátjai a természetnek mint általában vett megismerésünk objektumának. Az viszont, hogy a természetnek a maga különös törvényei szerinti rendje e törvényeknek a felfogóképességünket meghaladó minden – legalábbis lehetséges – különféleségével és heterogenitásával együtt mégis valóban megfeleljen felfogóképességünknek: ez, amennyire be tudjuk látni, esetleges. A természet ilyen törvényeinek felkutatása az értelem feladata, és e feladat végrehajtásában az értelemnek arra a szükségszerű céljára irányuló szándék érvényesül, hogy a törvények különféleségébe az elvek egysége vitessék bele; mivel azonban az értelem e tekintetben nem írhat elő törvényt a természetnek, ezért az ítélőerő az, ami ezt a célt a természetnek kell hogy tulajdonítsa.
Minden szándék eléréséhez az öröm érzése kapcsolódik; és ha az előbbinek (a szándék elérésének) egy a priori megjelenítés a feltétele – amilyen jelen esetben az általában vett reflektáló ítélőerő elve a természet célszerűségéről –,  akkor az öröm érzése szintén egy a priori alap által van meghatározva, s egyben mindenki számára érvényesként, éspedig pusztán az objektumnak a megismerőképességre való vonatkoztatása által; a célszerűség fogalma itt a legcsekélyebb mértékben sem kapcsolódik a vágyóképességhez, tehát teljességgel független a természet minden gyakorlati célszerűségétől.
Valóban, míg egyfelől az észleleteknek az általános természetfogalmak (a kategóriák) szerinti törvényekkel való összeillése a legkevésbé sem váltja ki bennünk az öröm érzését, s nem is válthatja ki, hiszen az értelem itt nem valamilyen szándékot követve, hanem a maga természete szerint szükségszerűen jár el, addig másfelől annak felfedezése, hogy két (vagy több) heterogén empirikus természeti törvényt össze lehet egyeztetni egy mindkettőt (vagy valamennyit) átfogó elv alatt, alapja lehet egy nagyon is észrevehető örömnek, sőt gyakran csodálatnak, akár még olyannak is, amely nem szűnik meg akkor sem, ha tárgyát időközben kellőképp megismertük. Ma már ugyan nem kelt bennünk többé észrevehető örömöt a természet megfoghatósága, nemek és fajok szerinti tagoltságának egysége – mely által egyedül lehetségesek azok az empirikus fogalmak, amelyekkel a természetet különös törvényei szerint megismerjük-, ám annak idején azért bizonyosan létezett ez az öröm, és csak mert nélküle a legközönségesebb tapasztalat sem volna lehetséges, csak ezért keveredett össze lassanként a puszta megismeréssel, s vált olyasvalamivé, amit külön már nem szokás észrevenni. – Szükséges ezért valami, ami a természet megítélésében figyelmessé tesz bennünket a természetnek a mi értelmünk számára való célszerűségére, mégpedig egy stúdium, annak tanulmányozása, hogy a természet heterogén törvényei lehetőség szerint hogyan hozhatók magasabb, habár továbbra is empirikus törvények alá: ez szükséges tehát ahhoz, hogy siker esetén a természetnek a mi megismerőképességünkkel való – általunk pusztán esetlegesnek tekintett – összhangja felett örömöt érzékeljünk. Ezzel szemben mindenképp nemtetszést váltana ki belőlünk a természetnek egy olyan megjelenítése, amely mintegy előre tudomásunkra hozná, hogy a legközönségesebb tapasztalatot csak egy kicsivel is túllépő kutatásban már a természet törvényeinek olyan heterogenitásába ütközünk, amely értelmünk számára lehetetlenné teszi a különös természeti törvények általános empirikus törvények alatti egységesítését; ez ugyanis ellenkezik a természetnek a maga nemeiben való szubjektíve célszerű specifikációja elvével, és ellenére van az ilyen nemeket fellelni szándékozó reflektáló ítélőerőnek.
Az ítélőerő ezen előfeltevése mindazonáltal olyannyira meghatározatlan a tekintetben, hogy meddig is kell terjedjen a természetnek a mi megismerőképességünk számára való ilyen ideális célszerűsége, hogy akkor sem vagyunk elégedetlenek, ha valaki azt állítja, hogy a természetről megfigyelés útján szerzett mélyebb vagy tágabb ismeretnek végül a törvények olyan különféleségébe kell ütköznie, amelyet emberi értelem nem képes egyetlen elvre visszavezetni; igaz, szívesebben vesszük, ha mások azzal a reménnyel biztatnak, hogy minél jobban megismernénk a természet bensejét, avagy minél jobban össze tudnánk hasonlítani őt külső, számunkra jelenleg ismeretlen elemekkel, tapasztalatunk előrehaladtával elveit illetően annál egyszerűbbnek látnánk, és – empirikus törvényeinek látszólagos heterogenitása ellenére – annál egységesebbnek találnánk a természetet. Mert ítélőerőnk parancsa az, hogy mindaddig a természetnek a mi megismerőképességünkkel való megfelelését kimondó elv szerint járjunk el, ameddig ez az elv terjed, éspedig anélkül – mivel nem a meghatározó ítélőerő az, amely nekünk ezt a szabályt adja – hogy megállapítanánk, vannak-e valahol határai ennek az elvnek, vagy nincsenek; mert míg megismerőképességeink racionális használata tekintetében meg tudunk szabni határokat, addig empirikus téren semmilyen határkijelölés nem lehetséges.

VII. A TERMÉSZET CÉLSZERŰSÉGÉNEK ESZTÉTIKAI MEGJELENÍTÉSÉRŐL



Ami egy objektum megjelenítésében pusztán szubjektív, vagyis ami a megjelenítésnek a szubjektumra, nem pedig a tárgyra való vonatkozását alkotja, az a megjelenítés esztétikai mivolta; ami viszont a megjelenítésben a tárgy meghatározására szolgál (megismerés céljából), vagy erre használható, az a megjelenítés logikai érvényessége. Az érzékek tárgyainak megismerésében a két vonatkozás együttesen szerepel. A rajtam kívül lévő dolgok érzéki megjelenítésében a tér minősége, mely térben a dolgokat szemléljük, a megjelenítésbeli pusztán szubjektivet alkotja (mely önmagában véve semmit sem árul el arról, hogy a dolgok milyen objektumok), függetlenül attól, hogy a tárgyat mint puszta jelenséget melyik vonatkozás végett jelenítjük meg; de a tér, pusztán szubjektív minősége ellenére, mégis a dolgok mint jelenségek megismerésének része. Az érzet (itt: a külső érzet) szintúgy azt fejezi ki, ami a pusztán szubjektív a rajtunk kívül lévő dolgok megjelenítéseiben, ám ez voltaképpen az anyagi (a reális) e megjelenítésekben (az, ami által számunkra valami létező adatik), mint ahogyan a tér a dolgok szemlélete lehetőségének puszta a priori formája; s ezért az érzetet mégiscsak szintén a rajtunk kívül lévő objektumok megismeréséhez használjuk.
Van azonban olyan megjelenítésbeli szubjektív is, amely egyáltalán nem lehet a megismerés része, nevezetesen a megjelenítéshez kapcsolódó öröm vagy örömtelenség; mert ezzel a legkevésbé sem ismerem meg a megjelenítés tárgyát, habár másfelől valamely megismerés kiváltója lehet az örömnek vagy az örömtelenségnek. Mármost egy dolog célszerűsége, amennyiben az észlelésben jeleníttetik meg, hasonlóképp nem magának az objektumnak a milyenségét jelenti (amit ugyanis az észlelés önmagában nem adhat meg), habár másfelől a dolgok célszerűsége kikövetkeztethető megismerésükből. Az a célszerűség tehát, amely megelőzi egy objektum megismerését, sőt anélkül kapcsolódik össze közvetlenül az objektum megjelenítésével, hogy ezt megismerés végett akarnánk használni: ez a célszerűség az a megjelenítésbeli szubjektív, amely egyáltalán nem válhat részévé a megismerésnek. Ilyenkor tehát csak azért nevezzük célszerűnek a tárgyat, mert megjelenítéséhez közvetlenül hozzákapcsolódik az öröm érzése; és maga ez a megjelenítés a célszerűség esztétikai megjelenítése. – A kérdés csak az, hogy létezik-e egyáltalán a célszerűségnek ilyen megjelenítése.
Ha egy szemléleti tárgy formájának puszta felfogásához (appre- hensio) – anélkül hogy a tárgy szemléletét meghatározott megismerés végett valamely fogalomra vonatkoztatnánk – öröm kapcsolódik, akkor a megjelenítés ily módon nem az objektumra, hanem egyedül a szubjektumra vonatkozik; ez az öröm pedig nem fejezhet ki mást, mint a tárgy megfelelését azoknak a megismerőképességeknek, amelyek a reflektáló ítélőerőben játékban vannak, és amennyiben játékban vannak, azaz pusztán az objektum szubjektív formális célszerűségét fejezheti ki. Mert a formáknak a képzelőerőbe való felfogása sohasem történhet meg anélkül, hogy a reflektáló ítélőerő – még ha szándék nélkül is – a formákat össze ne hasonlítaná legalább önmaga azon képességével, amely a szemléleteknek a fogalmakra való vonatkoztatásában áll. Ha mármost ebben az összehasonlításban a képzelőerő (mint az a priori szemléletek képessége) egy adott megjelenítés által szándékolatlan módon összhangba kerül az értelemmel (mint a fogalmak képességével), és ezáltal az öröm érzése keletkezik, akkor a tárgyat mint a reflektáló ítélőerő számára célszerűt kell tekinteni. Ilyen esetben az ítélet esztétikai ítélet az objektum célszerűségéről, mégpedig olyan ítélet, amely nem a tárgyról való meglévő fogalmon alapul, és nem is alkot róla fogalmat. Ha egy tárgy formája (tehát nem a megjelenítésébeli anyagi, mint érzet) a róla (mármint a formáról) való puszta reflexióban – vagyis a tárgyról való fogalom megalkotásának szándéka nélkül – mint a tárgy megjelenítése feletti öröm alapja ítélszikmeg, akkor ez az öröm egyúttal a tárgy megjelenítésével szükségszerűen összekapcsolódónak ítéltetik, tehát olyannak, amely nem egyedül a formát felfogó szubjektumban, hanem általában véve minden ítélőben fellép. A tárgyat szépnek nevezzük ekkor, azt a képességet pedig, hogy egy ilyen öröm által – s következésképp egyben általános érvényűén – ítéljünk: ízlésnek. Mivel ugyanis az öröm alapja pusztán a tárgynak az általában vett reflexió számára kínálkozó formájában tételeződik, tehát nem a tárgy érzetében, és egyszersmind anélkül hogy fennállna a valamely fogalomra való vonatkoztatás szándéka: ezért itt egyedül az általában vett ítélőerő empirikus használatának a szubjektumban jelentkező törvényszerűsége (a képzelőerőnek az értelemmel való egysége) az, amivel az objektum megjelenítése a reflexióban – melynek feltételei a priori módon általánosan érvényesek – összhangban van; s mert a tárgynak a szubjektum képességeivel való ilyen összhangja esetleges, így ez az összhang a tárgynak a szubjektum megismerőképességei vonatkozásában való célszerűsége megjelenítését eredményezi.
Olyan örömmel van itt dolgunk, amelyről – mint minden olyan örömről (vagy örömtelenségről), amelyet nem a szabadságfogalom vált ki (vagyis nem a felsőbb vágyóképességnek a tiszta ész által való előzetes meghatározása) – fogalmakból sohasem látható be, hogy szükségszerűen kapcsolódik valamely tárgy megjelenítéséhez; ellenkezőleg, az ilyen örömöt mindig csak a reflektált észlelés által ismerhetjük meg ezzel az észleléssel összekapcsolódóként. Következésképp az ilyen öröm esetén alkotott ítélet – mint minden empirikus ítélet – nem jelezhet objektív szükségszerűséget, és nem tarthat igényt a priori érvényességre. Arra azonban igenis igényt tart az ízlésítélet – akárcsak minden más empirikus ítélet –,  hogy mindenki számára érvényes legyen, ami az ítélet belső esetlegessége ellenére is mindig lehetséges. A meglepő és eltérő mármost abban áll, hogy itt az ítéletben nem egy empirikus fogalmat alkotunk a tárgyról, hanem az öröm érzése az (tehát egyáltalán nem egy fogalom), amit az ízlésítéletnek – mintha ez az érzés egy, az objektum megismerésével összekapcsolódó predikátum volna – a tárgy megjelenítéséhez hozzá kell kapcsolnia, és mint mindenkinél meglévőt feltételeznie.
Aki egy egyes tapasztalati ítéletet alkot, például amikor egy hegyi- kristályban egy mozgó vízcseppet észlel, az joggal várja el, hogy mindenki más ugyanúgy ítéljen, hiszen ítéletét az általában vett lehetséges tapasztalat törvényei alatt álló meghatározó ítélőerő általános feltételei szerint alkotta. De éppígyjoggal tart igényt mindenki helyeslésére az, aki a valamely tárgy formájáról való puszta-fogalomra való tekintet nélküli – reflexióban örömöt érzékel, jóllehet ítélete empirikus és egyes: igénye azért jogos, mert az öröm alapja a reflektáló ítéletek általános, bár szubjektív feltételében rejlik, nevezetesen egy adott tárgynak (legyen ez akár a természet, akár a művészet alkotása) a minden empirikus megismeréshez szükséges megismerőképességek – vagyis a képzelőerő és az értelem – egymás közti viszonyával való célszerű összhangjában. Egyfelől tehát az ízlésítéletben az öröm egy empirikus megjelenítéstől függ, és nem kapcsolható a priori módon egy fogalomhoz (mivel a priori nem meghatározható, hanem próba útján döntendő el, hogy egy tárgy az ízlés szerint való-e, vagy sem); másfelől ez az öröm mégis csupán azáltal meghatározó alapja az ízlésítéletnek, hogy tudatában vagyunk: az öröm pusztán a reflexión és a reflexiónak az objektumok általában vett megismerésével való összhangja általános, bár csak szubjektív feltételein alapul, mely összhang vonatkozásában az adott objektum formája célszerű.
Ez az oka annak, hogy az ízlés ítéletei, lehetőségüket illetően, mivel ez egy a priori elvet előfeltételez, szintén kritikának vettetnek alá, jóllehet ez az elv sem nem megismerési elv az értelem, sem nem gyakorlati elv az ész számára, s ennélfogva egyáltalán nem a priori meghatározó.
Az azonban, hogy a dolgok (a természeti és a művészeti alkotások) puszta fomájáról való reflexióból a szubjektumban öröm támadhat, nemcsak azt jelzi, hogy az objektumok a természetfogalom szerint célszerűek a szubjektum reflektáló ítélőereje vonatkozásában, hanem, fordítva, jelzi magának a szubjektumnak is egy, a szabadságfogalom szerint való célszerűségét a tárgyak tekintetében, ezek formája, sőt akár formátlansága szerint. Ez az oka annak, hogy az esztétikai ítélet nemcsak a szépre vonatkozik mint ízlésítélet, hanem szellemi érzésből fakadó ítéletként afenségesre is; és az esztétikai ítélőerő kritikájának ennek megfelelően kell két főrészre tagolódnia.

VIII. A TERMÉSZET CÉLSZERŰSÉGÉNEK LOGIKAI MEGJELENÍTÉSÉRŐL



Egy, a tapasztalatban adott tárgy esetében kétféle alapja lehet a célszerűség megjelenítésének: lehet pusztán szubjektív alapja, s ekkor a célszerűség abban áll, hogy a tárgy formája a tárgy felfogásában (appre- hensio) minden fogalom előtt összhangban van azokkal a megismerőerőkkel, amelyek arra szolgálnak, hogy a szemlélet egy általában vett megismerés végett fogalmakkal egyesüljön; de lehet az alap objektív is, és ekkor a célszerűség nem más, mint a tárgy formájának összhangja magának a dolognak egy olyan róla való fogalom szerinti lehetőségével, amely (mármint a fogalom) megelőzi a dolgot, és formájának alapját jelenti. Láttuk, hogy az előbbi fajtájú célszerűség megjelenítése azon az örömön alapul, amelyet a tárgy formája felett az e formáról való puszta reflexióban közvetlenül érzünk. Tehát az utóbbi fajtájú célszerűség megjelenítésének – minthogy itt az objektum formája nem a szubjektum megismerőképességeire vonatkoz- tatik a forma felfogásában, hanem a tárgy meghatározott megismerésére egy adott fogalom alatt – nem a dolgok feletti öröm érzéséhez van köze, hanem az értelemhez a dolgok megítélésében. Ha egy tárgy fogalma adott, akkor e fogalom megismerés végett való használatakor az ítélőerő feladata az ábrázolásban (exhibitio) áll, vagyis abban, hogy a fogalom mellé egy neki megfelelő szemléletet állítson: ez pedig történhet saját képzelőerőnk által, mint a művészetben, ahol valamely tárgy előre megalkotott s számunkra célt jelentő fogalmát realizáljuk, vagy történhet a természet által, ennek technikájában (mint a szerves testeknél), ha alkotása megítéléséhez a célról való fogalmunkat tulajdonítjuk a természetnek; ez utóbbi esetben nem pusztán a természet célszerűségét jelenítjük meg a dolog formájában, hanem magát a természeti alkotást mint természeti célt jelenítjük meg. – Jóllehet az empirikus törvények szerinti természetnek a maga formáiban való szubjektív célszerűségéről alkotott fogalmunk egyáltalán nem az objektumról való fogalom, hanem csupán az ítélőerő elve arra, hogy a természet túlságosan is nagy különfélesége közepette fogalmakra tegyen szert (orientálódni tudjon a természetben), ezzel mégis azt tulajdonítjuk a természetnek, hogy egy cél analógiája szerint mintegy tekintettel van megismerőképességünkre. így azután a természeti szépséget a formális (pusztán szubjektív) célszerűség fogalmának ábrázolásaként, a természeti célokat pedig egy reális (objektív) célszerűség fogalmának ábrázolásaként tekinthetjük; az előbbi célszerűséget az ízléssel (esztétikailag, az öröm érzésén keresztül) ítéljük meg, míg az utóbbit az értelem és az ész által (logikailag, fogalmak szerint).
Ezen alapul az ítélőerő kritikájának az esztétikai és a teleológiai ítélőerő kritikájára történő felosztása: esztétikai ítélőerőn azt a képességet értjük, hogy a formális (szubjektívnek is nevezett) célszerűségről az öröm vagy örömtelenség érzése által ítéljünk, teleológiai ítélőerőn pedig azt a képességet, hogy a természet reális (objektív) célszerűségét az értelemmel és az ésszel ítéljük meg.
Az ítélőerő kritikájához az esztétikai ítélőerőt tárgyaló rész tartozik lényegileg hozzá, mivel csak az esztétikai ítélőerő foglal magában egy olyan elvet, amelyet az ítélőerő teljesen a priori módon tesz meg a természetről való reflexiója alapjául, nevezetesen azt az elvet, hogy a természet a maga különös (empirikus) törvényei szerint formailag célszerű a mi megismerőképességünk számára, mely célszerűség híján az értelem képtelen volna a természetben eligazodni. Ezzel szemben annak, hogy a természetben objektív céloknak, tehát csak természeti célokként lehetséges dolgoknak kellene lenniük, semmiféle a priori alapja nem adható meg, sőt az ilyen objektív célok létezésének még csak a lehetősége sem világlik ki a természetnek – mint akár az általában vett, akár a különös tapasztalat tárgyának – a fogalmából. Csak az ítélőerőben van meg a szabály arra – anélkül hogy ehhez egy a priori elvet foglalna magában –,  hogy némely esetben (bizonyos természeti alkotások előfordulásakor) az ész érdekében a cél fogalmát használjuk, miután ama transzcendentális elv az értelmet már előkészítette arra, hogy egy cél fogalmát (legalábbis egy forma szerinti célét) a természetre alkalmazza.
Azonban az a transzcendentális alaptétel, hogy egy dolog formájával kapcsolatban a forma megítélésének elveként a természetnek a mi megismerőképességünk vonatkozásában való szubjektív célszerűségét jelenítsük meg, ez az alaptétel teljességgel meghatározatlanul hagyja, hogy hol és mely esetekben kell az adott természeti alkotást a célszerűség elve szerint valóként megítélnem, s mikor kell ehelyett pusztán az általános természettörvények szerint végeznem a megítélést, és az esztétikai ítélőerőre bízza azt, hogy az ízlésben megállapítsa: az alkotás (illetve formája) megfelel-e megismerőképességeinknek (amiről az esztétikai ítélőerő nem a fogalmakkal való összhang szerint, hanem az érzés által dönt). Ezzel szemben a teleológiailag használt ítélőerő mint meghatározottakat adja meg azokat a feltételeket, amelyek mellett valami (például egy szerves test) egy természeti cél eszméje szerint ítélendő meg; de a természetnek mint a tapasztalat tárgyának a fogalmából semmiféle olyan alaptételt nem képes nyerni, amely feljogosítaná őt arra, hogy a priori módon célokra való vonatkozást tulajdonítson a természetnek, és hogy a valóságos tapasztalat előtt akár csak meghatározatlanul is egy ilyen vonatkozást feltételezzen a természeti alkotásokban; mert egy természeti tárgy objektív célszerűségét csak empirikusan ismerhetjük meg, és ehhez előzőleg sok különös tapasztalatra kell szert tennünk, s ezeket elvük egysége alatt tekintenünk. – Az esztétikai ítélőerő tehát egy különös képesség, amellyel egy szabály szerint, de nem fogalmak szerint ítélünk meg dolgokat. A teleológiai ítélőerő viszont nem különös képesség, hanem csupán az általában vett reflektáló ítélőerő, amennyiben fogalmak szerint jár ugyan el – ahogyan ez az elméleti megismerésben mindig is történik –,  ám ugyanakkor oly módon, hogy a természet bizonyos tárgyai tekintetében különös elvekhez, nevezetesen egy pusztán reflektáló, nem pedig objektumokat meghatározó ítélőerő elveihez igazodik; a teleológiai ítélőerő tehát alkalmazása szerint a filozófia elméleti részéhez tartozik, és különös elvei miatt, melyek – ellentétben azzal, amit egy doktrína megkíván – nem meghatározók, egyúttal külön részt is kell hogy alkosson a kritikán belül. Ezzel szemben az esztétikai ítélőerő semmivel sem járul hozzá tárgyainak megismeréséhez, s így csakis az ítélő szubjektumnak és megismerőképességeinek a kritikájához sorolandó, mely kritikának – mint minden filozófia propedeutikájának- azt kell megmutatnia, hogy e megismerőképességek mennyiben rendelkezhetnek akár elméleti, akár gyakorlati módon használt, de egyaránt a priori elvekkel.

IX. AZ ÉRTELEM ÉS AZ ÉSZ TÖRVÉNYADÁSAINAK AZ ÍTÉLŐERŐ ÁLTAL TÖRTÉNŐ ÖSSZEKAPCSOLÁSÁRÓL



Az értelem a priori törvényadó a természetre mint az érzékek tárgyára nézve, a természetnek egy lehetséges tapasztalatban való megismerése végett. Az ész a priori törvényadó a szabadságra és saját kauzalitására mint a szubjektumban lévő érzékin-túlira nézve, egy feltétlengyakorlati megismerés végett. A természetfogalom tartománya az előbbi, a szabadságfogalom tartománya az utóbbi törvényadás alá tartozik, s az érzékin-túlit a jelenségektől elválasztó szakadék teljességgel lehetetlenné teszi, hogy a két tartomány bármelyike a maga alaptörvényei szerint befolyással lehessen a másikra: a szabadságfogalom semmit sem határoz meg a természet elméleti megismerését illetően, a természetfogalom pedig ugyanígy nem határoz meg semmit a szabadság gyakorlati törvényei tekintetében, s ennyiben lehetetlen hidat verni a két tartomány között. – Csakhogy: míg a szabadságfogalom (és a szabadságfogalom tartalmazta gyakorlati szabály) szerinti kauzalitás meghatározó alapjai nem a természetben rejlenek, s a szubjektumbeli érzékin-túlit az érzéki nem határozhatja meg, addig fordítva ugyanez lehetséges (ha nem is a természet megismerését illetően, de a szabadságfogalomból a természetre származó következmények vonatkozásában mindenképp), és nemcsak lehetséges, hanem már eleve benne is foglaltatik annak a szabadság általi kauzalitásnak a fogalmában, mely kauzalitás okozatának a világban kell megtörténnie a szabadság formai törvényei szerint; habár az ok szó, ha az érzékin-túlival kapcsolatban használjuk, csupán mint az az alap értendő, amely szerint a természeti dolgok kauzalitása úgy határoztatik meg valamely okozat irányában, hogy ez megfelel a dolgok saját természeti törvényeinek, de egyúttal összhangban van az észtörvények formai elvével is; ennek lehetősége ugyan nem látható be, de a benne rejlő állítólagos ellentmondást érintő kifogás mégis kielégítően cáfolható.[9] – A szabadságfogalom szerinti okozat a végcél, amelynek (illetve jelenségének az érzéki világban) léteznie kell, amihez e végcél lehetőségének feltétele a természetben (a szubjektumnak mint érzéki lénynek, vagyis mint embernek a természetében) előfeltételeződik. Az ítélőerő az, ami ezt a lehetőségfeltételt a priori módon és a gyakorlatira való tekintet nélkül előfeltételezi, s így az ítélőerő adja meg a közvetítő fogalmat a természetfogalmak és a szabadságfogalom között, nevezetesen a természet célszerűségének fogalmát, mely lehetővé teszi az átmenetet a tiszta elméleti törvényadástól a tiszta gyakorlati törvényadáshoz, a természetfogalmak szerinti törvényszerűségtől a szabadságfogalom szerinti végcélhoz; mert a természet célszerűségének fogalma által ismerjük meg annak a végcélnak a lehetőségét, amely egyedül a természetben és a természet törvényeivel összhangban valósulhat meg.
Az értelem a természetre vonatkozó a priori törvényei lehetőségével bizonyítékát adja annak, hogy a természetet csak jelenségként ismerjük meg, s így egyúttal jelzi a természet érzékin-túli szubsztrá- tumát is, melyet azonban teljességgel meghatározatlanul hagy. Az ítélőerő a természet lehetséges különös törvényei szerinti megítélésének a priori elvével biztosítja a természet érzékin-túli szubsztrátu- mának (a bennünk és a rajtunk kívül lévőnek egyaránt) az intellektuális képesség által való meghatározhatóságot. Az ész pedig a maga a priori gyakorlati törvényével meghatározza ezt a szubsztrátumot. így teszi lehetővé az ítélőerő az átmenetet a természetfogalom tartományától a szabadságfogalom tartományához.
Ami a lélek általában vett képességeit illeti – már amennyiben ezeket mint felsőbbeket tekintjük, vagyis mint olyanokat, amelyek autonómiát képviselnek –,  a megismeróképesség (a természet elméleti megismerésének képessége) számára az értelem tartalmazza az a priori konstitutív elveket; az öröm és örömtelenség érzése számára az ítélőerő, mégpedig függetlenül az olyan fogalmaktól és érzetektől, amelyek a vágyóképesség meghatározására vonatkozhatnának, s így közvetlenül gyakorlatiak lehetnének; végül a vágyóképesség számára az ész, amely bármilyen eredetű öröm közvetítése nélkül gyakorlati, s amely mint felsőbb képesség a vágyóképesség számára meghatározza a végcélt, mellyel együtt jár egyszersmind a tárgy feletti tiszta intellektuális tetszés is. – Az ítélőerőnek a természet célszerűségéről való fogalma még a természetfogalmakhoz tartozik ugyan, de csak mint a megismerőképesség regulatív elve – miközben a bizonyos tárgyakról (a természet vagy a művészet bizonyos tárgyairól) alkotott esztétikai ítélet, mely a késztetést adja ama fogalomhoz, az öröm vagy örömtelenség érzésére nézve konstitutív elv. Az öröm alapját a megismerőképességek összhangja jelenti, a játékukat jellemző spontaneitás pedig, következményeiben tekintve, alkalmassá teszi a természet célszerűségének fogalmát arra, hogy közvetítse a természetfogalom tartományának összekapcsolódását a szabadságfogalommal, amennyiben ugyanis e spontaneitás egyszersmind előmozdítja az elme fogékonyságát az erkölcsi érzés iránt. – Az alábbi táblázat megkönnyítheti az összes felsőbb képesség szisztematikus egységének áttekintését.[10]
Az elme összes képességei
– megismerőképesség
– öröm és örömtelenség érzése
– vágyóképesség
A priori elvek
– törvényszerűség
– célszerűség
– végcél
Megismerőképességek
– értelem
– ítélőerő
– ész
Alkalmazásuk
– természetre
– művészetre
– szabadságra




[8]  Az empirikus elvekként használt fogalmaknál, ha okunk van azt gyanítani, hogy kapcsolatban állnak a tiszta a priori megismerés képességével, hasznos dolog e vonatkozás miatt egy transzcendentális definíciót megkísérelni, nevezetesen a tiszta kategóriák által, amennyiben ezek már elégségesen megadják a szóban forgó fogalomnak a többitől való különbségét. Ebben a matematikus példája követendő, aki feladatának empirikus adatait meghatározatlanul hagyja, és tiszta szintézisükben csupán viszonyukat hozza a tiszta aritmetika fogalmai alá, általánosítva ily módon a feladat megoldását. – Egy hasonló eljárásommal kapcsolatban (A gyakorlati ész kritikája, Előszó [16. o., jegyzet]) kifogást emeltek, helytelenítve a vágyóképesség azon definícióját, mely szerint a vágyóképesség annak képessége, hogy megjelenítéseink révén mi magunk legyünk e megjelenítések tárgyai valóságának oka, mondván: a puszta kívánságok is vágyak, holott ezekről mindenki tudja, hogy egyedül általuk nem lehetséges objektumaikat létrehozni. – Ez azonban nem bizonyít többet, mint hogy az emberben olyan vágyakis vannak, amelyek miatt ellentmondásban áll saját magával, amennyiben egyedül megjelenítése révén akarja előidézni az objektum létrejöttét, pedig ettől semmi sikert sem várhat, mivel tudja, hogy azok a mechanikai erői (hogy így nevezzem a nem-pszichológiaiakat), amelyeket ama megjelenítésnek kellene meghatároznia az objektum létrehozására (mely létrehozás ennélfogva közvetett), vagy nem elégségesek, vagy éppenséggel valami lehetetlenre irányulnak, például arra, hogy a megtörténtet meg nem történtté tegyék (O mihi praeteritos... etc. [O (bárcsakjupiter visszaadná) nekem az elmúlt (éveket) – Wilhelm Weischedel jegyzete nyomán. — Aford.]), vagy hogy a türelmetlen várakozásban a kívánt pillanattól elválasztó közbeeső időt megsemmisítsék. – Jóllehet az ilyen fantasztikus vágyak esetében tudatában vagyunk annak, hogy megjelenítéseink elégtelenek (vagy akár teljesen alkalmatlanok) arra, hogy tárgyaik okai legyenek, azért okként való vonatkoztatásuk, tehát kauzalitásuknak a megjelenítése mégis benne foglaltatik minden kívánásban, s kiváltképp akkor válik láthatóvá, ha a kívánás affektus, nevezetesen sóvárgás. Mert a sóvárgások, melyek kitágítják és elcsigázzák a szívet, s az erőket ekképp kimerítik, ezzel azt bizonyítják, hogy az erők a megjelenítések által mindig újra nekifeszülnek, de az elme a vágyottnak a lehetetlensége miatt állandóan újra ellankad. Még a nagy és — amennyire belátható — elkerülhetetlen bajok elhárítása végett mondott fohászok, sőt még egyes, a természetes módon lehetetlen célok elérését szolgáló babonás eszközök is a megjelenítéseknek a tárgyaikra való kauzális vonatkoztatását bizo nyitják, ahol ráadásul a kívánt hatásra irányuló törekvést még annak tudata sem akadályozhatja meg, hogy az eszközök elégtelenek e hatáshoz mérten. — Hogy természetünkbe miért helyeződött bele a hajlandóság a tudottan üres vágyásokra, ez egy antropológiai-teleológiai kérdés. Úgy tűnik, hogy ha mindig csak azt követően határozódnánk meg erőink alkalmazására, hogy megbizonyosodtunk képességünknek az objektum létrehozásához való elégségességéről, akkor erőinkjavarészt kihasználatlanul maradnának. Hiszen általában csak akkor ismerjük meg erőinket, amikor próbára tesszük őket. Tehát az üres kívánásokban való csalatkozás nem más, mint a természetünkben meglévő jótékony elrendezés következménye.

[9]  A természeti kauzalitásnak a szabadság általi kauzalitástól való ilyen teljes megkülönböztetésében rejlő vélt ellentmondások egyikét célozná az a kifogás, hogy amikor én akár a természet által a szabadságtörvények (erkölcsi törvények) szerinti kauzalitás útjába állított akadályokról, akár a szabadságtörvények szerinti kauzalitásnak a természet általi előmozdításáról beszélek, akkor ezzel mégiscsak elismerem a természeti kauzalitásnak a szabadság általi kauzalitásra való befolyását. Azonban csupán akarni kell a mondottak megértését, s máris nagyon könnyen ki lehet küszöbölni az ilyen félreértést. Az ellenállás, illetve az előmozdítás nem a természet és a szabadság viszonylatában érvényesül, hanem az előbbi mint jelenség és az utóbbinak az okozatai mint az érzéki világbeli jelenségek között; s a szabadság kauzalitása (a tiszta és gyakorlati észé) maga is egy, a természeti kauzalitásnak alárendelt természeti ok kauzalitása (a szubjektumé, emberként, tehát jelenségként tekintve), melynek meghatározásához a szabadság alatt elgondolt intelligíbilis tartalmazza az alapot, egyébiránt megmagyarázhatatlan módon (mint ahogyan nem vagyunk képesek ugyanezt az intelligíbilist a természet érzékin- túli szubsztrátumaként sem megmagyarázni).

[10]  Kétségekre okot adónak találták, hogy a felosztásaim a tiszta filozófiában csaknem mindig három részt eredményeznek. Pedig ez a dolog természetéből adódik. Mert ha egy felosztásnak a priori kell megtörténnie, akkor vagy analitikus lesz, az ellentmondás tétele szerint, és ekkor mindig két részből áll (quodlibet ens est autA aut non A), vagy pedig szintetikus, és ebben az esetben, ha a priori fogalmakból kell végezni (nem úgy, mint a matematikában, ahol a fogalomnak a priori megfelelő szemléletből), szükségképpen trichotómiának kell lennie, aszerint, ami a szintetikus egységhez általában véve szükséges, nevezetesen: 1. feltétel, 2. egy feltételezett, 3. a feltételezettnek a feltétel ével való egyesítéséből adódó fogalom.



3. fejezet - AZ ÍTÉLŐERŐ KRITIKÁJÁNAK ELSŐ RÉSZE AZ ESZTÉTIKAI ÍTÉLŐ ERŐ KRITIKÁJA



ELSŐ SZAKASZ: AZ ESZTÉTIKAI ÍTÉLŐERŐ ANALITIKÁJA 



ELSŐ KÖNYV –A szép analitikája



AZ ÍZLÉSÍTÉLET ELSŐ MOZZANATA,[11]A MINŐSÉG SZERINT



1. § Az ízlésítélet esztétikai



Azt, hogy valami szép-e, vagy sem, nem úgy állapítjuk meg, hogy a megjelenítést az értelem által az objektumra vonatkoztatjuk ennek megismerése végett, hanem úgy, hogy a megjelenítést a képzelőerő által – s ezt talán az értelemmel összekapcsolva – a szubjektumra és a szubjektum öröm- vagy örömtelenség-érzésére vonatkoztatjuk. Az ízlésítélet ennélfogva nem megismerési ítélet, tehát nem logikai, hanem esztétikai: ezen olyan ítéletet értünk, amelynek meghatározó alapja kizárólag szubjektív lehet. Mármost a megjelenítéseknek, sőt maguknak az érzeteknek is minden vonatkozása lehet objektív (ekkor ez a vonatkozás azt jelenti, ami az empirikus megjelenítésben a reális tartalom) – kivéve az öröm és örömtelenség érzésére való vonatkozást: e vonatkozás ugyanis egyáltalán nem az objektumban jelöl valamit, hanem benne a szubjektum önmagát érzi, ahogyan a megjelenítés afficiálja őt.
Egy szabályszerű, célszerű épületet a megismerőképességgel megragadni (függetlenül attól, hogy a megjelenítésmód distinkt vagy zavaros): ez valami egészen más, mint ennek a megjelenítésnek a tetszés érzetével tudatában lenni. Utóbbi esetben a megjelenítés teljesen a szubjektumra vonatkoztatik, éspedig a szubjektum életérzésére, melyet az öröm vagy örömtelenség érzésének nevezünk; s ez az érzés egy teljesen külön megkülönböztető- és megítélőképesség alapját adja, mely képesség a megismeréshez semmivel sem járul hozzá, hanem csupán abban áll, hogy az adott megjelenítést a szubjektumban összeveti a megjelenítések teljes képességével, ami az elmében önmaga állapotának érzése által tudatosul. Egy ítéletben az adott megjelenítések lehetnek empirikusak (tehát esztétikaiak), de az általuk alkotott ítélet logikai, ha benne e megjelenítéseket csak az objektumra vonatkoztatjuk. Fordítva pedig, legyenek az adott megjelenítések akár racionálisak is, ha egy ítéletben egyedül a szubjektumra (ennek érzésére) vonatkoztatnak, úgy ennyiben mindenkor esztétikaiak.

2. § Az ízlésítéletet meghatározó tetszés minden érdek nélkül való



Érdeknek azt a tetszést nevezzük, amely egy tárgy létezésének megjelenítéséhez kapcsolódik. Az ilyen tetszésnek ennélfogva mindenkor vonatkozása van egyszersmind a vágyóképességre is, mégpedig vagy úgy, hogy meghatározó alapja a vágyóképességnek, vagy úgy, hogy legalábbis szükségszerűen összefügg a vágyóképesség meghatározó alapjával. Az a kérdés viszont, hogy egy dolog szép-e, nem arra vontkozik, hogy számunkra vagy bárki más számára van-e, vagy akár csak lehet-e valami fontossága a dolog létezésének, hanem arra, hogy miként ítéljük meg a dolgot a puszta szemlélésben (szemléletben vagy reflexióban). Ha valaki megkérdezi, hogy szépnek találom-e a palotát, amely előtt állok, akkor erre mondhatom ugyan, hogy nem szeretem az olyan dolgokat, amelyek pusztán arra valók, hogy megbámuljuk őket, vagy tehetek úgy, mint az a bizonyos irokéz törzsfőnök, akinek Párizsban semmi sem tetszett jobban a kifőzdéknél, azután becsmérelhetem jó rousseau-i módon a nagyságok hivalkodását, akik a nép verítéke árán jutnak efféle szükségtelen dolgokhoz, s végül igen könnyen meggyőzhetem magam arról is, hogy ha egy lakatlan szigetre kerülnék, minden remény nélkül arra, hogy valaha is újra emberek közé jussak, akkor hiába varázsolhatnék oda a puszta kívánságommal egy ilyen pompás palotát, még csak ennyi fáradságot sem vennék magamnak, ha volna már egy kunyhóm, mely elég kényelmes nekem. Mindez elfogadható, sőt helyeselhető – csakhogy most nem erről van szó. A kérdés csak arra vonatkozik, hogy kíséri-e bennem tetszés a dolog puszta megjelenítését, legyek bármily közömbös is e megjelenítés tárgyának létezése iránt. Hogy egy tárgyat szépnek nevezzek, és bizonyságát adjam ízlésemnek: könnyen belátható, hogy ezzel kapcsolatban az a döntő, amit a tárgy megjelenítésével önmagámban kezdek, nem pedig az, ami engem a tárgy létezéséhez köt. Mindenkinek el kell ismernie, hogy a szépségről alkotott olyan ítélet, amelyhez a legcsekélyebb érdek is keveredik, nagyon részrehajló, s nem tiszta ízlésítélet. Ha valaki az ízlés kérdéseiben a bíró szerepét akarj aj átszani, akkor a legcsekélyebb elfogultságot sem szabad éreznie a dolog létezése iránt, hanem e tekintetben teljesen közömbösnek kell lennie.
Ezt a különleges jelentőséggel bíró tételt úgy világíthatjuk meg a legjobban, ha az ízlésítéletben megnyilvánuló tiszta érdekmentes[12] tetszéssel szembeállítjuk az olyan tetszést, amely érdekkel kapcsolódik össze; főként pedig ha eközben megbizonyosodunk egyúttal arról is, hogy az érdeknek nincs több fajtája az alább megnevezendőkön kívül.

3. § A kellemes feletti tetszés érdekkel kapcsolódik össze



Kellemes az, ami az érzékeknek az érzetben tetszik. Itt rögtön alkalom nyílik arra, hogy felhívjuk a figyelmet az „érzet” szó két lehetséges jelentésének igen gyakori felcserélésére, s ezt egyben kifogás tárgyává is tegyük. Minden tetszés – mondják vagy gondolják – maga is érzet (ti. egy öröm érzete). Ennélfogva minden, ami tetszik, épp azért, mert tetszik, kellemes (és a különböző fokozatok szerint vagy akár a más kellemes érzetekhez való viszonyai szerint bájos, kedves, elbűvölő, örvendetes stb.). De ha ezt elfogadnánk, akkor az érzékek benyomásai, amelyek a hajlamot, az ész alaptételei, amelyek az akaratot, és a szemlélet puszta reflektált formái, amelyek pedig az ítélőerőt határozzák meg: az öröm érzésére tett hatást illetően mindezek teljesen azonosak volnának. Hiszen ez a hatás nem volna egyéb, mint a szubjektum állapotának érzetében rejlő kellemesség, és ekkor, mivel képességeink minden munkálkodásának végeredményben a gyakorlatira kell irányulnia, s ebben mint céljában egyesülnie, képességeinktől nem várhatnánk el mást, mint hogy a dolgokat és ezek értékét egyedül az általuk ígért gyönyör szerint becsüljék meg. E gyönyör elérésének módja végső soron egyáltalán nem számítana, s miután itt az eszközök megválasztása lenne az egyetlen, ami különbséget tehet, ezért az emberek vádolhatnák ugyan egymást ostobasággal és tudatlansággal, de aljassággal és gonoszsággal soha; mert bár ki-ki aszerint, ahogyan a dolgokat látja, mégis mindenki egyazon célra törekedne: a gyönyörre.
Amikor az öröm vagy örömtelenség érzésének meghatározásánál érzetről beszélünk, akkor ez a kifejezés egészen mást jelent, mint amikor egy dolognak az érzékek (mint a megismerőképességhez tartozó receptivitás) által adott megjelenítését nevezzük érzetnek. Míg ugyanis az utóbbi esetben a megjelenítés az objektumra vonatkozta- tik, addig az előbbiben egyedül a szubjektumra, s egyáltalán nem megismerésre szolgál, még olyanra sem, amellyel a szubjektum önmagát ismeri meg.
A fenti magyarázatban viszont az „érzet” szón az érzékek objektív megjelenítése értendő; és hogy egyszer s mindenkorra elkerüljük a félreértelmezés veszélyét, ezért arra, ami mindenkor pusztán szubjektív kell hogy maradjon, és semmiképp sem jelentheti egy tárgynak a megjelenítését, az egyébként is szokásos „érzés” elnevezést kívánjuk használni. A mezők zöld színe az objektív érzethez mint az érzék tárgyának észleletéhez tartozik, a szín kellemessége viszont a szubjektív érzethez, mely nem jelenít meg tárgyat, vagyis az érzéshez, amely által az objektumot a tetszés tárgyának tekintjük (mely tetszés nem megismerése az objektumnak).
Hogy az az ítélet, amellyel valamilyen tárgyat kellemesnek nyilvánítok, a tárgyhoz fűződő érdeket fejez ki, ez már abból is világos, hogy az ítélet az érzet révén vágyat ébreszt az efféle tárgyak iránt, tehát a tetszés nem a tárgyról való puszta ítéletet előfeltételezi, hanem létezésének vonatkozását állapotomra, ahogyan ezt egy ilyen tárgy afficiálja. Ezért a kellemesről nem egyszerűen azt mondjuk, hogy tetszik, hanem azt, hogy gyönyört kelt. A kellemes iránt nem puszta tetszést tanúsítok, hanem hajlam támad bennem; s hogy valami a legelevenebb módon kellemes legyen, ehhez olyannyira nincs szükség ítéletre az objektum mibenlétéről, hogy akik mindig csak az élvezetet hajhásszák (hiszen e szó jelöli a gyönyör belső lényegét), azok szívesen mellőznek mindennemű ítélést.

4. § A jó feletti tetszés érdekkel kapcsolódik össze



Jó az, ami az ész közvetítésével, a puszta fogalom által tetszik. Van, amit valamire jónak nevezünk: a hasznosat, ami csak mint eszköz tetszik; s van, amit önmagában jónak: azt, ami önmagáért véve tetszik. A jó mindkét fajtájához hozzátartozik egy cél fogalma, tehát az ész viszonya egy (legalábbis lehetséges) akaráshoz, következésképp a tetszés egy objektum vagy egy cselekvés létezése felett – azaz valamilyen érdek.
Ahhoz, hogy valamit jónak találjak, mindenkor tudnom szükséges, hogy az adott tárgynak miféle dolognak kell lennie, azaz rendelkeznem kell e tárgy fogalmával. Ahhoz viszont, hogy valamiben szépséget találjak, erre nincs szükségem. Virágok, szabad rajzok, a lombmintázat szándék nélkül egymásba fonódó vonalai: nem jelentenek semmit, nem függenek semmilyen meghatározott fogalomtól, s mégis tetszenek. A szép feletti tetszésnek a tárgyról való, valamilyen fogalomhoz – de nem valamely meghatározott fogalomhoz – elvezető reflexiótól kell függenie, s ezáltal különbözik a kellemességtől is, mely teljesen az érzeten alapul.
A kellemes sok esetben azonosnak látszik a jóval. így rendszerint azt hallani, hogy minden gyönyör (kiváltképp a tartós) önmagában jó, ami nagyjából annyit tesz, hogy tartósan kellemesnek lenni és jónak lenni egy és ugyanaz. Hamar észrevehető azonban, hogy ez pusztán a szavak hibás felcserélése, hiszen az e kifejezésekhez saját – lagosan tartozó fogalmak semmiképp sem cserélhetők fel egymással. A kellemességet, amely mint olyan a tárgyat csupán az érzékre való vonatkozásban jeleníti meg, először egy cél fogalma által az ész elvei alá kell hozni ahhoz, hogy mint az akarat tárgyát jónak nevezhessük. De amikor azt, ami gyönyört kelt, egyszersmind jónak nevezem, akkor már teljesen más a tetszésre való vonatkozás. Belátható ez abból, hogy míg a jó esetében mindig kérdés, hogy vajon pusztán közvetve jó-e, vagy közvetlenül jó (hasznos-e vagy önmagában jó), addig a kellemesnél ilyen kérdés egyáltalán nem merülhet fel, mivel ez a szó mindenkor olyasvalamit jelent, ami közvetlenül tetszik. (Ugyanez a helyzet azzal, amit szépnek nevezek).
A kellemest még a leghétköznapibb beszédben is megkülönböztetjük a jótól. Egy fűszerekkel és más adalékokkal gazdagon ízesített ételről habozás nélkül mondhatjuk, hogy kellemes, és ismerhetjük el egyúttal, hogy nem jó; mert az ilyen étel közvetlenüljofaífe ugyan az érzékeknek, közvetve azonban, vagyis a következményekre tekintő ész szempontjából, nemtetszést vált ki. Ez a különbség még az egészség megítélésében is megfigyelhető. Aki egészséges, annak számára az egészség közvetlenül kellemes (legalábbis negatíve, azaz mint a testi fájdalmak hiánya). De hogy az egészséget jónak mondhassuk, ehhez még az ész által célokra kell irányítani, nevezetesen olyan állapotnak kell tekinteni, amely kedvet ad dolgaink elvégzéséhez. Ami pedig a boldogságot illeti, végeredményben mindenki azt hiszi, hogy az élet kellemességeinek legnagyobb összege (mind mennyiség, mind tartósság szerint) igazi jónak, sőt a legfőbb jónak nevezhető. Csakhogy az ész itt is ellenkezik. A kellemesség élvezet. Ha viszont minden csak az élvezeten múlnék, akkor ostobaság volna aggályoskodni azon eszközök miatt, amelyekkel az élvezetet elérjük, amiatt, hogy ez passzívan, a természet bőkezűsége által történik-e, vagy öntevékenység és saját cselekvés révén. Azonban az ész sohasem hagyja magát meggyőzni arról, hogy önmagában véve értékkel bírna egy ember egzisztenciája akkor, ha pusztán azért él, hogy élvezzen (legyen ez irányban mégoly buzgó is), vagy akár akkor, ha másoknak, akik szintén csak az élvezésre törekszenek, ennek eszközeként a legjobban a segítségére van, és a szümpatheia révén maga is velük élvez minden gyönyört. Az ember csak azzal ad abszolút értéket létezésének – mint egy személy egzisztenciájának amit az élvezetre való tekintet nélkül tesz, teljes szabadságban és függetlenül mindattól, amit a természettől passzív módon is megkaphatna; a boldogság pedig, kellemességének teljével, távolról sem a feltétlen jó.[13]
Azonban mindeme különbségeik mellett a kellemes és a jó abban mégis megegyeznek, hogy a tetszés mindkettőnél a tárgyhoz fűződő érdekkel kapcsolódik össze; igaz ez nemcsak a kellemesre (3. §) és a valamilyen kellemesség eszközeként tetsző közvetve jóra (a hasznosra), hanem a feltétlenül és minden tekintetben jóra is, nevezetesen a morális jóra, mellyel a legmagasabb érdek jár együtt. Mert a jó az akarat objektuma (vagyis az ész által meghatározott vágyóképességé), márpedig valamit akarni ugyanaz, mint létezése felett tetszést lelni, azaz hozzá érdekkel viszonyulni.

5. § A tetszés három specifikusan különböző fajtájának összehasonlítása



A kellemesnek és a jónak egyaránt vonatkozása van a vágyóképességre, s ennyiben mindkettővel olyan tetszés jár együtt – az előbbivel egy patologikusán feltételezett (ingerek, stimulusok által kiváltott) tetszés, az utóbbival egy tiszta gyakorlati tetszés –,  amelyet nem pusztán a tárgy megjelenítése határoz meg, hanem egyszersmind a szubjektum megjelenített kapcsolata a tárgy létezésével. Nem pusztán a tárgy tetszik, hanem létezése is. Ezzel szemben az ízlésítélet pusztán kontemplatív, azaz olyan ítélet, amely, a tárgy létezése iránt közömbösen, csak összeveti a tárgy milyenségét az öröm és örömtelenség érzésével. De maga ez a kontempláció nem irányul fogalmakra sem; hiszen az ízlésítélet nem megismerési ítélet (sem elméleti, sem gyakorlati), s ezért sem nem alapul fogalmakon, sem nem céloz fogalmakat.
A kellemes, a szép és a jó tehát a megjelenítéseknek az öröm és örömtelenség érzéséhez való három különböző viszonyát jelöli, és a tárgyakat vagy a megjelenítésmódokat az ezen érzésre való vonatkozásuk szerint különböztetjük meg egymástól. Úgyszintén eltérők azok a kifejezések, amelyekkel az egyes esetekben keletkező elégedettséget jelöljük. Kellemesnek nevezi valaki azt, ami benne gyönyört kelt; szépnek azt, ami neki pusztán tetszik; jónak pedig azt, ami megbecsülésnek, méltánylásnak örvend, vagyis amiben objektív értéket tételez. A kellemesség az ésszel nem bíró állatokra is érvényes; a szépség csak az emberekre mint állati s mégis eszes lényekre, de nem mint olyan lényekre, amelyek pusztán eszesek (mint pl. a szellemek), hanem amelyek egyben állatiak is; a jó viszont minden eszes lényre általában véve – ez egy olyan tétel, amely csak a későbbiekben kaphat kimerítő igazolást és magyarázatot. Állíthatjuk, hogy a tetszés e három fajtája közül csakis és kizárólag az ízlésnek a szép feletti tetszése érdekmentes és szabad tetszés; hiszen nem kényszeríti ki semmilyen érdek, sem az érzékek, sem az ész érdeke. Ezért a tetszésről azt mondhatnánk, hogy a nevezett három esetben a hajlamra, a kedvelésre és a tiszteletre vonatkozik. A kedvelés ugyanis az egyetlen szabad tetszés. Sem a hajlam tárgya, sem pedig egy olyan tárgy, amelynek vágyását egy észtörvény rója ki ránk, nem hagyja meg nekünk azt a szabadságot, hogy saját magunk tegyünk valamit az öröm tárgyává. Minden érdek szükségletet előfeltételez vagy hoz létre, és a tetszés meghatározó alapjaként nem engedi, hogy a tárgyról alkotott ítélet szabad ítélet legyen.
Ami a kellemes esetében a hajlam érdekét illeti, mindenki azt mondja, hogy az éhség a legjobb szakács, és az egészséges étvágyú embernek minden ízlik, ami csak ehető; tehát az ilyen tetszés nem adhatja bizonyítékát az ízlés szerint történő választásnak. Csak amikor a szükséglet kielégült, csak akkor lehet eldönteni, hogy valójában kinek van és kinek nincs ízlése. Hasonlóképpen van helyes viselkedés (conduite) erény nélkül, udvariasság jóakarat nélkül, tisztelettudás tisztességesség nélkül stb. Mert ahol az erkölcsi törvényé a szó, ott, objektíve, nincs többé szabad választás a tekintetben, hogy mit kell tenni; és ízlést mutatni az erkölcsi törvény végrehajtásában (vagy annak megítélésében, ahogy mások végrehajtják), ez egészen más, mint a morális gondolkodásmódot kinyilvánítani: mert míg ez utóbbi parancsot foglal magában, és szükségletet hoz létre, addig az erkölcsi ízlés csak játszik a tetszés tárgyaival, anélkül hogy bármelyikhez kötődnék.

              A szépnek az első mozzanatból következtetett magyarázata
            
Az ízlés az a képesség, hogy egy tárgyat vagy megjelenítésmódot egy minden érdektől mentes tetszés vagy nemtetszés által ítéljünk meg. Az ilyen tetszés tárgyát szépnek nevezzük.


AZ ÍZLÉSÍTÉLET MÁSODIK MOZZANATA, NEVEZETESEN MENNYISÉGE SZERINT



6. § A szép az, amit fogalmak nélkül egy általános tetszés objektumaként jelenítünk meg



A szépnek ez a magyarázata kikövetkeztethető az előbbiből, mely szerint a szép egy minden érdektől mentes tetszés tárgya. Mert ha valaki tudatában van annak, hogy a valamely tárgy felett érzett tetszés nála magánál minden érdek nélkül való, akkor ezt a tárgyat nem ítélheti meg másképp, csak úgy, hogy annak mindenki számára a tetszés alapját kell jelentenie. Mivel ugyanis a tetszés nem a szubjektum valamely hajlamán alapul (és nem is valamilyen megfontolt érdeken), hanem az ítélő teljesen szabadnak érzi magát a tárgy iránt tanúsított tetszés tekintetében, ezért nem találhat a tetszés alapjaiként olyan privátfeltételeket, amelyekhez egyedül az ő szubjektuma kötődnék, s így a tetszést olyasvalamin alapulónak kell tekintenie, amit mindenki másnál is előfeltételezhet; következésképp azt kell hinnie, hogy alapja van mindenki mástól hasonló tetszést elvárni. Az ítélő ezért úgy fog beszélni a szépről, mintha a szépség a tárgy mibenlétéhez tartoznék, az ítélet pedig logikai volna (a tárgyról való fogalmak által annak megismerését adná) – mert bár az ítélet csak esztétikai, s pusztán a tárgy megjelenítésének a szubjektumra való vonatkoztatását foglalja magában, annyiban mégis hasonló a logikai ítélethez, hogy előfeltételezhető mindenki számára való érvényessége. Am ez az általánosság nem eredhet fogalmakból, mert a fogalmaktól nincs átjárás az öröm vagy örömtelenség érzéséhez (illetve egyedül a tiszta gyakorlati törvények esetében, melyekkel azonban érdek jár együtt; márpedig a tiszta ízlésítélet nem kapcsolódhat össze érdekkel). Következésképp az ízlésítélethez, melyet az a tudat kísér, hogy független mindennemű érdektől, hozzá kell tartoznia a mindenki számára való érvényesség igényének, de anélkül hogy objektíve megalapozott általánosságról volna szó: vagyis az ízlésítélethez a szubjektív általánosság igényének kell hozzátartoznia.

7. § A szép összehasonlítása a kellemessel és a jóval a fenti jellemző szerint



A kellemes tekintetében mindenki beéri annyival, hogy privátérzésre alapozott ítélete, mellyel egy tárgyat neki tetszőnek nyilvánít, pusztán az ő személyére korlátozódik. Ezért aki kijelenti például, hogy a Kanári-szigetekről származó pezsgő kellemes, az szívesen belenyugszik, ha valaki kijavítja a megfogalmazást, figyelmeztetve őt, hogy azt kellene mondania: a pezsgő nekem kellemes; és ez nemcsak azzal van így, amit a nyelv, az íny és a garat ízlel, hanem mindazzal is, ami a szemnek és a fülnek kellemes lehet. A lila szín az egyik embernek lágy és kedves, a másiknak holt és hideg. Egyesek a fúvós, mások a vonós hangszerek hangját szeretik. Ilyen kérdésekről balgaság lenne azzal a szándékkal vitát kezdeni, hogy másoknak a miénktől eltérő ítéletét – mintha a kettő egymással logikai ellentétben állna – helytelennek minősítsük; a kellemessel kapcsolatban tehát az az alaptétel érvényes, hogy mindenkinek megvan a maga (érzéki) ízlése.
A széppel azonban egészen más a helyzet. Itt ugyanis – épp fordítva, mint a kellemesnél – az volna nevetséges, ha valaki, aki egy kicsire is tartja ízlését, azzal szeretné igazolni magát, hogy a tárgy (az épület, amelyet lát, a ruha, amelyet valaki visel, a koncert, amelyet hall, vagy a költemény, amely megítélésre vár) az őszámára szép. Mert az ember nem nevezhet szépnek valamit, ha az csupán neki tetszik. Vonzó és kellemes sok minden lehet számára, ezzel nem is törődik senki; ha azonban valamit szépnek nyilvánít, akkor ezáltal ugyanazt a tetszést várja el másoktól is: nem pusztán a saját szempontjából, hanem mindenki nevében ítél, s ekkor a szépségről úgy beszél, mintha az a dolgoknak volna a tulajdonsága. Ezért azt mondja, hogy a dolog szép, és nem egyszerűen számít arra, hogy mások majd egyetértenek a tetszést kifejező ítéletével – például mert ítéletüket már többször a magáéval egybehangzónak találta –,  hanem megköveteli tőlük ezt az egyetértést. Helyteleníti, ha mások eltérően ítélnek, és elvitatja tőlük az ízlést, miközben elvárja, hogy rendelkezzenek vele; s ennyiben nem lehet azt állítani, hogy mindenkinek megvan a maga különös ízlése. Ez ugyanis annyit jelentene, hogy egyáltalán nincsen ízlés, azaz nincs olyan esztétikai ítélet, amely jogos igényt tarthatna mindenki helyeslésére.
Persze a kellemes tekintetében is gyakran azt találjuk, hogy megítélésében összhang mutatkozik az emberek között, és hogy ezen összhang fényében egyesekről elismerik, másoktól viszont elvitatják, hogy van ízlésük, mégpedig nem az érzékszerv, hanem általában a kellemes megítélése képességének értelmében vett ízlésük. így például ha valaki úgy képes különböző kellemességekkel (a minden érzéket kielégítő élvezet kellemességeivel) szórakoztatni vendégeit, hogy ez mindannyiuknak tetszik, akkor erről az emberről azt mondják: van ízlése. De az általánosság itt csak komparatív; és vele kapcsolatban csupán generális szabályok léteznek (mint amilyen az összes empirikus szabály), nem pedig univerzális szabályok, amilyenekre a szépről alkotott ízlésítélet vállalkozik vagy igényt tart. A kellemességről mint általánosról alkotott ítélet a társiasságra való vonatkozásban születik, amennyiben a társiasság empirikus szabályokon alapul. Ami pedig a jót illeti, a róla alkotott ítéletek ugyan szintén joggal tartanak igényt arra, hogy mindenki számára érvényesek legyenek, azonban a jót csak egy fogalom által jelenítjük meg általános tetszés objektumaként, ami viszont sem a kellemesnél, sem a szépnél nem áll fenn.

8. § A tetszés általánosságát egy ízlésítéletben csak mint szubjektivet jelenítjük meg



Az ízlésítélet mint esztétikai ítélet általánosságának ez a különös meghatározása, ha a logikus számára nem is, a transzcendentálfilo- zófus számára mindenképpen figyelemreméltó jellemző, melynek eredetét felfedezni nem csekély fáradságába kerül; cserébe viszont feltárul előtte megismerőképességünk egy olyan tulajdonsága is, amely ezen elemzés nélkül ismeretlen maradt volna.
Legelőször arról kell tökéletesen meggyőződnünk, hogy a szépről alkotott ízlésítélettel mindenkinél feltételezzük a tárgy feletti tetszést, ám anélkül hogy ez a tetszés egy fogalmon alapulna (hiszen ekkor a jóval lenne dolgunk); továbbá arról, hogy ez az általánosérvényű- ségre támasztott igény olyan lényegileg hozzátartozik a valamit szépnek nyilvánító ítélethez, hogy az általánosérvényűség egyidejű elgondolása nélkül senkinek eszébe sem jutna a „szép” kifejezést használni, hanem ehelyett minden, ami fogalom nélkül tetszik, a kellemeshez sorolódnék, melynek tekintetében elfogadjuk, hogy mindenkinek meglegyen a saját véleménye, s nem várjuk el, hogy mások egyetért- senek a mi ízlésítéletünkkel, amit pedig a szépről alkotott ízlésítélet esetében mindenkor megkövetelünk. Az első esetben érzéki ízlésről, a másodikban reflexiós ízlésről beszélhetünk, amennyiben az előbbi ítéletei pusztán privátítéletek, az utóbbi ítéletei viszont igény szerint közérvényűek (publikusak), bár ugyanakkor mindkettő esztétikai (nem pedig gyakorlati) ítéleteket alkot egy tárgyról, vagyis olyanokat, amelyekben pusztán a tárgy megjelenítésének az öröm vagy öröm- telenség érzéséhez való viszonya számít. Különös mármost, hogy míg az érzéki ízlésről nemcsak a tapasztalat mutatja azt, hogy ítélete (a valami feletti örömöt vagy örömtelenséget illetően) nem általánosan érvényes, hanem mindenki magától is van annyira szerény, hogy ne tételezze fel másoknál az egyetértést (még ha az ilyen ítéleteknél a valóságban gyakran mutatkozik is széles körű összhang), addig a reflexiós ízlés, jóllehet (a szépről alkotott) ítéletének általános, mindenkire vonatkozó érvényességigényével, amint ezt a tapasztalatból tudjuk, elég gyakran elutasításba ütközik, mégis lehetségesnek találhatja – mint ahogy valóban találja is – olyan ítéletek megjelenítését, amelyek az egyetértést általánosan megkövetelhetik, sőt ténylegesen el is várja mindenkitől ezt az egyetértést valamennyi ízlésítéletével, és teszi ezt úgy, hogy az ítélők nem is bocsátkoznak vitába egy ilyen igény lehetőségét illetően, hanem legfeljebb a különös esetekben nem tudnak megegyezni arról, hogy a szóban forgó képesség (a reflexiós ízlés) használata helyes volt-e, vagy sem.
Itt mindenekelőtt azt kell megjegyezni, hogy egy olyan általánosság, amely nem az objektumról való fogalmakon nyugszik (legyenek ezek akár pusztán empirikusak), egyáltalán nem logikai, hanem esztétikai általánosság, vagyis az ítéletnek nem objektív, hanem csak szubjektív mennyiségét jelenti, amire én a közérvényűség kifejezést is használom, azt jelölendő, hogy egy megjelenítésnek nem a megismerőképességre, hanem az öröm vagy örömtelenség érzésére való vonatkozása érvényes mindenki számára. (Ugyanez a kifejezés alkalmazható az ítélet logikai mennyiségére is, ha hozzátesszük, hogy objektív általánosérvényűségről van szó, megkülönböztetve ezt a pusztán szubjektívtől, mely mindenkor esztétikai.)
Mármost egy objektíve általános érvényű ítélet mindenkor szubjek- tíve is általános érvényű, azaz ha az ítélet érvényes mindenre, ami egy adott fogalom alatt foglaltatik, akkor érvényes mindazok számára is, akik egy tárgyat e fogalom által jelenítenek meg. Viszont a szubjektív általánosérvényűségbóí, vagyis az esztétikaiból, mely nem fogalmon alapul, nem lehet a logikai általánosérvényűségre következtetni, minthogy az ilyenfajta ítéletek (mármint a szubjektíve általános érvényűek) egyáltalán nem az objektumról szólnak. S éppen ezért különös fajtájú kell hogy legyen az ítéletnek tulajdonított esztétikai általánosság is, mivel a szépség predikátuma nem az objektumnak a maga teljes logikai szférájában vett fogalmával kapcsolódik össze, de ugyanez a predikátum mégis kiterjed az ítélők teljes szférájára.
A logikai mennyiséget tekintve minden ízlésítélet egyedi ítélet. Mivel ugyanis a tárgyat közvetlenül saját öröm- vagy örömtelenség-ér- zésemhez kell viszonyítanom, mellőzve minden fogalmat, ezért az ízlésítélet nem rendelkezhet egy objektíve közérvényű ítélet meny- nyiségével. Igaz, ha az ízlésítélet tárgyának egyedi megjelenítését az ítéletet meghatározó feltételek szerint összehasonlítás útján fogalommá változtatjuk, akkor ezáltal létrejöhet egy logikailag általános ítélet. így például egy rózsát megpillantva ízlésítéletemmel nyilvánítom őt szépnek; ezzel szemben az a sok egyedi ítélet összehasonlítása útján születő ítélet, hogy a rózsák általában szépek, már nem pusztán esztétikai ítéletként mondatik ki, hanem egy esztétikai ítéletre alapozott logikai ítéletként. Mármost az az ítélet, hogy a rózsa kellemes (illatú), szintén esztétikai és egyedi ítélet ugyan, azonban nem ízlés-, hanem érzék-ítélet, mely az ízlésítélettől abban különbözik, hogy míg ebben megvan az általánosságnak, azaz a mindenki számára való érvényességnek az esztétikai mennyisége, addig a kellemesről alkotott ítéletekben ilyesmi nem lelhető fel. Egyedül a jóról alkotott ítéletek olyanok, hogy bár a tárgy feletti tetszést is meghatározzák, logikai általánossággal bírnak, nem pusztán esztétikaival; ezek az ítéletek ugyanis az objektumra érvényesek mint annak megismerései, s ezért mindenki számára érvényesek.
Ha az objektumokat pusztán fogalmak szerint ítéljük meg, akkor a szépség minden megjelenítése elvész. Ezért nem is létezhet olyan szabály, amely szerint valakit rá lehetne bírni arra, hogy valamit szépnek ismerjen el. Hogy egy ruha, egy ház vagy egy virág szép-e: ha erről ítélünk, nem engedjük magunkat semmiféle alap vagy alaptétel által meggyőzni. Az objektumot mindenki a saját szemével akarja látni, mintha csak tetszése az érzettől függene; és mégis, aki a tárgyat ekkor szépnek nevezi, az úgy véli, hogy az általánosság hangján szólt, és igényt tart mindenki más csatlakozására – míg a privátérzetek egyedül csak az ítélőre és az ő tetszésére nézve lennének döntők.
Látható mármost, hogy az ízlésítéletben nem más posztuláltatik, mint egy ilyen általános hang a fogalmak közvetítése nélküli tetszést illetően, tehát egy olyan esztétikai ítéletnek a lehetősége, amely egyúttal mindenki számára érvényesnek tekinthető. Maga az ízlésítélet nem posztulálja mindenki egyetértését (erre csak egy logikailag általános ítélet képes, mely fel tud mutatni alapokat), hanem csupán mindenkinél feltételezi ezt az egyetértést mint a szabály egy esetét, s erre vonatkozóan a megerősítést nem fogalmaktól, hanem mások csatlakozásától várja. Amaz általános hang tehát csak egy eszme (hogy min alapul, azt itt még nem vizsgáljuk). Bizonytalan lehet, hogy aki úgy gondolja, ízlésítéletet alkot, az ténylegesen ezen eszme szerint ítél-e; de a „szép” kifejezéssel kinyilvánítja, hogy ítélete erre az eszmére vonatkozik, s hogy ezért ízlésítéletnek kell lennie. A bizonyságot a maga számára azzal a puszta tudattal szerezheti meg, hogy mindent, ami a kellemeshez és a jóhoz tartozik, elkülönített tetszésétől, s ez így maradt meg számára; és ez minden, amihez mindenki helyeslésére tart számot. Ezen igénye pedig jogosult is, hacsak nem vétett a nevezett feltételek ellen – ahogy ez gyakran megtörténik –,  téves ízlésítéletet alkotva ezáltal.

9. § Annak a kérdésnek a vizsgálata, hogy az ízlésítéletben az öröm érzése előzi-e meg a tárgy megítélését, vagy pedig a megítélés előzi meg az öröm érzését



Ennek a feladatnak a megoldása a kulcs az ízlés kritikájához, s ezért a legnagyobb figyelmet érdemli.
Ha az adott tárgy feletti öröm lenne az első, és az ízlésítéletben csak ezen öröm általános megoszthatóságát kellene a tárgy megjelenítésével összekapcsolni, akkor ez az eljárás önmagának ellentmondó volna. Mert az ilyen öröm nem lenne más, mint a puszta kellemesség az érzéki érzetben, s ezért természete szerint csak privátérvényességgel bírhatna, minthogy közvetlenül függene a megjelenítéstől, mely által a tárgy adatik.
Tehát az adott megjelenítésben az elme állapotát jellemző általános megoszthatóság az, aminek, mint az ízlésítélet szubjektív feltételének, az ízlésítélet alapjául kell szolgálnia, s aminek a tárgy feletti öröm a következménye kell hogy legyen. Azonban általánosan csak az ismeret megosztható, illetve a megjelenítés, amennyiben a megismeréshez tartozik; mert a megjelenítés csak ennyiben objektív, és csak ezáltal bír olyan általános vonatkozási ponttal, amellyel minden ember megjelenítőereje kénytelen összhangban lenni. Ha mármost a megjelenítés ezen általános megoszthatóságáról alkotott ítélet meghatározó alapját olyannak kell elgondolni, ami pusztán szubjektív, azaz nem foglal magában fogalmat a tárgyról, akkor ez a meghatározó alap nem lehet más, mint az elmének az az állapota, amely a megjelenítőerők egymáshoz való viszonyában mutatkozik, amennyiben ezek egy adott megjelenítést az általában vett megismerésre vonatkoztatnak.
Ebben az esetben a megismerőerők, melyeket a megjelenítés játékba hoz, szabad játékban vannak, mivel semmilyen meghatározott fogalom nem korlátozza őket egy különös megismerési szabályra. Az ilyenfajta megjelenítésben tehát az elme állapota nem lehet más, mint annak a szabad játéknak az érzése, amelyet a megjelenítőerők egy adott megjelenítés kapcsán egy általában vett megismerésre irányulva folytatnak. Ahhoz mármost, hogy egy megjelenítésből, mely által egy tárgy adatik, általában véve megismerés lehessen, szükséges egyfelől a képzelőerő a szemlélet különféleségének összetételéhez, másfelől pedig az értelem a megjelenítéseket egyesítő fogalom egységéhez. Annak az állapotnak, hogy egy megjelenítés esetében, mely által egy tárgy adatik, a megismerőképességek szabad játékban vannak, általánosan megoszthatónak kell lennie, mivel a megismerés – mint az objektum olyan meghatározása, amellyel az adott megjelenítéseknek valamennyi szubjektumban meg kell egyezniük – az egyetlen olyan megjelenítésmód, amely mindenki számára érvényes.
Az ízlésítéletbeli megjelenítésmód szubjektív általános megoszt- hatósága, minthogy bármely meghatározott fogalom előfeltételezése nélkül kell előállnia, nem lehet más, mint az elmének a képzelőerő és az értelem szabad játéka alkotta állapota, amennyiben a két képesség úgy áll egymással összhangban, ahogy az a megismeréshez általában véve szükséges; tudatában vagyunk ugyanis annak, hogy a két képesség eme szubjektív, az általában vett megismeréshez alkalmas viszonyának éppúgy mindenki számára érvényesnek, s következésképp ugyanúgy általánosan megoszthatónak kell lennie, ahogyan minden meghatározott ismeret is az – mert ez utóbbi mindenkor a szóban forgó viszonyon mint szubjektív feltételen nyugszik.
Mármost a tárgynak, illetve a tárgyat adó megjelenítésnek ez a pusztán szubjektív (esztétikai) megítélése megelőzi a tárgy feletti örömöt, és az alapját jelenti ennek a megismerőképességek harmóniája feletti örömnek; s egyedül a tárgyak megítélése ama szubjektív feltételének általánosságán alapul annak a tetszésnek az általános szubjektív érvényessége, amelyet a szépnek nevezett tárgy megjelenítésével összekapcsolunk.
Hogy az elme állapotának megosztani-tudásával, még ha ez csak a megismerőképességeket érinti is, öröm jár együtt: ezt az embernek a társiasságra való természetes hajlandóságából könnyűszerrel ki lehetne mutatni (empirikus és pszichológiai úton). A mi szándékunkhoz azonban ez nem elég. Az ízlésítéletben mint szükségszerűt várjuk el mindenki mástól az általunk érzett örömöt, mintha a szépséget, melyet egy tárgyról állítunk, úgy kellene tekinteni, mint magának a tárgynak egy fogalmak szerint meghatározott minőségét; ámde a szubjektum érzésére való vonatkozás nélkül a szépség önmagáért véve semmi. E kérdés kifejtését azonban el kell halasztanunk annak a kérdésnek a megválaszolásáig, hogy lehetségesek-e, és ha igen, miként, a priori esztétikai ítéletek.
Most még azzal a kisebb kérdéssel kell foglalkoznunk, hogy milyen módon tudatosul bennünk a megismerőerők egymás közti kölcsönös szubjektív összhangja egy ízlésítéletben: esztétikailag-e, pusztán a belső érzék és az érzet által, vagy pedig intellektuálisan, azon szándékos tevékenységünk tudataként, amellyel a megismerőerőket játékba hozzuk.
Ha az ízlésítéletet kiváltó adott megjelenítés egy fogalom volna, amely egy tárgy megítéléseben az értelmet és a képzelőerőt az objektum megismerése végett hozza egységbe, akkor a két képesség eme viszonyának tudata intellektuális lenne (mint az ítélőerő objektív sematizmusában, melyet a Kritika tárgyal). Ekkor azonban az ítélet nem az örömre vagy örömtelenségre való vonatkozásban alkottatna, következésképp nem is ízlésítélet volna. Mármost az ízlésítélet fogalmaktól függetlenül határozza meg az objektumot a tetszés tekintetében, a szépség predikátumával. Tehát a megismerőerők viszonyában meglévő ama szubjektív egységről csak érzet által lehet tudomást szerezni. Hogy a képzelőerő és az értelem egy meghatározatlan, de a kiváltó megjelenítésnek köszönhetően mégis harmonikus tevékenységre aktiválódik, nevezetesen arra, amely a megismeréshez általában véve szükséges: ez az az érzet, amelynek általános megoszt- hatóságát az ízlésítélet posztulálja. Egy objektív viszonyt lehet ugyan pusztán elgondolni, de amennyiben ez a viszony a maga feltételei szerint szubjektív, úgy az elmére gyakorolt hatásában mégis érzékelhető; egy olyan viszony pedig, amelynek nem szolgál alapjául fogalom (mint amilyen a megjelenítőerők viszonya a megismerés képességéhez általában véve), egyáltalán nem is tudatosulhat más módon, mint azon hatás érzetében, amely a kölcsönös összehangolódás által aktiválódó két elmeerő (a képzelőerő és az értelem) könnyített játékában áll. Egy olyan megjelenítés, amely egyesként és más megjelenítésekkel való összehasonlítás nélkül is összhangban van azon általánosság feltételeivel, amely általában véve az értelem feladatát jelenti: egy ilyen megjelenítés a megismerőképességeket abba a proporci- onált hangoltságba hozza, amelyet minden megismeréshez megkövetelünk, s amelyet így érvényesnek tartunk mindenkire nézve, aki arra rendeltetett, hogy értelmét és érzékeit összekapcsolva ítéljen (azaz minden emberre nézve).

              A szépnek a második mozzanatból következtetett magyarázata Szép az, ami fogalom nélkül általánosan tetszik.


AZ ÍZLÉSÍTÉLET HARMADIK MOZZANATA, A BENNE TEKINTETBE VETT CÉLOK RELÁCIÓJA SZERINT



10. § A célszerűségről általában



Ha egy cél mibenlétét transzcendentális meghatározásai szerint kívánjuk magyarázni – anélkül hogy előfeltételeznénk bármi empirikusát, mint amilyen az öröm érzése –,  úgy azt mondhatjuk, hogy a cél egy fogalom tárgya, amennyiben a fogalmat a tárgy okának (lehetősége reális alapjának) tekintjük; a célszerűség (forma finalis) pedig egy fogalom kauzalitása objektumának vonatkozásában. Célt tehát ott gondolunk el, ahol nem pusztán egy tárgy megismerését, hanem magát a tárgyat (formáját vagy létezését) gondoljuk el olyan okozatként, amely csak az okozatról való fogalom által lehetséges. Az okozat megjelenítése itt az okozat okának meghatározó alapja, és megelőzi az okot. Annak tudata, hogy egy megjelenítés olyan kauzalitással bír a szubjektum állapotára nézve, hogy a szubjektumot ugyanabban az állapotában megtartsa: ez a tudat jelentheti általában véve azt, amit örömnek nevezünk; ezzel szemben örömtelenségről beszélünk egy olyan megjelenítés esetében, amely ahhoz tartalmazza az alapot, hogy a megjelenítések állapota ellentétük irányában (távoltartásukra vagy eltávolításukra) határoztassék meg.
A vágyóképesség, amennyiben meghatározható csak fogalmak által, vagyis a valamely cél megjelenítésének megfelelő cselekvésre: az ilyen vágyóképesség volna az akarat. De objektumok, az elme bizonyos állapotai vagy akár cselekedetek célszerűnek minősülhetnek akkor is, ha lehetőségük nem előfeltételezi szükségképpen egy cél megjelenítését, éspedig pusztán azért, mert lehetőségüket csak úgy vagyunk képesek megmagyarázni és megragadni, ha alapjaként egy célok szerinti kauzalitást feltételezünk, azaz egy akaratot, mely egy bizonyos szabály megjelenítése szerint az adott módon alakította őket. A célszerűség tehát lehet cél nélküli is, ti. amennyiben e forma (mármint a célszerűség) okait nem egy akaratban tételezzük ugyan, ám lehetőségét csak úgy tudjuk megragadhatóvá tenni magunknak, ha egy akaratból vezetjük le. Mármost amit megfigyelünk, azt nem szükséges mindig az ésszel – azaz lehetőségét illetően – belátnunk. Módunkban áll tehát, hogy legalábbis megfigyeljünk, és még ha nem is másképp, mint a reflexió útján, a tárgyakon észrevegyünk egy forma szerinti célszerűséget, anélkül is, hogy alapjául egy célt (mint a nexus finalis anyagát) tennénk meg.

11. § Az ízlésítélet alapja nem más, mint egy tárgy (vagy a tárgy megjelenítésmódja) célszerűségének formája



Egy céllal, ha a tetszés alapjaként tekintjük, mindig együtt jár valamilyen érdek, mint az öröm tárgyáról alkotott ítélet meghatározó alapja. Következésképp az ízlésítéletnek semmilyen szubjektív cél nem szolgálhat alapjául. De ugyanígy nem határozhatja meg az ízlésítéletet egy objektív cél megjelenítése sem – vagyis annak megjelenítése, hogy maga a tárgy a célkapcsolat elvei szerint lehetséges –,  tehát nem határozhatja meg a jó fogalma sem. Hiszen az ízlésítélet nem megismerési, hanem esztétikai ítélet, mely ekként nem a tárgy mibenlétének és ilyen vagy olyan ok szerinti belső vagy külső lehetőségének z fogalmát érinti, hanem pusztán a valamely megjelenítés által meghatározott megjelenítőerők egymáshoz való viszonyát.
Mármost amikor egy tárgyat szépként határozunk meg, akkor a megjelenítőerők eme viszonyához az öröm érzése kapcsolódik, mely örömöt az ízlésítélettel egyben mindenkire nézve érvényesnek nyilvánítjuk; ennélfogva a megjelenítést kísérő kellemesség éppoly kevésséjelentheti a meghatározó alapot, mint a tárgy tökéletességének megjelenítése és a jó fogalma. Ezért a fogalom nélkül általánosan megoszthatónak ítélt tetszést, tehát az ízlésítélet meghatározó alapját nem alkothatja más, mint a tárgy megjelenítésében meglévő, minden (akár objektív, akár szubjektív) célt nélkülöző szubjektív célszerűség, következésképp a célszerűség bennünk tudatosuló puszta formája egy megjelenítésben, mely által számunkra egy tárgy adatik.

12. § Az ízlésítélet a priori alapokon nyugszik



Teljességgel lehetetlen a priori módon megállapítani az öröm vagy örömtelenség érzésének mint okozatnak a valamely megjelenítéssel (érzettel vagy fogalommal) mint saját okával való összekapcsolódását. Ez ugyanis egy kauzális viszony volna, mely azonban (a tapasztalat tárgyainak körében) mindenkor csak a posteriori módon és magának a tapasztalatnak a közvetítésével ismerhető meg. A gyakorlati ész kritikájában ugyan valóban a priori módon vezettük le az általános erkölcsi fogalmakból a tisztelet érzését (mint az öröm vagy örömtelenség érzésének egy olyan különös és sajátos módosulását, amely igazából nem egyezhet meg a tapasztalati tárgyak kínálta örömmel vagy öröm- telenséggel), de ott túl is léphettünk a tapasztalat határain, s egy olyan kauzalitásra hivatkozhattunk, amely a szubjektum egy érzékin-túli minőségén alapul, nevezetesen a szabadság kauzalitására. Mi több, voltaképpen még ott sem magát az érzést (mármint a tisztelet érzését) vezettük le az erkölcsinek az eszméjéből mint okból, hanem pusztán az akaratmeghatározás volt az, amit abból levezettünk. Az elme azon állapota pedig, hogy az akarat valami által meg van határozva, önmagában már az öröm érzése, azonos ezzel, tehát nem arról van szó, hogy okozatként következik belőle; ez utóbbit csak akkor kellene feltételezni, ha az erkölcsinek mint valamely jónak a fogalma megelőzné a törvény által történő akaratmeghatározást; ekkor viszont az ehhez a fogalomhoz kapcsolódó örömöt hiába próbálnánk e fogalomból mint puszta megismerésből levezetni.
Hasonló mármost a helyzet az örömmel az esztétikai ítéletben, azzal a különbséggel, hogy míg ez az öröm pusztán kontemplatív, és nem vált ki az objektumhoz fűződő érdeket, addig a morális ítéletben az öröm gyakorlati. Annak tudata, hogy egy megjelenítés esetében, mely által egy tárgy adatik, a szubjektum megismerőerőinekjátéká- ban egy pusztán formális célszerűség érvényesül: ez a tudat maga az öröm, mivel amit magában foglal, az a szubjektum tevékenységének meghatározó alapja megismerőerői aktiválására nézve, tehát egy belső kauzalitás (mely célszerű) az általában vett megismerésre vonatkozólag – anélkül hogy ez egy meghatározott ismeretre korlátozódnék –,  vagyis a megjelenítés szubjektív célszerűségének puszta formája egy esztétikai ítéletben. Ez az öröm semmiképp sem gyakorlati: sem nem olyan, mint az az öröm, aminek a kellemesség a patologikus alapja, sem nem olyan, mint az, aminek a megjelenített jó az intellektuális alapja. Mégis kauzalitás rejlik benne, nevezetesen olyan kauzalitás, hogy magának a megjelenítésnek az állapota és a megismerőerők aktivitása minden további szándék nélkül fenntartassék. A szép szemlélésénél elidőzünk, mert ez a szemlélés önmagát erősíti és reprodukálja; s ez analóg (de nem azonos) azzal az elidőzéssel, ahol a tárgy megjelenítésében egy vonzó inger újra és újra felkelti a figyelmet, miközben az elme passzív marad.

13. § A tiszta ízlésítélet független a vonzó ingertől és a felindulástól



Minden érdek megrontja az ízlésítéletet, és megfosztja elfogulatlanságától, különösen ha olyan érdekről van szó, amely a célszerűséget az örömre alapozza, ellentétben az ész érdekével, mely a célszerűséget az öröm érzése elé helyezi; az előbbi történik minden olyan esztétikai ítéletben, amely a tárgyat aszerint ítéli meg, hogy az gyönyört vagy fájdalmat okoz. Ezért az ily módon afficiált ítéletek vagy egyáltalán nem tarthatnak igényt a tetszés általánosérvényűségére, vagy csak annyival kisebb mértékben, amilyen mértékben esetükben az ízlés meghatározó alapjai között a nevezett érzetek is megtalálhatók. Az ízlés mindig barbár még, ha arra van szüksége, hogy a tetszéshez vonzó inger ésfelindulás keveredjék, vagy ha ezeket netán még mércéivé is teszi a tetszésnek.
Ennek ellenére gyakran megtörténik, hogy a vonzó ingereket nem csupán a szépséghez számítják mint hozzájárulást az esztétikai általános tetszéshez (holott a szépség tulajdonképpen pusztán a formával lehet kapcsolatos), hanem egyenesen önmagukban is szépségeknek minősítik őket: azaz a tetszés anyagát mint formát tüntetik fel. Olyan félreértésről van itt szó, amely – mint még jó néhány más félreértés, mely azért mégiscsak valami igazon alapul – a fogalmak gondos meghatározása által megszüntethető.
Az az ízlésítélet, amelyre a vonzó ingernek és a felindulásnak nincs befolyása (még ha ezek össze is kapcsolódhatnak a szép feletti tetszéssel) , tehát amelynek pusztán a forma célszerűsége a meghatározó alapja: az ilyen ízlésítélet tiszta ízlésítélet.

14. § Magyarázat példák által



Az esztétikai ítéletek, akárcsak az elméletiek (logikaiak), empirikus és tiszta ítéletekre oszthatók fel. Az előbbiek a kellemességet vagy kellemetlenséget, az utóbbiak viszont a szépséget mondják ki egy tárgyról vagy egy tárgy megjelenítésmódjáról; az előbbiek érzék-ítéletek (materiális esztétikai ítéletek), míg a tulajdonképpeni ízlésítéleteket egyedül az utóbbiak alkotják (mint formaiak).
Egy ízlésítélet tehát csak annyiban tiszta, amennyiben meghatározó alapjához nem keveredik semmilyen pusztán empirikus tetszés. Ez a keveredés azonban mindig megtörténik, ha a vonzó ingernek vagy a felindulásnak része van az ítéletben, amely szépnek akar nyilvánítani valamit.
Itt ismét felmerül az az ellenvetés, hogy a vonzó inger nemcsak a szépség szükségszerű alkotórésze volna, hanem egyenesen olyasmi, ami önmagáért véve elégséges ahhoz, hogy valami szépnek minősüljön. A legtöbb ember önmagában szépnek mond egy puszta színt, amilyen például egy pázsitos tér zöldje, vagy egy puszta hangot (mint a zajtól és zörejtől különbözőt), például egy hegedű hangját, holott úgy tűnik, hogy mindkettőnek pusztán a megjelenítések anyaga, ti. az érzet az alapja, amiért is csak arra tarthatnak számot, hogy kellemesnek nevezzük őket. Itt azonban rögtön észrevehető, hogy mind a szín, mind a hang érzete csak annyiban jogosult arra, hogy szépnek tartassák, amennyiben tiszta; ez pedig olyan meghatározás, amely már a formát érinti, s egyben ez az egyetlen, ami e megjelenítéseknél bizonyosan általánosan megosztható: mert azt már nem lehet feltételezni, hogy maga az érzetek minősége is minden szubjektumban megegyezik, és aligha gondolhatjuk, hogy mindenki azonos módon ítél azzal kapcsolatban, hogy az egyik szín kellemesebb a másiknál, vagy hogy az egyik hangszer hangja kellemesebb a másikénál.
Ha, miként Euler teszi, feltételezzük, hogy a színek az éter szabályosan egymásra következő rezgései (pulzusai), a hangok pedig a zendülésben vibráló levegő rezgései, és, ami a legfontosabb, hogy az elme nem pusztán e rezgéseknek az érzékszervekre gyakorolt stimuláló hatását észleli az érzék által, hanem – amit én nagyon is kétlek[14] – a reflexió által a benyomások szabályszerű játékát is (tehát a formát is a különböző megjelenítések összekapcsolódásában): akkor a szín és a hang csakugyan nem puszta érzetek volnának, hanem már formai meghatározásai az érzet-különféleség egységének, s így önmagukért véve is szépségnek minősülhetnének.
Egy egyszerű érzetfajta tisztasága azt jelenti, hogy annak egyformaságát nem zavarja és nem szakítja meg semmilyen idegen fajtájú érzet; és ez a tisztaság pusztán a formához tartozik, mivel itt elvonatkoztathatunk az érzetfajta minőségétől (attól, hogy megjelenít-e valamely színt vagy hangot, illetve hogy milyen színt vagy hangot jelenít meg). Ezért minden egyszerű színt, amennyiben tiszta, szépnek tartunk. A kevert színeknek viszont nincs meg ez a kitüntető vonása, mert épp az egyszerűség hiánya folytán nincs mérce annak megítéléséhez, hogy tisztának vagy nem tisztának kell-e nevezni őket.
Ami pedig azt a véleményt illeti, hogy a tárgynak a formája miatt tulajdonított szépség a vonzó inger által fokozható volna, nos, ez egy gyakori, de a valódi, alapos és csalhatatlan ízlésre nézve nagyon hátrányos tévedés. Mert bár a szépség mellé társulhatnak vonzó ingerek is, hogy ezáltal a tárgy a száraz tetszésen túl még érdekessé is váljék az elme számára a megjelenítésben, ami javára válik az ízlésnek és kultúrájának, különösen amikor az ízlés még nyers és gyakorlatlan – ám ha a vonzó ingerek mint a szépség megítélésének alapjai vonják magukra a figyelmet, akkor valójában kárára vannak az ízlésítéletnek. Mert az a nézet, hogy a vonzó ingerek hozzájárulnak a szépséghez, olyannyira hibás, hogy sokkal inkább idegen elemeknek tekintendők, melyeket csak annyiban szabad elnézéssel kezelni, amennyiben a szép formát nem zavarják, s ezt is csupán akkor, ha az ízlés még gyenge és gyakorlatlan.
A festészetben, a szobrászatban, általában minden képzőművészetben, az építő- és a kertművészetben, amennyiben ezek szép művészetek, a rajz a lényeges, melyben az ízlés számára minden késztetésnek pusztán az jelenti az alapját, ami formája által tetszik, nem pedig az, ami az érzetben gyönyört kelt. A kontúrt kitöltő színek a vonzó ingerhez tartoznak. Azt ugyan elérhetik, hogy a tárgy önmagában élénken hasson az érzetben, de nem tehetik a tárgyat széppé és szemlélésre méltóvá; ami a szép formához szükséges, az többnyire éppenséggel igencsak korlátozza a színek szerepét, s még ahol van is helye a vonzó ingernek, a színeket ott is egyedül a szép forma nemesíti meg.
Az érzékek tárgyai esetében (melyek lehetnek mind a külső érzékek, mind pedig, közvetve, a belső érzék tárgyai) minden forma vagy alak, vagy játék; az utóbbi esetben vagy az alakok játéka a térben (mimika és tánc), vagy az érzetek puszta játéka az időben. Ehhez azután hozzájöhet még a színeknek vagy a hangszerek kellemes hangjának vonzó ingere, de az alakban a rajz, a játékban pedig kompozíció alkotja a tiszta ízlésítélet tulajdonképpeni tárgyát. Ha pedig a színek és a hangok tisztasága, vagy akár különfélesége és egymástól elütő volta hozzájárulni látszik a szépséghez, akkor ez nem aztjelenti, hogy a színek és a hangok, önmagukért véve kellemesek lévén, ezáltal mintegy egyenrangú kiegészítését adják a forma feletti tetszésnek, hanem csupán azt, hogy pontosabban, határozottabban és teljesebben szemléltetik a formát, s ezenfelül a vonzó inger révén élénkítik a megjelenítést, felkeltvén és fenntartván a magára a tárgyra irányuló figyelmet.
Még amit ékítménynek (parergonnak) nevezünk – vagyis az, ami a tárgy teljes megjelenítéséhez nem belső alkotóelemként, hanem csak külsőlegesen, mint toldalék tartozik hozzá –,  az ízlés tetszését még ez is csupán formája által képes fokozni; ide soroljuk például a festmények keretét, a szobrok ruházatát vagy a palotákat övező oszlopsorokat. Ha pedig az ékítmény maga nem szép forma, akkor, mint például az aranyozott keret, pusztán arra alkalmas, hogy a vonzó inger által mintegy a tetszésnek ajánlja a festményt; az ilyen ékítményt dísznek nevezzük, és ez kárára van a valódi szépségnek.
Egyáltalán nem tartozik viszont a szépséghez a felindulás mint az az érzet, amelynél a kellemesség csak azáltal jön létre, hogy az életerő egy pillanatra gátba ütközik, hogy azután annál hevesebben áradjon ki. A felindulás érzése a fenségességgel kapcsolódik össze, márpedig a fenségesség megítéléséhez szükséges mérce különbözik attól, amelyet az ízlés vesz a maga számára alapul; a tiszta ízlésítéletnek tehát sem vonzó inger, sem felindulás, egyszóval semmilyen érzet – mint az esztétikai ítélet anyaga – nem szolgálhat meghatározó alapjául.

15. § Az ízlésítélet teljességgel független a tökéletesség fogalmától



Az objektív célszerűség csak a különféleségnek egy meghatározott célra való vonatkoztatásával, tehát csak egy fogalom által ismerhető meg. Már ebből kiviláglik, hogy a szép, melynél a megítélésnek egy pusztán formális célszerűség, azaz egy cél nélküli célszerűség az alapja, teljesen független a jó megjelenítésétől, minthogy a jó az objektív célszerűséget, vagyis a tárgynak egy meghatározott célra való vonatkozását előfeltételezi.
Az objektív célszerűség lehet külső, ami a tárgy hasznosságát, és lehet belső, ami pedig a tárgy tökéletességét jelenti. Hogy a tetszés, ami miatt egy tárgyat szépnek nevezünk, nem alapulhat a tárgy hasznosságának megjelenítésén, ez kellőképp kiderül abból, amit az első két mozzanat vizsgálatakor mondottunk: hiszen az ilyen tetszés nem a tárgy feletti közvetlen tetszés volna, ami viszont a szépségről alkotott ítélet lényegi feltétele. De az objektív belső célszerűség, azaz a tökéletesség, már közelebb áll a szépség predikátumához, amiért is neves filozófusok a tökéletességet a szépséggel azonosnak tartották, azzal a megszorítással, hogy szépségről a tökéletesség zavaros elgondolása esetén lehet beszélni. Az ízlés kritikájában kiemelten fontos annak eldöntése, hogy a szépség csakugyan feloldódhat-e a tökéletesség fogalmában.
Ahhoz, hogy az objektív célszerűséget megítélhessük, mindig rendelkeznünk kell egy cél fogalmával, és hogy ne mint külsőt (hasznosságot), hanem mint belsőt ítélhessük meg, ehhez egy belső cél fogalmára van szükségünk, mely a tárgy belső lehetőségének alapját tartalmazza. Ahogyan mármost a cél, általában véve, az, aminekjö- galma mint magának a tárgynak a lehetőségalapja tekinthető, úgy ahhoz, hogy egy dolog objektív célszerűségét megjeleníthessük, előzőleg szükséges a dolog fogalma aszerint, hogy milyen dolognak kell lennie; és ha a dologban lévő különféleség megfelel e fogalomnak (mely a szabályt adja a dologbeli különféleség összekapcsolódására vonatkozólag), akkor a dolog minőségi tökéletességéróí beszélünk. Teljességgel különbözik ettől a mennyiségi tökéletesség, amelyen minden egyes dolognak a maga nemében való teljességét értjük, s amely így puszta nagyságfogalom (az összességé); itt már előzetesen mint meghatározottat gondoljuk el, hogy a dolognak minek kell lennie, és csak azt kérdezzük, hogy a dologban megvan-e minden, ami ehhez szükséges. Ami egy dolog megjelenítésében formai, azaz a különféleség eggyé való összeillése (ahol is nincs meghatározva, hogy a dolognak minek kell lennie), önmagáért véve semmilyen objektív célszerűséget nem enged megismerni; mivel ugyanis elvonatkoztatunk ettől az egytől mint céltól (vagyis attól, hogy a dolognak minek kell lennie), ezért nem marad meg más, mint a megjelenítések szubjektív célszerűsége a szemlélő elméjében: ez pedig nem az objektum tökéletességét mutatja – hiszen itt az objektumot nem valamely cél fogalma által gondoljuk el –,  hanem pusztán azt jelenti, hogy amikor a képzelőerő az adott formát felfogja, a szubjektumban egy bizonyos célszerűség jellemzi a megjelenítés állapotát, ami az ő számára egyben e megjelenítésállapot jóleső voltát is adja. Ha például egy erdei tisztásra érve, melyet a fák kör alakban öveznek, nem jelenítek meg magamnak valamilyen célt – teszem azt, hogy a tisztásnak falusi táncra kell szolgálnia –,  akkor a puszta forma a tökéletesség semmiféle fogalmát nem fogja megadni. Az pedig, hogy megjelenítsünk egy formális, cél nélküli objektív célszerűséget, vagyis a tökéletesség puszta formáját, minden anyag nélkül és annak fogalma nélkül, amivel a dologbeli különféleségnek összhangban kell lennie (legyen ez akár pusztán egy általában vett törvényszerűség eszméje), nos, ez igazi ellentmondás volna.
Az ízlésítélet mármost esztétikai ítélet, azaz olyan, amely szubjektív alapokon nyugszik, s amelynek meghatározó alapja nem lehet fogalom, így valamely meghatározott cél fogalma sem. A szépség mint formális szubjektív célszerűség által tehát semmiképp sem a tárgy tökéletességét gondoljuk el mint állítólagosán formális, ám mégis objektív célszerűséget. Ekképp érvénytelennek bizonyul a szép és a jó fogalmai közti azon különbségtétel, hogy a kettő csak a logikai forma szerint térne el – mint a tökéletesség zavaros, illetve distinkt fogalma –,  de tartalom és eredet szerint azonos lenne. Ez esetben ugyanis a kettő között nem volna specifikus különbség, és így egy ízlésítélet éppúgy megismerési ítélet lenne, mint az, amellyel valamit jónak nyilvánítunk (ahogyan például a csalást helytelennek minősítő ítélet, hangozzék akár az átlagember, akár a filozófus szájából, lényegében azonos észelveken alapul, csak az előbbinél zavaros, az utóbbinál pedig distinkt elveken). Mint már kimuttatam, az esztétikai ítélet egyedüli a maga nemében, és az objektumról semmiféle megismerést sem ad (még zavarosat sem); megismerést csak a logikai ítélet ad, míg ellenben az esztétikai ítélet a megjelenítést, mely által egy objektum adatik, csupán a szubjektumra vonatkoztatja, s ily módon nem a tárgy mibenlétéről ad hírt, hanem csak a célszerű formáról a tárggyal foglalkozó megjelenítőerők meghatározottságában. Az ilyen ítéletet éppen azért hívjuk esztétikainak, mert meghatározó alapja nem fogalom, hanem az elme erői közti játék harmóniájának (a belső érzékben jelentkező) érzése, amennyiben e harmóniáról csak érzet útján szerezhetünk tudomást. Ha pedig esztétikainak akarnánk nevezni zavaros fogalmakat és rajtuk alapuló objektív ítéleteket, akkor ez csak úgy volna elképzelhető, ha az ember olyan értelemmel bírna, amely érzékileg ítél, vagy olyan érzékiséggel, amely fogalmak által jeleníti meg a maga objektumait – márpedig ez mindkettő önellentmondás. A fogalmak képessége, legyenek ezek akár zavarosak, akár distinktek, az értelem; és bár az ízlésítélethez mint esztétikai ítélethez szükséges (ahogyan minden ítélethez szükséges) az értelem is, mégsem úgy szükséges, mint a tárgy megismerésének képessége, hanem mint arra szolgáló képesség, hogy a tárgyat, illetve a tárgy megjelenítését – fogalom nélkül – a szubjektumhoz és a szubjektum belső érzéséhez való viszonya szerint határozza meg, mégpedig amennyiben ez a meghatározás mint ítélet egy általános szabály szerint lehetséges.

16. § Nem tiszta az az ízlésítélet, amely egy tárgyat egy meghatározott fogalom feltétele mellett nyilvánít szépnek



A szépségnek két fajtája van: a szabad szépség (pulchritudo vaga) és a pusztán járulékos szépség (pulchritudo adhaerens). Az előbbi nem előfeltételez fogalmat arról, hogy a tárgynak minek kell lennie; az utóbbi viszont előfeltételez egy ilyen fogalmat és a tárgy e fogalom szerint való tökéletességét. Az előbbit egy dolog önmagáért véve meglévő szépségének nevezzük; az utóbbit viszont, mint fogalomhoz járuló feltételes szépséget, az olyan objektumnak tulajdonítjuk, amely egy különös cél fogalma alatt áll.
A virágok szabad természeti szépségek. Hogy egy virágnak miféle
dolognak kell lennie, ezt a botanikuson kívül aligha tudja más; és ismerje bár fel a virágban a növényi ivarszerveket, ezt a természeti célt maga a botanikus sem veszi tekintetbe akkor, amikor ízlésével ítél a virágról. így tehát az ítéletnek nem szolgál alapjául semmiféle tökéletesség, olyan belső célszerűség, amelyre a különféleség össze- tevődése vonatkoznék. Önmagáért véve szépség sok madár (a papagáj, a kolibri, a paradicsommadár) és tengeri kagyló: szépségük nem egy, a maga célja tekintetében fogalmak szerint meghatározott tárgy szépsége, hanem szabadon és önmagáért tetszik. Ugyanígy az á la grecque rajzok, a képeket keretező vagy tapétákon látható lombmintázatok stb. önmagukért véve semmit sem jelentenek: nem jelenítenek meg semmit, semmilyen meghatározott fogalom alatt álló objektumot, s így szabad szépségek. A szépségnek ugyanehhez a fajtájához lehet sorolni a zenében a téma nélküli fantáziákat, sőt általában minden szöveg nélküli zenét.
Egy szabad szépségnek a puszta forma szerinti megítélésében az ízlésítélet tiszta. Ekkor nem előfe ltételeződik valamilyen cél fogalma, mely meghatározná, hogy az objektumbeli különféleségnek mire kell szolgálnia, tehát hogy az objektumnak mit kell megjelenítenie; egy ilyen fogalom csak korlátozná szabadságában a képzelőerőt, amely mintegy játszik az alak figyelésekor.
Azonban egy ember (s e fajon belül egy férfi, nő vagy gyermek) szépsége, egy ló szépsége, egy épület (templom, palota, arzenál vagy kerti lak) szépsége: mindezek a szépségek előfeltételezik a cél fogalmát, mely meghatározza, hogy dolognak minek kell lennie, tehát előfeltételezik a dolog tökéletességének fogalmát; s ennélfogva ezek a szépségek pusztán járulékosak. Mármost ahogyan az ízlésítélet elveszíti tisztaságát akkor, ha az érzetbeli kellemes összekapcsolódik a tulajdonképpen csak a formát érintő szépséggel, ugyanígy károsítja az ízlésítélet tisztaságát az, ha a szépséggel a jó kapcsolódik össze (ti. az, amire a dologbeli különféleség a dolog célja szerint jó).
Egy épületre sok mindent el lehetne helyezni, ami közvetlenül a szemléletben tetszik – feltéve, hogy az épület nem egy templom; egy alakot mindenféle cikornyával és könnyed, de szabályszerű vonással lehetne szépíteni (ahogyan az új-zélandiak teszik tetoválásaikkal) – feltéve, hogy nem egy emberről van szó; és egy embernek lehetnének sokkal finomabb vonásai, arcberendezése lehetne tetszetősebb és gyengédebb – feltéve, hogy illető nem egy férfi vagy éppenséggel harcos.
Mármost az a tetszés, amelynek tárgya a dologbeli különféleség a dolog lehetőségét meghatározó belső célra való vonatkozásában: az ilyen tetszés fogalmon alapul. Ezzel szemben a szépség feletti tetszés nem előfeltételez fogalmat, hanem közvetlenül kapcsolódik össze azzal a megjelenítéssel, amely által a tárgy adatik (nem pedig azzal, amely által elgondoltatik). Ha mármost a szépség feletti tetszést kifejező ízlésítélet függővé tétetik attól a céltól, amelyre az előbbi fajta tetszés esetében az ítélet – mint észítélet – tekintettel van, akkor az ily módon korlátozott ízlésítélet már nem szabad és nem tiszta.
Az esztétikai tetszésnek az intellektuális tetszéssel való ilyen ösz- szekapcsolódásával az ízlés annyiban nyer ugyan, hogy rögzül, és bár nem általános, mégis elő lehet írni számára szabályokat bizonyos célszerűen meghatározott objektumok tekintetében. Azonban ezek a szabályok ekkor már nem is az ízlés szabályai, hanem pusztán az ízlésnek az ésszel, azaz a szépnek a jóval való összeegyeztetésére vonatkoznak; e szabályok révén a szép a jóra irányuló szándék eszközeként lesz használható, arra, hogy az elme önmagát fenntartó és szubjektív általánosérvényűséggel bíró hangoltsága támasztékává váljék annak a gondolkodásmódnak, amely csak fáradságos törekvéssel tartható fenn, viszont objektíve általános érvényű. Am voltaképpen nem arról van szó, hogy a tökéletesség nyerne a szépség által, vagy a szépség a tökéletesség által, hanem arról, hogy az elme nevezett két állapotának összhangja esetén a megjelenítőerő összképessége nyer: mert amikor egy megjelenítést, mely által egy tárgy nekünk adatik, fogalom segítségével hasonlítunk össze az objektummal (arra való tekintettel, aminek az objektumnak lennie kell), akkor elkerülhetetlen, hogy a megjelenítést egyszersmind a szubjektumban keletkező érzettel is egybevessük.
Egy meghatározott belső céllal bíró tárgy esetében az ízlésítélet csak akkor volna tiszta, ha az ítélő nem rendelkeznék fogalommal erről a célról, vagy ha ítéletében elvonatkoztatna tőle. Ekkor azonban az ítélőnek, hiába alkotott helyes ízlésítéletet a tárgyról mint szabad szépségről, szembe kell néznie azzal, hogy egy másik ítélő, aki a tárgy célját tekintetbe véve annak szépségét csak járulékos minőségnek tartja, ellentmond neki, s azzal vádolja, hogy rossz az ízlése; holott a maguk módján mindketten helyesen ítéltek: az előbbi aszerint, ami érzékei számára kínálkozott, az utóbbi pedig aszerint, amivel gondolataiban rendelkezett. Ezzel a különbségtétellel el is lehet simítani az ízlés bíráinakjó néhány vitáját a szépségről, felhíván a figyelmüket arra, hogy egyikük a szabad, másikuk viszont a járulékos szépségből indul ki, amiért is egyikük tiszta, másikuk ellenben alkalmazott ízlésítéletet alkot.

17. § A szépség ideáljáról



Nem létezhet olyan objektív ízlésszabály, amely fogalmak által határozná meg, hogy mi szép. Hiszen minden ítélet, melynek az ízlés a forrása, esztétikai ítélet, azaz meghatározó alapja a szubjektum érzése, nem pedig egy objektum fogalma. Meddő fáradozás az ízlés olyan elvét keresni, amely meghatározott fogalmakkal adná meg a szép általános kritériumát, hiszen amire egy ilyen keresés irányulna, az lehetetlen, önmagában ellentmondásos. Az érzet (a tetszés vagy a nemtetszés érzetének) általános megoszthatósága, mégpedig fogalmak nélküli általános megoszthatósága, az összhang, amely, ameny- nyire ez lehetséges, minden korra és népre kiterjedően fennáll ennek az érzésnek a tekintetében bizonyos tárgyak megjelenítésekor: empirikus kritériumaként – jóllehet gyenge, s még a feltételezéshez is alig elégséges kritériumaként – szolgál annak, hogy az ily módon példák által igazolt ízlés egy mélyen rejtező, minden embernél közös alapból származik, amelynek köszönhetően az emberek egybehangzóan ítélik meg a formákat, melyekben nekik tárgyak adatnak.
Ebből fakad, hogy az ízlés egyes alkotásait példaszerűeknek tartjuk, ami azonban nem jelenti azt, hogy bárki is szert tehetne ízlésre mások utánzásával. Az ízlésnek saját képességnek kell lennie; s aki egy mintát utánoz, az, amennyiben ezt sikerrel teszi, megmutatja ugyan ügyességét – ízlésről viszont csak akkor tesz tanúbizonyságot, ha a mintát maga képes megítélni.[15] Ebből pedig az következik, hogy az ízlés legmagasabb mintája, ősképe: puszta eszme, melyet mindenkinek önmagában kell létrehoznia, hogy eszerint ítélje meg mindazt, ami az ízlés objektuma, eszerint azt, hogy mi lehet az ízlés által való megítélés példája, sőt eszerint ítélje meg minden ember ízlését is. Az eszme tulajdonképpen észfogalmat jelent, míg valamely egyes lénynek mint egy eszmével adekvátnak a megjelenítését ideálnak nevezzük. Helyesebb ezért, ha az ízlés ősképét – mely persze az észnek egy maximumról alkotott meghatározatlan eszméjén alapul, de mégsem jeleníthető meg fogalmak által, hanem csak egyedi ábrázolásban – a szép ideáljának hívjuk, olyan ideálnak, amelyet, ha birtokában nem is vagyunk, mégis igyekszünk önmagunkban létrehozni. Ez az ideál azonban pusztán a képzelőerő ideálja lesz, éppen azért, mert nem fogalmakon, hanem az ábrázoláson alapul; az ábrázolás képessége pedig a képzelőerő. – Miként jutunk el mármost a szépség ilyen ideáljához? A priori módon-e, vagy empirikus úton? Továbbá: a szépségnek melyik neme képes arra, hogy ideállal bírjon?
Mindenekelőtt azt kell megjegyezni, hogy az a szépség, amelyhez egy ideál kereshető, nem lehet bizonytalan szépség, hanem az objektív célszerűség fogalma által rögzített szépségnek kell lennie, következésképp csak olyan objektumnak lehet a sajátja, amelyről nem alkothatunk teljesen tiszta ízlésítéletet, hanem csupán olyat, amely részben intellektuális alapú. Ahhoz tehát, hogy a megítélés alapjainál egy ideál érvényesülhessen, az ész egy meghatározott fogalmak szerinti eszméjének kell alapul szolgálnia, mely eszme a priori módon meghatározza a célt, amelyen a tárgy belső lehetősége nyugszik. Szép virágoknak, egy szép bútorzatnak, vagy egy szép kilátásnak nem lehet elgondolni az ideálját. De ugyanígy nem jeleníthető meg az ideálja olyan szépségeknek sem, amelyek meghatározott célok járulékai, például egy szép lakóháznak, szép fának, szép kertnek stb.; ez feltehetőleg azért van így, mert céljuk nincs kellőképp meghatározva és rögzítve fogalmuk által, s ennélfogva a célszerűség csaknem olyan szabad, mint a bizonytalan szépség esetében. Csak az a lény, amely önmagában hordozza létezésének célját, csak az ember, aki képes arra, hogy az ész által önmaga határozza meg céljait, vagy, ha e célokat a külső észlelésből kell vennie, arra, hogy azokat mégis összevesse lényegi és általános célokkal, és az ezekkel való összhangot esztétikailag is megítélje: az ember tehát a világ minden dolgai közül az egyetlen, amelynél a szépség ideálja lehetséges, mint ahogyan a személyében mint intelligenciában hordozott emberiség is az egyetlen, ami a tökéletesség ideáljával bírhat.
Ehhez azonban két dolog szükséges. Az első' az esztétikai normáleszme: ez a képzelőerőnek egy olyan egyedi szemlélete, amely az embernek mint egy különös állati specieshez tartozó dolognak a tekintetében jeleníti meg a megítélés etalonját. A második az észeszme: ez az emberiség céljait teszi meg, amennyiben ezek érzékileg nem megjeleníthetők, azon alak megítélésének elvévé, amelyben – mint jelenségbeli hatásukban – ama célok megnyilvánulnak. A normáleszmének a tapasztalatból kell vennie elemeit a különös nemhez tartozó állat alakjához; ám az alak konstrukciójában lévő maximális célszerűség, mely az e specieshez tartozó minden egyed esztétikai megítélésének általános etalonjaként lenne alkalmazható, a kép, amelyet a természet mintegy szándékosan tett meg technikájának alapjául, s amellyel csak a nem egésze adekvát, önmagában viszont egyetlen egyed sem, nos, ez a kép mégis pusztán az ítélők eszméjében rejlik, mely eszme azonban mint esztétikai eszme a maga arányaival maradéktalanul ábrázolható in concreto egy mintaképben. Hogy ennek mikéntjét valamelyest felfoghatóvá tegyük (hiszen ki tudná a természettől teljesen kicsalni titkait?), megpróbálkozunk egy pszichológiai magyarázattal.
Figyelemre méltó, hogy a képzelőerő, számunkra teljességgel megfoghatatlan módon, nemcsak arra képes, hogy akár még hosszú idő múltán is visszaidézze a fogalmak számára szolgáló jeleket, hanem egy tárgy képét és alakját is reprodukálni tudja a különböző vagy azonos fajtájú tárgyak kimondhatatlanul nagyszámú sokaságából, sőt ezenfelül képes arra is, hogy amikor az elme összehasonlításokat akar végezni, akkor – és ez minden bizonnyal ténylegesen így történik, még ha a tudatossághoz nem is elégséges módon – az egyik képet mintegy a másikra vetítse, s több azonos fajtájúnak a kongruenciájából megkapjon egy átlagot, mely valamennyinek közös mértékéül szolgál. Ha valaki, miután látott ezer felnőtt férfit, az összehasonlítás útján megbecsülendő normálnagyságról akar ítélni, akkor a képzelőerő – véleményem szerint – igen nagyszámú képet vetít egymásra (talán mind az ezret); s ekkor, ha szabad itt az optikai ábrázolás analógiájával élnem, a legtöbb képet egyesítően magába foglaló térben és a legerősebb színekkel kirajzolódó körvonalban felismerhetővé válik a középnagyság, mely mind magassága, mind szélessége szerint egyenlő távolságra van a legnagyobb és a legkisebb termet szélső határaitól – és ez a középnagyság a szép férfi termete. (Ugyanez megkapható volna mechanikai úton is, ti. ha megmérnénk mind az ezer férfi magasságát és szélességét, valamint testességüket is, majd a számokat összeadnánk, és a három összeget elosztanánk ezerrel. Azonban a képzelőerő egy dinamikai effektus révén teszi ezt, melyet az ilyen alakok sokszoros felfogása gyakorol a belső érzék szervére.) Ha mármost az így megkapott átlagos férfihoz hasonló módon megkeressük az átlagos fejet, ehhez az átlagos orrot és így tovább, akkor a létrejövő alak a szép férfi normáleszméjének szolgál alapjául abban az országban, ahol az összehasonlítás megtörténik; s ezért ilyen empirikus feltételek mellett az alak szépségének normáleszméje szükségképpen más lesz a feketék és más a fehérek, más a kínaiak és más az európaiak esetében. Ugyanígy megkapható volna egy szép ló vagy kutya mintája (egy bizonyos fajtán belül). – Ez a normáleszme nem úgy vezettetik le a tapasztalat adta arányokból, mint meghatározott szabályokból, hanem éppenséggel a normáleszme szerint lehetségesek egyáltalán a megítélés szabályai. A normáleszme az egész nem képe, mely az egyedek sokszorosan különböző egyes szemléletei között lebeg; olyan kép, amelyet a természet az adott speciesben alkotásainak ősképévé tett meg, de amelyet, úgy tűnik, egyetlen egyedben sem ért el teljesen. Semmiképp sem jelenti a szépség teljes ó'sképét az illető nemben, hanem csupán a formát, mely minden szépség elengedhetetlen feltétele, tehát pusztán a helyességet a nem ábrázolásában. A szabályt jelenti, amilyen szabálynak Polükleitosz híres Dorüfóroszzt nevezték (s amilyenként a Mürón alkotta Tehén is szolgálhatott a maga nemében). Épp ezért nem is tartalmazhat semmi olyat, ami specifikusan karakterisztikus; hiszen ha így volna, akkor nem lehetne normáleszme a nem számára. Ábrázolása nem is szépsége miatt tetszik, hanem pusztán azért, mert nem mond ellent egyetlen feltételnek sem azok közül, amelyek mellett egy, az adott nemhez tartozó dolog egyedül lehet szép. Az ilyen ábrázolás csupán iskolásán szabályos.[16] A szépnek ettől a normáleszméjétóí megkülönböztetendő mindazonáltal a szép ideálja, mely a fentebb már kifejtett okokból egyedül az emberi alak esetében lehetséges. Az ideál itt az erkölcsinek a kifejeződésében áll; enélkül a tárgy nem tetszene általánosan, és ehhez még pozitíve is (s nem csak negatíve, ahogyan egy iskolásán szabályos ábrázolásban). Az embert bensőleg uraló erkölcsi eszmék látható kifejeződése ugyan csak a tapasztalatból vehető, azonban ahhoz, hogy a tapasztalat összekapcsolódjék mindazzal, amit az ész a legfőbb célszerűség eszméjében az erkölcsilegjóval összeköt, hogy a lelki jóság, a tisztaság, az erő, a nyugalom stb. mintegy testi megnyilvánulásában (mint a bensőnek a hatásában) látható legyen, ehhez az szükséges, hogy az ész tiszta eszméi és a képzelőerő nagy hatalma egyesüljenek már abban is, aki erről ítélni akar, és még inkább abban, aki ilyesmit ábrázolni szándékozik. A szépség ilyen ideálja abban leli helyességének igazolását, hogy miközben nem engedi, hogy az objektuma feletti tetszéshez bármiféle érzékileg vonzó inger keveredjék, mégis erős érdeket vált ki a tárgy iránt; ez pedig azt bizonyítja, hogy az ilyen mérce szerinti megítélés sohasem lehet tisztán esztétikai, s hogy a szépség ideálja szerinti megítélés nem puszta ízlésítélet.

              A szépnek a harmadik mozzanatból levont magyarázata
            
A szépség egy tárgy célszerűségének formája, amennyiben ezt a célszerűséget bármiféle cél megjelenítése nélkül észleljük a tárgyon.[17]


AZ ÍZLÉSÍTÉLET NEGYEDIK MOZZANATA, A TÁRGY FELETTI TETSZÉS MODALITÁSA SZERINT



18. § Mit értünk egy ízlésítélet modalitásán?



Minden megjelenítésről elmondhatom, hogy legalábbis lehetséges, hogy öröm kapcsolódjék hozzá (mint megismeréshez). Amit kellemesnek nevezek, arról azt mondom, hogy valóban örömöt vált ki bennem. A szépről azonban azt gondoljuk, hogy szükségszerű vonatkozása van a tetszésre. Ez a szükségszerűség mármost különös fajtájú: nem elméleti objektív szükségszerűség, melynél a priori megismerhető volna, hogy az általam szépnek nevezett tárgy felett mindenki ugyanazt a tetszéstfogja érezni, amelyet én érzek; és nem is gyakorlati szükségszerűség, ahol, adva lévén a tiszta északaratnak a szabadon cselekvő lények számára szabályként szolgáló fogalma, a tetszés egy objektív törvény szükségszerű következménye, s nem mást jelent, mint hogy feltétlenül (minden további szándék nélkül) egy bizonyos módon kell cselekednünk. Az esztétikai ítéletben elgondolt szükségszerűséget ehelyett csak példaszerűnek nevezhetjük: ez azt jelenti, hogy mindenki szükségszerű helyesléssel fogad egy ítéletet, melyet egy olyan általános szabály példájaként tekintünk, amelyet nem lehet megadni. Minthogy az esztétikai ítélet nem objektív és nem megismerési ítélet, ezért ez a szükségszerűség nem vezethető le meghatározott fogalmakból, tehát nem apodiktikus. Még kevésbé lehet kikövetkeztetni a tapasztalat általánosságából (abból, hogy a valamely tárgy szépségéről alkotott ítéletek közt általános összhang mutatkozik). Mert túl azon, hogy a tapasztalat aligha kínálhatna ehhez elegendő számú bizonyítékot, tapasztalati ítéletekre egyáltalán nem is alapozható ezen ítéletek szükségszerűségének fogalma.

19. § Az ízlésítéletnek tulajdonított szubjektív szükségszerűség:feltételes szükségszerűség



Az ízlésítélet mindenkinél feltételezi a helyeslést; és aki valamit szépnek nyilvánít, annak elvárása szerint az illető tárgyat mindenkinek tetszésben kell részesítenie és hozzá hasonlóan szépnek nyilvánítania. Tehát a kellés az esztétikai ítéletben még akkor is csak feltételesen mondatik ki, ha megvan minden adat, mely a megítéléshez szükséges. Az ítélő mindenki helyeslését akarja, mivel ehhez olyan alappal rendelkezik, amely mindenkinél közös; és erre a helyeslésre mindenkor számíthat is, feltéve hogy bizonyos abban, hogy az adott esetet helyesen szubszumálta amaz alap mint a tetszés szabálya alá.

20 § Az ízlésítélet igényelte szükségszerűség feltétele nem más, mint egy közös érzék eszméje



Ha az ízlésítéleteknek meghatározott objektív elve volna – ahogyan a megismerési ítéleteknek –,  akkor az, aki ezen elv szerint alkotna ízlésítéletet, ítéletének feltétlen szükségszerűségére tarthatna igényt. Ha viszont az ízlésítéleteknek egyáltalán nem volna elvük – ahogyan a puszta érzéki ízlés ítéleteinek –,  úgy szükségszerűségük gondolata fel sem merülne senkiben. Következésképp az ízlésítéleteknek egy szubjektív elvvel kell rendelkezniük, mely nem fogalmak, hanem csak érzés által, de mégis általános érvényűén határozza meg, hogy valami tetszik-e, vagy nem tetszik. Egy ilyen elv pedig nem tekinthető másnak, mint egy közös érzéknek. Ez a közös érzék lényegileg különbözik a közönséges értelemtől, amelyet olykor szintén közös érzéknek (sensus communismk) neveznek ugyan, de amely nem érzés szerint ítél, hanem mindenkor fogalmak szerint, még ha általában csak homályosan megjelenített elveket vesz is alapul.
Tehát csak azon előfeltétel mellett, hogy létezik egy közös érzék – melyen azonban nem külső érzék értendő, hanem a megismerőerőink szabad játékából eredő hatás –,  ismétlem, csak egy ilyen közös érzék előfeltétele mellett lehetséges ízlésítéletet alkotni.

21.§ Van-e alapunk egy közös érzéket előfeltételezni?



Az ismereteknek és az ítéleteknek az őket kísérő meggyőződéssel egyetemben általánosan megoszthatóknak kell lenniük, mert máskülönben nem illetné meg őket az objektummal való megegyezés, és összességükben nem lennének mások, mint a megjelenítőerők pusztán szubjektív játéka, éppen úgy, ahogy a szkepticizmus szeretné. Ahhoz viszont, hogy az ismeretek megoszthatók legyenek, úgyszintén általánosan megosztható kell hogy legyen az elme állapota, vagyis a megismerőerőknek az általában vett megismerésre irányuló hangoltsága, mégpedig az a proporció, amely egy megjelenítés esetében (mely által nekünk egy tárgy adatik) megfelelő ahhoz, hogy e megjelenítésből ismeretet alkossunk; hiszen e proporció nélkül, mely a szubjektív feltétele annak, hogy megismerjünk, nem jöhetne létre az ismeret mint okozat. A megismerés mindenkor végbe is megy, amikor egy adott tárgy az érzékek közvetítésével működésbe hozza a képzelőerőt a különféleségnek az összetételére, a képzelőerő pedig az értelmet az összetétel fogalmakban való egyesítésére. De a nekünk adódó objektumok különbözősége szerint a megismerőerők hangoltsága más-más módon proporcionált. Kell lennie mindazonáltal egy olyan arányú hangoltságnak, ahol az elme két erejének eme belső, az egyiknek a másik által való megelevenítésében álló viszonya mindkettőre nézve a legkedvezőbb az általában vett megismerés (adott tárgyak általában vett megismerése) szempontjából. És ez a hangoltság nem határozható meg másképp, csak az érzés által (nem pedig fogalmak szerint). Mármost ha e hangoltságnak magának általánosan megoszthatónak kell lennie, akkor ugyanez érvényes kell hogy legyen a hangoltság érzésére is (egy adott megjelenítés esetében) ; és mivel egy érzés általános megoszthatósága egy közös érzéket előfeltételez, ezért megvan az alapunk ahhoz, hogy feltételezzük ezt a közös érzéket, mégpedig nem mint ami pszichológiai megfigyelésekre van alapozva, hanem mint szükségszerű feltételét megismerésünk általános megoszthatóságának, melynek előfeltételeződnie kell minden logikában és a megismerés minden olyan elvében, amely nem szkeptikus.

22. § Az általános helyeslésnek az ízlésítéletben elgondolt szükségszerűsége olyan szubjektív szükségszerűség, amelyet egy közös érzék előfeltétele mellett objektívként jelenítünk meg



Mikor egy ítéletben valamit szépnek nyilvánítunk, sohasem engedjük meg, hogy bárki eltérő véleményen legyen, jóllehet az ítéletet nem fogalmakra alapozzuk, hanem csupán érzésünkre; ilyenkor tehát ezt az érzést nem mint privátérzést, hanem mint közös érzést tesszük meg alapul. Mármost az evégre szolgáló közös érzék nem alapozható a tapasztalatra, hiszen olyan ítéletekre akar feljogosítani, amelyek kellést foglalnak magukban: nem azt mondja ki, hogy ítéletünkkel mindenki egyet fog érteni, hanem hogy azzal mindenkinek egyet kell értenie. Tehát a közös érzék, amelynek ítéletéhez képest én a magam ízlésítéletét a konkrét esetben mint példát adom meg, s amelyre való tekintettel saját ítéletemnek példaszerű érvényességet tulajdonítok, nos, ez a közös érzék puszta eszmei norma, melynek előfeltétele mellett egy vele összhangban álló ítélet és az ebben kifejezett, valamely objektum felett érzett tetszés joggal tehető szabállyá mindenki számára. Mert az elv csupán szubjektív ugyan, de mivel szubjektíve általánosként (egy mindenki számára szükségszerű eszmeként) feltételeződik, ezért a különböző ítélők egyetértését illetően egy objektív elvhez hasonlóan követelheti meg az általános helyeslést; feltéve, hogy az ítélő bizonyos abban, hogy helyesen szubszu- mált az elv alá.
A közös érzék e meghatározatlan normáját valóban előfeltételezzük is: bizonyítja ezt az, hogy jogot formálunk ízlésítéletek alkotására. Hogy vajon egy ilyen közös érzék ténylegesen létezik-e a tapasztalat lehetőségének konstitutív elveként, vagy pedig az ész egy még magasabb elve teszi számunkra pusztán regulatív elvvé azt, hogy magasabb célok érdekében létrehozzunk magunkban egy közös érzéket; hogy tehát az ízlés vajon eredeti és természetes képesség-e, vagy csak egy még megszerzendő és művi képesség eszméje, amiért is az ízlésítélet a maga általános helyeslésre irányuló elvárásával valójában csak az ész követelménye, hogy létrejöjjön az érzékelésmód ilyen egyöntetűsége, és a kellés – vagyis annak objektív szükségszerűsége, hogy mindenki érzése találkozzék az egyes ember különös érzésével – csak a lehetőségét jelenti az e tekintetben való összhangnak, az ízlésítélet pedig csak a példáját ezen elv alkalmazásának: mindezt itt még sem szándékunkban, sem módunkban nem áll vizsgálni, hanem előzőleg be kell fejeznünk az ízlés képességének felbontását, hogy azután elemeit végül egy közös érzék eszméjében egyesítsük.

              A szépnek a negyedik mozzanatból következtetett magyarázata
            
Szép az, amit fogalom nélkül egy szükségszerű tetszés tárgyaként ismerünk meg.
*


ÁLTALÁNOS MEGJEGYZÉS AZ ANALITIKA ELSŐ KÖNYVÉHEZ



A fenti elemzések eredményét számba véve azt találjuk, hogy minden az ízlésnek arra a fogalmára fut ki, mely szerint az ízlés annak képessége, hogy egy tárgyat a képzelőerő szabad törvényszerűségére való vonatkozásában ítéljünk meg. Ha mármost az ízlésítéletben a képzelőerőt a maga szabadságában kell tekinteni, akkor ez mindenekelőtt azt jelenti, hogy a képzelőerőt nem mint reproduktívat feltételezzük, tehát nem az asszociációs törvényeknek alávetettként, hanem mint produktív és öntevékeny képességet (lehetséges szemléletek önkényes formáinak létrehozójaként); és bár az érzékek egy adott tárgyának felfogásakor a képzelőerő ezen objektum meghatározott formájához van kötve, s ennyiben nincs szabad játéka (mint a költésben), annyi mégis látható, hogy a tárgy képes éppen olyan, a különféleség- nek az összetételét tartalmazó formával szolgálni a képzelőerőnek, amilyet a képzelőerő, ha szabadon magára hagyatkozna, az általában vett értelmi törvényszerűséggel összhangban alakítana ki. Az azonban, hogy a képzeló'eró'szabad, de ugyanakkor önmagától törvényszerű, vagyis hogy autonómiával bír: ez ellentmondás. A törvényt egyedül az értelem adja. De ha a képzelőerő arra kényszerül, hogy egy meghatározott törvény szerint járjon el, akkor produktuma, a forma szerint, fogalmak által határozódik meg arra nézve, hogy milyennek kell lennie; ekkor viszont, mint fentebb kimutattuk, nem a szép feletti tetszésről van szó, hanem a jó (a tökéletesség, bár mindenesetre pusztán a formai tökéletesség) feletti tetszésről, az ítélet pedig nem ízlés általi ítélet. Tehát egyedül egy törvény nélküli törvényszerűség és a képzelőerőnek az értelemmel való szubjektív összhangja, olyan objektív összhang nélkül, amelynél a megjelenítés a tárgyról való meghatározott fogalomra vonatkoztatik: egyedül ez az, ami összeférhet az értelem szabad törvényszerűségével (melyet cél nélküli célszerűségnek is neveztünk) és az ízlésítélet sajátosságával.
Mármost az ízlés kritikusai rendszerint a szépség legegyszerűbb és legkétségbevonhatatlanabb példáiként említik a geometriailag szabályszerű alakokat, a kört, a négyzetet, a kockát stb.; ugyanakkor ezeket az alakokat éppen azért mondjuk szabályszerűnek, mert nem jeleníthetők meg másként, csak egy olyan meghatározott fogalom puszta ábrázolásaiként tekintve, amely előírja az alakra vonatkozó szabályt (mely által az alak egyedül lehetséges). Következésképp vagy az ízlés kritikusainak az az ítélete téves, amellyel a nevezett alakoknak szépséget tulajdonítanak, vagy pedig a mi ítéletünk, mely a szépséghez fogalom nélküli célszerűséget lát szükségesnek.
Aligha kell az ízlés emberének lenni ahhoz, hogy valaki egy köralak felett nagyobb tetszést leljen, mint valamilyen firkálmány felett, hogy egy egyenlő szögű és egyenlő oldalú négyszög jobban tetsszen neki, mint az olyan, amelyik ferde, nem egyenlő oldalú, és úgyszólván torz; ehhez ugyanis csupán közönséges értelem szükségeltetik, ízlés egyáltalán nem. Ahol valamilyen szándékot követünk, például egy tér nagyságát kell megítélni, vagy a részek egymáshoz és az egészhez való viszonyát megragadhatóvá tenni egy felosztásban, ott szükség van szabályos alakokra, mégpedig a legegyszerűbb fajtájúakra; a tetszés pedig nem közvetlenül az ilyen alak látványán alapul, hanem azon, hogy mindenféle lehetséges szándéknak megfelelően felhasználható. Nem tetszik egy szoba, amelynek falai ferdeszöget alkotnak, egy olyan kert, amely hasonlóképp szabálytalan alakú, nem tetszik a szimmetria bármilyen sérülése sem az állatok, sem az épületek, sem a virágok alakjában (például ha egy félszemű állatot látunk): azért nem, mert mindez célellenes, éspedig nem csupán gyakorlati szempontból, ezen dolgok meghatározott használatára nézve, hanem a bármiféle lehetséges szándékkal történő megítélés számára is. Ugyanez nem áll fenn viszont az ízlésítélet esetében, amely, ha tiszta, a tetszést vagy nemtetszést közvetlenül a tárgy puszta szemlélésével kapcsolja össze, tekintet nélkül használatra és célra.
Kétségtelen, hogy a szabályszerűség, mely egy tárgyról való fogalomhoz vezet, elengedhetetlen feltétele (conditio sine qua nonj a) annak, hogy a tárgyat egyetlen megjelenítésbe foglaljuk, és a formájában lévő különféleséget meghatározzuk; e meghatározás a megismerés szempontjából cél, s így a megismerésre való vonatkozásban a meghatározáshoz mindenkor tetszés is kapcsolódik (hiszen tetszés kíséri minden szándék elérését, legyen akár pusztán problematikus is a szándék). Az ilyen tetszés azonban csak az adott feladat kielégítő megoldásának szól, és nem abban áll, hogy az elme erői szabadon és meghatározatlanul célszerű módon eljátszadoznak valamivel, amit szépnek nevezünk, s teszik ezt úgy, hogy az értelem szolgálja a képzelőerőt, nem pedig a képzelőerő az értelmet.
Egy csupán valamilyen szándék által lehetséges dolognál, így egy épületnél, de még egy állat esetében is, a szabályszerűségnek, mely a szimmetriában áll, a szemlélet azon egységét kell kifejeznie, amely a cél fogalmát kíséri, és ilyenkor a szabályszerűség is hozzátartozik a megismeréshez. Ahol viszont csak arról van szó, hogy a megjelenítőerők szabad játékának kell fenntartatnia – persze azzal a feltétellel, hogy eközben az értelem nem szenved kárt –,  ott (például díszkertek, szobai dekorációk, mindenféle ízléses eszközök és hasonlók esetében), amennyire csak lehetséges, el kell kerülni a szabályszerűséget, amely kényszerként hat; ezért van az, hogy a kertek kialakításában megnyilvánuló angol ízlés vagy a bútorokon mutatkozó barokk ízlés kész a groteszkhez közelítően élni a képzelőerő szabadságával, s éppen a szabályok minden kényszerétől való ilyen elszakadásban tételezi azt az esetet, ahol az ízlés a képzelőerő alkotásaiban a maga legnagyobb tökéletességét tudja mutatni.
Minden mereven szabályszerű (ami közel áll a matematikai szabályszerűséghez) annyiban ellenére van az ízlésnek, hogy nem engedi, hogy szemlélésében tartósan kedvünket leljük, hanem – már amennyiben nem kifejezetten a megismerés vagy valamely meghatározott gyakorlati cél szolgálatában áll – éppenséggel untat. Ezzel szemben amivel a képzelőerő spontán módon és célszerűen képes játszani, az mindig új számunkra, s látványát nem lehet megunni. Szumátráról szóló leírásában Marsden megjegyzi, hogy ott lépten- nyomon a természet szabad szépségeivel találkozni, melyek ezért idővel már kevéssé vonzanak; ellenben elbűvölte őt, amikor egy erdőben sétálva kiért egy borsültetvényre, ahol a karók a rájuk felfuttatott növényekkel párhuzamos sétányokat alkottak: és ebből azt a következtetést vonj a le, hogy a vad, szabálytalannak tűnő szépségcsak annak tetszik, változatosság gyanánt, aki már untig van a szabályszerű szépség látványával. Csakhogy elég lett volna kísérletképpen csupán egyetlen napot a borsültetvényen eltöltenie, hogy rájöjjön: ha az értelem a szabályszerűség által ráhangolódott a rendre, melyre a maga részéről állandóan szüksége van, akkor a tárgy nem szórakoztat többé, hanem ellenkezőleg, terhes kényszert jelent a képzelőerőnek; ezzel szemben a különféleségeiben a bujaságig pazar, minden művi szabály kényszerétől mentes szumátrai természet állandó táplálékot tud nyújtani az ízlésnek. – Úgy tűnhet, hogy még a zenei szabályok alá nem foglalható madárének is több szabadságot tartalmaz, s ezért többet kínál az ízlésnek, mint a hangművészet minden szabályát követő emberi éneklés, mivel ez, ha gyakran és hosszan ismétlődik, sokkal inkább unalmassá válik. Itt azonban vélhetőleg az a helyzet, hogy a kedves kis élőlény vidámságában való részvételünket összetévesztjük éneke szépségével; hiszen ha egy ember egészen pontosan utánozza ezt az éneket (ahogy a csalogány trillájával olykor szokás is), akkor ezt fülünk egészen ízléstelennek hallja.
Különbséget kell tenni még a szép tárgyak és a tárgyakra nyíló szép kilátás között (mely utóbbiban a tárgyak a nagy távolság miatt gyakran már nem ismerhetők fel világosan). Egy szép kilátás esetében, úgy tűnik, az ízlés nem annyira ahhoz kötődik, amit a képzelőerő ebben a mezőben felfog, mint inkább ahhoz, amit a képzelőerőnek alkalma nyílik kitalálni, megkölteni, vagyis a saját fantáziaképekhez, melyekkel az elme, a szem elé táruló különféleségtől folyamatosan élénken tartatván, eljátszik; ez történik például a kandallóban lobogó láng vagy a csörgedező patak változó alakjainak láttán: bár sem a tűz, sem a patak nem szépség, a képzelőerőt mégis vonzzák, mert fenntartják szabad játékát.

MÁSODIK KÖNYV – A fenséges analitikája



23. § Átmenet a szép megítélésének képességétől a fenséges megítélésének képességéhez



A szép és a fenséges megegyeznek abban, hogy mindkettő önmagáért tetszik, továbbá abban, hogy mindkettő reflexiós ítéletet előfeltételez, tehát nem érzék-ítéletet és nem is logikailag meghatározó ítéletet. Következésképp a tetszés egyiknél sem egy érzettől függ, mint amilyen a kellemes érzete, és nem is egy meghatározott fogalomtól, ahogyan a jó feletti tetszés; ugyanakkor a szép és a fenséges mégis egyaránt fogalmakra vonatkoztatik, noha nem meghatározott fogalmakra, s ennélfogva a tetszés a puszta ábrázoláshoz vagy ennek képességéhez kapcsolódik, amennyiben egy adott szemlélet esetén az ábrázolás képessége, avagy a képzelőerő, az értelem, vagy az ész fogalmi képességével összhangban állónak mutatkozik, olyannak, mint ami előmozdítólag hat azok fogalmai tekintetében. Ezért mind a szépről, mind a fenségesről alkotott ítélet egyedi ítélet, mely azonban mégis mint egy minden szubjektumra kiterjedően általános érvényű ítélet jelentkezik, jóllehet igénye pusztán az öröm érzésére vonatkozik, nem pedig a tárgy megismerésére.
Szemünkbe ötlenek mindazonáltal jelentős különbségek is a szép és a fenséges között. A természeti szépségnél a tárgy formája számít, a forma pedig az elhatároltságban áll; fenségességről ellenben egy formátlan tárgy esetében is beszélhetünk, amennyiben magán a tárgyon vagy a tárgytól indíttatva határtalanságot jelenítünk meg, de ehhez a határtalansághoz hozzágondoljuk egyúttal totalitását is. Úgy tűnik ezért, hogy a szép egy meghatározatlan értelmi fogalom ábrázolásaként, a fenséges pedig egy hasonlóképp meghatározatlan észfogalom ábrázolásaként vehető. Tehát a tetszés a szépnél a minőség, a fenségesnél viszont a mennyiség megjelenítéséhez kapcsolódik. A két tetszés ezenfelül jellege szerint is nagyban különbözik egymástól. A széppel ugyanis közvetlenül együtt jár az élet előmozdításának érzése, s így a szép feletti tetszéssel összeférnek a vonzó ingerek és a képzelőerőjátéka; a fenséges érzése ellenben olyan öröm, amely csak közvetve keletkezik, nevezetesen úgy, hogy az életerők pillanatnyi gátoltságának és ezt nyomban követő, annál erősebb kiáradásának érzése hozza létre, amiért is úgy tűnik, hogy a fenséges érzésénél – mint felindulásnál – a képzelőerő működését nem játék, hanem komolyság jellemzi. Ennélfogva a fenséges érzésével nem egyeztethetők össze a vonzó ingerek sem; és mivel a tárgy az elmét nem pusztán vonzza, de váltakozva újra és újra taszítja is, ezért a fenséges feletti tetszés nem annyira pozitív örömöt, mint sokkal inkább csodálatot vagy tiszteletet foglal magában, azaz megérdemli, hogy negatív örömnek nevezzük.
Azonban a szép és a fenséges közti legfontosabb és belső különbség kétségkívül a következő. Ha itt, ahogyan az rendjénvaló, a fenségest elsődlegesen csak a természeti objektumokkal kapcsolatban vesszük tekintetbe (a művészeti fenséges ugyanis mindig a természettel való megegyezés feltételeire korlátozódik), akkor azt látjuk, hogy a természeti szépség (az önálló természeti szépség) célszerűséget hordoz formájában, miáltal a tárgy mintegy eleve a mi ítélőerőnk számára rendeltetettnek látszik, és hogy ekképp a természeti szépség önmagában tárgya a tetszésnek; ezzel szemben ami bennünk, anélkül hogy észokoskodásba bocsátkoznánk, pusztán a felfogásban a fenséges érzését kelti, az formája szerint olyannak jelenik meg, mint ami ítélőerőnk számára célellenes, ábrázolási képességünknek nem felel meg, és mintegy erőszakot tesz a képzelőerőn – s mégis annál fenségesebbnek ítéljük.
Ebből viszont rögtön kitűnik, hogy míg egyfelől szépnek joggal mondhatunk nagyon sok tárgyat a természetben, addig másfelől teljesen helytelenül fejezzük ki magunkat akkor, amikor fenségesnek nevezünk egy természeti tárgyat; mert hogyan is lehetne a tetszés kifejezésével illetni olyasvalamit, amit önmagában célellenesnek fogunk fel? Az ilyen tárgyról csupán azt mondhatjuk, hogy alkalmas az elmében megtalálható fenségesség ábrázolására. Hiszen semmilyen érzéki forma nem tartalmazhatja a tulajdonképpeni fenségest – ez ugyanis csak az ész eszméivel kapcsolatos: mert bár ezen eszméknek nem lehetséges olyan ábrázolása, amely velük megfelelésben állna, azonban éppen ez a meg-nem-felelés az, ami, lévén maga érzékileg ábrázolható, feleleveníti és előhívja az elmében az eszméket. Helytelen ezért fenségesnek nevezni magát a hatalmas, viharosan háborgó óceánt: látványa rettentő, s az elmének már jó néhány eszmével kell telítve lennie ahhoz, hogy egy efféle szemlélet által ráhangolódhassák egy olyan érzésre, amely maga fenséges, arra ösztönöztetvén, hogy elhagyja az érzékiséget, és magasabb célszerűséget magukban foglaló eszmékkel foglalkozzék.
Az önálló természeti szépség a természet technikáját fedi fel előttünk, mely a természetet mint olyan törvények szerinti rendszert jeleníti meg számunkra, amelyek elve kívül áll értelmi képességünk egészén: ez az elv úgy szól, hogy a természet célszerűséggel bír az ítélőerőnek a jelenségekre való alkalmazása vonatkozásában. Ezáltal a jelenségeket nem pusztán a maga céltalan mechanizmusában vett természethez tartozókként kell megítélnünk, hanem a művészettel analógiában tekintett természethez tartozókként is. Tehát az önálló természeti szépség, illetve az általa feltárt technika, ha valójában nem is bővíti megismerésünket a természet objektumairól, a természetről mint puszta mechanizmusról való fogalmunkat mégis kibővíti az ugyanezen természetről mint művészetről alkotott fogalommá, ami pedig alapos vizsgálódásokra szólít egy ilyen forma lehetőségét illetően. Ezzel szemben abban, amit természeti fenségesnek szoktunk nevezni, olyannyira nincs semmi, ami különös objektív elvekre és ezeknek megfelelő természeti formákra utalna, hogy a természet, épp ellenkezőleg, sokkal inkább a maga kaotikusságában, legvadabb, legszabálytalanabb rendezetlenségében és dúltságában kelti fel bennünk leginkább a fenséges eszméit, olyankor, amikor csak nagyságát és hatalmát engedi látni. Ebből kiderül, hogy a természeti fenséges fogalma távolról sem annyira fontos, és messze nem kínál annyi következtetést, mint a természeti szép fogalma, továbbá hogy a természeti fenséges fogalma egyáltalán nem magának a természetnek vagy valamely természeti tárgynak a célszerűségét jelöli, hanem csupán azt a célszerűséget, amely a természeti szemléletek lehetséges használatát jellemzi, ti. amennyiben e használat arra irányul, hogy érezhetővé tegyünk egy saját magunkban meglévő, a természettől teljesen független célszerűséget. A természeti széphez önmagunkon kívül kell az alapot keresnünk, a fenségeshez ellenben csakis önmagunkban és abban a gondolkodásmódban, amely fenségességet visz a természet megjelenítésébe – e nagyon is szükséges előzetes megjegyzés arra szolgál, hogy a fenséges eszméit teljesen elválassza a természet célszerűségének fogalmától, s a fenséges elméletét a természet célszerűsége esztétikai megítélésének puszta függelékévé tegye; ezt az indokolja, hogy a fenséges elmélete nem a természet valamilyen különös formáját jeleníti meg, hanem csupán a természetről való megjelenítéseknek a képzelőerő által való célszerű használatát fejti ki.

24. § A fenséges érzése vizsgálatának felosztásáról



Azon esztétikai megítélés mozzanatainak felosztásakor, amely a tárgyakat a fenséges érzésére való vonatkozásukban tekinti, az analitika ugyanazt az elvet követheti, amely szerint az ízlésítéletek elemzése megtörtént. Mert az esztétikai reflektáló ítélőerő ítéleteként jelentkező tetszésnek a fenségesnél éppúgy, mint a szépnél, a mennyiség szerint általános érvényűnek, a minőség szerint minden érdek nélkül valónak kell lennie, a reláció szerint szubjektív célszerűséget, a modalitás szerint pedig ez utóbbit mint szükségszerűt kell megjelenítenie. A módszer tehát ebben nem tér el az első könyvben alkalmazottól, illetve annyi eltérés mégiscsak lesz, hogy míg a szépnél, ahol is az esztétikai ítélet az objektum formáját érintette, a minőségvizsgálatával kezdtük, addig itt, ahol arról van szó, hogy amit fenségesnek nevezünk, az formátlan is lehet, a mennyiség lesz az esztétikai ítélet első mozzanata; ennek oka kiolvasható az előző paragrafusból.
A fenséges analízise megkövetel mindazonáltal egy olyan felosztást, amilyenre a szép elemzésében nem volt szükség, nevezetesen a matematikailag- és a dinamikailag-fenségesre történő felosztást.
Míg ugyanis a szép iránti ízlés az elmét a nyugodt kontempláció állapotában levőként előfeltételezi, s abban meg is tartja, addig a fenséges érzésével jellege szerint együtt jár az elmének a tárgy megítélésével összekapcsolódó mozgása; és mivel ez a mozgás szubjektíve célszerűnek ítélendő – hiszen a fenséges: tetszik-, ezért a képzelőerőn keresztül vagy a megismerőképességre, vagy a vágyóképességre vonat – koztatik, de úgy, hogy mindkét vonatkozásban csak az adott megjelenítésnek az illető képesség szempontjából való célszerűsége ítélszik meg (cél és érdek nélkül); ennek megfelelően az első vonatkozás a képzelőerő matematikai, a második pedig dinamikai hangoltságaként kapcsolódik az objektumhoz, melyet így a nevezett két módon jeleníthetünk meg fenségesként.


A. A MATEMATIKAILAG-FEN SÉGESRŐL



25. § A fenséges elnevezésének magyarázata



Fenségesnek nevezzük azt, ami összemérhetetlenül nagy. Azonban nagynak lenni és valamilyen nagyságnak lenni: ez két teljesen különböző fogalom (magnitúdó, illetve quantitas). Hasonlóképp egészen más egyszerűen (simpliciter) azt mondani, hogy valami nagy, mint azt mondani, hogy valami összemérhetetlenül nagy (absolute, non comparative magnum). Ez utóbbi az, ami minden összehasonlításon túl nagy. – Mit is akar jelenteni mármost az, hogy valami nagy, vagy kicsi, vagy közepes? Amit egy ilyen kifejezés jelöl, az nem egy tiszta értelmi fogalom, még kevésbé érzéki szemlélet, és éppily kevéssé észfogalom, hiszen nem hordozza magával a megismerés semmilyen elvét; következésképp az ítélőerő fogalmának kell lennie, vagy az ítélőerő valamely fogalmából származnia, s a megjelenítésnek az ítélőerő vonatkozásában való szubjektív célszerűségét kell a megítélés alapjául megtennie. Hogy valami egy nagyság (quantum), az már magából a dologból felismerhető, anélkül hogy összehasonlítanánk más dolgokkal: ilyen nagyság az, ha sok azonos fajtájú együttesen egyet alkot. Am hogy valami milyen nagy, ennek megállapításához mindenkor valami más szükségeltetik mértékül, méghozzá olyasvalami, ami maga szintén nagyság. Mivel pedig a nagyság megítélésében nemcsak a sokság (a szám) a fontos, hanem az egység (a mérték) nagysága is, és mivel az egység nagysága mindig megint valami mást igényel mértékként, amivel összehasonlítható, ezért belátható, hogy a jelenségek nagyságmeghatározása soha és semmiképp sem nyújthat abszolút fogalmat egy nagyságról, hanem mindenkor csak összehasonlításon alapuló fogalommal szolgálhat.
Mármost amikor egyszerűen azt mondom, hogy valami nagy, akkor, úgy tűnik, egyáltalán nem gondolok semmilyen összehasonlításra, legalábbis semmilyen objektív mértékkel történő összehasonlításra, hiszen kijelentésem egyáltalán nem határozza meg, hogy milyen nagy is a tárgy. De ha az összehasonlítás mércéje pusztán szubjektív is, azért az ítélet mégis igényt tart az általános helyeslésre. Hogy egy férfi szép, és hogy egy férfi nagy: e két ítélet egyike sem korlátozódik pusztán az ítélő szubjektumra, hanem az elméleti ítéletekhez hasonlóan megköveteli mindenki helyeslését.
De mert egy olyan ítéletben, amellyel valamiről egyszerűen azt állítjuk, hogy nagy, nem csupán azt akarjuk mondani, hogy a tárgy valamilyen nagysággal bír, hanem ezt a nagyságot egyszersmind kitüntető vonásként tulajdonítjuk a tárgynak sok más azonos fajtájú tárggyal szemben, anélkül azonban, hogy ezt a kitüntetettséget meghatározott módon megadnánk: ennélfogva az ilyen ítélethez kétségkívül egy olyan mércét veszünk alapul, amelyről előfeltételezzük, hogy azonosként feltételezhető mindenkinél, de amely nem alkalmazható a nagyság logikai (matematikailag meghatározott) megítéléséhez, hanem csak annak esztétikai megítéléséhez, lévén olyan mérce, amely pusztán szubjektíve szolgál alapjául a nagyságról reflektáló ítéletnek. E mérce lehet egyébként empirikus, mint amilyen például az általunk ismert emberek, bizonyos fajtájú állatok, továbbá fák, házak, hegyek és hasonlók középnagysága; vagy lehet egy a priori adott mérce, mely az ítélő szubjektum hiányosságai folytán az in concreto ábrázolás szubjektív feltételeire korlátozódik: a gyakorlati téren ilyen egy bizonyos erény nagysága vagy a nyilvános szabadság és igazságosság nagysága egy országban; elméleti téren pedig egy elvégzett megfigyelés vagy mérés helyességének vagy helytelenségének nagysága, és hasonlók.
Figyelemre méltó mármost, hogy még ha a legcsekélyebb érdekünk sem fűződik egy objektumhoz, vagyis létezése közömbös számunkra, az objektum puszta nagysága, tekintsük őt akár formátlannak, mégis maga után vonhat egy olyan tetszést, amely általánosan megosztható, tehát magában foglalja a megismerőképességeink használatában érvényesülő szubjektív célszerűség tudatát. Azonban ilyenkor, minthogy az objektum formátlan lehet, nem az objektum feletti tetszésről van szó, mint a szép esetében, ahol a reflektáló ítélőerő célszerű hangoltságban találja magát az általában vett megismerés vonatkozásában, hanem olyan tetszésről, amelyet a képzelőerő önmagában való kibővülése felett érzünk.
Ha egy tárgyról – a fenti megszorítást figyelembe véve – egyszerűen azt mondjuk, hogy nagy, akkor ez nem egy matematikailag meghatározó, hanem pusztán reflexiós ítélet az adott tárgy megjelenítéséről, mely szubjektíve célszerű megismerőerőinknek a nagyságbecslésben való bizonyos használatára nézve; s ilyenkor a megjelenítéssel mindig egyfajta tiszteletet kapcsolunk össze, mint ahogyan azzal, amit egyszerűen kicsinek nevezünk, lenézést. A dolgok nagyként vagy kicsiként való megítélése egyébiránt mindenre vonatkozik, a dolgoknak akár valamennyi tulajdonságára; ezért mondjuk még magát a szépséget is nagynak vagy kicsinek. Ennek oka pedig abban rejlik, hogy bármi, amit az ítélőerő előírása szerint a szemléletben ábrázolunk (tehát esztétikailag megjelenítünk), az mindig jelenség, s ennélfogva egy kvantum is.
Amikor azonban valamiről nem csupán annyit állítunk, hogy nagy, hanem hogy összemérhetetlenül nagy, hogy feltétlenül, abszolúte, minden tekintetben (minden összehasonlításon túl) nagy, vagyis amikor valamit fenségesnek nevezünk, akkor nyilvánvalóan nem engedjük meg, hogy az ilyennek mondott dolog számára a neki megfelelő mérce rajta kívül legyen keresendő; ez a mérce csakis benne magában lelhető fel. Ekkor olyan nagyságról van szó, amely pusztán önmagával egyenlő. S ebből következik, hogy a fenséges nem a természeti dolgokban, hanem kizárólag saját eszméinkben keresendő; de hogy mely eszmékben rejlik, ennek megmutatását a dedukció számára kell fenntartanunk.
A fenti magyarázat megfogalmazható úgy is, hogyfenséges az, amivel összehasonlítva minden más kicsi. Könnyű belátni, hogy a természetben semmi olyasmi nem lehet adva, ami, ítéljük bármilyen nagynak is, egy másik viszonylatban tekintve ne fokozódhatnék le végtelenül kicsivé; és fordítva, semmi sem lehet olyan kicsi a természetben, hogy más, még kisebb mércékkel összehasonlítva képzelőerőnk számára ne bővülhetne világnyi nagysággá. A teleszkópok az előbbi, a mikroszkópok pedig az utóbbi észrevételhez szolgáltatnak gazdag anyagot. így nézve tehát semmi sem nevezhető fenségesnek, ami az érzékek tárgya lehet. De mert képzelőerőnkben megvan a törekvés a végtelenbe való előrehaladásra, eszünkben viszont az igény az abszolút totalitásra mint egy reális eszmére, éppen ezért maga az a meg-nem-felelés, amely az érzéki világ dolgai nagyságának becslésére szolgáló képességünket a nevezett eszméhez viszonyítva jellemzi, felkelti egy bennünk lévő érzékin-túli képesség érzését; és nem az érzékek tárgya az, ami összemérhetetlenül nagy, hanem az a használat, amelyet az ítélőerő természetes módon hajt végre bizonyos tárgyakkal amaz érzés érdekében, s amellyel szemben minden más használat kicsi. Nem az objektum nevezendő tehát fenségesnek, hanem az a szellemi hangoltság, amely egy bizonyos, a reflektáló ítélőerőt foglalkoztató megjelenítés által keletkezik.
A fenséges magyarázatának előbbi formulájához tehát hozzátehetjük még ezt a megfogalmazást is: fenséges az, aminek már puszta elgon- dolni-tudása is az elme egy olyan képességét bizonyítja, amely felette áll az érzékek minden mércéjének.

26. § A természeti dolgok nagyságbecsléséről, mely a fenséges eszméjéhez szükséges



A számfogalmakkal (vagy ezeknek az algebrában használatos jeleivel) végzett nagyságbecslés matematikai; a puszta szemléletben (szemmérték után) végzett nagyságbecslés viszont esztétikai. Mármost arról, hogy valami milyen nagy, kétségkívül nem juthatunk másképp meghatározott fogalmakhoz, mint számok segítségével (esetleg a végtelenbe tartó számsorok által való közelítéssel), melyeknek egysége a mérték; s ennyiben minden logikai nagyságbecslés matematikai. Csakhogy mivel ilyenkor a mérték nagyságát ismertként kell feltételezni, ezért ha a mértéknek ezt a nagyságát újra csak számok által – melyek egysége egy másik mérték kellene hogy legyen –,  tehát matematikailag kellene megbecsülni, akkor sohasem rendelkezhetnénk egy első avagy alapmértékkel, következésképp nem lehetne meghatározott fogalmunk sem egy adott nagyságról. Az alapmérték nagyságának becslése tehát pusztán abban állhat, hogy ezt a nagyságot képesek vagyunk egy szemléletben közvetlenül befogni, és a képzelőerő által a számfogalmak ábrázolására használni: vagyis a természet tárgyainak minden nagyságbecslése végső soron esztétikai (azaz szub- jektíve, nem pedig objektíve meghatározott).
Mármost a matematikai nagyságbecslés számára ugyan nem létezik olyasvalami, mint a legnagyobb (hiszen a számok hatalma a végtelenig terjed); az esztétikai nagyságbecslés számára viszont igenis létezik egy legnagyobb. Erről pedig azt állítom, hogy ha olyan abszolút mértékként ítéljük meg, amelynél nagyobb szubjektíve (a megítélő szubjektum számára) nem lehetséges, akkor ez a legnagyobb maga után vonja a fenséges eszméjét, és olyan felindulást vált ki, amilyet a nagyságoknak a számok által történő matematikai megbecslése sohasem idézhet elő (hacsak nem annyiban, amennyiben a matematikai nagyságbecslés során a képzelőerőben elevenen tartatik amaz esztétikai alapmérték); a matematikai nagyságbecslés ugyanis mindig csak az azonos fajtájúakkal való összehasonlításban megállapítható relatív nagyságot ábrázolja, az esztétikai nagyságbecslés ellenben az összemérhetetlen nagyságot, amennyire azt az elme egyetlen szemléletbe befogni képes.
Ahhoz, hogy egy kvantum szemléletileg felvétessék a képzelőerőbe, hogy aztán mértékként szolgálhasson, vagy mint egység a számok által történő nagyságbecsléshez legyen alkalmazható, ehhez a nevezett képesség két művelete szükséges: a felfogás (apprehensio) és az egybefogás (comprehensio aesthetica). A felfogással nincs semmi baj, hiszen a képzelőerő a végtelenbe mehet vele. Minél továbbjut azonban a felfogás, annál nehezebbé válik az egybefogás, és hamarosan elér maximumáig, nevezetesen a nagyságbecslés esztétikailag legnagyobb alapmértékéig. Mert ha a felfogás olyan messzire ért, hogy a képzelőerőben már halványulni kezdenek az érzéki szemlélet elsőként felfogott részmegjelenítései, de a képzelőerő mégis továbbhalad, hogy újabbakat fogjon fel, akkor ezzel éppen annyit veszít az egyik oldalon, mint amennyit a másikon nyer, elérvén az egybefogásban egy olyan legnagyobbig, amelyen nem képes túljutni.
Ezzel magyarázható, amit Savary jegyez meg egyiptomi tudósításaiban, nevezetesen hogy a piramisok nagysága akkor váltja ki a legteljesebb felindulást, ha se túl közel nem megyünk hozzájuk, se túl messze nem maradunk tőlük. Ha ugyanis túl nagy a távolság, akkor a részletek, melyeket felfogunk (a piramis egymásra helyezett kövei), csak homályosan jelenítődnek meg, és megjelenítésük nem gyakorol hatást a szubjektum esztétikai ítéletére. Ha viszont túl kicsi a távolság, akkor a szemnek némi időre van szüksége ahhoz, hogy a felfogást az alapsíktól a csúcsig bevégezze; ám eközben az első részletek valamennyire mindig kihunynak, még mielőtt az utolsók felvétetnének a képzelőerőbe, s így az egybefogás sohasem teljes. – Ugyanez elégséges magyarázata lehet annak a megdöbbenésnek vagy egyfajta zavarodottságnak is, amely, mint mesélik, az emberre rátör, mikor először lép be a római Szent Péter-bazilikába. Itt ugyanis a néző azt érzi, hogy képzelőereje nem megfelelő egy egésznek az eszméjéhez mérten arra, hogy az eszmét ábrázolja; ebben a meg-nem-felelésben a képzelőerő eléri maximumát, s miközben e maximum kibővítésére törekszik, visszaroskad önmagába, miáltal viszont a nézőt felkavaró tetszés fogja el.
Itt még nem kívánok szólni arról, hogy mi az alapja ennek a tetszésnek, mely egy olyan megjelenítéssel kapcsolódik össze, amelytől ezt a legkevésbé kellene elvárni, amennyiben ilyenkor éppen azt vesszük észre, hogy a megjelenítés a meg-nem-felelés, következésképp a szubjektív célszerűtlenség viszonyában áll az ítélőerővel a nagyságbecslésben. Ehelyett csupán a következőt jegyzem meg: ahhoz, hogy a fenséges esetében az esztétikai ítélet tiszta lehessen – nem keveredve semmilyen teleológiai ítélettel mint észítélettel –,  és hogy ennek egy, az esztétikai ítélőerő kritikájába maradéktalanul beleülő példáját adhassuk, ehhez nem vehetjük számításba sem a művészeti alkotások (pl. épületek, oszlopok stb.) fenségességét, ahol is egy emberi cél határozza meg mind a formát, mind a nagyságot, sem az olyan természeti dolgokét, amelyek fogalma már magával hordoz egy meghatározott célt (ilyenek pl. az ismert természeti rendeltetéssel bíró állatok), hanem a fenségest a nyers természetben kell felmutatnunk – s ebben is csak amennyiben önmagáért véve nem vált ki vonzó ingert, és nem von maga után valódi veszélyből fakadó felindulást –,  tehát a nyers természetben, amennyiben pusztán nagyságot tartalmaz. Mert az ilyenfajta megjelenítésben a természet nem foglal magában semmit, ami irdatlan (vagy nagyszerű, vagy rettentő) volna; a nagyság, melyet felfogunk, terjedhet amekkorára csak tetszik, feltéve, hogy a képzelőerő által egybefogható egy egészbe. Irdatlan ugyanis egy tárgy akkor, ha nagysága által megsemmisíti a célt, amely fogalmát alkotja. Kolosszálisnak viszont egy olyan fogalom puszta ábrázolását nevezzük, amely már-már túl nagy minden ábrázoláshoz (ez a relatíve irdatlannal határos); mert egy fogalom ábrázolásának célját megnehezíti, hogy a tárgy szemlélete már-már túl nagy felfogóképességünk számára. -Azonban a fenségesről alkotott tiszta ítélet meghatározó alapjául egyáltalán nem szabad az objektum céljának szolgálnia, ha az ítélet esztétikai akar lenni, olyan, amelyhez nem keveredik semmilyen értelmi vagy észítélet.
*
Hogy valami a pusztán reflektáló ítélőerőnek érdek nélkül tetszhes- sék, ehhez megjelenítésében szubjektív és egyben általánosan érvényes célszerűséget kell magával hordoznia; de mert a fenséges esetében nem a tárgy formájának célszerűsége szolgál a megítélés alapjául (mint a szépnél), ezért felmerül a kérdés: miféle is ez a szubjektív célszerűség, és miáltal íródik elő normaként úgy, hogy az általános érvényű tetszés alapját jelentse a puszta nagyságbecslésben, mégpedig abban, amely egész odáig megy, hogy képzelőerőnk meg-nem- felelőnek bizonyul azon képességében, hogy egy nagyság fogalmát ábrázolja?
Az összetevésben, mely a nagyság megjelenítéséhez szükséges, a képzelőerő önmagától, anélkül hogy bármi akadályozná, a végtelenbe tart; amikor azonban az értelem számfogalmak által vezeti őt, mely fogalmakhoz a képzelőerőnek kell a sémát adnia, akkor ebben a logikai nagyságbecsléshez tartozó eljárásban van ugyan valami objektíve, a cél fogalma szerint való célszerű (hiszen minden mérés cél), de nincs benne semmi, ami az esztétikai ítélőerő számára célszerű és tetsző volna. És úgyszintén nincs ebben a szándék szerinti célszerűségben semmi, ami szükségessé tenné, hogy a mértéknek, tehát a sokság egy szemléletbe való egybefogásának a nagyságát a képzelőerő képességének határáig fokozzuk, egész odáig, ameddig a képzelőerő az ábrázolásokban csak eljutni képes. Hiszen az értelmi nagyságbecslésben (az aritmetikában) egyforma messzire jutunk, akár a tízes számig, akár csak a négyes számig folytatjuk az egységek egybefogását (a tízes, illetve a négyes számrendszerben), majd a további nagyságalkotást az összetevésben végezzük, vagy, ha a kvantum a szemléletben adott, a felfogásban, pusztán progresszív (nem komprehenzív) módon, egy elfogadott progressziós elvet követve. Ebben a matematikai nagyságbecslésben az értelmet éppoly jól szolgálja és kielégíti, ha a képzelőerő olyan nagyságot választ egységül, amely egy pillantással átfogható (például egy rőfot vagy egy lábat), mint az, ha a képzelőerő a német mérföldet, vagy akár a Föld átmérőjét teszi meg egységnek, azaz egy olyan nagyságot választ, amelynek felfogása lehetséges ugyan, de amelyet nem tud egy szemléletbe egybefogni (tehát amely nem fogható egybe a comprehensio aesthetica által, hanem csak a comprehensio logica által, ti. egy számfogalomban). Akár az egyik-, akár a másikfajta nagyság szolgál egységül, a logikai nagyságbecslés mindkét esetben akadálytalanul tart a végtelenbe.
Am az elme az ész hangjára hallgat önmagában, az ész pedig totalitást követel minden adott nagysághoz, még azokhoz is, amelyek ugyan sohasem foghatók fel egészen, de amelyeket (az érzéki megjelenítésben) mint egészükben adottakat ítéljük meg, tehát követeli a nagyságok egy szemléletbe való egybefogását és az ábrázolást a folyamatosan növekvő számsor minden tagja számára; s ezen követelése alól az ész nem vonja ki a végtelent sem (a teret és a lefolyt időt), sőt sokkal inkább elkerülhetetlenné teszi, hogy (a közönséges ész ítéletében) a végtelent mint egészében (totalitása szerint) adottat gondoljuk el.
A végtelen azonban összemérhetetlenül nagy (nem pusztán kom- paratíve). Ezzel összehasonlítva pedig minden más (azonos fajtájú nagyság) kicsi. Am a legfontosabb az, hogy a végtelennek mint egésznek már a puszta elgondolni-tudása is az elmének egy olyan képességét jelzi, amely meghaladja az érzékek minden mércéjét. Ennek ellenkezőjéhez ugyanis olyan egybefogás volna szükséges, amelynél az egységül szolgáló mérce meghatározott, számszerűen megadható viszonyban áll a végtelennel – márpedig ez lehetetlen. A végtelennek mint adottnak már az ellentmondás nélküli puszta elgondolni-tudásá- hoz is egy olyan képesség szükségeltetik az emberi elmében, amely maga érzékint-túli. Mert csak ezen képesség és ennek a noume- nonról – az önmagában nem szemlélhető, de ugyanakkor a világ mint puszta jelenség szemléletéhez szubsztrátumként alapul tett noume- nonról – való eszméje által lehetséges az érzéki világ végtelenjét a tiszta intellektuális nagyságbecslésben egy fogalom alatt mint egészet egybefogni, miközben a matematikai nagyságbecslésben ezt a végtelent számfogalmak által sohasem tudjuk egészében elgondolni. Már maga az a képesség, hogy az érzékin-túli szemlélet végtelenjét mint (a maga intelligíbilis szubsztrátumában) adottat tudjuk elgondolni, felette áll az érzékiség minden mércéjének, és a magával a matematikai becslés képességével való minden összehasonlításon túl is nagy; persze nem elméleti szempontból, a megismerőképesség javára, hanem mint az elme kibővülése, amennyiben az elme így képesnek érzi magát arra, hogy egy más – nevezetesen a gyakorlati – célzattal túllépjen az érzékiség korlátain.
A természet tehát azokban a jelenségeiben fenséges, amelyeknek szemléletével együtt jár végtelenségének eszméje. Ez pedig egyedül úgy történhet, hogy egy tárgy nagyságbecslésében a képzelőerő a maga legnagyobb törekvésének közepette is meg-nem-felelőnek bizonyul. Mármost a matematikai nagyságbecslés számára nem létezik olyan tárgy, amelynek nagyságbecsléséhez a képzelőerő ne volna képes adekvát mértéket adni, hiszen itt az értelem számfogalmai a progresszió által minden adott nagyságnak meg tudnak feleltetni bármilyen mértéket. Tehát szükségképpen az esztétikai nagyságbecslés az, ahol érezhetővé válik a képzelőerő törekvése egy olyan egybefogásra, amely meghaladja azon képességét, hogy a progresszíve felfogottat egyetlen szemléleti egészben ragadja meg, s ahol így egyszersmind észlelhető lesz ennek az előrehaladásban nem korlátozott képességnek (a képzelőerőnek) a meg-nem-felelése arra, hogy egy olyan alapmértéket alkosson, amely az értelem lehető legcsekélyebb alkalmazása mellett használható a nagyságbecslésre, és hogy ezt az alapmértéket a nagyságbecsléshez alkalmazza. Mármost a természet tulajdonképpeni változhatatlan alapmértéke nem más, mint a természet abszolút egésze, amely, a természetet mint jelenséget véve, az egybefogott végtelenség. Mivel azonban ez az alapmérték önmagának ellentmondó fogalom (hiszen egy vég nélküli progresszus abszolút totalitása lehetetlen), ezért valamely természeti objektum olyan nagyságának, amelyre a képzelőerő eredménytelenül alkalmazza teljes egybefogási képességét, a természet fogalmát egy olyan érzékin- túli – a természetnek és egyben a mi gondolkodási képességünknek is alapul szolgáló – szubsztrátumra kell kifuttatnia, amely az érzékek minden mércéjét felülmúlóan nagy, minélfogva nem annyira a tárgyat, mint sokkal inkább az elmének a tárgy nagyságbecslésében keletkező hangoltságát kell fenségesnek ítélnünk.
Ahogyan tehát a szép megítélésében az esztétikai ítélőerő a képzelőerőt ennek szabad játékában az értelemre vonatkoztatja, hogy ily módon a képzelőerő összhangba kerüljön az értelemfogalmaival általában véve (tehát ezek meghatározása nélkül), úgy egy dolog fenségesként való megítélésében a képzelőerő az észre vonatkoztatik, hogy szubjektíve összhangba kerüljön az ész (nem meghatározott) eszméivel, azaz hogy létrejöjjön az elme olyan hangoltsága, amely adekvát és összeillő azzal, amelyet bizonyos (gyakorlati) eszméknek az érzésre tett hatása idézne elő.
Ebből is látható, hogy az igazi fenségesség csak az ítélő elméjében keresendő, nem pedig a természeti objektumban, melynek megítélése az elme ilyen hangoltságát eredményezi. Ki akarná vajon fenségesnek nevezni a sötéten tomboló tengert, vagy a jégpiramisokkal tűzdelt, vad rendezetlenségben egymásra tornyosuló alaktalan hegytömegeket stb.? Am az elme önmaga megítélésében emelkedettnek érzi magát, amikor az efféle dolgoknak a formájukra való tekintet nélküli szemlélésében ráhagyatkozik a képzelőerőre és a képzelőerővel minden meghatározott cél nélkül kapcsolatba kerülő, azt pusztán kibővítő észre, de eközben a képzelőerő teljes hatalmát meg- nem-felelőnek találja az ész eszméihez mérten.
A természetnek a puszta szemléletben való matematikailag-fensé- ges voltára példákat kínálnak mindazok az esetek, ahol nem egy nagyobb számfogalom adatik mértékül, hanem egy nagy (a számsor rövidítését szolgáló) egység képzelőerőnk számára. Egy fa, melynek nagyságát az emberi magasság szerint becsüljük meg, adhatja éppenséggel a mércét egy hegy nagyságának megbecsléséhez; és ha ez a hegy, mondjuk, egy mérföld magas, akkor egységül szolgálhat a Föld átmérőjét kifejező számhoz, szemléletessé teendő ezt az átmérőt; a Föld átmérője mértéke lehet az általunk ismert bolygórendszernek; ez a bolygórendszer pedig a Tej útnak és a hozzá hasonló mérhetetlen mennyiségű csillagködnek, melyek maguk közt vélhetőleg ismét egy rendszert alkotnak; és így tovább, anélkül hogy valahol egy határra számíthatnánk. Mármost egy ilyen mérhetetlen egésznek az esztétikai megítélésekor a fenséges nem annyira a szám nagyságában áll, mint inkább abban, hogy az előrehaladásban egyre csak még nagyobb egységekig jutunk; hozzájárul ehhez a világ épületének szisztematikus tagolása, mely mindent, ami a természetben nagy, másfelől mindig ismét csak kicsinek tüntet fel, ám voltaképpen azt mutatja, hogy az ész eszméihez képest milyen elenyészően kicsinek bizonyul a képzelőerő a maga egész határtalanságában – és vele együtt a természet is –,  amikor arról van szó, hogy a képzelőerőnek meg kellene valósítania egy, az ész eszméinek megfelelő ábrázolást.

27. § A fenséges megítélésében keletkező tetszés minőségéről



Az érzés, hogy képességünk nem megfelelő egy olyan eszme elérésére, amely számunkra törvény: e meg-nem-felelésnek az érzése a tisztelet. Mármost azt az eszmét, hogy a nekünk adódható minden jelenség egy egésznek a szemléletébe fogassák egybe, az ész törvénye teszi kötelezővé számunkra, azé az észé, amely változhatatlan és mindenki számára érvényes meghatározott mértékként nem ismer mást, mint az abszolút egészt. A fenséges esetében képzelőerőnk még legnagyobb erőfeszítésének közepette is korlátozottságát és meg-nem-fe- lelését bizonyítja ahhoz az elváráshoz képest, hogy egy tárgyat egy szemléleti egészbe fogjon egybe (tehát hogy az ész eszméjét ábrázolja) – de bizonyítja egyszersmind rendeltetését is arra, hogy elérje az ész eszméjének mint törvénynek való megfelelést. Következésképp a természetbéli fenséges érzése: tisztelet önnön mivoltunk iránt, mely tiszteletet egy bizonyos szubrepció folytán – ti. úgy, hogy a tiszteletet, amely a saját szubjektumunkban hordozott emberiség eszméjének szól, felcseréljük az objektum iránti tisztelettel – egy olyan természeti objektummal szemben tanúsítjuk, amely mintegy szemléletessé teszi számunkra megismerőképességeink ész által való meghatározottságának feljebbvalóságát az érzékiség legnagyobb képességéhez viszonyítva is.
A fenséges érzése tehát egyfelől az örömtelenség érzése, mely abból keletkezik, hogy az esztétikai nagyságbecslésben a képzelőerő meg-nem-felelésben áll az ész általi becsléssel, de ezt az örömtelen- séget másfelől rögtön öröm követi, abból adódóan, hogy éppen ez az ítélet, mely a legnagyobb érzéki képesség meg-nem-felelését tartalmazza, összhangban van az észeszmékkel, amennyiben az ezekre való törekvés mégis törvény számunkra. Mert számunkra törvény (az ész törvénye), és mivoltunkhoz hozzátartozik, hogy mindent, amivel az érzékek tárgyaként vett természetben mint naggyal találkozunk, az ész eszméivel való összehasonlításban kicsinek becsüljünk; és ami felkelti bennünk ezen érzékin-túli mivoltunk érzését, az összhangban áll ezzel a törvénnyel. Mármost a képzelőerő legnagyobb törekvése a nagyságbecsléshez szolgáló egység ábrázolásában: vonatkozás valami abszolúte nagyra, következésképp vonatkozás az ész azon törvényére is, hogy a nagyságok legfelső mértékeként egyedül az abszolúte nagy fogadtassák el. Tehát az a belső észlelet, hogy minden érzéki mérce meg-nem-felelésben van az ész nagyságbecslésével, ez az észlelet összhangban áll az ész törvényeivel; s ily módon örömtelenséget jelent ugyan, ám ez az örömtelenség azon érzékin- túli mivoltunk érzését kelti fel bennünk, amely szerint viszont célszerű, tehát öröm, ha az ész eszméihez képest meg-nem-felelőnek találjuk az érzékiség minden mércéjét.
A természeti fenséges megjelenítésében az elme mozgásban érzi magát, ellentétben a természeti szép esztétikai megítélésével, ahol az elme nyugodt kontemplációban van. Ez a mozgás (kiváltképp kezdetben) egy megrázkódtatáshoz fogható, vagyis az ugyanazon objektum okozta gyorsan váltakozó vonzáshoz és taszításhoz. A képzelőerő számára a túlságos (mely felé a szemlélet felfogásában hajtatik) mintegy szakadék, mely azzal fenyegeti, hogy elveszíti magát benne; az észnek az érzékin-túliról való eszméje felől nézve viszont nem túlságos, hanem törvényszerű, hogy az ész a képzelőerőt ilyen törekvésre késztesse: következésképp a túlságos éppoly mértékben lesz újra vonzó, amennyire a puszta érzékiség számára taszító volt. Maga az ítélet azonban ilyenkor mindig pusztán esztétikai marad, mivel – anélkül hogy az objektumról való meghatározott fogalom szolgálna alapjául – csak az elmeerők (a képzelőerő és az ész) szubjektív játékát jeleníti meg: mégpedig kontrasztjukban is harmonikusként. Mert ahogyan a szép megítélésében a képzelőerő és az értelem a maguk kölcsönös összhangjával, úgy a fenségesnél a képzelőerő és az ész a maguk összeütközésével hozzák létre az elme erőinek szubjektív célszerűségét: nevezetesen azt az érzést, hogy rendelkezünk a tiszta önálló ésszel, avagy a nagyságbecslésnek egy olyan képességével, amelynek kitüntetettségét semmi más nem teheti szemléletessé, mint annak a képességnek az elégtelensége, amely a nagyságok (érzéki tárgyak nagyságainak) ábrázolásában éppenséggel nem ismer határokat.
Egy tér mérése (mint felfogás) egyben a tér leírása is, tehát objektív mozgás a képzeletben, és progresszus; ellenben a sokság egybefogása nem a gondolat, hanem a szemlélet egységébe, tehát a szukcesszíve felfogottnak az egybefogása egy pillanatba: regresszus, mely a képzelőerő progresszusában meglévő időfeltételt újra megszünteti, és az egyidejűséget teszi szemléletessé. Ez az egybefogás tehát – mivel az időbeli egymásutániság feltétele a belső érzéknek és a szemléletnek – a képzelőerő olyan szubjektív mozgása, amellyel a képzelőerő erőszakot tesz a belső érzéken, mely erőszaknak annál észrevehetőbbnek kell lennie, minél nagyobb a kvantum, amelyet a képzelőerő egy szemléletbe egybefog. így a képzelőerőnek az a törekvése, hogy a nagyságok olyan mértékét vegye fel egyetlen szemléletbe, amelynek felfogása észrevehető időt vesz igénybe, ez a törekvés olyan megjelenítésmód, amely szubjektíve tekintve célellenes, objektíve viszont a nagyságbecsléshez szükséges, tehát célszerű: ekkor pedig ugyanazt az erőszakot, amely a szubjektumot a képzelőerő által éri, az elme teljes meghatározására nézve mint célszerűt ítéljük meg.
Minősége szerint a fenséges érzése az örömtelenség érzése egy tárgy esztétikai megítéléséhez kapcsolódóan, mely örömtelenség azonban egyszersmind célszerűként jeleníttetik meg, ami azáltal lehetséges, hogy a szubjektum képtelensége feltárja ugyanezen szubjektum egy korlátlan képességének tudatát, s ez utóbbit az elme csak az előbbi (a képtelenség) által tudja esztétikailag megítélni.
A logikai nagyságbecslést illetően annak lehetetlenségét, hogy az érzéki világ térben és időben lévő dolgai mérésének progresszusa által valaha is eljussunk az abszolút totalitáshoz, nem pusztán mint szubjektivet ismertük fel, mint arra való képtelenséget, hogy a végtelent egészében megragadjuk, hanem objektívként is, vagyis mint annak lehetetlenségét, hogy a végtelent mint egészet elgondoljuk; a logikai nagyságbecslésben ugyanis egyáltalán nem jön tekintetbe az egy szemléletbe mint mértékbe történő egybefogás foka, hanem minden egy számfogalmon múlik. Am egy esztétikai nagyságbecslésben a számfogalomnak el kell tűnnie, vagy meg kell változnia, és e nagyságbecslés számára egyedül a mérték egységévé való azon komprehenzió célszerű, amelyet a képzelőerő végez (s amely tehát a nagyságfogalmak szukcesszív megalkotására vonatkozó törvény fogalmainak mellőzésével történik). – Ha mármost egy nagyság szinte eléri az egy szemléletbe való egybefogás képességének végső határát, s ekkor a képzelőerő mégis felszólíttatik arra, hogy számnagyságokhoz igazodva hajtson végre egy nagyobb egységbe történő esztétikai egybefogást (mely számnagyságok tekintetében tudatában vagyunk képességünk határtalanságának), akkor esztétikailag határok közé zárva érezzük magunkat elménkben; mindazonáltal, tekintettel a képzelőerő szükségszerű kibővülésére, hogy megfelelésbe kerüljön azzal, ami észképességünkben határtalan, nevezetesen az abszolút egész eszméjével, az örömtelenség, tehát a képzelőerő képességének célszerűtlensége mégis úgyjeleníttetik meg, mint ami az észeszmék és ezek felkeltése vonatkozásában célszerű. Éppen ezáltal válik az esztétikai ítélet maga is szubjektíve célszerűvé az ész szempontjából, mely az eszmék forrása, vagyis forrása egy olyan intellektuális egy- befogásnak, amelyhez mérten minden esztétikai egybefogás kicsi; a tárgyat pedig olyan örömmel találjuk fenségesnek, amely csak az örömtelenségen keresztül lehetséges.


B. A TERMÉSZETI DINAMIKAILAG-FENSÉGESRŐL



28. § A természetről mint hatalomról



Ahatalom olyan képesség, amely fölébe kerekedik nagy akadályoknak. Hatalmasságnak nevezzük a hatalmat akkor, ha fölébe kerekedik olyasvalami ellenállásának is, ami maga szintén hatalommal bír. A természet dinamikailag-fenséges, ha az esztétikai ítéletben olyan hatalomkéntjelenítjük meg, amely nem képes hatalmasságként felettünk állni.
Ahhoz, hogy a természetet dinamikailag mint fenségest ítélhessük meg, félelmet keltőként kell megjelenítenünk (fordítva ugyanez nem áll: az esztétikai megítélés nem talál fenségesnek minden félelmet keltő tárgyat). Mert az esztétikai (fogalom nélküli) megítélésben az akadályokon való felülkerekedés csak az ellenállás nagysága szerint ítélhető meg. Mármost aminek ellenállni törekszünk, az valami rossz, és ha azt találjuk, hogy képességünk nem állja meg a helyét vele szemben, akkor a félelem tárgya. Tehát az esztétikai ítélőerő számára a természet csak annyiban lehet hatalom, s ennélfogva dinamikailag-fenséges, amennyiben a félelem tárgyának tekintjük.
Am egy tárgyat félelmetesnek tekinthetünk anélkül is, hogy félnénk tőle, nevezetesen ha oly módon ítéljük meg, hogy pusztán elgondoljuk azt az esetet, hogy ellent akarnánk állni neki, de minden ellenállás teljesen hiábavaló volna. így féli az erényes ember Istent anélkül, hogy félne tőle: azt, hogy Istennek és parancsainak ellenállni akarjon, nem gondolja olyan esetnek, amelynek bekövetkeztétől neki magának tartania kellene, de az efféle eseteket mégsem gondolja önmagukban véve lehetetlennek, s ezért Istent félelmetesnek ismeri meg bennük.
Aki fél, az egyáltalán nem tud ítélni a természeti fenségesről, mint ahogyan nem képes a szépről ítélni az, akit hajlam vagy érzéki vágy fog el. Hiszen aki fél, az menekül a benne ijedelmet keltő tárgy látványától; márpedig valódi rémület esetén lehetetlen tetszést érezni. A kellemesség, mely a baj megszűntéből adódik, az örvendezés. Az örvendezéssel pedig, mivel ez a veszélyből való megszabadulást követi, együtt jár a szándék, hogy az ember soha többé nem teszi ki magát a veszélynek; hiszen a veszély érzetére visszagondolni sem szeretünk, nemhogy még keressük is az újabb alkalmat.
A merészen kiszögellő, mintegy fenyegető sziklák, az égen tornyosuló, mennydörgés és villámlás közepette tovavonuló viharfelhők, a vulkánok a maguk romboló hatalmasságában, a teljes pusztulást hátrahagyó orkánok, a határtalan háborgó óceán, a hatalmas folyam magasból lezúduló vízesése és hasonlók: hatalmukkal összehasonlítva ellenállásra való képességünkjelentéktelenül kicsivé lesz. Látványuk azonban mégis annál vonzóbb, minél félelmetesebb – feltéve, hogy mi magunk biztonságban vagyunk; s az ilyen tárgyakat szívesen nevezzük fenségesnek, mert a lélek erősségét a szokásos középszer fölé fokozzák, és feltárulni engedik bennünk az ellenállásnak egy egészen másfajta képességét, mely bátorságot ad ahhoz, hogy összemérhessük magunkat a természet látszólagos hatalmasságával.
Mert ahogyan – mint fentebb láttuk – a természet mérhetetlenségében, valamint képességünk arra való elégtelenségében, hogy arányos mércét találjunk a természet területének esztétikai nagyságbecsléséhez, egyfelől ugyan önmagunk korlátozottságába ütközünk, másfelől azonban észképességünkben fellelünk egyúttal egy másik, nem-érzéki mércét, amely magát a természet végtelenségét mint egységet foglalja maga alá, s amelyhez képest a természetben minden kicsi, vagyis fellelünk az elmében egy olyan fölényt, amely a természetnek az ő mérhetetlenségében is felette áll: ugyanígy a természet hatalmának ellenállhatatlansága is felismerteti ugyan velünk, mint a természethez tartozónak tekintett lényekkel, fizikai tehetetlenségünket, ám egyszersmind felfedi azon képességünket is, hogy magunkat mint a természettől függetlent ítéljük meg, és felfedi egy olyan fölé- nyűnket a természettel szemben, amelyen egy egészen más fajtájú önfenntartás alapszik, mint az, amelyet a rajtunk kívüli természet megtámadhat és veszélyeztethet; s ezáltal a személyünkben hordozott emberiség nem aláztatik meg még akkor sem, ha maga az ember alulmarad ama hatalmassággal szemben. Ily módon esztétikai ítéletünkben a természetet nem annyiban ítéljük fenségesnek, amennyiben félelmet kelt, hanem mert feléleszti bennünk az erőt (mely nem természet) arra, hogy kicsiségnek tekintsük mindazt, ami iránt aggodalmas törődéssel viseltetünk: a javakat, az egészséget és az életet, s hogy a természet hatalmát, melynek ezek tekintetében alá vagyunk rendelve, önmagunkra és személyiségünkre nézve mégse tartsuk olyan hatalmasságnak, amely előtt meg kellene hajolnunk, amikor legfőbb alaptételeinkről van szó, amikor ezek érvényesítése vagy elvetése a kérdés. Itt tehát pusztán azért mondjuk fenségesnek a természetet, mert a képzelőerőt olyan esetek ábrázolásáig emeli, amelyekben az elme a maga számára érezhetővé tudja tenni mivoltának saját, a természetnek is felette álló fenségességét.
Ez az önbecsülés semmit sem veszít azáltal, hogy e lelkesítő tetszést csak olyankor érzékelhetjük, amikor magunkat biztonságban tudjuk; habár úgy tűnhetnék, hogy mivel a veszély nem komoly, ezért éppily kevéssé komoly szellemi képességünk fenségessége. A tetszés itt csak képességünk ilyen esetekben feltáruló meghatározottságának szól, ahogyan e képességre megvan a diszpozíció természetünkben; ám képességünk fejlesztése és gyakorlása ránk hárul, mégpedig feladatként. S az igazság ebben van, bármennyire tudatára is ébredhet az ember, ha reflexióját annyira kiterjeszti, valóságos tehetetlenségének az adott körülmények között.
Ez az elv ugyan légből kapottnak és kiagyaltnak, s így egy esztétikai ítélet számára fellengzősnek tűnik, ám az ember megfigyelése bizonyítja ennek ellenkezőjét, és azt, hogy ezen elv a legközönségesebb megítéléseknek is alapjául szolgálhat, még ha az ember nincs is mindig tudatában. Mert mi az, ami még a vadak szemében is a legnagyobb csodálat tárgya? Az olyan ember, aki nem rémül meg, nem fél, tehát nem hátrál meg a veszély elől, de tettrekészségében egyszersmind teljes megfontoltsággal cselekszik. A legnagyobb civilizáltság állapotában is megmarad ez a megkülönböztetett tisztelet a harcos iránt, csak ehhez elvárjuk tőle még azt is, hogy rendelkezzék a béke minden erényével, hogy gyengédséget és részvétet tanúsítson, sőt illő törődést saját személye iránt is; hiszen éppen ebből ismerszik meg, hogy elméjét a veszély nem képes legyőzni. Vitatkozzanak ezért bármenynyit is arról, hogy az államférfi vagy a hadvezér érdemel-e kitünte- tőbb tiszteletet, az esztétikai ítélet az utóbbi javára dönt. Még a háborúban is van valami fenséges, ha rendben és a polgári jogokat tiszteletben tartva folytatják, s az ily módon háborúskodó nép gondolkodásmódja csak annál fenségesebb lesz, minél többször tette ki magát veszélynek, és állta meg bátran a helyét. Ellenben egy hosszú béke általában a puszta kereskedőszellemet, ezzel együtt pedig a méltatlan haszonlesést, a gyávaságot és az elpuhultságot teszi uralkodóvá, lealacsonyítván ekképp a nép gondolkodásmódját.
A fenséges fogalmának ezen felbontásával, mely a fenségest a hatalomnak tulajdonítja, ellenkezni látszik, hogy Istent a fergetegben, a viharban, a földrengésben és hasonlókban úgy szoktuk megjeleníteni, mint aki haragvóként, de egyúttal fenségességében mutatkozik meg, miközben viszont egyszerre volna ostobaság és vétek azt képzelnünk, hogy elménk fölényben van egy ilyen hatalom hatásaival, vagy netán szándékaival szemben. Úgy tűnik, ilyenkor nem saját természetünk fenséges voltának érzése, hanem sokkal inkább az alávetettség, a lesújtottság és teljes tehetetlenségünk érzése jelenti az elme azon hangoltságát, amely megfelel egy ilyen lény megjelenésének, s amely az efféle természeti események bekövetkeztekor rendszerint össze is kapcsolódik annak eszméjével. A vallásban általában a lebomlás, a meghajtott fővel, töredelmes, félelmet eláruló mozdulatokkal és hangokkal végzett imádás látszik az egyetlen megfelelő magatartásnak az istenség jelenlétében, s ezért a legtöbb népnél elfogadottá is vált, és mindmáig követendő maradt e viselkedés. Ámde az elmének ez a hangoltsága távolról sem kapcsolódik önmagában véve és szükségszerűen össze egy vallás és tárgya fenségességének eszméjével. Ha egy ember tudatában van annak, hogy tilalomba ütköző érzületével vétett egy olyan hatalom ellen, amelynek akarata ellenállhatatlan s egyben igazságos, és ha ezért valóban fél, akkor elméje egyáltalán nincs abban az állapotban, hogy csodálhassa az isteni nagyságot, minthogy ehhez nyugodt kontemplációra alkalmas hangulat és teljesen szabad ítélet szükségeltetik. Csak ha tudatában van érzülete őszinte és Istennek tetsző voltának, csak akkor szolgálnak a hatalomnak ama hatásai arra, hogy felkeltsék benne e lény fenségességének eszméjét; mert ekkor felismeri saját magában az érzület olyan fenségességét, amely Isten akarata szerint való, s ezáltal foléemelke- dik a természet ilyen hatásaitól való félelemnek, nem úgy tekintvén ezeket, mint Isten haragjának kitöréseit. Maga az alázat is, mint szigorú megítélése a saját fogyatékosságainknak, melyeket egyébként, a jó érzület tudatában, könnyen lehetne az emberi természet tökéletlenségével takargatni, az alázat is az elme fenséges hangoltsága, melyben az ember önként veti alá magát az önfeddés fájdalmának azért, hogy annak okát fokról fokra megsemmisítse. Egyedül így különbözik egymástól belsőleg vallás és babonaság: utóbbi nem a fenséges iránti hódolatot alapozza meg az elmében, hanem a félelmet és a rettegést a nagyhatalmú lénytől, akinek akaratával szemben a rémült ember anélkül érzi magát kiszolgáltatottnak, hogy őt eközben nagyra becsülné; s ebből azután persze nem is fakadhat a jó életvitel vallása, hanem helyette csak kegyhajhászás és behízelgés.
A fenséges tehát nem a természeti dolgokban rejlik, hanem csak elménkben, amennyiben képesek vagyunk tudatára ébredni önmagunk fölényének a bennünk lévő természettel és ezáltal a rajtunk kívüli természettel szemben is (amennyiben ez utóbbi befolyással van ránk). Mindazt, ami bennünk ezt az érzést kiváltja – és ehhez a természet hatalma szükséges, mely erőinket felszítja –,  fenségesnek nevezzük (habár nem tulajdonképpeni értelemben); és csakis ama bennünk lévő eszme előfeltétele mellett és csak rajta keresztül vagyunk képesek eljutni azon lény fenségességének eszméjéhez, aki iránt nem pusztán a természetben kimutatott hatalma miatt viseltetünk belső tisztelettel, hanem még inkább annak a belénk plántált képességnek köszönhetően, hogy a természetet félelem nélkül ítéljük meg, s mivoltunkat mint a természet felett állóan fenségest gondoljuk el.

29. § A természeti fenségesről alkotott ítélet modalitásáról



A szép természetben számtalan olyan dolog létezik, amelyek megítélésekor mindenkinél feltételezzük a mi ítéletünkkel való egyetértést, melyet a tévedés különösebb veszélye nélkül el is várhatunk. A tér- mészeti fenségesről mondott ítéletünkkel azonban már nem ilyen könnyű arra számítanunk, hogy mások egyetértéssel fogadják. Hiszen ahhoz, hogy a természeti tárgyak ilyen szempontból való kitün- tetettségéről ítéletet alkothassunk, sokkalta nagyobb kultúrája látszik szükségesnek nemcsak az esztétikai ítélőerőnek, hanem az ennek alapjául szolgáló megismerőképességeknek is.
Hogy a fenséges érzésére ráhangolódhassák, ehhez az elmének fogékonynak kell lennie az eszmék iránt. Hiszen az, hogy valami visszariasztó az érzékiség számára, ám ugyanakkor vonzó is, ez csak az eszmék előfeltétele mellett lehetséges, mivel nem másból adódik, mint a természetnek az eszmékkel való meg-nem-feleléséből és a képzelőerő arra irányuló erőfeszítéséből, hogy a természetet az eszmék sémájaként kezelje; ilyenkor ugyanis az ész erőszakot gyakorol a képzelőerő felett azért, hogy önmaga tulajdonképpeni tartományának (a gyakorlatinak) megfelelővé bővítse ki, és kitekinteni késztesse a végtelenre, mely a képzelőerő számára szakadék. Valóban, az erkölcsi eszmék fejlesztésére nem adó nyers ember számára pusztán visszariasztó az, amit mi, a kultúra által előkészíttetvén, fenségesnek nevezünk. Az ilyen ember a természet pusztító hatalmasságának megnyilvánulásaiban és hatalmának az övét semmivé tevő nagyságában nem lát egyebet, mint csupa megpróbáltatást, veszélyt és bajt az odavetődők számára. Ezért történhetett, hogy aj óravaló és egyébként értelmes savoyai paraszt, akivel, mint azt elbeszéli, von Saussure úr találkozott, minden teketória nélkül bolondnak nevezte a havasok szerelmeseit. És ki tudja, talán nem is tévedett volna olyan nagyot, ha a legtöbb utazóhoz hasonlóan von Saussure is pusztán kedvtelésből tette volna ki magát a veszélyeknek, vagy azért, hogy később patetikus leírásokat adhasson róluk. E kiváló férfiú célja azonban az emberek tanítása volt, lélekemelő érzetei pedig csak ráadásként szolgáltak, s így is kínálta őket úti beszámolója olvasóinak.
De ha a természeti fenségesről alkotott ítélet kultúrát igényel is (nagyobbat, mint a szépről mondott ítélet), azért még nem a kultúra hozta létre, és vezette be mintegy pusztán konvenciószerűen a társadalomba; alapja az emberi természetben van, nevezetesen abban, ami az egészséges emberi értelemmel együtt mindenkinél feltételezhető, s egyben mindenkitől meg is követelhető: a diszpozícióban a gyakorlati eszmék iránti, azaz a morális érzésre.
Ezen alapszik mármost annak szükségszerűsége, hogy másoknak a fenségesről való ítélete egybehangozzék a miénkkel, mely szükség- szerűséget bele is foglaljuk a magunk ítéletébe. Mert ahogyan annak, aki egy általunk szépnek talált természeti tárgy megítélésében közömbös marad, az ízlés hiányát vetjük a szemére, úgy arról, akit egy általunk fenségesnek ítélt dolog nem indít meg, azt mondjuk: nincs benne érzés. Az emberektől mindkettőt elvárjuk, és ha bizonyos kultúrával rendelkeznek, előfeltételezzük is róluk; a különbség csupán az, hogy míg az előbbit, ahol az ítélőerő a képzelőerőt pusztán az értelemre mint a fogalmak képességére vonatkoztatja, egyenest megköveteljük mindenkitől, addig az utóbbit, ahol az ítélőerő a képzelőerőt az észre mint az eszmék képességére vonatkoztatja, csak egy szubjektív előfeltétel, nevezetesen az emberben lévő morális érzés előfeltétele mellett várjuk el; de mert ezen előfeltételt illetően feljogosítva hisszük magunkat arra, hogy meglétét mindenkinél feltételezzük, ezért a fenségesről alkotott esztétikai ítéletnek is szükségszerűséget tulajdonítunk.
Az esztétikai ítéletek ezen modalitása, ti. az általuk igényelt szükségszerűség, az ítélőerő kritikájának egyik fő mozzanatát jelenti. Mert ez a szükségszerűség egy a priori elvet tesz felismerhetővé az esztétikai ítéletekkel kapcsolatban, s így kiemeli őket az empirikus pszichológiából, melyben máskülönben eltemetve maradnának a gyönyör és a fájdalom érzései között (esetükben legfeljebb a sem- mitmondó finomabb jelzőt csatolnák az érzéshez); e szükségszerűségüknek köszönhetően az esztétikai ítéletek – s velük az ítélőerő – belépnek abba az osztályba, amelynek tagjai a priori elveken alapulnak, miáltal viszont egyben át is kerülnek a transzcendentál- filozófiába.


ÁLTALÁNOS MEGJEGYZÉS AZ ESZTÉTIKAI REFLEKTÁLÓ ÍTÉLETEK EXPOZÍCIÓJÁHOZ



Az öröm érzésére való vonatkozásban egy tárgy vagy a kellemeshez, vagy a széphez, vagy a fenségeshez, vagy a (feltétlenül) jóhoz sorolandó (iucundum, pulchrum, sublime, honestum).
A kellemes mint a vágyak mozgatórugója általánosan azonos fajtájú, származzék akárhonnan is, és legyen bármily specifikusan különböző is a megjelenítés (az érzéké és az érzeté, objektíve tekintve). Ezért a kellemesnek az elmére tett befolyása megítélésekor csupán a vonzó ingerek sokasága (az egyidejű és egymás utáni ingereké), mintegy a kellemes érzet tömege számít; ezt az érzetet tehát egyedül a mennyiségen keresztül lehet érthetővé tenni. A kellemes nem is hat kimű- velőleg, hanem a puszta élvezethez tartozik. – A szép esetében viszont az objektum egy bizonyos minőségének megjelenítése szükséges, mely minőség mint ilyen érthetővé is tehető és fogalmakra is hozható (jóllehet az esztétikai ítéletben ez a fogalomra-hozás nem történik meg); s a szép kiművel, amennyiben egyúttal megtanít figyelni a célszerűségre az öröm érzésében. – A fenséges pusztán azon relációban áll, amelyben a természeti megjelenítésben lévő érzéki alkalmasnak ítéltetik egy lehetséges érzékin-túli használatra. – A feltétlenül jó (a morális érzés objektuma), az általa kiváltott érzés szerint szubjektíve megítélve – nevezetesen azon érzés szerint, hogy a szubjektum erői meghatározhatók egy feltétlenül kényszerítő' törvény megjelenítése által –,  mindenekelőtt modalitásával tűnik ki, azzal az a priori fogalmakon nyugvó szükségszerűséggel, amely a mindenki számára való tetszésre vonatkozólag nem pusztán igényt, hanem parancsot foglal magában. A feltétlenül jó önmagában véve persze nem az esztétikai, hanem a tiszta intellektuális ítélőerőhöz tartozik, és nem is egy pusztán reflektáló, hanem egy meghatározó ítéletben tulajdonítjuk a szabadságnak, nem pedig a természetnek; azonban a szubjektum ezen eszme által való meghatározhatósága – azé a szubjektumé, aki, miközben önmagában az érzékiség akadályait érzékeli, ezen akadályoknak fölébe emelkedvén mint állapotának módosulását tudja érzékelni egyúttal fölényét is az érzékiséggel szemben –,  vagyis a morális érzés, annyiban mégiscsak rokonságban áll az esztétikai ítélőerővel és ennek_/örműí feltételeivel, hogy megengedi a kötelességből fakadó cselekvés törvény- szerűségének esztétikai, azaz fenségesként vagy akár szépként való megjelenítését, anélkül hogy ezáltal bármit veszítene tisztaságából; ellenkező volna a helyzet akkor, ha a morális érzést a kellemes érzésével akarnánk természetes kapcsolatba hozni.
Az esztétikai ítéletek két fajtája eddigi expozíciójának eredményeképpen az alábbi rövid magyarázatok adhatók:
Szép az, ami a puszta megítélésben tetszik (tehát nem az érzéki
érzet révén és nem is egy értelmi fogalom által). Ebből magától következik, hogy a szépnek minden érdek nélkül kell tetszenie.
Fenséges az, ami az érzékek érdekének való ellenállása által közvetlenül tetszik.
Az általános érvényű esztétikai megítélés mindkét magyarázatában szubjektív alapokról van szó: a szép esetében az érzékiség szubjektíve célszerű a kontemplatív értelem szempontjából; a fenséges célellenes az érzékiség számára, viszont ugyanazon szubjektumon belül összhangban van a gyakorlati ész céljaival, s így szubjektíve célszerű a morális érzés vonatkozásában. A szép arra készít elő, hogy érdek nélkül szeressünk valamit, magát a természetet is; a fenséges arra, hogy valami iránt (érzéki) érdekünk ellenében is nagyrabecsüléssel viseltessünk.
A fenséges leírható úgy is, mint olyan (természeti) tárgy, amelynek megjelenítése az elmét arra határozza meg, hogy a természet elérhetetlenségét eszmék ábrázolásaként gondolja el.
Betű szerint véve és logikailag tekintve az eszmék nem ábrázolhatok. De ha empirikus megjelenítőerőnket (matematikailag vagy di- namikailag) kibővítjük a természet szemlélete végett, akkor elmarad- hatatlanul fellép az ész is mint az abszolút totalitás independenciájának képessége, s kiváltja az elme azon – igaz, hiábavaló – törekvését, hogy az érzékek megjelenítését megfelelésbe hozza e totalitással. Maga ez a törekvés és az a vele együtt járó érzés, hogy az eszme a képzelőerő által nem elérhető, az elme azon szubjektív célszerűségének ábrázolása, amely az elme érzékin-túli meghatározásának szempontjából érvényesül a képzelőerő használatában, és arra késztet, hogy szubjektíve valami érzékin-túlinak az ábrázolásaként gondoljuk el magát a természetet totalitásában, anélkül hogy ezt az ábrázolást objektíve meg tudnánk valósítani.
Mert azt hamar belátjuk, hogy a térben és időben létező természetből teljességgel hiányzik a feltétlen, s így az az abszolút nagyság is, amelyet pedig a legközönségesebb ész is megkövetel. Éppen ezáltal ébredünk rá arra is, hogy itt csupán a természettel mint jelenséggel van dolgunk, s hogy ezt egy magában való természet ábrázolásaként kell tekintenünk (mely magában való természettel az ész rendelkezik az eszmében). Az érzékin-túlinak ezt az eszméjét – melyet nem vagyunk képesek tovább meghatározni, következésképp a természetét sem tudjuk ábrázolásaként megismerni, hanem csak elgondolni – egy olyan tárgy tudja felkelteni bennünk, amelynek esztétikai megítélése a képzelőerőt végső határáig feszíti, akár kibővülésének határáig (matematikailag), akár az elme feletti hatalmának határáig (dinamikai- lag), mivel ez a megítélés az elme azon mivoltának érzésére alapozódik, amely teljességgel túl van a képzelőerő területén, nevezetesen a morális érzésre, melynek tekintetében a tárgy megjelenítése mint szubjektíve célszerű ítélszik meg.
A természeti fenséges iránti érzés valóban el sem gondolható anélkül, hogy össze ne kapcsolódnék vele az elme olyan hangoltsága, amely hasonló a morális hangoltsághoz. És bár a természeti szép feletti közvetlen öröm szintén előfeltételezi és kiműveli a gondolkodásmód egy bizonyos liberalitását, vagyis a tetszésnek a puszta érzéki élvezettől való függetlenségét, a szabadságot itt mégis inkább ajáték szabadságaként jelenítjük meg, mintsem olyan szabadságként, amelyet egy törvény szabta feladat foglal maga alá. Ez utóbbi jelenti viszont az ember erkölcsiségének valódi mibenlétét, mely erkölcsiség- ben az észnek erőszakot kell tennie az érzékiségen; a fenséges esztétikai megítélésében is ez történik, azonban úgy megjelenítve, hogy itt az erőszakot maga a képzelőerő hajtja végre az ész eszközeként.
A természeti fenséges feletti tetszés ezért csupán negatív – szemben a szép feletti tetszéssel, mely pozitív –,  nevezetesen annak érzése, hogy a képzelőerő önmaga fosztja meg magát szabadságától, midőn egy, az empirikus használat törvényétől különböző törvény szerint határozódik meg célszerűként. Ezáltal a képzelőerő olyan kibővülésre és hatalomra tesz szert, amely nagyobb annál, amit feláldoz, de amelynek alapja rejtve marad előtte, amiért is csak az áldozatot vagy megfosztottságot érzi, s egyúttal az okot, amelynek alávettetik. Amikor égbenyúló hegytömegek, háborgó vizű mély folyamvölgyek, sötét árnyakkal terhes, búskomor tűnődésre késztető pusztaságok stb. láttán rémülettel határos csodálkozás, iszonyat és szent borzalom fog el bennünket, akkor ez – feltéve hogy biztonságban tudjuk magunkat – nem valódi félelem, hanem csak kísérlet, hogy képzelőerőnkkel nekirugaszkodjunk ezeknek a látványoknak, mégpedig azért, hogy megérezzük e képesség hatalmát az elmében így kiváltódó mozgásnak az elme nyugalmi állapotával való összekapcsolására, és ily módon fölébe kerekedjünk a bennünk lévő természetnek, s ennélfogva a rajtunk kívüli természetnek is, amennyiben jó közérzetünkre befolyással lehet. Mert az asszociáció törvénye szerint eljárva a képzelőerő fizikailag függővé teszi elégedettségi állapotunkat; viszont ha az ítélőerő sematizmusának elvei szerint működik – következésképp amennyiben a szabadságnak van alárendelve –,  úgy a képzelőerő az észnek és az ész eszméinek az eszköze, s ekként arra szolgáló hatalom, hogy érvényre juttassuk a természeti befolyásoktól való függetlenségünket, lekicsinyeljük azt, ami az asszociáció törvényét követő képzelőerő szerint nagy, és az összemérhetetlenül nagyot egyedül a magunk meghatározásában tételezzük. Az esztétikai ítélőerőnek ez a reflexiója, mely a képzelőerőt az észnek való megfelelésig igyekszik emelni (de anélkül hogy eközben az ítélőerő tekintettel volna egy meghatározott észfogalomra), az adott tárgyat annak ellenére, illetve éppen azáltal jeleníti meg szubjektíve célszerűként, hogy a képzelőerő, objektíve tekintve, a maga legnagyobb kibővülésében is meg- nem-felelésben áll az ésszel (mint az eszmék képességével).
Itt mindvégig ügyelni kell arra, amire fentebb már felhívtuk a figyelmet, hogy ti. az ítélőerő transzcendentális esztétikájában kizárólag tiszta esztétikai ítéletekről lehet szó, következésképp a szép vagy a fenséges példáiként nem szolgálhatnak olyan természeti tárgyak, amelyek előfeltételeznek egy célról való fogalmat; ekkor ugyanis a célszerűség vagy teleológiai volna, vagy olyan, amely a tárgy kiváltotta puszta érzeteken (gyönyörön vagy fájdalmon) alapul, tehát az első esetben nem esztétikai, a másodikban pedig nem puszta formai célszerűség lenne. Amikor tehát fenségesnek nevezzük a csillagos ég látványát, akkor a megítélésnek nem tehetjük meg alapjául fogalmainkat az eszes lények lakta világokról, melyek körül a teret betöltő fényes pontok, mint e világok Napjai, célszerűen mozognak a számukra kijelölt pályákon. ítélnünk pusztán aszerint szabad, amilyennek az eget látjuk: tág, mindent átfogó boltozatnak; és csak ilyen megjelenítés esetén tételezhetjük a fenségességet, melyet egy tiszta esztétikai ítélet az égnek tulajdonít. Hasonlóképp nem szabad az óceán látványát annak alapján megítélnünk, ahogyan mindenféle (ám a közvetlen szemléletben nem bennefoglalt) ismeret birtokában az óceánt elgondoljuk, például vízi teremtmények tág birodalmaként, olyan értékes víztömegként, amelynek párolgásából a levegőben felhők keletkeznek a szárazföldek javára, vagy olyan elemként, amely elválasztja ugyan egymástól a világrészeket, de egyúttal lehetővé teszi köztük a legnagyobb közösséget – így ugyanis csupa teleológiai ítélet születik. Ehelyett, miként a költők teszik, az óceánt pusztán aszerint kell tudnunk fenségesnek találni, ahogyan szemünk elé tárul: nyugalmában tiszta, csak az ég által határolt víztükörként, háborgásában viszont mindent elnyeléssel fenyegető mélységként. Ugyanez mondható az emberi alak fenségének és szépségének megítéléséről, ahol nem szabad az ítélet meghatározó alapjaiként tekintetbe venni azon célok fogalmait, amelyekre az emberi test részei szolgálnak, és nem szabad engedni, hogy a testnek e célokkal való összhangja befolyással legyen esztétikai ítéletünkre (s így megfossza tisztaságától); habár másfelől persze az esztétikai tetszésnek is szükségszerű feltétele, hogy a test részei ne legyenek ellentétben céljaikkal. Az esztétikai célszerűség: az ítélőerő törvényszerűsége a maga szabadságában. A tárgy feletti tetszés attól a vonatkozástól függ, amelybe a képzelőerőt helyezni akarjuk, azzal a feltétellel, hogy a képzelőerő önmagáért véve tartsa meg az elmét a szabad aktivitásban. Ha ellenben valami más határozza meg az ítéletet, legyen az akár érzéki érzet, akár értelmi fogalom, akkor az ítélet törvényszerű ugyan, de nem egy szabad ítélőerő ítélete.
Amikor tehát intellektuális szépségről vagy fenségességről beszélünk, akkor, először, ezek a kifejezések nem egészen helyesek, mivel a szép és a fenséges esetében esztétikai megjelenítésmódokról van szó, melyek egyáltalán nem volnának fellelhetők bennünk, ha tiszta intelligenciák volnánk pusztán (vagy akár gondolatban ebbe a minőségbe helyezkednénk); másodszor pedig, noha a szép és a fenséges feletti intellektuális (morális) tetszés annyiban összeegyeztethető az esztétikai tetszéssel, amennyiben egyik sem alapul érdeken, az intellektuális szépség és fenségesség annyiban mégsem lehet egyszersmind az esztétikai tetszésnek is tárgya, amennyiben érdeket kell kiváltania, ami viszont az esztétikai megítélésben – hogy az ábrázolás összhangban állhasson a tetszéssel – csak úgy történhetnék meg, ha az ábrázolásban egy érzéki érdeket kapcsolnánk össze a megítéléssel; ez pedig azzal járna, hogy az intellektuális célszerűség csorbát szenved, és elveszíti tisztaságát.
A tiszta és feltétlen intellektuális tetszés tárgya az erkölcsi törvény a maga hatalmában, melyet az elme minden őt megelőző mozgatóm- gója felett gyakorol bennünk; és mivel e hatalom voltaképpen csak áldozatok révén ismerszik meg esztétikailag (ami megfosztatás ugyan, de a belső szabadság érdekében történik, és cserébe feltárja bennünk ezen érzékin-túli képesség mérhetetlen mélységét, belát- hatatlanságig terjedő következményeivel együtt), ezért a tetszés az esztétikai oldalról nézve (az érzékiség vonatkozásában) negatív, vagyis az érzéki érdekkel ellentétes, az intellektuális oldalról tekintve viszont pozitív, és érdekkel kapcsolódik össze. Ebből következően pedig az intellektuális, önmagában véve célszerű jót (az erkölcsileg jót), ha esztétikailag ítéljük meg, nem annyira szépként, mint sokkal inkább fenségesként kell megjelenítenünk, úgy, hogy inkább keltse a tisztelet érzését (mely a vonzó ingereket megvetően elutasítja), mint a szeretetét és a bizalmas vonzódásét; mert az emberi természet nem önmagától kerül összhangba az erkölcsileg jóval, hanem csak azon erőszak által, amelyet az ész gyakorol az érzékiség felett. És fordítva is: amit a rajtunk kívüli természetben vagy akár a bennünk lévőben fenségesnek nevezünk (utóbbinak némely affektusok lehetnek példái), az csak úgy jeleníthető meg, mint az elme hatalma arra, hogy morális alaptételekre támaszkodva átlendüljön az érzékiség bizonyos akadályain, és csak ezáltal válhat érdekkeltővé.
Amaz utóbbinál szeretnék kissé elidőzni. Amikor a jó eszméje affektussal párosul, akkor enthuziazmusról beszélünk. Az elmének ez az állapota fenségesnek látszik, olyannyira, hogy rendszerint azt mondják, nélküle semmi nagyot nem lehet véghezvinni. Csakhogy minden affektus[18] vak, vagy céljának kiválasztásában, vagy pedig, ha a célt az ész adja is, annak megvalósításában; az affektus ugyanis az elme olyan mozgása, amely képtelenné teszi arra, hogy az alaptételeket szabadon megfontolva azok szerint határozza meg önmagát. Az affektus tehát semmiképp sem érdemelheti ki az ész tetszését. Am az enthuziazmus esztétikailag mégis fenséges, mert itt az erők megfe- szülését eszmék idézik elő, az eszmék pedig olyan lendületet adnak az elmének, amely sokkalta hatalmasabban és tartósabban hat, mint az érzéki megjelenítések által való ösztönzés. De – bármily furcsán hangozzék is – fenségesnek tekintendő, méghozzá sokkal kitüntetettebb módon fenségesnek, a maga változhatatlan alaptételeit határozottan követő elme affektusnélkülisége is (apatheia, phlegma in signifi- catu bono), mivel ez egyúttal a tiszta ész tetszésével találkozik. Egyedül az ilyen lelkületet nevezzük nemesnek, mely kifejezés azután alkalmazható dolgokra is – például épületekre, ruházatokra, írásmódra, testi kiállásra és hasonlókra –,  ha azok nem annyira csodálkozást váltanak ki (értve ezen azt az affektust, amely a várakozást meghaladó újdonság megjelenítését kíséri), mint inkább csodálatot (olyan csodálkozást, amely az újdonság megszűntekor sem hagy alább); ez pedig olyankor történik, ha az eszmék szándékoltság és műviség nélkül kerülnek összhangba ábrázolásukban az esztétikai tetszéssel.
Esztétikailag fenséges minden elszánt jellegű affektus – ti. amely azt a tudatot éleszti fel bennünk, hogy erőink legyőznek minden ellenállást (animus strenuus) –,  mint például a harag, sőt a kétségbeesés is (amennyiben afelháborodás kétségbeesése s nem a csüggedésé). Az olva- tag jellegű affektusban viszont – mely magát az ellenállásra való törekvést teszi az örömtelenség tárgyává (animus languidus) – nincs semmi nemes, de az ilyen affektus érzületként lehet szép. Ezért nagyon különbözők az affektusig erősödhető felindulás fajtái is. A felindulás lehet bátor, és lehet gyengéd. Az utóbbi, ha affektusig fokozódik, semmit sem ér; az erre való hajlamot érzelgősségnek nevezzük. Az együttérző fájdalom, amely nem akar megvigasztalódni, vagy amelyet, ha a baj kitalált, az ember szándékosan enged elhatalmasodni, a fantázia által egészen megtévesztve önmagát, akárha a baj valódi volna: az ilyen fájdalom egy lágy, de egyszersmind gyenge lelket jellemez, amely egy szép oldalát mutatja, s amelyet még enthuziasz- tikusnak sem nevezhetünk, csak fantazmagorikusnak. Regények, könnyfakasztó színművek, elkoptatott erkölcsi előírások, melyek úgynevezett (de tévesen így nevezett) nemes érzületekkel fontoskodnak, ám valójában hervataggáés a kötelesség szigorú előírása iránt érzéketlenné teszik a szívet, képtelenné bármiféle tiszteletre a személyünkben hordozott emberiség méltósága és az emberek joga iránt (mely jog egészen más, mint az emberek boldogsága) és egyáltalán a szilárd alaptételekre; hasonlóképp az olyan prédikáció, amely nem azt hirdeti, hogy tántoríthatatlan elhatározottsággal a hajlamok leküzdésére igyekezzünk fordítani a minden esendőségünk ellenére megmaradt erőinket, hanem ehelyett a meghunyászkodó, alantas kegyhajhászást és behízelgést ajánlja, mely felad minden bizalmat azon saját képességünk iránt, hogy ellenálljunk a bennünk lévő rossznak; továbbá a hamis alázat, mely az önmegvetésben, a nyöszörgő, színlelő bűnbánatban és az elme pusztán szenvedő állapotában véli felfedezni az egyetlen módot, ahogy az ember tetszésére lehet a legfőbb lénynek: mindezek még azzal sem férnek össze, amit a lelkűiét szépségéhez számíthatunk, nemhogy azzal, ami annak fenségességéhez sorolható.
De ami az elmén belüli viharos mozgásokat illeti – kapcsolódjanak össze akár, épülés címén, a vallás eszméivel, akár, mint amik pusztán a kultúrához tartoznak, olyan eszmékkel, amelyek társadalmi érdeket foglalnak magukban –,  ezek úgyszintén nem tarthatnak semmiféle igényt, feszítsék meg mégoly erősen is a képzelőerőt, afenséges ábrázolás megtiszteltetésére, ha az elmében nem hagynak hátra olyan hangoltságot, amely, még ha csak közvetve is, oly módon gyakorol befolyást, hogy tudatosítja az erőt és az elhatározottságot annak irányában, amivel tiszta intellektuális célszerűségjár együtt (az érzékin- túli irányában). Ha ugyanis nem így van, akkor minden ilyen felindulás csupán az elme megmozgatásátjelenti, ami az egészségre nézve előnyös. A kellemes bágyadtság, mely az affektusok játéka okozta felrázottságot követi, nem más, mint a bennünk lévő különféle életerők egyensúlyának helyreállásából adódó jó közérzet élvezete, mely végeredményben ugyanarra fut ki, mint az az élvezet, amelyet a kelet kéjencei olyjólesőnek találnak, amikor testüket átgyúratják, minden izmukat és ízületüket gyengéden megtornáztatják; a különbség csak az, hogy míg az előbbi esetben a mozgató elv nagyrészt az emberen belül van, addig az utóbbiban teljesen rajta kívül. Ezért vélik sokan, hogy épülésükre szolgál egy prédikáció, amelyben pedig nem épül fel semmi (nincs benne felépítve ajó maximák rendszere); vagy ezért gondolja valaki, hogy egy szomorújáték megjavította őt, holott csupán annak örül, hogy sikerült elűznie unalmát. A fenségesnek tehát mindenkor vonatkozása kell hogy legyen a gondolkodásmódra, vagyis azokra a maximákra, amelyeket követve az intellektuálisnak és az észeszméknek hatalmat biztosítunk az érzékiség felett.
Nem kell attól tartani, hogy az ilyen elvonatkoztató ábrázolásmód által, mely az érzékinek a tekintetében teljességgel negatív, a fenséges érzése veszendőbe megy. Mert bár a képzelőerő az érzékiségen túl nem talál semmit, amihez tarthatná magát, éppen az érzékiség kor- látainak megszüntetése által mégis határtalannak érzi önmagát; amaz elkülönülés tehát a végtelennek az ábrázolása, amely ugyan éppen ezért sohasem lehet más, mint pusztán negatív ábrázolás, de amely az elmét mégis kibővíti. A zsidók törvénykönyvében talán nincs fenségesebb hely annál a parancsolatnál, hogy ne csinálj magadnak faragott képet és semmi hasonlatosságot arról, ami az égben van, se arról, ami a földön van, se arról, ami a fold alatt van stb. Egyedül ez a parancsolat lehet a magyarázata annak az enthuziazmusnak, amelyet a zsidó nép a maga művelt korszakában érzett vallása iránt, midőn önmagát más népekkel összehasonlította, vagy annak a büszkeségnek, amelyet a mohamedán vallás táplál. Ugyanez érvényes az erkölcsi törvény és a moralitásra való diszpozíció megjelenítésére. Teljesen oktalan aggodalom, hogy megfosztatván mindattól, amit az érzékeknek nyújtani tud, ez a megjelenítés nem lesz más, mint hideg és élettelen igenlés, de nélkülözni fogja a mozgató erőt, s nem fog felindulást kiváltani. Pontosan fordítva van: mert ahol az érzékek már semmit sem látnak maguk előtt, ám az erkölcsiség félreismerhetetlen és kiolthatatlan eszméje mégis megmarad, ott inkább arra van szükség, hogy a határok nem korlátozta képzelőerő lendülete lefékeződjék, és ne fokozódjék enthuziazmusig, mintsem arra, hogy az eszmék erőtlenségétől félve képekben és gyerekes csinálmányok- ban keressünk segítséget számukra. Ezért is engedték meg szívesen a kormányzatok, hogy a vallást gazdagon ellássák ilyen tartozékokkal, így próbálták ugyanis megkímélni alattvalóikat attól a fáradságtól, de egyben meg is fosztani őket attól a képességtől, hogy lelkierőiket kiterjesszék a számukra önkényesen megszabható határokon túlra, amelyek között, mint pusztán passzív lényeket, könnyebben lehet kezelni őket.
Az erkölcsiség tiszta, lélekemelő, pusztán negatív ábrázolása viszont nem vonja maga után a rajongás veszélyét – értve ezen az olyan ember megszállottságát, aki az érzékiség minden határán túl látni akar valamit, azaz alaptételek szerint akar álmodozni (eszével tombolva mintegy) –, éspedig pontosan azért nem, mert az ábrázolás itt pusztán negatív. Hiszen a szabadság eszméjének kifürkészhetelensége teljességgel elzárja az útját minden pozitív ábrázolásnak; az erkölcsi törvény pedig önmagában véve elégségesen és eredendően meghatározó erejű számunkra, s így még csak azt sem engedi meg, hogy rajta kívül más meghatározó alap után nézzünk. Ha az enthuziazmus az elvakultság- hoz, akkor a rajongás a mániákussághoz hasonlítható, mely utóbbi mind közül a legkevésbé fér össze a fenségessel, lévén oly nevetséges rögeszmésségében. Az enthuziazmusban mint affektusban a képzelőerő zabolátlan; a rajongásban viszont mint meggyökerezett emésztő szenvedélyben szabályokat nem ismerő. Az előbbi átmeneti véletlen, mely időnként a legegészségesebb értelemmel is megesik; az utóbbi betegség, mely megbomlasztja az értelmet.
Az egyszerűség (művietlen célszerűség) mintegy a természet stílusa a fenségességben, s így stílusa az erkölcsiségnek is mint második (érzékin-túli) természetnek, amelynek csak törvényeit ismerjük, anélkül hogy a szemlélet által elérhetnénk magát a bennünk lévő érzékin-túli képességet, mely e törvényadás alapját tartalmazza.
Megjegyzendő még, hogy bár egyfelől a szép és a fenséges feletti tetszés az általános megoszthatóság által nemcsakjól felismerhetően különbözik az esztétikai megítélés többi fajtájától, hanem e tulajdonságával egy érdeket is megtestesít a társadalom vonatkozásában (melyben megosztható), azért másfelől fenségesnek nevezendő a társadalomtól való teljes elkülönülés is, ha olyan eszméken nyugszik, amelyek túltekintenek minden érzéki érdeken. Ha valaki beéri önmagával, tehát nincs szüksége társaságra, de eközben nem társiatlan, azaz nem menekül a társaságtól, akkor ez közel jár a fenségeshez, mint ahogyan ehhez közelít a szükségleteken való minden felülemelkedés. Ezzel szemben részint utálatra, részint megvetésre méltó, ha valaki mizantrópiából menekül az emberektől, ellenségesen viszo- nyulva hozzájuk, vzgyhzantropofóbiából (emberfélésből) bújikelőlük, mert ellenségeinek tartja őket. Létezik mindazonáltal egy olyan (valójában nagyon helytelenül így nevezett) mizantrópia, amelyre idősebb korában sok helyes gondolkodású ember talál késztetést elméjében, s amely, noha a jóakarat tekintetében kellőképp filantróp, a hosszú szomorú tapasztalat által nagyon messzire került az emberek iránti tetszéstől; erről tanúskodik – s a regényírók és a robinzonádok szerzői jól ki is tudják használni ezt – a hajlandóság a visszavonult- ságra, a fantasztikus kívánság, hogy az ember egy távoli kúriában tölthesse le életét, vagy akár a fiatalok álmodozása arról a boldogságról, amelyet akkor éreznének, ha egy, a világ számára ismeretlen szigeten élhetnének kis családjukkal. A hamisság, a hálátlanság, az igazságtalanság, az a gyerekesség, amit az általunk fontosnak és nagynak tartott célok követésében az emberek tanúsítanak egymásnak minden elképzelhető bajt okozva: mindez olyannyira ellentmondásban áll annak eszméjével, amivé az emberek, ha akarnák, lehetnének, s olyannyira ellentétes az eleven kívánsággal, mely jobbnak szeretné látni őket, hogy annak, aki, ha már szeretni nem tudja, legalább gyűlölni nem akarja az embereket, csekély áldozatnak tűnik lemondani minden társasági örömről. Ez a szomorúság nem a más emberekre a sors által kimért bajnak szól (az ilyen szomorúságnak az együttérzés az oka), hanem annak, hogy az emberek önmaguknak okoznak bajt (az alaptételeket érintő ellenérzésből fakad), s ily módon, mivel eszméken nyugszik, fenséges, ellentétben az előbbivel, mely legfeljebb szépnek minősülhet. – Alpesi utazásairól beszámolva az éppoly szellemdús, mint alapos Saussure azt írja a Bonhomme- ról, az egyik savoyai hegységről, hogy ott „egy bizonyos unalmas, ízetlen szomorúság uralkodik”. Eszerint tehát ismert érdekes szomorúságot is, melyet egy olyan pusztaság látványa vált ki, ahová az emberek szívesen elvonulnának, hogy ne is halljanak többé a világról, feltéve hogy a hely nem annyira zord, hogy ottlétüket csupa küszködéssé teszi. – E megjegyzéssel csak arra szeretném felhívni a figyelmet, hogy a bánat (a szomorúság, melyhez nem járul letörtség) szintén az erőteljes affektusokhoz sorolható, ha alapja erkölcsi eszmékben van, míg ha együttérzésen alapul, akkor, bár ilyenként lehet akár szeretette méltó is, csak az olvatag jellegű affektusokhoz tartozik; s ebből belátható az is, hogy az elme hangoltsága egyedül az előbbi esetben fenséges.
*
Az esztétikai ítéletek most lezárt transzcendentális expozíciójával összehasonlíthatjuk még a fiziológiait, ahogyan ezt Bürke – és közülünk is sok éles elméjű férfiú – elvégezte, hogy lássuk, mire vezet a szép és a fenséges pusztán empirikus expozíciója. Bürke,[19] aki megérdemli, hogy a kérdést ilyen módon tárgyaló szerzők közt a legkiválóbbnak nevezzük, ezen az úton a következőre jut (művének 223. oldalán): „a fenséges érzése az önfenntartás ösztönén és a félelmen, vagyis egy fájdalmon alapul, mely fájdalom, minthogy nem ér el a test részeinek tényleges szétzilálásáig, olyan mozgásokat hoz létre, amelyek, mivel a finomabb vagy durvább testedényeket megtisztítják a veszélyes és kínzó eltömődésektől, képesek arra, hogy kellemes érzeteket keltsenek, nem örömöt ugyan, hanem egyfajta jóleső borzongást, egy bizonyos, borzadállyal keveredő nyugalmat”. A szépet pedig, melyet a szeretetre alapoz (a szeretettől azonban elkülöníteni igyekszik a vágyat), úgy írja le, mint aminél bekövetkezik „a test rostjainak ellazulása, kiengedése és elernyedése, tehát valami gyönyör okozta ellágyulás, feloldódás, elbágyadás, elomlás, elhalás, elolvadás” (251-252. o.). A magyarázatnak ezt a módját alátámasztandó nemcsak olyan eseteket hoz fel, amelyekben a képzelőerő az értelemmel összekapcsolódva képes felkelteni bennünk mind a szép, mind a fenséges érzését, hanem még olyanokat is, ahol ugyanez a képzelőerőnek az érzéki érzettel való összekapcsolódása által történik meg. – Az elmebeli fenoméneknek ezek az elemzései pszichológiai megfigyeléseknek fölöttébb szépek, és gazdag anyagot kínálnak az empirikus antropológia kedvenc kutatásaihoz. Nem tagadható az sem, hogy a bennünk lévő megjelenítésekkel, legyenek ezek objektíve akár pusztán érzékiek, akár teljesen intellektuálisak, szubjektíve mindenkor összekapcsolódhat – még ha ez esetleg észrevétlen marad is – gyönyör vagy fájdalom (mert a megjelenítések mindig afficiálják az élet érzését, s amennyiben a szubjektum állapotának módosulását jelentik, sohasem lehetnek indifferensek); olyannyira így van ez, hogy, amint Epikurosz mondta, a gyönyör és z fájdalom végső soron mindig testi, induljon ki akár a képzeletből, akár éppenséggel értelmi megjelenítésekből. Mert a testi szervek érzése nélkül az élet pusztán a létezés tudata volna, s hiányoznék belőle a jó vagy a rossz közérzetnek, azaz az életerők előmozdítottságának, illetve gátoltságának az érzése; ugyanis egyedül önmagáért véve az elme teljességgel élet (maga az életelv), és ami számára akadályként vagy előmozdítóként hat, az rajta kívül, de ugyanakkor mégiscsak magában az emberben, tehát az elmének a testtel való összekapcsolódásában keresendő.
Ha azonban a valamely tárgy feletti tetszést teljes egészében és kizárólag abban tételezzük, hogy a tárgy vonzó inger vagy felindulás által gyönyörködtet, úgy senki mástól nem szabad elvárnunk, hogy helyeselje az általunk alkotott esztétikai ítéletet; hiszen az efféle gyönyörrel kapcsolatban jogosan hallgat mindenki a saját egyéni érzékére. De ekkor teljesen meg is szűnnék az ízlés minden cenzúrája, hacsak nem tennék számunkra a tetszés parancsává a példát, amelyet mások ítéleteik esetleges összhangjával adnak; ennek az elvnek viszont vélhetőleg ellene szegülnénk, hivatkozva az embernek arra a természetes jogára, hogy az ítéletet, mely a sajátjó közérzet közvetlen érzésén nyugszik, ne a mások, hanem a saját érzékének vesse alá.
Ahhoz tehát, hogy az ízlésítélet a maga érvényében ne egoisztikus legyen, hanem belső természete szerint – tehát önmagából adódóan s nem azon példák miatt, amelyeket mások adnak ízlésükről – szükségképpen pluralisztikus, és hogy ekképp olyan ítéletként méltányolhassuk, amely megkövetelheti egyúttal mindenki helyeslését: ehhez az ízlésítélet alapjául valamilyen a priori (akár objektív, akár szubjektív) elvnek kell szolgálnia, melyhez az elmén belüli változások empirikus törvényeinek felkutatásával sohasem lehet eljutni, mert az utóbbiakból csak azt lehet megismerni, hogy hogyan ítélnek meg valamit, nem pedig azt, hogy hogyan kell ítélni, méghozzá úgy, hogy ez a parancs feltétlen; márpedig az ízlésítéletek éppen ezt előfeltételezik, amikor a tetszést olyannak akarják tudni, ami közvetlenül kapcsolódik össze egy megjelenítéssel. Meglehet tehát, hogy az esztétikai ítéletek empirikus expozíciója megteheti az első lépéseket, anyagot szolgáltatván egy magasabb vizsgálódáshoz; de az esztétikai megítélés képességének transzcendentális taglalása nemcsak lehetséges, hanem lényegileg hozzá is tartozik az ízlés kritikájához. Mert ha az ízlés nem rendelkeznék a priori elvekkel, úgy semmiképp sem lehetne döntőbíró mások ítéletei felett, s még csak a látszata sem illetné meg a jognak, hogy egyetértőén vagy elutasítólag nyilatkozhassék azokról.
Amivel az esztétikai ítélőerő analitikájának ezek után legelőbb foglalkoznia kell, az nem más, mint

30. § A természet tárgyairól alkotott esztétikai ítéletek dedukciója nem irányulhat arra, amit a természetben fenségesnek nevezünk, hanem csakis a szépre



Egy esztétikai ítélet, amely arra tart igényt, hogy minden szubjektumra kiterjedően általános érvényű legyen, s amely ekként valamilyen a priori elvre kell hogy támaszkodjék, nem nélkülözheti a dedukciót (vagyis a benne foglalt követelés legitimációját); ennek ugyanis mindenképp követnie kell az expozíciót, ha az ízlésítélet az objektum formája feletti tetszést vagy nemtetszést fejezi ki. Ez történik a természeti szépről alkotott ízlésítéletekben. Mert a célszerűségnek itt annak ellenére az objektumban és ennek alakjában van az alapja, hogy ez a célszerűség nem azt jelzi, hogy az objektumot fogalmak szerint más tárgyakra vonatkoztatjuk (megismerési ítéletet alkotandó), hanem pusztán általában véve az objektum formájának felfogásával kapcsolatos, amennyiben ez a forma az elmében olyannak mutatkozik, mint ami megfelel mind a fogalmak, mind a fogalmak ábrázolása képességének (mely utóbbi, mármint az ábrázolás képessége, ugyanaz, mint a felfogás képessége). Ezért a természeti széppel kapcsolatban fel is vetődhet számos kérdés a természet formái ezen célszerűségének okát illetően, például hogy mi lehet a magyarázata annak, hogy a természet oly tékozlóan mindenüvé kiterjesztette szépségeit, még az óceán mélységeibe is, ahová pedig csak ritkán hatol el az emberi szem (holott a szépség egyedül az emberi szem számára célszerű), és hasonlók.
Ezzel szemben a természeti fenséges, ha róla tiszta ízlésítéletet alkotunk, melyhez nem keverednek a tökéletességről mint objektív célszerűségről való fogalmak – ez esetben ugyanis az ítélet teleológiai volna –,  tehát a természeti fenséges tekinthető teljesen formátlannak vagy alaktalannak, de ilyenként mégis egy tiszta tetszés tárgyának, s az adott megjelenítés mutatkozhat szubjektíve célszerűnek. Felmerül ezért a kérdés, hogy a természeti fenségesről alkotott esztétikai ítéletekhez a bennük elgondoltak expozícióján túl szintén megkövetelhető-e még a valamilyen (szubjektív) a priori elvre vonatkozó igényük dedukciója is.
A válasz pedig erre az, hogy a fenségest csak nem tulajdonképpeni módon mondhatjuk természetinek, mert voltaképpen pusztán a gondolkodásmódnak kell tulajdonítani, vagy még inkább annak az emberi természetben meglévő alapzatnak, amelyen e gondolkodás- mód nyugszik. Egy máskülönben formátlan és célszerűtlen tárgy felfogása pusztán a késztetést adja ahhoz, hogy ez az alapzat tudatosuljon bennünk, s így ezt a tárgyat ekkor szubjektíve célszerű módon használjuk, nem pedig önmagáért véve és formája miatt ítéljük célszerűnek (mintegy species finalis accepta, non data[20]). Ezért a természeti fenségesről szóló ítéletek fenti expozíciója egyben dedukciójuk is volt. Mert az ítélőerő által az ilyen ítéletekben végrehajtott reflexió elemzésekor azt találtuk, hogy bennük a megismerőképességek olyan célszerű viszonyban vannak, amely a priori módon alapjául kell hogy szolgáljon a célok képességének (az akaratnak), s amely ennélfogva maga is a priori célszerű; ez pedig egyszersmind a dedukciót is jelenti, azaz igazolását annak az igénynek, amelyet a szóban forgó ítéletek az általánosan szükségszerű érvényességre támasztanak.
Az alábbiakban tehát csak az ízlésítéletek, vagyis a természeti dolgok szépségéről alkotott ítéletek dedukcióját kell megkísérelnünk, hogy így maradéktalanul eleget tegyünk az esztétikai ítélőerő egészét érintő feladatnak.

31. § Az ízlésítéletek dedukciójának módszeréről



Bizonyosfajta ítéletek dedukciója – azaz jogszerűségük igazolása – csak akkor jelentkezik feladatként, ha az illető ítéletek szükségszerűségre tartanak igényt. Ez a helyzet olyankor is, amikor az ítélet szubjektív általánosságot követel meg, vagyis helyeslést mindenki részéről, jóllehet ekkor az ítélet nem megismerési ítélet, hanem csak az adott tárgy feletti örömmel vagy örömtelenséggel kapcsolatos ítélet, s ekként egy arra vonatkozó követelést foglal magában, hogy a célszerűség, amely, ízlésítéletről lévén szó, nem alapulhat a tárgyról való fogalmon, szubjektív voltában mégis általánosan mindenki számára érvényes legyen.
Mivel ilyen esetben nem megismerési ítélettel van dolgunk, ti. sem nem elméleti ítélettel, melynek alapjául az általában vett természet értelem adta fogalma szolgál, sem nem (tiszta) gyakorlati ítélettel, melynek pedig a szabadság eszméje mint az ész által a priori adott eszme szolgál alapjául, mivel tehát az ítélet, amelyet itt a priori érvényessége szerint igazolnunk kell, nem azt jeleníti meg, hogy az adott dolog mi, s nem is azt, hogy a dolog létrehozásához valamit végre kell hajtanom: ezért pusztán azt kell kimutatnunk, hogy hogyan illeti meg általános érvényesség azt az egyedi ítéletet, amely egy tárgy formája empirikus megjelenítésének az általában vett ítélőerő számára való szubjektív célszerűségét fejezi ki, megmagyarázandó ezzel, mi módon lehetséges az, hogy valami pusztán a megítélésben – érzéki érzet és fogalom nélkül – tetszik, és az, hogy amiként egy tárgynak az általában vett megismerés végett történő megítélése általános szabályokkal bír, ugyanúgy minden egyes ember tetszése is szabállyá nyilvánítható mindenki más számára.
Ha mármost ez az általánosérvényűség nem támaszkodhat a mások érzékelésmódját firtató felmérésre vagy kérdezősködésre, hanem mintegy az adott megjelenítés feletti öröm érzéséről ítélő szubjektum autonómiáján, vagyis az ő saját ízlésén kell alapulnia, de ugyanakkor nem szabad fogalmakból sem levezettetnie, akkor az így születő ítélet – és az ízlésítélet valóban ilyen – kettős, mégpedig logikailag nézve kettős sajátossággal bír: először a priori általánosérvényű- séggel, mely azonban nem fogalmak szerinti logikai általánosság, hanem egy egyedi ítélet általánossága, másodszor pedig szükségszerűséggel – és a szükségszerűségnek mindenkor a priori alapokon kell nyugodnia –,  mely azonban nem függ olyan a priori bizonyító alapoktól, amelyek megjelenítésével kikényszeríthető volna az ízlésítélet által mindenkinél feltételezett tetszés.
Az ízlés különleges képességének dedukcióját egyedül úgy tudjuk elégségesen elvégezni, ha felbontjuk ezeket az ízlésítéletet az összes megismerési ítélettől megkülönböztető logikai sajátosságokat; ennek során kezdetben elvonatkoztatunk az ízlésítélet minden tartalmától, nevezetesen az öröm érzésétől, s pusztán az esztétikai formát hasonlítjuk össze az objektív ítéleteknek a logikában előírt formájával. Legelőször tehát az ízlés ejellegzetes tulajdonságait kívánjuk példákkal megvilágítva bemutatni.

32. § Az ízlésítélet első sajátossága



A tárgyát a tetszés tekintetében (szépségként) meghatározó ízlésítélet mindenki helyeslésére igényt tart – olyan, mintha objektív ítélet volna.
Egy virágról azt mondani, hogy szép, ez pontosan annyit jelent, mint utánamondani a virágnak azt a saj át igényét, hogy mindenkinek tetsszen. Illatának kellemességével a virág egyáltalán nem támaszt ilyen igényt; az egyik embert elbűvöli az illat, a másiknál viszont kábaságot okoz. Mi mást kellene gyanítani ebből, mint hogy a szépséget magának a virágnak egy olyan tulajdonságaként kell tekinteni, amely nem az egyes emberek és a megannyi érzék különbözőségéhez igazodik, hanem, épp fordítva, azt teszi szükségessé, hogy az emberek igazodjanak hozzá, ha róla ítélni akarnak? A helyzet azonban mégsem ez. Mert az ízlésítélet éppen abban áll, hogy a dolgot csak azon mivolta szerint nevezi szépnek, amelyben a dolog igazodik ahhoz a módhoz, ahogyan mi recipiáljuk.
Ezenfelül minden olyan ítéletnél, amely a szubjektum ízlését hivatott bizonyítani, elvárjuk, hogy a szubjektum önmagáért ítéljen – anélkül hogy szüksége volna tapasztalati úton körbevizsgálódnia mások ítéletei között s előzetesen tájékozódnia másoknak az adott tárgy feletti tetszéséről vagy nemtetszéséről –,  tehát hogy ítéletét ne utánzásként mondja ki, ne azért, mert egy dolog esetleg valóban általánosan tetszik, hanem a priori alkossa meg. Azt kellene azonban gondolnunk, hogy egy a priori ítéletnek tartalmaznia kell egy fogalmat az objektumról, melynek megismeréséhez az elvet magában foglalja; ám az ízlésítélet egyáltalán nem alapul fogalmakon, és sohasem jelent megismerést, hanem pusztán esztétikai ítélet.
Egy ifjú költőt ezért sem a közönség, sem a barátok ítélete nem téríthet el attól a meggyőződésétől, hogy költeménye szép; és ha hallgat rájuk, ezt nem azért teszi, mert immár másként ítéli meg művét, hanem azért, mert – legyen akár (legalábbis az ő szemszögéből) az egész közönségnek rossz ízlése – tetszenivágyása mégiscsak arra készteti, hogy saját ítélete ellenére is alkalmazkodjék az általános tévhithez. Csak később, miután ítélőerejét a gyakorlás élesebbé tette, csak ekkor adja majd fel önként korábbi ítéletét; mint ahogy egyben nagyobb súlyt ad azon ítéleteinek is, amelyek teljes egészükben az észen alapulnak. Az ízlés csakis autonómiát igényel. Idegen ítéleteket a sajátunk meghatározó alapjává tenni: ez heteronómia volna.
Hogy a régiek műveit joggal dicsérik mintaként, szerzőiket pedig klasszikusoknak nevezik, az írók közt mintegy nemességnek tekintve őket, mely azzal, ahogyan cselekszik, törvényeket ad a népnek: ez az ízlés a posteriori forrásait látszik jelezni, s cáfolni azt, hogy az ízlés minden szubjektumban autonómiával bír. Csakhogy ennyi erővel azt is lehetne mondani, hogy a szintetikus módszer alaposságának és eleganciájának azok a mindmáig nemigen nélkülözhető mintái, amelyeket a régi matematikusoknál pillantunk meg, bizonyítékát adják eszünk utánzó voltának, s arra való képtelenségének, hogy önmagából hozza létre, a fogalmak megszerkesztésével, a lehető legszemléletesebb szigorú bizonyításokat. Nincs olyan használata erőinknek, legyen mégoly szabad is, de még az észnek sem (melynek a közös a priori forrásból kell merítenie valamennyi ítéletét), amely ne tévedne hibás próbálkozások irányába akkor, ha minden egyes szubjektumnak mindig közvetlenül a maga természetének nyers adottságaitól kellene kezdenie, ha mások nem jártak volna már előtte próbálkozásaikkal, de nem azért, hogy az utánuk jövőket puszta utánzókká tegyék, hanem hogy eljárásaikkal rávezessenek másokat arra, hogy önmagukban keressék az elveket, s így a saját, gyakran helyesebb útjukat kövessék. Még a vallásban is, ahol ugyan mindenkinek önmagából kell vennie a szabályokat viselkedéséhez, mert ezért mindig ő maga marad felelős, és vétkei bűnét nem háríthatja másokra mint tanítókra vagy elődökre, mindazonáltal még a vallásban is az a helyzet, hogy az általános előírások, melyeket az ember a papoktól vagy a filozófusoktól kap, vagy akár önmagából merít, sohasem képesek annyit elérni, mint az erénynek vagy a szentségnek egy példája, ami azonban nem jelenti azt, hogy egy ilyen, a történelemben felállított példa nélkü- lözhetővé tenné az erénynek az erkölcsiség saját és eredendő (a pri- őri) eszméjéből fakadó autonómiáját, vagy az utánzás mechanizmusává változtatná át az erkölcsiséget. A követés, mely egy korábbi példára vonatkozik, nem pedig az utánzás a helyes kifejezés mindarra a befolyásra, amelyet egy példaszerű szerző alkotásai másokra gyakorolhatnak; s ez nem jelent többet, mint hogy az embernek ugyanazokból a forrásokból kell merítenie, amelyekből ama szerző maga is merített, és elődjétől csak az ennek során tanúsítandó magatartás mikéntjét kell eltanulnia. Am valamennyi képesség és tehetség közül éppen az ízlés az, amelyik, mivel ítélete nem határozható meg fogalmak és előírások által, a leginkább rá van szorulva annak példáira, ami a kultúra folyamán a legtovább őrződött meg az emberek tetszésében, elkerülendő ily módon, hogy ismét otrombává váljék, és visszaessen az első próbálkozások nyerseségébe.

33. § Az ízlésítélet második sajátossága



Az ízlésítélet egyáltalán nem határozható meg bizonyító alapok által – olyan, mintha pusztán szubjektív volna.
Aki nem talál szépnek egy épületet, kilátást vagy költeményt, azt, először, száz másik magasztaló hang sem fogja tudni arra késztetni, hogy bensőleg tetszést érezzen. Színlelheti ugyan a tetszést, s ezzel elkerülheti, hogy azt mondják róla, nincs ízlése; sőt akár kételyei is támadhatnak, hogy vajon kellőképp kiművelte-e ízlését, ismeretet szerezve elegendő mennyiségű tárgyról egy bizonyos fajtából (mint ahogy az az ember kételkedik a saját ítéletében, aki a távolban egy várost vél felfedezni ott, ahol mások egy erdőt látnak). Azt azonban világosan tudja, hogy a szépség megítélését illetően a mások tetszése nem ad semmilyen érvényes bizonyítékot; akarhatnak esetleg helyette látni és megfigyelni, és ha sokan egyféleképpen láttak valamit, akkor ez az ő számára, aki azt másként véli látni, elégséges bizonyító alap lehet egy elméleti, vagyis logikai ítélethez – de az, hogy valami másoknak tetszett, sohasem szolgálhat alapjául esztétikai ítéletének. Mások kedvezőtlen ítélete joggal késztethet ugyan elgondolkodni a magunk ítélete felől, ám sohasem győzhet meg ennek helytelenségéről. Nincs tehát olyan empirikus bizonyító alap, amely kikénysze- ríthetné valakiből az ízlésítéletet.
Másodszor még kevésbé lehetséges az, hogy egy a priori bizonyíték határozza meg a szépről szóló ítéletet, meghatározott szabályok szerint. Ha egy olyan költeményt hallok, vagy olyan színdarabot látok, amely nincs tetszésére ízlésemnek, akkor szépségének bizonyítása végett hivatkozhatnak nekem Batteux-re vagy Lessingre, vagy az ízlés még régebbi és híresebb bíráira s mind az általuk felállított szabályokra, sőt még az is lehet, hogy egyes, nekem éppen nem tetsző helyek összhangban vannak a szépségnek e kritikusok által megadott és általánosan elismert szabályaival: ilyenkor befogom a fülem, csak ne halljam a bizonyító alapokat és az okoskodásokat, s inkább feltételezem, hogy a kritikusok szabályai tévesek, vagy legalábbis ajelen esetre nem alkalmazhatók, mintsem engedjem, hogy ítéletemet a priori bizonyító alapok határozzák meg; hiszen nem értelmi vagy észítéletet kell alkotnom, hanem ízlésítéletet.
Úgy tűnik, ez az egyik legfőbb oka annak, hogy az esztétikai megítélés itt tárgyalt képessége éppen az ízlés nevet kapta. Mert elsorolhatja nekem valaki egy étel összes hozzávalóját, mindegyikről megjegyezvén, hogy különösen kellemes lesz számomra, s ezenfelül dicsérheti akár jogosan is az illető étel egészséges voltát: mindezt meg se hallom; az ételt saját nyelvemmel és ínyemmel akarom megízlelni, s ítéletemet eszerint alkotom majd meg (nem pedig általános elvek szerint).
Az ízlésítélet valóban minden esetben az objektumról alkotott egyedi ítéletként születik. Az értelem persze megteheti, hogy az objektumot a tetszetősség szempontjából összeveti mások ítéletével, s ily módon egy általános ítéletet alkot, megállapítván például, hogy minden tulipán szép. Csakhogy ez nem ízlésítélet többé, hanem logikai ítélet, mely egy objektumnak az ízlésre való vonatkozását bizonyos fajtájú dolgoknak általában teszi predikátumává; ízlésítéletnek viszont csak az az ítélet tekinthető, amellyel egyetlen adott tulipánt szépnek találok, vagyis a láttán érzett tetszésemet általános érvényűnek minősítem. Az ízlésítélet sajátossága pedig abban áll, hogy bár pusztán szubjektív érvényességgel bír, igényét mégis úgy terjeszti ki minden szubjektumra, mint ahogy ezt akkor tehetné, ha megismerési alapokon nyugvó és bizonyíték által kikényszeríthető objektív ítélet volna.

34. § Az ízlésnek nem lehetséges objektív elve



Az ízlés elvén egy olyan alaptételt kellene érteni, amelynek feltétele alá egy tárgy fogalmát szubszumálni lehetne, s ekkor egy következtetéssel megállapítható volna, hogy a tárgy szép-e, vagy sem. Ez azonban teljességgel lehetetlen. Hiszen az örömöt közvetlenül a tárgy megjelenítése felett kell érzékelnem, és semmiféle bizonyító alap nem képes ezt az örömöt kicsikarni belőlem. Ha tehát a kritikusok, miként Hume mondja, tetszetősebben is okoskodnak, mint a szakácsok, sorsuk mégsem különbözik ezekétől. ítéletük meghatározó alapját nem remélhetik a bizonyító alapok erejétől, hanem csakis az egyes szubjektumnak a maga állapotára (az öröm vagy örömtelenség állapotára) való, minden előírást és szabályt elutasító reflexiójától.
Ha ízlésítéleteink helyessé tételét és kibővítését akarják szolgálni, úgy a kritikusoknak nem arra a lehetetlenségre kell irányítaniuk okoskodásaikat, hogy az effajta esztétikai ítéletek meghatározó alapját egy általánosan használható formulába foglalják; vizsgálhatják viszont, és vizsgálniuk is kell a megismerőerőket és ezek tevékenységét az ilyen ítéletekben, példákon megvilágítva azt a kölcsönös szubjektív célszerűséget, amelyről fentebb azt mutattuk ki, hogy e célszerűség formája egy adott megjelenítésben: a megjelenítés tárgyának szépsége. Az ízlés kritikája tehát maga is csupán szubjektív a megjelenítés tekintetében, mely által nekünk egy objektum adatik: nevezetesen annak művészete vagy tudománya, hogy szabályok alá foglaljuk és feltételei tekintetében meghatározzuk azt a kölcsönös viszonyt, amely egy adott megjelenítésben (előzetes érzetre vagy fogalomra való vonatkozás nélkül) az értelem és a képzelőerő közt fennáll, tehát e két képesség harmóniáját vagy diszharmóniáját. Művészet az ízlés kritikája akkor, ha ezt csak példákon mutatja be; ellenben tudomány, ha az ízlés által való megítélés lehetőségét a nevezett képességeknek általában véve mint megismerőképességeknek a természetéből vezeti le. A mi dolgunk mindvégig egyedül az utóbbi mint transzcendentális kritika, melynek feladata kifejteni és igazolni az ízlés szubjektív elvét mint az ítélőerő a priori elvét. A kritika, ha művészet, pusztán az ízlés által a maga eljárásában ténylegesen követett fiziológiai (itt: pszichológiai), tehát empirikus szabályokat igyekszik az ízlés tárgyainak megítélésére alkalmazni (anélkül hogy belegondolna e szabályok lehetőségébe), és a szép művészet alkotásait bírálja – a kritikának mint tudománynak viszont ezen alkotások megítélésének képessége alkotja tárgyát.

35.§ Az ízlés elve: az általában vett ítélőerő szubjektív elve



Az ízlésítélet és a logikai ítélet abban különbözik, hogy míg az utóbbi egy megjelenítést az objektumról való fogalmak alá szubszumál, addig az előbbi egyáltalán nem szubszumál fogalom alá; mert ha így tenne, akkor a szükségszerű általános tetszés bizonyítékok által kikényszeríthetővolna. Am az ízlésítélet abban mégis hasonlít a logikai ítélethez, hogy általánosságot és szükségszerűséget nyilvánít ki, mely azonban nem az objektumról való fogalmak szerinti általánosság és szükségszerűség, következésképpen pusztán szubjektív. Mivel mármost a fogalmak egy ítéletben ennek tartalmát alkotják (azt, ami az objektum megismeréséhez tartozik), az ízlésítélet viszont nem határozható meg fogalmak által, így az ízlésítélet csak egy általában vett ítélet szubjektív formai feltételén alapul. Minden ítéletek szubjektív feltétele pedig nem más, mint magának az ítélésnek a képessége, avagy az ítélőerő. Egy olyan megjelenítés esetében, amely által nekünk egy tárgy adatik, az ítélőerő két megjelenítőerő összhangját követeli meg, nevezetesen a képzelőerőét (mely a szemléletért és a szemléletbeli különféleségnek az összetételéért felelős) és az értelemét (mely a fogalomért mint ezen összetétel egységének a megjelenítéséért felelős). Minthogy mármost az ízlésítéletnek nem az objektumról való fogalom szolgál alapjául, ezért az ízlésítélet egyedül abban állhat, hogy (egy megjelenítésnél, mely által nekünk egy tárgy adatik) maga a képzelőerő szubszumáltatik azon feltétel alá, hogy az értelem általában véve fogalmakhoz jusson el a szemlélettől. Ennélfogva, mivel az, hogy a képzelőerő itt fogalom nélkül sematizál, pontosan a képzelőerő szabadságát jelenti, az ízlésítéletnek annak puszta érzetén kell alapulnia, hogy a képzelőerő a maga szabadságában és az értelem a maga törvényszerűségével kölcsönösen aktiválják egymást, tehát egy olyan érzésen kell alapulnia, amely a tárgyat azon célszerűség szerint engedi megítélni, amellyel a megjelenítés (mely által nekünk a tárgy adatik) a megismerőerők tevékenységének mint szabad játéknak az előmozdítása vonatkozásában bír; az ízlés pedig, mint szubjektív ítélőerő, egy szubszumpciós elvet foglal magában, azonban ezen elv szerint nem szemléletek szubszumáltatnakfogalmak alá, hanem a szemléletek vagy az ábrázolások képessége (vagyis a képzelőerő) szubszumáltatik a fogalmak képessége (vagyis az értelem) alá, amennyiben a képzelőerő a maga szabadságában összhangban áll az értelemmel ennek törvényszerűségében.
Mármost e jogalapnak az ízlésítéletek dedukciója által történő feltárásához a vezérfonalat csak az effajta ítéletek formai sajátosságaiban lelhetjük meg, vagyis amennyiben pusztán a rájuk jellemző logikai formát vesszük tekintetbe.

36. § Az ízlésítéletek dedukciójának feladatáról



Egy tárgy észleletével közvetlenül összekapcsolható egy megismerési ítéletté a fogalom egy objektumról általában véve – ahol is az észlelet e fogalom empirikus predikátumait tartalmazza –,  s így megalkotható egy tapasztalati ítélet. Mármost az ilyen tapasztalati ítélet alapjául a szemléleti különféleség szintetikus egységéről való a priori fogalmak szolgálnak, hogy ily módon a tapasztalati ítélet egy objektum meghatározásaként legyen elgondolandó; s ezek a fogalmak (a kategóriák) dedukciót követelnek meg, melyet A tiszta ész kritikája el is végzett, miáltal megoldódhatott az a feladat is, amely így hangzott: hogyan lehetségesek szintetikus a priori megismerési ítéletek? Ez a feladat tehát a tiszta értelem és elméleti ítéletei a priori elveit érintette.
Egy észlelettel azonban közvetlenül összekapcsolódhat az öröm (vagy az örömtelenség) érzése és a tetszés is, mely az objektum megjelenítését kíséri, és predikátuma helyett szolgál a megjelenítésnek; s ily módon létrejöhet egy esztétikai ítélet, mely nem megismerési ítélet. Az esztétikai ítéletnek – ha nem puszta érzet-ítélet, hanem olyan formai reflexiós ítélet, amely a tetszést mint szükségszerűt tételezi fel mindenkinél – alapjául kell hogy szolgáljon valami mint a priori elv, amely lehet esetleg pusztán szubjektív (ha az effajta ítéleteknél az objektív elv lehetetlennek bizonyul), de amely e szubjektív mivoltában is dedukciót tesz szükségessé, hogy megérthessük, miként tarthat igényt egy esztétikai ítélet szükségszerűségre. Ebből adódik a feladat, amellyel most foglalkozunk: hogyan lehetségesek ízlésítéletek? Ez a feladat tehát a tiszta ítélőerőnek azokat az a priori elveit érinti, amelyek az esztétikai ítéletekben érvényesülnek, vagyis nem azokban az ítéletekben (az elméletiekben), ahol az ítélőerőnek pusztán szubszumálnia kell az objektív értelmi fogalmak alá, s ahol egy törvény alatt áll, hanem azokban, amelyeknél az ítélőerő, szub- jektíve, egyszerre tárgy és törvény önmaga számára.
A feladat a következőképpen is megfogalmazható: hogyan lehetséges egy olyan ítélet, amely, a tárgy fogalmától függetlenül, pusztán az ítélő által a tárgy felett lelt öröm saját érzéséből fakadván, ezt az örömöt úgy ítéli meg, mint aminek ugyanazon objektum megjelenítésével minden más szubjektumban együtt kell járnia, s teszi ezt a priori módon, vagyis anélkül, hogy az ítélőnek szabad volna kivárnia az idegen helyeslést?
Hogy az ízlésítéletek szintetikusak, ez könnyen belátható, mivel túlmennek az objektum fogalmán, s túlmennek szemléletén is, és ehhez a szemlélethez predikátumként hozzátesznek valamit, ami egyáltalán nem is megismerés, nevezetesen az öröm (vagy az öröm- telenség) érzését. De úgyszintén benne foglaltatik már igényük ki- nyilvánításában az, hogy noha predikátumuk – a megjelenítéssel összekapcsolódó saját öröm predikátuma – empirikus, a mindenki helyeslésére irányuló követelést illetően mégis a priori ítéletek, vagy ilyennek kell hogy tartassanak. S ekképp az ítélőerő kritikájának feladata a transzcendentálfilozófia általános problémája alá tartozik: hogyan lehetségesek szintetikus a priori ítéletek?

37. § Mi az voltaképpen, amit egy ízlésítéletben a priori módon állítunk a tárgyról?



Hogy egy tárgy megjelenítéséhez közvetlenül öröm kapcsolódik, ez csak bensőleg észlelhető, és ez az összekapcsolódás, ha rajta kívül semmi továbbit sem akarnánk jelezni, puszta empirikus ítéletet adna. Hiszen semmilyen megjelenítéssel nem tudok a priori módon összekapcsolni egy meghatározott (öröm- vagy örömtelenség-)érzést, kivéve azt az esetet, amikor egy, az akaratot meghatározó a priori elv szolgál alapul az észben; ekkor ugyanis – a morális érzésben – az öröm az észbeli elvből következik, ám éppen ezért, minthogy szükségessé tesz egy meghatározott fogalmat egy törvényről, egyáltalán nem hasonlítható össze az ízlésben jelentkező örömmel, melynek közvetlenül a puszta megítéléshez kell kapcsolódnia, minden fogalom előtt. Ebből adódik az is, hogy az ízlésítéletek mindig egyedi ítéletek, mivel a tetszés predikátumát nem egy fogalommal, hanem egy adott egyes empirikus megjelenítéssel kapcsolják össze.
Tehát nem az öröm, hanem ennek az elmében a tárgy puszta megítélésével összekapcsolódóként észlelt örömnek az általánosérv é- nyűsége az, ami egy ízlésítéletben a priori módon az ítélőerő számára szolgáló általános szabályként mint ami mindenkire nézve érvényes jeleníttetik meg. Hogy egy tárgyat örömmel észlelek és ítélek meg: ez empirikus ítélet. Az viszont, hogy a tárgyat szépnek találom, azaz a tetszést mindenkinél mint szükségszerűt szabad feltételeznem: ez a priori ítélet.

38. § Az ízlésítéletek dedukciója



Ha elfogadjuk, hogy egy tiszta ízlésítéletben a tárgy feletti tetszés a tárgy formájának puszta megítélésével kapcsolódik össze, akkor az, amit az elmében a tárgy megjelenítésével összekapcsolódóként érzékelünk, nem más, mint a tárgy formájának az ítélőerő számára való szubjektív célszerűsége. Mivel mármost a minden anyagtól (érzéki érzettől és fogalomtól) független megítélés formai szabályait illetően az ítélőerő nem irányulhat másra, csak az általában vett ítélőerő használatának szubjektív feltételeire (mely általában vett ítélőerő nem kötődik sem a különös érzéklethez, sem egy különös értelmi fogalomhoz), következésképp arra az általában vett lehetséges megismeréshez szükséges szubjektívre, amely minden emberben előfeltételezhető: ezért egy megjelenítésnek az ítélőerő ezen szubjektív feltételeivel való összhangjáról a priori módon feltételezhető kell hogy legyen a mindenki számára való érvényesség. Azaz mindenkinél joggal lehet feltételezni az örömöt, avagy a megjelenítés szubjektív célszerűségét a megismerőképességeknek egy általában vett érzéki tárgy megítélésében érvényesülő viszonya tekintetében.[21]
Megjegyzés



Ez a dedukció azért ilyen könnyű, mert nem feladata egy fogalom objektív realitásának igazolása; hiszen a szépség nem az objektumról való fogalom, az ízlésítélet pedig nem megismerési ítélet. Az ízlésítélet csupán azt állítja, hogy jogosultak vagyunk általánosan minden embernél előfeltételezni az ítélőerőnek ugyanazokat a szubjektív feltételeit, amelyeket önmagunkban fellelünk; továbbá azt, hogy az adott objektumot helyesen szubszumáltuk eme feltételek alá. Noha ez utóbbival kapcsolatban elkerülhetetlen, a logikai ítélőerőt nem fenyegető nehézségek támadnak – minthogy a logikai megítélésben fogalmak alá szubszumálunk, az esztétikaiban viszont egy pusztán érzékelhető viszony alá (nevezetesen azon viszony alá, amely egy objektum formájának megjelenítésekor a képzelőerő és az értelem kölcsönös harmóniájában áll), amiért is e szubszumpciónál könnyű tévedni –,  azért ezáltal semmivel sem csökken az ítélőerő általános helyeslésre vonatkozó igényének jogszerűsége, mely igény végeredményben nem többre fut ki, mint annak az elvnek a helyességére, hogy szubjektív alapokból mindenki számára érvényesen ítéljünk. Mert ami az ezen elv alá történő szubszumpció helyességével kapcsolatos nehézségeket és kételyeket illeti, ezek miatt éppúgy nem válik kétségessé egy általában vett esztétikai ítélet általános érvényességre vonatkozó igényének jogszerűsége, és így maga az elv sem, mint ahogyan az, ha a logikai ítélőerő hibásan szubszumál a maga elve alá (amit ugyan nehezebb elkövetni, és ritkábban is fordul elő), nem tudja kétségessé tenni az elvet, mely objektív. Ha viszont az volna a kérdés, hogy hogyan lehetséges a természetet a priori módon az ízlés tárgyainak összességeként feltételezni, úgy ez a feladat a te- leológiára hárulna, mivel ekkor a természet céljának, mégpedig fogalmához lényegileg hozzátartozó céljának kellene tekinteni azt, hogy ítélőerőnk számára célszerű formákat hoz létre. E feltételezés helyessége azonban még erősen kétséges, miközben a természeti szépségek valósága nyilvánvaló a tapasztalat számára.


39. § Egy érzet megoszthatóságáról



Ha az érzet mint az észlelés reális tartalma a megismerésre vonatkoz- tatik, úgy érzéki érzetnek hívjuk; és ahhoz, hogy minőségének specifikus voltát mint általánosan azonos módon megoszthatót jeleníthessük meg, azt kellene feltételeznünk, hogy mindenki a miénkkel azonos érzékkel rendelkezik – de az érzéki érzetek tekintetében ezt egyáltalán nem lehet előfeltételezni. így például azzal, akinek nincs szaglása, a szagérzetek nem oszthatók meg; de még ha van is szaglása, akkor sem lehetünk biztosak abban, hogy egy virág illatának beszí- vásakor őneki is pontosan ugyanaz az érzete lesz, mint nekünk. Még inkább különbözőknek kell gondolnunk az embereket abban a tekintetben, hogy egy és ugyanazon érzéki tárgy érzete mennyire kellemes vagy kellemetlen számukra, s ezért teljes képtelenség azt elvárni, hogy egy kellemesnek talált tárgy feletti örömben mindenki osztozzék. Az ilyenfajta örömöt, mivel ez az érzéken keresztül keletkezik az elmében – tehát úgy, hogy közben passzívak vagyunk –,  az élvezet örömének lehet nevezni.
Nem tekinthető viszont az élvezet örömének az a tetszés, amelyet valamely cselekvés felett ennek erkölcsi mivolta miatt érzünk; az ilyen tetszés ugyanis az öntevékenység öröme, és azon megfelelésé, amely az öntevékenység és az ember meghatározásának eszméje között áll fenn. Azonban ehhez az érzéshez, melyet erkölcsi érzésnek nevezünk, fogalmak szükségeltetnek; s ennél az érzésnél nem szabad, hanem törvény szabta célszerűségről van szó, tehát általánosan megosztani nem is lehetséges másképp, mint az ész közvetítésével és, hogy az öröm mindenkinél ugyanolyan lehessen, nagyon is meghatározott gyakorlati észfogalmak által.
A természeti fenséges feletti öröm mint az észbeli kontempláció öröme szintén igényt tart ugyan arra, hogy általánosan osztozzanak benne, de már előfeltételez egy másik érzést, nevezetesen az egyén érzékin-túli mivoltának érzését, amely pedig, legyen mégoly homályos is, morális alapzaton nyugszik. Hogy más emberek erre az alapzatra tekintettel lesznek, s a természet nyers nagyságának szemlélésében tetszést lelnek (mely valójában nem származhat az ilyen természeti nagyság inkább elrémisztő látványából): ennek előfeltételezésére nem vagyok feltétel nélkül jogosult. De figyelembe véve azt, hogy ama morális diszpozícióra minden megfelelő késztetés esetén tekintettel kellene lenni, a fenséges esetében mégis feltételezhetem mindenkinél a tetszést is, azonban ez egyedül az erkölcsi törvény közvetítésével lehetséges, ami pedig a maga részéről megint csak az ész fogalmaira van alapozva.
A szép feletti öröm ellenben a puszta reflexió öröme, tehát nem az élvezeté, nem is egy törvényes tevékenységé, és nem is az eszmék szerinti észbeli kontemplációé. Anélkül hogy bármilyen cél vagy alaptétel szolgálna irányadóként, az öröm a tárgynak a képzelőerő (mint a szemlélet képessége) által történő és az értelemre (mint a fogalmak képességére) vonatkoztatott közönséges felfogását kíséri, ahol is az ítélőerő ugyanazt az eljárást követi, amelyet a legközönségesebb tapasztalat végett is gyakorolnia kell; a különbség csak az, hogy míg ez utóbbi esetben az ítélőerőnek egy empirikus objektív fogalom végett kell eljárnia, addig az esztétikai megítélésben pusztán az a dolga, hogy észlelje a megjelenítés megfelelését a két megismerőképesség (a képzelőerő és az értelem) harmonikus (szubjektíve célszerű) és egyben szabadság jellemezte működésének vonatkozásában, tehát hogy a megjelenítés állapotát örömmel érzékelje. Ennek az örömnek szükségszerűen ugyanazokon a feltételeken kell nyugodnia mindenkinél, mert e feltételek egy általában vett megismerés lehetőségének szubjektív feltételei, és mert a két megismerőképességnek az az aránya, amely az ízléshez szükségeltetik, szükséges a közönséges és egészséges emberi értelemhez is, melyet mindenkinél előfeltételezhetünk Éppen ezért az, aki ízléssel ítél – hacsak e tudatában nem téved, az anyagot véve formának, a vonzó ingert szépségnek –,  mindenki másnál feltételezheti a szubjektív célszerűséget, vagyis az általa az objektum felett lelt tetszést, érzéséről pedig feltételezheti, hogy általánosan megosztható, mégpedig fogalmak közvetítése nélkül.

40. § Az ízlésről mint egyfajta sensus communisról



Az ítélőerőt, amikor nem annyira reflexiója, mint inkább ennek puszta eredménye látható, gyakran illetik az érzék névvel, s emlegetnek igazságérzéket, érzéket a tisztesség, az igazságosság stb. iránt, jóllehet tudják, vagy legalábbis tudniuk illenék, hogy ezeka fogalmak nem lakozhatnak egy érzékben, nem beszélve arról, hogy egy érzék a legkevésbé sem képes általános szabályokat kinyilvánítani; igazságról, illendőségről, szépségről vagy igazságosságról sohasem lehetne ilyenfajta megjelenítésünk, ha nem tudnánk felülemelkedni az érzékeken, magasabb megismerőképességekig. A közönséges emberi értelem, amelyet mint pusztán egészséges (még nem kiművelt) értelmet a legkevesebbnek tekintünk, ami elvárható attól, aki az ember névre igényt tart, ebből adódóan gyakorta részesül abban a sértő megtiszteltetésben, hogy a közös érzék (sensus communis) nevet akasztják rá, mégpedig úgy, hogy a közös szón (és nemcsak a mi nyelvünkben, ahol e kifejezés valóban kétértelmű, hanem több más nyelvben is) a vulgárisát értik, azt, amivel mindenütt találkozhatni, s amivel rendelkezni semmiféle érdemet vagy kiválóságot nem jelent.
A sensus communison azonban a közösségi értelmében vett közös érzék eszméjét kell érteni, vagyis egy olyan megítélőképességét, amely reflexiója során gondolatban (a priori módon) tekintetbe veszi mindenki másnak a megjelenítésmódját, hogy ekképp ítéletét mintegy a teljes emberi észhez igazítsa, elkerülendő így az illúziót, mely a köny- nyen objektívnek vélhető szubjektív privátfeltételekből keletkezvén hátrányosan befolyásolná az ítéletet. Ennek mármost az a módja, hogy az ítélő a maga ítéletét mások nem annyira valóságos, mint inkább pusztán lehetséges ítéleteihez igazítja, s belehelyezkedik mindenki másnak a pozíciójába, amihez csupán el kell vonatkoztatnia a korlátoktól, melyek saját megítéléséhez esetleges módon tapadnak; ez pedig úgy érhető el, hogy az ítélő, amennyire csak lehetséges, kiiktatja azt, ami a megjelenítésállapotban anyag, vagyis érzet, és kizárólag megjelenítésének vagy megjelenítésállapotának formai sajátosságaira van tekintettel. A reflexiónak ez az eljárása talán túl művinek tűnik ahhoz, hogy a közös érzéknek nevezett képességnek legyen tulajdonítható, azonban a művelet csak akkor néz ki így, ha absztrakt formulákban fejezzük ki; önmagában véve mi sem természetesebb, mint hogy elvonatkoztatunk a vonzó ingerektől és a felindulástól, amikor olyan ítéletet akarunk alkotni, amelynek általános szabályként kell szolgálnia.
A közönséges emberi értelem alábbi maximái ugyan nem tartoznak ide, nem részei az ízléskritikának, de ennek alaptételeit mégis segíthetnek megvilágítani. E maximák a következők: 1. önállóan gondolkodni; 2. mindenki más helyében gondolkodni; 3. úgy gondolkodni, hogy mindig összhangban legyünk önmagunkkal. Az első az eló'ítéletmentes, a második a kibővített, a harmadik pedig a következetes gondolkodásmód maximája. Az első maxima arra vonatkozik, hogy az észnek sohasem szabad passzívnak lennie. Az e passzivitásra, tehát az ész heteronómiájára való hajlam esetén beszélünk előítéletekről; s minden előítéletek legnagyobbika az, ha valaki úgy jeleníti meg a természetet, mint ami nincs alávetve azoknak szabályoknak, amelyeket az értelem a maga lényegi törvényével a természet alapjául tesz meg – vagyis a babona. A babonától való megszabadulást hívjukfelvilágosodásnak;[22] mert bár ez az elnevezés általában az előítéletektől való mentességet takarja, a babona mégis kitüntetett módon (in sensu emi- nenti) rászolgál az előítélet névre, mivel abból a vakságból, amelyet okoz, sőt egyenesen megkövetel, különösenjól megismerszikaz ember szükséglete a másoktól való vezettetésre, tehát az ész passzivitásának állapota. Ami a gondolkodásmód második maximáját illeti, megszokott dolog korlátoltnak (a széles látókörűekkel ellentétben beszűkültnek) nevezni azt, akinek tehetségei nem elegendők semmilyen jelentősebb használatra (kiváltképp az intenzív használatra nem). De e maxima kapcsán nem a megismerés képességéről van szó, hanem arról a gondolkodásmódról, amely a tehetségek célszerű használatát eredményezi; s legyen mégoly csekély is a terjedelem és a fok, ameddig az ember természetes adottsága elér, mégis kibővített gondolkodás- móddal rendelkezik az, aki túllép azokon a szubjektív privátfeltételeken, amelyeknek oly sokan mások foglyai, és saját ítéletére egy általános álláspontból reflektál (melyet csak úgy tud meghatározni, hogy mások álláspontjára helyezkedik). A legnehezebb a harmadik, a következetes gondolkodásmódra vonatkozó maxima teljesítése; erre csak az képes, aki összekapcsolja az első kettőt, s követésükben készséggé váló gyakorlatot szerez. Azt mondhatjuk, hogy a három maxima közül az első az értelemé, a második az ítélőerőé, a harmadik pedig az észé. -
E kitérő után újra felvéve a fonalat azt állítom, hogy az ízlés több joggal mondható sensus communisnzk, mint az egészséges értelem, s hogy az esztétikai ítélőerőt inkább megilleti a közös érzék elnevezés, mint az intellektuálist,[23] már amennyiben az érzék szót a puszta reflexiónak az elmére gyakorolt hatására alkalmazzuk; ekkor ugyanis érzéken az öröm érzését értjük. Az ízlést akár úgy is definiálhatjuk, mint a képességet annak megítélésére, ami egy adott megjelenítés feletti érzésünket fogalom közvetítése nélkül általánosan megoszthatóvá teszi.
Az embernek az a képessége, hogy gondolatait meg tudja osztani, megköveteli a képzelőerőnek és az értelemnek egy olyan viszonyát is, amelyben a fogalmakhoz szemléletek, a szemléletekhez pedig ismét fogalmak társulnak, hogy egy megismerésbe egyesüljenek; ám ilyenkor az elme két erejének törvényes összhangjáról, meghatározott fogalmak kényszere alatt álló összhangjáról van szó. Csak amikor a képzelerőerő a maga szabadságában inspirálja az értelmet, az értelem pedig fogalmak nélkül hozza szabályszerű játékba a képzelőerőt, csak ekkor áll elő az, hogy a megjelenítés nem mint gondolat, hanem mint az elme célszerű állapotának belső érzése válik megoszthatóvá.
Az ízlés tehát annak képessége, hogy a priori módon ítéljük meg az adott megjelenítéssel (fogalom közvetítése nélkül) összekapcsolódó érzések megoszthatóságát.
Ha szabad volna feltételezni, hogy érzéseink puszta általános meg- oszthatóságának önmagában véve már érdekkel kell együtt járnia számunkra – amit azonban a pusztán reflektáló ítélőerő mibenlétéből nem vagyunk jogosultak kikövetkeztetni –,  akkor meg tudnánk magyarázni, hogy az ízlésítéletbeli érzés miből adódóan tétetik mintegy kötelességévé mindenkinek.

41. § A széphez fűződő empirikus érdekről



Fentebb elégségesen bebizonyítottuk, hogy a valamely tárgyat szépnek nyilvánító ízlésítéletnek semmilyen érdek nem lehet a meghatározó alapja. Ebből azonban nem következik, hogy az ízlésítélettel, miután tiszta esztétikai ítéletként már adva van, ne kapcsolódhatnék össze érdek. De ez a kapcsolat mindig csak közvetett lehet, vagyis az ízlést először valami mással összekapcsolódva kell megjelenítenünk ahhoz, hogy a tárgyról való puszta reflexió tetszéséhez hozzákapcsolódhassák még a tárgy létezésefeletti öröm is (mely minden érdek lényege); mert itt az esztétikai ítéletben is érvényes, amit a megismerési ítéletben mondunk (a dolgokról általában): a posse ad esse non valet consequentia.[24] Az a bizonyos más lehet mármost valami empirikus, nevezetesen egy, az emberi természetben rejlő hajlam vagy valami intellektuális, mint az akarat azon tulajdonsága, hogy a priori módon az ész által határozódhat meg; mindkettő magában foglalja a tetszést egy objektum létezése felett, s ily módon érdeket alapozhat meg egy olyan tárgy iránt, amely előzőleg már önmagáért véve és minden érdekre való tekintet nélkül tetszett.
Empirikus érdek tárgya a szép csak a társadabmban lehet. S ha a társadalom iránti ösztönt úgy tekintjük, mint ami az embernél természetes, viszont az alkalmasságról és a hajlandóságról, hogy társadalomban éljen, vagyis a társiasságról elismerjük, hogy követelményt jelent az emberrel mint a társadalom számára rendeltetett teremtménnyel szemben, tehát a humanitáshoz tartozó tulajdonság, akkor nem maradhat el az sem, hogy az ízlést úgy tekintsük, mint képességet mindannak megítélésére, ami által még az érzés is megosztható mindenki mással, tehát mint eszközt annak előmozdítására, amit mindenki természetes hajlama igényel.
Egy elhagyatott szigeten magányosan élő ember a maga kedvéért nem cicomázná fel sem saját magát, sem kunyhóját, nem keresne, és még kevésbé ültetne virágokat, hogy velük díszítse magát. Csak a társadalomban juthat eszébe, hogy ne pusztán ember, hanem a maga módján finom ember is legyen (ez a civilizálódás kezdete); mert ilyennek ítéljük azt, aki hajlamos és képes másokkal megosztani örömét, s akit nem elégít ki egy tárgy, ha az általa kiváltott tetszést nem érezheti másokkal közösségben. Az öröm általános megosztásának figyelembevételét mindenki el is várja, sőt megköveteli mindenki mástól, úgyszólván egy eredeti, az emberiség által önmagának diktált szerződés nevében. Ily módon persze kezdetben csak vonzó ingerek – mint például a test kifestésére szolgáló színek (a roucou a karibok- nál, a cinóber az irokézeknél) vagy virágok, kagylóhéjak, szép színű madártollak – válnak a társadalomban fontossá, s kapcsolódnak össze nagyfokú érdekkel, idővel azonban már olyan szép formák is (kenuk, ruhák stb. formái), amelyek egyáltalán nem gyönyört okoznak, vagyis nem az élvezet tetszését váltják ki; míg végül a legmagasabb pontra elérkező civilizálódás mindebből a kifinomult hajlamnak szinte a legfőbb művét alkotja, és az emberek már csak annyira tartják értékesnek az érzeteket, amennyire általánosan megoszthatók; ekkor pedig, jóllehet az öröm, melyet az ilyen tárgyak felett mindenki érez, jelentéktelen csupán, s önmagáért véve észrevehető érdek nélkül való, általános megoszthatóságának eszméje mégis szinte végtelenül felnagyítja értékét.
Azonban ennek az érdeknek, mely a társadalom iránti haj lám miatt fűződik közvetett módon a széphez, és ezért empirikus, számunkra itt nincs fontossága, minthogy nekünk csak azzal kell foglalkoznunk, aminek a priori lehet vonatkozása az ízlésítéletre, még ha csak közvetve is. Ha ugyanis ebben a formában is sikerülne fellelni egy, az ízlésítélettel összekapcsolódó érdeket, úgy az ízlés feltárná megítélőképességünk átmenetét az érzéki élvezettől az erkölcsi érzéshez; és ezáltal nem csupán jobb irányítást kapnánk az ízlés célszerű használatához, hanem tulajdonképpeni módon megmutatkoznék egy köztes tag is azon a priori emberi képességek láncában, amelyektől minden törvényadásnak függenie kell. Az ízlés tárgyaihoz és a magához az ízléshez fűződő empirikus érdekről azt mondhatjuk, hogy ez – mivel itt az ízlés a hajlamot szolgálja, még ha ez lehet nagyon kifinomult is – könnyen egybeolvadhat mindazokkal a hajlamokkal és szenvedélyekkel, amelyek a társadalomban legnagyobb különfélesé- güket és legmagasabb fokukat érik el, s hogy a széphez fűződő érdek, ha ily módon megalapozott, csak nagyon kétes átmenetet jelenthet a kellemestől a jóhoz. Érdemes azonban megvizsgálnunk, hogy vajon a maga tisztaságában vett ízlés nem képes-e ennek az átmenetnek az előmozdítására.

42. § A széphez fűződő intellektuális érdekről



Merő jószándékból történt, hogy azok, akik az emberek mindazon tevékenységeit, amelyekre a belső természeti diszpozíció késztet, az emberiség végső céljára, nevezetesen a morálisan jóra akarták irányítani, a jó morális jellem jelének tartották, ha valaki egyáltalán érdekkel viseltetik a szép iránt. Mások viszont, a tapasztalatra hivatkozva, nem alaptalanul állították ennek ellenkezőjét, hogy ti. az ízlés virtuózai, lévén gyakran, sőt rendszerint hiúk, önfejűek és káros szenvedélyek rabjai, talán másoknál is kevésbé tarthatnak igényt arra, hogy az erkölcsi alaptételekhez való ragaszkodásukkal tűnjenek ki. Úgy látszik tehát, hogy nemcsak a szép iránti érzés különbözik specifikusan a morális érzéstől (ami valóban így is van), hanem ezzel együtt a széphez kapcsolható érdek is nehezen, és semmiképp sem belső affinitás folytán egyeztethető össze a morális érdekkel.
Szívesen elismerem mármost, hogy a művészeti szép iránti érdek (mely művészeti széphez hozzászámítom a természeti szépségek díszítés, tehát hivalkodás végett történő művészi felhasználását is) a legkevésbé sem szolgál bizonyítékául a morálisan jóhoz ragaszkodó vagy erre akár csak hajlamos gondolkodásmódnak. Állítom viszont, hogy aki közvetlen érdekkel viseltetik a természet szépsége iránt – s nem csupán ízléssel rendelkezik e szépség megítéléséhez –,  az ezzel lelke jóságának adja tanújelét; és ha nála az ilyen érdek habituális, olyan, hogy szívesen kapcsolja össze a természet szemlélésével, akkor ez legalábbis utal az elmének a morális érzésre nézve kedvező hangoltsá- gára. Hadd emlékeztessek arra, hogy itt szigorúan a természet szép formáira gondolok, figyelmen kívül hagyva egyelőre a vonzó ingereket, melyeket a természet gazdagon szokott ugyan összekapcsolni a szép formákkal, ám a hozzájuk fűződő érdek empirikus, noha szintén közvetlen.
Aki magányosan (s megfigyelései másokkal való megosztásának szándéka nélkül) szemléli egy vadvirág, madár, bogár stb. szép alakját, mert csodálni és szeretni akarja őket, és akkor sem kívánná, hogy hiányozzanak a természetből, ha valami kárt okoznának neki – s még kevésbé akarná hiányukat azért, mert ettől valamilyen hasznot remél –,  nos, az ilyen embert közvetlen érdek, mégpedig intellektuális érdek fűzi a természet szépségéhez. Vagyis nemcsak formája szerint tetszik neki a természet alkotása, hanem a dolog létezése is tetszik, ámde anélkül hogy tetszésében része volna a vonzó érzéki ingernek, vagy hogy tetszését valamilyen céllal kapcsolná össze.
Figyelemre méltó azonban, hogy ha a szépnek ezt a kedvelőjét becsapni akarván valakik titkon művirágokat dugnának a földbe (ezeket úgy tudják elkészíteni, hogy teljesen olyanok, mint a természetesek), vagy faragott műmadarakat raknának a fák ágaira, az illető pedig felfedezné a csalást, akkor a korábbi közvetlen érdek nyomban megszűnnék, s helyébe talán egy másik érdek lépne, nevezetesen az a hívságos érdek, hogy szobáját az idegen szemek számára ilyen tárgyakkal díszítse. A szemléletet és a reflexiót annak a gondolatnak kell kísérnie, hogy a szépséget a természet hozta létre; s egyedül ezen alapul a szépség iránt tanúsított közvetlen érdek. Máskülönben az ítélet vagy egy puszta, minden érdek nélkül való ízlésítélet marad, vagy olyan ítélet lesz, amely egy közvetett, nevezetesen a társadalomra vonatkoztatott érdekkel kapcsolódik össze; ez utóbbi ítélet viszont nem adja biztos jelét a morálisan jó gondolkodásmódnak.
Ha a művészeti szépség a forma szerint esetleg felül is múlná a természeti szépséget, az utóbbi azon előnye, hogy egyedül képes közvetlen érdeket kiváltani, összhangban áll minden olyan ember letisztult és alapos gondolkodásmódjával, aki kiművelte erkölcsi érzését. Ha valaki, akinek kellő ízlése van ahhoz, hogy a szép művészet alkotásairól a legnagyobb pontossággal és finomsággal ítéljen, szívesen hagyja el azt a szobát, ahol a hivalkodást vagy netán a társasági örömöket szolgáló szépségek találhatók, s ehelyett a természet szépsége felé fordul, hogy ott leljen mintegy kielégülést szelleme számára egy olyan gondolatmenetben, amelyet teljesen kifejteni sohasem tud: akkor választását tisztelettel fogadjuk, s az illetőben szép lelket feltételezünk, olyan szép lelket, amelyre a művészet értői és kedvelői a művészet tárgyaihoz fűzött érdekük alapján sohasem tarthatnak igényt. – Miben is áll mármost a különbség, hogy olyannyira eltérően értékeljük az objektumok két fajtáját, amelyek pedig a puszta ízlés megítélésében aligha versengenének egymással az elsőségért?
Rendelkezünk egyfelől a pusztán esztétikai ítélőerő képességével, hogy fogalmak nélkül ítéljünk formákról, s hogy puszta megítélésükben olyan tetszést leljünk, amelyet anélkül teszünk egyúttal szabállyá mindenki számára, hogy az ítélet érdeken alapulna, vagy érdeket hozna létre. – Másfelől rendelkezünk az intellektuális ítélőerő képességével is, mely arra szolgál, hogy gyakorlati maximák puszta formái iránt – amennyiben e maximák maguktól minősülnek általános törvényadásra alkalmassá – olyan a priori tetszést határozzunk meg, amelyet úgy teszünk mindenki számára törvénnyé, hogy ítéletünk nem alapul semmilyen érdeken, viszont érdeket hoz létre. Az előbbi ítéletben az ízlés öröméről vagy örömtelenségéről van szó, az utóbbiban a morális érzéséről.
Mivel azonban az észnek az is érdeke, hogy az eszmék (melyek iránt a morális érzésben közvetlen érdeket teremt) objektív realitással is bírjanak, azaz hogy a természet legalább nyomát mutassa vagyjelét adja annak, hogy magában foglal valamilyen alapot ahhoz, hogy feltételezzük alkotásainak törvényszerű összhangját minden érdektől független tetszésünkkel (melyet a priori ismerünk fel mindenkire érvényes törvényként, de anélkül hogy ezt bizonyítékokra tudnánk alapozni): ezért az észnek érdeke kell hogy fűződjék a természet minden olyan megnyilvánulásához, amelyben egy ehhez hasonló összhang mutatkozik meg; következésképp az elme nem gondolkodhat el a természet szépségéről anélkül, hogy eközben ne találná egyszersmind érdekeltnek is magát. Ez az érdek pedig rokonságban áll a morálissal; és aki a természeti szép iránt ilyen érdeket tanúsít, az ezt csak annyiban teheti, amennyiben előzőleg már szilárdan megalapozta az erkölcsileg jóhoz fűződő érdekét. Aki tehát közvetlen módon érdekkel viseltetik a természet szépsége iránt, arról okkal gyaníthatjuk, hogy legalább a diszpozíció megvan benne ajó morális érzületre.
Azt fogják majd mondani, hogy az esztétikai ítéleteknek ez az értelmezése, mely a morális érzéssel való rokonságra fut ki, túlságosan is tudóskodó ahhoz, hogysem igazi megfejtéséül szolgálhatna annak a rejtjeles írásnak, amellyel a természet a maga szép formáiban figurálisán szól hozzánk. Csakhogy legelőször is a természeti széphez fűződő közvetlen érdek valójában nem közös, hanem csak azoknak sajátja, akiknek gondolkodásmódja vagy már kiművelt a jóra, vagy e kiművelésre különösen fogékony; továbbá az analógia egyfelől a tiszta ízlésítélet között, mely anélkül enged tetszést éreznünk, hogy bármilyen érdektől függene, s ezt a tetszést egyszersmind a priori módon mint az általában vett emberiséghez illőt jeleníti meg, másfelől pedig a morális ítélet között, mely ugyanezt fogalmak alapján teszi, nos, ez az analógia a distinkt, szubtilis és szándékos utánagondolás nélkül is elvezet ahhoz a közvetlen érdekhez, amelyet egyaránt tanúsítunk mindkét ítélet tárgya iránt; a különbség csak az, hogy az előbbi esetben az érdek szabad, míg az utóbbiban objektív törvényeken alapul. Ehhez jön még a csodálat a természet iránt, mely a maga szép alkotásaiban művészetnek – nem pusztán esetlegesen, hanem mintegy szándékosan, törvényszerű elrendezés szerint létrejöttnek – és cél nélküli célszerűségként mutatkozik; e célt pedig, mivel kívül sehol sem leljük fel, természetes módon önmagunkban keressük, mégpedig abban, ami létezésünk végső célját alkotja, nevezetesen a morális meghatározásban (de egy ilyen természeti célszerűség lehetőségalapjának felkutatásáról majd csak a teleológiában lesz szó).
Könnyű magyarázatát adni annak is, hogy a szép művészet feletti tetszés a tiszta ízlésítéletben miért nem kapcsolódik össze ugyanúgy közvetlen érdekkel, ahogyan a szép természet feletti tetszés. Mert a szép művészet vagy a megtévesztésig hasonló utánzása a szép természetnek, s ekkor mint természeti szépség (mint ilyennek tartott) gyakorol hatást; vagy pedig olyan művészet, amely szándékosan és láthatóan tetszésünket célozza, s ekkor az ízlés közvetlenül lel ugyan tetszést az alkotás felett, ám csupán közvetett érdek jelentkezik az alapul szolgáló ok iránt, nevezetesen azon művészet iránt, amely csak célja által válthat ki érdeket, önmagában véve sohasem. Azt fogják talán mondani, hogy ugyanez az eset áll fenn akkor is, amikor egy természeti tárgy a szépsége révén csak annyiban vált ki érdeket, amennyiben egy morális eszmét társítunk hozzá; azonban itt mégis közvetlen érdekről van szó, mert nem ez a társítás az, ami az érdeket kiváltja, hanem az önmagában vett a természeti szépségnek az a mivolta, hogy megenged egy ilyen társítást, ami tehát belsőleg tartozik hozzá.
A szép természetben lévő vonzó ingerek, melyek oly gyakran a szép formával mintegy összeolvadva fordulnak elő, vagy a fénynek, vagy a levegő rezgésének a modifikációi (színek vagy hangok). Mert egyedül ezek olyan érzetek, amelyek nem pusztán az érzéki érzést teszik lehetővé, hanem a reflexiót is az érzékek eme módosulásainak formájáról, s ekképp egy nyelvet alkotnak mintegy, amelyen a természet szól hozzánk, s amelynek, úgy tűnik, magasabb értelme van. így a liliom fehér színe az elmét az ártatlanság eszméjére látszik ráhangolni, a hét szín pedig, a vöröstől az ibolyáig terjedő rendjük szerint, 1. a fenségesség, 2. a merészség, 3. az őszinteség, 4. a barátságosság, 5. a szerénység, 6. a kitartás és 7. a gyengédség eszméjére. A madarak éneke vidámságot és a létezéssel való elégedettséget hirdet. Legalábbis így értelmezzük mi a természetet, akár ez az ő szándéka, akár nem. Am a szépség iránt csak akkor tudunk ilyen érdeket tanúsítani, ha természeti szépség; s az érdek teljesen megszűnik, amint észrevesszük, hogy tévedtünk, és csupán művészettel állunk szemben. Mi több, ilyenkor az adott tárgyban az ízlés már nem is talál semmi szépet, s a pillantás semmi vonzót. Hiszen van-e valami, amit a költők jobban magasztalnak, mint amikor egy csendes nyári estén a hold nyájas fényénél a csalogány rákezd elbűvölően szép énekére egy magányos bokorban? Megtörtént azonban, hogy egy vidám fogadós a falusi levegő élvezésére betérő vendégeket – ezek legnagyobb megelégedésére – úgy szedte rá, hogy a bokorban egy ravasz fickót bújtatott el, aki egy náddal vagy síppal a szájában teljesen természethűen tudta utánozni a csalogány trilláját. De ilyen esetben, mihelyt kiderül a csalás, senki sem hajlandó sokáig hallgatni az előbb még oly vonzónak tartott éneket; és ugyanez a helyzet minden más énekesmadárral is. A szépségnek, hogy iránta közvetlen érdekkel viseltessünk, természeti szépségnek kell lennie, vagy annak kell tartanunk. És még inkább így van ez, ha másoktól is el akarjuk várni, hogy hasonlóképp közvetlen érdeket tanúsítsanak, amit ténylegesen meg is teszünk, amikor durvának és nemtelennek tartjuk azok gondolkodásmódját, akikből hiányzik az érzés a szép természet iránt (mert így nevezzük a fogékonyságot a természet szemléléséhez fűződő érdekre), s akiknek nem számít más, mint a puszta érzéki érzetek nyújtotta élvezet az evésben és az ivásban.

43. § A művészetről általában



	A művészet különbözik a természettől, amiként a csinálás (facéré) az általában vett cselekvéstől vagy működéstől (agere), a művészet alkotása vagy következménye pedig mint mű (opus) különbözik a természetétől mint hatástól vagy okozattól (effectus).



Jog szerint csak azt a létrehozást kellene művészetnek nevezni, amely szabadság által megy végbe, vagyis olyan önkény által, amely cselekedeit az észre alapozza. Mert ha a méhek alkotását (a szabályszerűen megépített lépeket) szokás is műalkotásnak nevezni, ez csak a művészettel való analógia miatt történhet; meggondolván ugyanis, hogy a méhek nem saját észmegfontolásokra alapozzák munkájukat, nyomban belátjuk, hogy a lép a méhek természetének alkotása (az ösztöné), és művészetként csak teremtőjüknek tulajdonítjuk.
Amikor lápvidékek átkutatása során néha egy darab megfaragott fa kerül elő, akkor erre nem azt mondjuk, hogy a természet alkotása, hanem azt, hogy a művészeté; a tárgy létrehozó oka elgondolt magának egy célt, és a tárgy e célnak köszönheti formáját. Egyébként művészetet szokás látni minden olyan dologban, amelynek milyensége arra utal, hogy a dolog megjelenítésének a dolog okában meg kellett előznie a dolog valóságát (mint maguknál a méheknél is), ám anélkül hogy az ok elgondolhatta volna az okozatot; de amikor valamit szigorú értelemben műalkotásnak nevezünk, megkülönböztetésül a természeti okozattól, akkor mindig emberi műre gondolunk.
	 A művészet mint emberi ügyesség vagy jártasság különbözik a tudománytól is – a megcsinálni-tudás a tudástól –,  mint gyakorlati képesség az elméletitől, mint technika az elmélettől (ahogyan a földmérés a geometriától). Ezért nem nevezhető művészetnek az sem, amit valaki rögtön meg tud csinálni, mihelyt tudása van arról, hogy mi az, amit meg kell csinálnia, vagyis csak a kívánt okozatot ismeri kellőképpen. Ennyiben csak akkor tartozik valami a művészethez, ha, ismerjük bár a legteljesebben, ettől még nem rendelkezünk rögtön az ügyességgel, hogy megcsináljuk. Camper nagyon pontosan leírja ugyan, hogy milyennek kell lennie a legjobb cipőnek, de ő maga bizonyára nem tudott cipőt csinálni.[25]

	 A művészet különbözik végül a kézművességtől is; az előbbit szabad művészetnek hívjuk, az utóbbi bérművészetnek is nevezhető. A művészetet olyannak tekintjük, ami csak mint játék, vagyis mint önmagáért véve kellemes foglalatosság vihető végbe célszerűen (sikerülhet); a bérművészetet viszont olyannak, amit munkaként, vagyis egy önmagáért véve kellemetlen (terhes) foglalatosságként végeznek, s ami csak hatása (például a bér) által vonzó, tehát csak kényszerrel róható ki valakire. Hogy a céhek rangsorában az órásokat művészeknek, a kovácsokat ellenben kézműveseknek tekinthessék, ehhez a megítélésnek más szempontból kell történnie, mint amelyet mi itt követünk, nevezetesen abból a szempontból, hogy a tevékenységekben az alapjukul szolgáló tehetségek hogyan aránylanak egymáshoz. Nem kívánok itt azzal foglalkozni, hogy nem sorolnak-e az úgynevezett hét szabad művészet közé is olyanokat, amelyek a tudományokhoz tartoznak, sőt esetleg olyanokat is, amelyek a kézművességhez hasonlók. Indokolt viszont emlékeztetni arra, hogy minden szabad művészetben szükségeltetik valami kényszerű, vagy, ahogy mondják, valamilyen mechanizmus, mert enélkül a szellemnek – amelynek a művészetben szabadnak kell lennie, s amely egyedüli éltetője a műnek – nem volna teste, és teljesen elpárologna (ilyen mechanizmus például a költészetben a helyes nyelvhasználat és a nyelvi gazdagság, valamint a prozódia és a szótagmérték); újabban ugyanis egyes nevelők azt hiszik, hogy a szabad művészet úgy mozdítható elő a legjobban, ha kivonnak belőle minden kényszert, s munkából pusztajáték- ká változtatják.




44. § A szép művészetről



A szépnek nincs tudománya, hanem csak kritikája, és úgyszintén nincs szép tudomány, csak szép művészet. Hiszen a szép tudományában, ha léteznék, tudományosan, vagyis bizonyító alapok segítségével kellene megállapítani, hogy valami szépnek tartandó-e, vagy sem; tehát a szépről alkotott ítélet, ha a tudományhoz tartoznék, nem ízlésítélet volna. Ami pedig a szép tudományt illeti, nyilvánvaló képtelenség, hogy egy tudomány mint tudomány szép legyen. Egy ilyen tudományban, ha alapokat és bizonyítékokat keresnénk, be kellene érnünk ízléses megfogalmazásokkal (foo«mof-kkal). – Az elterjedt széptudományok kifejezés kétségkívül arra az igen helyes felismerésre vezethető vissza, hogy a szép művészet a maga teljes tökéletességében sok tudományt követel meg, így a régi nyelvek, a klasszikusnak számító szerzők, a történelem, az ókor stb. ismeretét; s emiatt a szavak összecserélésével széptudományoknak nevezték el ezeket a történeti tudományokat, ami azért történhetett, mert ezek a szükséges előkészítést és alapzatot jelentik a szép művészethez, s részben azért is, mert magukban foglalják a szép művészet (az ékesszólás és a költészet) alkotásainak ismeretét is.
Azt a művészetet, amely nem tesz többet, mint hogy a valamely lehetséges tárgyról alkotott ismeretnek megfelelően végrehajtja a tárgy megvalósításához szükséges műveleteket, mechanikus művészetnek nevezzük; esztétikainak hívjuk viszont a művészetet akkor, ha az öröm érzésének felkeltése a közvetlen szándéka. Az esztétikai művészet vagy kellemes, vagy szép művészet. A kellemes művészet célja az, hogy az öröm a megjelenítéseket mint puszta érzeteket kísérje, a szép művészeté ellenben az, hogy az öröm a megjelenítésekkel mint megismerésmódokkal kapcsolódjék össze.
A kellemes művészetek azok, amelyek pusztán az élvezetet célozzák; idetartozik mindaz, ami a vonzó ingerekkel képes egy asztaltársaságnak gyönyört okozni, így például az, ha valaki szórakoztatóan elbeszél egy történetet, a társaságot nyílt és élénk társalgásra készteti, vagy tréfával és nevetéssel olyan jókedvre hangolja, amelynek közepette, ahogy mondják, gátlás nélkül lehet fecsegni erről-arról, és senki sem akar felelős lenni azért, amit mond, mivel csak a pillanatnyi szórakozás a fontos, nem pedig az, hogy továbbgondolásra vagy továbbadásra alkalmas maradandó témát kínáljon. (Szintén idesorolandó az, ahogyan az asztalt az élvezet céljából megterítik, vagy a nagy lakomákon játszott asztali zene is; remek dolog, amikor a zene, egyszerű kellemes zsongásként, csupán arra szolgál, hogy az elméket megtartsa a vidámságra hangoltságban, és anélkül hogy kompozíciójára bárki a legcsekélyebb figyelemmel lenne, kedvező hátteret teremt az egymás mellett ülők kötetlen csevegéséhez). Ideszámítandó továbbá minden olyan játék, amelyben a résztvevőknek nincs más érdeke, mint hogy észrevétlenül múlassák az időt.
A szép művészet ellenben olyan megjelenítésmód, amely önmagáért véve célszerű, és noha cél nélkül való, mégis előmozdítja az elme erőinek kultúráját a társias megosztás érdekében.
Egy öröm általános megoszthatóságának már a fogalmában benne rejlik, hogy az ilyen öröm nem lehet az élvezet öröme, mely a puszta érzetből fakad, hanem a reflexió öröme kell hogy legyen; s ekképp az esztétikai művészetben, ha szép művészet, a reflektáló ítélőerőnek kell mértékadónak lennie, nem pedig az érzéki érzetnek.

45. § A szép művészet olyan művészet, amely egyszersmind természetnek látszik



A szép művészet minden alkotásánál tudatában kell lennünk, hogy művészet, nem pedig természet; ám az alkotás formájában rejlő célszerűségnek mégis annyira szabadnak kell látszania az önkényes szabályok minden kényszerétől, mintha az alkotás a puszta természet alkotása volna. Ez az érzés, hogy szabadság érvényesül megismerőképességeink játékában, mely játéknak egyúttal mégis célszerűnek kell lennie: ez az érzés az alapja annak az örömnek, amelyet egyedül lehetséges általánosan megosztani anélkül, hogy fogalmakon alapulna. A természet akkor volt szép, amikor egyszersmind művészetnek mutatkozott; a művészet pedig csak akkor nevezhető szépnek, ha tudatában vagyunk ugyan, hogy művészet, és mégis természetként mutatkozik számunkra.
Mert általában elmondható, mind a természeti, mind a művészeti széppel kapcsolatban, hogy szép az, ami a puszta megítélésben tetszik (nem pedig az érzéki érzetben, és nem is egy fogalom által). Mármost a művészetben mindenkor megvan egy meghatározott szándék valaminek a létrehozására. Ha azonban ez a szándék a puszta érzetre irányulna (tehát valami pusztán szubjektívre), s az örömnek ezt az érzetet kellene kísérnie, akkor az alkotás csak az érzéki érzés közvetítésével tetszene a megítélésben. Ha pedig a szándék egy meghatározott objektum létrehozására irányulna, úgy e szándék művészet által való megvalósulásakor az objektum csak fogalmak által tetszene. A művészet egyik esetben sem a puszta megítélésben tetszene, tehát nem szép, hanem mechanikus művészetként.
A szép művészet alkotásában tehát a célszerűségnek, jóllehet szándékos, nem szabad szándékosnak látszania; vagyis lehetségesnek kell lennie, hogy a szép művészetet természetnek tekintsük, noha eközben tudatában vagyunk, hogy művészet. A művészet alkotása pedig azáltaljelenik meg természetként, hogy bár a maximális pontossággal felel meg azoknak a szabályoknak, amelyek szerint egyedül lehet azzá, aminek lennie kell, de nem lelni fel benne kínos aprólékosságot, nem tűnik át rajta az iskolás forma, azaz nem mutatja nyomát annak, hogy a szabály ott lebegett a művész szeme előtt, és megbéklyózta elméjének erőit.

46. § A szép művészet a zseni művészete



A zseni az a tehetség (természeti adomány), amely a művészetnek a szabályt adja. S mivel maga a tehetség, mint a művész veleszületett produktív képessége, a természethez tartozik, ezért úgy is fogalmazhatnánk, hogy a zseni az a született elmebeli diszpozíció (ingenium), amely által a természet a művészetnek a szabályt adja.
Bárhogy álljon is a dolog ezzel a definícióval, függetlenül attól, hogy pusztán önkényes-e, vagy megfelel a zseni szóval szokásosan összekapcsolt fogalomnak (amit a következő paragrafusban tárgyalunk), annyit már előre be tudunk bizonyítani, hogy a szó itt alapul vett jelentése szerint szükségképpen a zseni művészetének kell tekinteni minden szép művészetet.
Minden művészet előfeltételez ugyanis szabályokat, melyek a nélkülözhetetlen alapot jelentik ahhoz, hogy egy művészetinek nevezendő alkotás lehetségesként jeleníttessék meg. A szép művészet fogalma azonban nem engedi meg, hogy az alkotás szépségéről szóló ítélet olyan szabályból vezettessék le, amelynek egy fogalom a meghatározó alapja, tehát hogy az ítélet az alkotás lehetségességének mikéntjéről való fogalmat tegye meg alapul. A szép művészet ennélfogva nem is tudja önmagának kigondolni a szabályt, amely szerint alkotását létre kell hoznia. De mert előzetes szabály híján egy alkotás mégsem nevezhető sohasem művészetnek, ezért a szubjektumbeli természetnek kell a szabályt adnia a művészetnek, mégpedig a szubjektum képességeinek hangoltsága által; vagyis a szép művészet csak a zseni alkotásaként lehetséges.
Ebből négy dolog válik láthatóvá. 1. A zseni: tehetség olyasvalaminek a létrehozására, amihez nem adható meghatározott szabály, nem pedig a jártassághoz tartozó képesség arra, ami valamilyen szabály szerint megtanulható; következésképp a zseni első tulajdonsága az eredetiség kell hogy legyen. 2. Mivel azonban létezhet eredeti értelmetlenség is, ezért a zseni alkotásának egyúttal mintának, vagyis példaszerűnek kell lennie; tehát az alkotásnak, mely maga nem születhet utánzásból, mások szemében mégis utánzásra méltónak kell lennie, azaz a megítélés etalonjául vagy szabályául szolgálnia. 3. Azseni maga nem tudja leírni vagy tudományosan bemutatni, hogy miképpen hozta létre alkotását, hanem mint természet adja a szabályt; s ezért az, aki az általa létrehozott alkotást zsenijének köszönheti, saját maga nem tudja, hogyan támadnak benne az ahhoz szükséges eszmék, és nem áll hatalmában az sem, hogy ilyen eszméket akár tetszés szerint, akár tervszerűen kigondoljon, s azokat olyan előírásokban ossza meg, amelyek képessé tehetnének másokat az övével azonos alkotások létrehozására. (Vélhetőleg ezért származik a zseni szó a „genius”-ból, melyen nem mást értünk, mint azt a sajátlagos, az embert születésétől fogva óvó és vezérlő szellemet, amelynek sugallatából amaz eredeti eszmék keletkeznek.) 4. A természet a zseni által nem a tudománynak írja elő a szabályt, hanem a művészetnek, s ennek is csak annyiban, amennyiben szép művészetnek kell lennie.

47. § A zseni fenti magyarázatának megvilágítása és igazolása



Abban mindenki egyetért, hogy a zseni szöges ellentétbe állítandó az utánzó szellemmel. Mivel mármost a tanulás nem egyéb, mint utánzás, ezért hiába az erre való legnagyobb képesség (kapacitás), ez mint tanulékonyság mégsem tekinthető zseninek. De még ha önállóan gondolkodik vagy költ is valaki, s nem pusztán felfogja, amit mások gondoltak, sőt még ha kitalál is egyet s mást a művészet és a tudomány számára: ez még mindig nem elegendő alap ahhoz, hogy az ilyen (gyakran jelentékeny) koponyát (mint azoknak a lapos főknek az ellentétét, akik sohasem képesek többre a puszta tanulásnál és utánzásnál) zseninek nevezzük; mert amit kigondolt, azt meg is lehetett volna tanulni, vagyis ugyanaz elérhető a szabályok szerinti kutatás és gondolkodás természetes útján haladva is, és nem különbözik specifikusan attól, ami utánzás révén kellő szorgalommal megszerezhető. így meg lehet tanulni mindazt, amit Newton a természetfilozófia elveiről szóló halhatatlan művében előad, bármilyen nagy koponya kellett is ezeknek az elveknek a felfedezéséhez; nem lehet viszont megtanulni azt, hogy hogyan kell szellemdúsan költeni, legyenek bármily alaposak a költészet számára szolgáló előírások és bármennyire kiválóak a költészet adta minták. Ennek az az oka, hogy míg Newton nemcsak önmagának, hanem mindenkinek be tudná mutatni, szemléletesen és követésre alkalmas módon, az általa megtett valamennyi lépést, a geometria első elemeitől a nagy és mély felfedezésekig, addig egy Homérosz vagy egy Wieland nem tudja elmondani, hogy fejében hogyan bukkantak elő és álltak össze a fantáziadús, de egyszersmind gondolatokban is gazdag eszmék, éspedig azért nem, mert erről magának sincs tudása, s így nem is taníthatja meg másoknak. A tudomány terén tehát a legnagyobb feltaláló is csak fokozatilag különbözik attól, aki fáradságosan utánoz és tanul, ám ugyanő specifikusan különbözik attól, akit a természet a szép művészet iránti adottsággal ruházott fel. Ez azonban nem jelenti azt, hogy azokat a nagy férfiakat, akiknek az emberi nem oly sokat köszönhet, kevesebbre kellene tartanunk, mint a természet kegyeltjeit, akik tehetséggel bírnaka szép művészethez. Az előbbiek tehetsége arra szolgál, hogy lehetővé tegye a megismerés egyre növekvő tökéletesedését, az ettől függő hasznok gyarapodását, valamint mások tanítását ugyanazon ismeretekre: és éppen ez az, ami nagyban kitünteti őket azokkal szemben, akik kiérdemlik a megtiszteltetést, hogy zseninek nevezzék őket. Mert az utóbbiak számára a művészet valahol véget ér, eljutván egy számára kijelölt, nem túlléphető határig, amelyet vélhetőleg már régen el is ért, s amely tovább nem bővíthető. Ezenkívül a zseni képessége nem is megosztható, hanem mindenki közvetlenül kaphatja csak a természet kezéből, s ezért a halállal el is vész, egészen addig, amíg a természet nem ruház fel ismét ugyanazzal az adottsággal valakit, akinek csupán egy példára lesz szüksége ahhoz, hogy tehetségét, melynek tudatában van, hasonló módon engedje hatni.
Mivel a művészetnek (mint szép művészetnek) a természeti adottságtól kell a szabályt kapnia, felmerül a kérdés, hogy miféle is ez a szabály. Nem lehet olyan szabály, amely formulában rögzítve előírásként szolgál, mert ez esetben a szépről alkotott ítélet meghatározható volna fogalmak szerint. A szabályt a létező alkotásból kell abszt- rahálni, mely alkotáson mások próbára tehetik saját tehetségüket, mintává, de nem másolásra, hanem utánzásra szolgáló mintává téve azt a maguk számára. Hogy ez miként lehetséges, azt nehéz megmagyarázni. A művész eszméi hasonló eszméket hívnak életre tanítványában, ha a természet őt is az elme erőinek hasonló arányával látta el. A szép művészetben ezért egyedül a minták lehetnek az eszközei annak, hogy a művészet átörökíttessék az utódokra; puszta leírások által ez nem volna lehetséges, különösen a beszélő művészetek körében nem; s még itt is csak azok az alkotások válhatnak klasszikussá, amelyek régi, holt, ma már csak a tanultak által őrzött nyelveken születtek.
Noha a mechanikus művészet mint a puszta szorgalom és megtanulás művészete és a szép művészet mint a zseni művészete nagyban különböznek egymástól, a szép művészetek közt még sincs egyetlen olyan sem, amelynek ne alkotná lényegi feltételét valami mechanikus, ami szabályok szerint megragadható és követhető, tehát valami iskolásán szabályos. Hiszen a szép művészetben el kell gondolni valamit mint célt, mert különben az alkotás nem volna a művészetnek tulajdonítható, hanem pusztán a véletlen műve lenne. Egy cél megvalósításához viszont meghatározott szabályok szükségeltetnek, melyektől az alkotó nem nyilváníthatja szabadnak magát. Mivel mármost a tehetség eredetisége a zseni karakterének egyik – de nem az egyetlen – lényegi eleme, ezért sekélyes elmék azt hiszik, hogy leginkább azzal mutatkozhatnak viruló zseniknek, ha elvetik minden szabály iskolás kényszerét; az ilyenek úgy vélik, hogy vadlovon jobban lehet parádézni, mint iskolázott lovon. A zseni csak gazdag anyaggal szolgálhat a szép művészet alkotásaihoz; az anyag megmunkálása és aforma iskola képezte tehetséget követel, hogy ennek alkalmazása megállhassa a helyét az ítélőerő előtt. Annál pedig nincs nevetségesebb, mint amikor valaki zseni módjára nyilatkozik és dönt még olyan dolgokban is, amelyek a leggondosabb észvizsgálódást igénylik; ilyenkor nem is tudjuk igazán, hogy kin mulassunk jobban, a kókleren-e, aki olyan ködfelhőt áraszt maga köré, amelyben nem lehet semmit sem distinkt módon megítélni, ám annál többet képzelődni, vagy a közönségen, mely naivul azt hiszi, hogy a belátásoknak ezt a mesterművét azért nem képes világosan megérteni, mert az új igazságok egész tömege zúdul rá, amihez képest a részletek bemutatása (szabatos magyarázatok és az alaptételek iskolásán szabályos vizsgálata által) csak kontárkodásnak tűnik számára.

48. § A zseninek az ízléshez való viszonyáról



A szép tárgyak szépségük szerinti megítéléséhez ízlés, magához a szép művészethez viszont, vagyis szép tárgyak létrehozásához, zseni szükségeltetik.
Ha a zsenit a szép művészethez való tehetségnek tekintjük (ami benne foglaltatik a szó tulajdonképpeni jelentésében), és ha e szempontból fel akarjuk bontani azokra a képességekre, amelyek ezt a tehetséget csakis együttesen alkothatják, akkor előzőleg pontosan meg kell határozni a különbséget a természeti szépség között, melynek megítélése csak ízlést igényel, és a művészeti szépség között, melynek lehetőségéhez – amelyre egy ilyen tárgy megítélésekor szintén tekintettel kell lenni – zseni szükségeltetik.
A természeti szépség egy szép dolog; a művészeti szépség egy dolog szép megjelenítése.
Hogy egy természeti szépséget mint ilyet ítélhessek meg, ehhez nem szükséges előzőleg fogalommal rendelkeznem arról, hogy a tárgynak miféle dolognak kell lennie, vagyis nem szükséges ismernem az anyagi célszerűséget (a célt); a megítélésben a puszta forma tetszik önmagáért véve, anélkül hogy a célt ismerném. Ha viszont a tárgy a művészet alkotásaként adott, és ilyenként ítélendő szépnek, akkor ehhez – mivel a művészet mindig előfeltételez egy célt az okban (és az ok kauzalitásában) – először alapul kell tétetnie egy fogalomnak arról, hogy a dolognak minek kell lennie; s mert a do- logbeli különféleségnek a dolog belső rendeltetésével mint céllal való összeillése a dolog tökéletességét jelenti, ezért a művészeti szépség megítélésében figyelembe kell venni egyszersmind a dolog tökéletességét is, ellentétben a természeti szépség (ilyenként való) megítélésével, ahol a tökéletességre vonatkozó kérdés egyáltalán nem merül fel. – A természet tárgyainak megítélésekor, különösképp az élő természeti tárgyak, például az ember vagy egy ló esetében rendszerint tekintetbe vétetik ugyan az objektív célszerűség is a tárgy szépségéről alkotandó ítélethez, ám ekkor az ítélet nem tisztán esztétikai többé, azaz nem puszta ízlésítélet. Ilyenkor a természet már nem úgy ítél- szik meg, ahogyan művészetként jelenik meg, hanem úgy, mint ami maga művészet (jóllehet az ember felett álló), és az esztétikai ítéletnek a teleológiai ítélet szolgál olyan alapzatául és feltételéül, amelyre az előbbinek tekintettel kell lennie. így például aki szépnek mond egy nőt, az valóban nem is gondol másra, mint hogy a természet az általa létrehozott alakban szépen jeleníti meg a női testben rejlő célokat; mert ilyenkor túl kell tekinteni a puszta formán, egy fogalomra, hogy ekképp a tárgy egy logikailag feltételezett esztétikai ítéletben gondoltassák el.
A szép művészet éppen a maga kiválóságát mutatja abban, hogy szépen ír le olyan dolgokat, amelyek a természetben rútak vagy nemtetszők volnának. A fúriáknak, a betegségeknek, a háború pusztításainak és hasonló ártalmasságoknak lehetséges nagyon szép leírása, sőt festményben való megjelenítése is. A rútságnak egyetlen olyan fajtája van csupán, amelyet nem lehet a természetnek megfelelően megjeleníteni anélkül, hogy meg ne semmisüljön minden esztétikai tetszés, tehát a művészeti szépség: nevezetesen az a fajta rútság, amely undort kelt. Mivel ugyanis ebben a különleges, merő képzeleten alapuló érzetben a tárgy mintegy úgyjelenítettik meg, mintha élvezetet akarna okozni, melyet viszont mi elhárítani igyekszünk, ezért érzetünkben a tárgy művészeti megjelenítése már nem különböztetik meg magának a tárgynak a természetétől, s ennélfogva az ilyen megjelenítést lehetetlen szépnek tartani. így a szobrászat, melynek alkotásaiban a művészetet szinte összetéveszteni a természettel, ki is zárta ábrázolásai köréből a rút tárgyak közvetlen megjelenítését, s ehelyett tetszetősen mutató allegóriákkal vagy attribútumokkal engedi megjeleníteni például a halált (egy szép géniuszban) vagy a hadibátorságot (Mars alakjában), tehát csak indirekt módon, az ész által való értelmezés közvetítésével, s nem a pusztán esztétikai ítélőerő számára.
Ennyit egy tárgy szép megjelenítéséről, amely tulajdonképpen csak egy fogalom ábrázolásának formája, mely által a fogalom általánosan megosztható lesz. – Ahhoz, hogy a szép művészet alkotása megkapja ezt a formát, pusztán ízlés szükségeltetik: a művész előzőleg a művészet vagy a természet számos példáján gyakorolja és teszi helyessé ízlését, hogy azután művét hozzá igazítsa, és a neki való megfelelés megannyi, gyakran vesződséges próbálkozása után meglelje végül azt a formát, amely eleget tesz az ízlésnek; e forma tehát nem sugallatból vagy az elme erőinek szabad nekilendüléséből jön létre, hanem lassú és aprólékos javítgatással, melynek a formát megfelelésbe kell hoznia a gondolattal, ám oly módon, hogy ez ne váljék kárára az elme erőinekjátékában érvényesülő szabadságnak.
Az ízlés azonban pusztán a megítélés képessége, nem pedig produktív képesség, s ami az ízlés szerint való, az ettől még nem szükségképpen a szép művészet műve; hiszen tartozhat a hasznos és a mechanikus művészethez, sőt akár a tudományhoz is, olyan alkotásként, amely meghatározott – megtanulható, majd pontosan követendő – szabályok szerint jön létre. Ez esetben pedig a tetszetős forma, melyet egy ilyen alkotás kap, csak eszköz valaminek a megosztására, és mintegy a kivitelezés modora, mely kivitelezés tekintetében a létrehozó bizonyos mértékig szabad marad, noha egyébként egy meghatározott cél köti. így egy asztal megtérítésétől vagy akár egy erkölcsi értekezéstől, sőt még egy prédikációtól is egyaránt elvárjuk, hogy magán viselje a szép művészet formáját, de úgy, hogy eközben ne tűnjék mesterkéltnek; ám az efféle dolgokat ettől még nem nevezzük a szép művészet műveinek. Ide sorolunk viszont egy költeményt, egy zeneművet, egy képtárat és hasonlókat; és itt, azokban az alkotásokban, amelyek a szép művészet művei akarnak lenni, gyakran látni hol zsenit ízlés nélkül, hol ízlést zseni nélkül.

49. § Az elme azon képességeiről, amelyek a zsenit alkotják



Bizonyos alkotásokról, melyektől azt várjuk el, hogy legalább részben szép művészetnek mutatkozzanak, azt mondjuk: szellem nélküliek; jóllehet ami az ízlést illeti, nem találni bennük semmi kifogásolnivalót. Egy költemény lehet igen csinos és elegáns, de szellem nélkül való. Egy történet lehet pontos és jól felépített, de szellem nélkül való. Egy ünnepi beszéd lehet alapos és egyúttal ékesszóló, de szellem nélkül való. Némely beszélgetés, noha szórakoztató, mégis szellem nélkül való. Még egy fehérnépről is mondhatjuk, hogy bár szemrevaló, jóbeszédű és takaros, de nincs benne szellem. Mit is értünk hát ilyenkor szellemen?
A szellem, esztétikai jelentésében véve, a megelevenítő elv az elmében. Az pedig, ami által ez az elv a lelket megeleveníti – az anyag, melyet ehhez használ –,  nem más, mint ami az elme erőit célszerű módon lendületbe hozza, vagyis olyan játékba, amely önmagát tartja fenn, s evégből felfokozza magukat az erőket.
Azt állítom mármost, hogy a szóban forgó elv az esztétikai eszmék ábrázolásának képessége; esztétikai eszmén pedig a képzelőerő olyan megjelenítését értem, amely arra késztet, hogy sok mindent gondoljunk, de amellyel egyetlen meghatározott gondolat, azaz egyetlen fogalom sem lehet adekvát, s amelyet ennélfogva semmilyen nyelv nem képes teljesen elérni és érthetővé tenni. – Jól látható, hogy az esztétikai eszme az ellenpárja (pendant-jz) az észeszmének, amely, épp fordítva, olyan fogalom, amellyel semmilyen szemlélet (a képzelőerő semmilyen megjelenítése) nem lehet adekvát.
A képzelőerőnek ugyanis (mint produktív megismerőerőnek) nagy hatalma van abban, hogy mintegy másik természetet alkosson abból az anyagból, amelyet a valóságos természet kínál neki. Képzelőerőnkkel eljátszunk, ahol a tapasztalatot túlságosan hétköznapinak találjuk; sőt át is alakítjuk a tapasztalatot, mégpedig egyfelől ugyan mindig analóg törvények szerint, de másfelől olyan elvek szerint is, amelyek magasabban, az észben találhatók (és számunkra éppoly természetesek, mint azok, amelyek szerint az értelem az empirikus természetet felfogja). Eközben szabadnak érezzük magunkat az asszociáció törvényétől (mely a képzelőerő empirikus használatát irányítja), mert bár a természet e törvény szerint szolgáltat anyagot számunkra, mi valami egészen mássá tudjuk ezt alakítani, olyasvalamivé, ami meghaladja a természetet.
A képzelőerő ilyesfajta megjelenítéseit részint azért nevezhetjük eszméknek, mert legalábbis törekszenek valami felé, ami túl van a tapasztalat határán, s ily módon észfogalmak (intellektuális eszmék) ábrázolásához igyekeznek közelíteni, ami az objektív realitás látszatát adja nekik; részint pedig – és főképpen – azért, mert velük, mint belső szemléletekkel, egyetlen fogalom sem lehet teljesen adekvát. A költő vállalkozik arra, hogy megérzékítse a láthatatlan lényekről való észeszméket, a megboldogultak birodalmát vagy a pokol országát, az örökkévalóságot, a teremtést és hasonlókat, de vállalkozik arra is, hogy azt, amire a tapasztalatban van ugyan példa, így a halált, az irigységet és minden bűnt, valamint a szerelmet, a dicsőséget és más efféléket, képzelőereje segítségével – mely az ész előjátszását követi egy legnagyobbnak az elérésében – olyan teljességben tegye érzékletessé, amilyenre viszont már nem találni példát a természetben; és tulajdonképpen a költészet az, ahol az esztétikai eszmék képessége a maga egész nagyságában megmutatkozhat. Am ez a képesség, egyedül önmagáért tekintve, voltaképpen csak egy tehetség (a képzelőerőé).
Mármost amikor egy fogalomhoz a képzelőerőnek egy olyan megjelenítése társul, amely, habár a fogalom ábrázolásához tartozik, egyedül önmagáért véve mégis annyi mindent késztet elgondolnunk, hogy ez sohasem fogható egybe egy meghatározott fogalomban, s amely így magát a fogalmat esztétikai módon határtalanul kibővíti: ilyen esetben a képzelőerő teremtő, és mozgásba hozza az intellektuális eszmék képességét (az észt), hogy így egy megjelenítés késztetésére oly sok mindent gondoljunk, hogy ez, noha az illető tárgy fogalmához tartozik, több annál, mint ami a megjelenítésben felfogható és distinktté tehető.
Azokat a formákat, amelyek nem magának egy adott fogalomnak az ábrázolását alkotják, hanem, a képzelőerő mellékmegjelenítéseiként, csak a fogalommal összekapcsolódó következményeket és a fogalomnak más fogalmakkal való rokonságát fejezik ki, egy tárgy (esztétikai) attribútumainak nevezzük, mégpedig egy olyan tárgy attribútumainak, amelynek fogalma mint észeszme nem ábrázolható adekvát módon. így Jupiter sasmadara, karmai közt a villámmal, az ég hatalmas királyának, a páva pedig az ég pompázatos királynőjének az attribútuma. Az esztétikai attribútumok a logikai attribútumoktól eltérően nem azt jelenítik meg, ami a teremtés fenségességéről és magasztosságáról való fogalmainkban rejlik, hanem valami mást, ami a képzelőerőnek ösztönzést ad arra, hogy kiterjedjen rokon megjelenítések egész tömegére, melyek késztetésére többet gondolunk, mint ami egy szavak által meghatározott fogalomban kifejezhető; s így egy esztétikai eszmét adnak, mely amaz észeszmének a logikai ábrázolás helyett szolgál, de tulajdonképpen arra, hogy az elmét megelevenítse, kilátást nyitván számára rokon megjelenítések beláthatatlan mezejére. A szép művészetek közül nemcsak a festészet és a szobrászat jár el így (ahol az attribútum elnevezést használni szokás), hanem a műveit éltető szellemet a költészet és az ékesszólás is csupán a tárgyak esztétikai attribútumaiból veszi, melyek a logikaiakhoz csatlakoznak, s lendületbe hozzák a képzelőerőt, hogy többet gondoljunk, noha nem kifejtve, mint ami egy fogalomban, s így egy meghatározott nyelvi kifejezésben egybefogható. – A rövidség kedvéért itt csak néhány példára szorítkozhatom.
Amikor a Nagy Király úgy fejezi ki magát egyik költeményében, hogy „Hadd tűnjünk ki az életből zúgolódás és sajnálkozás nélkül, jótéteményekkel halmozva el még a világot, midőn hátrahagyjuk. Pályáját befutván így terjeszt még enyhe fényt a Nap az égre; s utolsó sugarait a légbe bocsátva az utolsókat sóhajtja a világ javáért”, akkor ezzel a még az élet végén sem szűnhető világpolgári érzület észeszméjét egy attribútum által eleveníti meg, amelyet a képzelőerő (emlékezvén egy elmúló nyári nap minden kellemességére, ahogyan azt egy derűs este az elmében felidézi) ehhez a megjelenítéshez társít, s amely egy sereg olyan érzetet és mellékmegjelenítést ébreszt, amelyekre nem található kifejezés. Fordított esetben akár egy intellektuális fogalom is szolgálhat az érzékek megjelenítésének attribútumául, az érzékin-túlinak az eszméje által elevenítve meg ezt a megjelenítést; de csak akkor, ha ehhez egy, az érzékin-túli tudatával szubjektíve összekapcsolódó esztétikai mozzanat használtatik. Egy költő így fogalmaz például egy szép reggel leírásában: „a napfény úgy áradt elő, miként erényből árad a nyugalom”. Az erény tudata, már akkor is, ha csak belegondoljuk magunkat egy erényes ember helyébe, fenséges és megnyugtató érzések sokaságát árasztja szét az elmében, s határtalan kilátást enged egy boldog jövőre, melyet egyetlen olyan kifejezés sem ér el teljesen, amely egy meghatározott fogalomnak felel meg.[26]
Egyszóval az esztétikai eszme a képzelőerőnek az a valamely adott fogalomhoz társított megjelenítése, amellyel a képzelőerő szabad használatában a részmegjelenítések olyan különfélesége kapcsolódik össze, hogy erre nem találni egy meghatározott fogalmat jelölő kifejezést; tehát olyan megjelenítés, amely a nyelvet mint puszta betűt szellemmel itatja át, s egy fogalomhoz sok minden megnevezhetet- lent késztet hozzágondolnunk, aminek érzése a megismerőképességeket elevenné teszi.
A képzelőerő és az értelem tehát az elme azon erői, amelyek egyesülése (bizonyos viszonyban való egyesülése) zzsenit alkotja. De mert míg a megismerés végett való használatában a képzelőerő az értelem kényszere alatt áll, és alá van vetve annak a korlátozásnak, hogy megfeleljen az értelmi fogalomnak, addig az esztétikai használatban azzal a szabadsággal rendelkezik, hogy a fogalommal való összhangon túl keresetlen módon még gazdag kidolgozatlan anyagot is szolgáltasson az értelemnek, olyan anyagot, amelyre az értelem a maga fogalmában nem volt tekintettel, de amelyet most az értelem, ha nem is annyira objektíve, megismerés céljából, mint inkább szubjektíve, a megismerőerők aktiválása érdekében s ennyiben tehát közvetve mégiscsak ismeretek végett alkalmaz: ezért a zseni tulajdonképpen abban a szerencsés – semmilyen tudomány által nem megtanítható és semmiféle szorgalommal nem megtanulható – viszonyban áll, hogy egyfelől egy adott fogalomhoz eszméket talál, másfelől pedig ezekhez az eszmékhez megleli azt zkifejezést, amely által az elmének az eszmék kiváltotta szubjektív hangoltsága mint egy fogalom velejárója másokkal megosztható. Az utóbbi tehetség voltaképpen az, amit szellemnek hívunk; mert kifejezni és általánosan megoszthatóvá tenni a megne- vezhetetlent, mely egy bizonyos megjelenítésnél az elme állapotában fellép: ez – történjék a kifejezés akár a nyelvben, akár a festészetben, akár a plasztikában – megköveteli a képességet a képzelőerő gyorsan tovatűnő játékának felfogására és egy olyan fogalomba való egyesítésére, amely a szabályok kényszere nélkül megosztható (s amely éppen ezért eredeti, és egyúttal egy új szabályt tár fel, melyet nem lehetett kikövetkeztetni előzőleg meglévő elvekből vagy példákból).
*
Ha ezen elemzések után visszatekintünk a zseniről adott fenti magyarázatra, úgy először azt látjuk, hogy a zseni a művészethez, nem pedig a tudományhoz való tehetség, mely utóbbinak az eljárásait előzetesen adott és distinkt módon ismert szabályoknak kell meghatározniuk; másodszor azt, hogy a zseni mint művészeti tehetség előfeltételezi az alkotásról mint célról való meghatározott fogalmat, tehát az értelmet, de úgyszintén előfeltételezi egy (jóllehet meghatározatlan) megjelenítését az anyagnak, vagyis a szemléletnek a fogalom ábrázolása érdekében, tehát a képzelőerő bizonyos viszonyát az értelemhez; harmadszor azt, hogy a zseni nem annyira abban mutatkozik meg, hogy a kitűzött célt egy meghatározott/ögű/műf ábrázolva viszi véghez, mint sokkal inkább esztétikai eszmék előadásában vagy kifejezésében, mely eszmék gazdag anyagot tartalmaznak ama szándékhoz, tehát hogy a zseniben a képzelőerő úgy jelenik meg, mint ami egyfelől szabad a szabályok minden irányításától, másfelől mégis célszerű az adott fogalom ábrázolása vonatkozásában; s végül negyedszer azt, hogy a keresetlen és szándék nélküli szubjektív célszerűség, mely a képzelőerőnek az értelem törvényességével való szabad összhangjában érvényesül, e két képesség olyan arányát és hangoltságát előfeltételezi, amilyet nem eredményezhet semmiféle szabálykövetés, sem a tudomány, sem a mechanikus utánzás szabályainak követése, hanem pusztán a szubjektum természete hozhatja létre.
Ezen előfeltételek szerint a zseni: egy szubjektum természeti adottságának mintaszerű eredetisége megismerőképességeinek szabad használatában. Ily módon egy zseni alkotása (aszerint, ami benne a zseninek, nem pedig a lehetséges megtanulásnak vagy az iskolának tulajdonítandó) nem utánzásra való példa – hiszen az alkotás utánzásakor veszendőbe menne, amit a mű a zseninek köszönhet, és ami szellemét alkotja –,  hanem követésre szolgáló példa egy másik zseni számára, akiben az alkotás felébreszti saját eredetiségének érzését, arra indítván őt, hogy a szabályok kényszerétől való szabadságot úgy valósítsa meg a művészetben, hogy ezzel maga a művészet új szabályt kapjon, tehetsége pedig ezáltal mintaszerűnek mutatkozzék. De mivel a zseni, mint a természet kegyeltje, ritkaságszámba menőjelen- ség, így példája iskolát teremt más jó koponyák számára, akik módszeresen tanulhatnak a szellem amaz alkotásaiból és ezek sajátosságaiból bizonyos fokig kivonható szabályok szerint, s akik számára a szép művészet ennyiben utánzás, melynek a természet egy zseni által adott szabályt.
Ez az utánzás azonban majmolássá lesz, ha a tanítvány mindent lemásol, beleértve azt is, amit a zseni csupán azért volt kénytelen meghagyni alaktalanságában, mert eltüntetésével az eszme gyengült volna. Az efféle bátorság egyedül a zseninél érdem, sőt a zsenihez illik is egy bizonyos kifejezésbeli merészség és általában a közönséges szabályoktól való némi eltérés; viszont ez semmiképp sem utánzásra méltó, hanem önmagában véve mindig hiba marad, amelyet igyekezni kell eltüntetni, de amelyre a zseninek mintegy privilégiuma van, mivel ha aggályoskodó óvatossággal járna el, úgy ezt az szenvedné meg, ami szellemi lendületében utánozhatatlan. A majmolásnak egy másik fajtája a modorosság, mely azokra jellemző, akik pusztán az általában vett sajátszerűséget (az eredetiséget) majmolják, hogy így minél jobban eltávolodjanak az utánzóktól, ám eközben nem rendelkeznek azzal a tehetséggel, hogy egyúttal mintaszerűt alkossanak. – Jóllehet az előadandó gondolatok összeállításának két módja (mo- dusz) van, nevezetesen a modor (modus aestheticus) és a módszer (modus logicus), melyek abban különböznek egymástól, hogy míg az előbbi számára kizárólag az ábrázolásbeli egységnek az érzése az irányadó, addig az utóbbi ezen egység tekintetében meghatározott elveket követ, amiért is a szép művészetre egyedül az előbbi érvényes; de modorosnak csak akkor nevezünk egy művészeti alkotást, ha benne az eszme előadása a különlegességet célozza, s nem felel meg magának az eszmének. A finomkodó (preciőz), cikornyás és affektált előadásmód, mely csupán különbözni akar a közönségességtől – ám híján van a szellemnek –,  annak az embernek a viselkedéséhez hasonlít, aki, mint mondani szokás, szerelmes a saját hangjába, vagy aki úgy járkál fel s alá, mintha színpadon mozogna, hogy megbámulják; és az ilyesmi mindig kontárról árulkodik.

50. § A zseninek és az ízlésnek a szép művészet alkotásaiban való összekapcsolódásáról



Ha az a kérdés, hogy a szép művészet alkotásaiban mi a lényegesebb, az-e, hogy zseni mutatkozzék bennük, vagy az, hogy ízlés, úgy ez annyit tesz, mint azt kérdezni, hogy vajon a képzelet vagy az ítélőerő számít-e inkább. Mivel mármost a benne megjelenő zseni tekintetében egy művészeti alkotás inkább szellemdúsnak nevezendő, szépnek viszont egyedül az ízlés tekintetében tartható, ezért az ízlés, legalábbis mint elengedhetetlen feltétel (conditio sine qua non) a legfontosabb, amit a művészet mint szép művészet megítélésekor figyelembe kell venni. Az eszmékben való gazdagságot és eredetiséget a szépség nem igényli annyira szükségszerűen; nagyon is szükséges viszont, hogy a képzelőerő a maga szabadságában megfelelésben legyen az értelem törvényszerűségével. Mert ha a képzelőerő szabadsága nem ismer törvényeket, úgy minden gazdagsága csak értelmetlenséget eredményez; és az ítélőerő az a képesség, amely a képzelőerőt hozzáigazítja az értelemhez.
Az ízlés tehát, miként az ítélőerő általában véve, fegyelmezi (vagy neveli) a zsenit: szárnyait alaposan megnyirbálva kifinomulttá és csiszolttá teszi, de egyúttal irányítja is, merre és meddig terjeszkedjék, hogy célszerű maradjon; s világosságot és rendet vivén a gondolatok teljébe, az eszméket tartóssá teszi, képessé arra, hogy nem szűnő és egyben általános tetszést élvezzenek, hogy mások kövessék őket, és hogy szakadatlanul előrehaladó kiművelés tárgyai legyenek. Ha tehát a két tulajdonság egy alkotáson belül ütközik egymással, és valamit fel kell áldozni, akkor ennek az áldozatnak inkább a zseni oldalán kell megtörténnie; az ítélőerő, mely a szép művészet dolgaiban saját elvek szerint dönt, inkább engedi, hogy a képzelőerő szabadsága és gazdagsága rövidüljön meg, mintsem hogy az értelem szenvedjen kárt.
A szép művészethez tehát képzelőerő, értelem, szellem és ízlés szükségeltetik.[27]

51. § A szép művészetek felosztásáról



A szépséget általában véve, legyen akár természeti, akár művészeti szépség, esztétikai eszmék kifejeződésének nevezhetjük. A különbség csak az, hogy míg a szép művészetnél az objektumról való fogalomnak kell kiváltania az eszmét, addig a szép természetnél az adott szemléletről való puszta reflexió elégséges ahhoz – annak fogalma nélkül, hogy a tárgynak minek kell lennie –,  hogy felkeltse és meg- oszthatóvá tegye az eszmét, amelyet az objektumban kfejeződni látunk.
Tehát ha fel akarjuk osztani a szép művészeteket, akkor ehhez, legalábbis kísérletképpen, nem választhatunk kényelmesebb elvet, mint a művészet analógiáját azzal a kifejezésmóddal, amelyet az emberek a beszédben alkalmaznak a lehető legtökéletesebb megosztha- tóság érdekében, vagyis azért, hogy ne pusztán fogalmaikat, hanem érzeteiket is megosszák egymással.[28]– Az ilyen kifejezésnek három eleme van: a szó, a taglejtés és a tónus (artikuláció, gesztikuláció és moduláció). Csak a kifejezés e három fajtájának összekapcsolásával éri el a beszélő a teljes oszthatóságot. Mert ily módon a gondolat, a szemlélet és az érzet egyidejűleg és egyesülten adható át másoknak.
A szép művészeteknek tehát csak három fajtája van: a beszélő művészetek, a képzőművészetek és az érzetek (mint külső érzéki benyomások) játékának a művészete. Ezt a felosztást dichotomikusan is megoldhatnánk, oly módon, hogy a szép művészetet először a gondolatok, illetve a szemléletek kifejezésének művészetére bontanánk, majd az utóbbit ismét kettéválasztanánk a szemléleteket a puszta forma, illetve az anyag (az érzet) szerint kifejező művészetre. Ez azonban túlságosan absztraktul mutatna, és kevésbé felelne meg a közönséges fogalmaknak.
	A beszélő művészeteket az ékesszólás és a költészet alkotja. Az ékesszólás annak művészete, hogy egy ügyet, mely az értelemre tartozik, a képzelőerő szabad játékaként vezessenek elő; a költészet az a művészet, ahol a képzelőerő szabad játékát az értelem ügyeként űzik.



A szónok tehát bejelent egy ügyet, és a hallgatók szórakoztatása végett úgy adja elő, mintha eszmékkel való pusztajáféfe lenne. A költő viszont pusztán az eszmékkel való szórakoztató játékot ígéri, ám ebből mégis ugyanannyit hoz ki az értelem számára, mintha egyedül az értelem ügyét akarta volna szolgálni. Bár a két megismerőképesség, miközben az egyik nem nélkülözheti a másikat, nem is egyesíthető kényszer és kölcsönös csorbulás nélkül, mindazonáltal érzékiség és értelem összekapcsolódásának és harmóniájának mégis olyannak kell látszania, mintha szándékolatlan volna, mintha a két képesség magától illeszkednék egymáshoz – máskülönben nem jön létre szép művészet. Ezért el kell kerülni minden mesterkéltséget és kínos aprólékosságot. A szép művészetnek ugyanis két értelemben is szabad művészetnek kell lennie: először úgy, hogy nem bérért végzett tevékenység, nem egy kikényszeríthető, meghatározott mérce szerint megítélhető és megfizethető munka, másodszor pedig úgy is, hogy az elme kielégítve és inspirálva érzi magát tevékenységében, miközben nemcsak a bérre, de semmilyen más célra sem tekint.
A szónok tehát egyfelől olyasvalamivel szolgál, amit nem ígér, nevezetesen a képzelőerő szórakoztató játékával, másfelől azonban kevesebbet is ad annál, amit ígért, s ami mégiscsak a bejelentett ügyhöz tartoznék, ti. az értelem célszerű foglalkoztatásánál. A költő ellenben keveset ígér, az eszmékkel való puszta játékot jelenti be, de olyasvalamit teljesít, ami már egy ügyhöz méltó, amennyiben játszva nyújt táplálékot az értelemnek, s képzelőerejével életet ad az értelem fogalmainak. Alapjában véve tehát a szónok kevesebbet, a költő viszont többet teljesít, mint amit ígér.
	A képzőművészeteket, melyek az eszméket az érzéki szemléletben fejezik ki – tehát nem a puszta képzelőerő szavak által kiváltható megjelenítéseivel –,  az érzéki igazság művészetére és az érzéki látszat művészetére oszthatjuk fel: az előbbi a plasztika, az utóbbi zfestészet. Mindkettő térbeli alakokat alkotva fejez ki eszméket, de a plasztika alakjai két érzék, a látás és a tapintás számára hozzáférhetők (habár az utóbbi számára nem a szépség szempontjából), a festészet alakjait viszont csak a látással lehet érzékelni. Az esztétikai eszme (archetypon, őskép) mindkét művészet számára a képzelőerőben szolgál alapul, de az alak, mely az esztétikai eszme kifejeződése (ektypon, utókép), vagy testi kiterjedésében adott (ahogyan maga a tárgy létezik), vagy azon mód szerint, ahogyan ez a testi kiterjedés a szemben leképeződik (a síkban való megjelenése szerint); az előbbi eseten belül pedig vagy egy valóságos célra való vonatkozás, vagy csupán ennek látszata tétetik a reflexió feltételévé.



A plasztikához mint a szép képzőművészetek első fajtájához a szobrászat és az építészet tartozik. Az előbbi aszerint adja testi ábrázolását a dolgokról való fogalmaknak, ahogyan a dolgok a természetben létezhetnének (ám ezt, szép művészet lévén, az esztétikai célszerűségre való tekintettel teszi), az utóbbi pedig úgy jár el, hogy olyan dolgok fogalmait, amelyek csak a művészet által lehetségesek, s amelyek formájának nem a természet, hanem egy önkényes cél szolgál meghatározó alapjául, e célzatnak megfelelően, de egyszersmind esztétikailag célszerű módon ábrázolja. Az építészet esetében a művészeti tárgy egy bizonyos használata a legfontosabb, és az esztétikai eszmékre nézve ez a használat korlátozó feltételt jelent. A szobrászatban az esztétikai eszmék puszta kifejezése a fő szándék. így van ez az emberek, istenek, állatok stb. szobraival, míg a templomok, a nyilvános gyűlések számára szolgáló díszes épületek, valamint a lakások, a megemlékezésül emelt diadalívek, oszlopok, kenotáfiumok és hasonlók az építészethez tartoznak. Sőt ide számíthatunk mindenféle háztartási felszerelést is (az asztalosok munkáit és hasonló használati eszközöket), lévén az alkotásnak egy bizonyos használatra való megfelelése az, ami egy építmény lényegét adja. Ellenben egy szobor, amely csupán megszemlélendő, s amelynek önmagáért véve kell tetszenie, testi ábrázolásként a természet puszta utánzata, de az utánzás az esztétikai eszmékre való tekintettel történik; s ezért itt az érzéki igazságnak nem szabad olyan messzire mennie, hogy a szobor megszűnjék művészetként és az önkény alkotásaként megjelenni.
A képzőművészetek második fajtáját alkotó festészetet, mely eszmékkel művészileg összekapcsolva ábrázolja az érzéki látszatot, a természet szép képi bemutatásának művészetére és a természeti alkotások szép összeállításának művészetére osztanám fel. Az előbbi volna a tu- lajdonképpenp/öfözef, az utóbbi pedig a díszkertészet. Mert az előbbi csak a testi kiterjedés látszatával szolgál, míg az utóbbi a testi kiterjedést az igazság szerint adja ugyan, de csupán látszatát nyújtja annak, hogy amit összeállít, az más célokra is használható volna azon kívül, hogy a képzelet eljátsszék a formák szemlélésekor.* A díszkertészet ugyanazzal a különféleséggel díszíti a teret, amelyet a természet is nyújt a szemléletnek (füvekkel, virágokkal, fákkal és bokrokkal, sőt patakokkal, tavakkal, dombokkal és völgyekkel is), csak ezeket másként és bizonyos eszméknek megfelelően állítja össze. De a testi dolgok szép összeállítása éppúgy csak a szem számára adott, mint a festészet; a tapintás érzéke nem alkothat szemléleti megjelenítést egy ilyen formáról. A tágabb értelemben vett festészethez sorolnám még a szobák tapétákkal, kárpitokkal és különböző szép, pusztán látványul szolgáló bútordarabokkal való ékesítését, valamint az ízlés szerint való öltözködés művészetét (gyűrűkkel, szelencékkel stb.). Hiszen egy díszes ünnepség résztvevői számára egy gazdag virágágy vagy egy ékességekkel pompázó szoba (beleértve a hölgyek cicomáját is) egyfajta festményt alkot, amely, akárcsak a tulajdonképpeni jelentésben vett, nem a történelem vagy a természetismeret tanításának szándékával születő festmények, pusztán megtekintésre való, s ekképp arra szolgál, hogy a képzelőerőt megtartsa az eszmékkel való szabad játékban, és meghatározott cél nélkül foglalkoztassa az esztétikai ítélőerőt. Bármily eltérő legyen is, mechanikailag nézve, mindezen díszes holmik elkészítésének a módja, és bármennyire különböző művészetek szükségeltessenek is hozzájuk, az ízlésítélet, melyet az ilyen művészetben meglévő szépségről alkotunk, ennyiben mégis ugyanolyan módon van meghatározva, hiszen csak a formákat kell megítélni (tekintet nélkül valamilyen célra), úgy, ahogyan külön-külön vagy összeállítva kínálkoznak a szemnek, és azon hatás szerint, amelyet a képzelőerőre gyakorolnak. – Azt pedig, hogy a képzőművészetet analógia szerint a beszélést kísérő taglejtéssel kapcsoljuk össze, az igazolja, hogy a művész szelleme az alakokkal testi kifejezését adja annak, amit gondolt, és ahogy gondolta, s mintegy mimikusan beszélteti magát a dolgot; szokásos játéka fantáziánknak, hogy az élettelen dolgoknak, formájuk szerint, egy belőlük beszélő szellemet tulajdonít.
	Az érzetek szép játékának művészete (a külsőleg kiváltott érzeteké), melyben e játéknak mégis egyszersmind általánosan megoszthatónak kell lennie, csak azzal az aránnyal lehet kapcsolatos, amely az adott érzetet felfogó érzék hangoltságának (feszültségének) különböző fokai közt érvényesül, vagyis az illető érzék tónusával; és a szónak ebben a tág értelmében a hallás és a látás érzeteinek művészi játékára osztható fel, azaz a zenére és a színek művészetére. – Figyelemre méltó, hogy ez a két érzék, azon a benyomások iránti fogékonyságon túl, amely ahhoz szükséges, hogy a külső tárgyakról e benyomásokon keresztül fogalmakhoz juthassunk, képes még egy ezzel összekapcsolódó különös érzetre is, melyről nem állapítható meg egyértelműen, hogy az érzéken vagy a reflexión alapul-e; és megjegyzendő az is, hogy ez az affektibilitás olykor hiányozhat, habár máskülönben az érzék, ami az objektumok megismerése végett való használatát illeti, egyáltalán nem hiányos, sőt akár kiváltképp finom is lehet. Nem tudjuk tehát bizonyossággal megmondani, hogy egy szín vagy egy hang pusztán kellemes érzet-e, vagy pedig már önmagában véve az érzetek szép játéka, s ekként az esztétikai megítélésben a forma feletti tetszést eredményezi. Ha meggondoljuk, hogy a fény-, illetve levegőrezgések gyorsasága valószínűleg messze meghaladja azon képességünket, hogy közvetlenül az észleléskor megítéljük az idő rezgések általi tagolódásának arányosságát, akkor azt kellene hinnünk, hogy csupán e rezgések testünk rugalmas részeire gyakorolt hatását érzékeljük, a rezgések által keletkező időtagolódást viszont egyáltalán nem vesszük észre, és nem is vonjuk be a megítélésbe; ez pedig azt jelentené, hogy a színekkel és hangokkal csak kellemesség kapcsolódhat össze, s nem lehet szó kompozíciójuk szépségéről. Ha azonban először meggondoljuk azt, hogy a zene esetében lehetséges matematikailag megközelíteni a rezgések arányát és ennek megítélését, a színek különbözőségét pedig, ahogyan az rendjén való, ennek analógiájára ítéljük meg, továbbá ha másodszor figyelembe vesszük, hogy találni embereket, bár csak ritkán, akik, hiába van a lehető legjobb látásuk és a lehető legélesebb hallásuk, mégsem tudnak színeket, illetve hangokat megkülönböztetni, valamint hogy azok számára, akik ilyen megkülönböztetésre képesek, egy megváltozott minőség észlelése (tehát nem pusztán az érzet erősségének megváltozásáé) a színskálán és a hanglétrán szereplő különböző feszültségi fokoknak megfelelően határozódik meg, s végül hogy az utóbbiak száma megragadható különbségek szerint van meghatározva: akkor bizony arra kényszerülünk, hogy a szín- és hangérzeteket ne puszta érzéki benyomásnak tartsuk, hanem úgy tekintsük, mint a sok érzet játékában érvényesülő forma megítélésének hatását. A zene alapjának megítélésével kapcsolatos két vélekedés közti különbség a definíció szempontjából azzal jár, hogy a zenét vagy a hallás érzeteinek szép játékaként kell magyarázni – ahogyan mi tettük –,  vagy pedig kellemes érzetek játékának kell nyilvánítani. A zene csak az első magyarázatmód szerint jeleníthető meg teljes egészében szép művészetként, a második szerint (legalábbis részben) kellemes művészetnek minősül.




52. § A szép művészetek egyazon alkotásban való összekapcsolódásáról



Az ékesszólás összekapcsolódhat mind szubjektumainak, mind tárgyainak festői ábrázolásával egy színdarabban, a költészet a zenével a dalban, a dal a festői (színpadi) ábrázolással egy operában, a zene mint az érzetekjátéka az alakok játékával a táncban és így tovább. Lehetséges az is, hogy a fenséges ábrázolása, amennyiben a szép művészethez tartozik, verses szomorújátékban, tankölteményben vagy oratóriumban egyesüljön a szépséggel. Az ilyen összekapcsolódásokban a szép művészet még művészibb; az viszont már kétségbevonható ezen esetek némelyikében, hogy a szép művészet egyszersmind szebb is lesz-e (hiszen a tetszés oly különféle fajtái keresztezik egymást). De a szép művészetben a lényeget mindig a forma jelenti, mely célszerű a megfigyelés és a megítélés számára; ekkor az öröm kultúra is egyben, s a szellemet eszmékre hangolja, fogékonnyá téve őt ezáltal további ilyen örömökre és eszmékkel való foglalatoskodásra. Ahol ellenben az érzet anyaga a lényeges (a vonzó inger vagy a felindulás), ott pusztán az élvezet számít, mely nem hagy maga után semmit az eszmében, a szellemet tompává teszi, a tárgyat egyre inkább undort keltővé, az elmét pedig – az ész ítélete szerint célellenes hangoltságának tudata által – önmagával elégedetlenné és rosszkedvűvé.
Ez utóbbi válik végül sorsává a szép művészeteknek akkor, ha nem hozatnak közeli vagy távoli kapcsolatba morális eszmékkel, melyek egyedül képesek önálló tetszést maguk után vonni. Ha ez nem történik meg, akkor a szép művészet puszta unaloműzésül szolgál, melynek az ember annál erősebben érzi szükségét, minél inkább átadja magát neki, úgy próbálván elűzni az elme saját magával való elégedetlenségét, hogy közben még haszontalanabbnak érzi magát, és még elégedetlenebbé válik magával. Az előbbi szándékhoz általában véve a természeti szépségek a legmegfelelőbbek, ha korán szokásunkká válik, hogy megfigyeljük, megítéljük és csodáljuk őket.

53. § A szép művészetek esztétikai értékének összehasonlítása



Valamennyi szép művészet közt a legmagasabb rang a költészetet illeti meg (mely csaknem teljesen a zseniből ered, és a legkevésbé hagyja magát előírások vagy példák által irányítani). A költészet kibővíti az elmét azzal, hogy a képzelőerőnek szabadságot ad, és egy adott fogalom korlátai között az e fogalommal összhangban lévő lehetséges formák határtalan különféleségéből egy olyan formát kínál, amely a fogalom ábrázolásához a gondolatok olyan teljét kapcsolja, amellyel semmilyen nyelvi kifejezés sem lehet teljesen adekvát, miáltal tehát a költészet esztétikailag eszmékhez emelkedik. Egyúttal erősíti is az elmét, megéreztetvén vele azt a szabad, öntevékeny és a természeti meghatározottságtól független képességét, hogy a természetet mint jelenséget olyan látványok szerint szemlélje és ítélje meg, amilyeneket a természet nem kínál önmagától sem az érzék, sem az értelem számára a tapasztalatban, s hogy ily módon e látványokat az érzékin- túlinak az érdekében s mintegy az érzékin-túli sémáiként használja. Bár a látszattal játszik, melyet kedvére hoz létre, a költészet ezzel mégsem csap be; hiszen amit tesz, azt puszta játéknak nyilvánítja, mely játék azonban mégis célszerű módon használható az értelem számára és ennek ügyeihez. – Az ékesszólás, amennyiben ezen nem egyszerűen a pallérozott beszédmódot (az elokvenciát és a stílust) értjük, hanem a rábeszélés, azaz a szép látszat által való megtévesztés művészetét (mint ars oratoriát), olyan dialektika, amely csak annyit kölcsönöz a költészettől, amennyi ahhoz szükséges, hogy a szónok megnyerje a maga számára az elméket, megfosztva őket a saját megítélés szabadságától; s ezért az ilyenfajta ékesszólás nem ajánlatos sem a pulpituson, sem a szószéken. Ahol ugyanis a polgári törvényekről és az egyes személyek jogairól van szó, vagy arról, hogy az elméket meg kell tanítani, s rá kell vezetni kötelességeik helyes ismeretére és lelkiismeretes betartására, ott alatta áll egy ilyen fontos ügy méltóságának, ha valaki akár csak nyomát mutatja az elmésség és a képzelőerő burjánzásának, és még sokkal inkább méltatlan az ügyhöz az, ha valaki a rábeszélés művészetével akar megnyerni másokat a maga számára, saját előnyére. Mert noha olykor alkalmazható önmagukban véve jogos és dicséretre méltó szándékokhoz, ez a művészet mégis elvetendő, mivel eljárásával szubjektíve kárára van a maximáknak és az érzületeknek, legyen bár maga a tett objektíve törvény szerint való is; nem elég ugyanis azt tenni, ami helyes és jogszerű, hanem egyszersmind kizárólag azért kell megtenni valamit, mert helyes és jogszerű. Ezenkívül pedig az efféle emberi dolgok distinkt fogalma, összekapcsolódva a példák által való eleven ábrázolással, s nem ütközve bele a nyelvi jóhangzásnak vagy az észeszmék és a rájuk vonatkozó kifejezések összeillésének szabályaiba (melyeken a pallérozott beszédmód alapul), már önmagában véve is elégséges befolyással van az emberi elmékre ahhoz, hogysem szükséges volna igénybe venni még a rábeszélés gépezetét is, amely, éppígy használható lévén a bűn és az eltévelyedés megszépítésére vagy elleplezésére is, sohasem enged teljesen megszabadulnunk a titkos gyanakvástól, hogy művészi félrevezetéssel állunk szemben. A költészetben minden nyíltan és őszintén történik. E művészet kinyilvánítottan nem akar többet, mint puszta szórakoztató játékot űzni a képzelőerővel, mégpedig a forma szerint az értelmi törvényekkel összhangban, s nem törekszik arra, hogy érzéki ábrázolásokkal kelepcébe csalja és behálózza az értelmet.[29]

              A költészet mögé, 
              ha a vonzó ingerről és az elme mozgásáról van szó,azt a művészetet helyezném, amely a beszélő művészetek közül hozzá áll a legközelebb, és nagyon természetes módon egyesülhet is vele, nevezetesen a hangművészetet. Mert a hangművészet, bár fogalmak nélkül, csupán érzetekkel beszél, s ennélfogva a poézistől eltérően nem hagy maga után semmit az elgondolkodás számára, az elmét mégis sokrétűbben és mélyebben mozgatja meg, noha csak átmenetileg; másfelől persze inkább élvezet, mint kultúra – a gondolati játék, melyet mellékesen kivált, nem több, mint egy úgyszólván mechanikus asszociáció hatása –,  s az ész megítélésében csekélyebb értékkel bír bármelyik más szép művészetnél. Ezért, mint minden élvezet, a gyakori váltakozást igényli, és többszöri ismétlés esetén elkerülhetetlenül unalmassá válik. Az, hogy a hangművészet vonzó ingere olyannyira általánosan megosztható, alighanem a következőkön alapul: a nyelv minden kifejezéséhez hozzátartozik egy tónus, mely megfelel a kifejezés értelmének; e tónus többé-kevésbé jelzi a beszélő valamely affektusát, és egyszersmind a hallgatóban is létrehozza az affek- tust, ez pedig felkelti benne az eszmét is, mely a nyelvben az illető tónussal fejeződik ki; és amiként a moduláció mintegy az érzetek általános, minden ember számára érthető nyelve, úgy a hangművészet egyedül önmagáért véve teljes intenzitásában megvalósítja ezt a nyelvet, ti. mint az affektusok nyelvét, s ily módon az asszociáció törvénye szerint általánosan megoszthatóvá teszi az affektusokkal természetes módon összekapcsolódó esztétikai eszméket. Ugyanakkor, miután ezek az esztétikai eszmék nem fogalmak és nem meghatározott gondolatok, az érzetek összetételének formája (a harmónia és a dallam) a nyelvi formától eltérően csak arra szolgál, hogy az érzetek proporcionált összehangolásán keresztül – mely itt matematikailag bizonyos szabályok alá foglalható, minthogy a hangok egyidejű vagy egymás utáni összekapcsolódásakor a meghatározott időben végbemenő levegőrezgések számszerű viszonyain alapul – kifejezze egy kimondhatatlan gondolati gazdagság összefüggő egészének esztétikai eszméjét, megfelelve egy bizonyos témának, mely az adott műben uralkodó affektust jelenti. A szóban forgó matematikai, de nem meghatározott fogalmakkal megjelenített formától függ egyedül a tetszés, melyet az egyidejű vagy egymást követő érzetek tömegéről való puszta reflexió az érzeteknek ezzel a játékával e játék szépségének mindenki számára érvényes feltételeként összekapcsol; és egyedül ez a matematikai forma az, amelyre való tekintettel az ízlés azt a jogot igényelheti magának, hogy előre nyilatkozzék mindenki ítéletéről.
Bizonyos azonban, hogy a zene vonzó ingerében és az elme általa kiváltott mozgásában a matematika a legkevésbé sem játszik közre; csupán elengedhetetlen feltétele (conditio sine qua nonjz) a benyomások azon – mind összekapcsolódásukban, mind váltakozásukban érvényesülő – proporciójának, amely lehetővé teszi egybefogásukat és azt, hogy ne kioltsák egymást, hanem az elmének a velük egybecsengő affektusok által keletkező folyamatos mozgásává és elevenségévé, s ekképp egy jóleső önélvezetté hangolódjanak össze.
Ha viszont a szép művészetek értékét azon kultúra szerint becsüljük meg, amelyre az elme általuk szert tesz, és azt vesszük mércéül, hogy mennyire bővítik ki a képességeket, amelyeknek az ítélőerőben a megismerés végett egyesülniük kell, úgy a zene, minthogy pusztán érzetekkel játszik, ennyiben a legalsó helyre kerül a szép művészetek közt (ahogyan másfelől talán a legmagasabb helyet foglalja el azon művészetek között, amelyeket egyszersmind kellemességük szerint is értékelünk). E tekintetben tehát a zenét messze megelőzik a képzőművészetek, melyek azzal, hogy a képzelőerőt szabad, de egyben az értelemnek megfelelő játékba hozzák, egyúttal egy ügyet is szolgálnak, amennyiben olyan alkotást hoznak létre, amely tartós és önmagáért véve ajánlatos eszköz az értelmi fogalmak és az érzékiség egyesítésének s ezáltal mintegy a felsőbb megismerőerők urbani- tásának előmozdítására. A zene és a képzőművészet teljesen különböző úton jár: az első az érzetektől halad a meghatározatlan eszmék felé, a második a meghatározott eszméktől az érzetekhez. Az előbbi érzeteknél a benyomás átmeneti, míg az utóbbiaknál maradandó. Az utóbbi érzeteket a képzelőerő vissza tudja idézni, hogy kellemesen eljátsszon velük, az előbbiek viszont vagy teljesen kihunynak, vagy pedig, ha a képzelőerő önkéntelenül előhívja őket, inkább terhesek lesznek, mint kellemesek. Ezenkívül a zenét az urbanitás bizonyos hiánya is jellemzi, nevezetesen az, hogy elsősorban eszközei, a hangszerek mivoltából adódóan a kívánatosnál messzebbre terjeszti ki befolyását (a szomszédságra), s ezzel mintegy tolakszik, csorbítva mások, a zenei társaságon kívüli emberek szabadságát; a szemhez szóló művészeteknél nem történik ilyesmi, hiszen aki nem akarja, hogy benyomást tegyenek rá, annak elég elfordítania tekintetét. A zene ilyen hatásával majdnem ugyanaz a helyzet, mint a szétáradó illat okozta elbűvöltséggel. Ha valaki előhúz egy beparfümözött zsebkendőt, akkor a körülötte állókat akaratuk ellenére traktálja az illattal, s arra kényszeríti őket, hogy ha lélegezni akarnak, egyszersmind élvezzenek is; ezért is ment ki a divatból a parfümös zsebkendő.[30] – A képzőművészetek közt a festészetnek adnám az elsőséget: részint azért, mert a rajzolás művészeteként alapul szolgál az összes többi képzőművészethez, részint pedig azért, mert az ezek számára lehetségesnél sokkal messzebbre képes behatolni az eszmék régiójába, és jobban ki tudja bővíteni a szemlélet mezejét is az eszméknek megfelelően.

54. § Megjegyzés



Amint már többször megmutattuk, lényeges különbség áll fenn aközött, ami pusztán a megítélésben tetszik, és aközött, ami gyönyört kelt (az érzetben tetszik). A tetszés utóbbi fajtáját, ellentétben az előbbivel, nem lehet mindenkinél feltételezni. Úgy tűnik, hogy a gyönyör (származzék akár eszmékből is) az ember teljes élete előmozdított- ságának érzésében áll, ideértve tehát a testi jó közérzetet, vagyis az egészséget is. Epikurosz, aki minden gyönyört alapjában véve testi érzetnek tartott, ennyiben talán nem is tévedett, és csupán félreértette önmagát, amikor az intellektuális, sőt gyakorlati tetszést is a gyönyörhöz sorolta. E különbséget szem előtt tartva megmagyarázható, miként lehetséges az, hogy valamely gyönyör nem tetszik annak, aki érzékeli (mint amikor egy szűkölködő, de jó gondolkodású ember örül az őt szerető, de zsugori apjától rámaradt örökségnek), hogy egy mély fájdalom tetszik annak, aki elszenvedi (egy özvegyasszony bánata érdemes férjének halála miatt), hogy a gyönyör ráadásul még tetszik is (mint a gyönyörűség, melyet az általunk űzött tudományban lelünk), vagy hogy egy fájdalom (például a gyűlölet, az irigység vagy a bosszúvágy) még nemtetszést is kivált. A tetszés vagy nemtetszés itt az észből fakad, és a helyesnek-tartással, illetve a helytelenítéssel azonos; a gyönyör és a fájdalom viszont csak azon az érzésen alapulhat, hogy közérzetünk pillanatnyilagjo vagy rossz, vagy azon a kilátáson, hogy valamilyen okból jó vagy rossz lesz.
Az érzetek szabad váltakozó játéka (melynek nem valamilyen szándék az alapja), minthogy az egészség érzését mozdítja elő, mindenkor gyönyörűséget okoz, függetlenül attól, hogy az ész megítélése szerint tetszésünket leljük-e, vagy sem a játék tárgyában vagy akár magában a gyönyörben; s ez a gyönyör egész az affektusig fokozódhat, még ha a tárgy iránt nem viseltetünk is érdekkel, vagy legalábbis nem olyan érdekkel, amely arányban állna az affektus fokával. Az ilyen játékot feloszthatjuk szerencsejátékra, a hangokkal való játékra és gondolatjátékra. Az első' érdeket követel, akár a hiúság, akár a nyerés érdekét, mely azonban távolról sem olyan nagy, mint az az érdek, amely a nyerni- akarás módjával kapcsolatos; a második pusztán az érzetek váltakozását igényli, mely érzetek mindegyike vonatkozással bír az affektusra – de nem éri el az affektus fokát –,  és esztétikai eszméket ébreszt; végül a harmadik egyedül a megjelenítéseknek az ítélőerőben való olyan váltakozásából ered, amely, miközben nem idéz elő olyan gondolatokat, amelyekkel valamilyen érdek járna együtt, az elmét mégis elevenné teszi.
Az esténként összegyűlő társaságokban jól megfigyelhető, hogy milyen gyönyörűség forrásai tudnak lenni a játékok akkor is, ha nem érdek vezérelte szándékon alapulnak; hiszen játék nélkül szinte senki nem képes szórakozni. De ilyenkor a remény, a félelem, a vidámság, a düh és a káröröm affektusai űzik játékukat, pillanatonként szerepet cserélve, és oly élénken, hogy játékuk mint valami belső mozgás előmozdítani látszik az életfunkciók egészét a testben – amit az elme ekkor keletkező felajzottsága igazol –,  jóllehet sem nyerni, sem tanulni nem sikerült semmit. De mert a szerencsejáték nem szép játék, ezért itt félre is toljuk. Viszont a zenét és a nevettetést egyaránt úgy kell tekinteni, mint játékot az esztétikai eszmékkel vagy akár olyan értelmi megjelenítésekkel, amelyek által végül is nem gondolunk semmit, s amelyek puszta váltakozásukkal képesek igen élénk gyönyört okozni. Ebből elég világosan felismerhető, hogy mindkét esetben pusztán testi elevenségről van szó, még ha az elme eszméi idézik is elő, és hogy a feldobódott társaság teljes gyönyörűségét nem más alkotja – bármily finomnak és szelleminek magasztalják is –, mint az egészség érzése, melyet az ama játéknak megfelelő zsigeri mozgás vált ki. Nem a hangokban vagy az elmés ötletekben meglévő harmónia megítélése – e harmóniájuk, szépségükkel együtt, csak szükséges eszközül szolgál –, hanem az előmozdított testi életfunkció, a zsige- reket és a rekeszizmot megmozgató affektus, egyszóval az egészség érzése (mely egészség efféle késztetés nélkül nem érezhető): ez alkotja a gyönyört, melyet abban lelni, hogy a test a lelken keresztül is hozzáférhető, s hogy a lélek a test orvosaként alkalmazható.
A zenében ez a játék a testi érzettől halad az esztétikai eszmékhez (mint objektumokhoz az affektusok számára), majd ezektől vissza, de már egyesült erővel, a testhez. A tréfában – mely a zenéhez hasonlóan inkább a kellemes, mint a szép művészet minősítést érdemli – a játék a gondolatoknál kezdődik, amelyek, amennyiben érzéki kifejeződésre törekszenek, összességükben igénybe veszik a testet is; majd pedig, amikor ebben az ábrázolásban az értelem, nem találván meg benne, amit várt, hirtelen kienged, akkor ennek a kiengedésnek a hatása testileg is érzékelhető a szervek megrázkódásában, mely előmozdítja egyensúlyuk helyreállását, és jótékony befolyással van az egészségre.
Ahhoz, hogy valami élénkés felrázó nevetést válthasson ki, mindig lennie kell benne valami értelemellenesnek (tehát olyasvalaminek, amiben az értelem önmagában véve nem lelhet tetszést). A nevetés az az affektus, amely abból keletkezik, hogy egy feszült várakozás hirtelen semmivé lesz. Épp ez az átváltozás az, amely, bár az értelem számára bizonyára nem örömteli, közvetett módon mégis nagyon élénk vidámságot okoz egy pillanatra. Az ok tehát a megjelenítésnek a testre való befolyásában és a testnek az elmére való visszahatásában kell hogy álljon; de nem lehet szó arról, hogy a megjelenítés objektíve a gyönyör tárgya (hiszen hogyan tudna egy csalódott várakozás gyönyörűséget okozni?), hanem csak arról, hogy az átváltozás a megjelenítések puszta játékát követi, s ekképp hozza létre az életerők egyensúlyát a testben.
Ha valaki azt meséli, hogy egy indián, akit egy angol látott vendégül Surate-ban, kiáltozva adott hangot nagy csodálkozásának, mikor látta, hogy a felbontott sörösüvegből habbá változva ömlik ki az ital, és arra a kérdésre, hogy mit kell ezen olyan nagyon csodálkozni, így válaszolt: „nem is azon csodálkozom, hogy kijön, hanem hogy hogyan tudtátok beletölteni” – ezt hallván nevetni kezdünk, és szívből jövő öröm fog el. Nem azért, mert okosabbnak tudjuk magunkat a buta indiánnál, vagy mert volna bármi más, amit értelmünk mint neki tetszőt engedne megpillantani, hanem azért, mert feszültté vált várakozásunk hirtelen semmivé foszlik. Vagy ha azt halljuk, hogy egy gazdag rokon halála után az örökös igen ünnepélyes temetési ceremóniát szeretne rendezni, de egyre csak panaszkodik, hogy ez nem akar sikerülni, mert, mint mondja, minél több pénzt ad a gyászkíséretnek, hogy szomorúan nézzenek ki, annál vidámabbnak látszanak: ekkor hangosan nevetünk, és az ok itt is az, hogy a várakozás hirtelen semmivé lesz. Megjegyzendő, hogy a várakozásnak nem a várt tárgy pozitív ellentétévé kell átváltoznia – ez ugyanis mindig valami, és gyakran bánatot okozhat –,  hanem semmivé kell lennie. Mert ha valaki egy történet elbeszélésével nagy várakozást ébreszt bennünk, de mikor befejezi, rögtön rájövünk, hogy a történet nem volt igaz, akkor ez nemtetszést vált ki belőlünk; mint például a történet olyan emberekről, akik valamilyen nagy bánattól egy éjszaka leforgása alatt megőszültek. De ha egy ilyen történetre válaszul egy másik kópé nagyon körülményesen elbeszéli annak a kereskedőnek bánatát, aki, mikor Indiából összes árujával Európába hajózott vissza, egy szörnyű éjszakai viharban kénytelen volt teljes vagyonát a tengerbe szórni, és ez úgy lesújtotta őt, hogy reggelre megőszült a parókája: akkor nevetésben törünk ki, és gyönyört lelünk a történetben, mert egy ideig még eljátszadozunk azzal, hogy melléfogtunk egy számunkra egyébként közömbös tárgynak, vagy még inkább azzal, hogy az általunk követett eszmét, mint egy labdát, ide-oda ütögetjük, miközben csupán el kellene kapnunk és biztosan megtartanunk. A gyönyört nem az okozza, hogy az ostoba vagy hazug fickó, aki az előbbi történetet elmondta, megkapta a magáét; hiszen a színlelt komolysággal elbeszélt utóbbi történet önmagában is elég ahhoz, hogy egy társaságot nagy nevetésre késztessen, míg az előbbi rendszerint még annyit sem ér, hogy végighallgassák.
Figyelemre méltó, hogy ilyen esetekben mindig kell lennie a viccben valaminek, ami egy pillanatra megtéveszthet. Ezért van az, hogy amikor a látszat semmivé foszlik, az elme visszatekint, hogy újra próbát tegyen a látszattal, és ily módon az egymást gyorsan követő megfeszülés és ellazulás által ide-oda lendül és ingásbajön; ez pedig, mivel az elugrás attól, ami mintegy megfeszítette a húrt, hirtelen történt (nem lassú kiengedés által), egy elmebeli és egy vele összhangban lévő belső testi mozgást kell hogy okozzon, mely önkéntelenül folytatódik, s így kimerültséget eredményez, de egyszersmind felvidulást is (az egészséget szolgáló mozgás kétféle hatásaként).
Mert ha feltételezzük, hogy minden gondolatunkkal harmonikusan összekapcsolódik valamilyen mozgás a testi szervekben, akkor elég jói megérthetjük, hogy az elme ama hirtelen áthelyeződéseinek, amikor is hol az egyik, hol a másik pontból szemléli tárgyát, hogyan felelhet meg a zsigereink rugalmas részeinek egy kölcsönös, a rekeszizom felé közvetítődő megfeszülése és ellazulása (hasonlatosan ahhoz, amit a csiklandós emberek éreznek), melynek során a tüdő gyors időközönként löki ki a levegőt, létrehozván egy, az egészségre nézve előnyös mozgást; s egyedül ez a mozgás, nem pedig az, ami az elmében végbemegy, a tulajdonképpeni oka annak, hogy gyönyörűséget lelünk egy olyan gondolatban, amely alapjában véve semmit sem jelenít meg. – Voltaire azt mondta, hogy az élet sok vesződségének ellensúlyozásaképpen az ég két dolgot adott nekünk: a reményt és az alvást. De ide sorolhatta volna még a nevetést is, ha az eszközök, melyekkel eszes lények nevetésre késztethetők, úgyszintén oly könnyen kéznél volnának, és ha a kedély eredetisége vagy az elmésség – mely ahhoz szükséges – nem lenne ugyanolyan ritka, mint amilyen gyakori az emberek tehetsége arra, hogy fejtörést okozva költsenek, mint a rögeszmés misztikusok, vagy nyaktöróen, mint a zsenik, vagy a szíveket összetörve, mint az érzelgős regényírók (és a hasonszőrű moralisták).
Úgy gondolom tehát, igazat adhatunk Epikurosznak abban, hogy minden gyönyör, még ha esztétikai eszméket ébresztő fogalmak okozzák is, animális, azaz testi érzet; mert ennek elismerése egyáltalán nem csorbítja a morális eszmék iránti tisztelet szellemi érzését – mely nem gyönyör, hanem olyan önbecsülés (a magunkban hordozott emberiségnek szólóan), amely fölébe emel bennünket a gyönyör szükségletének –,  de még az ízlés kevésbé nemes érzését sem.
Valami a kettőből összetettet találni a naivitásban, mely nem más, mint az emberiség számára eredendően természetes őszinteség kitörése a második természetté vált színlelésművészettel szemben. Nevetünk az egyszerűségen, amely még nem képes színlelni; de ugyanakkor örülünk is a természet egyszerűségének, mely keresztülhúzza ama művészetet. A mindennapos szokássá lett, elővigyázatosan a szép látszatra irányuló művi megnyilvánulásra számítottunk, s lám, a romlatlan és ártatlan természettel találjuk szemben magunkat, amelynek felbukkanását egyáltalán nem vártuk, s amelyet nem is akart felfedni, aki megpillantani engedte. Az, hogy a szép, de hamis látszat, mely ítéletünkben rendszerint oly sokat jelent, hirtelen semmivé válik, hogy mintegy saját magunk lepleződünk le hamisságunkban: ez az elme két ellentétes irányban való mozgását idézi elő, s ezek egymásutánja egyszersmind a testet is üdvösen felrázza. Az viszont, hogy az emberi természetből még nem hunyt ki teljesen az, ami végtelenül jobb minden felvett szokásnál, nevezetesen a gondolkodásmód őszintesége (vagy legalábbis az erre való diszpozíció): ez komolyságot és nagyrabecsülést visz az ítélőerő ama játékába. De mert itt egy csupán rövid ideig mutatkozó jelenségről van szó, és a színlelés művészetének burka gyorsan összezárul ismét, ezért a játékhoz egyben szomorúság is keveredik, a gyengédség felindulása, mely játékként könnyen összekapcsolódhat, és rendszerint valóban össze is kapcsolódik a jóindulatú nevetéssel, miközben azt, aki az anyagot szolgáltatja hozzá, egyúttal kárpótolja is amiatti zavarodottságáért, hogy még nincs annyira agyafúrt, mint a többi ember. – Ebből következően a naivitás művészete ellentmondás. Lehetséges viszont egy kitalált személyben megjeleníteni a naivitást, és az ilyen művészet szép, habár ritka. A naivitással nem szabad összetéveszteni a nyíltszívű együgyűséget, mely csak azért nem teszi művivé a természetet, mert nem ért az érintkezés művészetéhez.
Végül a kedélyes modort is hozzásorolhatjuk ahhoz, ami felvidít, s hatásában közeli rokonságban áll a gyönyörűségből fakadó nevetéssel, megjegyezve, hogy az ilyen modor a szellem eredetiségéhez tartozik, nem pedig a szép művészet megkövetelte tehetséghez. A kedélyesség ugyanis, jó értelemben véve, azt a tehetségetjelenti, hogy valaki önkényes módon tud olyan diszpozíciót felvenni elméjében, amelyben a dolgok a szokásostól egészen eltérően ítélszenekmeg (akár épp fordítva), miközben a megítélés mégiscsak bizonyos észelvek szerint való az elme adott hangoltságában. Aki akaratától függetlenül van alávetve az ilyen változásoknak, azt szeszélyesnek hívjuk. Aki viszont önkényesen és célszerűen képes előidézni magában ezeket a változásokat – az eleven ábrázolás érdekében, melyet a nevetést kiváltó kontraszt ad –,  azt kedélyesnek nevezzük, s ugyanezt mondjuk arra is, ahogyan előad. Ez a modor mindazonáltal inkább tartozik a kellemes, mint a szép művészethez, mivel az utóbbi tárgya mindig magán kell hogy viseljen némi méltóságot, s ennélfogva egy bizonyos komolyságot követel az ábrázolásban, akárcsak az ízlés a megítélésben.



AZ ESZTÉTIKAI ÍTÉLŐERŐ KRITIKÁJÁNAK MÁSODIK SZAKASZA



AZ ESZTÉTIKAI ÍTÉLŐERŐ DIALEKTIKÁJA



55. §



Az ítélőerőnek, hogy dialektikus lehessen, legelőször is ésszerűnek kell lennie, vagyis ítéleteinek általánosságra kell igényt tartaniuk, mégpedig a priori módon:* hiszen a dialektikát az ilyen ítéletek szembeállítása jelenti. Következésképp az esztétikai érzék-ítéletek (a kellemesről és a kellemetlenről alkotott ítéletek) összeegyeztethetet- lensége nem dialektikus. Úgyszintén nem jelenti az ízlés dialektikáját az olyan ízlésítéletek összeütközése, amelyeknél az egyes ítélők pusztán saját ízlésükre hivatkoznak; mert ilyen esetben egyikőjük sem akarja ítéletét általános szabállyá tenni. Ha tehát az ízléssel kapcsolatban valamilyen dialektika fogalmát keressük, úgy ez nem takarhat mást, mint az ízlés kritikájának (nem magának az ízlésnek) a dialektikáját e kritika elvei tekintetében; az általában vett ízlésítéletek lehetőségének alapját illetően ugyanis természetes és elkerülhetetlen módon jelentkeznek egymással ellentétes fogalmak. Az ízlés transzcendentális kritikája tehát csak akkor tartalmazhat olyan részt, amely az esztétikai ítélőerő dialektikája címet viseli, ha felleljük az ízlés elveinek egy olyan antinómiáját, amely kétségessé teszi e képesség törvényszerűségét, s ennélfogva belső lehetőségét is.

56. § Az ízlés antinómiájának megjelenítése



Az ízlés első közhelyét az a tétel tartalmazza, amellyel az ízlésnek híján lévők szeretnének védekezni az ellenvetésekkel szemben: mindenkinek megvan a maga ízlése. Ez annyit tesz, hogy az ízlésítélet meghatározó alapja pusztán szubjektív (a gyönyör vagy a fájdalom), és az ítéletnek nincs joga mások szükségszerű helyeslését elvárni.
Az ízlés második közhelye, mellyel még azok is élnek, akik elismerik az ízlésítélet jogát arra, hogy magát mindenki számára érvényesnek nyilvánítsa, így hangzik: az ízlésről nem lehet vitatkozni. Ez annyit tesz, hogy az ízlésítélet meghatározó alapja lehet akár objektív is, de nem hozható meghatározott fogalmakra; tehát bizonyítékok által semmiképp sem lehet dönteni magáról az ítéletről, habár nagyon is és joggal meglehet vitatni azt. Mert a megvitatás és a vitatkozás annyiban megegyeznek ugyan, hogy az ítéletek kölcsönös ellentétén keresztül azok összhangját próbálják megteremteni, ám az utóbbi ezt meghatározott fogalmak mint bizonyító alapok szerint reméli elérni, tehát objektív fogalmakat feltételez az ítélet alapjaiként. Ahol pedig ezt lehetetlennek tekintik, ott ugyanúgy lehetetlennek ítélik a vitatkozást is.
Könnyű észrevenni, hogy a két közhely közül hiányzik egy tétel, mely szólásként nem használatos ugyan, de mégis megvan minden ember gondolkodásában, nevezetesen az, hogy az ízléssel kapcsolatban lehetséges a megvitatás (ha vitatkozni nem is lehet róla). Ez a tétel azonban a felső tétel ellenkezőjét tartalmazza. Mert ahhoz, hogy megengedett legyen megvitatni valamit, kell lennie reménynek arra, hogy a felek egyetértenek egymással, tehát lehetséges kell hogy legyen az ítélet olyan alapjaira számítaniuk, amelyek nem pusztán privátérvényességgel bírnak, következésképp nem pusztán szubjektivek; ez viszont pontosan az ellenkezője annak az alaptételnek, mely szerint mindenkinek megvan a maga ízlése.
Az ízlés elve tekintetében tehát az alábbi antinómia mutatkozik:
	Tézis. Az ízlésítélet nem fogalmakon alapul; mert ha így volna, akkor lehetne róla vitatkozni (bizonyítékok által dönteni).

	Antitézis. Az ízlésítélet fogalmakon alapul; mert ha nem így volna, akkor az ízlésítéleteket, hiába különbözők, még csak megvitatni sem lehetne (vagyis nem lehetne igényt tartani arra, hogy mások szükségszerűen egyetértsenek egy ízlésítélettel).




57. § Az ízlés antinómiájának feloldása



A minden ízlésítélethez alapul szolgáló iménti két elv ellentétét (mely elvek megegyeznek az ízlésítéletnek az analitikában megjelenített két sajátosságával) egyedül úgy lehetséges megszüntetni, ha kimutatjuk, hogy a fogalom, amelyre az ítéletek e fajtájában az objektumot vonatkoztatjuk, az esztétikai ítélőerő két maximájában nem ugyanabban az értelemben szerepel, s hogy a megítélésnek ez a kettős értelme vagy szempontja transzcendentális ítélőerőnk számára szükségszerű, ám éppígy elkerülhetetlen a látszat is, mely az egyik értelemnek a másikkal való összecserélésekor mint természetes illúzió áll elő.
Valamilyen fogalomra az ízlésítéletnek vonatkoznia kell, hiszen máskülönben teljes lehetetlenség volna igényt tartania a mindenki számára való szükségszerű érvényességre. Ez azonban nem jelenti azt, hogy az ízlésítéletnek szabad volna egy fogalomtól bizonyíthatónak lennie. Egy fogalom ugyanis vagy meghatározható, vagy önmagában véve meghatározatlan, és egyszersmind meghatározhatatlan. Az előbbi fajtába az értelmi fogalom tartozik, mely a vele korrespon- deálható érzéki szemlélet predikátumai által határozható meg; az utóbbiba pedig a transzcendentális észfogalom a minden érzéki szemléletnek alapul szolgáló érzékin-túliról, mely észfogalom tehát elméleti módon tovább nem határozható meg.
Mármost az ízlésítélet az érzékek tárgyaival foglalkozik ugyan, de nem azért, hogy ezek fogalmát az értelem számára meghatározza; hiszen az ízlésítélet nem megismerési ítélet. Ekképp tehát az ízlésítélet mint egy egyes szemléleti megjelenítésnek az öröm érzésére való vonatkoztatása csupán privátítélet; ennyiben pedig érvényessége szerint kizárólag az ítélő individuumra korlátozódnék: a tárgy számomra tárgya a tetszésnek, mások számára nem kell annak lennie – mindenkinek megvan a maga ízlése.
Am az ízlésítéletben mégis kétségtelenül benne foglaltatik az objektum megjelenítésének (s egyúttal a szubjektumnak is) egy kibővített vonatkozása, melyre az ilyenfajta ítéletek kiterjesztését alapozzuk, ti. azt, hogy mindenki számára szükségszerűen érvényesek legyenek; az így kiterjesztett ítéletnek szükségképpen alapjául kell hogy szolgáljon egy fogalom, azonban olyan fogalom, amely egyáltalán nem határozható meg a szemlélet által, nem teszi lehetővé semminek a megismerését, s ebből következően nem szolgáltathat bizonyítékot sem az ízlésítéletre nézve. Pontosan ilyen fogalom mármost a puszta és tiszta észfogalom arról az érzékin-túliról, amely a tárgynak (és egyszersmind az ítélő szubjektumnak) mint érzéki objektumnak, tehát mint jelenségnek alapul szolgál. Egy ilyen szempont feltételezése nélkül az ízlésítélet általános érvényességre támasztott igénye nem volna megmenthető. Ha a fogalom, amelyen az ízlésítélet alapul, csak egy pusztán zavaros értelmi fogalom lenne, például a tökéletességé, melyhez a szép érzéki szemléletét mint vele korrespon- deálót társítani lehetne, úgy legalábbis önmagában véve lehetséges volna az ízlésítéletet bizonyítékokra alapozni, ami viszont ellentmond a tézisnek.
De minden ellentmondás megszűnik, ha azt mondom: az ízlésítélet egy fogalmon alapul (a természet ítélőerőnk számára való szubjektív célszerűsége általában vett alapjának fogalmán), melyből azonban az objektumot illetően semmit sem lehet megismerni és bizonyítani, mert önmagában meghatározhatatlan, és megismeréshez nem használható; ám ugyanezen fogalom által az ízlésítélet mégis egyben mindenki számára való érvényességre tesz szert (habár mindenkinél egyedi, a szemléletet közvetlenül kísérő ítéletként): mert az ízlésítélet meghatározó alapja talán annak fogalmában rejlik, amit az emberiség érzékin-túli szubsztrátumának lehet tekinteni.
Egy antinómia feloldásakor csak annak a lehetőségnek a felmutatása a fontos, hogy két, a látszat szerint ellentétes tétel valójában nem mond ellent egymásnak, hanem megállhat egymás mellett, még ha fogalmuk lehetőségének magyarázata meghaladja is megismerőképességünket. Ezáltal érthetővé tehető az is, hogy az a látszat természetes és az emberi ész számára elkerülhetetlen, valamint az is, hogy miért ilyen, és miért marad is ilyen, jóllehet többé már nem csal meg bennünket, miután az ellentmondást mint látszólagost feloldottuk.
Jelen esetben arról van szó, hogy miközben a két összeütköző tételben azonos jelentésben vesszük a fogalmat, amelyen egy ítélet általánosérvényűségének alapulnia kell, valójában két ellentétes predikátumot kapcsolunk hozzá. A tézisnek ezért így kellene hangoznia: az ízlésítélet nem alapul meghatározott fogalmakon; az antitézisnek viszont így: az ízlésítélet mégiscsak fogalmon alapul, azonban egy meghatározatlan fogalmon (ti. a jelenségek érzékin-túli szubsztrátu- máról való fogalmon) – és ekkor a két tétel nem is ütköznék egymással.
Az ízlés igényeiben és ellenigényeiben látott összeütközés megszüntetésénél többre nem vagyunk képesek. Egy meghatározott objektív ízléselvet, melynek alapján irányítani, ellenőrizni és bizonyítani lehetne az ízlés ítéleteit, teljességgel lehetetlen megadni, ha azt akarjuk, hogy az ítéletek az ízlés ítéletei legyenek. A szubjektív elvet pedig, nevezetesen a bennünk lévő érzékin-túlinak a meghatározatlan eszméjét, csupán jelezni tudjuk, mint az egyetlen kulcsot ennek a forrásai szerint a magunk számára is rejtett képességnek a megfejtéséhez, ám arra nincs semmilyen eszközünk, hogy ennél tovább- menve megragadhatóvá tegyük.
Az itt felállított és közömbösített antinómiának az ízlés helyes fogalma jelesül az ízlésnek mint a pusztán reflektáló esztétikai ítélőerőnek a fogalma szolgál alapjául; ily módon sikerült összeegyeztetni a látszat szerint egymással ütköző alaptételeket, megmutatván, hogy mindkettő igaz lehet, ami elegendő is. Ha ellenben az ízlés meghatározó alapjaként, ahogy némelyek teszik, a kellemességet tételeznénk fel (arra hivatkozva, hogy az ízlésítélet egy egyes megjelenítésen alapul), vagy, ahogyan mások akarják, a tökéletesség elvét (az ízlésítélet általános- érvényűsége miatt), és az ízlés definícióját ehhez igazítanánk, akkor ebből olyan antinómia keletkeznék, amely semmilyen más módon nem volna közömbösíthető, csak annak kimutatásával, hogy mindkét szembenálló (de nem pusztán kontradiktórikusan szembenálló) tétel hamis, ami pedig azt bizonyítja, hogy mindkettő olyan fogalmon alapul, amely ellentmond önmagának. Látható tehát, hogy az esztétikai ítélőerő antinómiájának megszüntetése hasonló úton jár ahhoz, amelyet a kritika a tiszta elméleti ész antinómiáinak feloldásakor követett, s hogy az antinómiák itt is és a gyakorlati ész kritikájában is arra kényszerítenek, hogy túltekintsünk az érzékin, és az érzékin-túliban keressük minden a priori képességünk egyesülési pontját: mert nem marad más kiút arra, hogy az észt összhangba hozzuk önmagával.
I. megjegyzés



Mivel a transzcendentálfilozófiában oly gyakran érezzük szükségét annak, hogy az eszméket és az értelmi fogalmakat megkülönböztessük egymástól, ezért hasznos lehet különbségüknek megfelelő műszavakat bevezetni. Azt hiszem, senkinek sem lesz kifogása az ellen, ha itt javaslatot teszek néhányra. – Az eszmék, a legáltalánosabb jelentésben véve, olyan megjelenítések, amelyek egy bizonyos (szubjektív vagy objektív) elv szerint egy tárgyra vonatkoztatnak, de sohasem lehetnek a tárgy megismerésévé. Vagy a megismerőképességek (a képzelőerő és az értelem) egymás közti összhangjának pusztán szubjektív elve szerint vonatkoztatnak egy szemléletre, s ekkor esztétikai eszméknek nevezzük őket, vagy egy objektív elv szerint egy fogalomra, ám úgy, hogy sohasem adhatják a tárgy megismerését, és ekkor észeszméknek nevezzük őket; ez utóbbi esetben a fogalom transzcendens fogalom, és mint ilyen, különbözik az értelmi fogalomtól, amelyhez mindenkor hozzákapcsolható egy vele adekvát módon korrespondeáló tapasztalat, s amelyet ezért immanensnek hívunk.
Egy esztétikai eszme azért nem lehet megismeréssé, mert olyan szemlélet (a képzelőerőé), amelyhez sohasem található vele adekvát fogalom. Egy észeszme pedig azért nem lehet megismeréssé, mert olyan fogalmat tartalmaz (az érzékin-túliról való fogalmat), amelyhez sohasem adható neki megfelelő szemlélet.
Úgy gondolom mármost, hogy az esztétikai eszmét a képzelőerő inexponíbilis megjelenítésének, az észeszmét pedig az ész indemonstrá- bilis fogalmának lehet nevezni. Mindkettőről előfeltételezzük, hogy megalkotásuk nem nélkülözi az alapot, hanem (az általában vett eszme iménti magyarázata szerint) azon megismerőképességek bizonyos elveinek megfelelően történik, amelyekhez tartoznak (az előbbinél a szubjektív, az utóbbinál az objektív elvek szerint).
Az értelmi fogalmaknak mint olyanoknak mindenkor demonstrábi- lisaknak kell lenniük – ha demonstráláson, mint az anatómiában, pusztán az ábrázolás elvégzését értjük –,  vagyis mindig megadhatónak kell lennie a velük korrespondeáló tárgynak a szemléletben (a tiszta vagy az empirikus szemléletben), hiszen egyedül ezáltal válhatnak megismeréssé. A nagyság fogalma az a priori térszemléletben adható meg, például egy egyenes vonalban stb., az ok fogalma a testek átha- tolhatatlanságában, összeütközésében stb. Tehát mindkét fogalom alátámasztható egy empirikus szemlélettel, vagyis amit bennük elgondolunk, az igazolható (demonstrálható, megmutatható) egy példán; s ennek lehetségesnek is kell lennie, mert ellenkező esetben nincs bizonyosságunk arról, hogy amit elgondolunk, az nem üres-e, azaz nem minden objektum nélkül való-e.
A logikában rendszerint csak a tételeket illetően élnek a „demonst- rábilis” és az „indemonstrábilis” kifejezésekkel; pedig helyesebb volna az előbbi fajtába sorolt tételeket a csak közvetve bizonyos, az utóbbi fajtájúakat ellenben a közvetlenül bizonyos tételeknek nevezni. Mert a tiszta filozófiában szintén megvan a tételek mindkét fajtája, ha az előbbieken a bizonyítható, az utóbbiakon pedig a nem bizonyítható igaz tételeket értjük, azonban a priori alapokból adódóan a tiszta filozófia mint olyan bizonyíthat ugyan, de nem demonstrálhat, hacsak nem akarunk teljesen eltérni a szójelentéstől, mely szerint demonstrálni (ostendere, exhibere) annyit tesz, mint (akár a bizonyításban, akár a puszta definiálásban) a fogalmat egyszersmind a szemléletben is ábrázolni. Ha a priori szemléletről van szó, úgy az ábrázolást a fogalom megszerkesztésének nevezzük; de az empirikus szemlélet esetén is az objektum felmutatása marad az, ami biztosítja a fogalomnak az objektív realitást. így például az anatómusról azt mondják, hogy demonstrálja az emberi szemet, amikor a fogalmat, melyet előzőleg diszkurzíve előadott, a szem felboncolásával szemléletessé teszi.
Ennek megfelelően az észfogalom minden jelenség érzékin-túli szubsztrátumáról általában véve, vagy arról is, ami önkényünknek az erkölcsi törvények vonatkozásában alapjául kell hogy tétessen, nevezetesen a transzcendentális szabadságról, nos, az ilyen észfogalom már fajta szerint indemonstrábilis fogalom és észeszme, ellentétben az erénnyel, amely fokozat szerint az: mert míg az előbbi észfogalomhoz, ha önmagában vesszük, egyáltalán nem adható meg semmi a tapasztalatban, ami vele minőség szerint korrespondeálna, addig az erény esetében az a helyzet, hogy az önkény általi kauzalitás egyetlen tapasztalati alkotása sem éri el azt a fokot, amelyet az észeszme szabályként előír.
Ahogyan egy észeszménél a képzelőerő nem éri el a maga szemléleteivel az adott fogalmat, úgy egy esztétikai eszménél az értelem nem képes sohasem a maga fogalmai révén egészen elérni a képzelőerő teljes belső szemléletét, melyet az egy adott megjelenítéssel összekapcsol. Mármost a képzelőerő valamely szemléletét fogalmakra hozni annyit tesz, mint azt exponálni; s ezért nevezhető az esztétikai eszme a (szabad játékában vett) képzelőerő inexponíbilis megjelenítésének. Az alábbiakban lesz még alkalmam egyet s mást elmondani az esztétikai eszmékről; itt csupán azt jegyzem meg, hogy az eszmék mindkét fajtájának, az észeszmének csakúgy, mint az esztétikai eszmének, meg kell hogy legyen a maga elve, mégpedig egyaránt az észben: az észeszméknél az ész objektív, az esztétikai eszméknél pedig az ész szubjektív használatának elveiről van szó.
Ebből adódóan z zsenit az esztétikai eszmék képességeként is magyarázhatjuk, miáltal egyben megmutatkozik annak alapja is, hogy a zseni alkotásaiban miért a természet (a szubjektum természete) s nem egy előre kigondolt cél adja a szabályt a művészetnek (a szép létrehozásának). Mivel ugyanis a szép nem fogalmak szerint ítélendő meg, hanem a képzelőerő azon célszerű hangoltsága szerint, hogy összhangban áll a fogalmak képességével általában véve, ezért annak az esztétikai, de feltétlen célszerűségnek, amelynek a szép művészetben, hogy ez jogszerű igényt tarthasson mindenki szükségszerű tetszésére, érvényesülnie kell, csakis szubjektív irányadó mértéke lehet: nem adhatja ezt semmiféle szabály vagy előírás, hanem csak az, ami a szubjektumban pusztán természet, de nem foglalható szabályok vagy fogalmak alá, vagyis a szubjektum minden képességének érzékin-túli szubsztrátuma (melyet egyetlen értelmi fogalom sem ér el), tehát az, aminek vonatkozásában valamennyi megismerőképességünket összhangba kell hoznunk, ez lévén az a végső cél, amely a természetünkhöz tartozó intelligíbilis által adatik számunkra. S egyedül így lehetséges az, hogy a szép művészetnek, melynek nem írható elő objektív elv, egy szubjektív, de mégis általános érvényű a priori elv szolgáljon alapjául.

II. megjegyzés



Magától kínálkozik itt az a fontos észrevétel, hogy a tiszta ész antinómiáinak háromfajtája van, melyek azonban megegyeznek abban, hogy az észt egyaránt arra kényszerítik, hogy feladja azt a máskülönben nagyon természetes feltételezést, amely szerint az érzékek tárgyai magukban való dolgoknak tartandók, s hogy ehelyett pusztán jelenségeknek fogadja el e dolgokat, és egy intelligíbilis szubsztrátumot tegyen meg alapjukká (valami érzékin-túlit, melynek fogalma csak eszme, és nem tesz lehetővé tulajdonképpeni megismerést). Az antinómia nélkül az ész sohasem dönthetne egy ilyen, spekulációjának terepét olyannyira beszűkítő elv elfogadása mellett, s nem szánhatná el magát azokra az áldozatokra, amelyek semmivé tesznek sok, egyébként oly fényesen ragyogó reményt; hiszen még ilyenkor is, amikor ezen veszteségekért kárpótlásul megnyílik számára egy annál hatalmasabb gyakorlati használat, még ilyenkor is úgy tűnik, hogy az ész nem képes fájdalom nélkül megválni ama reményektől és a régi kötődéstől.
Hogy háromféle antinómia van, ennek oka az, hogy három megismerőképességünk van: értelem, ítélőerő és ész, melyeknek (mint felsőbb megismerőképességeknek) saját a priori elvekkel kell rendelkezniük; az ész pedig, amennyiben magukról az elvekről és ezek használatáról ítél, mindegyik elv kapcsán az adott feltételezetthez hajthatatlanul követeli a feltétlent, mely azonban sohasem lelhető fel, ha az érzékit mint a magukban való dolgokhoz tartozót tekintjük, ahelyett hogy puszta jelenségnek tartanánk, s valami érzékin-túlit (a bennünk és a rajtunk kívül lévő természet intelligíbilis szubsztrátu- mát) mint magában való dolgot tennénk meg alapjául. Létezik tehát 1. az ész antinómiája az értelemnek a megismeró'képesség számára való, a feltétlenig terjedő elméleti használata tekintetében, 2. az ész antinómiája az ítélőerőnek az öröm és örömtelenség érzése vonatkozásában való esztétikai használata tekintetében, 3. egy antinómia az önmagában véve törvényadó észnekű vágyóképesség számára való gyakorlati használata tekintetében – amennyiben mindeme képességek saját felsőbb a priori elvekkel rendelkeznek, s az ész megkerülhetetlen követelésének megfelelően képeseknek kell lenniük arra is, hogy ezen elvek szerint feltétlen módon ítéljenek, és határozzák meg a maguk objektumát.
A felsőbb megismerőképességek használatával kapcsolatban az elméleti és a gyakorlati használat antinómiáiról máshol már kimutattuk egyfelől azt, hogy elkerülhetetlenek, ha az ítéletek nem veszik tekintetbe az adott objektumok mint jelenségek érzékin-túli szubszt- rátumát, de másfelől azt is, hogy ha ez megtörténik, úgy az antinómiák azonmód feloldhatók. Ami mármost azt az antinómiát illeti, amely az ítélőerőnek az ész követelménye szerinti használatában jelentkezik, s amelynek az imént feloldását is adtuk, ezt az antinómiát csak kétféleképpen lehetne kikerülni: vagy tagadjuk, hogy az esztétikai ízlésítéletnek valamilyen a priori elv szolgál alapjául, amivel azt mondjuk, hogy az általános helyeslés szükségszerűségére támasztott mindennemű igény alaptalan és üres képzelgés, és hogy az ízlésítélet legfeljebb annyiban tartható helyesnek, amennyiben előfordul, hogy vele kapcsolatban sokan egyetértenek, ám voltaképpen ez sem azért van így, mert ezen egyetértés mögött egy a priori elv gyanítható, hanem mert – éppúgy, mint amikor egy étel sokaknak ízlik – a szubjektumok esetleges módon egyformák a maguk organizációjában; vagy pedig azt kell feltételezni, hogy az ízlésítélet tulajdonképpen egy rejtett észítélet a dologban felfedezett tökéletességről – arról, hogy a dologbeli különféleség egy célra vonatkozik –,  s ezért az ízlésítélet csak azon zavarosság miatt nevezendő esztétikainak, amely ekkor a dologról való reflexiónknak sajátja, miközben alapjában véve teleológiai ítélet; ez esetben szükségtelennek és semmisnek lehetne nyilvánítani az antinómiának a transzcendentális eszmék által történő feloldását, s az ízlés fenti törvényeit úgy is össze lehetne egyeztetni az érzékek objektumaival, hogy ezeket nem puszta jelenségekként, hanem magukban való dolgokként értjük. – Azonban az ízlésítéletek expozíciójában több helyen is megmutattuk, hogy milyen kevéssé jelent e két irány bármelyike is kibúvót.
Ha dedukciónkról legalább annyi elismerhető, hogy a helyes úton járt, mégha nem is volt minden pontján kellőképpen világos, úgy három eszme válik láthatóvá: az elsőt az érzékin-túliról általában véve – további meghatározás nélkül – mint a természet szubsztrátumáról alkotjuk; a másodikat az érzékin-túliról mint a természetnek a mi megismerőképességünk számára való szubjektív célszerűsége elvéről; a harmadikat az érzékin-túliról mint a szabadság céljainak elvéről és mint az e célok és a szabadság közt az erkölcsiségben érvényesülő összhang elvéről.


58. § A mind a természet, mind a művészet célszerűségét jellemző idealizmusról mint az esztétikai ítélőerő egyedüli elvéről



Az ízlés elve legelőször vagy abban tételezhető, hogy az ízlés mindenkor empirikus meghatározó alapok szerint ítél, tehát olyanok szerint, amelyek csak a posteriori módon az érzékek által adódhatnak, vagy pedig el lehet fogadni azt, hogy az ízlés egy a priori alapból ítél. Az előbbi az ízlés kritikájának empirizmusát, az utóbbi annak racionalizmusát jelentené. Az empirizmus szerint tetszésünk tárgya nem különböznék a kellemestől, a racionalizmus szerint pedig, ha az ítélet meghatározott fogalmakon alapulna, z jótól; és így a szépség egyszer s mindenkorra ki tagadtatnék a világból, csak egy különös név maradna helyette, mely legfeljebb a tetszés nevezett két fajtájának egy bizonyos keveredését jelölhetné. Kimutattuk azonban, hogy a tetszésnek vannak olyan alapjai is, amelyek a prioriak, tehát összeférnek a racionalizmus elvével, ugyanakkor nem foglalhatók meghatározott fogalmakba.
Az ízlés elvének racionalizmusán belül a célszerűség realizmusa és a célszerűség idealizmusa különböztetendő meg. Mivel mármost az ízlésítélet nem megismerési ítélet, a szépség pedig nem az önmagáért tekintett objektum minősége, ezért az ízlés elvének racionalizmusa sohasem tételezhető abban, hogy az ízlésítéletben a célszerűséget mint objektívet gondoljuk el, vagyis hogy az ítélet elméleti s így egyben logikai módon az objektum tökéletességéről szólna (még ha csupán egy zavaros megítélésben is). Az ízlésítélet csak esztétikailag vonatkozik arra, hogy az objektum megjelenítése a képzelőerőben összhangban van az általában vett ítélőerő lényegi elveivel a szubjektumon belül. Következésképp az ízlésítélet és az ennek realizmusa és idealizmusa közti különbség a racionalizmus elve szerint is csak abban tételezhető, hogy a szubjektív célszerűséget vagy úgy tekintjük – a realizmus esetében –,  mint a természet (vagy a művészet) azon valóságos (szándékos) célját, hogy ítélőerőnkkel összhangban álljon, vagy úgy – az idealizmus esetében –,  mint cél nélküli, önmagától és esetleges módon jelentkező célszerű összhangot az ítélőerő szükségletével a természet és a különös törvények szerint létrejött természeti formák tekintetében.
A szerves természet birodalmának szép képződményei a természet esztétikai célszerűségének realizmusa mellett szólnak, mely azt szeretné feltételezni, hogy a szép létrejöttéhez egy róla való eszme szolgált alapul a létrehozó okban, nevezetesen egy, a mi képzelőerőnk javára követett cél. A virágok, a különböző növények virágai, de még a teljes növények formái is, a legkülönfélébb fajtájú állatok alakjának a saját funkcióik szempontjából szükségtelen, ám a mi ízlésünk számára mintegy válogatott kecsessége, kiváltképp pedig a színeknek a mi szemünkben olyannyira tetszetős és vonzó különfélesége és harmonikus összetétele (például egy fácánon, kagylókon, rovarokon, vagy akár a legközönségesebb virágokon), ahol is e színek, úgy tűnik, teljesen a külső szemlélés céljára valók, mivel pusztán a felszínt takarják, s nincs közükmég a teremtmények külső alakjához sem, mely azok belső céljaihoz mégiscsak szükséges lehet: mindezek nagy súlyt adnak a magyarázat azon módjának, amelynek feltételezése szerint a természet valóságos célokat követ a mi esztétikai ítélőerőnk vonatkozásában.
Azonban e feltételezésnek nem csupán az ész szegül ellene azzal a maximájával, hogy az elvek szükségtelen szaporítását, amennyire csak lehetséges, mindenütt el kell kerülni, hanem szabad képződéseiben a természet is mindenhol nagyfokú mechanikai hajlandóságot mutat olyan formák előállítására, amelyek mintegy ítélőerőnk esztétikai használata számára létrehozottnak tűnnek, de eközben a legcsekélyebb alapot sem kínálják ahhoz a sejtéshez, hogy létrejöttükhöz többre lenne szükség a természet – mint puszta természet – mechanizmusánál; az ilyen képződmények tehát anélkül is célszerűek lehetnek megítélésünk szempontjából, hogy bármiféle eszme szolgálna hozzájuk alapul. Szabad természeti képződésen pedig azt értem, hogy egy nyugalomban lévő folyadék egyik része elpárolog vagy kiválik (néha csak a hőanyag), s a megmaradó rész a megszilárdulás során meghatározott alakot vagy szerkezetet (figurát vagy textúrát) vesz fel, mely az anyagok specifikus különbözősége szerint más és más, de egy és ugyanazon anyagban mindig pontosan ugyanolyan. Ehhez persze azt kell előfeltételezni, amit valódi folyadékon mindig is értünk, hogy ti. az anyag teljesen fel van oldva benne, tehát nem egyszerűen szilárd részek lebegnek összekeveredve egy cseppfolyós közegben.
A képződés ekkor kicsapódással történik, azaz hirtelen megszilárdulással, mintegy ugrással, nem pedig lassú, kristályosodásnak is nevezett átmenettel a folyékony állapotból a szilárdba. Az ilyenfajta gyors képződésre a legközönségesebb példa a víz megfagyása, melynek során először egyenes, egymással hatvan fokos szögben illeszkedő jégsugaracskák keletkeznek, majd belőlük minden ponton újak és újak indulnak ki, mígnem az egész jéggé válik: ám ez idő alatt a víz a jégsugaracskák közt nem indul lassú sűrűsödésnek, hanem éppen annyira folyékony, mint amilyen jóval nagyobb hőfokon is volna, miközben mégis jéghideg. A kiváló anyag, mely a megszilárdulás pillanatában hirtelen elillan, egy jelentős mennyiségű hőanyag, melynek távozásakor, mivel ez a mennyiség csupán a folyékonysághoz volt szükséges, a keletkezett jég semmivel sem lesz hidegebb, mint a röviddel azelőtt még folyékony benne lévő víz.
Hasonlóképp jön létre sokféle só és kristályos alakú kő a vízben – ki tudja, milyen közvetítéssel – feloldódott földfajtákból. Számos ásvány, a kocka alakú galenit, a vörösaranyérc és hasonlók kristályalakzata minden valószínűség szerint szintén ugyanígy képződik a vízben és a részek kicsapódása által, úgy, hogy a részek valamilyen okból kénytelenek különválni a víztől, s egymással meghatározott külső alakokba egyesülni.
De mindazok az anyagok, amelyek pusztán a hő miatt váltak cseppfolyóssá, majd a kihűlés során megszilárdultak, belsőleg is egy meghatározott szerkezetet mutatnak, ha eltörjük őket. Ebből pedig úgy ítélhetünk, hogy ha a saját súlyuk vagy a levegővel való érintkezés nem akadályozza meg, külsőleg is specifikusan sajátlagos alakot öltöttekvolna; ilyesmit lehet megfigyelni, amikor bizonyos fémekből, melyek az olvasztás után kívül megkeményedtek, belül viszont még folyékonyak, lecsapolják ezt a folyékony belső részt, s ezt követően immár zavartalanul megy végbe a megmaradó belső rész kicsapódása. Sok ásványi kristály (mint a pát, a limonit vagy a vasvirág) gyakran fölöttébb szép formát mutat, mintha csak a művészet gondolta volna ki alakjukat; és Antiparosz barlangjában a glóriát nem más hozza létre, mint a gipszrétegeken átszivárgó víz.
Minden arra mutat, hogy a folyékony általában véve régebbi, mint a szilárd, és hogy mind a növények, mind az állati testek folyékony tápanyagból alakulnak ki, mely nyugalomban formálódik: az utóbbiakban persze elsődlegesen egy bizonyos eredeti célirányultság szerint (melyet, mint majd a második részben kimutatjuk, nem esztétikailag kell megítélni, hanem teleológiailag, a realizmus elve szerint), ám emellett talán – az anyagok rokonsága általános törvényének megfelelően – kicsapódással és szabad képződéssel is. Ahogyan mármost azt tapasztaljuk, hogy a vízszerű folyadékok, melyek a különböző levegőfajtákból összetevődő atmoszférában vannak feloldódva, a hő megszűnésekor kiválnak az atmoszférából, és a levegő-összetétel különbözőségétől függően gyakran nagyon művészinek tűnő és fölöttébb szép hókristályalakokat hoznak létre: ugyanígy a szerveződés megítélése teleológiai elvének legcsekélyebb csorbítása nélkül elgondolhatjuk, hogy a virágok, a madártollak vagy a kagylók alak és szín szerinti szépsége a természetnek tulajdonítandó, a természet azon képességének, hogy szabadságában egyszersmind esztétikailag célszerű módon is képződjék, erre irányuló különös céloktól mentesen, a szerveződéshez szükséges anyagok kémiai törvények szerinti kiválasztódásával.
Ami viszont már egyenesen bizonyítja a természeti szépben rejlő célszerűség idealitásának elvét – mint azt az elvet, amelyet az esztétikai ítéletben mindenkor alapul veszünk, s amely nem engedi, hogy magyarázó alapként a természetnek a mi megjelenítőerőnk vonatkozásában meglévő reális célszerűségét alkalmazzuk –,  az az, hogy az általában vett szépség megítélésekor az irányadó mértéket a priori módon önmagunkban keressük, és hogy az esztétikai ítélőerő saját maga törvényadó a valamit szépnek vagy nem szépnek nyilvánító ítélet tekintetében; a természet célszerűsége realizmusának feltételezése mellett ez nem volna lehetséges, hiszen ekkor a természettől kellene megtudnunk, mit találjunk szépnek, és az ízlésítélet empirikus elveknek volna alávetve. Az ízlés által való megítélésben nem az a kérdés, hogy mi a természet, vagy mit jelent az ember mint cél számára, hanem csak az a lényeges, ahogyan befogadjuk. Ha a természet a mi tetszésünk számára alakította volna ki formáit, akkor ez objektív célszerűsége volna, nem pedig az a szubjektív célszerűség, amely a szabad képzelőerőjátékán alapul; nem arról van tehát szó, hogy a természet jár a mi kedvünkben, hanem mi leljük kedvünket befogadásában. Az a tulajdonsága, hogy alkalmat kínál számunkra arra, hogy bizonyos alkotásai megítélésekor belső célszerűséget észleljünk elménk erőinek viszonyában, mégpedig olyan belső célszerűséget, amelyet egy érzékin-túli alapból szükségszerűnek és általános érvényűnek kell nyilvánítani, nos, ez a tulajdonság nem lehet természeti cél, vagy inkább mi nem ítélhetjük annak; az ily módon meghatározott ítélet ugyanis – ellentétben azzal, aminek az ízlésítéletet jellemeznie kell – nem volna szabad, és nem autonómián, hanem heteronómián alapulna.
A szép művészetben még világosabban felismerhető a célszerűség idealizmusának elve. A szép természettel közös a szép művészetben az, hogy itt sem feltételezhető a célszerűség esztétikai realizmusa, az érzetek révén keletkező célszerűség (melynek esetén a művészet nem szép, hanem pusztán kellemes volna). Az pedig, hogy az esztétikai eszmék kiváltotta tetszés nem függhet meghatározott célok elérésétől (attól, hogy a művészet mechanikusan valósít meg valamely szándékot), s hogy ennélfogva a szép művészetben az elv racionalizmusán belül is csak a célok idealitása, nem pedig realitása szolgál alapul, nos, ez már abból kiviláglik, hogy a szép művészet mint olyan nem az értelem és a tudomány, hanem a zseni alkotásának tekintendő, tehát szabályaira esztétikai eszmék által tesz szert, melyek lényegileg különböznek meghatározott célok észeszméitől.
Ahogyan az érzékek tárgyainak mint jelenségeknek az idealitása az egyedüli magyarázat annak lehetőségére, hogy a jelenségek formái a priori módon határoztassanak meg, úgy a természeti és a művészeti szép megítélésével összefüggésben hasonlóképp a célszerűség idealizmusa az az egyetlen előfeltételezés, amely mellett a kritika képes megmagyarázni egy olyan ízlésítélet lehetőségét, amely a priori módon mindenki számára való érvényességet követel (de anélkül hogy a célszerűséget, melyet az objektum kapcsán megjelenít, fogalmakra alapozná).

59. § A szépségről mint az erkölcsiség szimbólumáról



Fogalmaink realitásának bemutatásához mindig szemléletek szükségeltetnek. Ezeket példáknak hívjuk, ha a fogalmak empirikusak, viszont sémáknak nevezzük őket akkor, ha a fogalmak tiszta értelmi fogalmak. Lehetetlenre vágyik azonban, aki azt akarja, hogy mutassuk be az észfogalmak, vagyis az eszmék objektív realitását, mégpedig elméleti megismerésük érdekében; mert olyan szemlélet, amely az eszméknek megfelelne, semmiféleképpen nem adható meg.
Minden hipotipózis (ábrázolás, subiectio sub adspectum) mint megér- zékítés két fajtába sorolható: vagy sematikus – amikor egy értelem alkotta fogalomhoz megadatik a vele korrespondeáló a priori szemlélet; vagy pedig szimbolikus – amikor egy fogalomhoz, amelyet csak az ész képes elgondolni, s amelynek semmilyen érzéki szemlélet nem felelhet meg, egy olyan szemlélet társul, amelynél az ítélőerő eljárása pusztán analóg a sematizálásban követett eljárásával, vagyis ez utóbbival csak az eljárás szabálya szerint, s nem magát a szemléletet tekintve egyezik meg, tehát a reflexiónak pusztán a formája, nem pedig tartalma szerint.
Az újabb logikusok körében elfogadott ugyan a szimbolikus szó azon használata, amely az ilyen megjelenítésmódot ellentétbe állítja az intuitívval, ám ez a használat valójában helytelen, mert ellenkezik a szó értelmével; a szimbolikus megjelenítésmód ugyanis csak az egyik faj táj a az intuitívnak, mely magában foglalj a egyfelől a sematikus, másfelől a szimbolikus megjelenítésmódot. E kettő egyaránt hipotipózis, azaz ábrázolás (exhibitio), s nem puszta karakterizáció, értve ezen a fogalmak jelölését olyan hozzájuk kapcsolt érzéki jelekkel, amelyek nem tartalmaznak semmit, ami az objektumok szemléletéhez tartoznék, hanem csak eszközül szolgálnak arra – a képzelőerő asszociációs törvénye szerint, tehát szubjektív tekintetben –,  hogy a fogalmakat reprodukálni lehessen; az ilyen jelek vagy szavak, vagy látható (algebrai, esetleg mimikái) jelek, mint puszta kifejezések fogalmak számára.*
Az a priori fogalmakhoz társított szemléletek tehát kivétel nélkül vagy sémák, vagy szimbólumok; az előbbiek a fogalom közvetlen, az utóbbiak a fogalom közvetett ábrázolásai. A sémáknál az ábrázolás demonstratív, a szimbólumoknál analógia közvetítésével történik (melyhez empirikus szemléleteket is igénybe veszünk); az utóbbi esetben az ítélőerő kettős tevékenységet végez: a fogalmat először egy érzéki szemlélet tárgyára alkalmazza, másodszor pedig az e szemlé- létről való reflexió puszta szabályát alkalmazza egy teljesen más tárgyra, melynek az első tárgy csupán szimbóluma. így a monarchikus állam megjeleníthető egy lélekkel bíró eleven test által, ha belső néptörvények irányítják, vagy egy puszta gép (például egy kézimalom) által, ha egyetlen abszolút akarat uralja; de a megjelenítés mindkét esetben csupán szimbolikus. Mert egy despotikus állam és egy kézimalom közt nincs ugyan hasonlóság, hasonlók viszont a róluk és kauzalitásukról való reflexió szabályai. Az ítélőerőnek ezzel a tevékenységével mindeddig keveset foglalkoztak, holott nagyon is megérdemelne egy mélyebb vizsgálódást; azonban nem itt van a helye annak, hogy e kérdésnél elidőzzünk. Nyelvünk tele van ilyen közvetett, analógia szerinti ábrázolásokkal, ahol a kifejezés nem a tulajdonképpeni sémát tartalmazza a fogalomhoz, hanem csak egy szimbólumot a reflexió számára. így az olyan szavak, mint alap (támaszték, bázis), függeni (lógni), folyni (következni helyett), szubsztancia (mint Locke mondja: az akcidenciák hordozója): ezek – és további megszámlálhatatlanul sok szó – nem sematikus, hanem szimbolikus hi- potipózisok, melyek nem egy közvetlen szemlélet által fejeznek ki fogalmakat, hanem csak a szemlélettel való analógia szerint, vagyis a szemlélet valamely tárgyáról való reflexió átvitelével egy teljesen más fogalomra, mellyel talán soha semmilyen szemlélet nem korrespon- deálhat közvetlenül. Ha egy puszta megjelenítésmódot már ismeretnek szabad nevezni – ami nagyon is megengedett akkor, ha a megismerés elve nem arra vonatkozik, hogy a tárgyat elméletileg határozzuk meg aszerint, hogy önmagában mi, hanem arra, hogy gyakorlati módon határozzuk meg, mivé kell lennie a tárgy eszméjének a mi számunkra s ahhoz, hogy célszerűen tudjuk használni –,  úgy Istenről való minden ismeretünk pusztán szimbolikus; és aki az olyan tulajdonságok kapcsán, mint értelem, akarat stb., melyek csak világbeli lényekben bizonyítják objektív realitásukat, sematikusnak veszi ezeket az ismereteket, az antropomorfizmusba esik, mint ahogy az, aki minden intuitívet elhagy, deizmusba, mely által soha semmi sem ismerhető meg, gyakorlati célzattal sem.
Azt állítom mármost, hogy a szép az erkölcsileg jónak a szimbóluma, s hogy csak ebben a tekintetben lehetséges – egy mindenki számára természetes vonatkozásban, melynek érvényesítését kötelességként várjuk is el másoktól –,  hogy a szép olyan tetszést váltson ki, amelyhez hozzátartozik az igény mindenki más helyeslésére, s amelynek esetén az elmében egyszersmind tudatosodik egyfajta megnemesedés és egy bizonyos felülemelkedés az érzéki benyomások keltette öröm iránti puszta fogékonyságon, s az ítélő más emberek értékét is aszerint méri fel, hogy ítélőerejük hasonló maximát követ-e. Mint az előző paragrafus megmutatta, az ízlés az intelligíbi- lisre tekint ki, amelynek vonatkozásában még felsőbb megismerőképességeink is összehangolódnak, s amely nélkül csupa ellentmondás keletkeznék a megismerőképességek természete és az ízlés támasztotta igények között. Az ízlésben az ítélőerő nincs alávetve a tapasztalati törvények heteronómiájának (mint egyébként az empirikus megítélésben): a tiszta tetszés tárgyát illetően önmagának ad törvényt, amiként az ész ugyanezt a vágyóképesség tekintetében teszi; s ekkor az ítélőerő, mind eme belső, a szubjektumban meglévő lehetőség miatt, mind egy ezzel összhangban álló természet külső lehetősége miatt, olyasvalamire vonatkozva látja magát – valami magában a szubjektumban és rajta kívül egyaránt meglévőre –,  ami sem nem természet, sem nem szabadság, de mégiscsak összekapcsolódik a szabadság alapjával, nevezetesen az érzékin-túlival, s amiben az elméleti képesség, noha ismeretlen módon, közösségre lép és egységet alkot a gyakorlati képességgel. Az alábbiakban felsoroljuk ezen analógia néhány elemét, rámutatva egyúttal a különbözőségekre is.
1. A szép közvetlenül tetszik (de csak a reflektált szemléletben, nem pedig a fogalomban, mint az erkölcsiség). 2. A szép minden érdek nélkül tetszik (az erkölcsileg jó ugyan szükségszerűen érdekkel összekapcsolódva, ám ez az érdek nem megelőzi a tetszésről való ítélet, hanem csak ez az ítélet váltja ki az érdeket). 3. A képzelőerő szabadsága (tehát képességünk érzékiségének szabadsága) a szép megítélésében úgy jeleníttetikmeg, mint ami összhangban áll az értelem törvényszerűségével (a morális ítéletben az akarat szabadságát úgy gondoljuk el, mint az akarat általános észtörvények szerinti összhangját önmagával). 4. A szép megítélésének szubjektív elvét úgy jelenítjük meg, mint ami általánosan, azaz mindenki számára érvényes, de semmilyen általános fogalommal nem megismerhető (a moralitás objektív elvét szintén általánosnak nyilvánítjuk, tehát érvényesnek minden szubjektum számára, illetve egy és ugyanazon szubjektum minden cselekedetére nézve, azonban ez az elv megismerhető egy általános fogalommal). Ezért a morális ítélet nem egyszerűen rendelkezhet meghatározott konstitutív elvekkel, hanem csak azáltal lehetséges, hogy a maximák ilyen elvekre alapozódnak, és így bírnak általánossággal.
Ezt az analógiát a közönséges értelemnek is szokása tekintetbe venni; s a természet vagy a művészet szép tárgyait gyakran illetjük olyan nevekkel, amelyek mintha erkölcsi megítélésen alapulnának. Épületeket vagy fákat felségesnek és nagyszerűnek nevezünk, egy rétet derűsnek és vidámnak, s még a színeket is mondjuk ártatlannak, szerénynek vagy gyengédnek, mivel olyan érzeteket keltenek, amelyekben van valami analóg az elme azon állapotának tudatával, amelyet a morális ítélet idéz elő. Az ízlés lehetővé teszi mintegy az erőszakos ugrás nélküli átmenetet az érzéki ingertől a habituális morális érdekhez, amennyiben a képzelőerőt úgy jeleníti meg, mint ami szabadságában is az értelem számára célszerű módon határozódhat meg, és megtanít arra, hogy az érzékek tárgyai felett vonzó érzéki inger nélkül is szabad tetszést leljünk.

60. § Függelék. Az ízlés módszertanáról



A kritikának a tudományt megelőző felosztása elemtanra és módszertanra az ízlés kritikája esetében nem lehetséges, minthogy a szépnek nincs, és nem is lehet tudománya, s az ízlés ítélete nem határozható meg elvek által. Mert bár minden művészetben van valami tudományos, mely az objektum ábrázolásának igazságát célozza, ez csupán nélkülözhetetlen feltétele (conditio sine qua nonjz) a szép művészetnek, de nem alkotja magát a szép művészetet. A szép művészet számára tehát csak modor (modus) létezik, nem pedig tanítási mód (methodus). A mesternek be kell mutatnia, mit és hogyan alkosson a tanítvány; s azok az általános szabályok, amelyek alá végül az eljárást foglalják, inkább arra szolgálnak, hogy a tanítvány alkalomadtán felidézhesse a fő mozzanatokat, mintsem arra, hogy a tennivalókat előírják számára. Mindazonáltal tekintettel kell lenni egy bizonyos ideálra, melyet a művészet nem veszíthet szem elől, még ha a kivitelezésben soha nem is éri el teljesen. A tanítvány képzelőerejét arra kell felszítani, hogy megfeleljen egy adott fogalomnak, s egyben észre kell vétetni vele, hogy a kifejezés elégtelen az eszméhez képest, amelyet, esztétikai eszméről lévén szó, maga a fogalom sem érhet el: csak így, továbbá az éles kritikával lehet biztosítani azt, hogy a tanítvány az elébe tárt példákat ne tartsa rögtön ősképeknek és olyan utánzandó mintáknak, amelyek nincsenek alávetve valamilyen még magasabb normának és a mindenkori saját megítélésnek, s ezáltal azt, hogy ne nyomassák el a zseni és vele a képzelőerőnek a maga törvényszerűségében is meglévő szabadsága, mely nélkül nemcsak szép művészet nem lehetséges, hanem a szép művészetet helyesen megítélő saját ízlés sem.
A szép művészetek propedeutikája, amennyiben azok legmagasabb fokú tökéletessége a cél, úgy tűnik, nem előírásokból áll, hanem az elme erőinek kultúrájában, melyre a humanióráknak nevezett előismeretek révén lehet szert tenni. Ez vélhetőleg azért van így, mert a humanitás részint a részvétel általános érzését jelenti, részint azt a képességet, hogy az emberek általánosan megosszák egymással bensőjüket; e két tulajdonság együttesen alkotja az emberiséghez méltó, az embert az állati korlátozottságtól megkülönböztető boldogságot.[31] Az a kor és az a nép, ahol az eleven hajtóerő, mely a népet tartós közösséggé tévő törvényes társiasságra irányult, megbirkózott annak a feladatnak a nagy nehézségeivel, hogy a szabadságot (s így az egyenlőséget is) a kényszerrel egyesítsék (nem annyira a félelem, mint inkább a kötelességből fakadó tisztelet és alávetettség kényszerével), egy ilyen kor és egy ilyen nép szükségképpen fel kellett hogy fedezze előzőleg annak művészetét, hogy a legműveltebbek miként oszthatják meg eszméiket a nyersebb gondolkodásúakkal, valamint azt, hogy az előbbiek kibővült gondolkodásmódja és kifinomultsága hogyan hozható összhangba az utóbbiak természetes egyszerűségével és eredetiségével, s ily módon azt a közepet a magasabb kultúra és az önmagának elégséges természet között, amely a helyes, de semmiféle általános szabály szerint nem megadható mércét jelenti az ízlés mint általános emberi érzék számára is.
Az ilyen mintát a későbbi korok aligha nélkülözhetik; hiszen a természettől egyre távolabb lévén, maradandó példák híján végül talán már nem is tudnának fogalmat alkotni arról, miként sikerülhet egyazon népen belül egységet teremteni egyfelől a legmagasabb kultúra törvényes kényszere, másfelől a maga értékét érző szabad természet ereje és helyessége között.
De mert az ízlés alapjában véve annak képessége, hogy megítéljük az erkölcsi eszmék megérzékítését (a kettőről való reflexió egy bizonyos analógiájának segítségével), mely megítélés – valamint az erre alapítandó nagyobb fogékonyság az erkölcsi eszmék előidézte érzés (a morális érzés) iránt – egyben olyan örömnek is forrása, amelyet az ízlés nem puszta egyéni érzésnek, hanem az általában vett emberiségre nézve érvényesnek nyilvánít: ezért belátható, hogy az ízlés megalapozásához az igazi propedeutikát az erkölcsi eszmék fejlesztése és a morális érzés kiművelése jelenti; mert a valódi ízlés csak akkor képes meghatározott változhatatlan formát ölteni, ha az érzékiség összhangba kerül a morális érzéssel.

            






[11]  Az itt alapul vett definíció szerint az ízlés a szép megítélésének képessége. De hogy mi szükséges ahhoz, hogy egy tárgyat szépnek nyilvánítsunk, ennek feltárása az ízlés ítéleteinek analízisére vár. A mozzanatokat, amelyekre ez az ítélőerő a maga reflexiójában tekintettel van, az ítélés logikai funkcióit szem előtt tartva kutattam fel (hiszen az ízlésítéletben mindig bennefoglaltatik az értelemre való vonatkozás). Elsőként a minőség funkcióját tárgyalom, mivel a minőség az, amit a szépről alkotott esztétikai ítélet először figyelembe vesz.

[12]  A tetszés tárgyáról alkotott ítélet lehet teljességgel érdekmentes, ám ugyanakkor érdekkeltő, vagyis olyan, hogy nem alapul érdeken, de érdeket hoz létre; ilyenek a tiszta morális ítéletek. Az ízlésítéletek azonban, önmagukban véve, nem is alapoznak meg semmiféle érdeket. Csak a társadalomban válik érdekessé, hogy ízléssel bírjunk; ennek okát a későbbiekben fogjuk kimutatni.

[13]  Az élvezésre vonatkozó kötelezettség: nyilvánvaló képtelenség. Ugyanígy képtelenség tehát kötelezettséget megszabni minden olyan cselekedetre vonatkozóan, amelynek célja pusztán az élvezés, legyen ez mégoly szellemi módon kigondolt (vagy szelleminek feltüntetett), vagy akár misztikus, úgynevezett mennyei élvezet.

[14]  A harmadik kiadásban a „nagyon is” (gar sehr) helyett „egyáltalán nem” (gar nicht) áll. — A Weischeáel-kiaáás jegyzete.

[15]  A beszélő művészetek tekintetében az ízlés mintájának egy holt és tudós nyelvben kell rögzítve lennie. Holt nyelvben, hogy ne kelljen elszenvednie az élő nyelvekben elkerülhetetlenül bekövetkező változásokat, azt, hogy a nemes kifejezések ellaposod nak, a megszokottak elavulnak, és az újonnan alkotottak csak rövid ideig maradnak használatban; és tudós nyelvben, hogy olyan grammatikája legyen, amely nincs alávetve a divat szeszélyes váltakozásának, hanem változhatatlan szabályokkal bír.-

[16]  Azt találjuk, hogy egy tökéletesen szabályszerű arc, amilyet a festők szívesen választanak modellül, legtöbbször semmitmondó, mivel nem tartalmaz semmi karakterisztikusat, s ekképp inkább a nem eszméjét fejezi ki, mintsem azt, ami egy személyben specifikus. Ha viszont az efféle karakterisztikusság eltúlzott, azaz olyan, hogy torzítja magát a normáleszmét (a nem célszerűségét), akkor karikatúráról beszélünk. A tapasztalat is azt mutatja, hogy egy teljesen szabályszerű arc rendszerint olyan emberről árulkodik, aki bensejében középszerű. Ez gyaníthatóan azért van így – ha feltételezhető, hogy a természet a külsőben a belsőnek az arányait fejezi ki —, mert ha az elme adottságai közül egyetlenegy sem sérti meg ezt az arányosságot, amely ahhoz szükséges, hogy egy ember pusztán hibátlan legyen, akkor egyáltalán nem számíthatni arra, amit zseninek nevezünk; hiszen a zseninél, úgy tűnik, éppen arról van szó, hogy a természet az elme erőinek benne megszokott viszonyaitól azok egyikének javára tér el.

[17]  E magyarázat ellen fel lehetne hozni, hogy vannak dolgok, amelyeket anélkül látunk célszerű formájúnak, hogy céljukat felismernénk; így például régi sírhalmokból gyakran kerülnek elő kőszerszámok, közepükön lyukkal, mely mintha egy nyél számára szolgálna — és ezeket a tárgyakat annak ellenére sem nevezzük szépnek, hogy alakjukkal világosan elárulnak valami célszerűséget, melyhez a célt nem ismerjük Ez a kifogás azonban nem helytálló: elegendő ugyanis, ha valaki e szerszámokat művészeti alkotásoknak tekinti, s máris el kell ismernie, hogy alakjukat valamilyen szándékra és egy meghatározott célra vonatkoztatja. Szemléletük ezért egyáltalán nem is válthat ki közvetlen tetszést. Ezzel szemben szépnek nevezünk egy virágot, például egy tulipánt, mivel észlelésében felfedezünk egy bizonyos célszerűséget, amely, ahogyan mi megítéljük, egyáltalán nem vonatkoztatik célra.

[18]  Az affektusok specifikusan különböznek a szenvedélyektől. Míg az előbbieknek pusztán az érzésre van vonatkozásuk, addig az utóbbiak a vágyó képességhez tartoznak, és olyan hajlamokat jelentenek, amelyek megnehezítik vagy éppenséggel lehetetlenné teszik, hogy az önkény az alaptételek által határozódhassék meg. Továbbá az előbbiek viharosak, és nem szándék szüli őket, ellenben az utóbbiak tartósak és függenek a megfontolástól ; így például a felháborodás mint harag: affektus, viszont mint gyűlölet (bosszúvágy): szenvedély. A szenvedély soha és semmilyen viszonylatban nem nevezhető fenségesnek; mert bár az elme az affektus esetében sem szabad, de míg itt szabadsága csak akadályoztatik, addig a szenvedélynél megszűnik

[19]  Könyvének német fordítása szerint: Philosophische Untersuchungen über dm Ursprung unserer Begriffe vöm Schönen und Erhabenen [Filozófiai vizsgálódások a szépről és a fenségesről alkotott fogalmaink eredetéről], Riga, bei Hartknoch, 1773.

[20]  A formát célszerűnek fogadom el, s nem akként adott. -Aford.

[21]  Belátandó annakjogosságát, hogy az esztétikai ítélőerő pusztán szubjektív alapokon nyugvó ítéletéhez általános helyeslésre tartsunk igényt, elég két dolgot elismerni. 1. Az ítélőerő szubjektív feltételei, ami a benne működésbe lépő megismerőerőknek egy általában vett megismeréshez szükséges viszonyát illeti, minden embernél azonosak; ennek azért kell igaznak lennie, mert máskülönben az emberek nem tudnák megosztani megjelenítéseiket, s így magát a megismerést sem. 2. Az ítélet pusztán erre a viszonyra —vagyis az ítélőerő formai feltételére — van tekintettel, s ekképp tiszta, azaz sem az objektumról való fogalmak, sem érzetek nem keverednek hozzá meghatározó alapokként. Ha ez utóbbi tekintetben esetleg hiba történik is, úgy ez csak a számunkra egy törvény által adott kompetenciának a különös esetre való helytelen alkalmazását jelenti, miáltal viszont maga a kompetencia egyáltalán nem szűnik meg.

[22]  Hamar belátható, hogy a felvilágosodás in thesi könnyű, in hypothesi viszont olyasvalami, aminek megvalósítása nehéz és lassú. Mert hogy eszével ne maradjon passzivitásban, hanem mindenkor törvényadó legyen önmaga számára: ez egészen könnyű az olyan embernek, aki csak a maga lényegi céljainak akar megfelelni, de semmit sem kíván tudni arról, ami értelmén túl van. Mivel azonban az utóbbira irányuló törekvés aligha megakadályozható, és másokból, akik nagy önbizalommal ígérik, hogy képesek eme tudásvágyat kielégíteni, soha nem is fog hiányozni, ezért a gondolkodásmódbeli (s különösen a nyilvános gondolkodásmódbeli) pusztán negatív jelleget – mely a tulajdonképpeni felvilágosodást jelenti – szükségképpen igen nehéz megteremteni és fenntartani.

[23]  Az ízlést a sensus communis aestheticus, a közönséges emberi értelmet pedig a sensus communis logicus néwel jelölhetnénk.

[24]  A lehetőségből nem lehet a létezésre következtetni. -Aford.

[25]  Mifelénk az egyszerű ember, ha olyan feladatot kap, mint a Kolumbusz tojása, azt mondja: ez nem művészet, ez csak tudomány; vagyis olyasmi, amit, ha tudásunk van róla, meg is tudunk csinálni. És ugyanezt mondja a bűvészek állítólagos művészetéről; ellenben a kötéltáncos produkciójáról nem vitatja, hogy az művészet.

[26]  Nincs talán fenségesebb mondás vagy egy gondolatnak fenségesebb kifejezése, mint ami ízisz (a természetanya.) templomán áll: „Vagyok mindaz, ami van, ami volt, s ami lesz, s fátylamat halandó még nem lebbentette fel.” Természettani könyvében Segner egy érzékletes címlaprajzba foglalva alkalmazta ezt az eszmét, hogy a tanítványokat, akiket e templomba bevezetni készült, előre eltöltse a szent borzadály, mely az elmét az ünnepélyes figyelemre hivatott hangolni.

[27]  Az első három képesség csaka negyedikáltal egyesül. Történelmi munkájában Hume értésére adja az angoloknak, hogy amennyiben az elsőhárom tulajdonságot külön-külön nézzük, úgy az ezekről tanúbizonyságot tévő műveikkel semmiben sem maradnak el a világ más népeitől, viszont azon tulajdonság szempontjából, amely a hármat egyesíti, bizony mögötte állnak szomszédaiknak, a franciáknak.

[28]  Az olvasó kéretik nem az elmélet szándékát látni a szép művészetek lehetséges felosztásának eme vázlatában. E tárgyban különféle próbálkozások lehetségesek és szükségesek; ezek egyike az alábbi kísérlet.
 Meghökkentőnek hangozhat, hogy a díszkertészetet, bár formáit testileg ábrázolja, mégis a festészet egy fajtájának tekinthetjük. De mert, legalábbis kezdetben, valóban a természetből veszi formáit (az erdők fáit és bokrait, a rétek füveit és virágait), s ennyiben nem is úgy művészet, mint a plasztika, és nem is kötődik, ahogyan az építészet, a tárgyról és ennek céljáról való fogalomhoz mint a formák összeállításának feltételéhez, hanem pusztán azt kell lehetővé tennie, hogy a képzelőerő szabadon játsszék a szemlélésben: ezért ennyiben megegyezik a pusztán esztétikai festészettel, melynek nincs meghatározott témája (hanem csak szórakoztatóan állítja össze fény és árnyék által a levegőt, a földet és a vizet). — Kérem az olvasót, hogy ezt a felosztást általában véve csupán kísérletnek tekintse, mely a szép művészeteket egy elv alatt próbálja összekapcsolni, jelen esetben az esztétikai eszmék kifejezésének elve alatt — a nyelv analógiája szerint—, és ne úgy ítélje meg, mint a szép művészetek közti kapcsolat eldöntöttnek tartott levezetését.

[29]  Be kell vallanom, hogy míg egy szép költemény mindig tiszta gyönyörűséggel tölt el, addig egy római népszónok vagy egy mai parlamenti vagy egyházi szónok legjobb beszédeinek olvasásakor mindig megvan bennem egy kellemetlen érzés is, a rosszallás egy álnok művészet iránt, mely képes arra, hogy fontos dolgokban mint gépeket indítsa az embereket olyan ítéletre, amelynek nyugodt megfontolás esetén semmi súlya nem volna számukra. A beszédkészség és a pallérozott beszédmód (a kettő együtt alkotja a retorikát) a szép művészethez tartozik; a szónoki művészet viszont (ars oratoria) mint annak művészete, hogy a szónok saját szándékai érdekében használja ki az emberek gyengéit, egyáltalán nem méltó tiszteletre, bármilyen jónak tartja is a szónok a maga szándékait, vagy bármilyen jók is ezek a valóságban. Nem véletlen, hogy a szónoki művészet Athénban is és Rómában is olyan időben emelkedett a legmagasabb szintre, amikor az állam romlásnak indult, és kihunyt az igazi hazafias gondolkodásmód. Aki a dolgokba való világos belátás képessége mellett teljes gazdagságában és tisztaságában bírja a nyelvet, s emellett egyszerre viseli szívén az igazi jót, és rendelkezik termékeny, eszméinek ábrázolásához megfelelő képzelőerővel: az ilyen ember a vir bonus dicendi peritus, a szónok, aki művészet nélkül, de súllyal beszél, amilyennek Cicero akarta őt, habár saját maga mégsem maradt mindig hű ehhez az ideálhoz.

[30]  Akik az otthoni ájtatossági gyakorlatokhoz az egyházi énekeket is javasolták, nem gondolták meg azt, hogy az ilyen lármás — és épp ezért rendszerint farizeus — ájtatossá- gok mennyire terhére vannak a közönségnek, arra kényszerítvén a szomszédságot, hogy vagy csatlakozzék az énekléshez, vagy abbahagyja a gondolatokkal való foglalkozást.
 Ésszerű ítéletneí(iudiáumratioánans) mondható minden olyan ítélet, amely önmagát általánosnak nyilvánítja; mert ennyiben szolgálhat felső tételként egy észkövetkeztetésben. Észítéletnek viszont (iudidum ratiodnatum) csak az az ítélet nevezhető, amelyet egy észkövetkeztetés zárótételeként, s ennek megfelelően mint a priori megalapozottat gondolunk el.
 Ami a megismerésben intuitív, azt helyesen nem a szimbolikussal, hanem a diszkur- zíwal kell szembeállítani; az intuitív ugyanis lehet sematikus, ahol a megismerés demonstráció által történik, vagy lehet szimbolikus, amikor is egy puszta analógia szerinti megjelenítésről van szó.

[31]  Az első kiadásban a „boldogságot” (Glückseligkeit) helyett „társiasságot” (Gesel- ligkeit) szerepel. — A Weischeáel-kiaáás jegyzete.



4. fejezet - AZ ÍTÉLŐERŐ KRITIKÁJÁNAK MÁSODIK RÉSZE



A TELEOLÓGIAI ITELOERO KRITIKÁJA



61. § A természet objektív célszerűségéről A természet objektív célszerűségéről



Transzcendentális elvek szerint jó alapunk van ahhoz, hogy feltételezzük a természetnek a maga különös törvényeiben való szubjektív célszerűségét abban a vonatkozásban, hogy a természet megragadható az emberi ítélőerő számára, s lehetővé válik a különös tapasztalatok egy rendszerré történő összekapcsolása. Ekkor azután a természet megannyi alkotása közt lehetségesként várhatunk el olyanokat is, amelyek mintha tulajdonképpeni módon a mi ítélőerőnk számára volnának: olyan specifikus, az ítélőerőnek megfelelő formákkal bírnak, amelyek különféleségükkel és egységükkel mintegy arra szolgálnak, hogy erősítsék az elmének az ítélőerő használatakor játékban lévő képességeit, és fenntartsák játékukat; az ilyen formákat ezért szép formáknak nevezzük.
Ahhoz a feltételezéshez azonban, hogy természeti dolgok mint eszközök és célok kapcsolódnak egymáshoz, és már lehetőségük maga is csak a kauzalitás e fajtája szerint érthető meg elégséges módon: ehhez egyáltalán nem találni alapot a természetnek mint az érzékek tárgyai összességének az általános eszméjében. Mert a fenti esetben (a szép formáknál) a dolgok megjelenítését – lévén ez a megjelenítés olyasvalami, ami bennünk van – teljesen a priori módon is olyannak lehetett elgondolni, mint ami képes és alkalmas megismerőképességeink belsőleg célszerű hangoltságának előidézésére. Semmilyen a priori feltételezéshez nincs viszont alapunk azzal kapcsolatban, hogy olyan célok, amelyek nem a mieink, s nem sajátjai a természetnek sem – melyről nem tételezzük fel, hogy intelligenciával bíró lény volna –,  miként alkothatják, illetve kell hogy alkossák mégis a kauzalitásnak egy különös fajtáját, vagy legalábbis egy teljesen saját törvényszerűségét. Mi több, egy ilyenfajta kauzalitás valóságát maga a tapasztalat sem bizonyíthatja; ehhez ugyanis előzetes észokoskodás volna szükséges, mely a cél fogalmát csupán belejátssza a dolgok természetébe, nem pedig az objektumokból és ezek tapasztalati megismeréséből veszi, tehát sokkal inkább úgy használja, hogy a megjelenítések bennünk végbemenő összekapcsolódásának szubjektív alapjával való analógia szerint tegye megragadhatóvá a természetet, mintsem hogy objektív alapokból ismerné meg.
Ezenfelül az objektív célszerűség, a természeti dolgok lehetőségének elveként értve, olyannyira távol van attól, hogy szükségszerűen összefüggjön a természet fogalmával, hogy épp a természet és formái esetlegességének bizonyításához kínálja a fő hivatkozási alapot. Hiszen ha szemügyre vesszük például egy madár felépítését, csontjainak üregességét, szárnyainak és farktollainak a mozgáshoz, illetve a kormányzáshoz megfelelő elhelyezkedését stb., akkor azt mondjuk, hogy a természetbeli puszta nexus ejfectivus szerint – ha nem hívjuk segítségül a kauzalitás egy különös fajtáját, nevezetesen a célok szerinti kauzalitást (a nexus finalist) – mindez a legnagyobb mértékben esetleges: vagyis a természet, puszta mechanizmusként tekintve, ezernyi más módon alakulhatott volna, anélkül hogy éppen egy ilyen elv szerinti egységre bukkanjunk; következésképp az objektív célszerűséghez egyáltalán nem remélhetünk a priori alapot találni a természet fogalmában, hanem csak e fogalmon kívül.
Mindezzel együtt a teleológiai megítélés, legalábbis problematikus módon, mégis joggal alkalmazható a természet kutatásában; de csakis avégett, hogy a célok szerinti kauzalitással való analógia alapján a megfigyelés és a kutatás elvei alá hozzuk a természetet, nem támasztva jogosulatlan igényt arra, hogy e kauzalitás szerint magyarázzuk. A teleológiai megítélés tehát a reflektáló ítélőerőhöz tartozik, nem pedig a meghatározóhoz. Mindazonáltal a célok szerinti természeti formákról és kapcsolódásokról alkotott fogalom legalább még egy elv ahhoz, hogy a természet jelenségeit, ahol a puszta természeti mechanizmus szerinti kauzalitás törvényei nem elégségesek, szabályok alá hozzuk. Mert teleológiai alapot vezetünk be akkor, amikor egy objektumról való fogalomnak, mintha ez a fogalom magában a természetben volna (nem pedig bennünk), kauzalitást tulajdonítunk az objektum tekintetében, vagy még inkább egy ilyen – bennünk fellelhető – kauzalitás analógiájára jelenítjük meg magunknak a tárgy lehetőségét, tehát a természetet úgy gondoljuk el, mint ami saját képességénél fogva technikai; míg ha nem tulajdonítunk ilyen hatásmódót a természetnek, akkor kauzalitását mint vak mechanizmust kell megjelenítenünk. Ha azonban azt állítanánk, hogy a természetben szándékosan ható okok működnek, azaz a teleológia alapjául nem egy pusztán regulatív elvet tennénk meg, amely a jelenségek puszta megítélésére vonatkozik, s amelynél így megengedett, hogy a természetet a maga különös törvényei tekintetében mint neki alávetettet gondoljuk el, hanem egy konstitutív elvet a természet alkotásainak okaikból való levezetésére vonatkozóan: ez esetben a természeti cél fogalma már nem a reflektáló ítélőerőhöz tartoznék, hanem a meghatározóhoz; sőt ekkor valójában egyáltalán nem az ítélőerő sajátlagos fogalma volna (mint amilyen a szépségnek mint formális szubjektív célszerűségnek a fogalma), hanem észfogalom, s ekként egy újfajta kauzalitást vezetne be a természettudományba, de olyan kauzalitást, amelyet önmagunktól kölcsönzünk, és így tulajdonítunk más lényeknek, anélkül azonban, hogy e lényeket mint magunkkal azonos fajtájúakat akarnánk feltételezni.

ELSŐ SZAKASZ



A TELEOLÓGIAI ÍTÉLŐERŐ ANALITIKÁJA



62. § A pusztán formális objektív célszerűségről, megkülönböztetve ezt a materiálistól



A valamely elv szerint megrajzolt geometriai alakzatok különféle, gyakran megcsodált objektív célszerűséget mutatnak, nevezetesen azt, hogy alkalmasak számos probléma egyetlen elv szerint történő megoldására, sőt arra is, hogy segítségükkel e problémák mindegyikét végtelenül különböző módokon oldjuk meg. A célszerűség itt nyilvánvalóan objektív és intellektuális, nem pedig pusztán szubjektív és esztétikai: mert először is azt fejezi ki, hogy az alakzat megfelelő a cél szerint való alakok sokaságának létrehozásához, másodszor pedig ez a célszerűség az ész által ismerszik meg. Azonban itt mégsem a célszerűség az, ami a magáról a tárgyról való fogalmat lehetővé teszi, azaz a tárgyat nem úgy tekintjük, mint ami pusztán a szóban forgó használatra való tekintettel lehetséges.
Egy olyan egyszerű alakzat, mint a kör, számtalan probléma megoldásához tartalmazza az alapot; e problémák, önmagukban véve, nem csekély erőfeszítést igényelnének, ám a kör végtelenül sok nagyszerű tulajdonságainak egyikéből a megoldás úgyszólván magától kínálkozik. Ha például egy adott alapegyenesből és a vele szemközti szögből háromszöget kell szerkeszteni, akkor a feladat meghatározatlan, azaz végtelenül sok különféle módon oldható meg; de a kör magában foglalja a megadott feltételnek megfelelő összes háromszöget, geometriai helyüket alkotva. Vagy ha két egyenesnek úgy kell metszenie egymást, hogy az egyiknek a két részéből és a másiknak a két részéből két azonos téglalapot kaphassunk, akkor e feladat megoldása látszólag sok nehézséget okoz. De mindazok az egyenesek, amelyek az őket befogó körön belül metszik egymást, maguktól ilyen arány adnak a részek között. A többi görbe vonal másfajta problémákhoz kínál célszerű megoldásokat, olyanokat, amelyekre a szerkesztésüket irányító szabály kapcsán egyáltalán nem is gondoltunk, így például a kúpszeletek, önmagukban is és az egymással való összehasonlításban is, bőségesen nyújtanak elveket lehetséges problémák egész tömegének megoldásához, miközben magyarázatuk, mely fogalmukat meghatározza, igen egyszerű. – Valódi öröm látni a régi geométerek buzgalmát, mellyel az ilyen vonalak efféle tulajdonságait kutatták, nem zavartatva magukat a korlátolt elmék kérdésétől, hogy ugyan mire is jók ezek az ismeretek. Vizsgálták például a parabola tulajdonságait, habár nem ismerték a földi nehézkedés törvényét, mely lehetővé tette volna, hogy a parabolát a nehéz testek röppályá- jára alkalmazzák (melyek nehézkedési iránya a mozgás közben parabolikusnak tekinthető); vagy kutatták az ellipszis tulajdonságait, pedig nem sejtették, hogy az égitestek is tömegvonzásban állnak, és nem ismerték annak törvényét, hogy a gravitáció hogyan hat a vonzási ponttól különböző távolságokban, azt eredményezve, hogy az égitestek szabad mozgásukban ellipszist írnak le. Miközben ily módon, anélkül hogy tudatában lettek volna, az utókor számára munkálkodtak, gyönyörűséget leltek a dolgok lényegében rejlő célszerűségben, melyet mégiscsak teljesen a priori módon tudtak ábrázolni szükségszerűségében. Platónt, aki maga is mestere volt a geometria tudományának, olyannyira fellelkesítette a dolgoknak ez az eredendő mibenléte, melynek felfedezéséhez semmilyen tapasztalatra sincs szükség, valamint az elme azon képessége, hogy a dolgok harmóniáját érzékin-túli elvükből tudja meríteni (amihez hozzájönnek még a számok tulajdonságai, melyekkel az elme a zenében játszik), hogy a tapasztalati fogalmakon túl az eszmékig emelkedett, amelyek csak a minden dolgok eredetével való intellektuális közösségen keresztül tűntek magyarázhatónak számára. Nem csoda, hogy a mérés művészetében járatlanokat kiutasította iskolájából, s amit Anaxagórasz a tapasztalat tárgyaiból és ezek célkapcsolatából következtetett ki, azt ő a tiszta, az emberi szellemben bensőleg meglévő szemléletből akarta levezetni. Mert ha szükségszerűséget lelünk abban, ami célszerű, s mintha szándékosan azért alkottatott volna olyannak, amilyen, hogy mi magunk célszerűen használni tudjuk, miközben e célszerűség mégis eredendően hozzátartozni látszik a dolgok lényegéhez – az emberi használatra való vonatkoztatás nélkül –,  akkor ez alapot ad ahhoz, hogy mélységesen csodáljuk a természetet, méghozzá nem annyira a rajtunk kívüli természetet, mint inkább saját eszünk természetét; és nem megbocsáthatatlan, ha ez a csodálat egy félreértés folytán lassanként a rajongásig fokozódik.
Mindazonáltal ez az intellektuális célszerűség, jóllehet objektív (eltérően az esztétikaitól, mely szubjektív), lehetősége szerint mégis mint pusztán formális (nem reális) ragadható meg, tehát felfogható célszerűségként anélkül is – habár csak általánosságban –,  hogy alapjául egy célt tennénk meg, vagyis anélkül hogy ehhez teleológiára volna szükség. A köralak olyan szemlélet, amelyet az értelem határozott meg egy elv szerint; ezen önkényesen felvett és fogalomként alapul tett elv egysége, ha az elv a térre alkalmaztatik – mint olyan szemléleti formára, amely hasonlóképp pusztán mint belső megjelenítés lelhető fel, mégpedig a priori módon –,  megragadhatóvá teszi sok, a fogalom megszerkesztéséből adódó szabály egységét, mely szabályok különféle lehetséges vonatkozásokban célszerűek, azonban oly módon, hogy eme célszerűségüket nem szabad egy célból származtatnunk, vagy valamilyen, a megadottól eltérő alapra visszavezetnünk. Itt tehát nem az a helyzet, mint amikor a rajtam kívüli dolgoknak egy bizonyos, határok közé zárt összességében rendet és szabályszerűséget fedezek fel, például egy kert fáit, virágágyásait, ösvényeit stb. figyelve; az ilyen rendet és szabályszerűséget ugyanis nem remélhetem a priori módon kikövetkeztetni egy térnek valamely tetszőleges szabály szerinti körülhatárolásából, mivel nem pusztán egy valamely a priori elv szerint meghatározott belső megjelenítésről van szó, hanem létező dolgokról, melyeknek empirikusan kell adva lenniük ahhoz, hogy meg lehessen ismerni őket. Ennélfogva ez az utóbbi (empirikus) célszerűség, mint reális, egy cél fogalmától függ.
De nem nehéz belátni azt sem, hogy min alapul – és mitől lesz indokolt – az a csodálat, amely a dolgok lényegében észlelt célszerűségnek szól (olyan dolgoknál, amelyek fogalmai megszerkeszthe- tők). A különféle szabályok, melyeknek (valamely egyetlen elvből fakadó) egysége ezt a csodálatot kiváltja, kivétel nélkül szintetikusak, és nem az objektum, például a körfogalmából adódnak, hanem szükségessé teszik, hogy az objektum adva legyen a szemléletben. Emiatt viszont az egység azt a látszatot kapja, mintha empirikus módon a szabályoknak egy, a mi megjelenítőerőnktől különböző külső alapjából adódnék, s ily módon az, hogy az objektum összhangban áll a szabályok szükségletével – mely az értelem sajátja –,  önmagában véve esetlegesnek fog mutatkozni, tehát olyannak, mintha egyedül egy kifejezetten rá irányuló cél által volna lehetséges. Mármost éppen ez a harmónia, minthogy mindezen célszerűség ellenére mégsem empirikusan, hanem a priori ismerszik meg, valójában már magától rá kellene hogy vezessen arra a belátásra, hogy a tér, melynek (a képzelőerő által, valamely fogalomnak megfelelően történő) meghatározása az objektumot egyáltalán lehetővé tette, nem magukhoz a rajtam kívül lévő dolgokhoz tartozik, hanem puszta belső megjelenítésmód, és hogy ekképp az alakzatba, amelyet egy fogalomnak megfelelően megrajzolok, vagyis az arról való saját megjelenítésem módjába, ami számomra külsőleg adódik – bármi legyen is ez önmagában véve –,  én viszem bele a célszerűséget, melyről ennélfogva nem empirikusan szerzek tudomást, nem abból, ami adódik; s ebből következően be kellene látni, hogy e célszerűséghez nem szükséges egy rajtam kívül lévő különös cél magában az objektumban. De mert ez a megfontolás már az ész kritikai használatát igényli, s így nem foglaltathatik benne rögtön a tárgyat tulajdonságai szerint tekintő megítélésben, ezért ez a megítélés közvetlenül nem is szolgál mással, mint azzal, hogy heterogén szabályok – akár aszerint is, ami bennük különböző fajtájú – egy olyan elvben egyesülnek, amelyet anélkül ismerek meg a priori módon igaznak, hogy ehhez egy, a fogalmamon kívül lévő, és egyáltalán az a priori megjelenítésemen kívül lévő különös alap volna szükséges. Mármost a csodálkozás nem más, mint az elme megütközése azon, hogy egy megjelenítés és az általa adott szabályok nem egyeztethetők össze az elmében már alapul szolgáló elvekkel; ez a megütközés tehát kételyt vált ki azt illetően, hogy helyesen láttunk és ítéltünk-e. A csodálat viszont az e kétely megszűnése ellenére is mindig újra visszatérő csodálkozás. Következésképp a csodálat egészen természetes módon jár együtt a dolgok (mint jelenségek) lényegében megfigyelt célszerűséggel, ami annyiban nem is kifogásolható, amennyiben az érzéki szemlélet ama formájának (a térnek) a fogalmak képességével (az értelemmel) való egyezése nem egyszerűen megmagyarázhatatlan számunkra, mármint a tekintetben, hogy éppen olyan, amilyen, s nem más, hanem ezenfelül kibővítőleg is hat az elmére, mintegy megsejtetvén vele valamit, ami túl van az érzéki megjelenítéseken, s amiben – habár számunkra ismeretlen módon – talán fellelhető amaz egyezés végső alapja. Ezt az alapot ugyan nem is szükséges ismernünk, amikor a priori megjelenítéseink formális célszerűségéről van pusztán szó; de ha egy tárgy akár csak kitekinteni is késztet minket ezen alap felé, akkor ettől egyszersmind csodálat is ébred bennünk e tárgy iránt.
A geometriai alakok említett tulajdonságait – mint ahogy a számokéit is – szokás szépségnek nevezi, mégpedig azért, mert az alakzatok egy bizonyos, szerkesztésük egyszerűségéből nem várt a priori célszerűséggel bírnak mindenféle megismerésbeli használat vonatkozásában; beszélnek például a körnek erről vagy arról a szép tulajdonságáról, melyet ilyen vagy olyan módon fedeztek fel. Azonban itt nem egy esztétikai megítélésben találjuk célszerűnek az objektumot, nem egy olyan, fogalom nélküli megítélésben, amely a megismerőerők játékában érvényesülő pusztán szubjektív célszerűséget teszi észrevehetővé, hanem egy intellektuális, fogalmak szerint történő megítélésben, mely az objektív célszerűséget teszi distinkt módon megismerhetővé, vagyis a mindenféle (a végtelenségig különféle) célokra való alkalmasságot. Ezt az alkalmasságot inkább a matematikai alakzat relatív tökéletességének, nem pedig szépségének kellene nevezni. Ugyanígy egyáltalán nem megengedhető az intellektuális szépség elnevezés, melynek használatával vagy a „szépség” szó fosztatna meg minden meghatározott jelentésétől, vagy az intellektuális tetszés veszítené el minden kitüntetettségét az érzéki tetszéssel szemben. Szépnek inkább az alakzatok szóban forgó tulajdonságainak demonstrációját mondhatnánk, mivel az értelem mint a fogalmak képessége és a képzelőerő mint a fogalmak ábrázolásának képessége a demonstráció által a priori módon önmaga megerősödését érzi (ha ehhez az ész hozzáadja még a precizitást is, akkor a demonstráció eleganciájáról beszélünk); itt ugyanis, habár alapja fogalmakban rejlik, legalább maga a tetszés szubjektív, míg a tökéletesség objektív tetszést von maga után.

63. § A természet relatív célszerűségéről, megkülönböztetve ezt a belsőtől



A tapasztalat csak akkor vezeti ítélőerőnket az objektív és materiális célszerűség fogalmára, azaz egy természeti cél fogalmára, ha az oknak az okozathoz való viszonyát, mely megítélésre vár,[32] csak oly módon vagyunk képesek törvényszerűként belátni, hogy az ok kauzalitását az okozat eszméjére alapozzuk, mint az okozat olyan lehetőségfeltételére, amely magának az oknak szolgál alapjául. Ez azonban kétféleképpen történhet: az okozatot vagy közvetlenül művészeti alkotásnak tekintjük, vagy csupán anyagnak más természeti lények lehetséges művészetéhez, azaz vagy célnak tekintjük, vagy olyan eszköznek, amelyet más okok célszerűen használhatnak. Az utóbbi fajtájú célszerűséget az ember szempontjából hasznosságnak nevezzük, minden más teremtmény esetében pedig alkalmasságnak; s ez a célszerűség pusztán relatív, szemben az előbbivel, mely egy természeti lény belső célszerűségét jelenti.
A folyók például mindenféle, a növények növekedését szolgáló földfajtákat sodornak magukkal, melyeket gyakran raknak le torkolatuknál, vagy olykor a szárazföld belsejében. Némely partvidékeken a dagály a szárazföldre sodorja ezt az iszapot, vagy a part mentén halmozza fel; így azután – különösen ha az ember is besegít, hogy az apály ne sodorja el újra az iszapot – megnő a termékeny földterület, és a helyet, ahol korábban halak és kagylók éltek, a növények birodalma foglalja el. A szárazföld ilyen megnövelését legtöbbször maga a természet végezte, és végzi továbbra is, bár csak lassan. – Kérdés mármost, hogy ez vajon a természet céljának ítélendő-e, tekintettel arra, hogy a szárazföld bővülése hasznos az ember számára; az ugyanis, hogy ez magának a növénybirodalomnak volna hasznos, nem jöhet szóba, mivel a másik oldalon a tengeri teremtményektől éppen annyi vétetik el, mint amennyivel a szárazföld növekszik.
De hozhatunk példát bizonyos természeti dolgok azon alkalmasságára is, hogy eszközül szolgálnak más teremtmények számára (amennyiben ezeket mint célokat előfeltételezzük). A fenyők számára nincs kedvezőbb a homokos talajnál. Mármost az ősi tenger, amikor a mai szárazföldről visszahúzódott, északi tájainkon annyi homokos területet hagyott hátra, hogy ezen a talajon – mely máskülönben minden egyéb kultúra számára használhatatlan – tágas fenyőerdők jöhettek létre, melyek esztelen kiirtásáért gyakran vádoljuk is elődeinket. Feltehető a kérdés, hogy az ősrégi homokos területek kialakításával a természet vajon azt a célt követte-e, hogy ott majdan fenyőerdők nőhessenek. Annyi világos, hogy ha a fenyőerdőket mint a természet célját feltételezzük, akkor hasonlóképp célnak kell elfogadnunk, de csupán relatív célnak, a homokot is, melyhez pedig az őstenger partja és a víz visszahúzódása ismétcsak eszközül szolgált; mert egy célkapcsolat egymásnak alárendelt tagjai sorában minden köztes tag célnak – persze nem végcélnak – tekintendő, melynek legközelebbi oka az eszközt jelenti hozzá. Ugyanígy ahhoz, hogy a világon szarvasmarhák, juhok, lovak stb. létezhessenek, a földön fűnek kellett nőnie, de a sivatagban is szükség volt a füvekre, hogy a tevék táplálkozhassanak; ahhoz pedig, hogy farkasok, tigrisek és oroszlánok élhessenek, a növényevő állatoknak kell nagy tömegben létezniük. Az alkalmasságon alapuló objektív célszerűség tehát nem maguknak a dolgoknak az objektív célszerűsége, mintha a homokot önmagáért véve nem lehetne anélkül felfogni az okából adódó okozatként, hogy az oknak, ti. a tengernek, egy célt tulajdonítanánk, az okozatot pedig, vagyis a homokot, művészeti alkotásnak tekintenénk. A nevezett célszerűség csupán relatív, s pusztán esetleges módon tartozik a dologhoz, amelynek tulajdonítjuk; és – hogy az említett példáknál maradjunk – a különböző füvek önmagukért véve ugyan a természet szerves, tehát művészi jellegű alkotásainak ítélen- dők, azonban a velük táplálkozó állatok vonatkozásában úgy tekintjük őket, mint puszta nyers matériát.
Ha pedig mindezek tetejében az ember, kauzalitásának szabadsága révén, a természeti dolgokat alkalmasnak találja a maga szándékaihoz, melyek gyakran ostobák (tarka madártollakkal díszítik a ruházatot, a földből vagy növényekből nyert színezőanyagokkal festik ki az arcot), de olykor lehetnek ésszerűek is, mint amikor a lovat lovaglásra, az ökröt, sőt Minorca szigetén a szamarat és a disznót is szántáshoz használják, úgy ezekben az esetekben még egy relatív (egy erre a használatra vonatkozó) természeti célt sem lehet feltételezni. Mert itt arról van szó, hogy az ember, eszére támaszkodva, képes összhangba hozni a dolgokat önkényes ötleteivel, melyekre még csak a természet sem predesztinálta őt. Csak ha feltételezzük, hogy embereknek kell élniük a földön, csak ekkor szükséges az, hogy ne hiányozzanak legalább azok az eszközök sem, amelyek nélkül az emberek mint állatok, sőt mint eszes állatok – legyen bármilyen csekély is bennük az eszesség foka – nem létezhetnének; ez esetben viszont úgyszintén természeti céloknak kell tekinteni azokat a természeti dolgokat, amelyek az ember létezéséhez nélkülözhetetlenek.
Mindebből könnyen belátható, hogy a külső célszerűség, mint valamely dolog alkalmassága más dolgok számára, csak azon feltétel mellett tartható külső természeti célnak, hogy annak létezése, aminek szempontjából az illető dolog közvetlenül vagy közvetve alkalmas, önmagáért véve a természet célja. Ezt azonban a természet puszta szemlélése útján sohasem lehet megállapítani, s ebből következően a relatív célszerűség, habár hipotetikus módon természeti célokat jelez, mégsem jogosít fel semmilyen abszolút teleológiai ítéletre.
A hideg országokban a hó megvédi a vetést a fagytól; megkönnyíti az emberek közösségét (akik ugyanis sítalpakon közlekedhetnek); a lappföldiek számára ezt a közösséget a hómezőkön élő rénszarvasok segítik elő, amelyek, bár a hó alól kikapart gyér moha is elégséges táplálék számukra, mégis könnyen megszelídíthetek, és szívesen hagyjákmagukat megfosztani szabadságuktól, melyet pedig könnyen megőrizhettek volna. A sarkvidék más népei számára a tenger mintegy odasodorja a házépítéshez szükséges fát, és gazdagon kínálja az állatokat is, melyek nemcsak táplálékul szolgálnak, de bőrükből ruha is készíthető, zsírjukkal pedig fűteni lehet a kunyhókat. A természet megannyi vonatkozása csodálatra méltó módon találkozik itt egy célban: s ez a cél a grönlandi, a lapp, a szamojéd, a jakut stb. ember. Azt azonban nem látjuk be, miért kell egyáltalán embereknek élniük a sarkvidéken. Ennélfogva nagyon vakmerő és önkényes ítélet volna azt mondani, hogy a levegő párái azért csapódnak le hó formájában, a tengerben azért működnek az áramlatok, melyek a melegebb országokból a sarkvidékre sodorják a fát, és azért élnek benne a nagytestű állatok, melyekből zsírt lehet kinyerni, mert az oknak, amely mindezeket a természeti alkotásokat létrehozza, bizonyos nyomorúságos teremtmények javának eszméje szolgál alapul. Mert ha mindeme természeti hasznosság nem léteznék, akkor egyáltalán nem is hiányolnánk a természeti okok e minőséghez való elégségességét; ellenkezőleg, saját magunk számára is merész és megalapozatlan gondolatnak tűnnék egy ilyen irányultságot elvárni és a természetnek ama célt tulajdonítani (melynek híján csak az emberek közti legnagyobb összeférhetetlenség szórhatta szét őket ilyen zord vidékekre).

64. § A dolgok mint természeti célok sajátlagos jellegéről



Annak belátásához, hogy egy dolog csak mint cél lehetséges, vagyis ahhoz, hogy eredetének kauzalitását ne a természet mechanizmusában kelljen keresni, hanem egy olyan okban, amelynek ható képessége fogalmak által határozódik meg, nos, ehhez az szükséges, hogy az illető dolog formája ne legyen lehetséges puszta természeti törvények szerint – azaz olyan törvények szerint, amelyek megismeréséhez elegendő egyedül az értelem, az érzékek tárgyára alkalmazva –,  hanem a formának már az oka és okozata szerinti empirikus megismerése is az ész fogalmait előfeltételezze. Ilyenkor a dolog formája az ész vonatkozásában minden empirikus törvény mellett is esetleges, abból adódóan, hogy az ész, melynek a természeti alkotások formájában mindig fel kell ismernie e forma szükségszerűségét is, hogy egyáltalán beláthassa a létrejöttükkel kapcsolatos feltételeket, az adott forma vonatkozásában mégsem tudja feltételezni ezt a szükségszerűséget; és maga ez az esetlegesség alapot jelent ahhoz, hogy a szóban forgó dolog kauzalitását olyannak feltételezzük, mintha éppen ezen esetlegesség miatt csak ész által volna lehetséges. Észen pedig ekkor a célok szerinti cselekvés képességét értjük (mint akaratot); és ha az objektumot úgy jelenítjük meg, mint ami csak egy ilyen képességből lehetséges, akkor mint csak célként lehetségest jelenítettük meg.
Ha valaki egy számára lakatlannak tűnő vidéken egy geometriai alakzatot venne észre a tengerpart homokjába rajzolva, például egy szabályos hatszöget, akkor az alakzat fogalmán munkálkodó reflexiójában az ész segítségével tudatára ébredne, még ha csak homályosan is, a hatszög létrejöttének elvében meglévő egységnek, s ezért eszének megfelelően nem ítélne úgy, hogy egy ilyen alak lehetőségének a homok, a tenger, a szél, valamely általa ismert lábnyomokat hagyó állat vagy bármilyen más, ésszel nem bíró ok az alapja: mert az egyezés egy csak az észben lehetséges fogalommal olyan végtelenül esetlegesnek tűnnék számára, hogy mégis inkább arra a belátásra jutna, hogy az adott esetre nincs semmilyen természeti törvény, tehát hogy a kauzalitást, amelyen egy ilyen okozat alapul, nem is tartalmazhatja olyan ok, amely a pusztán mechanikusan ható természetben lelhető fel, hanem csakis egy fogalom az illető objektumról, olyan fogalom, amellyel egyedül az ész szolgálhat, s hasonlíthatja össze a tárgyat; belátná tehát, hogy az okozat mindenképpen célnak tekintendő, de nem természeti célnak, hanem a művészet alkotásának (vestigium homi- nis videó).[33]
Ahhoz azonban, hogy valamit, amit természeti alkotásként ismerünk meg, egyszersmind mégis célnak, tehát természeti célnak ítélhessünk, ehhez – feltéve, hogy ebben nem rejlik ellentmondás – már többre van szükség. Előzetesen annyit mondanék, hogy egy dolog akkor létezik természeti célként, ha önmagától oka és okozata önmagának; mert itt egy olyan kauzalitásról van szó, amelyet nem kapcsolhatunk össze a természet puszta fogalmával anélkül, hogy ne tulajdonítanánk egy célt a természetnek, s amelyet még ekkor sem tudunk megragadni, habár másfelől ellentmondásmentesen elgondolhatjuk. A természeti cél ezen eszméjének meghatározását, mielőtt teljesen kifejtenénk, előbb egy példával kívánjuk megvilágítani.
Egy fa legeló'ször is egy másik fát hoz létre egy ismert természeti törvény szerint. De a fa, amelyet létrehoz, ugyanabból a nemből való, s ily módon a fa önmagát hozza létre a nem szerint, melyben egyrészt mint okozat, másrészt mint ok – állandóan létrehozatva önmagától, illetve létrehozva önmagát – folyamatosan fenntartja önmagát mint nemet.
Másodszor egy fa létrehozza önmagát mint egyedet is. Az okozatnak ezt a fajtáját egyszerűen növekedésnek nevezzük ugyan, azonban ez a növekedés, helyes értelemben véve, teljességgel különbözik minden egyéb, mechanikai törvények szerinti nagysággyarapodástól, és a nemzéssel azonosnak tekintendő, még ha más névvel jelöljük is. Az anyagot, mellyel önmagát gyarapítja, a fa előzőleg egy specifikusan sajátlagos minőséggé dolgozza fel, olyanná, amilyennel a rajta kívül lévő természeti mechanizmus nem szolgálhat; s így az anyag, amely- lyel egyre nagyobbá fejleszti magát, a keveredés szerint a fa saját alkotása. Mert ami a rajta kívül lévő természettől kapott alkotóelemeket illeti, a fa ugyan eduktumnak tekintendő csupán, ám ennek a nyers matériának a kiválasztásában és újbóli összetevésében ezek a természeti lények a kiválasztó- és alaki tó képesség olyan eredetiségét mutatják, hogy ezzel végtelenül felülmúlnak minden olyan művészetet, amely a fák szétbontása útján kapott elemekből vagy a fák táplálékául szolgáló természeti anyagból próbálná meg újra előállítani a növénybirodalom ezen alkotásait.
Harmadszor pedig a fa részei is létrehozzák önmagukat, úgy, hogy az egyik rész megmaradása és a többi részek megmaradása kölcsönösen függ egymástól. Egy rügy, ha beoltják egy másik fa gallyába, az idegen ágon egy saját fajtájából való növényt hoz létre, s ugyanígy tesz az oltvány is egy másik törzsön. Ezért egyazon fa minden ágát vagy levelét is úgy tekinthetjük, mintha pusztán bele lenne oltva a fába, tehát egy önmagáért véve létező fának tarthatjuk, mely csupán rátapadt egy másikra, és élősködő módon ebből táplálkozik. Emellett pedig a levelek a fa alkotásai ugyan, de másfelől kölcsönösen életben is tartják a fát: mert a mindig újra bekövetkező lombhullás megölné a fát, s növekedése a leveleknek a törzsre gyakorolt hatásától függ. Itt csupán futólag kívánok említést tenni olyan tulajdonságokról, amelyek egyébként a szerves teremtmények legcsodálatosabbjai közé tartoznak, így arról, hogy egy fa megsérülésekor a természet miként siet önmaga segítségére azzal, hogy egy olyan rész hiányát, amely a szomszédos részek megmaradásához szükséges volt, a többi részek pótolják, vagy arról, hogy a növekedés során hogyan jönnek létre torzszülemények ott, ahol egyes részek bizonyos hiányok vagy akadályok miatt egészen új formát alakítanak ki, hogy így megtartsák azt, ami van, létrehozva egy rendellenes teremtményt.

65. § A dolgok mint természeti célok: szerves lények



Az előző paragrafusban bemutatott jellege szerint egy dolgot akkor ismerhetünk meg olyan természeti alkotásként, amely egyúttal csak mint természeti cél lehetséges, ha önmagához kölcsönösen mint ok és okozat viszonyul; ez a kifejezés azonban némiképp pontatlan és meghatározatlan, s ezért szükségessé teszi, hogy egy meghatározott fogalomból vezessük le.
A kauzális kapcsolat, amennyiben pusztán az értelem által gondoljuk el, olyan kapcsolódás, amely okok és okozatok folyamatosan ereszkedő sorát alkotja; és azok a dolgok, amelyek mint okozatok előfeltételeznek más dolgokat mint okokat, nem lehetnek egyszerre okai is ezeknek. Az ilyen kauzális kapcsolatot a ható okok kapcsolatának (nexus effectivus) nevezzük. Elgondolható viszont a célokról való észfogalom szerinti kauzális kapcsolat is, amely, ha sornak tekintenénk, egyszerre jelentene ereszkedő és emelkedő függést, ahol is a dolog, melyet egyfelől mint okozatot jelölünk meg, másfelől – az emelkedésben – mégis joggal minősíthető azon dolog okának, amelynek okozata. A gyakorlati téren (jelesül a művészetben) könnyű ilyen kapcsolódásokat találni: a ház például oka a bérbeadásból származó pénznek, fordítva viszont ennek a lehetséges bevételnek a megjelenítése volt az oka a ház megépítésének. Az ilyen kauzális kapcsolódást a végokok kapcsolódásának (nexus finalis) hívjuk. Helyesebb volna talán, ha a nexus effectivust a reális, a nexus finalist pedig az ideális okok kapcsolódásának mondanánk, mert ezekből az elnevezésekből egyúttal világossá válik az is, hogy a kauzalitásnak nem lehet több fajtája e kettőn kívül.
Mármost ahhoz, hogy egy dolog természeti cél legyen, először az szükséges, hogy részei – létezésük és formájuk szerint – csak az egészre való vonatkozásuk által legyenek lehetségesek. Mert a dolog, ha ő maga cél, egy fogalom vagy egy eszme alatt foglaltatik, melynek a piori meg kell határoznia mindent, amit a dolognak tartalmaznia kell. De amennyiben egy dolgot csak úgy gondolunk el, mint ami ezen a módon lehetséges, akkor a dolog pusztán művészeti alkotás, vagyis egy olyan, a dolog anyagától (a részektől) különböző eszes ok alkotása, amelynek a részek előteremtésében és összekapcsolásában érvényesülő kauzalitását egy ennek révén lehetséges egészről való eszme – tehát nem a dolgon kívüli természet – határozza meg.
Ahhoz viszont, hogy egy dolog mint természeti alkotás önmagában és belső lehetőségében célokra való vonatkozással bírjon, vagyis ahhoz, hogy csak mint természeti cél, rajta kívül lévő eszes lények fogalmainak kauzalitása nélkül legyen lehetséges, ehhez, másodszor, az szükséges, hogy részei azáltal kapcsolódjanak össze egy egésznek az egységévé, hogy egymáshoz való viszonyukban kölcsönösen okai és okozatai formájuknak. Mert egyedül így lehetséges az, hogy megfordítva (kölcsönösen) az egész eszméje határozza meg valamennyi rész formáját és összekapcsolódását: mégpedig nem mint ok – mert ez esetben a dolog művészeti alkotás volna –,  hanem mint az adott anyag tartalmazta minden különféleség formája és összekapcsolódása szisztematikus egységének megismerésalapja annak számára, aki a dolgot megítéli.
Egy testet ezért csak akkor ítélhetünk önmagában véve és belső lehetősége szerint természeti célnak, ha részei mind formájuk, mind kapcsolódásuk szerint összességükben kölcsönösen létrehozzák egymást, s ekképp saját kauzalitásukból hoznak létre egy olyan egészt, amelynek fogalma a fordított irányban úgy ítélhető meg, mint a test valamely elv szerinti oka (egy olyan lényben, amely rendelkeznék az ilyen alkotáshoz megfelelő fogalmak szerinti kauzalitással); tehát akkor, ha a ható okok összekapcsolódását egyszersmind végokok által való okozatként lehet megítélni.
Egy ilyen természeti alkotás minden egyes részét olyannak gondoljuk el, mint ami egyfelől csak a többi rész által, másfelől pedig a többi részért és az egészért létezik: azaz mint instrumentumot (mint szervet). De mert ez még nem elég – hiszen az ilyen rész lehetne a művészet instrumentuma is, és ekkor csak általában véve mint célként lehetséges volna megjeleníthető –,  ezért a szóban forgó természeti alkotásoknál minden egyes részt mint a többi részt létrehozó szervet, következésképp valamennyi részt mint egymást kölcsönösen létrehozó szervet gondoljuk el, olyannak, ami már nem lehet semmiféle művészet instrumentuma, hanem csak a minden instrumentumhoz (a művészetéihez is) anyaggal szolgáló természet szerve; s csak ekkor és csak ezért lehet az ilyen alkotást mint szerves és önmagát szervező'lényt természeti célnak nevezni.
Egy óraszerkezetben az egyik rész a többi rész mozgásának instrumentuma, azonban az egyik fogaskerék nem lehet a többit létrehozó ható ok; az egyik rész tehát a másikért van ugyan, de nem a másik által. így az órát és formáját létrehozó ok nem is a természetben (az adott anyag természetében) van, hanem rajta kívül, egy olyan lényben, amely egy, az ő kauzalitása által lehetséges egész eszméi szerint tud hatni. Ezért van az, hogy nemcsak az óra egyik fogaskereke nem hoz létre egy másikat, de még kevésbé tud egy óra más anyag felhasználásával (szervezésével) létrehozni más órákat; s ezért nem képes az óra olyasmire sem, hogy magától pótolja a belőle elvett részeket, hogy az első képződésben keletkező hiányt a többi részek segítségével töltse ki, vagy hogy helyrehozza magát, ha rendje felborul – miközben a szerves természettől mindezt igenis elvárhatjuk. Egy szerves lény tehát nem puszta gép, mert nem csupán mozgató ereje van, hanem alakító ereje is önmagán belül, melyet közöl az ilyen erővel nem rendelkező anyagokkal (megszervezi ezeket); vagyis olyan, önmagát átplántáló alakító erővel bír, amely nem magyarázható egyedül a mozgatás képességével (a mechanizmussal).
Messze nem mondunk eleget a természetről és a szerves alkotásokban megnyilvánuló képességéről azzal, ha ez utóbbit a művészet analogonjának nevezzük; ekkor ugyanis egy, a természeten kívüli művészt (egy eszes lényt) gondolunk el. A természet viszont önmagát szervezi, s bár szerves alkotásainak minden egyes fajában egészében véve egyféle minta szerint jár el, eközben létrehozza azokat a megfelelő eltéréseket is, amelyek az adott körülmények közt az önfenntartáshoz szükségesek. Közelebb juthatnánk esetleg ehhez a kikutathatatlan tulajdonsághoz, ha az élet analogonjának neveznénk. Ekkor azonban vagy egy olyan tulajdonsággal kell felruházni az anyagot mint puszta anyagot, amely ellenkezik lényegével (hülozoizmus), vagy egy tőle idegen fajtájú, vele közösségben álló elvet (egy lelket) kell az anyaghoz társítani; ez utóbbi esetben viszont ahhoz, hogy a szóban forgó alkotások a természet alkotásai lehessenek, a szerveződést alkotó anyagot vagy már mint ama lélek instrumentumát kell előfeltételezni, miáltal mibenléte a legkevésbé sem válik érthetőbbé, vagy pedig a lelket kell e konstrukció művészévé megtenni, kivonva ekképp az ilyen alkotásokat a (testi) természet köréből. Ha tehát pontosan akarunk fogalmazni, úgy a természeti szerveződés nem áll analógiában semmilyen általunk ismert kauzalitással.[34] A természeti szépség joggal mondható a művészet analogonjának, mivel a természeti tárgyaknak csak a külső szemléletükről való reflexió vonatkozásában tulajdonítunk szépséget, tehát csak a felszín formája miatt. Azonban a belső természeti tökéletességet, ahogyan ezzel a csak természeti célokként lehetséges és ezért szerves lényeknek nevezett dolgok rendelkeznek, nem lehet valamely általunk ismert fizikai, azaz természeti képesség analógiája szerint elgondolni és magyarázni, s mivel mi magunk is a legtágabb értelemben vett természethez tartozunk, így az emberi művészettel sem lehet pontosan megfelelő analógiába állítani.
Valamely dolognak mint önmagában vett természeti célnak a fogalma nem az értelem vagy az ész konstitutív fogalma tehát, ugyanakkor szolgálhat regulatív fogalomként a reflektáló ítélőerő számára, hogy az általában vett célok szerinti emberi kauzalitással való távoli analógia szerint irányítsa az ilyenfajta tárgyak kutatását, és hogy segítségével ezek legfőbb alapjáról gondolkodjunk; ez utóbbi persze nem a természetnek vagy a természet ősalapjának az ismerete végett történik, hanem éppen annak a bennünk lévő gyakorlati észképességnek az érdekében, amelynek analógiájára a szóban forgó természeti célszerűség okát tekintjük.
A természeti tárgyak közt tehát egyedül a szerves lények azok, amelyeket akkor is mint csak természeti célokként lehetségeseket kell elgondolnunk, ha önmagukért véve tekintjük őket, más dolgokra való vonatkoztatás nélkül; ebből következően a szerves lények biztosítanak legelőször objektív realitást egy olyan cél fogalmának, amely nem gyakorlati cél, hanem a természet célja, s teremtik meg ekképp az alapot a természettudomány számára a teleológiához, azaz a természeti objektumoknak egy különös elv szerinti megítélésmódjához, mely elvet máskülönben – minthogy egy ilyenfajta kauzalitás lehetősége a priori módon egyáltalán nem látható be – semmiképp sem volnánk jogosultak bevezetni a természettudományba.

66. § A szerves lények belső célszerűsége megítélésének elvéről



Ez az elv, mely egyben a szerves lények definíciója is, így hangzik: a természet szerves alkotása az, amelyben minden cél és kölcsönösen eszköz is. A szerves alkotásban nincs semmi, ami hiábavaló, céltalan, vagy a vak természeti mechanizmusnak tulajdonítható volna.
Ha aszerint nézzük, ami megalkotására késztet, úgy ez az elv a tapasztalatból származtatandó ugyan, jelesül a módszeresen végzett tapasztalatból, melyet megfigyelésnek hívunk; ám azon általánosság és szükségszerűség miatt, amelyet a célszerűségről kimond, nem nyugodhat pusztán tapasztalati alapokon, hanem egy a priori elven kell alapulnia, még ha ez pusztán regulatív is, és a célok csupán a megítélőnek az eszméjében lelhetők fel, nem pedig egy ható okban. A fenti elvet tehát úgy tekinthetjük, mint a szerves lények belső célszerűsége megítélésének maximáját.
Akik növények és állatok boncolásával foglalkoznak, hogy kikutassák szerkezetüket, és beláthassák annak alapjait, hogy miért és mivégből vannak az adott részek, miért épp az adott módon helyezkednek el és kapcsolódnak össze, s miért rendelkeznek az ilyen lények épp az adott belső formával, akik tehát ezzel foglalkoznak, azok köztudomásúlag nemcsak az általános természettannak azt az alaptételét érvényesítik, hogy semmi sem történik véletlenül, hanem mint megkerülhetetlenül szükségszerűt feltételezik egyúttal azt a maximát is, hogy a szerves teremtményekben semmi sem hiábavaló. S erről a teleológiai alaptételről csakugyan éppoly kevéssé mondhatnak le, mint az általános fizikai alaptételről: mert ahogyan az utóbbi elhagyásával egyáltalán semmiféle tapasztalat sem maradna, úgy az előbbi kiiktatásával elveszne a vezérfonal azon természeti dolgok megfigyeléséhez, amelyeket teleológiailag a természeti célok fogalma alatt gondoltunk el.
Ez a fogalom ugyanis az észt a dolgoknak egy egészen más rendjébe vezeti, mint amilyen a puszta természeti mechanizmusé, mely itt már nem elegendő számunkra. A természeti alkotás lehetőségének egy eszme kell hogy alapjául szolgáljon. Mivel pedig az eszme a megjelenítés abszolút egysége, az anyag ellenben a dolgok olyan sokfélesége, amely önmagáért véve nem adhatja meghatározott egységét az összetevődésnek, ezért ahhoz, hogy az eszme egysége a priori meghatározó alapja lehessen egy természeti törvénynek, mely az ösz- szetettség ilyen formájának kauzalitásában érvényesül, a természet célját ki kell terjeszteni mindenre, ami alkotásában benne van. Mert ha egy ilyen okozatot egyszer már egészében egy, a természet vak mechanizmusán túli érzékin-túli meghatározó alapra vonatkoztatunk, akkor mindenestül ezen elv szerint kell megítélnünk; s nincs alapunk ahhoz, hogy egy ilyen dolog formáját olyannak feltételezzük, mint ami részben még a puszta mechanizmustól függ, mert ez esetben, a heterogén elvek keveredése miatt, a megítélésnek nem maradna semmilyen biztos szabálya.
Meglehet, hogy például egy állati test bizonyos részei (a bőr, a csontok vagy a szőrzet) megragadhatók volnának akár úgy is, mint pusztán mechanikai törvények szerinti konkréciók. Azonban az okot, mely a testhez szükséges anyagot előteremti, módosítja, alakítja, és megfelelő módon elrendezi, mindig teleológiailag kell megítélni, miáltal minden, ami a testet alkotja, szervesnek tekintendő, s ugyanakkor minden rész egyben szerv is egy bizonyos, magára a dologra való vonatkozásban.

67. § A természetre általában véve mint a célok rendszerére vonatkozó teleológiai megítélés elvéről



A természeti dolgok külső célszerűsége, mint fentebb mondottuk, nem ad kellő jogosultságot ahhoz, hogy e dolgokat egyszersmind természeti céloknak is minősítsük, ezt téve magyarázó alappá létezésük tekintetében, s hogy a természetnek az eszmében meglévő esetlegesen célszerű okozatait úgy kezeljük, mint a dolgok végokok elve szerinti létezésének alapjait. Afolyók előmozdítják ugyan a szárazföld belsejében élő népek közösségét, a hegységek forrásokkal táplálják a folyókat, és hókészleteikkel a csapadékmentes időkben is biztosítják megmaradásukat, az alacsonyabb vidékek lejtői pedig elvezetik a vizeket, szárazon tartva a földeket – ettől azonban még nem lehet őket rögtön természeti céloknak tartani. Mert ha a földfelszín ilyen alakja nélkülözhetetlen volt is a növényi és az állati birodalom keletkezéséhez, majd fennmaradásához, önmagában véve semmi olyasmit nem találni benne, aminek lehetőségéhez kénytelenek volnánk feltételezni egy célok szerinti kauzalitást. Ugyanez áll a növényekre, melyekkel az ember vagy szükségleteit elégíti ki, vagy önmagát gyönyörködteti, és az olyan állatokra is, mint a teve, a szarvasmarha, a ló, a kutya stb., melyeket az ember részint táplálékul használ, részint sokféle módon a maga szolgálatába állít, s többnyire egyáltalán nem is tud nélkülözni. Olyan dolgok esetében, amelyeknél, ha önmagukért vesszük őket, egyiket sincs okunk célnak tekinteni, a külső viszony csak hipotetikusan ítélhető célszerűnek.
Egy dolgot belső formája miatt természeti célnak ítélni egészen más, mint e dolog létezését a természet céljának tartani. Hogy ez utóbbit állíthassuk, ahhoz nem pusztán a valamely lehetséges célról való fogalomra van szükségünk, hanem a természet végcéljának (sco- pus) megismerésére is, ami pedig szükségessé teszi, hogy a természetet valami érzékin-túlira vonatkoztassuk. Ez a vonatkozás viszont messze meghaladja minden teleológiai természetmegismerésünket, hiszen az a cél, amiért a természet maga létezik, csak a természeten túl kereshető. Egy egyszerű fűszál belső formája a mi emberi megítélőképességünk számára elégséges módon bizonyíthatja, hogy a fűszál eredete csak a célok szabálya szerint lehetséges. De ha ettől eltekintünk, és csak azt nézzük, hogy más természeti lények hogyan használják a füvet, vagyis ha a belső organizáció szemlélése helyett csak a külső célszerű vonatkozásokat vesszük figyelembe, azt, hogy a fű a szarvasmarha tápláléka, a szarvasmarha pedig az ember számára szükséges eszköz a létezéshez, és ha mindeközben nem látjuk, hogy miért is szükséges az, hogy emberek létezzenek (amit, ha például Újhollandia vagy a Tűzföld lakóira gondolunk, nem is olyan könnyű megválaszolni): akkor nem jutunk el egy kategorikus célhoz, hanem mindegyik célszerű vonatkozás egy mindig távolabbra helyezendő feltételen nyugszik, melyet mint feltétlent – ez volna egy dolognak mint végcélnak a létezése – a fizikoteleológiai világszemléleten teljességgel kívül esőként kell elgondolni. Ekkor viszont egy ilyen dolog (mármint a végcél) nem is természeti cél: hiszen e dolgot – illetve az egész nemet, amelybe tartozik – nem lehet természeti alkotásnak tekinteni.
A szerveződést alkotó anyag tehát az egyedüli, ami szükségképpen magával hozza a róla mint természeti célról való fogalmat, mivel specifikus formája egyúttal a természet alkotása. Am ez a fogalom szükségszerűen elvezet a természet egészének mint a célok szabálya szerinti rendszernekaz eszméjéhez, melynek ekkor a természet minden mechanizmusát alá kell rendelni az ész elvei szerint (kipróbálandó legalábbis a természeti jelenséget az eszmén). A természet vonatkozásában az ész elve csakszubjektíve érvényes, azaz csak maximaként: avilágban minden jó valamire; semmi sem hiábavaló benne; és a példa, melyet a természet a maga szerves alkotásaiban ad, feljogosítja, sőt felszólítja az embert arra, hogy a természettől és törvényeitől csak olyasmire számítson, ami egészében célszerű.
Magától értetődik, hogy ez az elv nem a meghatározó, hanem a reflektáló ítélőerő számára szolgál, hogy regulatív elv, nem pedig konstitutív, s hogy vele csak vezérfonalat kapunk ahhoz, hogy a természeti dolgokat, egy már adott meghatározó alapra vonatkoztatva őket, egy új törvényes rend szerint szemléljük, és a természettant egy más elv, nevezetesen a végokok elve szerint, de ugyanakkor a természeti kauzalitás mechanizmusa elvének csorbítása nélkül bővítsük ki. Másfelől ezzel semmiképp sem döntjük el, hogy valami, amit ezen elv szerint ítélünk meg, szándékosan célja-e a természetnek: hogy a fű a marhák és a birkák számára van-e, s hogy ezek és a többi természeti dolgok az ember számára vannak-e. Jó, ha erről az oldalról is megnézzük a számunkra egyébként kellemetlen és különös vonatkozásokban célellenes dolgokat. így azt mondhatnánk például, hogy az ember hajában, ruhájában vagy fekvőhelyén élő tetvek az általuk okozott kínokkal egy bölcs természeti rendelkezés szerint a tisztaságra ösztönöznek, amely pedig már önmagában fontos eszköze az egészség megőrzésének. Az amerikai pusztaságok vadembereit gyötrő moszkitókról és más vérszívó rovarokról azt mondhatni, hogy hasznos tevékenységekre ösztökélik ezeket az alakulófélben lévő embereket, arra, hogy lecsapolják a mocsarakat, megritkítsák a légáramlást felfogó sűrű erdőket, s ezáltal, valamint a fold megművelésével, egyszersmind egészségesebbé is tegyék környezetüket. Még ami az ember számára természetellenesnek tűnik szervezetében, így kezelve még az is szórakoztató, sőt olykor tanulságos kitekintést enged a dolgok teleológiai rendjére, olyan kitekintést, amelyhez, ha nem rendelkeznénk a nevezett elvvel, a puszta fizikai világszemlélés önmagában nem vezetne el. Ahogyan egyesek megítélése szerint az emberekben vagy állatokban élő galandféreg mintegy pótolni hivatott az életszervek bizonyos hiányosságát, úgy én azt kérdezném, hogy vajon az álmok (melyek nélkül, még ha csak ritkán emlékszünk is rájuk, soha sincs alvás) nem a természet célszerű rendelkezését jelentik-e, amennyiben ugyanis arra szolgálnak, hogy az összes testi mozgatóerő ellazulásakor a képzelőerő nagyfokú (ilyen állapotban többnyire af- fektusig erősödő) aktivitása révén belsőleg mozgassák meg az életszerveket, mely mozgás kiváltképp szükséges akkor, amikor valaki túltelített gyomorral tér aludni, s ilyenkor a képzelőerőjátéka rendszerint csakugyan annál élénkebb. S vajon nem az következik-e ebből, hogy azon belsőleg megmozgató erő és fárasztó nyugtalanság nélkül, amely miatt panaszkodni szokás az álmokra – holott ezek valójában talán orvosságként hatnak –,  az alvás alighanem az élet teljes kihunyása volna, még egészséges állapotban is?
A természet szépsége, azaz összhangja megismerőképességeink szabad játékával jelenségeinek felfogásában és megítélésében, ilyen módon szintén tekinthető a természet egészére mint egyik tagjaként az embert is magában foglaló rendszerre jellemző objektív célszerűségnek, miután a természet teleológiai megítélése a szerves lények jelentette természeti célok által már feljogosított bennünket a természet céljai nagy rendszerének eszméjére. A természet nekünk szóló kedvezését[35] láthatjuk abban, hogy a hasznoson kívül oly gazdagon mérte ki a szépséget és a vonzó ingereket is, s ezért szerethetjük őt, mint ahogyan tisztelettel tekinthetünk rá mérhetetlensége miatt, megnemesedve érezvén magunkat e szemlélésében: mintha csak a természet kifejezetten ezzel a szándékkal járt volna el, midőn felállította és kidíszítette nagyszerű színpadát.
A jelen paragrafusban mindössze annyit akarunk mondani, hogy ha már egyszer felfedeztünk a természetben egy képességet olyan alkotások létrehozására, amelyeket csak a végokok fogalma szerint tudunk elgondolni, akkor meg van engedve ennél tovább is mennünk, s a célok rendszeréhez tartozóként megítélnünk olyan alkotásokat is, amelyek önmagukban vagy viszonyuk szerint – legyen akár ez utóbbi célszerű is – korántsem teszik szükségessé, hogy lehetőségükkel kapcsolatban a vakon ható okok mechanizmusán túl egy másik elvet is felkutassunk; ugyanis az előbbi eszme, ami alapját illeti, már túlvezet bennünket az érzéki világon, s ekkor az érzékin- túli elv egységét nemcsak a természeti lények bizonyos fajtáira kell érvényesnek tartanunk, hanem a természet egészére mint rendszerre is.

68. § A teleológia elvéről mint a természettudomány belső elvéről



Egy tudomány elvei vagy belsők, s ekkor az adott tudományban honos elveknek nevezzük őket (principia domestka), vagy pedig olyan fogalmakon alapulnak, amelyeknek csak az illető tudományon kívül lehet a helyük, s ekkor kívülről vett elvek (peregrina). Az utóbbi elveket tartalmazó tudományok kölcsöntételeket (lemmata) tesznek meg tanaik alapjául, vagyis egy másik tudománytól kölcsönöznek egy fogalmat, s vele egy alapot az elrendezéshez.
Omagáért véve minden tudomány rendszer; és nem elég, ha elvek szerint építik fel, tehát technikailag eljárva, hanem egyszersmind architektonikusan kell hozzáfogni a tudományhoz mint önmagáért fennálló épülethez, nem úgy kezelve, mint hozzáépítést és egy másik épület részét, hanem mint önmagáért vett egészt, még ha ebből utólag átjárást lehet is nyitni a másik épületbe és viszont.
Ha tehát a természettudományba és kontextusába behozzák Isten fogalmát, hogy magyarázhatóvá tegyék vele a természetbeli célszerűséget, majd pedig ezt a célszerűséget Isten létének bizonyítására használják, akkor a két tudomány egyike sem bír belső szilárdsággal, s egy csalóka dialellum folytán mindkettő bizonytalanná válik, mert határaik elmosódnak.
Ha a természet céljáról beszélünk, úgy ez a kifejezés már kellőképp elejét veszi az ilyen zavarnak, annak, hogy a természettudományt és az általa a tárgyainak teleológiai megítéléséhez adott késztetést az istenszemléléssel és ekképp egy teológiai levezetéssel keverjük össze. Egyáltalán nem elhanyagolható, hogy a természet célja kifejezést használjuk-e, vagy pedig egy isteni célról beszélünk a természet elrendezettsége kapcsán, netán ez utóbbit még helyesebbnek és egy jámbor lélek számára megfelelőbbnek is tartjuk, mondván, végül úgysem juthatunk másra, mint hogy a természetben található célszerű formákat egy bölcs világalkotóból vezessük le; a két kifejezés felcserélése helyett gondosan és szerényen az előbbire kell szorítkoznunk, mely csak annyit takar, amennyit tudunk, nevezetesen egy természeti cél meglétét. Mert még mielőtt magának a természetnek az okára kérdeznénk, a természetben és létrejövésének folyamatában olyan alkotásokat találunk, amelyek ismert tapasztalati törvények szerint jönnek létre; a természettudománynak pedig e törvények szerint kell megítélnie tárgyait, s így a tárgyaknak a célok szabálya szerinti kauzalitását is magában a természetben kell keresnie. Nem szabad tehát átugrania saját határát, hogy mint benne honos elvet vonja be magába azt, aminek fogalmával soha semmilyen tapasztalat nem lehet megfelelésben, s amivel kapcsolatban bármiféle vállalkozás csak a természettudomány kiteljesítése után jogosult.
A természet azon minőségei, amelyek a priori demonstrálhatók, tehát lehetőségük szerint általános elvekből, minden tapasztalat nélkül beláthatok, technikai célszerűséget hordoznak ugyan magukban, azonban, feltétlenül szükségszernek lévén, egyáltalán nem számíthatók a természet teleológiájához mint a fizikába tartozó, ennek kérdéseit megoldani hivatott módszerhez. Az aritmetikai és geometriai analógiák, valamint az általános mechanikai törvények, tűnjék számunkra mégoly meglepőnek és csodálatra méltónak is az, ahogyan esetükben a különböző, látszólag egymástól teljesen független szabályok egy elvben egyesülnek, ettől még nem tartanak igényt arra, hogy teleológiai magyarázó alapokként szolgáljanak a fizikában; és bár az általában vett természeti dolgok célszerűségének általános elméletében érdemes figyelembe venni őket, egy ilyen elmélet máshová, nevezetesen a metafizikába tartoznék, s nem alkotná a természettudomány belső elvét – márpedig a szerves lények jelentette természeti célok empirikus törvényeivel kapcsolatban nemcsak megengedett, hanem egyenesen elkerülhetetlen, hogy a természettan a maga tárgyainak egy külön osztálya tekintetében mint elvet használja a teleológiai megítélésmódot.
Ahhoz, hogy pontosan megmaradjon határai között, a fizika teljesen elvonatkoztat attól a kérdéstől, hogy a természeti célok szándékos vagy nem-szándékos célok; mert ha nem így tenne, akkor beleavatkozna egy idegen feladatba, ti. a metafizikáéba. Megelégszik azzal, hogy vannak tárgyak, amelyek semmilyen más módon nem magyarázhatók, mint általunk csak a célok eszméje mint elv alatt elgondolható természeti törvények szerint, s amelyek pusztán ilyen módon ismerhetők meg belső formájuk szerint, ráadásul csakis belsőleg ismerhetők meg egyedül így. Elkerülendő tehát a legcsekélyebb gyanúját is annak, hogy olyasvalamit akarnánkjogtalanul megismerésalapjaink közé keverni, ami egyáltalán nem tartozik a fizikába, nevezetesen egy természetfeletti okot, a teleológiában úgy beszélünk ugyan a természetről, mintha a benne meglévő célszerűség szándékos volna, ám egyszersmind úgy is, hogy ezt a szándékot a természetnek, vagyis a matériának tulajdonítjuk; ezzel azt jelezzük, hogy a szándék – amit a szó voltaképpeni jelentésében senki sem akarhat az élettelen anyagnak tulajdonítani, tehát ezzel kapcsolatban nem is lehet félreértés – csupán a reflektáló, nem pedig a meghatározó ítélőerő elvét fejezi ki, s így nem arra szolgál, hogy a kauzalitás egy különös alapját vezesse be, hanem arra, hogy az ész használatát egy olyan kutatási móddal toldja meg, amely eltér a mechanikai törvények szerinti kutatástól, s ezáltal pótolja az utóbbi azon elégtelenségét, hogy önmagában nem jut el az összes különös természeti törvény empirikus feltárásáig sem. Teljesen helyénvaló ezért, ha a teleológiában, amennyiben a fizikához sorolódik, a természet bölcsességéről, takarékosságáról, gondoskodásáról, jótékonyságáról beszélünk; mert ezzel nem csinálunk belőle értelmes lényt (ez ugyanis képtelenség lenne), de éppígy nem tartunk igényt arra sem, hogy felette egy másik értelmes lényt, egy őt alkotó mestert tételezzünk, mivel ez túlzott merészség[36] volna. Az ilyen kifejezések csak arra szolgálnak, hogy az ész technikai használatában érvényesülő emberi kauzalitás analógiájára jelöljék a természet kauzalitásának egy fajtáját, rámutatva a szabályra, amely szerint a természet bizonyos alkotásai kutatandók.
De miért van az mégis, hogy a teleológia rendszerint nem alkotja az elméleti természettudomány saját részét, hanem propedeutika- ként vagy átmenetként a teológiához számíttatik? Nos, ez azért történik, hogy a természetnek a maga mechanizmusa szerint való tanulmányozását ahhoz rögzítsék, amit úgy lehet alávetni a megfigyelésnek vagy a kísérleteknek, ahogyan mi magunk létre tudnánk hozni a természettel egyezően, legalábbis a törvények hasonlósága szerint; mert teljesen csak azt látjuk be, amit magunk vagyunk képesek fogalmak szerint megcsinálni és létrehozni. Am az organizáció mint a természet belső célja végtelenül meghaladja bármiféle művészet képességét a hasonló ábrázolásra; ami pedig a külsőleg célszerűnek tartott természeti jelenségeket illeti (ilyenek például a szelek, az esők és hasonlók), a fizika vizsgálja ugyan ezek mechanizmusát, azonban célokra való vonatkozásukat egyáltalán nem képes úgy bemutatni, mint az okhoz szükségszerűen hozzátartozó feltételt, mivel a kapcsolódás eme szükségszerűsége kizárólag fogalmaink kapcsolatát érinti, nem pedig a dolgok mibenlétét.



MÁSODIK SZAKASZ



A TELEOLÓGIAI ÍTÉLŐERŐ DIALEKTIKÁJA



69. § Mit jelent az ítélőerő antinómiája?



A meghatározó ítélőerő nem rendelkezik olyan saját elvekkel, amelyek objektumokról való fogalmakat alapoznak meg. Nem autonómia, mert nem tesz mást, mint hogy adott törvények vagy fogalmak mint elvek alá szubszumál. Épp ezért nincs is kitéve annak a veszélynek, hogy benne magában antinómia keletkezzék, s elvei összeütközésbe kerüljenek egymással. így a transzcendentális ítélőerő, mely a kategóriák alá történő szubszumpció feltételeit tartalmazta, önmagáért véve nem nomotetikus volt, hanem csupán az érzéki szemlélet azon feltételeit nevezte meg, amelyek mellett egy adott fogalomnak mint az értelem törvényének realitás (alkalmazás) biztosítható: és ennek kapcsán soha nem is kerülhetett meghasonlásba önmagával (legalábbis az elvek szerint nem).
Azonban a reflektáló ítélőerőnek egy olyan elv alá kell szubszu- málnia, amely még nem adott, s amely így valójában nem más, mint a reflexió elve azon tárgyakat illetően, amelyekhez objektíve egyáltalán nem rendelkezünk törvénnyel vagy olyan objektumfogalommal, amely elégséges volna ahhoz, hogy elvet adjon az előforduló esetekre. Minthogy a megismerőképességek elvek nélküli használata nem engedhető meg, ezért az ilyen esetekben a reflektáló ítélőerő saját maga kell hogy elvül szolgáljon önmaga számára: olyan elvül, amely
	 mivel nem objektív, és nem nyújthatja az objektumok olyan megismerésalapját, amely meghatározásuk szándékához elégséges volna

	 pusztán szubjektív elvet jelent megismerőképességeink célszerű használatához, nevezetesen ahhoz, hogy a tárgyak egy bizonyos fajtájáról reflektáljunk. A szóban forgó esetekre tehát az ítélőerő saját maximákkal, mégpedig a természettörvények tapasztalati megismerése érdekében szükségszerű maximákkal rendelkezik, hogy segítségükkel fogalmakhoz jusson; e fogalmak pedig akár észfogalmak is lehetnek, ha a reflektáló ítélőerőnek mindenképpen ilyenekre van szüksége pusztán ahhoz, hogy a természetet empirikus törvényei szerint megismerje. – Mármost a reflektáló ítélőerő eme szükségszerű maximái között összeütközés, tehát antinómia keletkezhet, alapot teremtve egy dialektikához, amely, ha az egymással ütköző két maximának egyaránt a megismerőképességek természetében van az alapja, természetes dialektikának nevezhető, s előidézve egyúttal egy elkerülhetetlen látszatot, melyet a kritikában kell leleplezni és feloldani, hogy ne csaljon meg.




70. § Ezen antinómia megjelenítése



Az ész, amennyiben a természettel mint a külső érzékek tárgyainak összességével van dolga, olyan törvényekre támaszkodhat, amelyeket az értelem részint maga ír elő a priori módon a természetnek, részint a tapasztalatban előforduló empirikus meghatározások révén a be láthatatlanságig terjeszthet ki. A törvények előbbi fajtájának, azaz az általában vett materiális természet általános törvényeinek az alkalmazásához az ítélőerőnek nincs szüksége a reflexió különös elvére, hiszen ilyenkor az ítélőerő meghatározó, mivel az értelem objektív elvet ad meg számára. Ami viszont az utóbbiakat illeti, vagyis azokat a különös törvényeket, amelyekről csak a tapasztalat által szerezhetünk tudomást, ezek között olyan mértékű különféleség és heterogenitás lehetséges, hogy az ítélőerőnek már ahhoz is elvül kell szolgálnia önmaga számára, hogy a természet jelenségeiben egyáltalán törvényt kereshessen; ilyen elv mint vezérfonal híján ugyanis az ítélőerő még csak nem is remélhetné a mindenre kiterjedő természeti törvényszerűség szerinti összefüggő tapasztalati megismerést, a természet empirikus törvények szerinti egységét. Mármost a különös törvények ilyen esetleges egységével kapcsolatban megtörténhet, hogy az ítélőerő a maga reflexiójában két maximából indul ki, melyek egyikét a puszta értelem adja számára a priori módon, a másikhoz viszont olyan különös tapasztalatok teremtenek késztetést, amelyek az észt hozzák játékba, hogy a testi természet és törvényei megítélése egy különös elv szerint menjen végbe. S ekkor az a látszat keletkezik, hogy a kétféle maxima nem állhat meg egymás mellett, tehát dialektika lép fel, összezavarván az ítélőerőt reflexiójának elvét illetően.
Az ítélőerő első maximája ez a tétel: a materiális dolgok és formájuk létrejöttét mindig úgy kell megítélni, mint ami pusztán mechanikai törvények szerint lehetséges.
A második maxima az ellentétel: a materiális természet némely alkotása nem ítélhető meg úgy, mint ami pusztán mechanikai törvények szerint lehetséges (megítéléséhez a kauzalitásnak egy egészen más törvényére, nevezetesen a végokok törvényére van szükség).
Ha ezeket a kutatás számára szolgáló regulatív alaptételeket konstitutív, maguknak az objektumoknak a lehetőségére vonatkozó alaptételekké változtatnánk át, akkor a következőképpen hangoznának.
Tétel: materiális dolgok létrejötte mindig csak mechanikai elvek szerint lehetséges.
Ellentétel: a materiális dolgok némelyikének létrejötte nem lehetséges pusztán mechanikai törvények szerint.
Ez utóbbi minőségükben – azaz a meghatározó ítélőerő számára szolgáló objektív elvekként – a tételek ellentmondanának egymásnak, tehát valamelyik szükségképpen hamis volna; de ez, bár antinómiát jelentene, nem az ítélőerő antinómiája lenne, hanem az ész törvényadásán belüli ellentét. Az ész azonban sem az egyik, sem a másik alaptételt nem tudja bizonyítani, mivel a dolgok pusztán empirikus természeti törvények szerinti lehetőségét illetően nem rendelkezhetünk semmilyen a priori meghatározó elvvel.
Ami viszont a reflektáló ítélőerő elsőként megadott két maximáját illeti, ezek közt valójában egyáltalán nincs ellentmondás. Mert ha azt mondom, hogy minden eseményt, mely a materiális természetben bekövetkezik, tehát minden formát is, mint e természet alkotását, lehetősége tekintetében pusztán mechanikai törvények szerint kell megítélnem, akkor ezzel nem azt állítom, hogy a formák mindig lehetségesek pusztán a mechanikai törvények szerint (a kauzalitás minden egyéb fajtáját kizárva), hanem csak azt jelzem, hogy a formákról mindenkor a természet puszta mechanizmusának elve szerint kell reflektálnom, tehát ezt a mechanizmust kell kutatnom, ameddig csak tudom; mert ha a kutatásnak nem a mechanizmus elve szolgál alapjául, úgy egyáltalán nem lehetséges tulajdonképpeni természetmegismerés. Ez azonban nem akadályoz meg abban, hogy adott késztetés esetén a második maximát kövessem, és némely természeti formánál – sőt ezek késztetésére akár az egész természet tekintetében is – egy olyan elv szerint végezzem a kutatást és a reflexiót, amely teljességgel különbözik a természeti mechanizmuson alapuló magyarázattól: nevezetesen a végokok elve szerint. Ez az eljárás ugyanis nem szünteti meg az első maxima szerinti reflexiót; ellenkezőleg, továbbra is parancs marad számunkra, hogy ameddig csak tudjuk, ezt az első maximát kövessük. Ugyanígy nem jelenti ki a második maxima azt sem, hogy ama formák a természet mechanizmusa szerint nem lehetségesek; mindössze annyit mond, hogy az első maximát követve az emberi ész soha a legcsekélyebb alapját sem fogja tudni fellelni annak, ami egy természeti cél specifikumát alkotja, habár nagyon is szert tehet más ismeretekre a természeti törvényekről. Eközben nyitott kérdés marad, hogy vajon magában a természet számunkra ismeretlen belső alapjában nem függ-e össze esetleg egy elvben a fizikai-mechanikai kapcsolat és a célkapcsolat ugyanazon dolgok esetében. Csupán any- nyit állítunk, hogy eszünk nem képes a kétfajta kapcsolatot egy elvben egyesíteni, s hogy ezért az ítélőerő – mégpedig nem mint meghatározó ítélőerő (melynek eljárását egy objektív elv kellene hogy irányítsa maguknak a dolgoknak a lehetőségére vonatkozva), hanem mint reflektáló ítélőerő (melynek reflexiója szubjektív alapon nyugszik) – arra kényszerül, hogy bizonyos természeti formák lehetőségének alapjául egy, a természeti mechanizmusétól eltérő elvet gondoljon el.

71. § Előkészület a fenti antinómia feloldásához



Hogy a szerves természeti alkotások létrejötte nem lehetséges a természet puszta mechanizmusa által, ezt semmilyen módon nem tudjuk bizonyítani, mivel a számunkra esetleges – mert csak empirikusan megismerhető – különös természeti törvények végtelen külön- féleségét nem vagyunk képesek legelső belső alapjuk szerint belátni, s így soha és semmiképp sem érhetünk el a természet lehetőségének általánosan elégséges belső elvéig (mely az érzékin-túliban rejlik). Abban a kérdésben tehát, hogy a természet produktív képessége vajon nem elégséges-e ugyanúgy ahhoz is, amit mi a célok eszméje szerint megformáltnak vagy összekapcsoltnak ítélünk, mint ahogy elégséges ahhoz, amiről úgy véljük, hogy hozzá pusztán a természeti gépezet szükséges, és hogy vajon a dolgoknak, amelyeket mi szükségszerűen mint tulajdonképpeni természeti célokat ítélünk meg, csakugyan egy egészen más fajtájú, sem a materiális természetben, sem ennek érzékin-túli szubsztrátumában nem fellelhető eredendő kauzalitás szolgál-e alapjául, nevezetesen egy architektonikus értelem: ebben a kérdésben az emberi ész, mely a kauzalitás fogalmának tekintetében, ha e fogalom a priori specifikációjáról van szó, nagyon szűk korlátok közé kényszerül, nem adhat semmiféle felvilágosítást. – De éppígy kétségkívül bizonyos, hogy a mi megismerőképességünk felől nézve a természet puszta mechanizmusa nem kínálhat magyarázó alapot a szerves lények létrejöttére vonatkozólag. A reflektáló ítéló'eró'számára tehát teljesen helyes alaptétel az, hogy azon dolgok esetében, amelyeknél oly nyilvánvaló a végokok szerinti kapcsolódás, egy, a mechanizmustól különböző kauzalitást kell elgondolni, nevezetesen egy célok szerint cselekvő (értelmes) világ-ok kauzalitását – bármily elhamarkodott és bizonyíthatatlan volna is ugyanez az alaptétel a meghatározó ítéló'eró'számára. Az előbbi esetben a tétel az ítélőerő puszta maximája, ahol is ama kauzalitás fogalma puszta eszme: s ezt az eszmét semmiképp sem akarjuk realitással felruházni, hanem csupán vezérfonalként használjuk a reflexióhoz, mely eközben mindvégig nyitott marad minden mechanikai magyarázó alap felé, s nem téved ki az érzéki világból. A második esetben viszont az alaptétel egy objektív elv volna, amelyet az ész írna elő, s amelynek az ítélőerő mint meghatározó kellene hogy alávesse magát; de ez azzal járna, hogy az ítélőerő az érzéki világot elhagyva a túlságosba vész, és talán tévútra kerül.
Tehát a tulajdonképpeni fizikai (mechanikai) és a teleológiai (technikai) magyarázatmód maximái közti antinómia látszata teljes egészében abból adódik, hogy a reflektáló ítélőerő alaptételét ösz- szetévesztik a meghatározó ítélőerő alaptételével, és a reflektáló ítélőerő autonómiáját – mely pusztán szubjektíve érvényes az észnek a különös tapasztalati törvények tekintetében való használatéra – összekeverik annak a meghatározó ítélőerőnek a heteronómiájával, amely az értelem adta (általános vagy különös) törvényekhez kell hogy igazodjék.

72. § A természet célszerűségéről alkotott különböző rendszerekről



Senki sem vonta még kétségbe azon alaptétel helyességét, hogy bizonyos természeti dolgokról (a szerves lényekről) és lehetőségükről a végokok fogalma szerint kell ítélni, még akkor is, ha csupán vezérfonalat akarunk ahhoz, hogy mibenlétüket megfigyelés által ismerjük meg, anélkül hogy első eredetük vizsgálatáig merészkednénk. A kérdés tehát csak az lehet, hogy ez az alaptétel pusztán szubjektíve érvényes-e, azaz pusztán az ítélőerő maximáját jelenti, vagy pedig a természet objektív elve, melynek értelmében a puszta mozgástörvények szerinti mechanizmuson kívül a természetnek sajátja volna még egy másfajta kauzalitás is, nevezetesen a végokok szerinti kauzalitás, mely végokok közt a mozgató erők csak mint köztes okok állnának.
Mármost akár teljesen le is mondhatnánk arról, hogy ezt a kérdést, ezt a spekuláció számára való feladatot tisztázzuk és megoldjuk; mert ha beérjük a puszta természetmegismerés határain belül maradó spekulációval, akkor a tárgyalt maximák elegendők ahhoz, hogy segítségükkel egész odáig tanulmányozzuk a természetet, s fürkésszük legrejtettebb titkait, ameddig csak az emberi erők elérnek. Nyilván arról van tehát szó, hogy az észben él egy bizonyos sejtés, vagy mintegy a természettől érkezik számunkra valamilyen jelzés arról, hogy a végokok fogalma segítségével túlmehetnénk a természeten, s őt magát a legmagasabb ponthoz kapcsolhatnánk az okok sorában, ha kutatását – melyben ugyan még nem jutottunk messzire – elhagynánk, vagy legalábbis egy időre félbeszakítanánk, és továbbvitele előtt megpróbálnánk felderíteni, hová vezet a természettudományba behozott idegen elem, ti. a természeti célok fogalma.
Ekkor persze ama vitathatatlan maxima szükségképpen átváltoznék azzá a nézeteltérések számára tág teret nyitó feladattá, hogy vajon a természetbeli célkapcsolódás bizonyítja-e egy rá érvényes különös fajtájú kauzalitás meglétét, s nem arról van-e szó inkább, hogy a célkapcsolódás önmagában véve és objektív elvek szerint tekintve ugyanaz, vagy ugyanazon az alapon nyugszik, mint a természeti mechanizmus, csak éppen a természet bizonyos alkotásaiban ez a mechanizmus az emberi kutatás számára túlságosan mélyen rejtezik, amiért is az ilyen esetekben egy szubjektív elvvel próbálkozunk, nevezetesen a művészetnek, vagyis az eszmék szerinti kauzalitásnak az elvével, melyet analógia szerint a természet alapjául teszünk meg, olyan szükségmegoldást alkalmazva ezzel, amely gyakran eredményes is, míg máskor eredménytelennek tűnik, de amely semmi esetre sem jogosít fel arra, hogy a természettudományba bevezessünk egy különös, a pusztán mechanikai természeti törvények szerinti kauzalitástól eltérő fajtájú hatásmódot. A természet azon eljárásán (kauzalitásán) belül, amelyet alkotásai célhoz hasonlónak talált mivolta miatt technikának nevezünk, különbséget kívánunk tenni szándékos technika (technica intentionalis) és nem-szándékos technika (technica naturális) között. Az előbbi azt jelen ti, hogy a természet végokok szerinti produktív képességét a kauzalitás különös fajtájának kell tartani, az utóbbi pedig azt, hogy a technika alapjában véve teljesen azonos a természet mechanizmusával, s hogy a művészetfogalmainkkal és az ezekből adódó szabályokkal való esetleges összetalálkozása mint a természet megítélésének pusztán szubjektív feltétele tévesen értelmeződik a természeti létrejövés különös fajtájaként.
Rátérvén most a természetet a végokok tekintetében magyarázó rendszerekre, le kell szögeznünk, hogy e rendszerek kivétel nélkül dogmatikusak, vagyis a dolgok lehetőségének objektív elveiről vitáznak egymással – akár szándékosan, akár nem-szándékosan ható okokra vezetik vissza ezt a lehetőséget –,  nem pedig arról a szubj ektív maximáról, amely pusztán arra vonatkozik, hogy hogyan kell ítélni a szóban forgó célszerű természeti alkotások okáról; ez utóbbi esetben a diszparát elveket még minden bizonnyal össze lehetne egyeztetni – az előbbi esetben viszont a kontradiktórikusan szemben álló elvek megszüntetik egymást, s nem állhatnak meg egymás mellett.
A természet technikájával, azaz a célok szabálya szerinti produktív erejével foglalkozó rendszereken belül két fajtát lehet megkülönböztetni: a természeti célok idealizmusának és realizmusának rendszereit. Az idealizmus azt állítja, hogy a természetben csak nem-szándékos célszerűség van, a realizmus pedig azt, hogy a természet célszerűsége némelykor (a szerves lények esetében) szándékos, amiből azután le lehetne vonni azt a hipotézisként megalapozott következtetést is, hogy a természet technikája minden egyéb alkotását illetően is szándékos, azaz célt követő, amennyiben ezeket a természet egészére való vonatkozásukban tekintjük.
	 A célszerűség idealizmusának (célszerűségen itt mindig az objektív célszerűség értendő) két változata van: az alkotások célszerű formájában érvényesülő természeti meghatározás kazualitásának vagy fatalitásának idealizmusa. Az előbbi elv az anyagot formájának fizikai alapjára vonatkoztatja, nevezetesen a mozgástörvényekre; az utóbbi elvben viszont az anyag önmaga és az egész természet hipeifizikai alapjára vonatkoztatik. A kazualitás rendszere, melyet Epikurosznak vagy Démokritosznak tulajdonúnak, betű szerint véve olyan nyilvánvaló képtelenség, hogy nem is szabad időt vesztegetnünk rá. Ellenben a fatalitás rendszerét (ennek megalkotójaként Spinozát tekintik, holott minden jel szerint sokkal korábbi), amely valami érzékin- túlira hivatkozik, ahová tehát a mi belátásunk nem érhet el, már nem ilyen könnyű megcáfolni, éspedig azért nem, mert az őseredeti lényről való fogalma egyáltalán nem érthető. Annyi mindazonáltal világos, hogy e rendszerben a világbeli célkapcsolatnak nem-szándékosként kell feltételeződnie – mert bár egy őseredeti lényből vezettetik le, de nem ezen lény értelméből, tehát nem is valamiféle szándékából, hanem természetének és az ebből származó világegységnek a szükségszerűségéből –,  s ennélfogva a célszerűség fatalizmusa egyben a célszerűség idealizmusa.

	 A természet célszerűségének realizmusa úgyszintén vagy fizikai, vagy hiperfizikai. Az előbbi, amit hilozoizmusnak nevezünk, a természetbeli célokat egy szándék szerint cselekvő képesség analogonjá- ra, a matéria életére alapozza (vagy magában az anyagban tételezve az életet, vagy egy belső megelevenítő elvet, egy világlelket társítva az anyaghoz). Az utóbbi, amit pedig teizmusnak hívunk, a természeti célokat a világmindenség ősalapjából mint egy szándékkal létrehozó (eredendően élő) értelmes lényből vezeti le.*




73. § A fenti rendszerek egyike sem teljesíti, amire vállalkozik



Mit is akarnak mindezek a rendszerek? Meg akarják magyarázni a természetről szóló teleológiai ítéleteinket, s ehhez úgy fognak hozzá, hogy egyik részük, tagadva az ilyen ítéletek igazságát, a természet idealizmusát fedezi fel bennük (ahol is a természet mint művészet jelenítettik meg), míg a másik részük igaznak ismeri el a teleológiai ítéleteket, és azt ígéri, hogy bemutatja a természetnek a végokok eszméje szerinti lehetőségét.
	A természetbeli végokok idealizmusa mellett kardoskodó rendszerek közt az egyik oldalon olyan magyarázatot találni, amely, miközben a végokok elveként egy mozgástörvények szerinti kauzalitást fogad el (mely által a természeti dolgok célszerűen léteznek), tagadja e kauzalitás intencionalitását, vagyis azt, hogy szándékosan határozódik meg a célszerű létrehozásra, más szóval azt, hogy az okot egy cél jelenti. Ez volna az Epikurosz-féle magyarázatmód, mely azonban, miután teljes mértékben tagadja a természet technikájának a puszta mechanikától való különbségét, nemcsak a létrejött alkotásoknak a mi célfogalmainkkal való egyezésére, tehát a technikára nem ad magyarázatot, hanem – a vak véletlent tételezvén fel magyarázó alapként – magára a mozgástörvények szerinti létrejövés okainak meghatározódására, tehát mechanikájukra sem; azaz nem magyaráz meg semmit, még a teleológiai ítéletben előálló látszatot sem, s így a legkevésbé sem képes bemutatni az abban meglévő állítólagos idealizmust.



A másik oldalon Spinoza oly módon akar mentesíteni minket a természet céljainak lehetőségalapjára irányuló bármiféle kérdezéstől, s egyben megvonni minden realitást a természeti célok eszméjétől, hogy ezeket egyáltalán nem mint alkotásokat fogadja el, hanem mint egy őseredeti lényben inherens akcidenciákat, ennek a lénynek pedig, mint a természeti dolgok szubsztrátumának, e dolgok tekintetében nem kauzalitást, hanem pusztán szubzisztenciát tulajdonít; s ily módon – azzal a feltétlen szükségszerűséggel, amely az őseredeti lénynek s vele együtt minden természeti dolognak mint benne inherens akcidenciának sajátja – a természeti formák számára biztosítja ugyan az alapnak azt az egységét, amely minden célszerűséghez nélkülözhetetlen, de egyúttal kiiktatja a formák esetlegességét, mely nélkül pedig semmilyen célegység nem gondolható el, és ezáltal eltöröl minden szándékosságot, párhuzamosan azzal, ahogy a természeti dolgok ősalapját megfosztja minden értelemtől.
A spinozizmus azonban nem teljesíti, amit akar. Magyarázó alapot akar adni a természeti dolgok célkapcsolódásához (melyet nem tagad), és pusztán azon szubjektum egységét nevezi meg, amelyben a természeti dolgok inherensek. De ha elfogadjuk is, hogy a világbeli lények ilyen módon léteznek, amaz ontológiai egység még nem jelent rögtön célegységet, és egyáltalán nem teszi ezt érthetővé. A célegység ugyanis az egységnek egy egészen különös fajtája: a legkevésbé sem következik a dolgok (a világbeli lények) egy szubjektumban (az őseredeti lényben) való összekapcsolódásából, hanem mindenképpen magában kell hogy foglalja a vonatkozást egy olyan okra, amely értelemmel bír; és még ha minden dolgot egy egyszerű szubjektumban egyesítenénk is, ez semmiféle célvonatkozást nem jelenthet mindaddig, amíg, először, nem jelenítünk meg dolgokat a szubsztanciának mint oknak a belső okozataiként, másodszor pedig e szubsztanciát nem úgy gondoljuk el, mint ami a maga értelme által oka az okozatoknak. E formai feltételek híján minden egység puszta természeti szükségszerűség, egymástól különállóként megjelenített dolgoknak tulajdonítva pedig vak szükségszerűség. Ha viszont azt akarnánk a természet célszerűségének mondani, amit a skolasztika a dolgok transzcendentális tökéletességének nevez (saját lényegükre való vonatkozásukban), s ami annyit tesz, hogy minden egyes dologban megvan minden, ami ahhoz szükséges, hogy a dolog olyan legyen, amilyen, s ne más, nos, ez nem volna egyéb, mint gyerekes játszadozás a szavakkal, nem pedig fogalmak helyes kezelése. Hiszen ha minden dolgot mint célt kell elgondolni, tehát ha dolognak lenni és célnak lenni egy és ugyanaz, akkor ezen alap felől nézve nincs semmi, ami rászolgálna arra, hogy külön mint célt jelenítsük meg.
Világosan látható ebből, hogy Spinoza, amikor a természetbeli célszerűnek a fogalmát arra az önmagunkról való tudatra vezette vissza, hogy egy mindent magában foglaló (de egyszersmind egyszerű) lénybe tartozunk, ama formát pedig (mármint a célszerűséget) pusztán e lény egységében kereste, kétségkívül nem a természet célszerűségének realizmusát, hanem pusztán idealizmusát akarta érvényre juttatni, ám ezt a szándékát nem tudta valóra váltani, mert a szubsztrátum egységének puszta megjelenítése még az eszméjét sem eredményezheti a célszerűségnek, egy akár csak nem-szándékos célszerűségnek sem.
	Akik a természeti célok realizmusát nem pusztán állítják, hanem magyarázatát is vélik adni, azok képesnek hiszik magukat arra, hogy legalább lehetősége szerint belássák a kauzalitás egy különös fajtáját, nevezetesen a szándékosan ható okok kauzalitását, hiszen máskülönben nem vállalkozhatnának a célok magyarázatára. Mert akármilyen vakmerő is egy hipotézis jogosultságához az kell, hogy amit alapként feltételeznek, annak legalább a lehetősége bizonyos legyen, s hogy ezen alap fogalmának biztosítani tudják az objektív realitást.



Azonban az élő anyagnak – melynek fogalma ellentmondást tartalmaz, lévén az élettelenség (inertia) a matéria lényegi jellemzője – még csak a lehetősége sem gondolható el. Ami pedig a megelevenített matériának és a természet egészének mint állati lénynek a lehetőségét illeti, ezt csak annyiban megengedett alkalmazni a természetet nagyban jellemző célszerűség hipotéziseként, amennyiben a természeti szerveződésben kicsiben már megnyilvánul a tapasztalat számára; a priori módon viszont semmiképp sem látható be ez a lehetőség. A magyarázatnak ennélfogva kört kell leírnia, ha a szerves lényekben mutatkozó természeti célszerűséget a matéria elevenségéből akarják levezetni, miközben ezt az elevenséget nem ismerik másban, mint eme szerves lényekben, tehát a róluk szerzett tapasztalat nélkül nem alkothatnak fogalmat lehetőségükről. Következésképp a hilozoizmus nem teljesíti, amit ígér.
Végül a teizmus éppily kevéssé tudja dogmatikusan megalapozni a természeti célok lehetőségét mint a teleológia kulcsát, habár annyiban mégis kitűnik e célok összes magyarázó alapja közül, amennyiben azzal, hogy értelmet tulajdonít az őseredeti lénynek, a természet célszerűségét a leginkább elszakítja az idealizmustól, és egy szándékos kauzalitást vezet be a természeti célok létrejöttével kapcsolatban.
Itt ugyanis legelőször azt kellene bizonyítani a meghatározó ítélőerő számára elégséges módon, hogy az anyagban ennek puszta mechanizmusa által nem lehetséges célegység, mert csak ekkor volna jogosult e célegység alapját meghatározott módon a természeten túl tételezni. Azonban a legtöbb, amire juthatunk, az az, hogy megismerőképességeink mibenléte és korlátai szerint – nem lévén képesek arra, hogy magának a mechanizmusnak a legelső belső alapját belássuk – semmiképp sem kereshetjük az anyagban a meghatározott célvonatkozások elvét, hanem a természeti alkotások mint természeti célok létrejöttét egyedül úgy ítélhetjük meg, mint ami egy legmagasabb értelem mint világ-ok által történt. Ez viszont csak a reflektáló, nem pedig a meghatározó ítélőerő számára szolgál alapként, s egyáltalán nem jogosíthat fel semmilyen objektív állításra.

74. § Az ok, amiért a természet technikájának fogalmát lehetetlen dogmatikusan kezelni, a természeti cél magyarázhatatlansága



Egy fogalommal (legyen akár empirikusan feltételezett is) dogmatikusan járunk el akkor, ha úgy tekintjük, mint amit az objektumnak egy másik, az ész elvét alkotó fogalma foglal maga alatt, és ez utóbbinak megfelelően határozzuk meg. Pusztán kritikailag járunk el viszont a fogalommal akkor, ha csak a megismerőképességünkre való vonatkozásban tekintjük, azaz csak elgondolásának szubjektív feltételeire való vonatkozásban, nem vállalkozva arra, hogy objektumáról bármit is eldöntsünk. Tehát a valamely fogalommal való dogmatikus eljárás a meghatározó, míg a kritikai eljárás pusztán a reflektáló ítélőerő számára törvényszerű.
Mármost a fogalom egy dologról mint természeti célról olyan fogalom, amely a természetet egy kizárólag az ész által elgondolható kauzalitás alá szubszumálja, hogy ami az objektumból a tapasztalatban adódik, arról ezen elv szerint ítéljünk. Ahhoz azonban, hogy a nevezett fogalmat dogmatikusan használhassuk a meghatározó ítélőerő számára, előzőleg meg kellene bizonyosodnunk objektív realitása felől, mivel máskülönben egyetlen természeti dolgot sem szubszu- málhatunk alá. Am egy dolognak mint természeti célnak a fogalma, noha empirikusan feltételezett, azaz csak bizonyos, a tapasztalatban adott feltételek mellett lehetséges, ugyanakkor olyan fogalom, amely egyáltalán nem is vonatkoztatható el a tapasztalattól, hanem csak egy, a tárgy megítélésében érvényesülő észelv szerint lehetséges. Maga ez a fogalom tehát semmiképp sem látható be ilyen elvként objektív realitása szerint – vagyis aszerint, hogy neki megfelelően lehetséges egy objektum –,  és nem alapozható meg dogmatikusan; s nem tudjuk, hogy vajon pusztán kiokoskodott és objektíve üres fogalom-e (conceptus ratiocinans), vagy pedig olyan észfogalom, amely megismerést alapoz meg, s amelyet maga az ész igazol (conceptus ratiocinatus). Következésképp nem használható dogmatikus módon a meghatározó ítélőerő számára; s ezért nemcsak nem megállapítható, hogy a természeti célokként tekintett természeti dolgok létrejöttéhez szük- séges-e egy egészen különös fajtájú (ti. szándékok szerinti) kauzalitás, vagy sem, de erre még csak rá sem lehet kérdezni, minthogy egy természeti cél fogalma a maga objektív realitása szerint egyáltalán nem bizonyítható az ész által (vagyis e fogalom nem konstitutív a meghatározó, hanem pusztán regulatív a reflektáló ítélőerő számára).
Hogy a természeti cél fogalma nem bizonyítható objektív realitása szerint, ez kiviláglik abból, hogy egy természeti alkotásról való fogalomként egyfelől természeti szükségszerűséget foglal magában, de másfelől – ugyanazon dolog mint cél tekintetében – tartalmazza egyszersmind az objektum formájának esetlegességét is (a formának a puszta természeti törvényekre való vonatkozásában), minélfogva ahhoz, hogy ne legyen benne ellentmondás, a fogalomnak a természetben kell tételeznie a dolog lehetőségének alapját, ám ugyanakkor tartalmaznia kell magának a természetnek egy lehetőségalapját is, olyasvalamire vonatkoztatva a természetet, ami más, mint az empirikusan megismerhető természet, s ami ezért – mint érzékin-túli – számunkra egyáltalán nem megismerhető; enélkül ugyanis nincs mód arra, hogy az illető dolgot, lehetőségének megállapítása végett, a kauzalitásnak egy, a természeti mechanizmus kauzalitásától eltérő fajtája szerint lehessen megítélni. Tehát valamely dolognak mint természeti célnak a fogalma, ha az objektumot az ész által tekintjük, a meghatározó ítéló'eró' számára túlságos fogalom – habár a tapasztalat tárgyaihoz kapcsolódó reflektáló ítélőerő számára immanens lehet azaz nem biztosítható számára az az objektív realitás, amely meghatározó ítéleteket tenne lehetővé; s ebből érthető válik, hogy bármilyen rendszert alkossanak is avégett, hogy a természeti célok fogalmát és a természetnek mint egy végokok által összefüggő egésznek a fogalmát dogmatikusan kezeljék, az ilyen rendszerek egyike sem lesz képes arra, hogy akár objektíve igenlő, akár objektíve tagadó módon bármit is eldöntsön: éspedig azért nem, mert ha egy pusztán problematikus fogalom alá szubszumálnak dolgokat, akkor a fogalom szintetikus predikátumai (jelen esetben például a dolgok létrejöttéhez hozzágondolt természeti cél szándékos vagy nem-szándékos volta) hasonlóképp problematikus ítéleteket adhatnak csupán az objektumról – legyenek akár állítok, akár tagadók –,  melyeknél az ítélő nem tudja, valamiről ítél-e, vagy semmiről. A célok általi kauzalitás fogalmának mint a művészet fogalmának nyilvánvalóan megvan az objektív realitása, és ugyanez igaz a természeti mechanizmus szerinti kauzalitás fogalmára is. Azonban a célok szabálya szerinti természeti kauzalitásnak, vagy még inkább egy számunkra a tapasztalatban egyáltalán nem adódható lénynek mint a természet ősalapjának a fogalma, noha ellentmondás nélkül elgondolható, dogmatikus meghatározásokhoz nem alkalmas; mivel ugyanis nem következtethető ki a tapasztalatból, és nem szükséges a tapasztalat lehetőségéhez sem, ezért semmilyen módon nem biztosítható objektív realitása. De ha ez akár megtörténnék is: hogyan sorolhatnék még a természet alkotásaihoz olyan dolgokat, amelyek meghatározott módon az isteni művészet alkotásaiként vannak megadva, amikor a természettől különböző okra való hivatkozást éppen az tette szükségessé, hogy a természet képtelennek bizonyult saját törvényei szerint létrehozni ilyen dolgokat?

75. § A természet objektív célszerűségének fogalma: az ész kritikai elve a reflektáló ítélőerő számára



Egészen más azt állítani, hogy bizonyos természeti dolgoknak vagy akár a természet egészének a létrejötte csak egy olyan ok által lehetséges, amely szándékok szerint határozza meg magát cselekvésre, illetve azt mondani, hogy megismerőképességeim sajátos mibenléte szerint egyedül úgy tudok ítélni a szóban forgó dolgok lehetőségéről és létrejöttéről, ha ehhez elgondolok egy szándékok szerint ható okot, tehát egy olyan lényt, amely egy értelem kauzalitásának analógiája szerint produktív. Az első esetben az objektumról akarok megállapítani valamit, s kénytelen vagyok bemutatni egy feltételezett fogalom objektív realitását; a második esetben az ész csak megismerőképességeim használatát határozza meg, sajátosságaiknak, valamint kiterjedésük és korlátaik lényegi feltételeinek megfelelően. így az előbbi elv objektív alaptétel a meghatározó ítélőerő számára, az utóbbi viszont szubjektív alaptétel pusztán a reflektáló ítélőerő számára, tehát ennek az ész által megszabott maximája.
Nélkülözhetetlenül szükséges ugyanis egy szándék fogalmát kapcsolnunk a természethez, ha azt akarjuk, hogy egyáltalán kutathassuk szerves alkotásaiban a folyamatos megfigyelés által; a szándék fogalma tehát már eszünk tapasztalati használata számára is feltétlenül szükséges maxima. Nyilvánvaló, hogy miután felvettük és beigazolódó ttnak találtuk a természet tanulmányozásának ezt a vezérfonalát, az ítélőerő maximájával legalábbis próbát kell tennünk a természet egészén is, mivel e maxima szerint fellelhetjük esetleg a természet számos olyan törvényét is, amelyek máskülönben, a természet mechanizmusának bensejébe való belátásaink korlátozottsága folytán, rejtve maradnának előttünk. Mindazonáltal ami ezt az utóbbi alkalmazást illeti, az ítélőerő maximája hasznos ugyan, de nem nélkülözhetetlen, hiszen a természet egésze nem szervesként adott (a szó fentebb kifejtett szűkebb jelentése szerint). Ezzel szemben azon természeti alkotások tekintetében, amelyeket, hogy egyáltalán tapasztalati ismeretet szerezhessünk belső mibenlétükről, úgy kell megítélnünk, mint amik csak szándék által formálódhattak olyanná, amilyenek, nos, ezen alkotások tekintetében az ítélőerő szóban forgó maximája lényegileg szükségszerű, mert az ilyen alkotásokat elgondolni sem lehetséges szerves dolgokként anélkül, hogy ezzel össze ne kapcsolnánk egy szándék által való létrejövés gondolatát.
Mármost egy olyan dolog fogalmához, amelynek létezését vagy formáját mint egy cél feltétele mellett lehetségest jelenítjük meg, elválaszthatatlanul hozzákapcsolódik ugyanezen dolog természet- törvények szerinti esetlegességének fogalma. Ezért aztán a csak célokként lehetségesnek talált természeti dolgok a legfontosabb bizonyítékát is alkotják a világegész esetlegességének, és az egyetlen olyan bizonyító alapot jelentik a világegésznek egy, a világon kívül létező és egyben – ama célszerű formák miatt – értelmes lénytől való származására és függésére, amely a közönséges értelem és a filozófusok számára egyaránt érvényes; s ezzel rámutatnak arra is, hogy a teleo- lógia sehol máshol nem találhat végső és teljes kibontakozást kutatásai számára, mint egy teológiában.
De mit bizonyít végeredményben akár a legteljesebb teleológia is? Bizonyítja-e vajon egy értelmes lény létét? Nem; mindössze annyit bizonyít, hogy megismerőképességeink mibenléte szerint, tehát a tapasztalatnak az ész legfelsőbb elveivel való összekapcsolásában, kizárólag úgy tudunk fogalmat alkotni egy ilyen világ lehetőségéről, ha elgondoljuk egy szándékosan ható legmagasabb okát. Az értelmes őseredeti lény létét kimondó tételt tehát nem tudjuk objektivitásában bemutatni, hanem csakis szubjektíve érvényesíthetjük az ítélőerő használatában, a reflexióban az egyedül egy legfőbb ok szándékos kauzalitásának elve szerint elgondolható természetbeli célokról.
Leküzdhetetlen nehézségekbe bonyolódnánk, ha a nevezett tételt dogmatikusan, teleológiai alapokból akarnánk igazolni. Az ilyen következtetésekhez ugyanis annak a tételnek kellene alapul szolgálnia, hogy a világban létező szerves lények nem lehetségesek másként, mint egy szándékosan ható ok által. De ekkor elkerülhetetlenül állítani akarnánk azt is, hogy miután mi magunk csak a célok eszméje alatt tekintve tudjuk a szerves lényeket a maguk kauzális kapcsolódásában vizsgálni, ezt a kapcsolódást pedig törvényszerűsége szerint megismerni, ezért fel vagyunkjogosítva arra is, hogy ugyanezt minden gondolkodó és megismerő lényre nézve is szükségszerű feltételként előfeltételezzük, tehát mint olyan feltételt, amely nem pusztán saját szubjektumunkhoz tartozik, hanem magához az objektumhoz. Egy ilyen állítás azonban nem tartható. A természetbeli célokat ugyanis tulajdonképpen nem megfigyeljük a maguk szándékos voltában, hanem az alkotásairól való reflexióban pusztán hozzágondoljuk a természethez a szándék fogalmát mint az ítélőerő vezérfonalát: s ekképp a természeti célok nem az objektum által adódnak nekünk. A priori egyenesen lehetetlen számunkra, hogy egy ilyen fogalmat objektív realitása szerint mint feltételezhetőt igazoljunk. Ennélfogva nem marad más, mint az a szubjektív feltételeken – nevezetesen a megismerőképességeinknek megfelelő módon reflektáló ítélőerő szubjektív feltételein – alapuló tétel, amely, ha mint objektíve és dogmatikusan érvényest akarnánk kifejezni, úgy hangzanék, hogy létezik egy isten, de ami számunkra mint emberek számára csak abban a korlátozott megfogalmazásban megengedett, hogy a célszerűséget, melyet számos természeti dolog esetében már ahhoz is alapul kell venni, hogy belső lehetőségüket megismerhessük, egyáltalán nem vagyunk képesek másként elgondolni és magunknak megragadhatóvá tenni, csakúgy, ha az ilyen dolgokat és egyáltalán a világot egy értelmes ok (egy isten) alkotásaként jelenítjük meg.
Ha mármost ez az ítélőerőnk megkerülhetetlenül szükséges maximájára alapozott tétel tökéletesen kielégítő az ész minden emberi célzattal való, akár spekulatív, akár gyakorlati használatához, akkor tudni szeretném, miféle veszteségünk származik abból, ha nem tudjuk tiszta objektív alapokból bizonyítani (melyek sajnos meghaladják képességünket), hogy a tétel magasabb lényekre is érvényes. Egészen bizonyos ugyanis, hogy a természet pusztán mechanikai törvényei szerint nemhogy magyarázatot nem alkothatunk, de még csak elégséges ismeretet sem szerezhetünk a szerves lényekről és belső lehetőségükről; olyannyira bizonyos ez, hogy bátran mondhatjuk, az emberek számára értelmetlenség ilyesmit akár csak tervbe is venni, vagy abban reménykedni, hogy felbukkan egyszer egy Newton, aki puszta, nem szándék irányította természeti törvények szerint teszi majd megragadhatóvá akár csak egy fűszál létrejöttét – az ilyen belátásokat teljességgel el kell vitatni az emberektől. Másfelől azzal az állítással, hogy ha eljutnánk a természet általunk ismert általános törvényeinek specifikációjában érvényesülő elvhez, magában a természetben ekkor sem találhatnánk rá a szerves lények lehetőségének olyan elégséges alapjára, amelynek meglelésekor nem kellene többé egy szándékhoz kötnünk létrejövésüket, azaz hogy egy ilyen alap egyáltalán nem is rejtezhet a természet puszta mechanizmusában, nos, ezzel az állítással ismét csak túl merészen ítélnénk; mert vajon honnan tudhatnánk ezt? Valószínűségek egyáltalán nem jöhetnek számításba itt, ahol a tiszta ész ítéleteiről van szó. – Arról a tételről tehát, hogy mindannak, amit mi joggal természeti célnak nevezünk, egy szándékok szerint cselekvő lény mint világ-ok (tehát mint alkotó) az alapja, objektíve egyáltalán nem ítélhetünk, sem igenlően, sem tagadóan.
Csupán annyi bizonyos, hogy ha legalább aszerint akarunk ítélni, amit belátnunk saját természetünk által megadatott számunkra – eszünk feltételei és korlátai szerint –,  akkor a természeti célok lehetőségének semmi mást nem tehetünk meg alapjául, mint egy értelmes lényt: ez az egyetlen, ami megfelel reflektáló ítélőerőnk maximájának, tehát egy szubjektív, de az emberi nemhez megszüntethe- tetlenül hozzátartozó alapnak.

76. § Megjegyzés



Az alábbi gondolatmenetet, mely nagyon is megérdemli, hogy a transzcendentálfilozófiában aprólékosan kifejtsük, itt csupán kitérőként iktathatjuk közbe, megvilágítandó – nem pedig bizonyítandó – az előadottakat.
Az ész az elvek képessége, és legvégső követelése a feltétlent célozza; az értelem viszont mindig csak egy bizonyos feltétel mellett áll az ész szolgálatára, mely feltételnek adottnak kell lennie. De az ész egyáltalán nem ítélhet objektíve (szintetikusan) az értelem fogalmai nélkül, melyeknek objektív realitás kell hogy adassák, és mint elméleti ész önmagáért véve egyáltalán nem tartalmaz konstitutív elveket, hanem pusztán regulatív elveket. Könnyű belátnunk, hogy ahová az értelem nem képes követni, ott az ész túlságossá válik, és az eszmék, melyekben megnyilvánul, regulatív elvekként megalapozottak ugyan, de nem objektíve érvényes fogalmak. Ehhez, ti. hogy az ész eszméi érvényesek legyenek objektumokra, az értelem volna szükséges, mely azonban nem tud lépést tartani az ésszel, s így a szóban forgó eszmék érvényességét a szubjektumra korlátozza, de nem csupán az egyes szubjektumra, hanem ennek a nemnek minden tagjára általában véve: vagyis arra a feltételre, hogy a mi (emberi) megismerőképességünk természete szerint – vagy egyáltalán azon fogalom szerint, amelyet mi egy általában vett véges eszes lény képességéről magunknak alkotni tudunk – csakis az adott módon lehet és kell gondolkodnunk, de ugyanakkor anélkül, hogy ítéletünk alapját az objektumban tételeznénk. Hadd hozzunk fel néhány példát, amelyek, noha túlságosan fontosak és túl nehezek is ahhoz, hogy rögtön mint bizonyított tételeket erőltessük rá őket az olvasóra, mindazonáltal anyagot kínálhatnak számára a gondolkodáshoz, s egyben megvilágíthatják azt, amivel itt tulajdonképpen foglalkozunk.
Az emberi értelem számára megkerülhetetlenül szükséges, hogy különbséget tegyen a dolgok lehetősége és valósága között. Ennek alapja a szubjektumban és a szubjektum megismerőképességeinek természetében rejlik. Nem léteznék ugyanis ez a megkülönböztetés lehetséges és valóságos között, ha a megismerőképességek használatához nem lenne szükség két teljesen heterogén tényezőre, nevezetesen az értelemre a fogalmakhoz, illetve az érzéki szemléletre az e fogalmakkal korrespondeáló objektumokhoz. Mert ha értelmünk szemlélő értelem lenne, akkor nem volna más tárgya, mint a valóságos. Ez esetben egyaránt megszűnnének a fogalmak (melyek egy tárgynak csak a lehetőségét érintik) és az érzéki szemléletek (melyek adnak ugyan számunkra valamit, de anélkül hogy ezáltal azt mint tárgyat engednék megismerni). Mármost a pusztán lehetséges és a valóságos közti minden megkülönböztetésünk azon alapul, hogy míg az előbbinél arról van szó, hogy egy dolog megjelenítése a fogalom és egyáltalán a gondolkodási képesség vonatkozásában tételeződik, addig az utóbbinál arról, hogy a dolog önmagában véve tételeződik (a fogalmon kívül). A lehetséges dolgoknak a valóságosaktól való megkülönböztetése tehát olyan különbségtétel, amely pusztán szubjektíve érvényes az emberi értelemre, amennyiben ugyanis gondolatban olyasvalamivel is bírhatunk, ami nincs, illetve adottként jeleníthetünk meg valamit, amiről még nincs fogalmunk. Azok a tételek tehát, hogy a dolgok lehetségesek lehetnek anélkül, hogy valóságosak volnának, s hogy ezért a puszta lehetőségből egyáltalán nem következtethetünk a valóságra, teljes mértékben helyesek és érvényesek az emberi ész számára – de ettől még nem bizonyítják, hogy a különbség magukban a dolgokban rejlik. Hogy ez utóbbira nem következtethetünk, azaz hogy az iménti tételek, bár kétségkívül érvényesek objektumokra is – amennyiben megismerőképességünk, mint ami érzékilegvan feltételezve, az érzékek objektumaival is foglalkozik –,  nem érvényesek a dolgokra általában véve, nos, ez kiviláglik az észnek abból az elengedhetetlen követeléséből, hogy mint feltétlenül szükségszerűen létezőt tételezzünk fel valamit (az ősalapot), amiben lehetőség és valóság egyáltalán nem különböztetendő meg többé, s aminek eszméjére az értelem semmiféle fogalommal nem rendelkezik, azaz semmilyen módját nem lelheti annak, miként jelenítse meg ezt a dolgot és létezésének módját. Ha ugyanis az értelem elgondolja ezt a dolgot (gondolja el bárhogyan is), akkor pusztán mint lehetségest jeleníti meg. Ha viszont ennek a dolognak mint a szemléletben adottnak van tudatában, akkor a dolog valóságos, anélkül, hogy az értelem bármit is gondolna a lehetőségről. Ezért egy abszolúte szükségszerű lénynek a fogalma nélkülözhetetlen észeszme ugyan, ám az emberi értelem számára elérhetetlen problematikus fogalom. Mindazonáltal érvényes megismerőképességeink sajátos mibenlétük szerinti használatára nézve, de nem érvényes az objektum tekintetében, s ezzel együtt nem érvényes minden megismerő lény számára sem: azt ugyanis nem tételezhetem fel, hogy minden megismerő lényben megvan a gondolkodás és a szemlélet, mint a megismerőképességek működésének, s ebből adódóan mint a dolgok lehetőségének és valóságának két különböző feltétele. Egy olyan értelem számára, amelynél ez a különbség nem áll fenn, az volna érvényes, hogy minden objektum, melyet megismer, van (létezik); s egy ilyen lény egyáltalán nem tudná olyan dolgok lehetőségét megjeleníteni, amelyek azután mégsem léteznének, azaz nem lehetne megjelenítése arról, hogy amennyiben léteznek, úgy esetlegesek, és ennélfogva az ettől az esetlegességtől megkülönböztetendő szükségszerűségről sem. A mi értelmünk számára viszont pusztán azért bizonyul oly nehéznek az, hogy fogalmaival az ész nyomába érjen, mert amit az ész mint az objektumhoz hozzátartozót elvvé tesz, az ugyanakkor túlságos az értelem mint emberi értelem számára (vagyis az értelmi megismerés szubjektív feltételei mellett lehetetlen). – Itt mindig is az a maxima érvényes, hogy mindazokat az objektumokat, amelyek megismerése meghaladja az értelem képességét, saját képességeink használatának szubjektív, az emberi természethez szükségszerűen hozzátartozó feltételei szerint gondoljuk el; és ha az így alkotott ítéletek nem is lehetnek az objektumot a maga mibenlétében meghatározó konstitutív elvek – a túlságos fogalmak esetében erre nincs is mód –,  másfelől mégiscsak biztos, a képességek gyakorlása számára immanens és az emberi szándéknak megfelelő regulatív elvek maradnak.
Ahogyan a természet elméleti szemlélésében az ész fel kell hogy tételezze a természet ősalapja feltétlen szükségszerűségének eszméjét, ugyanígy előfeltételezi gyakorlati szempontból saját (a természet tekintetében feltétlen) kauzalitását, azaz szabadságát, tudatában lévén önmaga morális parancsának. De mert itt a cselekvésnek mint kötelességnek az objektív szükségszerűségét szembeállítjuk azzal a szükségszerűséggel, amellyel a cselekedet mint esemény bírna, ha alapja nem a szabadságban (vagyis az észkauzalitásban), hanem a természetben volna, és a morálisan feltétlenül szükségszerű cselekvést fizikailag teljesen esetlegesnek tekintjük (olyannak, aminek szükségszerűen meg kellene történnie, de gyakran nem történik meg): ezért világos, hogy csak gyakorlati képességünk szubjektív mibenlétéből adódik az, hogy az erkölcsi törvényeket parancsokként (a nekik megfelelő cselekvéseket pedig kötelességekként) kell megjeleníteni, és az, hogy ezt a szükségszerűséget az ész nem egy léttel (megtörténés- sel), hanem egy lenni-kelléssel fejezi ki, ami nem így volna akkor, ha az észt az érzékiség (mint a természet tárgyaira való alkalmazásának szubjektív feltétele) nélkül tekintenénk a maga kauzalitása szerint, azaz ha úgy tekintenénk, mint ami egy intelligíbilis, az erkölcsi törvénnyel maradéktalanul összhangban lévő világban jelenti az okot, egy olyan világban, ahol nem különböznék egymástól kellés és tevés, az arról való gyakorlati törvény, ami általunk lehetséges, és az arról való elméleti törvény, ami általunk valóságos. Ha mármost az intel- ligíbilis világ – melyben már pusztán azért valóságos volna minden, mert (mint valami jó) lehetséges –,  akárcsak maga a szabadság is mint e világ formális feltétele, túlságos fogalmatjelent is számunkra, mely nem alkalmas konstitutív elvként szolgálni, meghatározandó egy objektumot s ennek objektív realitását, azért a szabadság fogalma, a mi (részben érzéki) természetünk és képességünk mibenléte szerint, számunkra – és minden más eszes, de az érzéki világgal kapcsolatban álló lény számára, már amennyire eszünk mibenléte szerint meg tudunkjeleníteni ilyen lényeket – mégis általános regulatív elvül szolgál, mely a szabadságnak mint a kauzalitás formájának a mibenlétét nem objektíve határozza meg, hanem paranccsá teszi mindenki számára a szabadság eszméje szerinti cselekvések szabályát, mégpedig nem csekélyebb érvénnyel, mint amilyennel e szabály akkor bírna, ha amaz objektív meghatározás megtörténnék.
Ami pedig az itt vizsgált kérdést illeti, hasonlóképp elismerhető, hogy egyáltalán nem találnánk különbséget a természeti mechanizmus és a természet technikája, azaz a benne meglévő célkapcsolódás között, ha értelmünk nem olyan fajtájú volna, hogy az általánostól kell a különös felé haladnia, amiért is az ítélőerő a különös tekintetében nem képes célszerűséget megismerni, tehát nem tud meghatározó ítéletet alkotni anélkül, hogy ne lenne megadva számára egy általános törvény, mely alá a különöst szubszumálhatja. De mert az általános szempontjából a különösben mint olyanban van valami esetleges, az ész viszont a különös természeti törvények összekapcsolódásában megköveteli az egységet is, tehát a törvényszerűséget (az esetlegesnek ezt a törvényszerűségét nevezzük célszerűségnek), és mert a különös törvényeket a bennük lévő esetlegesnek a tekintetében nem lehetséges a priori módon az objektumról való fogalom meghatározása által levezetni az általános törvényekből: ezért a természetnek a maga alkotásaiban való célszerűségét megjelenítő fogalom szükségszerű fogalom ugyan az emberi ítélőerő számára a természetvonatkozásában, de nincs köze maguknak az objektumoknak a meghatározásához, tehát az ész szubjektív elve az ítélőerő számára, méghozzá olyan elv, amely a maga regulatív (nem pedig konstitutív) voltában éppoly szükségszerűen érvényes a mi emberi ítéló'erőnk számára, mintha objektív elv volna.

77. § Az emberi értelem azon sajátosságáról, amelynél fogva a természeti cél fogalma lehetővé válik számunkra



A Megjegyzésben felsoroltuk néhány olyan sajátosságát megismerőképességünknek (a felsőbb megismerőképességnek is), amelyeket hajlamosak vagyunk tévesen magukra a dolgokra átvinni mint objektív predikátumokat, holott valójában eszmékkel kapcsolatosak, amelyeknek megfelelő tárgy a tapasztalatban nem adódhat, s amelyek így csak regulatív elvekként szolgálhatnak a tapasztalás során. A természeti cél fogalmával hasonló ugyan a helyzet, ami egy ilyen predikátum lehetőségének okát illeti, minthogy ez csak az eszmében lehet; de a neki megfelelő következmény (vagyis maga az alkotás) mégis adva van a természetben, s ezért úgy tűnik, hogy a természetnek mint egy célok szerint cselekvő lénynek a kauzalitásáról való fogalom a természeti cél konstitutív elvévé teszi e cél eszméjét; és ennyiben van valami ebben az eszmében, ami minden más eszmétől megkülönbözteti.
A különbség abban áll, hogy a nevezett eszme mint észelv nem az értelem számára szolgál, hanem az ítélőerő, tehát csupán egy általában vett értelemnek a tapasztalat lehetséges tárgyaira való alkalmazása számára, mégpedig ott, ahol az ítélet nem lehet meghatározó, hanem pusztán reflektáló, tehát ahol a tárgyról, bár a tapasztalatban adott, még csak nem is ítélhetünk meghatározott módon az eszme szerint (az ezzel való teljes megfelelésről nem is beszélve), hanem egyedül arra van mód, hogy reflektáljunk róla.
Amivel tehát a szóban forgó különbség összefügg, az a mi (emberi) értelmünk valamely sajátossága a természeti dolgokról reflektáló ítélőerő tekintetében. De ha az így áll, akkor itt egy másik, az emberitől eltérő lehetséges értelem eszméjének kell alapul szolgálnia – mint ahogyan A tiszta ész kritikájában is el kellett gondolnunk egy másik lehetséges szemléletet, hogy a miénket egy különös fajtájú szemléletnek tarthassuk, nevezetesen olyannak, amelynek számára a tárgyak csak mint jelenségek érvényesek –,  hogy azt mondhassuk, hogy nekünk, értelmünk különös mibenléte szerint, bizonyos természeti alkotásokat mint szándékáltal és célokként létrejötteket kell tekintenünk lehetőségük szerint, de anélkül hogy ezzel együtt megkövetelnénk a valóságos létét egy ilyen különös oknak, melynek egy cél megjelenítése a meghatározó alapja, tehát anélkül hogy kétségbe vonnánk, hogy egy, az emberitől eltérő (magasabb) értelem számára az illető természeti alkotások lehetőségének alapja fellelhető a természeti mechanizmusban is, azaz egy olyan kauzális kapcsolatban, amelyhez nem kizárólag egy értelem tételezhető fel okként.
Itt tehát a mi értelmünknek az ítélőerőhöz való viszonyáról van szó, nevezetesen arról, hogy ebben a viszonyban rábukkanjunk értelmünk mibenlétének egy bizonyos esetlegességére, s ezt mint olyan sajátosságát emeljük ki, amely minden más lehetséges értelemtől megkülönbözteti.
Ez az esetlegesség egészen természetes módon a különösben található meg, melyet az ítélőerőnek az értelmi fogalmak jelentette általános alá kell hoznia. Mert az általános, ami a mi (emberi) értelmünk sajátja, nem határozza meg a különöst; és esetleges az, hogy észlelésünk számára milyen sokféle módon fordulhatnak elő különböző, habár egy közös jegyben megegyező dolgok. A mi értelmünk a fogalmak képessége, azaz diszkurzív értelem, melynek számára nyilvánvalóan esetleges kell hogy legyen az, hogy miféle és milyen nagyon különböző lehet a különös, amelyet a természet kínál neki, s amely fogalmai alá hozható. De mert a megismeréshez hozzátartozik a szemlélet is, és mert a szemlélet teljes spontaneitásának képessége egy, az érzékiségtől különböző és attól teljesen független megismerőképesség volna, tehát egy értelem a legáltalánosabb jelentésben, ezért elgondolható egy intuitív értelem is (negatíve, azaz pusztán mint ami nem-diszkurzív), amely nem az általánostól megy a különös és így az egyes felé (fogalmakkal), s amelynek számára a különös törvények szerinti alkotásaiban vett természetnek a vele mint értelemmel való összhangját nem jellemzi az az esetlegesség, amely a mi értelmünk számára oly nehézzé teszi, hogy a természeti különféleséget a megismerés egységére hozza; ezt a feladatot, melyet mi csak a természeti jegyeknek az értelmünkkel mint a fogalmak képességével való összhangján, e nagyon is esetleges összhangon keresztül tudunk végrehajtani, egy szemlélő értelemnek nem kell elvégeznie.
Az a sajátosság tehát, amellyel értelmünk bír az ítélőerő számára, nem más, mint hogy az értelem által való megismerésben az általános nem határozza meg a különöst, tehát a különös nem vezethető le egyedül az általánosból; ugyanakkor ennek a természet különfélesé- gében meglévő különösnek összhangban kell lennie az általánossal (fogalmak és törvények által), hogy szubszumálni lehessen ez alá, s ilyen körülmények között ennek az összhangnak nagyon esetlegesnek és az ítélőerő számára minden meghatározott elvet nélkülözőnek kell lennie.
Mármost ahhoz, hogy mégiscsak legalább elgondolhassuk a lehetőségét annak, hogy a természeti dolgok ilyen összhangban vannak az ítélőerővel – mely összhangot mint esetlegestjelenítjük meg, tehát úgy, mint ami csak egy rá irányuló cél által lehetséges –,  nos, ehhez el kell gondolnunk egyúttal egy másik értelmet is, melynek vonatkozásában, mégpedig mielőtt bármiféle célt tulajdonítanánk neki, szükségszerűként jeleníthetjük meg a természeti törvényeknek az ítélőerőnkkel való összhangját, mely a mi értelmünk számára csak a célok mint összekapcsoló eszközök által gondolható el.
Értelmünknek ugyanis az a tulajdonsága, hogy amikor megismer, például megismeri egy alkotás okát, akkor az analitikusan általánostól (a fogalmaktól) kell a különös (az adott empirikus szemlélet) felé haladnia; eközben tehát a különös különféleségét illetően nem határoz meg semmit, hanem ehhez a meghatározáshoz meg kell várnia, hogy az ítélőerő a fogalom alá szubszumálja az empirikus szemléletet (ha a tárgy természeti alkotás). Elgondolhatunk azonban egy olyan értelmet is, amely, nem diszkurzív lévén, mint a miénk, hanem intuitív, a szintetikusan általánostól (egy egésznek mint olyannak a szemléletétől) halad a különös felé, vagyis az egésztől a részek felé; egy ilyen értelem és ennek az egészről való megjelenítése tehát nem foglalja magában a részek összekapcsolódásának esetlegességét ahhoz, hogy lehetővé tegye az egésznek egy meghatározott formáját – szemben a mi értelmünkkel, mely rá van szorítva az esetlegességre, amennyiben a részektől mint általánosként elgondolt alapoktól kell az ezek alá szubszumálandó különböző lehetséges formák mint következmények felé haladnia. De a mi értelmünk mibenléte szerint a természet reális egésze csak úgy tekinthető, mint a részek együttesen ható mozgató erőinek okozata. Ha tehát ahelyett, hogy az egész lehetőségét mint a részektől függőt jelenítenénk meg, ahogyan ez a mi diszkurzív értelmünknek megfelel, az intuitív (ősképi) értelem mértékadása alapján a részek (mibenlétük és kapcsolódásuk szerinti) lehetőségét akarjuk az egésztől függőként megjeleníteni, akkor ez, értelmünk nevezett sajátossága szerint, nem történhet úgy, hogy az egész jelentse a részek összekapcsolódása lehetőségének alapját (ami a diszkurzív megismerésmódban ellentmondás volna), hanem csak úgy, hogy egy egésznek a megjelenítése jelentse ezen egész formájának és a részek ehhez szükséges összekapcsolódásának lehetőségalapját. Mivel pedig ekkor az egész egy olyan okozat (alkotás) volna, amelynek megjelenítése tekintendő lehetősége okaként, és mivel egy olyan ok alkotását, amelynek meghatározó alapja pusztán okozatának megjelenítése, célnak nevezzük, ezért ebből az adódik, hogy pusztán értelmünk különös mibenlétéből fakadó következmény az, ha úgy jelenítünk meg természeti alkotásokat, mint amelyek a kauzalitásnak egy, a matéria természeti törvényeinek kauzalitásától eltérő fajtája szerint, nevezetesen csak a célok és a végokok kauzalitása szerint lehetségesek, továbbá hogy ez az elv nem arra vonatkozik, hogy maguk az ilyen dolgok a létrejövés e módja szerint lehetségesek (még akkor sem, ha őket mint jelenségeket tekintjük), hanem csupán e dolgoknak a mi értelmünk számára lehetséges megítélésére. Ezzel egyidejűleg belátjuk azt is, hogy miért nem vagyunk távolról sem elégedettek a természet alkotásainak a célok szerinti kauzalitás által történő természettani magyarázatával: azért nem, mert a természet- tantól a természeti létrejövés olyan megítélését igényeljük, amely pusztán az e létrejövésről való ítélés képességének, azaz a reflektáló ítélőerőnek felel meg, nem pedig olyan megítélést várunk, amely maguknak a dolgoknak akarna megfelelni a meghatározó ítélőerő javára. Egy intellectus archetypus lehetségességét egyáltalán nem is szükséges itt bizonyítani, hanem elegendő azt megmutani, hogy a mi diszkurzív, képekre rászoruló értelmünknek (mint intellectus ectypus- nak) és egy effajta mibenlét esetlegességének az ellentéteképpen eljutunk az intellectus archetypus eszméjéhez, és ez az eszme nem is tartalmaz ellentmondást.
Mármost ha valamely anyagi egészt formája szerint úgy tekintjük, mint a részeknek és a részek erőinek és azon képességeinek alkotását, hogy önmaguktól kapcsolódjanak össze (ideértve azt is, hogy másfajta anyagokat egyesítsenek), akkor ily módon az illető egész mechanikus létrejövésmódját jelenítjük meg. De ezzel nem adódik egy egésznek mint célnak a fogalma, ahol is az egésznek a belső lehetősége mindenképpen előfeltételezi az egészről való eszmét, melytől a részek mibenléte és hatásmódja maga is függ; márpedig egy szerves testet pontosan így kell megjelenítenünk. Ebből azonban, mint az imént kimutattuk, nem következik, hogy a szerves testek mechanikus létrejövése lehetetlen volna; ez ugyanis annyit jelentene, hogy minden értelem számára lehetetlen (vagyis ellentmondásos) az, hogy a különféleség összekapcsolódásának ilyen egységét ne mint szándékos létrehozás eredményét jelenítse meg, tehát az egység eszméjét ne tartsa egyszersmind létrejövése okának. Persze csakugyan ez a következtetés adódnék, ha jogosultak volnánk az anyagi lényeket magukban való dolgoknak tekinteni, hiszen ekkor a természeti képződmények lehetőségalapját alkotó egység csupán a tér egysége volna; ám a tér nem reális alapja, hanem csak formai feltétele a létrejövéseknek, jóllehet a keresett reális alaphoz valamelyest hasonlít abban, hogy benne szintén nem határozódhat meg egyetlen rész sem az egészhez való viszony nélkül (mely egésznek a megjelenítése tehát alapjául szolgál a részek lehetőségének). De mert legalábbis lehetséges, hogy az anyagi világot puszta jelenségnek tekintsük, hogy szubsztrátum- ként elgondoljunk valamit mint magában való dolgot (mely nem jelenség), s hogy ehhez hozzákapcsoljunk egy neki megfelelő intellektuális szemléletet (még ha ez nem is a mi szemléletünk): ezért a természet számára, melyhez mi magunk is tartozunk, előállhat ily módon egy – általunk ugyan megismerhetetlen – érzékin-túli reálalap, lehetővé téve tehát, hogy azt, ami a természetben mint az érzékek tárgyában szükségszerű, mechanikai törvények szerint tekintsük, de ugyanakkor a különös törvények és az ezek szerint való formák azon összhangját és egységét, amelyet a mechanikai törvények felől nézve esetlegesnek kell ítélnünk, teleológiai törvények szerint tekintsük a természetben mint az ész tárgyában (sőt így tekintsük a természet egészét is mint rendszert); vagyis lehetőségünk nyílik arra, hogy a természetet kétféle elv szerint ítéljük meg, éspedig anélkül hogy a teleológiai magyarázatmód kizárná a mechanikait, mintha a kettő ellentmondana egymásnak.
Ebből belátható az is, amit, bár egyébként nem volt nehéz sejteni, aligha lehetett bizonyossággal állítani és bizonyítani, nevezetesen az, hogy a célszerű természeti alkotások mechanikai levezetésének elve megállhat ugyan a teleológiai elv mellett, ám semmiképp sem teheti nélkülözhetővé azt: egy természeti célként megítélendő dolog (egy szerves lény) esetében meg lehet ugyan próbálkozni a mechanikus létrejövés valamennyi ismert és még felfedezendő törvényével, és remélni is szabad, hogy ezen az úton messzire jutunk, azonban az alkotás lehetőségét illetően sohasem lehet lemondani arról, hogy a létrejövésnek egy ettől teljesen különböző alapjára, nevezetesen a célok által való kauzalitásra hivatkozzunk; s az emberi ész sohasem remélheti, hogy meg fogja érteni akár csak egyetlen fűszálacska létrejöttét is pusztán mechanikus okokból (mint ahogy nem remélheti ezt semmilyen véges, minősége szerint a miénkhez hasonló ész, még ha foka szerint messze felette áll is az emberinek). Mert ha a szóban forgó tárgyak lehetősége tekintetében az ítélőerő számára már ahhoz is egészen nélkülözhetetlen az okok és okozatok teleologikus kapcsolódása, hogy lehetőségüket a tapasztalat vezérfonalán tanulmányozhassa, és ha a külső tárgyakhoz mint jelenségekhez egyáltalán nem lelhető fel egy célokra vonatkozó elégséges alap, hanem ezt az alapot, legyen akár szintén a természetben, mégis egyedül a természet érzékin-túli szubsztrátumában kell keresni, melybe azonban semmiféle bepillantás nem lehetséges számunkra: akkor teljességgel lehetetlen magából a természetből meríteni magyarázó alapokat a célkapcsolatokhoz, és az emberi megismerőképesség mibenléte szerint szükségszerű, hogy e célszerűséghez a legfőbb alapot egy eredeti értelemben mint világ-okban keressük.

78. § Arról, hogy miként egyeztetendő össze az anyag általános mechanizmusának elve a teleológiai elvvel a természet technikájában



Az ész számára végtelenül fontos, hogy ne mondjon le a természetnek az alkotásai létrejövésében érvényesülő mechanizmusáról, s magyarázatukban ne mellőzze azt; e mechanizmus nélkül ugyanis semmilyen belátás sem nyerhető a dolgok természetébe. Mert ha elfogadjuk is, hogy egy legfőbb építész alkotta közvetlenül a természet formáit úgy, ahogyan ezek öröktől fogva léteznek, vagy hogy ő pre- determinálta azokat a formákat, amelyek alakulásuk folyamán állandóan ugyanazon minta szerint képződnek, természetmegismerésünk ezzel a legkevésbé sincs előmozdítva, miután egyáltalán nem ismerjük sem ama lény cselekvésmódját, sem pedig eszméit, melyek a természeti lények lehetőségének elveit kellene hogy tartalmazzák, és a természetet nem tudjuk egy ilyen lényből a priori módon, mintegy fentről lefelé magyarázni. Ha pedig a tapasztalati tárgyak formáiból indulunk ki, tehát lentről felfelé haladunk, a posteriori módon, s így akarnánk az e formákban felfedezni vélt célszerűség magyarázata végett egy célok szerint ható okra hivatkozni, akkor ezzel egy teljesen tautologikus magyarázatot adnánk, s az észt a szavakkal tévesztenénk meg; nem beszélve arról, hogy ahol az ilyen magyarázatmóddal a túlságosba tévedünk, ahová tehát a természetmegismerés már nem követhet, ott az ész költői rajongásra csábul, miközben legfőbb rendeltetése éppen az, hogy ennek elejét vegye.
A másik oldalon viszont éppily szükséges maximája az észnek, hogy a természeti alkotásokkal kapcsolatban ne mellőzzük a célok elvét. Ez ugyanis, bár az alkotások keletkezésmódját nem teszi jobban megragadhatóvá számunkra, mégiscsak heurisztikus elvként szolgál a természet különös törvényeinek kutatásához; feltéve, hogy nem akarjuk ezt az elvet úgy alkalmazni, hogy vele magát a természetet magyarázzuk, hanem az alkotásokat, még ha szemlátomást szándékos célegységet mutatnak is, mindvégig természeti céloknak nevezzük, azaz nem megyünk túl a természeten, ott keresve lehetőségük alapját. Mivel azonban végül mégis fel kell merülnie az erre a lehetőségre vonatkozó kérdésnek, ezért az ész számára hasonlóképp szükségszerű, hogy a természeti okok mechanikájának kauzalitása mellett elgondolja a kauzalitásnak egy különös, a természetben nem fellelhető fajtáját is, amennyiben ahhoz a receptivitáshoz, hogy az anyagból nagyobb számú és másfajta formák keletkeznek, mint amelyekre maga az anyag a mechanika szerint képes, hozzá kell hogy tartozzék egy ok spontaneitása (mely ok tehát nem lehet anyag), mert enélkül ama formáknak nem adható meg az alapja. Az észnek, mielőtt ezt a lépést megteszi, óvatosan kell ugyan eljárnia, s nem akarhatja teleologikusnak nyilvánítani a természet minden technikáját, azaz minden olyan produktív képességét, amely puszta apprehenziónk számára az alak célszerűségében mutatkozik meg (mint a szabályos testek esetében), hanem mindaddig, amíg csak módjában áll, mint pusztán mechanikailag lehetségeseket kell tekintenie a formákat; ha azonban ezenfelül azt akarnánk, hogy a teleológiai elv egyúttal teljesen ki is legyen zárva, és ott is a puszta mechanizmust kelljen követni, ahol pedig a természeti formáknak az okaik általi lehetőségére irányuló észvizsgálódás számára a célszerűség egészen kétségbevonhatatlan módon mutatja vonatkozását a kauzalitásnak egy más fajtájára, akkor ez szükségképpen azt eredményezné, hogy az ész fantáziálásba csap, és egyáltalán el sem gondolható természeti képességek agyszüleményei között kezd kalandozni – mint ahogyan másfelől egy pusztán teleológiai, a természeti mechanizmust teljesen figyelmen kívül hagyó magyarázatmód rajongóvá teszi őt.
Egy és ugyanazon természeti dolog esetében a két elvet nem lehet az egyiknek a másikból való magyarázatára (dedukciójára) szolgáló alaptételekként összekapcsolni, azaz nem lehet őket a természeti belátásoknak a meghatározó ítélőerő számára való dogmatikus és konstitutív elveiként összeegyeztetni. Ha például egy kukacról feltételezem, hogy úgy tekintendő, mint az anyag puszta mechanizmusának alkotása (azon új képződésé, amelyet az anyag maga hajt végre, mikor elemei a rothadás által felszabadulnak), akkor ugyanezt a természeti alkotást nem vezethetem le ugyanebből az anyagból mint olyanból, amely célok szerinti kauzalitással bír. Fordítva pedig, ha ugyanezt az alkotást mint természeti célt feltételezem, akkor nem számolhatok létrejövésének mechanikus módjával, s ezt nem feltételezhetem konstitutív elvként az alkotás lehetősége szerinti megítéléséhez, hogy a két elvet ekképp összeegyeztessem. Mert a két magyarázatmód kizárja egymást; és ha feltesszük is, hogy egy természeti alkotás két lehetőségalapja objektíve egyetlen alapban egyesül, ez utóbbira nem tudunk tekintettel lenni. Az az elv ugyanis, amely lehetővé teheti a két elv összeegyeztetését a természet általuk való megítélésében, csak abban tételeződhet, ami kívül esik mindkettőn, tehát kívül van a természet lehetséges empirikus megjelenítésén is, ugyanakkor ennek alapját jelenti: azaz csak az érzékin-túliban tételeződhet, s a két magyarázatmódot egyaránt erre kell vonatkoztatni. De mert erről az érzékin-túliról mindössze egy meghatározatlan fogalmunk lehet, nevezetesen mint olyan alapról, amely lehetővé teszi a természet empirikus törvények szerinti megítélését, ezen túlmenően viszont ezt a fogalmat semmilyen predikátummal nem tudjuk közelebbről meghatározni, ezért ebből következően az az alap, amelyben a két elv összeegyeztethető, nem lehet a valamely alkotás adott törvények szerinti lehetőségére vonatkozó magyarázat (explikáció) alapja a meghatározó ítélőerő számára, hanem csak e lehetőség taglalásának (expozíciójának) alapja a reflektáló ítélőerő számára. – Mert valamit megmagyarázni annyit tesz, mint valamely elvből levezetni, amihez tehát képesnek kell lennünk ezt az elvet distinkt módon megismerni és megadni. Mármost igaz ugyan, hogy a természet mechanizmusa elvének és a természet célok szerinti kauzalitása elvének egy és ugyanazon természeti alkotás esetében egyetlen magasabb elvben kell összefüggenie, és abból közösen erednie, mivel máskülönben nem állhatnának meg egymás mellett a természet szemlélésében. De ha ez az objektíve közös – tehát a természetkutatás tőle függő maximáinak közösségét is igazoló – elv olyan fajtájú, hogy bár jelezhető, sohasem ismerhető meg meghatározottan, és sohasem adható meg distinkt módon az előforduló esetekre való alkalmazás számára, akkor egy ilyen elvből nem nyerhetjük magyarázatát, azaz distinkt és meghatározott levezetését egy, a nevezett két heterogén elv szerint lehetséges természeti alkotás lehetőségének. Mármost a mechanikai és a teleológiai levezetés közös elve nem más, mint az érzékin-túli, amit a természetnek mint jelenségnek az alapjául kell megtennünk. Erről az érzékin-túliról azonban elméleti szempontból nem alkothatunk olyan fogalmat, amely akár a legcsekélyebb mértékben is pozitíve meghatározott volna. Semmiképp sem lehet tehát megmagyarázni, hogy az érzékin-túli mint elv szerint a természet (a maga különös törvényeiben) miként alkot számunkra olyan rendszert, amely úgy ismerhető meg, mint ami mind a fizikai okok által való létrejövés elve, mind a végokok elve szerint lehetséges; ehelyett csupán arról van szó, hogy amikor olyan természeti tárgyak kerülnek elénk, amelyeket lehetőségüket illetően nem tudunk a puszta mechanizmus elve szerint elgondolni (mely elvnek minden egyes természeti lény tekintetében fennáll az igénye), hanem csak úgy, ha teleológiai alaptételekre támaszkodunk, akkor előfeltételezhetjük, hogy a természeti törvényeket bátran kutathatjuk mindkét szóban forgó elvet követve – aszerint hogy értelmünk számára a természet alkotása az egyik vagy a másik elv szerint ismerszik meg lehetségesnek –,  anélkül hogy eközben fenn kellene akadnunk az illető alkotás megítélésének elvei közti látszólagos ellentéten: mert legalább a lehetősége biztosítva van annak, hogy a két elv objektíve is összeegyeztethető egy elvben (minthogy a jelenségekre vonatkoznak, melyek pedig egy érzékin-túli alapot előfeltételeznek).
Hiába lehetséges tehát, hogy ugyanazon természeti alkotást és ennek lehetőségét tekintve a természet mechanizmusa és teleologikus (szándékos) technicizmusa a különös törvények szerinti természetnek egy közös felsőbb elve alatt áll, mi magunk, mivel ez az elv transzcendens, értelmünk korlátozottságából adódóan a két elvet akkor sem tudjuk az adott alkotás magyarázatában összeegyeztetni, ha annak belső lehetősége (mint a szerveződést alkotó anyagok esetében) csak egy célok szerinti kauzalitás alapján érthető meg. Meg kell tehát maradnunk a teleológia fentebbi alaptételénél, mely szerint az emberi értelem mibenlétének megfelelően a szerves természeti lények lehetőségével kapcsolatban egyedül egy szándékosan ható ok feltételezhető, s a puszta természeti mechanizmus semmiképp sem lehet elégséges az ilyen alkotások magyarázatához – ezzel azonban nem akarhatunk bármit is eldönteni maguknak a szóban forgó dolgoknak a lehetőségét illetően.
Mivel ugyanis ez az alaptétel csupán a reflektáló, nem pedig a meghatározó ítélőerő maximája, s ennélfogva csak szubjektíve érvényes a mi számunkra, nem pedig objektíve maguknak az ilyenfajta dolgoknak a lehetőségére nézve (ez utóbbi tekintetben nem mondhatjuk, hogy a létrejövés két módja nem függhet össze egy és ugyanazon alapban), továbbá mivel ha a teleologikusként elgondolt létrejövés- módhoz nem jönne hozzá egy vele egyidejűleg meglévő természeti mechanizmusnak a fogalma, akkor egy ilyen módon létrejött dolgot egyáltalán nem ítélhetnénk természeti alkotásnak: ezért a szóban forgó maxima magával hozza egyszersmind annak szükségszerűségét is, hogy a dolgoknak mint természeti céloknak a megítélésében a két elvet összeegyeztessük, de nem azért, hogy az egyiket teljes egészében vagy bizonyos pontokon a másikkal helyettesítsük. Mert annak helyében, ami (legalábbis számunkra) csak mint szándék szerint lehetséges gondolható el, nem feltételezhető mechanizmus, ahelyett pedig, ami a mechanizmus szerint szükségszerűnek ismerszik meg, nem feltételezhető olyan esetlegesség, amely egy célt igényel meghatározó alapjaként. Csupán annyit tehetünk, hogy az egyiket (a mechanizmust) alárendeljük a másiknak (a szándékos technicizmus- nak), ami a természet célszerűségének transzcendentális elve szerint akadály nélkül meg is történhet.
Mert ahol bizonyos dolgok lehetőségalapjaiként célokat gondolunk el, ott fel kell tételeznünk eszközöket is: ezek hatástörvénye önmagáért véve nem igényel semmit, ami egy célt előfeltételez, következésképp az eszközök egyszerre lehetnek mechanikusak a maguk kauzalitásában, és jelenthetik szándékos okozatok alárendelt okait. Ennélfogva akkor is, amikor a természet szerves alkotásait tekintjük, és még inkább akkor, ha az ilyen alkotások végtelen tömegétől indíttatva immár – legalábbis egy megengedett hipotézissel – a reflektáló ítélőerőnek a természet egészére (a világra) vonatkozó általános elveként feltételezzük a szándékosságot a különös törvények szerinti természeti okok összekapcsolódásában: mindkét tekintetben elgondolható, hogy a természeti alkotások létrejövésében a mechanikai törvények nagy mértékben, sőt általános módon összekapcsolódnak a teleológiai törvényekkel, éspedig anélkül gondolható el, hogy a létrejövés megítélésének elveit felcserélnénk, s egyiket a másikkal helyettesítenénk; mert egy teleológiai megítélésben az anyag, még ha az általa felvett formát csak mint szándék szerint lehetségest ítéljük is meg, a maga természete szerint mechanikai törvényeknek megfelelően mint eszköz is alá lehet rendelve ama megjelenített célnak, miközben azonban – mivel amiben ezen összeegyeztethetőség alapja rejlik, az sem nem az egyik, sem nem a másik (sem nem a mechanizmus, sem nem a célkapcsolat), hanem a természet érzékin-túli szubsztrátuma, melyről semmilyen ismeretünk nincs – a mi (emberi) eszünk számára az ilyenfajta objektumok lehetőségének két megjelenítésmódja nem olvadhat egybe, hanem ezt a lehetőséget egyedül a végokok által való kapcsolódás szerint tudjuk megítélni, egy legmagasabb értelemet téve meg alapjául, miáltal tehát a teleológiai magyarázatmód a legkevésbé sem sérül.
De mivel teljesen meghatározatlan, és a mi eszünk számára mindig is meghatározhatatlan marad, hogy a természet mechanizmusa mennyiben járul hozzá eszközként a természetbeli szándékokhoz, és mivel – egy általában vett természet lehetőségének említett intel- ligíbilis elve miatt – akár az is feltételezhető, hogy a természet teljes egészében a törvények két, általánosan összehangzó fajtája szerint lehetséges (ti. afizikai törvényekés a végokok törvényei szerint), még ha ennek mikéntjét mi magunk egyáltalán nem is vagyunk képesek belátni: ezért nem tudjuk azt sem, meddig terjed a számunkra lehetséges mechanikai magyarázatmód; csupán az bizonyos, hogy ez a magyarázatmód, bármilyen messzire jussunk is vele, mindig elégtelen lesz az egyszer már természeti célokként felismert dolgokat illetően, amiért is, értelmünk mibenléte szerint, a mechanikai magyarázó alapokat összességükben egy teleológiai elvnek kell alárendelnünk.
Ezen alapul mármost annakjogosultsága és egyben – a mechanizmus elve szerinti természettanulmányozásnak az elméleti észhasználat számára való fontossága miatt – az a feladat is, hogy egyfelől mindaddig mechanikailag magyarázzuk a természet összes alkotását és eseményét, még a legcélszerűbbeket is, ameddig csak képességünkből futja (melynek a vizsgálódás e módján belül nem tudjuk megadni korlátait), másfelől mindeközben sohase veszítsük szem elől, hogy azon természeti alkotásokat és eseményeket, amelyeket még csak vizsgálat tárgyává sem tehetünk másképp, mint az ész célfogalma alatt, eszünk lényegi mibenléte szerint a mechanikus okok ellenére végül mégis a célok szerinti kauzalitásnak kell alárendelnünk.



FÜGGELÉK



A TELEOLÓGIAI ÍTÉLŐERŐ MÓDSZERTANA



79. § Arról, hogy a teleológia a természettanhoz tartozóként tárgyalandó-e



Minden tudománynak meghatározott helyet kell elfoglalnia a tudományok enciklopédiájában. Ha filozófiai tudományról van szó, úgy helyét a filozófiának vagy az elméleti, vagy a gyakorlati részében kell kijelölni; és ha az előbbibe tartozik, akkor vagy a természettanban kell helyet kapnia, amennyiben azzal foglalkozik, ami a tapasztalat tárgya lehet (tehát a testtanban, a lélektanban vagy az általános világtudományban), vagy pedig az Istenről (a világnak mint a tapasztalat minden tárgya összességének ősalapjáról) szóló tanban.
Kérdés mármost, hogy a teleológiát melyik hely illeti meg. A természettanhoz tartozik-e (ahhoz, amit tulajdonképpeni módon természettannak nevezünk), vagy pedig a teológiához? E kettő valamelyikéhez kell tartoznia, mert az egyikből a másikba való átmenethez nem tartozhat semmilyen tudomány, hiszen ez az átmenet csak a rendszer tagolását vagy szervezését adja, nem pedig egy rendszeren belüli helyet jelent.
Hogy a teleológia, noha a teológiában lelheti legfontosabb alkalmazását, mégsem tartozhat a teológiához ennek részeként, ez minden további nélkül világos. Hiszen a teleológia a természeti létrejö- vésekkel és ezek okával foglalkozik, és bár ez utóbbira mint a természeten kívül és túl lévő alapra (mint egy isteni alkotóra) mutat rá, ezt nem a meghatározó ítélőerő számára teszi, hanem a természet szemlélésében működő reflektáló ítélőerő számára (azért, hogy a világ dolgainak megítélését az emberi értelemnek megfelelő módon egy ilyen eszme mint regulatív elv által irányítsa).
Úgy tűnik azonban, hogy a teleológia éppily kevéssé tartozik a természettudományba, melynek ugyanis meghatározó s nem pusztán reflexiós elvekre van szüksége ahhoz, hogy a természeti okozatok objektív alapjait megadja. A természet elmélete, avagy a természeti jelenségeknek a ható okok által történő mechanikai magyarázata számára valóban nem is nyerünk semmit azzal, hogy e jelenségeket úgy tekintjük, mint amelyek célszerűségi viszonyban vannak egymással. Annak bemutatása, hogy a természetnek az alkotásaiban meglévő céljai egy teleológiai fogalmak szerinti rendszert alkotnak, voltaképpen nem más, mint a természet leírása egy különös vezérfonalat követve; az ész ugyan nagyszerű munkát végez itt, tanító jellegű és gyakorlati szempontból sok tekintetben célszerű munkát, de nem ad semmiféle felvilágosítást arról, ami az elméleti természettudomány tulajdonképpeni feladatát jelenti, nevezetesen a szóban forgó természeti formák keletkezéséről és belső lehetőségéről.
A teleológia mint tudomány tehát egyáltalán nem valamely doktrínához tartozik, hanem csak a kritikához, mégpedig egy különös megismerőképességnek, az ítélőerőnek a kritikájához. De amennyiben a priori elveket tartalmaz, úgy a teleológia megadhatja, és meg is kell hogy adja annak módszerét, hogy a természetről miként kell a végokok elve szerint ítélni; s módszertana így legalább negatív befolyással van az elméleti természettudományban követett eljárásra, akárcsak arra a viszonyra, amelybe a metafizikán belül a teológiával állítható az ennek propedeutikájaként kezelt elméleti természettudomány.

80. § Arról, hogy egy dolognak mint természeti célnak a magyarázatában a mechanizmus elvét szükségszerűen alá kell rendelni a teleológiai elvnek



Az a jogosultság, hogy minden természeti alkotás esetében a pusztán mechanikai magyarázatmóddal próbálkozzunk, önmagában véve teljesen korlátlan; az a képesség azonban, hogy egyedül ezzel a magyarázatmóddal elboldoguljunk, értelmünk mibenléte szerint, amennyiben az értelem természeti céloknak tekintett dolgokkal foglalkozik, nemcsak nagyon korlátozott, hanem világosan be is van határolva: az ítélőerő elve kimondja ugyanis, hogy egyedül az előbbi eljárással semmire sem juthatunk a természeti célok magyarázatában, s ennélfogva az ilyen alkotások megítélését mindenkor alá kell rendelnünk egy teleológiai elvnek.
Ésszerű tehát, sőt érdemes is mindaddig a természeti mechanizmus elvét követnünk, ameddig megvan a valószínűsége annak, hogy ily módon meg tudunk magyarázni természeti alkotásokat; és ezt a kísérletet nem is adhatjuk fel arra hivatkozva, hogy önmagában véve lehetetlen ezen az úton hozzáférni a természet célszerűségéhez, hanem csak azért, mert ez számunkra mint emberek számára lehetetlen, amennyiben ahhoz, hogy lehetséges legyen, szükség volna egy, az érzékitől eltérő szemléletre és a természet érzékin-túli szubsztrátu- mának meghatározott megismerésére, melyből megadható lenne az alapja magának a különös törvények szerinti jelenségek mechanizmusának is – ez azonban teljességgel meghaladja minden képességünket.
A természetkutatónak tehát, ha nem akar tiszta veszteségre dolgozni, azon dolgok megítélésében, amelyeket minden kétséget kizáróan megalapozottan jelenítünk meg a természeti célok fogalmával, (vagyis a szerves lények megítélésében) mindig valamilyen eredeti organizációt kell alapul megtennie, mely magát a mechanizmust arra használja, hogy más szerves formákat hozzon létre, vagy a maga formáját új alakokká fejlessze (melyek azonban mindig az eredeti célból és neki megfelelően keletkeznek).
Dicséretes dolog az összehasonlító anatómia segítségével áttekinteni a szerves lények tágas birodalmát, azt keresve, hogy vajon nincs-e benne valami rendszerhez, mégpedig a létrejövéselv szerinti rendszerhez hasonló, s nem érezve szükségét annak, hogy a kutatás megálljon a puszta megítéléselvnél (mely a szerves alkotások létrejövésé- be való belátás számára nem ad semmilyen felvilágosítást), és bátortalanul feladjon minden igényt arra, hogy ezen a téren belátása lehessen a természetbe. Az, hogy oly sok állati nem megegyezik egy bizonyos közös sémában, amely, úgy tűnik, nemcsak csontozatuk felépítésének, hanem az egyéb részek elrendeződésének is alapul szolgál, és az alapváz csodálatra méltó egyszerűségéből egyes tagok megrövidülésével és mások meghosszabbodásával, egyes részek kifejlődésével és mások elkorcsosulásával a speciesek oly nagy különfélesége jöhetett létre: az elmében ez reményt ébreszt arra, noha csak halvány reményt, hogy itt talán el lehet érni valamit a természeti mechanizmus elvével, mely nélkül egyáltalán nem létezhet természettudomány. A formáknak ez az analógiája, hogy minden különbözőségük ellenére egy közös őskép szerint létrejöttnek tűnnek, megerősíti a gyanút, hogy mindeme formák, egy közös ősanyától származván, valódi rokonságban állnak egymással, oly módon, hogy az egyik állati nem fokozatosan közeledik a másikhoz, kezdve attól, amelyben a cél elve a leginkább igazoltnak tűnik, nevezetesen az embertől, a polipféléken át akár egész a mohákig és zuzmókig, s végül a természet számunkra látható legalacsonyabb fokáig, a nyers matériáig, mely ekkor úgy tekinthető, hogy belőle és az ő erőiből származik – mégpedig azon erőiből, amelyekre ugyanúgy mechanikai törvények érvényesek, mint az anyag kristályképződéseire – a természet egész technikája, mely a szerves lényekben oly megragadhatatlan számunkra, hogy úgy véljük, ezekre nézvést kénytelenek vagyunk egy másfajta elvet elgondolni.
A természet archeológusának itt szabadságában áll, hogy minden általa ismert vagy sejtett természeti mechanizmus szerint a természet legrégebbi revolúcióinak megmaradt nyomaiból eredeztesse a teremtmények ama nagy családját (mert családként kell megjeleníteni őket, ha az említett átfogó rokonsági összefüggésnek valamilyen alapja kell hogy legyen). Vélekedhet úgy, hogy a maga kaotikus állapotából (mintegy hatalmas állatként) kiemelkedő föld anyaöle kezdetben kevéssé célszerű formájú teremtményeket szült, ezek azután más teremtményeket, melyek kialakulása már jobban megfelelt nemzésük helyének és egymás közti viszonyaiknak, míg végül maga az anyaméh megmerevedett, elcsontosodott, miáltal szülöttei meghatározott, tovább nem elágazó speciesekre korlátozódtak, és a külön- féleség megmaradt olyannak, amilyen a termékeny alakító erő működésének végén éppen volt. – Ahhoz azonban, hogy ezt állíthassa, mégiscsak kénytelen egy olyan organizációt tulajdonítani ennek az általános anyának, amelyet ez célszerű módon irányított mindezekre a teremtményekre, mivel máskülönben az állati és növényi birodalom alkotásainak célformája egyáltalán nem gondolható el lehetősége szerint.[37] Ezzel viszont csupán távolabbra tolja ki a magyarázó alapot, s nincs joga azt mondani, hogy a két birodalom létrejöttét függetlenné tette a végokok feltételétől.
Szerves fajok bizonyos egyedeinél azt találjuk, hogy az őket esetleges módon érő változások nyomán a módosult jelleg örökletessé válik, és felvétetik az utódokat létrehozó nemző erőbe. De ha helyesen akarunk ítélni, akkor erre sem mondhatunk mást, mint hogy egy, az illető speciesben eredendően meglévő célszerű diszpozíció fejlődött ki alkalmi módon a faj önfenntartása érdekében; mert egy szerves lény mindenre kiterjedő belső célszerűsége esetén a vele azonosnak a nemzése szorosan összekapcsolódik azzal a feltétellel, hogy a nemző erőbe ne vétessék fel semmi, ami a céloknak egy ilyen rendszerében nem tartozik maga is a kifejletlen eredeti diszpozíciók egyikéhez. Ha ugyanis eltérünk ettől az elvtől, akkor nem lehet bizonyossággal tudni, hogy a valamely speciesben most megfigyelhető formának nem lehet-e több eleme is úgyszintén esetleges és céltalan eredetű; s ily módon a teleológia azon elve, mely szerint egy szerves lénynél semmit sem szabad célszerűtlennek ítélni abból, ami a to- vábbörökítésben megmarad, nagyon megbízhatatlanná válna az alkalmazásban, és csupán az őstörzsre volna érvényes (melyet azonban már nem ismerünk).
Azokkal szemben, akik a természeti célokat illetően szükségesnek látják a megítélés teleológiai elvét, azaz egy architektonikus értelem feltételezését, Hume azt az ellenvetést teszi, hogy ugyanennyi joggal meg lehet kérdezni azt is, hogyan lehetséges egy ilyen értelem, azaz hogyan lehet az, hogy azok a különféle képességekés tulajdonságok, amelyek egy egyszersmind végrehajtó erővel is rendelkező értelem lehetőségét alkotják, ilyen célszerű módon egyesülhettek egyetlen lényben. Az ellenvetés azonban semmis. Azzal a kérdéssel kapcsolatban ugyanis, amely egy célokat magában foglaló és egyedül e célok felől megragadható dolog első létrejövésére vonatkozik, minden nehézség abból adódik, ha ezen alkotás különféleségét mint egymáson kívüli elemek összességét vesszük, és így keressük összekapcsolódásuk alapjának egységét. Mert ha ezt az alapot egy létrehozó oknak mint egyszerű szubsztanciának az értelmében tételezzük, úgy az iménti kérdés mint teleológiai probléma kielégítően megválaszol- tatik, míg ha az okot pusztán az anyagban mint egymáson kívüli szubsztanciák sokaságának aggregátumában keressük, akkor teljességgel hiányozni fog az elv egysége az anyag képződésének belsőleg célszerű formája vonatkozásában; és aki olyan alkotások esetében, amelyek létrejövésük szerint csak mint célok ragadhatok meg értelmünk számára, az anyag autokráciájáról beszél, az egy jelentés nélküli szót használ.
Ezért van az, hogy akik az anyag objektíve célszerű formáinak legfőbb lehetőségalapját keresik, de ennek az alapnak nem tulajdonítanak értelmet, azok mégis szívesen teszik a világegészt egy mindent magában foglaló egyetlen szubsztanciává (panteizmus), vagy – ami csupán ennek egy meghatározottabb magyarázata – egy egyetlen egyszerű szubsztancia sok inherens meghatározásának foglalatává (spi- nozizmus), pusztán azért, hogy megkapják minden célszerűség említett feltételét, az alap egységét. Eközben az egyszerű szubsztancia pusztán ontológiai fogalmával eleget tesznek ugyan a feladat egyik feltételének, megadva a célvonatkozásban meglévő egységet, azonban nem mondanak semmit a másik feltételt illetően, ti. a szubsztanciának a maga következményéhez mint célhoz való viszonyáról, mely- lyel az ontológiai alapnak közelebbről meg kellene határozódnia a probléma megoldása végett – és ily módon semmiképp sem adnak választ a kérdés egészére. S a kérdés mindaddig szükségképpen megválaszolhatatlan is marad (az emberi ész számára), amíg nem úgy járunk el, hogy a dolgok ősalapját egyszerű szubsztanciaként gondoljuk el, hogy e szubsztancia azon tulajdonságát, amely a rajta alapuló természeti formák specifikus minőségének, nevezetesen célegységének vonatkozásában érvényesül, egy intelligens szubsztancia sajátjaként jelenítjük meg, és hogy ennek a szubsztanciának a természeti formákhoz való viszonyát – azon esetlegesség miatt, amelyet mindenben megtalálunk, amit egyedül mint célt gondolunk lehetségesnek – kauzális viszonynak tekintjük.

81. § Arról, hogy egy természeti célnak mint természeti alkotásnak a magyarázatában a teleológiai elvhez a mechanizmusnak kell társulnia



Ahogyan, mint azt az előző paragrafusban láttuk, egyedül a természeti mechanizmus szerint nem tudjuk elgondolni egy szerves lény lehetőségét, hanem – legalábbis megismerőképességünk mibenléte folytán – e mechanizmust eredendően alá kell rendelni egy szándékosan ható oknak, úgy másrészről éppily kevéssé elég egy szerves lény puszta teleologikus alapja ahhoz, hogy ezt a lényt egyszersmind a természet alkotásaként tekintsük és ítéljük meg, ha nem társul hozzá a természet mechanizmusa, mintegy instrumentumaként egy szándékosan ható oknak, ahol is a mechanikai törvényeiben vett természet alá van rendelve ezen ok céljának. Az emberi ész nem látja be annak lehetőségét, hogy miként egyesülhet egymással ez a két egészen eltérő fajtájú kauzalitás, egyfelől a természet a maga általános törvényszerűségében, másfelől pedig egy olyan eszme, amely a természetet egy különös formára korlátozza, egy olyan formára, amelyhez a természet önmagáért véve egyáltalán nem tartalmaz alapot; ez a lehetőség a természet érzékin-túli szubsztrátumában rejlik, melynek semmilyen pozitív meghatározását nem tudjuk adni azon kívül, hogy a magában való lényegnek nevezzük, melynek pusztán jelenségét ismerjük. Ezzel együtt is érvényben marad azonban az az elv, hogy mindent, amit ehhez a természethez (mint fenoménhez) tartozóként és e természet alkotásaként feltételezünk, egyszersmind úgy kell elgondolnunk, mint ami mechanikai törvények szerint is kapcsolódik a természethez; mert a kauzalitás e fajtája nélkül a természet céljainak tekintett szerves lények nem lehetnének a természet alkotásai.
Ha mármost az ilyen lények létrejövésének teleológiai elvét feltételezzük – amit szükségképpen meg is kell tennünk akkor belsőleg célszerű formájuk alapjául vagy az ok okkazionalizmusa, vagy az ok prestabilizmusa tehető meg. Az előbbi szerint a legmagasabb világ-ok, eszméjének megfelelően, a világban keveredő anyag minden egyes megtermékenyülése alkalmával közvetlenül eredményezi a szerves képződést; az utóbbi szerint a legmagasabb világ-ok csak azt a diszpozíciót helyezte bele bölcsességének kezdeti alkotásaiba, amelynél fogva egy szerves lény hozzá hasonlót hoz létre, és a species folyamatosan fenntartja magát, miután az egyedek megszűnése állandóan pótlódik az egyszersmind elpusztításukon is dolgozó természetük által. A szerves lények létrehozása okkazionalizmusának feltételezése esetén elvész minden természet, s vele együtt megszűnik az ész azon használata is, hogy az ilyenfajta alkotások lehetőségéről ítéljünk; biztosra vehető ezért, hogy ezt a rendszert senki sem fogja elfogadni, akinek egy kicsit is számít a filozófia.
Mármost a prestabilizmus maga is kétféleképpen járhat el: minden szerves lényt, melyet egy hozzá hasonló nemzett, úgy tekinthet, mint ami vagy eduktuma, vagy produktuma, alkotása az utóbbinak. A nemzéseknek mint puszta eduktumok létrehozásának a rendszerét az egyedi preformáció rendszerének vagy evolúciós elméletnek is nevezzük, míg a nemzéseknek mint alkotások létrehozásának a rendszerét az epige- nezis rendszerének hívjuk. Ez utóbbit nevezhetjük a generikus preformáció rendszerének is, mivel itt virtualiter mégiscsak preformáltnak, ti. a törzs sajátjává lett célszerű diszpozíciók szerint preformáltnak számít a nemző lények produktív ereje, s ezáltal a specifikus forma. Eszerint az egyedi preformáció rendszerével szemben álló elméletet helyesebben involúciós elméletnek (vagy beskatulyázási elméletnek) is hívhatjuk.
Az evolúciós elmélet hívei tehát, miközben minden egyedet elválasztanak a természet alakító erejétől, hogy közvetlenül a teremtő kezéből származtassák, arra azért mégsem akartak merészkedni, hogy ezt az okkazionalizmus hipotézise szerint fogják fel, ahol is a megtermékenyítés nem lenne több puszta formalitásnál, miután, úgymond, egy legmagasabb értelmes világ-ok úgy határozott, hogy mindenkor közvetlenül saját kezűleg alakítja a magzatot, s az anyára csak annak kihordását és táplálását hagyja. Ehelyett a preformáció mellett foglaltak állást: mintha nem volna mindegy, hogy az ilyen természetfeletti módon származtatott formákat a világ kezdetén vagy a világ folyamán keletkezettnek gondolják, és mintha ezen belül nem az lenne ráadásul a helyzet, hogy az alkalmi teremtéssel egész tömegét lehet megspórolni a természetfeletti rendelkezéseknek – melyek azért volnának szükségesek, hogy a világ kezdetén képződött embrió a kifejlődéséig tartó hosszú időn át ne szenvedjen a természet pusztító erőitől, és épségben megmaradjon –,  valamint hogy az evolúciós elmélet szerint mérhetetlenül nagyobb számú preformált lény teremtődnék, mint amennyi valaha is kifejlődhet, miáltal mindezek a teremtések feleslegesnek és céltalannak bizonyulnak. Am az evolucionisták legalább valami szerepet meg akartak hagyni itt a természetnek, hogy ne vesszenek bele teljesen a minden természeti magyarázatot nélkülözni tudó hiperfizikába. Azzal ugyan még kitartottak hiperfizikájuk mellett, hogy csodálatra méltó célszerűséget leltek még a torzszülöttekben is (melyeket pedig lehetetlenség a természet céljainak tartani) – noha csupán olyan célszerűséget, amely nem irányul másra, mint hogy céltalan célszerűségként valamikor megütközést és lesújtó csodálatot keltsen egy anatómusban –,  viszont a korcsok létrejöttét már semmilyen módon nem tudták beleilleszteni a preformáció rendszerébe, hanem arra kényszerültek, hogy a hím teremtmény magjának, melynek egyébként kizárólag azt a mechanikus tulajdonságát ismerték el, hogy az embrió első táplálékául szolgál, ezenfelül még célszerűen alakító erőt is tulajdonítsanak – holott a két azonos fajtájú teremtményből létrejövő teljes alkotás tekintetében a kettő egyikét sem voltak hajlandók alakító erővel felruházni.
Ami viszont az epigenezist illeti, még ha nem ismernénk is azt a nagy előnyét, amellyel a bizonyítására szolgáló tapasztalati alapok tekintetében az evolúció elméletével szemben rendelkezik, az észnek ekkor is eleve különösen kedvére való volna ez a magyarázatmód. Ugyanis azon dolgok vonatkozásában, amelyek eredetileg csak mint a célok kauzalitása szerint lehetségesek jeleníthetők meg, az epigenezis elmélete mégis úgy tekinti a természetet – legalábbis ami a szaporodást illeti –,  mint ami nem pusztán kifejlődik, hanem létrehozza önmagát; és ily módon ez az elmélet, a lehető legkevésbé támaszkodva a természetfelettire, a természetre bíz mindent, ami az első kezdet után következik (anélkül azonban, hogy bármit is meghatározna erről az első kezdetről, mellyel kapcsolatban a fizika mindenkor csődöt mond, akármilyen okláncolattal próbálkozik is).
Az epigenezis képviselői közül Blumenbach udvari tanácsos úr az, aki a legtöbbet tette mind az elmélet bizonyításáért, mind pedig azért, hogy megalapozza alkalmazásának valódi elveit, amit részben az elmélet túlságosan merész használatának korlátozásával ért el. A szerves képződmények minden fizikai magyarázatát a szerveződést alkotó anyagnál kezdi. Joggal nyilvánítja ugyanis az ésszel ellentétesnek azt, hogy a nyers matéria mechanikai törvények szerint ment át az eredeti képződésen, hogy az élettelennek a természetéből élet származhatott, és hogy az anyag önmagától vehette fel egy magát fenntartó célszerűség formáját. Ugyanakkor az eredeti organizáció eme számunkra kikutathatatlan elve alatt álló természeti mechanizmusnak egy meghatározhatatlan, de egyszersmind félreismerhetetlen részesedést tulajdonít, s ennek megfelelően az anyagnak a szerves testekben megmutatkozó képességét – megkülönböztetésül az anyagban általában meglévő, pusztán mechanikus alakító eró'tóí – alakító ösztönnek nevezi, mely mintegy amaz eredeti organizáció magasabb vezetése és irányítása alatt áll.

82. § A szerves lények külső viszonyaiban meglévő teleologikus rendszerről



Külső célszerűségen azt értem, hogy egy természeti dolog mint egy cél eszköze szolgál egy másik természeti dolog számára. Vannak mármost olyan dolgok, amelyek nem rendelkeznek ugyan belső célszerűséggel, vagy lehetőségük nem előfeltételez belső célszerűséget (ilyen például a fold, a víz, a levegő stb.), ám nagyon célszerűek lehetnek külsőleg, azaz más lényekhez való viszonyukban; ez utóbbiaknak azonban mindenkor szerves lényeknek, vagyis természeti céloknak kell lenniük, mert máskülönben az előbbiek nem ítélhetők eszközöknek. így nem lehet azt mondani, hogy a víz, a levegő és a föld eszköze volt a hegységek kialakulásának, mivel a hegységekben, önmagukban tekintve őket, nincs semmi, ami miatt lehetőségüknek célokon kellene alapulnia; vagyis a hegységek okát sohasem lehet a célok eszközének predikátuma alatt megjeleníteni.
A külső célszerűség fogalma tehát teljesen különbözik a belső célszerűségétől; a belső célszerűség mindenkor összekapcsolódik a tárgy lehetőségével, tekintet nélkül arra, hogy a tárgy valósága maga cél-e, vagy sem. Egy szerves lény esetében megkérdezhető még, hogy mivégből létezik, de aligha lehet ugyanezt kérdezni olyan dolgokról, amelyekben pusztán a természeti mechanizmus hatását ismerjük fel. Hiszen a szerves lényeknél már belső lehetőségükhöz is egy célok szerinti kauzalitást jelenítünk meg, egy alkotó értelmet, melynek tevőleges képességét a benne meglévő meghatározó alapra, a szándékra vonatkoztatjuk. Egyetlen olyan külső célszerűség van, amely összefügg az organizáció belső célszerűségével, és annak ellenére az eszköznek a célhoz való külső viszonyában érvényesül, hogy egyáltalán nem lehet kérdés, mi végből is kell léteznie az ily módon szervezett lénynek: eszköznek tekintjük ugyanis a szaporodás és a faj- fenntartás szempontjából a különnemű egyedek szervezetét egymásra való vonatkozásukban. Itt, akárcsak egy egyed esetében, megkérdezhető még, hogy miért kell léteznie egy ilyen párnak. A válasz pedig úgy hangzik, hogy a pár az, amely, noha nem egy egyetlen testben lévő szerves egész, először alkot szervező egészt.
Arra a kérdésre mármost, hogy egy dolog mi végből létezik, kétféleképpen lehet válaszolni. Vagy úgy, hogy a dolog létrejöttének és létezésének nincs semmilyen vonatkozása egy célok szerint ható okra, és ez mindig azt jelenti, hogy a dolog a természet mechanizmusából származik; vagy pedig úgy, hogy a dolog létezésének (mint egy esetleges természeti lény létezésének) valamilyen szándékos alapja van, és ez a gondolat aligha választható el a szerves dolog fogalmától: mert ha már egyszer a dolog belső lehetőségét egy végokok szerinti kauzalitásra és egy ennek alapul szolgáló eszmére kell visszavezetnünk, akkor az alkotás létezését is csak mint célt tudjuk elgondolni. Hiszen célnak nevezzük azt a megjelenített okozatot, amelynek megjelenítése egyszersmind az értelmes ható ok meghatározó alapja az okozat létrehozására vonatkozólag. Ez esetben tehát vagy azt mondhatjuk, hogy egy ilyen természeti lény létezésének célja benne magában van, vagyis az illető lény nem pusztán cél, hanem egyben végcél is; vagy pedig azt, hogy ez a végcél rajta kívül, más természeti lényekben van, azaz ő maga nem mint végcél létezik célszerűen, hanem szükségképpen mint eszköz.
Áttekintve azonban az egész természetet, benne mint természetben nem találunk egyetlen olyan lényt sem, amely igényt tarthatna arra a kitüntetettségre, hogy a teremtés végcélja legyen. Sőt a priori módon is bizonyítható, hogy ami a természet számára esetleg még végső cél lehet, az, ruházzuk bár fel az összes elgondolható meghatározással és tulajdonsággal, természeti dologként mégsem lehet soha végcél.
Ha a növényeket nézzük, az a mérhetetlen termékenység, amellyel szinte minden talajon elterjednek, kezdetben arra a gondolatra vezethetne, hogy birodalmukat pusztán azon természeti mechanizmus alkotásának tartsuk, amelyet a természet az ásványi képződmények birodalmában is mutat. Am a növények birodalmában megfigyelhető leírhatatlanul bölcs organizáció közelebbi ismerete már nem enged megmaradnunk ennél a gondolatnál, hanem feltenni késztet azt a kérdést, hogy mi végre léteznek ezek a teremtmények. Ha erre úgy válaszolunk, hogy a növények a velük táplálkozó állatokért vannak, azért, hogy ezen állatfajok oly nagy különfélesége terjedhessen el a földön, akkor a kérdés így tér vissza: mi végre léteznek ezek a növényevő állatok? A válasz erre nagyjából az, hogy a ragadozó állatokért, melyek csak azzal tudnak táplálkozni, ami él. Végül pedig felmerül a kérdés: mire jók a ragadozó állatok és velük együtt a természet előbbi birodalmai? Az ember számára jók, arra, hogy értelme segítségével különféleképpen fel tudja használni mindezeket a teremtményeket; és az ember a teremtés végső célja itt a földön, mert ő az egyetlen földi lény, amely képes célokról fogalmat alkotni, s a célszerűen képződött dolgok aggregátumát esze által a célok rendszerévé tenni.
Bejárhatnánk, Linné lovagot követve, a látszólag fordított utat is, mondván: a növényevő állatok azért léteznek, hogy mérsékeljék a növényi birodalom buja növekedését, mely elnyomna sok fajt közülük; a ragadozók azért, hogy határt szabjanak a növényevők falánkságának; s végül az ember azért, hogy a ragadozók vadászatával és számuk csökkentésével létrejöjjön egy bizonyos egyensúly a természet létrehozó és pusztító erői között. És ily módon az ember, bármennyire a magáénak is akarja egy bizonyos vonatkozásban a cél méltóságát, egy másik vonatkozásban mégis csupán egy eszköz rangjával bírna.
Ha elvvé tesszük azt, hogy a földi teremtmények nemeinek kü- lönféleségében és a köztük mint célszerűen konstruált lények között meglévő külső viszonyban objektív célszerűség érvényesül, akkor az ész szerint való, hogy ebben a viszonyban ismét egy bizonyos organizációt és egy, az összes természeti birodalmat magában foglaló, végokok szerinti rendszert gondoljunk el. A tapasztalat azonban itt merőben ellentmondani látszik az észmaximának, kiváltképp ami a természet végső célját illeti, amely pedig nélkülözhetetlen egy ilyen rendszer lehetőségéhez, s amelyet kizárólag az emberben tételezhetünk; hiszen sokkal inkább azt látjuk, hogy az emberrel mint a sok állati nem egyikével a természet a legkevésbé sem tett kivételt, sem pusztító, sem létrehozó erői tekintetében, azaz nem tért el attól, hogy erői cél nélküli mechanizmusának vessen alá mindent.
Az első, ami a földön élő természeti lények célszerű egészének elrendezésben szándék szerint kialakított kellene hogy legyen, az nyilvánvalóan e lények lakóhelye, a talaj és az elem, ahol élniük és fennmaradniuk kell. Csakhogy a minden szerves létrejövés ezen alapzatának mibenlétéről való pontosabb ismeret kizárólag nem- szándékosan ható okokról tanúskodik, méghozzá inkább pusztító okokról, mintsem olyanokról, amelyek kedvezők volnának a létrejövés, a rend és a célok szempontjából. A szárazföld és a tenger nemcsak az ott élő teremtményeket sem kímélő egykori hatalmas pusztulások emlékeit hordozza, hanem egész szerkezetük, az előbbi rétegei és az utóbbi határai is teljesen a kaotikus állapotban munkálkodó természet vad és mindenható erői alkotásainak látszanak. Ha ma úgy tűnik is, hogy a szárazföldek alakja, szerkezete és domborzata célszerűen van elrendezve annak érdekében, hogy felvegye levegőből jövő csapadékot, biztosítsa a források ereit a különböző földrétegek között (sokféle természeti alkotás számára), és medret adjon a folyóknak, a szárazföldek közelebbi vizsgálata azt bizonyítja, hogy vulkánkitörések, tengeri erupciók és az óceán áradásainak eredményeként jöttek létre; s ez nemcsak a szárazföldek alakjának legelső létrejövésére vonatkozik, hanem – és különösen – az ezt követő, az első szerves lények pusztulásával járó átalakulásokra is.[38] Ha mármost az összes szerves teremtmény lakóhelye, a szárazföld mint anyaföld és a tenger mint anyaöl, csupán arról tanúskodik, hogy egy teljes egészében nem-szándékos mechanizmus szerint jött létre, akkor ezen alkotások tekintetében miként és milyen jogon lehet egy másfajta eredetet elvárni és állítani? Bár ama természeti pusztulások maradványainak legpontosabb vizsgálata (Camper megítélése szerint) azt látszik igazolni, hogy az embert nem érintették a természet revolúciói, azért az ember mégis függ annyira a többi földi teremtménytől, hogy ha ez utóbbiak vonatkozásában elfogadjuk a természet általánosan uralkodó mechanizmusát, akkor az embert is úgy kell tekintenünk, mint akire ez a mechanizmus kiterjed; még akkor is, ha értelme (többnyire legalábbis) meg tudta menteni őt a természeti pusztulások közepette.
Ez az érv azonban, úgy tűnik, többet bizonyít, mint amennyit a szándék tartalmaz, melyből született: nevezetesen nem pusztán azt, hogy az ember nem lehet a természet végső célja, s hogy ezen oknál fogva a természeti dolgok földi aggregátuma sem lehet a célok rendszere, hanem azt is, hogy a korábban természeti céloknak tartott természeti alkotásoknak nincs más eredete, mint a természet mechanizmusa.
Csakhogy fentebb, a szerves természeti lények mechanikus és te- leologikus létrejövésmódjának két elve közti antinómia feloldásakor azt láttuk, hogy mivel a különös törvényei szerint alakító természet tekintetében (mely törvények szisztematikus összefüggéséhez nincs kulcsunk) ezek az elvek pusztán a reflektáló ítélőerő elvei – melyek így a szerves lények eredetét nem önmagában véve határozzák meg, hanem csak azt mondják ki, hogy értelmünk és eszünk mibenléte folytán az ilyenfajta lények esetében kizárólag a végokok szerint tudjuk elgondolni az eredetet ezért abban, hogy a szerves lényeket mechanikailag próbáljuk magyarázni, nem csupán megengedett a lehető legnagyobb törekvés, sőt bátorság, hanem az ész egyenesen fel is szólít erre, jóllehet tudatában vagyunk annak, hogy értelmünk különös fajtájának és korlátozottságának szubjektív alapjaiból adódóan – tehát nem azért, mert a létrejövés mechanizmusa önmagában véve ellentmondana a célok szerinti eredetnek – egyedül a mechanikai magyarázattal sohasem boldogulhatunk; és láttuk azt is, hogy a természet (mind a bennünk, mind a rajtunk kívül lévő természet) érzékin-túli elvében nagyon is összeegyeztethető lehet a természet lehetőségének kétféle megjelenítésmódja, amennyiben a végokok szerinti megjelenítésmód csupán eszünk használatának szubjektív feltételét jelenti akkor, amikor az ész nem óhajtja beérni pusztán a tárgyaknak mint jelenségeknek a megítélésével, hanem magukat e jelenségeket, elveikkel együtt, az érzékin-túli szubsztrátumra akarja vonatkoztatni, azért, hogy lehetségesnek találjon bizonyos törvényeket egységükre vonatkozólag, melyet nem tud másként megjeleníteni, mint célok által (melyekből az ész olyanokkal is rendelkezik, amelyek érzékin-túliak).

83. § A természet mint teleologikus rendszer végső céljáról



Az előzőkben kimutattuk, hogy az ész alaptételei szerint, bár nem a meghatározó, hanem csak a reflektáló ítélőerő számára szolgáló alaptételei szerint elégséges alapunk van ahhoz, hogy az embert ne pusztán természeti célnak ítéljük, mint minden szerves lényt, hanem egyben a természet végső céljának is itt a földön, amely végső célra való vonatkozásban az összes többi természeti dolog a célok rendszerét alkotja. Ha mármost magában az emberben meg kell találnunk azt, amit a természettel való összekapcsolódásának mint célt kell előmozdítania, akkor ez vagy olyanfajta cél lesz, amelyet a természet is kielégíthet a maga jótékonyságában, vagy pedig abban a készségben és jártasságban fog állni, hogy az ember mindenféle célokra fel tudja használni a természetet (a külső és a belső természetet). A természet előbbi célja az ember boldogsága, az utóbbi az ember kultúrája volna.
A boldogság fogalmát az ember nem ösztöneiből absztrahálja, nem a benne lévő állatiságból meríti. Ez a fogalom egy állapot puszta eszméje, mellyel az ember a maga állapotát pusztán empirikus feltételek mellett adekváttá akarja tenni (ami lehetetlen). Ezt az eszmét az ember saját maga projiciálja a képzelőerejével és érzékeivel összefonódó értelme által, és ezt annyira különböző módokon teszi, sőt olyan gyakran meg is változtatja az eszmét, hogy a természet, lenne bár teljes mértékben az ember akaratának alátvetve, még így sem kaphatna semmiképp egy meghatározott, általános és szilárd törvényt arra, hogy összhangba kerüljön ezzel az ingadozó fogalommal, azon céllal, amelyet mindenki önkényes módon tűz ki magának. De még ha ezt a célt arra a valóságos természeti szükségletre akarnánk is redukálni, amelynek tekintetében az emberi nemen belül általános az összhang, vagy ha másfelől mégoly magasra is kívánnánk fokozni az ember jártasságát az elképzelt célok keresztülvitelében, az ember számára ekkor sem volna soha elérhető az, amit boldogságon ért, s ami valójában az ő saját végső természeti célja (nem pedig a szabadság célja); mert az ember természete nem olyan, hogy valaha is feladja és megelégelje a birtoklást és az élvezést. A másik oldalon pedig teljesen téves azt gondolni, hogy a természet a maga különös kedvencévé fogadta az embert, s minden más állattal szemben jótéteményekkel kedvezett neki. Épp ellenkezőleg, a természet romboló hatásai – pestis, éhínség, árvíz, fagy, a kis és nagy állatok támadásai stb. – az embert éppoly kevéssé kímélik, mint akármelyik másik állatot; mi több, a belső természeti diszpozíciók értelemellenes volta miatt az ember annyi bajt okoz saját magának, oly sok nyomorúságot nemének más tagjai számára is – a zsarnokság elnyomásával, a háborúk barbárságával és hasonlókkal –,  s olyannyira megtesz minden tőle telhetőt saját nemének elpusztításáért, hogy hiába lenne akár a lehető legjótékonyabb a rajtunk kívül lévő természet, célja, ha nemünk boldogságában állna, nem volna elérhető a természet rendszerében itt a földön, mivel a bennünk lévő természetből hiányzik a fogékonyság erre a boldogságra. Az ember tehát mindig csupán tagja a természeti célok láncolatának: bár némely cél tekintetében – melyekre, úgy tűnik, a természet határozta meg őt azzal, ahogyan felépül – az ember az elv, saját magát téve azzá, ugyanő mindazonáltal eszköz is arra, hogy a láncolat más tagjainak mechanizmusában fenn tartassák a célszerűség. Mint az egyetlen olyan lény a földön, amely értelemmel bír, tehát képességgel arra, hogy önkényes módon célokat tűzzön ki magának, az ember a természet címzetes ura ugyan, s ha a természetet teleologikus rendszernek tekintjük, úgy az ember, meghatározása szerint, a természet végső célja – de mindig csak feltételesen, nevezetesen azon feltétel mellett, hogy meglegyen benne a képesség és az akarat arra, hogy ezen meghatározásának és saját magának olyan célvonatkozást adjon, amely a természettől függetlenül önmagának elégséges, azaz végcél lehet; a végcélt azonban egyáltalán nem szabad a természetben keresni.
De ha meg akarjuk találni, hogy mi az, amiben az embernél legalább a természetnek ama végső célja tételezendő, akkor azt kell megkeresnünk, amit a természet képes teljesíteni, hogy előkészítse az embert arra, amit magának kell megtennie, hogy végcél legyen, s egyben el kell különítenünk azt mindazoktól a céloktól, amelyek lehetősége egyedül a természettől várható feltételeken alapul. Ez utóbbi fajtába tartozik a földi boldogság, értve ezen mindazon emberi célok összességét, amelyek az emberen belül és kívül lévő természet által lehetségesek; e boldogság az ember összes földi céljának anyagát jelenti, és ha az ember a boldogságot teszi teljes céljává, akkor ezáltal képtelenné válik arra, hogy saját létezésének egy végcélt tételezzen, s ezzel összhangba kerüljön. Ha tehát azt keressük, amit a természet a rajta kívül lévő végcél szempontjából tenni képes, és ami ennélfogva végső céljának tekinthető, akkor erre az ember természetbeli céljai közül nem marad más, mint egy formai, szubjektív feltétel, nevezetesen azon készségé, hogy az ember általában véve célokat tűzzön ki magának, és – céljait a természettől függetlenül meghatározva – a természetet mint eszközt használja általában vett szabad céljai maximáinak megfelelően. Mármost egy eszes lény arra való készségének létrehozása, hogy általában vett tetszőleges célok szerint – következésképp szabadságában – cselekedjék: ez az, amit kultúrának nevezünk. Egyedül a kultúra lehet tehát az a végső cél, amelyet az emberi nem tekintetében okunk van a természetnek tulajdonítani (nem pedig az ember földi boldogsága, vagy akár csak az, hogy az ember legyen a legfontosabb eszköz a rajta kívül lévő esztelen természet rendjének és összhangjának megteremtésére).
Nem minden kultúra elégséges azonban ahhoz, hogy a természet végső céljaként szolgálhasson. Ajártasság kultúrája persze a legfontosabb szubjektív feltétele azon készségnek, hogy az ember általában véve célok érdekében cselekedjék; nem elégséges viszont ahhoz, hogy előmozdítsa az akaratot[39] a célok meghatározásában és megválasztásában, amely pedig lényegileg hozzátartozik a célokra való készség egészéhez. A készségnek ez az utóbbi feltétele, melyet a fegyelem (diszciplína) kultúrájának nevezhetnénk, negatív: abban áll, hogy az akarat megszabadíttatik azon vágyak zsarnokságától, amelyek, bizonyos természeti dolgokhoz kötve bennünket, képtelenné tesznek arra, hogy magunk válasszunk. Ez történik olyankor, amikor hagyjuk magunkat megbéklyózni az ösztönöktől, melyeket pedig a természet csak mintegy vezérfonalak gyanánt adott, hogy ne hanyagoljuk el, és főleg ne sértsük meg azt, amire a bennünk lévő állatiság határoz meg minket; mert valójában elég szabadok vagyunk ahhoz, hogy az ösztönök kötelékét szorosabbra vagy lazábbra, rövidebbre vagy hosz- szabbra engedjük aszerint, ahogyan az ész céljai megkövetelik.
Az emberi nemben a jártasság aligha fejlődhet ki másképp, mint az emberek közti egyenlőtlenség révén. A többség ekkor mintegy mechanikus módon gondoskodik – anélkül hogy ez különösebb művészetet igényelne – az élet szükségleteiről azok kényelme és nyugalma érdekében, akik a kultúra kevésbé szükségszerű részein munkálkodnak, a tudományt és a művészetet űzve, s akik az elnyomás, a sanyarú munka és a kevés élvezet állapotában tartják az előbbiek osztályát, melyre azonban fokról fokra mégis átterjed egy s más a magasabb osztály kultúrájából. Am e kultúra előrehaladtával – mely folyamat tetőpontját, ahol a nélkülözhetőhöz való ragaszkodás már kezd a nélkülözhetetlennek a rovására menni, luxusnak nevezzük – a bajok óriásira nőnek mindkét oldalon, az egyiken az idegen erőszak, a másikon a belső elégedetlenség miatt; a pompázó nyomor mindazonáltal az emberi nemben meglévő természeti diszpozíciók fejlődésével kapcsolódik össze, s ily módon mégiscsak megvalósul magának a természetnek a célja, jóllehet ez nem a mi célunk. Az a formai feltétel, amely mellett a természet egyedül képes elérni ezt a végső szándékát, az emberek közti viszonyok szabályozása egy olyan alkotmány révén, amely az egymással kölcsönösen ütköző szabadságok csorbításával a törvényes hatalmat helyezi szembe egy olyan egészen belül, amelyet polgári társadalomnak hívunk; mert csak ebben mehet végbe a természeti diszpozíciók legnagyobb fokú kifejlődése. De ha az emberek elég okosak lennének is egy ilyen alkotmány kitalálásához, és elég bölcsek ahhoz, hogy hajlandók legyenek alávetni magukat kényszerének, ehhez a fejlődéshez szükséges volna még egy világpolgári egész is, azaz egy olyan rendszer, amely átfogná mindazokat az államokat, amelyeknél fennáll a veszélye annak, hogy egymásnak károkat okozhatnak. E világpolgári egész hiányában, és azon akadály miatt, amelyet – különösen azok részéről, akiknek hatalom van a kezükben – a becsvágy, bírvágy és uralomvágy állít egy ilyen tervezetnek már a lehetősége elé is, elkerülhetetlen a háború (részint az olyan háború, amelyben az államok feldarabolódnak, és kisebb államokra oszlanak, részint az olyan, amelyben egy állam kisebbeket kebelez be, s egy nagyobb egész kialakítására törekszik). Mindazonáltal a háború mint olyan vállalkozás, amely – bár nem az emberek szándékos kísérleteként (hiszen részükről fékeveszett szenvedélyek váltják ki), de másfelől, mélyen elrejtve, talán mégiscsak a legfőbb bölcsesség szándékos próbálkozásaként – ha nem is megteremteni, de legalább előkészíteni akarja az államok szabadságának a törvény- szerűséggel való összekapcsolódását, és ezáltal az államok morálisan megalapozott rendszerének egységét, tehát a háború, noha az emberi nemet rettenetes szenvedésekkel sújtja, s ezeknél talán még nagyobb kínokat okoz a békeidőben való állandó háborús készülődés, ezzel együtt mégis egy hajtóerővel több arra (hiába távolodik egyre jobban a remény a nép nyugodt boldogságának állapotára), hogy az emberek a legmagasabb fokra fejlesszék mindazokat a tehetségeket, amelyek a kultúrát szolgálják.
Ami a kultúra második követelményét, vagyis a hajlamok fegyelmét illeti, igaz ugyan, hogy a hajlamok, miközben vonatkozásukban a természeti diszpozíció az ember mint állati faj meghatározottsága szempontjából egészen célszerű, másfelől nagyon megnehezítik az emberiség fejlődését, azonban e követelménnyel kapcsolatban is megmutatkozik a természet célszerű törekvése az ember olyan kiművelésére, amely fogékonnyá teszi őt a természet által kínálhatóknál magasabb célok iránt. Vitathatatlan azoknak a bajoknak a túlsúlya, amelyeket nemcsak az ízlésnek az idealizálódásig való kifinomodása, de a hiúságot tápláló tudományokban űzött luxus is áraszt ránk azzal, hogy kielégíthetetlen hajlamok tömegét hozza létre. De másrészről éppily félreismerhetetlen a természet azon célja, hogy egyre jobban mérsékelje azoknak a hajlamoknak (az élvezet hajlamainak) a nyerseségét és féktelenségét, amelyek inkább a bennünk lévő állatisághoz tartoznak, s a magasabb meghatározásunk felé haladó kiművelődést a legerősebben akadályozzák, és ily módon teret biztosítson az emberiség fejlődésének. A szép művészetek és a széptudományok, melyek az általánosan megosztható öröm révén, valamint az embereknek a társadalom számára való kifmomításával és csiszolásával, ha erkölcsileg jobbá nem is, de érzékenyebb gondolkodásúvá teszik őket, nagyban csökkentik az érzéki hajlandóság zsarnokságát, s ezáltal előkészítik az embereket egy olyan uralomra, ahol egyedül az észé kell hogy legyen a hatalom; miközben azok a bajok, amelyekkel részint a természet, részint az elviselhetetlen emberi önzés sújt minket, egyszersmind mozgósítják, felfokozzák és megacélozzák a lélek erőit, hogy ne maradjunk alul velük szemben, s így érezni engedik a bennünk rejlő készséget arra, hogy magasabb célokat kövessünk.[40]

84. § Egy világ létezésének, azaz magának a teremtésének a végcéljáról



Végcélnak nevezzük azt a célt, amely semmilyen más célt nem igényel lehetőségének feltételéül.
Ha a természeti célszerűséget illetően a természet puszta mechanizmusát tételezzük fel magyarázó alapként, akkor nem kérdezhetünk rá arra, hogy mivégből léteznek a dolgok a világban. Hiszen ekkor, egy ilyen idealista rendszer szerint, a dolgoknak csupán fizikai lehetőségéről van szó (és őket célokként elgondolni nem volna egyéb, mint objektum nélküli észokoskodás); s akár a véletlenre, akár a vak szükségszerűségre vezetnénk vissza a dolgok ama formáját (mármint célszerűségüket), a kérdés mindkét esetben üres volna. Ha viszont reálisnak vesszük a világbeli célkapcsolódást, és erre vonatkozólag feltételezzük a kauzalitásnak egy különös fajtáját, nevezetesen egy szándékosan ható ok kauzalitását, akkor nem állhatunk meg annál a kérdésnél, hogy mi végből rendelkeznek a világ dolgai (a szerves lények) ezzel vagy azzal a formával, s a természet mi végből helyezte őket ilyen vagy olyan viszonyokba más dolgokkal, hanem – ha már egyszer elgondolunk egy értelmet, amely mint lehetőségoka tekintendő az ilyen formáknak, ahogyan ezeket valóban megtaláljuk a dolgokon – rá kell kérdeznünk arra is, hogy mi az az objektív alap ebben a produktív értelemben, amely őt ilyenfajta kauzalitásra határozhatta meg – és ez az objektív alap lesz azután a végcél, amelyért a szóban forgó dolgok léteznek.
Fentebb azt mondtam, hogy a természet nem tudja megvalósítani a végcélt, s nem képes az ennek eszméje szerint való létrehozásra: azért nem elégséges ehhez, mert a végcél feltétlen. A természetben pedig (mint érzéki lényben) nincs semmi, amihez a benne magában (mármint a természetben) fellelhető meghatározó alap ne ismét feltételezett volna; s ez nemcsak a rajtunk kívüli természetre érvényes (az anyagira), hanem a bennünk lévő (a gondolkodó) természetre is – ami persze úgy értendő, hogy itt csak azt tekintem magamban, ami természet. Ahhoz azonban, hogy egy dolog a maga objektív mibenléte szerint szükségszerűen egy értelmes ok végcéljaként létezzék, ehhez e dolognak olyan fajtájúnak kell lennie, hogy a célok rendjében önmaga eszméjén kívül ne függjön semmilyen máshonnan adott feltételtől.
A világbeli lények közt mármost egyetlen olyan fajtájú van, amelynek kauzalitása teleologikus, azaz célokra irányuló, ám egyszersmind olyan, hogy e lény mint feltétlent és a természeti feltételektől függetlent, s egyúttal mint önmagában véve szükségszerűt jeleníti meg a törvényt, amely szerint célokat kell meghatároznia a maga számára. Az ember ez a fajta lény, de mint noumenon tekintve: az egyetlen természeti lény, melynél mégis saját mibenléte felől nézve megismerhető egy érzékin-túli képesség is, nevezetesen a szabadság, sőt a szabadság kauzalitásának törvénye is, akárcsak objektuma, amelyet az ember mint legfőbb célt tűzhet ki maga elé, s amely nem más, mint a legfőbb jó a világban.
Mármost az emberrel mint morális lénnyel (és ugyanígy a világban élő minden eszes lénnyel) kapcsolatban már nem lehet feltenni azt a további kérdést, hogy mi végett (quem infinem) létezik. Létezése önmagában hordozza a legfőbb célt, és az ember, amennyire képes, az egész természetet alávetheti ennek a célnak, de legalábbis nem szabad úgy tekintenie önmagát, mint aki e cél ellenében bármilyen természeti befolyásnak alá van vetve. – Ha mármost a világ dolgai mint létezésük szerint függő lények rászorulnak egy célok szerint cselekvő legmagasabb okra, úgy az ember a teremtés végcélja: mert ilyen végcél híján az egymásnak alárendelt célok láncolata nem volna teljesen megalapozva, és mert kizárólag az emberben, de az emberben is csak mint az erkölcsiség szubjektumában lelhető fel a célokkal kapcsolatos feltétlen törvényadás, mely tehát az egyetlen, ami képessé teszi őt arra, hogy olyan végcél legyen, amelynek az egész természet alá van rendelve teleológiailag.[41]

85. § A fizikoteológiáról



A fizikoteológia az ész kísérlete arra, hogy a természet céljaiból (mindenkor csak empirikusan megismerhető céljaiból) következtessen a természet legmagasabb okára és ennek tulajdonságaira. Egy morálteológia (etikoteológia) az a kísérlet volna, hogy a természetben lévő eszes lények a priori módon megismerhető morális céljából következtessünk ama legmagasabb okra és tulajdonságaira.
A fizikoteológia természetes módon megelőzi a morálteológiát. Hiszen ha a világbeli dolgokból teleológiailag akarunk következtetni egy világ-okra, akkor ehhez előzőleg adva kell lenniük természeti céloknak, melyekhez azután megkeresendő egy végcél, majd ehhez a legmagasabb ok kauzalitásának elve.
Sokáig lehet és kell is a teleológiai elv szerint kutatni a természetet anélkül, hogy okunk volna rákérdezni a különböző természeti alkotásokban megfigyelt célszerű kauzalitás lehetőségének alapjára. Ha viszont erről a lehetőségalapról is fogalmat akarunk alkotni, akkor ezzel kapcsolatban semmilyen belátásunk sem lehet a reflektáló ítélőerő azon maximáján túlmenően, mely szerint legyen akár csupán egyetlen szerves természeti alkotás is adva számunkra, megismerőképességünk mibenléte folytán ezen alkotás alapját nem gondolhatjuk el másként, mint magának a természetnek egy olyan okaként (akár a természet egészének, akár a természet e darabjának okaként), amely értelem révén rendelkezik kauzalitással a szóban forgó alkotáshoz; ezzel a megítéléselvvel ugyan semmivel sem jutunk előbbre a természeti dolgok és eredetük magyarázatában, azonban némi kitekintést nyerünk vele a természeten túlra, hogy ezáltal talán közelebbről meg tudjuk határozni az őseredeti lényről való, egyébként oly terméketlen fogalmunkat.
Azt állítom mármost, hogy a fizikoteológia, akármeddig vigyék is, semmit sem képes feltárni számunkra a teremtés végcéljáról, minthogy még csak az e végcélra vonatkozó kérdésig sem jut el. A fizikoteológia tehát igazolhatja ugyan egy értelmes világ-ok fogalmát – mint olyan fogalmat, amely megismerőképességünk mibenléte szerint szubjek- tíve egyedül alkalmas számunkra azon dolgok lehetősége tekintetében, amelyeket csak mint célok szerint valókat tudunk érthetővé tenni magunknak –,  azonban ezt a fogalmat sem elméleti, sem gyakorlati szempontból nem tudja tovább meghatározni; és próbálkozásával nem éri el azt a szándékát, hogy megalapozzon egy teológiát, hanem mindig csupán fizikai teleológia marad: mert a célvonatkozást mindig úgy tekinti, s mindig úgy is kell hogy tekintse, mint ami a természetben van feltételezve, és ennélfogva még csak rá sem tud kérdezni a célra, amelyért maga a természet létezik (s amelyhez az alapot a természeten kívül kell keresni), holott e cél meghatározott eszméjén múlik ama legmagasabb értelmes világ-ok meghatározott fogalma, következésképp egy teológiának a lehetősége.
Hogy a világ dolgai hogyan hasznosak egymásnak; hogy egy dologbeli különféleség mire jó e dolog számára; hogy miként van alapunk még ahhoz a feltételezéshez is, hogy a világban semmi sem hiábavaló, hanem azon feltétel mellett, hogy bizonyos dolgoknak mint céloknak kell létezniük, a természetben minden jó valamire, minélfogva eszünknek nem lehet más elve az ítélőerő számára az elkerülhetetlen teleológiai megítélés objektumának lehetőségére vonatkozólag, mint a természet mechanizmusának alárendelése egy értelmes világalkotó architektonikájának: mindezzel kapcsolatban a teleológiai világszemlélés pompás, a legnagyobb csodálatra méltó eredményeket ér el. De mert azok az adatok s velük együtt azok az elvek is, amelyek itt egy intelligens világ-ok (mint legfőbb művész) fogalmának meghatározására szolgálhatnak, pusztán empirikusak, ezért nem engednek semmilyen további tulajdonságra következtetni azokon kívül, amelyek a tapasztalatban nyilvánulnak meg számunkra ama világ-ok okozataiban. A tapasztalat pedig, minthogy sohasem foghatja át a természet egészét mint rendszert, gyakran bele kell hogy ütközzön olyan bizonyító alapokba, amelyek (a látszat szerint) ellentétesek a világ-ok fogalmával és egymással is. De még ha át tudnánk is tekinteni empirikus módon az egész rendszert mint olyat, ami puszta természetet foglal magában, a tapasztalat ekkor sem volna képes soha arra, hogy a természet fölé emeljen bennünket, eljuttatva a célhoz, amelyért maga a természet létezik, s ezáltal ama magasabb intelligencia meghatározott fogalmához.
A feladat, melyet a fizikoteológia maga elé tűz, könnyen megoldhatónak látszik, ha leegyszerűsítik. Ha ugyanis az istenség fogalmát pazarolják minden olyan elgondolt lényre – akár egy ilyen lényt gondolnak el, akár többet –,  amelynek tulajdonságai számosak és nagyon jelentősek, de amely nem rendelkezik az összes olyan tulajdonsággal, amely egy, a lehető legnagyobb céllal összhangban lévő természet megalapításához általában véve szükséges, vagy ha semmiségnek tartják, hogy egy elméletben önkényes toldalékokkal egészítsék ki annak hiányosságát, ami a bizonyító alapokkal teljesíthető, és ott, ahol megvan az alap sok tökéletesség feltételezéséhez (és vajon mi sok számunkra?), jogosultságot éreznek minden lehetséges tökéletesség előfeltételezésére: ez esetben a fizikai teleológia komoly igényeket jelenthet be arra a dicsőségre, hogy megalapozzon egy teológiát. Ha azonban meg kellene mutatni, hogy mi késztet, és főként mi jogosít fel ama kiegészítések megtételére, akkor ennek igazolásához már semmilyen alapot nem lehetne találni az ész elméleti használatának elveiben, mely használatban ugyanis általános követelmény, hogy egy tapasztalati objektum magyarázata végett ne tulajdonítsunk az objektumnak több tulajdonságot, mint amennyit a lehetőségével kapcsolatos empirikus adatok elárulnak. A közelebbi vizsgálat során kiderülne, hogy tulajdonképpen egy legfőbb lénynek az ész egy egészen különböző használatán – a gyakorlati használaton – nyugvó, bennünk a priori meglévő eszméje az, ami arra késztet, hogy a fizikai teleológiának a természetbeli célok ősalapjáról való hiányos megjelenítését egy istenség fogalmává egészítsük ki; és e belátás után már senki sem jutna arra a téves elképzelésre, hogy a fizikai világmegismerésben érvényesülő elméleti észhasználat hozott létre egy ilyen eszmét, s vele egy teológiát, azt pedig még kevésbé lehetne gondolni, hogy az eszme realitása ezen az úton be is bizonyosodott.
A régieket nem lehet olyan nagyon hibáztatni azért, hogy bár igen különbözőknek képzelték isteneiket – részint képességeik, részint szándékaik és akarásaik tekintetében –,  mégis egyaránt emberi módon korlátozottnak gondolták őket, nem téve kivételt még az istenek fejével sem. Mert a természeti dolgok rendjét és menetét szemlélve elegendő alapot leltek ugyan ahhoz, hogy a természet okaként olyasvalamit feltételezzenek, ami több mint mechanikus, és hogy e világ gépezete mögött bizonyos magasabb okok szándékait sejtsék, mely okokat csak emberfelettieknek gondolhatták. Mivel azonban a természetben folyton összekeveredve találták – legalábbis az emberi belátás számára – ajót és a rosszat, a célszerűt és a célellenest, és mivel a bizonyítékok hiánya folytán nem engedhették meg maguknak, hogy titokban mégiscsak feltételezzenek alapul szolgáló bölcs és jótékony célokat, s ilyen önkényes módon jussanak el egy lehető legtökéletesebb alkotó eszméjéhez: ezért a legmagasabb világ-okról alkotott ítéletük aligha lehetett más, mint amilyen volt, amennyiben ugyanis az ész pusztán elméleti használatának maximái szerint teljesen következetesen jártak el. Mások, akik fizikus létükre egyszersmind teológusok is akartak lenni, azzal vélték kielégíteni az észt, hogy a természeti dolgok elvének az ész által megkövetelt abszolút egységéről egy olyan lény eszméjével gondoskodtak, amelyet az egyetlen szubsztanciának neveztek, a dolgokat pedig összességükben e szubsztancia inherens meghatározásaivá tették, azt állítva, hogy ez a szubsztancia nem a maga értelmével oka a világnak, de benne mint szubjektumban mégis megtalálható a világ lényeinek minden értelme; azaz feltételeztek egy olyan lényt, amely ugyan nem célok szerint hozott létre valamit, de amelyben az összes dolognak – lévén mindegyik egy egységes szubjektum puszta meghatározása – szándék és cél nélkül is szükségképpen célszerűen kell egymásra vonatkoznia. Ily módon bevezették a végokok idealizmusát, úgy, hogy a célszerűen összekapcsolódó szubsztanciák tömegének oly nehezen megkapható egységét az egy szubsztanciától való kauzális függés egységéből az egy szubsztanciáfocm való inherencia egységévé változtatták. Ez a rendszer azután – az inheráló világbeli lények felől nézve panteizmus- ként, majd később az egyedül szubzisztáló szubjektum mint őseredeti lény felől nézve spinozizmusként – nem annyira megoldotta, mint sokkal inkább semmissé tette a természet célszerűségének első alapjára vonatkozó kérdést, amennyiben e célszerűség fogalma, megfősz – tatván minden realitásától, egy, az általában vett dologról való általános ontológiai fogalom puszta félreértelmezésévé vált.
Tehát az észhasználat pusztán elméleti elvei szerint – márpedig a fizikoteológia egyedül ezeken alapul – sohasem kapható meg egy istenség olyan fogalma, amely elégséges volna teleológiai természetmegítélésünk számára. Mert vagy azt mondjuk, hogy minden teleológia az ítélőerő puszta tévedése a dolgok kauzális kapcsolatának megítélésében, és így a természet puszta mechanizmusának kizárólagos elvéhez menekülünk, amiből az következik, hogy a természet – nem lévén több, mint egy egységes szubsztancia meghatározásainak különfélesége – csupán olyannak látszik számunkra, mint amiben megvan a célokra való általános vonatkozás. Vagy pedig, ha a végokok ilyen idealizmusa helyett a kauzalitás e különös fajtája realizmusának alaptételéhez akarunk ragaszkodni, akkor a természeti célok alapjául megtehetünk ugyan akár több, akár csak egy értelmes őseredeti lényt, de amennyiben ennek fogalmát megalapozandó nem rendelkezünk mással, mint a világban valóban meglévő célkapcsolódásból vett tapasztalati elvekkel, úgy egyfelől tanácstalanok maradunk azon diszharmónia láttán, amelynek a természet a célegységgel kapcsolatban számos példáját mutatja, másfelől pedig, ha megmaradunk annál, amire a puszta tapasztalat feljogosít bennünket, akkor ebből sohasem leszünk képesek olyan fogalmat nyerni egy egyetlen intelligens lényről, amely kellőképpen meghatározott volna egy bármilyen módon, akár elméletileg, akár gyakorlatilag használható teológia számára.
A fizikai teleológia arra késztet ugyan, hogy törekedjünk egy teológiára; nem képes azonban e teológia létrehozására, bármeddig kutatjuk is a természetet a tapasztalatban, és bármennyire megtámogatjuk is a természetben felfedezett célkapcsolódást az ész eszméivel (melyeknek a fizikai feladatok esetében elméletieknek kell lenniük). Mi haszna annak, fogjákjoggal panaszolni, hogy a természet minden célszerűségének alapjául egy nagy, egy számunkra mérhetetlenül nagy, a világot szándékok szerint elrendező értelmet teszünk meg, ha a természet nem mond, és soha nem is mondhat nekünk semmit a legvégső szándékról, mely nélkül pedig nem rendelkezhetünk az összes természeti cél közös vonatkozási pontjával, nem tudunk elégséges teleológiai elvet alkotni sem ahhoz, hogy a célok összességét egy rendszeren belül ismerjük meg, sem pedig ahhoz, hogy a legmagasabb értelemről – mint egy ilyen természet okáról – olyan fogalmat alkossunk, amely irányadóként szolgálhatna a természetről teleoló- giailag reflektáló ítélőerőnk számára. Ez esetben beszélhetnénk ugyan egy szétszórt célokban megnyilvánuló művészeti értelemről, de nem beszélhetnénk a végcélhoz szükséges bölcsességről, holott a végcél az, ami tulajdonképpeni módon a szóban forgó értelem meghatározó alapját kell hogy jelentse. Ha pedig hiányzik a végcél, amellyel csak a tiszta ész szolgálhat a priori módon (hiszen a világban meglévő célok kivétel nélkül empirikusan feltételezettek, és nem alkothatják a feltétlenül jót, hanem csupán olyasmit jelenthetnek, ami ilyen vagy olyan esetleges szándékokhoz jó), s amely az egyetlen, ami felvilágosíthatna arról, milyennek kell elgondolnom a természet legmagasabb okának tulajdonságait, fokát és a természethez való viszonyát ahhoz, hogy a természetet mint teleologikus rendszert ítélhessem meg: e végcél híján vajon hogyan és milyen jogon tehetném meg azt, hogy az eredeti értelemről való nagyon korlátozott, egyedül csekély világismeretemre alapozható fogalmamat tetszés szerint kibővítsem, és amit magában foglal – az őseredeti lény hatalmát eszméi megvalósítására, akaratát ennek megtételére stb. –,  azt egy lehető legbölcsebb végtelen lény eszméjévé egészítsem ki? Ez, hogy elméleti úton megtörténhessék, azt előfeltételezné, hogy én magam vagyok mindentudó: hogy átlátom a természet céljait teljes összefüggésükben, s ezenfelül még el tudom gondolni az összes egyéb lehetséges tervet is, melyekhez viszonyítva a jelenlegi joggal ítélhető a legjobbnak. Hiszen az okozat ilyen hiánytalan ismerete nélkül nem következtethetek a legmagasabb ok meghatározott fogalmára – mely nem lehet más, mint egy minden tekintetben végtelen intelligenciának, azaz egy istenségnek a fogalma –, s nem teremthetek alapzatot a teológiához.
Tehát a fizikai teleológia minden lehetséges kiterjesztése mellett is megmaradhatunk annál a fentebb kifejtett alaptételnél, hogy megismerőképességünk mibenléte és elvei szerint a természetet a számunkra ismertté vált célszerű elrendeződéseiben kizárólag egy felette álló értelem alkotásaként tudjuk elgondolni. Azt azonban, hogy ennek az értelemnek volt-e még egy legvégső szándéka is a természet egészével, illetve ezen egész létrehozásával (mely szándék ekkor kívül volna a természeten mint érzéki világon): ezt már sohasem tárhatja fel számunkra az elméleti természetkutatás, hanem a természetről való minden ismeret mellett is eldöntetlen marad, hogy ama legmagasabb ok vajon egy végcél szerint ősalapja-e a természet egészének, s nem arról van-e szó inkább, hogy természetének puszta szükségszerűsége határozta meg értelmét bizonyos formák létrehozására (analóg módon azzal, amit az állatoknál művészeti ösztönnek nevezünk), amiért is egyáltalán nem szükséges bölcsességet tulajdonítanunk neki, s még kevésbé olyan legfőbb bölcsességet, amelyhez hozzákapcsolódik minden más, az általa létrehozott alkotás tökéletességéhez szükséges tulajdonság.
A fizikoteológia tehát, mint félreértett fizikai teleológia, csak úgy használható, mint előkészítés (propedeutika) a teológiához, amelyhez – ellentétben azzal, amit nevével akar mutatni – nem elégséges önmagában véve, hanem csak akkor, ha hozzájön egy máshonnan vett elv, melyre támaszkodhat.

86. § Az etikoteológiáról



A világbeli dolgoknak és magának a világnak a létezéséről gondolkodván még a legközönségesebb értelem sem tudja mentesíteni magát attól az ítélettől, hogy a különféle teremtmények összessége – legyen mégoly művészi is az elrendezésük, s mégoly célszerű is az összefüggések különfélesége, melyekben egymásra vonatkoznak –,  sőt az őket átfogó, általunk helytelenül világoknak nevezett rendszerek egésze is hiába, a semmiért léteznék, ha nem volnának emberek (eszes lények általában véve), azaz hogy az ember nélkül az egész teremtés pusztaság volna, hiábavaló és végcél nélküli. Azonban nem az ember megismerőképessége (az elméleti ész) az, aminek vonatkozásában először kap értéket mindannak létezése, ami rajta kívül van a világban, mintha az ember azért léteznék, hogy legyen valaki, aki a világot szemlélni tudja. Hiszen ha a világnak ez a szemlélése nem jeleníthet meg mást az ember számára, mint dolgokat végcél nélkül, akkor abból, hogy az ember megismeri a világot, a világ létezésének nem származhat értéke; s mindig szükséges már előfeltételezni a világnak egy végcélját, melynek vonatkozásában maga a világszemlélés értékkel bír. De nem is az öröm érzése és az öröm mennyisége az, aminek vonatkozásában adottnak gondoljuk a teremtés végcélját, azaz nem a jólét, nem a testi vagy szellemi élvezet, egyszóval nem a boldogság az, ami szerint amaz abszolút értéket megbecsüljük. Mert az, hogy az ember, ha létezik, a boldogságot teszi a maga végső szándékává, nem ad fogalmat arról, hogy akkor egyáltalán mi végre létezik, és miféle értékkel bír ő maga, hogy emiatt létezése kellemessé tétessék számára. Az embernek ennélfogva már a teremtés végcéljaként kell előfeltételeződnie, hogy meglegyen az észalapunk annak belátásához, hogy a természetnek, a célok elvei szerinti abszolút egészként tekintve, miért kell összhangban lennie az ember boldogságával. – Csak a vágyóképesség lehet tehát a keresett vonatkozási pont, de nem az a vágyóképesség, amely az embert (az érzéki hajtóerők által) a természettől függővé teszi, nem az, amelynek szempontjából létezésének értéke azon alapul, amit passzívan befogad és élvez; ellenkezőleg, csakis olyan értékről lehet itt szó, amelyet egyedül az ember adhat önmagának, s amely abban áll, amit maga tesz, úgy és olyan elvek szerint, hogy ezáltal nem a természet tagjaként, hanem vágyóképessége szabadságában cselekszik: következésképp a jó akarat az egyetlen, ami által az ember létezésének abszolút értéke lehet, s amire vonatkozván a világ létezése végcéllal bírhat.
Hogy az ember csak mint morális lény lehet a teremtés végcélja, ezzel tökéletesen egybevág az egészséges emberi ész legközönségesebb ítélete is, ha a megítélést csak erre a kérdésre összpontosítják, s az észt rábírják arra, hogy alaposan fontolóra vegye. Mert mit ér az, fogják mondani, hogy egy embernek oly sok tehetsége van, hogy tevékenyen él is tehetségeivel, s ezáltal hasznos befolyással van a közösségre, tehát jelentős értékkel bír mind a saját boldogságát elősegítő körülmények, mind a mások haszna viszonylatában: mit ér mindez, ha nincs meg benne a jó akarat? Az ilyen ember bensője szerint tekintve megvetésre méltó objektum; és hogy a teremtés ne nélkülözze a végcélt, ehhez az kell, hogy ő, aki emberként maga is a teremtés része, de a morális törvények alatt álló világban rossz ember, e törvényeknek megfelelően veszni hagyja a maga szubjektív célját (a boldogságot): mert egyedül e feltétel mellett lehetséges, hogy létezése összeférjen a végcéllal.
Mármost amikor a világban célszerű elrendeződésekre bukkanunk, és a célokat, melyek csak feltételes módon célok, az ész megkerülhetetlen követelése szerint alárendeljük egy feltétlen, legmagasabb célnak, azaz egy végcélnak, akkor itt, amint azt könnyen beláthatjuk, nem a létező természet céljáról van szó (egy benne magában meglévő céljáról), hanem arról a célról, amelyért a természet a maga összes elrendezettségével egyetemben létezik, tehát a teremtésnek a végső céljáról, s ezen belül is tulajdonképpen arról a legfőbb feltételről, amely mellett egyedül állhat fenn egy végcél (vagyis egy legfőbb értelem meghatározó alapja a világ lényeinek létrehozására vonatkozólag) .
Mivel mármost az embert csak mint morális lényt ismerjük el a teremtés céljaként, ezért először is megvan az alapunk, vagy legalábbis a fő feltételünk ahhoz, hogy a világot mint célok szerint összefüggő egészt és mint a végokok rendszerét tekintsük; de legfőképpen egy olyan elvvel rendelkezünk a természeti céloknak az értelmes világ-okra való – számunkra eszünk mibenléte folytán szükségszerű – vonatkoztatásához, amely szerint elgondolhatjuk emez első oknak mint a célok birodalma legfőbb alapjának a természetét és tulajdonságait, s így meghatározhatjuk fogalmát. Pontosan erre nem volt képes a fizikai teleológia, mely erről a világ-okról csak meghatározatlan, s épp ezért mind az elméleti, mind a gyakorlati használatra alkalmatlan fogalmakat tudott sugallni.
Kauzalitásának ebből az így meghatározott elvéből az őseredeti lényt nem pusztán mint intelligenciát és mint a természetnek törvényadót kell elgondolnunk, hanem úgy is, mint aki a célok morális birodalmának törvényadó feje. Az egyedül az ő uralma alatt lehetséges legfőbb jónak, nevezetesen az eszes lények morális törvények alatt álló létezésének a vonatkozásában az őseredeti lényt úgy gondoljuk el, mint aki mindentudó, hogy ne maradjon rejtve előtte az érzületek legbenseje sem (mely a világbeli eszes lények cselekedeteinek tulajdonképpeni értékét alkotja); mindenható, hogy a természet egészét ama legfőbb célnak megfelelővé tudja tenni; mindenek felett jó és egyszersmind igazságos, mert ez a két tulajdonság – és egyesülésük: a bölcsesség – a feltétele a világ legmagasabb oka kauzalitásának a morális törvények alá tartozó legfőbb jó tekintetében; és mindehhez el kell még gondolnunk az őseredeti lényben az összes többi, transzcendentális tulajdonságot is, így örökkévalóságát, mindenütt-jelenvalóságát stb. (mert a jóság és az igazságosság morális tulajdonságok), melyek ama végcél vonatkozásában előfeltételeződnek. – Ily módon a morális teleológia kiegészíti a fizikai teleológia hiányosságát, és elsőként alapoz meg egy teológiát; míg ellenben a fizikai teleológia, ha következetesen járna el, s nem kölcsönözne észrevétlenül a morális teleológiától, önmagáért véve csupán egy démonológiát alapozhatna meg, mely nem rendelkezhet semmilyen meghatározott fogalommal.
Azonban az elv, mely szerint a világ, bizonyos lényeinek morális célmeghatározottsága miatt, egy legmagasabb okra mint istenségre vonatkoztatandó, nem pusztán azáltal alapoz meg egy teológiát, hogy kiegészíti a fizikoteleológiai bizonyító alapot, mintha szükségképpen ez utóbbira kellene támaszkodnia. Ellenkezőleg, az elv önmagáért véve is elégséges a teológia megalapozásához; a természet céljaira azért irányítja rá a figyelmet, s a természet formái mögött rejlő megfoghatatlanul nagy művészet kutatására azért ösztönöz, hogy így a tiszta gyakorlati ész adta eszmék mintegy másodlagos megerősítést kapjanak a természeti célokban. Mert a morális törvények alatt álló világbeli lények fogalma a priori elv, s az embernek szükségszerűen ezen elv szerint kell megítélnie önmagát. Továbbá az ész ugyanígy a priori módon tekinti egy számára a dolgok létezésének teleológiai megítéléséhez szükséges alaptételnek azt, hogy ha van egy világ-ok, mely szándékosan hat, és célra irányul, akkor ama morális viszonynak éppoly szükségszerűen a teremtés lehetőség-feltételének kell lennie, mint a fizikai törvények szerinti viszonynak (ti. abban az esetben, ha az értelmes világ-oknak van egy végcélja is). Minden azon múlik csupán, hogy van-e az ész (akár a spekulatív, akár a gyakorlati ész) számára elégséges alapunk ahhoz, hogy a célok szerint cselekvő legmagasabb oknak végcélt tulajdonítsunk. Mert ha igen, úgy ezután már a priori bizonyosnak fogadhatjuk el, hogy ez a végcél – eszünk szubjektív mibenléte folytán, és aszerint is, ahogyan csak más lények eszét elgondolhatjuk – nem lehet más, mint a morális törvények alatt álló ember. Ellenben a természetnek a fizikai rendben meglévő céljait egyáltalán nem lehet a priori megismerni, s különösen az nem látható be semmilyen módon, hogy egy természet ne létezhetne ilyen célok nélkül.
Megjegyzés



Képzeljünk el egy embert olyan pillanatokban, amikor elméje a morális érzetre van hangolva. Ha a szép természettől körülvéve létezésének nyugodt és derűs élvezete hatja át, akkor szükségletet érez arra, hogy ezért hálás legyen valakinek. Vagy ha más alkalommal elméjének ugyanazon állapota közepette olyan kötelességek szorításában látja magát, amelyeknek csak önkéntes, szabad akaratból vállalt áldozattal tud és akar eleget tenni, akkor szükségletet érez magában arra a gondolatra, hogy amit tesz, azzal egyszersmind parancsot teljesít, s egy legfőbb úrnak engedelmeskedik. Vagy tegyük fel, hogy meggondolatlanul vétett kötelessége ellen, de oly módon, hogy az emberek ezért nem vonhatják felelősségre: mégis megszólal benne a szigorú önfeddés, mintha egy bíró hangja volna, akinek számadással tartozik vétsége miatt. Egyszóval: szüksége van egy morális intelligenciára, hogy a célhoz, amelyért létezik, hozzátartozzék egy lény, aki e célnak megfelelően oka neki magának és a világnak. Hiábavalóan próbálkozik az, aki érzéki hajtóerőket akar előbűvészkedni az említett érzések mögül, mert ezek közvetlenül a legtisztább morális érzülettel függnek össze, minthogy a hála, az engedelmesség és az alázat (a megérdemelt büntetésnek való ön-alávetés) egyaránt az elmének a kötelességre való különös ráhangoltságát jelenti; és a morális érzületének kibővítésére hajlamos elme nem tesz mást, mint hogy szabad akaratból elgondol egy tárgyat, mely nem a világban van, hogy amennyire lehet, vele szemben is kötelességet tanúsítson. Ennélfogva legalábbis lehetséges, és a morális gondolkodásmódban meg is van hozzá az alap, hogy megjelenítsük a tisztán morális szükségletet egy ilyen lény létezésére vonatkozólag, amivel erkölcsiségünk erősebbé válik, illetve – legalábbis a mi megjelenítésünk szerint – nagyobb kiterjedéshez is jut, nevezetesen egy új tárgyat önmaga megvalósulásához; tehát lehetséges, hogy – teljesen függetlenül az elméleti bizonyítéktól és még inkább az önző érdektől – egy tiszta, minden idegen befolyástól szabad morális, de persze csak szubjektív alapra támaszkodva féltételezzünk egy, a világon kívüli morálisan törvényadó lényt, puszta magasztalásul az egyedül önmagáért véve törvényadó tiszta gyakorlati ész számára. És még ha az volna is a helyzet, hogy az elme ilyetén hangoltsága ritka, vagy nem marad meg sokáig, hanem gyorsan elmúlik, tartós hatás nélkül, nem késztetve sem elgondolkodásra az ilyen árnyképben megjelenített tárgyról, sem arra, hogy igyekezzünk ezt distinkt fogalmak alá hozni – e hangoltság alapja, a bennünk lévő morális diszpozíció mégis félreismerhetetlenül megmutatkozik abban a szubjektív elvben, hogy a világ szemlélésében ne elégedjünk meg természeti okok által való célszerűségével, hanem alapjául egy legmagasabb okot tegyünk meg, mely morális törvények szerint uralkodik a természeten. – Hozzájön ehhez még az, hogy a morális törvénytől kényszerítve érezzük magunkat a törekvésre egy általános legfőbb cél felé, s noha érezzük ugyanakkor azt is, hogy nem vagyunk képesek elérni, mint ahogy nem képes erre a természet egésze sem, éppen ebben a törekvésünkben – és csakis ebben – szabad úgy ítélnünk magunkról, hogy megfelelünk egy értelmes világ-ok végcéljának (ha van ilyen világ-ok). S ekképp a gyakorlati észben megvan egy tiszta morális alap ahhoz, hogy feltételezzük ezt az okot – ami ellentmondás nélkül megtörténhet –,  ha másért nem is, azért mindenképp, hogy ne álljon fenn annak a veszélye, hogy ama törekvés az eredmények szempontjából teljesen hiábavalónak mutatkozik, s emiatt ellankad.
Mindezzel itt csupán annyit kívánunk mondani, hogy bár afélelem először isteneket (démonokat) szülhetett, Isten fogalmát az ész tudta legelőször megalkotni a maga morális elvei segítségével (még akkor is, ha a természet teleológiáját illetően az emberek, mint rendszerint, nagyon tudatlanok voltak, vagy éppenséggel nagyon szkeptikusak, tekintve annak nehézségét, hogy az egymásnak ellentmondó jelenségeket egy kellőképpen beigazolódott elv segítségével hozzák egyensúlyba), valamint hogy az ember létezésének belső morális célmeghatározottsága pótolta azt, ami a természetismeretből hiányzott, útmutatást adván ugyanis arra vonatkozólag, hogy minden dolgok létezésének végcéljához – melynek elve csak mint etikai kielégítő az ész számára – a legmagasabb ok mint olyan tulajdonságokkal bíró gondoItassák el, amelyeknél fogva képes alávetni az egész természetet (mint puszta eszközt) amaz egyetlen szándéknak: vagyis mint istenség.


87. § Isten létezésének morális bizonyításáról



Van egyfelől egy fizikai teleológia, mely elméletileg reflektáló ítélőerőnk számára elégséges bizonyító alappal szolgál ahhoz, hogy feltételezzük egy értelmes világ-ok létezését. Ámde másfelől fellelünk önmagunkban, s még inkább egy általában vett eszes, szabadsággal (kauzalitásának szabadságával) bíró lény fogalmában egy morális teleológiai is, mely azonban, minthogy a bennünk lévő célvonatkozás, törvényeivel egyetemben, a priori módon meghatározható, tehát szükségszerűnek ismerhető meg, ebből a szempontból nem tesz szükségessé egy rajtunk kívül lévő értelmes okot ehhez a belső törvényszerűséghez; ugyanúgy nem, mint ahogyan a bizonyos alakzatok geometriai tulajdonságaiban lelt (mindenféle lehetséges művészeti használat vonatkozásában való) célszerűség kapcsán sem szabad egy ezt a célszerűséget az alakzatokba helyező legfőbb értelem felé tekintenünk. De a morális teleológia mégiscsak érint bennünket mint világbeli lényeket, tehát mint a világban lévő más dolgokkal kapcsolatban álló lényeket: ugyanazok a morális törvények előírássá teszik számunkra, hogy megítélésünket ráirányítsuk e más dolgokra, vagy mint célokra, vagy mint olyan tárgyakra, amelyek tekintetében mi magunk jelentjük a végcélt. Mármost ebből a morális teleológiá- ból, mely részint arról szól, hogy saját kauzalitásunkat célokra vonatkoztassuk, sőt egy végcélra, melyre a világban törekednünk kell, részint pedig arról, hogy ezzel egyidejűleg a világot az erkölcsi célra és e cél végrehajtásának külső lehetőségére vonatkoztassuk (amihez semmilyen fizikai teleológia nem adhat irányítást), tehát ebből a morális teleológiából szükségszerűen adódik a kérdés, hogy ésszerű megítélésünket rákényszeríti-e ez a teleológia arra, hogy túlmenjen a világon, és a természetnek a bennük lévő erkölcsire való vonatkoztatásához egy legmagasabb értelmes elvet keressen, mellyel lehetővé válik, hogy a természetet mint célszerűt jelenítsük meg a belső morális törvényadás és ennek lehetséges végrehajtása vonatkozásában is. A morális teleológia tehát mindenképp létezik, és éppoly szükségszerűen függ össze egyrészről a szabadság, másrészről a természet nomotetikájával, mint a polgári törvényadás annak kérdésével, hogy hol keresendő a végrehajtó hatalom; és általában véve mindenütt megvan az ilyen összefüggés, ahol az észnek meg kell adnia a dolgok egy bizonyos törvényszerű, csak eszmék szerint lehetséges rendje valóságának elvét. – Az alábbiakban először azt kívánjuk előadni, hogy a morális teleológiától és ennek a fizikai teleológiához való kapcsolatától az ész hogyan lép tovább a teológiához, s ezt követően teszünk észrevételeket e következtetésmód lehetőségéről és érvényéről.
Ha bizonyos dolgok (vagy akár csak a dolgok bizonyos formáinak) létezéséről azt feltételezzük, hogy esetleges, és ily módon csak valami okként szolgáló más által lehetséges, akkor ehhez a kauzalitáshoz a legmagasabb alapot – tehát ahhoz, ami feltételezett, a feltétlen alapot – vagy a fizikai, vagy a teleológiai rendben kereshetjük (a nexus effectivus vagy a nexusfinalis szerint). Tehát vagy azt kérdezhetjük, hogy mi a legmagasabb létrehozó ok, vagy azt, hogy mi ennek az oknak a legmagasabb (minden tekintetben feltétlen) célja, vagyis mi az a végcél, amely meghatározta az okot valamely alkotásának, vagy általában véve minden alkotásának létrehozására; az utóbbi esetben persze előfeltételezzük, hogy az ok képes célok megjelenítésére, tehát értelmes lény, vagy legalábbis általunk úgy gondolandó el, mint ami egy ilyen lény törvényei szerint cselekszik.
Ha mármost az utóbbi (a teleológiai) rendet követjük, akkor fennáll egy alaptétel, melyet még a legközönségesebb emberi ész is kénytelen közvetlenül helyeselni: ezen alaptétel szerint az ész által a priori megadandó végcél, hogy egyáltalán lehessen, semmi más nem lehet, mint a morális törvények alatt álló ember (illetve minden eszes világbeli lény).[42] Hiszen ha a világ csupa élettelen lényből állna, vagy részben élő, de ésszel nem bíró lényekből, akkor – így hangzik mindenki ítélete – egy ilyen világ létezésének egyáltalán nem volna értéke, mivel nem léteznék benne olyan lény, amelynek akár a legcsekélyebb fogalma is lenne az értékről. Ha pedig úgy állna a helyzet, hogy vannak ugyan eszes lények is, azonban eszük a dolgok létezésének értékét csak a természet hozzájuk (jó közérzetükhöz) való viszonyában tudja tételezni, s nem képes arra, hogy eredendő módon (szabadon) alkosson értéket a maga számára, nos, ez esetben volnának ugyan (relatív) célok a világban, de nem volna (abszolút) végcél, mivel az ilyenfajta eszes lények létezése mindig is céltalan lenne. A morális törvényeknek viszont az a sajátosságuk, hogy az ész számára feltétel nélkül írnak elő valamit mint célt, tehát pontosan úgy, ahogyan azt a végcél fogalma megköveteli; s ennélfogva egy ilyen, a célvonatkozásban önmaga számára a legfőbb törvényül szolgálni tudó ész létezése, más szóval az eszes lények morális törvények alatt álló létezése az egyetlen, ami a világ létezésének végcéljaként gondolható el. Ettől eltérő esetben a világ létezésének vagy egyáltalán semmilyen cél nem szolgál alapjául az okban, vagy végcél nélküli célok szolgálnak alapjául.
A morális törvény mint szabadságunk használatának formai észfeltétele egyedül önmagáért véve kötelező érvényű számunkra, anélkül hogy valamilyen céltól mint materiális feltételtől függene; ugyan akkor mégis meghatároz számunkra, mégpedig a priori módon, egy végcélt is, kötelezővé téve az erre való törekvést: és ez a végcél nem más, mint a szabadság által lehetséges legfőbb jó a világban.
Az a szubjektív feltétel, amely mellett az ember (és összes fogalmunk szerint minden más véges eszes lény is) az iménti törvény fennhatósága alatt egy végcélt tételezhet magának, ez a szubjektív feltétel a boldogság. Következésképp a világban lehetséges legfőbb és – amennyire csak tőlünk telik – végcélként előmozdítandó fizikai jó nem más, mint a boldogság, azon objektív feltétel mellett, hogy az ember összhangban van az erkölcsiségnek mint a boldogságra való méltóságnak a törvényével.
Teljes észképességünk szerint sem lehetséges azonban, hogy a morális törvény által feladott végcélnak ezt a két követelményét úgy tudjuk megjeleníteni, mint amik pusztán természeti okok által kapcsolódnak össze, és felelnek meg a végcél eszméjének. Tehát annak a gyakorlati szükségszerűségnek a fogalma, amellyel egy ilyen cél – mint ami erőink alkalmazásával előmozdítandó – rendelkezik, nem kerülhet összhangba e cél megvúósítászfizikai lehetőségének elméleti fogalmával, ha szabadságunkkal nem kapcsolunk össze egy, a természetitől különböző kauzalitást (egy eszköz kauzalitását).
Ebből következően fel kell tételeznünk egy morális világ-okot (egy világalkotót), hogy a morális törvénynek megfelelően egy végcélt tételezhessünk a magunk számára; s amennyire e végcél tételezése szükségszerű, annyira (vagyis ugyanolyan fokban és ugyanabból az alapból adódóan) szükségszerű feltételezni az előbbit is: nevezetesen Isten létét.[43]
*
Ez a bizonyítás, melynek könnyűszerrel megadható a logikai precizitás formája, nem azt akarja mondani, hogy Isten létezését ugyanannyira szükségszerű feltételezni, mint amennyire szükségszerű elismerni a morális törvény érvényességét, tehát hogy aki nem tud meggyőződni az előbbiről, az mentesnek ítélheti magát az utóbbi szerinti kötelezettségektől. Nem! E meggyőződés hiánya esetén csak azt a szándékot volna szabad feladni, amely a világban a morális törvény követése által megvalósítandó végcélra irányul (az eszes lényeknek a morális törvények követésével harmonikusan összekapcsolódó boldogságára mint a világbeli legfőbb jóra). De minden eszes lénynek ekkor is úgy kell megismernie önmagát, hogy az erkölcsök előírása szigorúan köti őt; mert az erkölcsök törvényei formai törvények, és feltétlen módon parancsolnak, tekintet nélkül bármilyen célra (mint az akarás anyagára). Viszont a világbeli lények számára a gyakorlati ész által előírt végcélnak az egyik követelménye egy e lényekbe a természetük (mint véges lények természete) által beléhelyezett, számukra ellenállhatatlan cél, melyet az ész csakúgy hajlandó elismerni, ha alávettetik a morális törvénynek mint sérthetetlen_/etóe/»efe, s ha általánossá tétele is a morális törvény szerint történik: így teszi az ész az erkölcsiséggel összhangban lévő boldogság előmozdítását végcéllá. Amit a morális törvény parancsol, az az, hogy ezt a végcélt előmozdítsuk, amennyire csak (az erkölcsiséget illetően) képességünktől telik, függetlenül attól, hogy milyen is lesz e fáradozás kimenetele. A kötelesség teljesítése a komoly és eltökélt akarat formájában áll, nem pedig a siker jelentette köztes okokban.
Tegyük fel, hogy egy ember – részint az összes oly nagyra tartott spekulatív érv gyengesége folytán, részint a természetben és az erkölcsi világban tapasztalt némely szabályszerűtlenségtől indíttatva – elhitette magával azt a tételt, hogy nincs Isten. Ez az ember semmire sem tartaná méltónak magát, ha emiatt azt gondolná, hogy a kötelesség törvényei puszta képzelgések, érvény és kötelező erő nélkül, s ha úgy döntene, hogy aggály nélkül áthágja őket. Ilyen gondolkodás- móddal akkor sem válna méltóvá semmire, ha később meggyőződnék arról, amiben előzőleg kételkedett; mert hiába teljesítené kötelességét, akár a megkívánható legnagyobb pontossággal is az eredményt tekintve, ezt félelemből vagy jutalmat hajhászva tenné, a kötelesség iránti tisztelet érzülete nélkül. És megfordítva, a belső morális érzület dolgában igencsak rosszul kell hogy álljon az a hívő ember is, aki, bár tudomása szerint őszintén és haszonlesés nélkül követi kötelességét, mégis valahányszor csak kísérletképpen azt az esetet tételezi, hogy egyszer meggyőződhetnék Isten nemlétéről, mindannyiszor azt gondolja, hogy akkor rögtön mentesülne minden erkölcsi kötelezettség alól.
Tételezzük fel tehát, hogy egyjóravaló ember (mondjuk, Spinoza) szilárdan elhitette magával, hogy nincs Isten, és – ami a moralitás objektuma tekintetében ugyanarra a következtetésre fut ki – nincs eljövendő élet sem; a kérdés ekkor az, hogy ez az ember, aki tetteiben tiszteli a morális törvényt, hogyan fogja megítélni saját, a morális törvény által való belső célmeghatározottságát. A morális törvény követésétől nem vár semmilyen előnyt a maga számára, sem ezen a világon, sem egy másik világban; nem törődik saját hasznával, csak a jót akarja létrehozni, amihez ama szent törvény az irányt adja összes erőinek. Törekvése azonban behatárolt; és ha olykor-olykor számíthat is esetleges támogatásra a természettől, azt sohasem várhatja el, hogy a természet törvényszerű módon és állandó szabályok szerint (mint amilyenek az ő belső maximái, melyek szükségszerűen ilyenek) kerüljön összhangba azzal a céllal, amelynek megvalósítására pedig kötelezve és késztetve érzi magát. Csalás, irigység és erőszak fogja mindig körülvenni, legyen bár ő maga tisztességes, jóakaratú és békeszerető; s a j óravaló emberek, akiket maga körül talál, hiába méltók arra, hogy boldogok legyenek, az e méltóságra nem tekintő természettől kénytelenek elszenvedni a nélkülözés minden baját, a betegségeket és a korai halált, hasonlóan a fold más állataihoz; és ez így is marad mindig, mígnem egy nagy sír végül mindannyiukat elnyeli (tisztességeseket és tisztességteleneket: egyre megy), s akika teremtés végcéljának hihették magukat, visszahullanak az anyag céltalan káoszának mélységébe, ahonnan vétettek. – Ama jó érzületű embernek tehát mindenképpen mint lehetetlent kellene feladnia a célt, melyet a morális törvény követésekor szem előtt tartott, és kellett is hogy tartson; vagy pedig, ha ebben is hallgatni akar belső erkölcsi rendeltetésének hívó szavára, és a tiszteletet, melyet a morális törvény közvetlenül vált ki belőle, engedelmességre késztetve őt, nem akarja gyengíteni azzal, hogy semmisnek tartja az önnön meghatározása magas követelményének egyedül megfelelő ideális végcélt (ami nem történhet meg a morális érzület károsodása nélkül), nos, akkor nem tehet mást – de ezt az egyet nagyon is megteheti, mivel önmagában véve legalábbis nem ellentmondásos –, mint hogy gyakorlati célzattal, vagyis azért, hogy a számára morálisan előírt végcélnak legalább a lehetőségéről fogalmat alkothasson, feltételezi egy morális világalkotó, azaz Isten létezését.

88. § A morális bizonyítás érvényességének korlátozása



A tiszta ész mint gyakorlati képesség, azaz mint annak képessége, hogy kauzalitásunk szabad használatát eszmék (tiszta észfogalmak) által határozzuk meg, nem csupán cselekedeteink regulatív elvével szolgál a morális törvényben, hanem ezáltal megad egyszersmind egy szubjektíve konstitutív elvet is egy olyan objektum fogalmában, amelyet csak ész képes elgondolni, s amelynek a morális törvény szerinti cselekedeteink révén kell megvalósulnia a világban. A szabadság morális törvények szerinti használatához hozzátartozó végcél eszméjének tehát szubjektíve gyakorlati realitása van. Az ész a priori módon arra határoz meg bennünket, hogy minden erőnkkel előmozdítsuk a világban lehetséges legjobbat, ami nem másban áll, mint az eszes világbeli lények legnagyobb javának az önmagában véve jó legfőbb feltételével, vagyis az általános boldogságnak a legtörvényszerűbb erkölcsiséggel való összekapcsolódásában. E végcélon belül az egyik rész lehetősége, nevezetesen a boldogságé, empirikusan van feltételezve, azaz a természet milyenségétől függ (attól, hogy a természet összhangban van-e ezzel a céllal, vagy sem), és elméleti szempontból problematikus; ellenben a másik rész, ti. az erkölcsiség, melynek tekintetében függetlenek vagyunk a természet közreműködésétől, a maga lehetősége szerint a priori szilárdan áll, és dogmatikusan bizonyos. Az eszes világbeli lények végcéljáról való fogalom objektív elméleti realitásához tehát az szükséges, hogy ne csupán mi magunk rendelkezzünk egy számunkra a priori kijelölt végcéllal, hanem a teremtésnek is legyen végcélja, azaz létezése szerint maga a világ is végcéllal bírjon; ez ugyanis, ha sikerülne a priori bebizonyítani, a végcél szubjektív realitásához hozzátenné az objektív realitást is. Mert ha a teremtésnek van egyáltalán végcélja, akkor ezt kizárólag úgy tudjuk elgondolni, hogy egyeznie kell a morális végcéllal (mely az egyedüli, ami egy ilyen célnak a fogalmát lehetővé teszi). Mármost a világban kétségkívül találunk célokat, s a fizikai teleológia olyan mértékben tárja elő ezeket, hogy ha az észnek megfelelően ítélünk, akkor végső soron megvan az alapunk azt feltételezni a természet kutatásának elvéül, hogy a természetben egyáltalán semmi sincs cél nélkül – azonban a természet végcélját hiába keressük magában a természetben. Ezt a végcélt tehát, melynek eszméje is csak az észben van meg, objektív lehetősége szerint sem lehet és szabad máshol keresni, mint az eszes lényekben. Ezek gyakorlati esze viszont nemcsak megadja ezt a végcélt, hanem e fogalmat meg is határozza azon feltételek tekintetében, amelyek mellett számunkra egyedül lehetséges a teremtés végcéljának elgondolása.
A kérdés mármost az, hogy vajon nem lehet-e a tiszta ész elméleti követelményeinek is eleget téve igazolni a teremtés végcélja fogalmának objektív realitását, ha nem is apodiktikusan, a meghatározó ítélőerő számára, de elégségesen az elméletileg reflektáló ítélőerő maximáihoz. Ez a legkevesebb, ami elvárható a spekulatív filozófiától, mely arra vállalkozik, hogy az erkölcsi célt és a természeti célokat egy egyetlen cél eszméjének segítségével kapcsolja össze egymással – ám ez a kevés is sokkal több, mint amit e filozófia valaha is teljesíteni képes.
Az elméletileg reflektáló ítélőerő elve szerint a következőt mondanánk: ha megvan az alapunk ahhoz, hogy a természet célszerű alkotásaihoz feltételezzük a természetnek egy legmagasabb okát, melynek a természet valósága tekintetében érvényesülő kauzalitását (azaz a teremtést) mint a természet mechanizmusához szükséges kauzalitástól eltérő fajtájút kell elgondolnunk, nevezetesen egy értelem kauzalitásaként, akkor ezzel elégséges alapunk van ahhoz is, hogy ne csak a természetben mindenütt meglévő célokat tulajdonítsuk ennek az őseredeti lénynek, hanem elgondoljuk egy végcélját is, ha nem is azért, hogy igazoljuk egy ilyen lény létezését, de legalábbis azért, hogy (amint a fizikai teleológiában történt) meggyőződjünk arról, hogy egy ilyen világ lehetőségét nem tudjuk pusztán célok szerint megragadhatóvá tenni, hanem csak úgy, ha egyben egy végcélt is megteszünk létezésének alapjául.
Csakhogy a végcél pusztán gyakorlati eszünk fogalma, mely nem következtethető ki semmilyen tapasztalati adatból a természet elméleti megítélése végett, és nem is vonatkoztatható a természet megismerésére. E fogalom használata kizárólag a gyakorlati ész számára lehetséges, morális törvények szerint; és a teremtés végcélja a világnak az a mivolta, amely összhangban áll azzal, amit egyedül morális törvények szerint tudunk meghatározott módon megadni, nevezetesen tiszta gyakorlati eszünk végcéljával, éspedig annyiban áll összhangban ezzel, amennyiben gyakorlatinak kell lennie. – Mármost az eme végcélt számunkra megszabó morális törvény révén gyakorlati célzattal – vagyis annak érdekében, hogy erőinket a végcél megvalósítására fordítsuk – alapunk van ahhoz, hogy feltételezzük a végcél lehetőségét és végrehajthatóságát, s ennélfogva a dolgoknak egy ezzel összhangban lévő természetét is: mert a végcél megvalósítása lehetetlen volna, ha a természet nem járulna hozzá lehetőségének egy olyan feltételéhez, amely kívül áll a mi hatalmunkon. Morális alapunk van tehát ahhoz, hogy a világgal kapcsolatban elgondoljuk a teremtésnek egy végcélját is.
Mármost ezzel még nem következtettünk a morális teleológiából a teológiára, azaz egy morális világalkotó létezésére, hanem csupán a teremtésnek egy ily módon meghatározott végcéljára. Az, hogy e teremtéshez, vagyis a dolgok végcél szerinti létezéséhez először egy értelmes, másodszor azonban – nem úgy, mint a szükségképpen célokként megítélt természeti dolgok lehetőségéhez – egy nem pusztán értelmes, hanem egyszersmind morális lényt kell feltételezni világalkotóként, tehát egy Istent, nos, ez már egy második következtetés, melyről belátható, hogy pusztán az ítélőerő számára alkottatott a gyakorlati ész fogalmai szerint, s ennek megfelelően nem a meghatározó, hanem a reflektáló ítélőerő számára. Mert noha bennünk a morálisan gyakorlati ész a maga elvei szerint lényegileg különbözik a technikailag gyakorlati észtől, arra a belátásra nem formálhatunk jogot, hogy ennek az intelligenciaként feltételezett legfőbb világ-okban is így kell lennie, s hogy nála a végcélhoz a kauzalitásnak egy különös fajtája szükségeltetik, mely eltér a pusztán a természeti célokhoz szükséges kauzalitástól; nincs tehát módunk arra a belátásra, hogy a magunk végcéljában nemcsak egy morális alappal rendelkezünk a teremtés (mint okozat) végcéljának feltételezéséhez, hanem megvan az alapunk ahhoz is, hogy a teremtés ősalapjaként egy morális lényt tételezzünk fel. Nagyon is mondhatjuk viszont, hogy egy olyan, a morális törvényre és ennek objektumára vonatkoztatott célszerűségnek a lehetőségét, amely ebben a végcélban benne foglaltatik, észképességünk mibenléte szerint egyáltalán nem tudjuk megragadhatóvá tenni egy olyan világ-ok és világkormányzó nélkül, aki egyszersmind morális törvényadó is.
Egy morálisan törvényadó legfőbb alkotó valóságát tehát pusztán eszünkgyakorlatihasználataszámárci tudjuk elégségesen igazolni, anélkül hogy elméletileg bármit is meghatároznánk létezését illetően. Mert az észnek, hogy a saját törvényadása által számunkra enélkül is megszabott célja lehetséges legyen, szüksége van egy eszmére, mely által – a reflektáló ítélőerő számára elégséges módon – elhárul az abból adódó akadály, hogy a világról való puszta természetfogalom szerint képtelenek vagyunk ama törvényadás követésére; s ily módon ennek az eszmének gyakorlati realitása lesz, jóllehet másfelől nincs semmilyen eszközünk arra, hogy elméleti szempontból is biztosítsuk realitását a spekulatív megismerés számára, a természet magyarázata és a legmagasabb ok meghatározása végett. Az elméletileg reflektáló ítélőerő számára a fizikai teleológia bizonyított elégséges módon egy értelmes világ-okot a természet céljaiból; a gyakorlati ítélőerő számára a morális teleológia teszi meg ezt azon végcél fogalma által, amelyet gyakorlati célzattal a teremtésnek kell tulajdonítania. Isten mint morális világalkotó eszméjének objektív realitása nem igazolható ugyan egyedül a fizikai célokkal, de ha ezek megismerése összekapcsolódik a morális céléval, akkor a tiszta ész azon maximájából adódóan, hogy amennyire lehetséges, az elvek egységére törekedjünk, a fizikai célok nagy jelentőséggel bírnak a tekintetben, hogy a nevezett eszme gyakorlati realitását alátámasszák azzal a realitással, amellyel az eszme elméleti szempontból már rendelkezik az ítélőerő számára.
Egy könnyen adódó félreértés elkerülése végett rendkívül fontos itt két dolgot megjegyezni. Először is azt, hogy a legfőbb lény említett tulajdonságait csak analógia szerint tudjuk elgondolni; mert vajon hogyan akarnánk kikutatni természetét, melyhez hasonlót a tapasztalat sohasem mutathat számunkra? Másodszor pedig azt, hogy az analógia által csak elgondolni tudjuk a legfőbb lényt, de nem tudjuk őt ezen az úton megismerni és elméleti módon tulajdonságokkal felruházni; ez ugyanis a meghatározó ítélőerőre tartoznék, eszünk spekulatív szándékának jegyében, hogy belássuk, mi a legfőbb világ-ok önmagában véve. Itt ellenben csak az a kérdés, hogy megismerőképességeink mibenléte szerint milyen fogalmat kell alkotnunk a legfőbb lényről, és fel kell-e tételeznünk létezését, hogy ezáltal egy célnak, melyre a tiszta gyakorlati ész a priori, minden ilyen előfeltevéstől független rendelése szerint összes erőnkkel törekednünk kell, megteremtsük a hasonlóképpen pusztán gyakorlati realitását, biztosítva tehát azt, és csak azt, hogy egy szándékolt okozatot lehetségesként tudjunk elgondolni. Meglehet, hogy a nevezett fogalom túlságos a spekulatív ész számára, vagy hogy antropomorfizmus rejlik az e fogalommal elgondolt lényhez kapcsolt tulajdonságokban, amennyiben objektíve alkalmazzuk őket, ám a fogalommal és a tulajdonságokkal nem is az a szándékunk, hogy általuk a legfőbb lény számunkra elérhetetlen természetét meghatározzuk, hanem az, hogy önmagunkat és akaratunkat határozzuk meg nekik megfelelően. Ahogyan egy okot elnevezhetünk az okozatról való fogalom szerint (de csak az okozathoz való viszonyát tekintve), anélkül hogy ily módon azon tulajdonságok által, amelyek az effajta okok esetében egyedül ismertek számunkra, s amelyeknek a tapasztalatban kell adódniuk, meg akarnánk határozni az ok belső mibenlétét – ahogyan például a léleknek többek közt vis locomotivát tulajdonítunk, mivel a testnek valóban vannakolyan mozgásai, amelyek oka a lélek megjelenítéseiben rejlik, ám ezt anélkül tesszük, hogy ezzel a léleknek akarnánk tulajdonítani a mozgató erők általunk ismert egyetlen fajtáját (nevezetesen a nyomás, vonzás és taszítás által való mozgatást, vagyis egy olyan mozgatást, amely mindenkor egy kiterjedt dolgot előfeltételez) –,  nos, ugyanígy fel kell tételeznünk valamit, ami egy szükségszerű morális végcél lehetőségének és gyakorlati realitásának, azaz végrehajthatóságának az alapját jelenti, és ezt a valamit a tőle elvárt okozat mivolta szerint egy bölcs, a világ felett morális törvények szerint uralkodó lényként gondolhatjuk el, megismerőképességeink mibenlétének megfelelően pedig a dolgoknak a természettől különböző okaként kell elgondolnunk; de ezzel csupán ennek a minden megismerőképességünket meghaladó lénynek a mi gyakorlati eszünk objektumához való viszonyát kívánjuk kifejezni, vagyis itt nem azt az elméleti szándékot követjük, hogy az e tekintetben számunkra egyedül ismert kauzalitással, tehát értelemmel és akarattal ruházzuk fel a legfőbb lényt, sőt még csak arról sincs szó, hogy a kauzalitást, melyet ebben a lényben annak vonatkozásában gondolunk el, ami a mi számunkra végcél, objektíve úgy akarnánk feltüntetni, mint ami magában a legfőbb lényben különbözik a természet (és általában véve a természet célmeghatározottságai) tekintetében érvényesülő kauzalitástól, hanem ezt a különbséget csupán mint szubjektíve, megismerőképességünk mibenléte szempontjából szükségszerűt tételezhetjük fel, mint olyat, ami csak a reflektáló, nem pedig az objektíve meghatározó ítélőerő számára érvényes. De a gyakorlati tekintetben egy ilyen regulatív (az okosság vagy a bölcsesség számára szolgáló) elv, mely szerint cselekedeteinkben mint célhoz kell igazodnunk ahhoz, amit megismerőképességeink mibenlétéből adódóan kizárólag egy bizonyos módon tudunk lehetségesként elgondolni, tehát ez a regulatív elv a gyakorlati téren egyben konstitutív, azaz gyakorlatilag meghatározó; miközben másfelől ugyanez az elv, ha a dolgok objektív lehetőségének megítélésére szolgál, pusztán regulatív elv a reflektáló ítélőerő számára, és semmiképp sem elméletileg meghatározó (hiszen ekkor azt jelentené, hogy a lehetőségnek az az egyetlen módja, amely gondolkodási képességünknek megfelel, egyszersmind magának az objektumnak is az egyedüli lehetőségmódja).
Megjegyzés



Ez a morális bizonyítás nem újkeletű, hanem legfeljebb egy régi bizonyító alap új kifejtésben; hiszen már azelőtt is megvolt az ember lelkében, hogy észképessége legelőször nyiladozni kezdett, e képesség kultúrájának előrehaladtával pedig egyre jobban kifejlődik. Mihelyt az emberek elkezdtek jogról és jogtalanságról reflektálni – egy olyan korban, amikor még közömbösen elsiklottak a természet célszerűsége felett, kihasználva ezt, de nem gondolva közben semmi egyébre a természet rendes folyásán kívül –,  elkerülhetetlenül meg kellett jelennie annak az ítéletnek, hogy legvégül sohasem lehet mindegy, hogy egy ember tisztességesen vagy hamisan, illendően vagy erőszakosan viselkedett-e, még ha élete végéig nem is nyert boldogságot erényeiért vagy büntetést rossztetteiért, legalábbis láthatóan nem. Mintha egy belső hangot hallottak volna, hogy ennek másképp kell történnie; ennélfogva kellett hogy legyen elképzelésük, még ha csak rejtve és homályosan is, valamiről, amire, úgy érezték, törekedni kötelesek, s amivel egy olyan kimenetel egyáltalán nem volt összhangba hozható, illetve amivel, ha egyszer a világ folyását tekintették a dolgok egyedüli rendjének, elméjüknek ama belső célmeghatározottságát megintcsak nem tudták hogyan összeegyeztetni. Akármilyen durvák voltak is mármost az arról alkotott különféle elképzeléseik, hogy miként egyenlíthető ki egy ilyen szabályszerűt- lenség (melynek az emberi elme számára sokkal felháborítóbbnak kell lennie, mint a vak véletlennek, melyet a természet megítélésének elvévé lehetett tenni), annak lehetőségét illetően, hogy a természet összeegyeztethető legyen belső erkölcsi törvényükkel, mégsem gondolhattak ki más elvet, mint egy, a világ felett morális törvények szerint uralkodó legmagasabb okot; azért kellett így tenniük, mert ellentmondás állt fenn egyfelől a bennük meglévő, kötelességként megszabott végcél, másfelől a minden végcéltól mentes rajtuk kívül lévő természet között, mely utóbbi azonban mégiscsak az egyetlen, ahol a végcél megvalósulhat. A legmagasabb világ-ok belső mibenlétéről kiagyalhattak ugyan megannyi értelmetlenséget, de a világkormányzatban meglévő morális viszony mindig ugyanaz maradt, olyan viszony, amelyet a legműveletlenebb ész is képes általánosságban felfogni, amennyiben önmagát mint gyakorlati észt tekinti, miközben a spekulatív ész még megközelítőleg sem tud lépést tartani vele. – Minden valószínűség szerint ez a morális érdek keltette fel legelőször a természet szépségeire és céljaira irányuló figyelmet is, mely azután kiváltképp hozzájárult amaz eszme erősítéséhez, de nem tudta megalapozni az eszmét, s még kevésbé tudta nélkülözni a morális érdeket, miután még a természeti célok kutatása is csak a végcélra való vonatkozásban kapja meg azt a közvetlen érdeket, amely oly nagy mértékben mutatkozik meg a természet csodálatában, mely nincs tekintettel semmilyen, a természetből származható előnyre.


89. § A morális érv hasznáról



Annak, hogy az érzékin-túliról való valamennyi eszménk tekintetében az ész a maga gyakorlati használatának feltételeire korlátoztatik, Isten eszméjét illetően megvan az a kétségbevonhatatlan haszna, hogy megakadályozza, hogy a teológia a teozófia (az észt összezavaró túlságos fogalmak) mezejére tévedjen, vagy démonológiává (a legfőbb lény antropomorfisztikus megjelenítésmódjává) süllyedjen; elejét veszi annak, hogy a vallás a teurgiában kössön ki (a rajongó megszállottságban, mely úgy véli, hogy érzése van más érzékin-túli lényekről, s ezekre befolyással is lehet), vagy idolatriává fajuljon (babonás megszállottsággá, mely azt hiszi, hogy az ember a morális érzületen kívül más eszközökkel is tetszésére lehet a legfőbb lénynek).[44]
Mert ha az érzéki világon túl lévőre irányuló merész és nagyravágyó észokoskodásról elismerjük, hogy képes akár a legkevesebbet is elméletileg (és a megismerést kibővítő módon) meghatározni, ha megengedjük az olyan belátásokkal való fennhéjázást, amelyek, úgymond, az isteni természet létezését és mibenlétét, Isten értelmét és akaratát, e kettő törvényeit és a belőlük a világra áramló tulajdonságokat érintik, akkor szeretném tudni, hogy hol és mely ponton akarnak határt szabni az ész szertelen igényeinek: hiszen ahonnan az ilyesfajta belátások származnak, onnan még többre is számíthatni (feltéve, mint hinni szokás, hogy megerőltetik gondolkodásukat). Az ilyen igények korlátozása csak egy bizonyos elv szerint történhet, nem pedig pusztán azért, mert kiderül, hogy eddig az összes efféle kísérlet kudarcot vallott; ez ugyanis még semmilyen bizonyítékot sem ad arra, hogy a jobb eredmény lehetetlen. Itt viszont nem lehetséges más elv, mint vagy azt feltételezni, hogy az érzékin-túli tekintetében egyáltalán semmit sem lehet elméletileg meghatározni (illetve csak negatíve), vagy pedig azt mondani, hogy eszünkben még kiaknázatlan tárháza van a ki tudja, mekkora, számunkra és utódaink számára fenntartott kibővítő jellegű ismereteknek. – De a vallást illetően, azaz a morált Istenre mint törvényadóra való vonatkozásbán, ha azt követelik, hogy Isten elméleti megismerése legyen az első, úgy a morál kénytelen a teológiához igazodni, s ekkor nemcsak egy legfőbb lény önkényes külső törvényadása foglalja el az ész szükség- szerű belső törvényadásának helyét, hanem ezenfelül az így bevezetett külső törvényadásban szükségképpen az erkölcsi előírásra is kiterjed a legfőbb lény természetét érintő belátásunk minden hiányossága, miáltal a vallás megfosztatik a moralitástól, és a visszájára fordul.
Ami pedig egy eljövendő élet reményét illeti, ha az önnön meghatározásunkat érintő – tehát csak gyakorlati vonatkozásban szükség- szerűnek és elfogadásra érdemesnek tartott – észítélet vezérfonalát keresve nem a végcélra tekintünk, melyet a morális törvény előírásának megfelelően nekünk magunknak kell végrehajtanunk, hanem ehelyett elméleti megismerőképességünket kérdezzük, akkor a lélektan ebből a szempontból ugyanúgy pusztán negatív fogalmat ad gondolkodó lényünkről, ahogyan, mint láttuk, a teológia is csak egy negatív fogalommal szolgálhatott: nevezetesen azt mondhatja, hogy gondolkodó lényünk egyetlen cselekvése és a belső érzék egyetlen jelensége sem magyarázható materialisztikus módon, s hogy ennélfogva elméleti megismerőképességünk egésze számára teljességgel lehetetlen spekulatív alapokból kibővítőjellegű meghatározó ítéletet alkotni a lélek elkülönített természetéről és a személyiségnek a halál utáni megmaradásáról vagy megszűnéséről. Mivel tehát ezzel kapcsolatban minden áthárul létezésünknek egy gyakorlati és gyakorlatilag szükségszerű szempontból való teleológiai megítélésére és megmaradásunknak mint a számunkra az ész által abszolút módon megszabott végcél szükségszerű feltételének a posztulálására, ezért itt megmutatkozik egyszersmind egy (első pillantásra ugyan veszteségnek tűnő) haszon is, az nevezetesen, hogy amiként a teológia sohasem válhat számunkra teozófiává, úgy a racionális pszichológia sem válhat sohapneumatológiává mint kibővítőjellegű tudománnyá, amiként másfelől meg van védve attól is, hogy materializmussá romoljon. A racionális pszichológia ehelyett sokkal inkább pusztán a belső érzék antropológiája, azaz gondolkodó önmagunknak mint éló'nek a megismerése, s elméleti tudományként mindig is kizárólag empirikus marad; ami viszont örökkévaló létezésünk kérdését illeti, e tekintetben a racionális pszichológia egyáltalán nem elméleti tudó- mány, hanem a morális teleológia egyetlen következtetésén alapul, mint ahogy egész használata is pusztán e morális teleológiából adódóan, önmagunk gyakorlati meghatározása miatt szükségszerű.

90. § Az Isten létezésének morális bizonyításához tartozó igaznak-tartás módjáról



Egy bizonyításnál – történjék akár a bizonyítandónak a közvetlen empirikus ábrázolása útján (mint amikor a tárgy megfigyelésével vagy kísérlettel bizonyítunk), akár a priori módon az ész által, elvekből – legelőször az szükséges, hogy ne elhitessen valamit, hanem meggyőzzön, vagy legalábbis a meggyőződésre hasson, tehát hogy a bizonyító alap vagy a következtetés ne pusztán szubjektív (esztétikai) meghatározó alapja legyen az egyetértésnek (ne puszta látszat legyen), hanem objektív érvényességgel bírjon, és logikai megismerésalapot jelentsen; mert máskülönben csak megtéveszteni lehet az értelmet, meggyőzni nem. Efféle látszatbizonyítás az, amelyet a fiziko- teológiában végeznek, talán jó szándékkal, de szándékosan elleplezve gyengeségét is, amikor előveszik mindazon bizonyítékok nagy tömegét, amelyek szerint a természeti dolgok eredetüket tekintve a célok elvén alapulnak, s egyben kihasználják az emberi ész pusztán szubjektív alapját, nevezetesen azt a benne rejlő hajlandóságot, hogy – ahol csak ez ellentmondás nélkül megtehető – sok elv helyett egyetlen elvet gondoljon el, és ha ebben az elvben a fogalommeghatározáshoz szükséges elemekből csak néhány található meg (vagy akár több is), akkor a hiányzókat hozzágondolja, önkényes kiegészítéssel téve teljessé a dolog fogalmát. Persze mi sem tűnik kézenfekvőbbnek, mint hogy a természet megannyi olyan alkotására bukkanva, amely számunkra egy értelmes okot jelez, a sok ilyen ok helyett egyetlenegyet gondoljunk el, és ezt ne egyszerűen úgy jelenítsük meg, mint ami pusztán nagy értelemmel, nagy hatalommal stb. rendelkezik, hanem sokkal inkább mint mindentudót, mindenhatót, egyszóval mint olyat, amely az efféle tulajdonságok minden lehetséges dolog számára elégséges alapját jelenti; sőt éppily kézenfekvőnek látszik, hogy ennek a mindenre képes egyetlen őseredeti lénynek ne csupán a természeti törvényekre és alkotásokra irányuló értelmet tulajdonítsunk, hanem, mint morális világ-oknak, egyúttal legfőbb erkölcsi gyakorlati észt is: hiszen a fogalom ilyen teljessé tételével előáll egy, a természeti belátás és a morális bölcsesség számára egyaránt elégséges elv, s egy ilyen eszme lehetőségével szemben még csak valamelyest megalapozott ellenvetés sem tehető. Ha mármost itt mozgásba hozatnak egyszersmind az elme morális hajtóerői is, és ehhez a szónoki erő (mely méltó is hozzájuk) eleven érdeket kapcsol, akkor ezáltal sikerül elhitetni a bizonyítás objektíve elégséges voltát, és létrejön egy (a bizonyítás alkalmazásának legtöbb esetében) üdvösnek is mondható látszat, mely teljes mértékben kivonja magát a bizonyítás logikai szigorúságának bármilyen vizsgálata alól, sőt utál- kozást és ellenszenvet vált ki az ilyen ellenőrzéssel szemben, mintha csak ez valamilyen vétkes kételkedésen alapulna. – Ez ellen nincs is mit felhozni, amennyiben a népszerű használhatóság a voltaképpeni szándék. De mert nem lehet és nem is szabad lemondani arról, hogy a bizonyításon belül szétválasszuk az ebben az érvben foglalt két heterogén elemet, nevezetesen azt, ami a fizikai teleológiához, és azt, ami a morális teleológiához tartozik, mivel a kettő egybeolvadása felismerhetetlenné teszi, hogy hol is rejlik a bizonyítás tulajdonképpeni neuralgikus pontja, s hogy melyik részén és hogyan kell átdolgozni ahhoz, hogy érvényessége kiállja a legszigorúbb vizsgálatot (akár úgy is, hogy valamely részével kapcsolatban kénytelenek vagyunk elismerni eszünk belátásának gyengeségét): ezért a filozófusnak – még abban az esetben is, ha netán semmibe venné a becsületesség követelményét, melyet vele szemben támasztanak – kötelessége, hogy feltárja az ilyen összevegyítés által keletkezhető látszatot, legyen ez mégoly üdvös is, és elválassza egymástól azt, ami csupán elhitet, és azt, ami meggyőződéshez vezet (a kettőnél a helyeslés nemcsak fokozatilag, hanem jellege szerint is különbözik), hogy így nyíltan és teljes pőreségében bemutassa az elmének azt az állapotát, amely a szóban forgó bizonyításhoz hozzátartozik, s az utóbbit elfogulatlanul alávethesse a legszigorúbb vizsgálatnak.
Egy meggyőződést célzó bizonyítás mármost megint csak kétféle lehet: vagy azt mutatja ki, hogy egy tárgy önmagában véve mi, vagy azt, hogy számunkra (az emberek számára általában véve), megítélésének a mi részünkről szükségszerű észelvei szerint mi ez a tárgy (tehát vagy egy koct’ áktjöetav, vagy egy koct’ ávGpcojtov bizonyítás, az utóbbi szót általános jelentésben értve az emberre általában). A bizonyításhoz alapul vett elvek az első esetben a meghatározó, a másodikban pusztán a reflektáló ítélőerő számára elégségesek. Az utóbbi esetben a bizonyítás, ha pusztán elméleti elveken nyugszik, sohasem hathat a meggyőződésre; ha viszont egy gyakorlati észelvet tesz meg alapul (mely tehát általánosan és szükségszerűen érvényes), úgy nagyon is igényt tarthat arra, hogy tiszta gyakorlati szempontból elégséges módon, azaz morálisan meggyőzzön. Egy bizonyítás abban az esetben hat a meggyőződésre, anélkül hogy rögtön meg is győzne, ha csupán útban van a meggyőzés felé, azaz kizárólag objektív alapokat foglal ehhez magában, melyek ugyan még nem elégségesek a bizonyossághoz, de olyan fajtájúak, hogy nem pusztán az elhitetésre szolgálnak az ítélet szubjektív alapjaiként.
Mármost az elméleti bizonyító alapok kivétel nélkül a következők valamelyikéhez elégségesek: 1. a logikailag szigorú észkövetkeztetések általi bizonyításhoz; ha ehhez nem, akkor 2. az analógia szerinti következtetéshez; ha netán ehhez sem, akkor 3. a valószínű vélekedéshez; vagy pedig legvégül, és ez a legkevesebb, 4. egy pusztán lehetséges magyarázó alap feltételezéséhez mint hipotézishez. – Azt állítom, hogy általában véve az összes olyan bizonyító alap, amely az elméleti meggyőződésre hat, képtelen arra, hogy a legmagasabbtól a legalacsonyabbig bármely fokon is ilyenfajta igaznak-tartást eredményezzen, ha egy őseredeti lénynek mint Istennek a létezéséről szóló tételt kell úgy bizonyítani, hogy ez a fogalom a teljes tartalmának megfelelő jelentésben, azaz Istennek mint morális világalkotónak a fogalmaként szerepeljen, tehát általa meg legyen adva egyszersmind a teremtés végcélja is.
	Ami a logikailag helyes, az általánostól a különös felé haladó bizonyítást illeti, a Kritika kellőképp megmutatta, hogy miután egy, a természeten túl keresendő lény fogalmával nem korrespondeálhat semmilyen számunkra lehetséges szemlélet, tehát maga ez a fogalom, ha szintetikus predikátumok által végzett elméleti meghatározása a kérdés, számunkra mindig is problematikus marad, ezért egy ilyen lénynek soha és semmiképp sem lehetséges az elméleti tudásunkat akár csak a legcsekélyebb mértékben is kibővítő megismerése, s a dolgok természetének általános elvei alá egyáltalán nem szubszu- málható egy érzékin-túli lény különös fogalma, hogy az elvekből erre a lényre következtessünk; mert ezek az elvek kizárólag a természetre mint az érzékek tárgyára érvényesek.

	Két különböző fajtájú dolog esetében épp heterogenitásuk pontjában lehetséges az egyiket a másikkal való analógia[45] szerint elgondolni; de annak tekintetében, amiben eltérők, nem következtethetünk az egyikről a másikra, vagyis a specifikus különbségnek ezt a jegyét nem vihetjük át a másikra. Ekképp módomban áll, hogy a testek kölcsönös vonzásában és taszításában jelentkező hatás és ellenhatás egyenlőségének törvényével való analógia szerint gondoljam el egy közösség tagjainak ajog szabályain alapuló együttélését is; de a specifikus meghatározásokat (az anyagi vonzást és taszítást) már nem vihetem az utóbbira, nem tulajdoníthatom a polgároknak, mintha ilyen módon alkotnák az államnak nevezett rendszert. – Ugyanígy megtehetjük, hogy az őseredeti lénynek a világbeli dolgok mint természeti célok irányában érvényesülő kauzalitását úgy gondoljuk el, hogy analógiába állítjuk az értelemmel mint azon alkotások formájának alapjával, amelyeket műalkotásoknak hívunk (hiszen ez csak megismerőképességünk elméleti vagy gyakorlati használata érdekében történik, ahol is az őseredeti lénynek ezt a fogalmát a világban meglévő természeti dolgokra kell alkalmaznunk egy bizonyos elv szerint). De abból, hogy a világbeli lények körében egy művészetinek ítélt okozat okának értelmet kell tulajdonítani, semmiképp sem következtethetünk analógia szerint arra, hogy a természettől teljesen különböző lényben is ugyanaz a kauzalitás van meg magának a természetnek a vonatkozásában, amelyet az embernél észlelünk; mert éppen ezen a ponton áll fenn a heterogenitás egyrészt a maga okozatai tekintetében érzékileg feltételezett ok, másrészt az érzékin-túli őseredeti lény között, mely heterogenitást az utóbbinak már a fogalmában elgondoljuk, minélfogva az előbbi specifikuma nem vihető át rá. – Hogy az isteni kauzalitást csupán analógiájára gondolhatjuk el egy értelemnek (mely képességet az érzéki feltételekhez kötött emberen kívül más lényben nem ismerjük): pontosan emiatt tilos számunkra, hogy az őseredeti lényt a tulajdonképpeni jelentésben vett értelemmel ruházzuk fel.[46]

	A vélekedésnek egyáltalán nincs helye az a priori ítéletekben, melyekkel ugyanis vagy teljesen bizonyosnak ismerünk meg valamit, vagy semmit sem ismerünk meg. De legyenek akár empirikusak is az adott bizonyító alapok, melyekből kiindulunk (mint jelen esetben a világban meglévő célok), az érzéki világon túlmenő vélekedésekbe nem lehet bocsátkozni velük, s az efféle vakmerő ítéleteknek a valószínűségre támasztott legcsekélyebb igényét sem ismerhetjük el. Mert a valószínűség az alapok valamely sorában lehetséges bizonyosság egy része – mely bizonyosság alapjai a soron belül úgy viszonyulnak ahhoz, ami már elégséges, mint a részek egy egészhez –,  és ennek a nem-elégséges alapnak kiegészíthetőnek kell lennie további alapokkal a bizonyosságig. Mivel azonban az alapoknak mint egy és ugyanazon ítélet bizonyossága meghatározó alapjainak egyneműeknek kell lenniük, hiszen máskülönben nem alkothatnak együttesen egy nagyságot (amilyen a bizonyosság), ezért nem lehet, hogy egyik részük a lehetséges tapasztalat határain belül, másik részük viszont minden lehetséges tapasztalaton kívül legyen. Ebből pedig az következik, hogy miután a pusztán empirikus bizonyító alapok nem vezetnek el semmi érzékin-túlihoz, és a sorukban meglévő hiány nem is egészíthető ki semmivel, így az a próbálkozás, hogy segítségükkel eljussanak az érzékin-túlihoz és ennek megismeréséhez, még csak a legcsekélyebb közelítésnek sem tekinthető, s ennélfogva az olyan ítéletből, amelyet a tapasztalatból vett érvekre támaszkodva alkotnak az érzékin-túliról, a valószínűség is teljességgel hiányzik.

	Hogy valami hipotézisként szolgálhasson egy adott jelenség lehetőségének magyarázatához, ehhez legalábbis lehetőségének teljesen bizonyosnak kell lennie. Egy hipotézis esetében lemondhatok a valóság megismeréséről (melyre egy valószínűnek feltüntetett vélekedés még igényt tart), de többről nem: amit egy magyarázatban alapul veszek, annak legalább lehetőségét illetően nem szabad kétségesnek lennie, mivel máskülönben se vége, se hossza nem volna az üres agyszüleményeknek. Teljesen alaptalan előfeltételezés lenne azonban egy bizonyos fogalmak szerint meghatározott érzékin-túli lény lehetőségének a feltételezése, minthogy ehhez egyetlenegy feltétel sincs adva azok közül, amelyek a megismeréshez annak tekintetében szükségesek, ami benne a szemléleten alapul, s ily módon a feltett lehetőség kritériumaként egyedül az ellentmondás tétele marad (mely viszont nem bizonyíthatja magának az elgondolt tárgynak a lehetőségét, hanem csak elgondolásának lehetőségét).



Mindebből az az eredmény adódik, hogy az őseredeti lénynek mint istenségnek vagy a léleknek mint halhatatlan szellemnek a létezésére vonatkozólag az emberi ész számára elméleti szempontból nem lehetséges semmiféle bizonyítás, amely akár a legcsekélyebb fokú igaznak-tartáshoz vezethetne. Az ok, amiért ez így van, tökéletesen érthető is: az érzékin-túliról való eszmék meghatározásához nincs számunkra semmilyen anyag, hiszen ezt az anyagot az érzéki világ dolgaiból kellene vennünk, ahol azonban csak olyan anyagot találunk, amely a legkevésbé sem felelhet meg a nevezett objektumnak – az eszmék bármiféle meghatározása nélkül viszont nem marad meg más, mint a fogalom egy nem-érzéki valamiről, ami az érzéki világ végső alapját jelenti ugyan, de aminek belső mibenlétéről ezzel, hogy ilyen alapként jelenítjük meg, még nem alkotunk megismerést (nem bővítjük ki fogalmát).

91. § A gyakorlati hit által való igaznak-tartás módjáról



Ha pusztán azt a módot nézzük, ahogyan szdámunkra (megjelenítőerőink szubjektív mibenléte szerint) valami a megismerés objektuma (rés cognoscibilis) lehet, úgy ekkor a fogalmakat nem az objektumokkal vetjük össze, hanem pusztán megismerőerőinkkel, illetve azzal a használattal, amelyet megismerőerőink az adott megjelenítéssel (elméleti vagy gyakorlati szempontból) végezhetnek; s ekkor a kérdés, hogy valami megismerhető-e, vagy sem, nem maguknak a dolgoknak a lehetőségét, hanem a róluk való ismeretünk lehetőségét érinti.
Mármost a megismerhető dolgok háromfélék lehetnek: a vélekedés dolgai (opinabile), tényleges dolgok avagy tények (scibile) és a hit dolgai (mere credibile).
	A puszta észeszmék tárgyai, miután ezek az eszmék egyáltalán nem ábrázolhatok semmilyen lehetséges tapasztalatban az elméleti megismerés számára, ennyiben egyáltalán nem is megismerhető dolgok, tehát velük kapcsolatban még csak vélekedni sem lehet. Hiszen az a priori vélekedés már önmagában véve értelmetlenség, és egyenesen vezet a merő agyszüleményekhez. Egy a priori tétel ennélfogva vagy bizonyos, vagy egyáltalán semmit sem tartalmaz, ami lehetővé tenné az igaznak-tartást. A vélekedés dolgai tehát mindig egy legalábbis önmagában véve lehetséges tapasztalati megismerés objektumai (az érzéki világ tárgyai), mely megismerés azonban, a megismerési képesség azon foka szerint, amellyel mi rendelkezünk, számunkra lehetetlen. így például az éter, ahogyan az újabb fizikusok egy elasztikus, minden más anyagot átható (ezekkel a legteljesebb mértékben összevegyülő) folyadéknak tartják, pusztán a vélekedés dolga, de mégis olyan fajtájú, hogy a külső érzékek legnagyobb fokú kifinomodása esetén észlelhető volna; mindazonáltal az éter sohasem ábrázolható egy megfigyelésben vagy kísérletben. Azt feltételezni, hogy más planétákat eszes lények laknak, szintén a vélekedés dolga, mert ha közelebb tudnánk jutni ezekhez a bolygókhoz – ami önmagában nem lehetetlen –,  akkor tapasztalat útján megállapíthatnánk, vannak-e ott ilyen lények, vagy nincsenek; de ilyen közeire sohasem jutunk, s ezért meg kell maradnunk a vélekedésnél. Azt vélni azonban, hogy az anyagi univerzumban vannak testetlen, tisztán gondolkodó szellemek, ez – már amennyiben nem törődünk, ahogyan nem is szabad, bizonyos valóságos jelenségekkel, melyeket ilyen szellemeknek akarnak nyilvánítani – csak kitalálás, és a legkevésbé sem a vélekedés dolga, hanem puszta eszme, mely akkor marad meg, ha egy gondolkodó lényből elvesznek minden anyagit, de mégis meghagyják neki a gondolkodást. Am hogy az anyagi nélkül megmarad-e gondolkodás (melyet csak az embernél, azaz egy testtel való összekapcsolódásában ismerünk), ezt nem tudjuk megállapítani. Egy ilyen dolog csupán kieszelt lény (ens rationis ratiocinantis), nem pedig észlény (ens rationis ratiocinatae); az utóbbinál megvan a lehetőség, hogy fogalmának objektív realitását elégséges módon igazoljuk, legalábbis az ész gyakorlati használata számára, mely ugyanis sajátlagos és apodiktikusan bizonyos a priori elvekkel bírván egyenesen meg is követeli (posztu- lálja) ezt a fogalmat.

	Tényleges dolgoknak (resfacti) az olyan fogalmak tárgyait nevezzük, amelyeknek bizonyítani lehet objektív realitását (akár a tiszta ész, akár a tapasztalat által, s az első esetben a tiszta ész akár elméleti, akár gyakorlati adataiból, de minden esetben a fogalmakkal korrespon- deáló szemlélet segítségével) .[47] Ilyen tények például a nagyságok matematikai tulajdonságai (a geometriában), mivel lehetséges őket a priori módon ábrázolni az elméleti észhasználat számára. Hasonlóképp tények azok a dolgok, illetve a dolgoknak azok a minőségei, amelyek felmutathatok a tapasztalatban, akár a saját, akár az idegen tapasztalatban (a tanúbizonyságokra támaszkodva). – Figyelemre méltó azonban, hogy a tények között találni egy észeszmét is (mely önmagában véve nem ábrázolható a szemléletben, tehát lehetősége sem bizonyítható elméleti úton): a szabadságnak mint a kauzalitás egy különös fajtájának az eszméjéről van szó, melynek realitása igazolható a tiszta ész gyakorlati törvényei által és az ezeknek megfelelő valóságos cselekedetekben, tehát a tapasztalatban (miközben e kauzalitás fogalma elméleti szempontból túlságos volna). A tiszta ész valamennyi eszméje közül a szabadság eszméje az egyetlen, amelynek tárgya tény, és a scibiliumokhoz sorolandó.

	Pusztán a hit dolgai azok a tárgyak, amelyek a priori módon a tiszta gyakorlati ész kötelességszerű használatára való vonatkozásban gondolandók el (akár mint következmények, akár mint alapok), de az ész elméleti használata számára túlságosak. Ide tartozik a szabadság által megvalósítandó legfőbb jó a világban; fogalmának objektív realitása nem bizonyítható a számunkra lehetséges tapasztalatban, tehát az elméleti észhasználat számára elégséges módon, ám a legfőbb jót mégis mint lehetségest kell feltételeznünk, mivel a tiszta gyakorlati ész megparancsolja nekünk a legfőbb jó fogalmának e cél lehető legjobb megvalósítása érdekében való használatát. Ez a megparancsolt okozat, s vele együtt számunkra elgondolható egyedüli lehetőségfeltételei, nevezetesen Isten léte és a lélek halhatatlansága: a hit dolgai (rés fidei), mégpedig valamennyi tárgy közül az egyedüliek, amelyek így nevezhetők.[48] Mert igaz ugyan, hogy amit csak mások tapasztalatából tudhatunk meg a tanúság által, azt el kell hinnünk, ám az ilyesmi ettől még önmagában véve nem a hit dolga; hiszen azok közül, akik tanúsítják, egyvalaki számára mégiscsak saját tapasztalat és tény volt, illetve ilyenként előfeltételeződik. Ezenkívül lehetségesnek kell lennie, hogy ezen az úton (ti. a történeti hit útján) eljussunk a tudáshoz; s a történelem és a földrajz összes objektuma, mint ahogy általában mindaz, amit megismerőképességeink mibenléte szerint legalábbis lehetséges tudnunk, nem a hit dolgaihoz, hanem a tényékhez tartozik. Csakis a tiszta ész tárgyai lehetnek a hit dolgai, de nem a puszta spekulatív ész tárgyaiként, hiszen ez esetben még a dolgokhoz, vagyis a számunkra lehetséges megismerés objektumaihoz sem számíthatók bizonyossággal; itt ugyanis eszmékről van szó, azaz olyan fogalmakról, amelyek számára elméleti úton nem biztosítható az objektív realitás. Viszont az általunk megvalósítandó legfőbb végcél, melyre törekedvén egyedül válhatunk méltóvá arra, hogy mi magunk a teremtés végcélja legyünk, olyan eszme, amely gyakorlati vonatkozásban objektív realitással bír számunkra. Ez a legfőbb végcél tehát dolog, de mert fogalmának elméleti szempontból nem tudjuk megteremteni objektív realitását, ezért pusztán a hit dolga a tiszta ész számára, akárcsak Isten és a halhatatlanság, mint azon feltételek, amelyek mellett eszünk (az emberi ész) mibenléte szerint egyedül vagyunk képesek elgondolni szabadságunk törvényszerű használata ilyen okozatának lehetőségét. A hit dolgait illető igaznak-tartás: tiszta gyakorlati célzattal való igaznak-tartás, vagyis morális hit, mely pusztán a gyakorlati, a kötelességek követését célzó tiszta észmegismerés számára bizonyító erejű, miközben az elméleti észmegismerés számára semmit sem bizonyít, s egyáltalán nem bővíti ki sem a spekulációt, sem az okosságnak az önszeretet elvén alapuló gyakorlati szabályait. Ha minden erkölcsi törvény legmagasabb elve posztulátum, akkor ezáltal posztuláltatik egyszersmind e törvények legfőbb objektumának lehetősége is, és ennélfogva vele együtt az a két feltétel is, amely mellett ez a lehetőség számunkra elgondolható. Ily módon e lehetőség megismerése nem jelent sem tudást, sem vélekedést – mint elméleti megismerésmódot – a szóban forgó feltételek létezéséről és mibenlétéről, hanem puszta feltételezés eszünk morális használata érdekében, olyan feltételezés, amely ebben a gyakorlati vonatkozásban parancs számunkra.



Még ha igaz volna is, hogy a természetnek a fizikai teleológia által oly bőségesen előtárt céljaival megalapozható egy értelmes világ-ok meghatározott fogalma, ennek a lénynek a létezése akkor sem lehetne a hit dolga. Mivel ugyanis létezését ekkor nem a kötelesség teljesítése érdekében, hanem csupán a természet magyarázata végett feltételeznék, ezért itt pusztán az észnek leginkább megfelelő vélekedésről és hipotézisről volna szó. Mármost a fizikai teleológia semmiképp sem vezet el Isten meghatározott fogalmához. Ezt kizárólag egy morális világalkotó fogalmában találjuk meg, mert egyedül ez a fogalom adja meg azt a végcélt, amelyhez csak annyiban számíthatjuk magunkat, amennyiben viselkedésünk megfelel annak, amit számunkra a morális törvény szab meg végcélként, melyre tehát kötelezve vagyunk. Következésképp Isten fogalma csak a kötelességünk objektumára való vonatkoztatás által nyeri el – a kötelesség végcélja elérésének lehetőségfeltételeként – azt a kitüntetettséget, hogy az igaznak-tartásban mint a hit dolga legyen érvényes. Tényként viszont nem érvényesíthető e fogalom objektuma; mert bár a kötelesség szükségszerűsége világos a gyakorlati ész számára, a kötelesség végcéljának elérése, amennyiben e végcél nem áll teljesen a mi hatalmunkban, csak az ész gyakorlati használatának érdekében feltételeződik, tehát nem jellemzi az a gyakorlati szükségszerűség, amellyel maga a kötelesség rendelkezik.[49]
A hit (mint habitus, nem mint actus): az ész morális gondolkodás- módja annak igaznak-tartásában, ami az elméleti megismerés számára hozzáférhetetlen. Az elme biztosan álló alaptétele tehát, hogy ami a legfőbb morális végcél lehetőségének feltételeként szükségszerűen előfeltételezendő, azt az e végcél iránti kötelezettség miatt igaznak fogadjuk el[50] – mert noha lehetőségét nem tudjuk belátni, éppígy nem láthatjuk be lehetetlenségét sem. A hit (az, amit feltétlen értelemben így nevezünk) nem más, mint bizakodás egy olyan szándék elérésében, amelyet kötelességünk előmozdítani, de amelynek végrehajtásáról számunkra nem belátható, hogy lehetséges (minélfogva ugyanígy nem belátható a számunkra egyedül elgondolható feltételek lehetősége sem). Az ilyen hit tehát teljes egészében morális, mert olyan különös tárgyakra vonatkozik, amelyek nem a lehetséges tudás vagy vélekedés tárgyai (ez utóbbi esetben, különösen történeti tekintetben, nem hitnek, hanem hiszékenységnek kellene nevezni). Szabad igaznak-tartást jelent, mely nem annak szól, amihez dogmatikus bizonyítékokat találni az elméletileg meghatározó ítélőerő számára, s nem is annak, amit magunkra nézve kötelezőnek tartunk, hanem annak, amit egy, a szabadság törvényei szerint való szándék érdekében feltételezünk. De nem valamiféle vélekedés, elégséges alap nélkül, hanem az észben megalapozott, ennek szándékához elégséges módon (bár csak gyakorlati használatát tekintve); mert nélküle a morális gondolkodásmód, beleütközve az elméleti észnek a bizonyításra – ti. a moralitás objektuma lehetőségének bizonyítására – vonatkozó követelésébe, híján van a szilárd állhatatosságnak, s ehelyett gyakorlati parancsok és elméleti kételyek közt ingadozik. Hitetlenkedó'nek azt nevezzük, aki azt a maximát követi, hogy egyáltalán ne higgyen a tanúbizonyságoknak; a hitetlen viszont az, aki minden érvényességet elvitat az ész gyakorlati eszméitől azért, mert realitásuk nélkülözi az elméleti megalapozást. A hitetlen tehát dogmatikusan ítél, a dogmatikus hitetlenség pedig nem fér össze a gondolkodásmódban uralkodó erkölcsi maximával (hiszen az ész nem parancsolhatja egy olyan cél követését, amely puszta agyszüleménynek ismerszik meg); összefér viszont vele a hithéli kétely, ahol csupán akadályt jelent a spekulatív ész alapjain nyugvó meggyőződés hiánya, s ahol a spekulatív ész korlá- tainak kritikai belátása elérheti, hogy ez az akadály ne legyen befolyással a viselkedésre, és helyébe egy nála erősebb gyakorlati igaznak- tartást állíthat.
*
Ha bizonyos elhibázott filozófiai próbálkozások helyett egy más elvet akarunk bevezetni, s neki befolyást biztosítani, akkor nagy megelégedésünkre szolgál annak belátása, hogy ama kísérleteknek hogyan és miért kellett kudarcot vallaniuk.
Isten, szabadság és a lélek halhatatlansága: a metafizika végső és egyetlen célja e feladatok megoldása, erre irányul minden erőfeszítése. Úgy hitték, hogy a szabadság tana csak mint negatív feltétel szükséges a gyakorlati filozófiához, míg az Istenről és a lélek mibenlétéről szóló tan, az elméleti filozófiához tartozván, önmagáért véve és elkülönítve fejtendő ki, hogy azután a kettő utólagosan kapcsolódjék össze azzal, amit a (csak a szabadság feltétele mellett lehetséges) morális törvény parancsol, s így létrejöjjön egy vallás. Hamar belátható azonban, hogy az ilyen próbálkozásoknak kudarcba kellett fulladniuk. Mert sem az általában vett dolgokról való puszta ontológiai fogalmakból, sem pedig egy szükségszerű lény létezésének fogalmából nem alkotható meg semmilyen módon az őseredeti lénynek egy olyan predikátumokkal meghatározott fogalma, amelyek a tapasztalatban megadhatók volnának, tehát megismerésre szolgálhatnának. Az őseredeti lénynek az a fogalma, amely a természet fizikai célszerűségéről szerzett tapasztalatra alapozódott, megint csak nem adhatott olyan bizonyítékot, amely elégséges volna a morál számára, azaz Isten megismeréséhez. Ugyanígy lehetetlennek bizonyult az, hogy a lélekről a tapasztalatban szerzett ismeret (mely tapasztalatra csak ebben az életben teszünk szert) fogalommal szolgáljon a lélek szellemi, halhatatlan természetéről, olyan fogalommal tehát, amely elégséges lehetne a morál számára. A teológia és a pneumatológia, a spekulatív ész tudományainak érdekében álló feladatként tekintve, sohasem jöhet létre empirikus adatok és predikátumok által, mivel mindkettő fogalma túlságos valamennyi megismerőképességünk számára. – Isten fogalma és a léleknek mint halhatatlannak a fogalma egyaránt csak olyan predikátumokkal határozható meg, amelyek, noha maguk csak egy érzékin-túli alapból lehetségesek, mégis a tapasztalatban kell hogy bizonyítsák realitásukat; mert csakis így tehetik lehetővé a megismerést olyasvalamiről, ami teljes egészében érzékin-túli. Ilyen predikátummal szolgál mármost a morális törvények alatt álló ember szabadságának az emberi észben egyedül fellelhető fogalma, az ész által a morális törvények révén előírt végcéllal együtt: e törvényekkel a természet alkotójának, a végcéllal pedig az embernek tulajdoníthatók azok a tulajdonságok, amelyek a szükségszerű feltételét jelentik mindkettő lehetőségének; vagyis épp a szabadság eszméjéből lehet következtetni Isten és a halhatatlan lélek létezésére és mibenlétére, mely máskülönben teljesen rejtve marad számunkra.
Az a szándék tehát, hogy Isten létét és a halhatatlanságot pusztán elméleti úton bizonyítsák, azért elhibázott, mert ezen az úton (a természetfogalmakén) nem lehetséges semmilyen megismerés az érzékin-túliról. Ellenben a morális út (a szabadságfogalomé) sikerre visz, mivel itt az alapul szolgáló érzékin-túli (a szabadság) a kauzalitásnak egy belőle eredő meghatározott törvénye által nemcsak anyagot biztosít ahhoz, hogy megismerjük a másik érzékin-túlit (a morális végcélt és végrehajthatóságának feltételeit), hanem egyszersmind tényként igazolja a maga realitását a cselekedetekben, amiből persze az is következik, hogy az általa megadott bizonyító alap kizárólag gyakorlati célzattal lehet érvényes (mely egyben az egyedüli célzat, amelyre a vallásnak szüksége van).
Ezzel kapcsolatban mindig is nagyon figyelemre méltó marad, hogy a három tiszta észeszme, nevezetesen Isten, a szabóság és a halhatatlanság eszméi közül a szabadság eszméje az egyetlen olyan fogalom az érzékin-túliról, amely (a benne elgondolt kauzalitáson keresztül) a természetben bizonyítja objektív realitását, azzal, hogy a szabadság okozata a természetben lehetséges; s ily módon a szabadság fogalma lehetővé teszi, hogy a másik két eszme összekapcsolódjék a természettel, és hogy a három eszme együttesen vallássá kapcsolódjék össze. Rendelkezünk tehát magunkban egy olyan elvvel, amely képes arra, hogy a bennünk lévő érzékin-túlinak az eszméjét, s ezáltal a rajtunk kívül lévő érzékin-túliét is megismeréssé, habár csak gyakorlati célzattal lehetséges megismeréssé határozza meg, azaz képes olyasvalamire, amiben a pusztán spekulatív filozófiának (mely a szabadságnak is csak negatív fogalmát tudta megadni) kételkednie kellett; vagyis a szabadságfogalom (mint minden feltétlen gyakorlati törvény alapfogalma) ki tudja terjeszteni azt észt azokon a határokon túlra, amelyek közül egyetlen elméleti természetfogalommal sincs remény kitörni.
*


ÁLTALÁNOS MEGJEGYZÉS A TEOLÓGIÁHOZ



Ha az a kérdés, hogy a morális érv, mely Isten létezését csak mint a hit dolgát bizonyítja a tiszta gyakorlati ész számára, milyen ranggal bír az ide vonatkozó egyéb filozófiai érvek közt, akkor könnyen átugorhatjuk mindazt, aminek a filozófia birtokában van: kiderül, hogy itt nincs mód választani, hanem az ész elméleti képességének magától fel kell adnia minden ilyen igényét a pártatlan kritika előtt.
Az igaznak-tartás, ha nem akar minden alapot nélkülözni, legelőször is tényen kell hogy alapuljon. A bizonyításban tehát egyetlen különbség lehet csupán, az, hogy a tényből levont következtetés igaz- nak-tartása tudásként alapozható-e a tényre az elméleti megismerés számára, vagy pusztán hitként a gyakorlati megismerés számára. A tények kivétel nélkül vagy a természetfogalomhoz tartoznak, mely a természetről való minden fogalom előtt adott (vagy adódható) érzéki tárgyakon bizonyítja realitását, vagy pedig a szabadságfogalomhoz, melynek realitása az ész azon kauzalitása révén igazolódik elégséges módon, amely bizonyos, az érzéki világban általa lehetséges okozatok irányában érvényesül, s amelyet az ész a morális törvényben megdönthetetlenül posztulál. Mármost a természetfogalom (mely pusztán az elméleti megismeréshez tartozik) vagy metafizikai, és teljes mértékben a priori, vagy fizikai, azaz a posteriori, és szükségképpen csak meghatározott tapasztalat által elgondolható. A semmilyen meghatározott tapasztalatot nem előfeltételező metafizikai természetfogalom tehát ontológiai.
Isten létezésének egy őseredeti lény fogalmából való ontológiai bizonyítása vagy úgy jár el, hogy az ontológiai predikátumokból indul ki, melyek egyedül teszik lehetővé az őseredeti lény teljes körűen meghatározott elgondolását, és ezekből a predikátumokból következtet az abszolúte szükségszerű létezésre, vagy pedig úgy, hogy egy dolog – bármilyen dolog – létezésének abszolút szükségszerűségéből következtet az őseredeti lény predikátumaira; mert egy őseredeti lény fogalmához hozzátartozik létezésének feltétlen szükségszerűsége, hogy e lény ne levezetett legyen, valamint a teljes körű meghatározottság a fogalma által, hogy a szükségszerűséget megjeleníthessük. Úgy vélték mármost, hogy mindkét követelmény megtalálható egy legreálisabb lény ontológiai eszméjének fogalmában; és ily módon két metafizikai bizonyítás született.
Az egyik (a tulajdonképpeni értelemben ontológiainak nevezendő) bizonyítás, mely egy pusztán metafizikai természetfogalmat tett meg alapul, a legreálisabb lény fogalmából következtetett e lény feltétlenül szükségszerű létezésére, mondván, ha nem léteznék, akkor híján volna egy realitásnak, ti. a létezésnek. – A másik (melyet meta-fizíkzi-kozmológiai bizonyításnak is neveznek) valamilyen dolog létezésének szükségszerűségéből indult ki – mely létezést mindenképp el kell ismerni, minthogy az öntudatban adva van számomra egy létezés –,  és ebből következtetett e dolog mint legreálisabb lény teljes körű meghatározottságára, mondván, az összes létező teljes körűen meghatározott, de a feltétlenül szükségszerűnek – annak, amit nekünk mint ilyet, s ennélfogva a priori módon kell megismernünk – fogalma által kell ilyennek lennie, ami pedig csak egy legreálisabb dolog fogalmában található meg. Nem szükséges feltárni itt a két következtetésben rejlő szofizmust, hiszen ez máshol már megtörtént; csak azt kell megjegyezni, hogy az ilyesfajta bizonyítások, még ha mindenféle dialektikus szubtilitással a védelmükre lehet is kelni, sohasem juthatnak ki az iskolai filozófiából, nem válhatnak a köz tulajdonává, s nem lehetnek a legcsekélyebb befolyással sem az egészséges emberi értelemre mint olyanra.
Az a bizonyítás, amely egy csak empirikusan lehetséges természetfogalmat vesz alapul, de ezzel mégis túl akar vezetni a természetnek mint az érzékek tárgyai összességének a határain, nos, ez a bizonyítás kizárólag a természet céljaiból történhet. Ezek fogalma, noha nem adható meg a priori módon, hanem csak a tapasztalat által, mégis olyan fogalmat ígér a természet ősalapjáról, amely az általunk elgondolható összes fogalom közül egyedül illik az érzékin-túlihoz, nevezetesen egy legfőbb értelemnek mint világ-oknak a fogalmát; és a bizonyítás csakugyan tökéletesen valóra is váltja ezt az ígéretet a reflektáló ítélőerő elvei szerint, azaz a mi (emberi) megismerőképességünk mibenléte szerint. – De vajon képes-e ez a bizonyítás arra, hogy a nevezett adatokból kiindulva a legmagasabb, vagyis független értelmes lény fogalmát egy Istennek, azaz egy morális törvények alatt álló világ alkotójának a fogalmaként is megadja, tehát úgy, hogy a fogalom elégségesen meg legyen határozva a világ létezése végcéljának eszméje tekintetében? Ezen a kérdésen múlik minden, akár egy elméletileg elégséges fogalmat akarunk az őseredeti lényről a teljes természet-megismerés érdekében, akár egy gyakorlati fogalmat a vallás számára.
A fizikai teleológiából vett érv tiszteletet érdemel. A meggyőzés szempontjából éppúgy hat a közönséges értelemre, mint a legszub- tilisabb gondolkodóra; és Reimarus halhatatlan érdemeket szerzett azzal, hogy mindmáig felül nem múlt művében a rá jellemző alapossággal és világossággal messzemenően kifejtette ezt a bizonyító alapót. – De honnan is nyeri ez a bizonyítás azt a hatalmas befolyását, amelyet az elmére gyakorol, különösen a hűvös ész megítélésében (mert az elmének a természet csodái által kiváltott felindulását és emelkedettségét az elhitetéshez lehetne számítani), ahol nyugodt és fenntartás nélküli helyeslésre késztet? Talán a természeti céloktól, melyek a világ-okban meglévő kifürkészhetetlen értelemre utalnak? Nem, hiszen a természeti célok e szempontból nem elégségesek, mivel nem elégítik ki a kérdező ész szükségletét. Mert mivégből léteznek, kérdi az ész, mindezek a művészi dolgok a természetben, mivégre létezik maga az ember, akinél mint a természet számunkra elgondolható végső céljánál kell megállnunk, mivégből létezik a természet egésze, és mi a végcélja e nagy művészetnek a maga teljes különféleségében? Az ész nem elégedhet meg azzal, hogy a természet azért alkottatott, hogy az élvezet tárgya legyen, vagy a szemlélésé és a csodálaté (mely önmagában véve, ha ennyiben marad, nem is több az élvezet egy különös fajtájánál), nem fogadhatja el, hogy ez volna a végcél, amiért a világ és maga az ember is létezik; mert az ész egy személyes értéket előfeltételez, melyet csak az ember adhat önmagának, s ez az érték az a feltétel, amely mellett egyedül lehetséges, hogy az ember és létezése végcél legyen. Ha hiányzik ez a személyes érték – az egyetlen, amiről meghatározott fogalom alkotható –,  akkor a természet céljai nem kínálnak választ a végcél kérdésére, főként azért nem, mert nem szolgálhatnak meghatározott fogalommal sem a legfőbb lényről mint egy minden vonatkozásban elégséges lényről – aki épp ezért egyedül nevezendő tulajdonképpeni módon legfőbbnek –,  sem azokról a törvényekről, amelyek szerint értelme a világ okát alkotja.
Az tehát, hogy a fizikoteleológiai bizonyítás olyan meggyőző erővel bír, mintha egyszersmind teológiai bizonyítás volna, ez nem abból adódik, hogy a természeti célokat úgy használja, mint megannyi empirikus bizonyító alapját egy legfőbb értelemnek, hanem az történik, hogy az emberekben mindig meglévő, őket bensőleg olyannyira motiváló morális bizonyító alap észrevétlenül hozzákeveredik a következtetéshez, mellyel a lénynek, aki oly megfoghatatlan módon nyilvánul meg művészileg a természet céljaiban, végcélt, tehát bölcsességet is tulajdonítanak – holott a természet céljainak észlelése nem jogosít fel erre, amiért is nem másról van itt szó, mint a fiziko- teleológiai érvben még meglévő hiányosság önkényes kiegészítéséről. Valójában tehát csak a morális bizonyító alapnak köszönhető, hogy létrejön, méghozzá csupán morális szempontból, a meggyőződés, amellyel legbensőbb egyetértést érez mindenki. A fizikoteleo- lógiai bizonyításnak pedig csak az az érdeme, hogy a célok útjára irányítja a lelket a világ szemlélésében, és ezáltal egy értelmes világalkotó felé vezeti; s ekkor a célokra való morális vonatkozás, valamint egy morális törvényadó és világalkotó eszméje mint teológiai fogalom, jóllehet tiszta hozzáadás, mégis magától látszik kifejlődni ebből a fizikoteleológiai bizonyító alapból.
A szokásos előadásban nem is szükséges ezt tovább feszegetni. A közönséges és egészséges értelem számára ugyanis rendszerint nehézséget jelent, hogy a különböző elveket, amelyeket összekever, s amelyek egyikéből valóban egyedül és helyesen következtet, mint heterogén elveket válassza szét, ha ez az elkülönítés sok gondolkodást igényel. De tulajdonképpen nem is arról van szó, hogy Isten létezésének morális bizonyító alapja pusztán teljes bizonyítássá egészíti ki a fizikoteleológiai érvet; a morális bizonyítás különálló bizonyítás, mely pótolja a fizikoteleológiainak azt a hiányosságát, hogy belőle nem fakadhat meggyőződés. Hiszen az utóbbi valójában nem képes többre, mint hogy a természet alapjára és esetleges, de csodálatra méltó – számunkra csak a tapasztalatban megismerhető – rendjére vonatkozó megítélésben az észt figyelmessé teszi és rávezeti egy célok szerint ható és ilyenként a természet alapját jelentő ok kauzalitására (mely okot megismerőképességeink mibenléte szerint mint értelmes okot kell elgondolnunk), s ezáltal egyben fogékonyabbá is teszi a morális bizonyítás iránt. Mert ami az emebben szereplő fogalomhoz szükséges, az olyan lényegileg különbözik mindattól, amit a természetfogalmak tartalmazhatnak és taníthatnak, hogy egy különálló, a fiziko- teleológiaitól teljesen független bizonyító alap és bizonyítás kell ahhoz, hogy az őseredeti lény fogalmát a teológia számára elégséges módon megadhassuk, és létezésére következtethessünk. – Ennek megfelelően a morális bizonyítás (mely persze csak az ész gyakorlati, de egyszersmind nélkülözhetetlen szempontjából bizonyítja Isten létezését) akkor is megőrizné erejét és érvényét, ha a világban egyáltalán semmilyen anyagot sem találnánk a fizikai teleológiához, vagy csak nagyon kétes anyagra lelnénk. Elgondolható, hogy eszes lények egy olyan természettől látnák magukat körülvéve, amely a szerveződés világos nyomai helyett csak a nyers matéria puszta mechanizmusából származó okozatokat mutat, s ezért, valamint a néhány pusztán esetlegesen célszerű forma és viszony változékonysága miatt úgy látszanék, hogy nincs semmilyen alapja az értelmes világalkotóra való következtetésnek, és ekképp hiányoznék minden késztetés a fizikai teleológiához is. Am az ész, mely egy ilyen esetben nem kapna irányítást a természetfogalmaktól, a szabadságfogalomban és az ezen alapuló erkölcsi eszmékben ekkor is megtalálná a gyakorlati vonatkozásban elégséges alapot ahhoz, hogy az őseredeti lény fogalmát ezeknek megfelelően, azaz egy istenség fogalmaként, a természetet pedig – és magát az ember létezését is – a szabadságnak és a szabadság törvényeinek megfelelő végcélként posztulálja, mégpedig önmagának mint gyakorlati észnek a megszüntethetetlen parancsára való tekintettel. – Az pedig, hogy a valóságos világban a benne élő eszes lények számára gazdag anyag kínálkozik a fizikai teleológiához (ami korántsem szükségszerű), kívánatos megerősítéséül szolgál a morális érvnek, amennyiben így a természet olyasvalamit tud elénk állítani, ami analóg a morális észeszmékkel. Mert ily módon egy értelemmel bíró legmagasabb ok fogalmának – miközben a teológia számára távolról sem elégséges – olyan realitása lesz, amely elégséges a reflektáló ítélőerő számára. Ugyanakkor ez a fogalom nem szükséges a tekintetben, hogy a morális bizonyítást rá kellene alapozni, és az utóbbi nem is arra szolgál, hogy a fizikoteleológiai érvet, mely önmagáért véve egyáltalán nem utal a moralitásra, egy egyetlen elv szerint továbbvitt következtetéssel egységes bizonyítássá egészítse ki. Két olyannyira heterogén elv, mint amilyen a természet és a szabadság, csak két különböző bizonyításmódot eredményezhet; és a próbálkozás, hogy a bizonyítást az előbbiből hajtsák végre, elégtelennek találtatik a bizonyítandóhoz képest.
A spekulatív észt nagy megelégedéssel töltené el, ha a fizikoteleológiai bizonyító alap elégséges volna a keresett bizonyításhoz, mert ezzel reményt adna arra, hogy létrehozható egy teozófia (így kellene ugyanis nevezni az isteni természet és létezés azon elméleti megismerését, amely elégséges lenne a világ mibenlétének magyarázatához és egyúttal az erkölcsi törvények meghatározásához is). Hasonlóképp, ha a pszichológia elégséges lenne ahhoz, hogy általa eljussunk a lélek halhatatlanságának megismeréséhez, akkor lehetővé tenne egy pneumatológiát, melyet a spekulatív ész úgyszintén szívesen venne. De bármennyire kedvére volna is ez az elbizakodott tudásvágynak, a kettő egyike sem teljesíti be az ész kívánságát egy olyan elméletre vonatkozólag, amely a dolgok természetének ismeretén kellene hogy alapuljon. Az már egy másik kérdés – és itt nem szükséges tovább foglalkoznunk vele –,  hogy a teozófia és a pneumatológia vajon nem kerülnek-e közelebb végső objektív szándékukhoz akkor, ha teológiaként, illetve antropológiaként egyaránt az erkölcsi elvre, azaz a szabadság elvére alapozódnak, az ész gyakorlati használatának megfelelő módon.
A fizikoteleológiai bizonyító alap azért elégtelen a teológiához, mert nem ad, és nem is adhat olyan fogalmat az őseredeti lényről, amely a teológia szempontjából elégségesen meghatározott volna; ezt a fogalmat egészen máshonnan kell venni, mert ha nem, akkor hiánya csak egy önkényes toldalékkal pótolható. A természeti formák és viszonyaik nagy célszerűségéből ti egy értelmes világ-okra következtettek – de ennek az értelemnek milyen fokára? Arra nyilvánvalóan nem tarthattok igényt, hogy a lehető legfőbb értelemre következtessetek, hiszen ehhez szükséges volna belátnotok, hogy nem lehet egy nagyobb értelmet elgondolni annál, mint amelynek bizonyítékait a világban észlelitek; ez azonban azt jelentené, hogy önmagatoknak mindentudást tulajdonítotok. Ugyanígy következtettek a világ nagyságából arra, hogy alkotója nagyon nagy hatalommal bír – de be kell érnetekazzal, hogy ennek csak komparatíve vanjelentése felfogóerőtök számára, s hogy mivel nem ismertek mindent, ami lehetséges, hogy összehasonlítsátok a világ általatok ismert nagyságával, ezért egy ilyen kicsiny mérce szerint nem következtethettek az alkotó minden- hatóságára stb. így viszont nem is kapjátok meg az őseredeti lény meghatározott, egy teológia megalapozására alkalmas fogalmát, hiszen ez nem található meg másban, mint a valamely értelemmel egyező tökéletességek totalitásának fogalmában, melyhez pusztán empirikus adatokból egyáltalán nem juthattok el; egy ilyen meghatározott fogalom híján pedig nem is következtethettek egy egyetlen értelmes őseredeti lényre, hanem csupán feltételezhetitek (akármilyen céllal). – Készséggel elfogadható mármost az az önkényes hozzátol- dásotok – az ész nem tud semmi megalapozottat mondani ellene –,  hogy ahol ennyire sok tökéletességet találni, ott nagyon is feltételezhető az egyetlen világ-okban egyesülő minden tökéletesség; mert egy így meghatározott elvvel az ész elméletileg és gyakorlatilag is jobban boldogul. De nem dicsekedhettek azzal, hogy ti magatok be is bizonyítottátok az őseredeti lénynek ezt a fogalmát, miután csak az ész jobb használatának érdekében tételeztétek fel. Hiába siránkoztok tehát vagy dühöngtök tehetetlenül az állítólagos gyalázat miatt, hogy kétségbe vonták következtetéseitek láncolatának konzekvens voltát, ez csak a nagyzolás hiúsága, mely azt szeretné, ha az érvetekkel szemben szabadon kimondott kételyt egy szent igazság megkérdőjelezésének tartanák, hogy e lepel mögött észrevétlen maradjon az érv lapossága.
Ellenben a morális teleológia – mely nemcsak nem kevésbé szilárdan van megalapozva, mint a fizikai, hanem sokkal inkább még előnyt is élvez vele szemben azáltal, hogy eszünktől elválaszthatatlan elveken nyugszik a priori módon – elvezet ahhoz, ami egy teológia lehetőségéhez szükségeltetik, nevezetesen egy meghatározott fogalomhoz a legmagasabb okról mint morális törvények szerinti világokról, tehát mint olyan okról, amely eleget tesz morális végcélunknak: ehhez egy ilyen legmagasabb okban nem kevesebbnek kell meglennie, mint mindentudásnak, mindenhatóságnak, mindenütt-jelenvalóságnak stb., természete azon tulajdonságaiként, amelyeket a végtelennek tudott morális végcéllal összekapcsolódónak, tehát vele adekvátnak kell elgondolnunk; s ekképp a morális teleológia teljesen egyedül képes megteremteni az egyetlen világalkotó azon fogalmát, amely alkalmas egy teológiához.
Ily módon egy teológia közvetlenül elvezet a valláshoz is, azaz kötelességeinknek isteni parancsolatokként való megismeréséhez; mert kötelességünknek és a benne az ész által számunkra megszabott végcélnak a megismerése tudta legelőször meghatározott módon létrehozni Isten fogalmát, mely így már eredetében is elválaszthatatlan a kötelezettségtől ezzel a lénnyel szemben. A másik oldalon viszont, még ha pusztán elméleti úton sikerülhetne is rátalálni az őseredeti lény meghatározott fogalmára (ti. e lénynek mint a természet puszta okának fogalmára), ezután nagyon nehéz volna, ha nem lehetetlen, az önkényes betoldást elkerülve alapos bizonyításokkal egy morális törvények szerinti kauzalitást tulajdonítani ennek a lénynek; márpedig e kauzalitás nélkül amaz állítólagosán teológiai fogalom nem jelenthet alapzatot a valláshoz. De még ha ezen az elméleti úton meg lehetne is alapozni egy vallást, ez a vallás az érzület tekintetében – amely pedig lényegét alkotja – valójában különböznék attól a vallástól, amelyben Isten fogalma és a létezéséről való (gyakorlati) meggyőződés az erkölcsiség alapeszméiből ered. Mert ha egy világalkotó mindenhatóságát, mindentudását stb. mint máshonnan adott fogalmakat kellene előfeltételeznünk, hogy azután a kötelességekről alkotott fogalmainkat utólagosan alkalmazzuk a világalkotóhoz való viszonyunkra, akkor ezek a kötelességek szükségképpen nagyon erősen magukon viselnék a kényszer és a kikényszerített alávetettség jegyét. Ezzel szemben ha az erkölcsi törvény iránti tisztelet egészen szabadon, saját eszünk előírásának megfelelően jeleníti meg önnön meghatározásunk végcélját, úgy morális perspektíváinkba a legiga- zabb, a patologikus félelemtől teljesen különböző hódolattal veszünk fel egy, a végcéllal és ennek végrehajtásával összhangban lévő okot, s önként vetjük alá magunkat neki.
Ha megkérdezik, miért is fontos számunkra egyáltalán, hogy legyen teológiánk, akkor a válasz nyilvánvalóan az, hogy teológiára nem a természetről való ismeretünk vagy egyáltalán bármiféle elmélet kibővítéséhez vagy helyesebbé tételéhez van szükség, hanem kizárólag a valláshoz, azaz eszünk gyakorlati, morális használatához, mégpedig szubjektív célzattal. Mármost ha kiderül, hogy az egyetlen érv, amely elvezet a teológia tárgyának meghatározott fogalmához, maga is morális, akkor annak elismerése, hogy ez az érv csak a magunk morális meghatározása számára, azaz csak gyakorlati célzattal igazolja elégségesen Isten létezését, s hogy benne a spekuláció sem erejét nem bizonyítja, sem tartományát nem bővíti ki, nemcsak megütközést nem fog kelteni, de kételyt sem ébreszt a tekintetben, hogy az ebből a bizonyító alapból eredő igaznak-tartás elégséges-e a teológia végső szándékát illetően. Ha pedig valaki meglepőnek tartja, hogy itt egy teológia lehetőségét állítjuk, mert úgy véli, hogy ez a lehetőség ellentmondásban áll azzal, amit a spekulatív ész kritikája a kategóriákról mondott – hogy ti. ezek csak az érzékek tárgyaira alkalmazva hozhatnak létre megismerést, az érzékin-túlira alkalmazva viszont semmiképp sem –, akkor ezen állítólagos ellentmondás eltüntetéséhez elegendő belátnia, hogy bár itt a kategóriákat Isten megismeréséhez használjuk, ez pusztán gyakorlati célzattal történik, nem pedig elméleti szándékkal (nem azt akarjuk megismerni, hogy a számunkra kikutathatatlan isteni természet önmagában mi). – Hogy véget vessek a félreértelmezéseknek a Kritika ama nagyon is szükséges tanításával kapcsolatban, mely az elvakult dogmatikus bosszúságára az észt a maga határai közé szorítja vissza, az alábbi magyarázatot fűzöm hozzá.
Ha egy testnek mozgató eró't tulajdonítok, tehát a kauzalitás kategóriájával gondolom el, akkor ezáltal egyszersmind megismerem a testet, azaz a róla mint általában vett objektumról való fogalmat meghatározom azzal, ami a testre mint az érzékek tárgyára önmagáért véve (ama reláció lehetőségfeltételeként) érvényes. Mert ha a mozgató erő, melyet neki tulajdonítok, taszító erő, akkor a testre – jóllehet még nem helyezek mellé egy másikat, mellyel szemben ezt az erőt kifejti – az érvényes, hogy a tér egy helyén van, hogy kiterjedéssel bír, azaz maga is elfoglal egy teret, továbbá hogy részeinek taszító erői által tölti ki ezt a teret, s végül hogy fennáll e kitöltés törvénye is (ti. hogy a részek taszítása fokának olyan arányban kell csökkennie, ahogyan a test kiterjedése fokozódik, s ahogyan a tér, melyet részeivel a taszító erő által kitölt, növekszik). – Ha ellenben egy érzékin-túli lényt gondolok el az első' mozgatóként, tehát a kauzalitás kategóriáját alkalmazva rá a világ e meghatározottságának (az anyag mozgásának) tekintetében, akkor ezt a lényt nem szabad úgy elgondolnom, hogy a térnek egy helyén van, sem úgy, hogy kiterjedéssel bír, sőt még úgy sem, hogy az időben és más lényekkel egyidejűleg létezik. Nem áll tehát rendelkezésemre egyetlen olyan meghatározás sem, amely érthetővé tehetné számomra az e lény mint alap által való mozgás lehetőségének feltételét. Következésképp az ok (az első mozgató) predikátumával a legkevésbé sem ismerem meg ezt a lényt önmagáért véve, hanem csupán megjelenítek valamit, ami a világban végbemenő mozgások alapját alkotja; és ennek a valaminek mint oknak a mozgásokhoz való relációja, mivel egyébként nem szolgál semmivel, ami az okként működő dolog mibenlétéhez tartoznék, teljesen üresen hagyja ennek az oknak a fogalmát. Ez azért van így, mert olyan predikátumokkal, amelyek csak az érzéki világban találják meg a maguk objektumát, továbbléphetek ugyan egy olyan valaminek a létezéséhez, ami az érzéki világ alapját kell hogy jelentse, de nem juthatok el e valami fogalmának mint egy érzékin-túli lény fogalmának a meghatározásához, lévén ez olyan fogalom, amely kizárja az összes szóban forgó predikátumot. Tehát a kauzalitás kategóriájával, ha egy első mozgató fogalma által határozom meg, a legkevésbé sem ismerem meg Isten mibenlétét. De talán jobban járok, ha a világrendből merítek késztetést ahhoz, hogy Isten kauzalitását ne pusztán elgondoljam egy legmagasabb értelem kauzalitásaként, hanem a nevezett fogalom ezen meghatározása révén meg is ismerjem őt: hiszen ekkor elesik a tér és a kiterjedés terhes feltétele. – A világban meglévő nagyfokú célszerűség kétségkívül szükségessé teszi, hogy elgondoljuk avilágnakegy legmagasabb okát és ezen ok értelem által való kauzalitását; de ezzel a legkevébé sem vagyunk feljogosítva arra, hogy a legmagasabb oknak értelmet tulajdonítsunk (így például egyfelől kénytelenek vagyunk Isten örökkévalóságát mint minden időben való létezést elgondolni, mivel máskülönben egyáltalán nem tudunk fogalmat alkotni a puszta létezésről mint nagyságról, azaz mint időtartamról, vagy ugyanígy rákényszerülünk arra is, hogy az isteni mindenütt-jelenvalóságot mint minden helyen való létezést gondoljuk el, megfoghatóvá teendő a magunk számára a közvetlen jelenvalóságot az egymáson kívül lévő dolgok tekintetében – másfelől azonban az ilyen meghatározások közül egyet sem szabad Istennek tulajdonítanunk úgy, mintha ezzel valamit megismertünk volna róla). Amikor bizonyos, csak a szándékos célszerűséggel magyarázható alkotásoknál az ezek tekintetében érvényesülő emberi kauzalitást úgy határozom meg, hogy az ember értelmeként gondolom el, akkor nem kell itt megállnom, hanem ezt a predikátumot mint jól ismert tulajdonságot kapcsolhatom az ember fogalmához, és ezáltal megismerhetem őt. Hiszen tudom, hogy az ember érzékeinek szemléletek adatnak, melyeket az értelem hoz egy fogalom s ezzel egy szabály alá; hogy ez a fogalom csak a közös jegyet tartalmazza (a különösnek az elhagyásával), tehát diszkurzív; hogy az értelem még a szemléletek előtt megadja a szabályokat, melyek szerint adott megjelenítések egy általában vett tudat alá foglalhatók, és így tovább; s ennélfogva ezt a tulajdonságot, ti. hogy értelemmel bír, úgy tulajdonítom az embernek, hogy általa megismerem őt. Ha viszont az érzékin-túli lényt (Istent) akarom intelligenciaként elgondolni, akkor ugyan az észhasználat bizonyos szempontjából ez nemcsak megengedhető, hanem elkerülhetetlen is, de az semmiképp sem megengedhető, hogy az érzékin-túli lénynek értelmet tulajdonítsak, és azzal hízelegjek magamnak, hogy az értelmen mint tulajdonságon keresztül képes vagyok őt megismerni; ehhez ugyanis arra volna szükség, hogy elhagyjam mindazokat a feltételeket, amelyek mellett egyedül lehet ismeretem egy értelemről. Tehát a predikátum, mely csak az ember meghatározására szolgál, egyáltalán nem vonatkoztatható egy érzékin-túli objektumra, s ebből következően egy ily módon meghatározott kauzalitás által egyáltalán nem ismerhető meg Isten mibenléte. És ugyanez igaz az összes kategóriára, melyeknek egyáltalán semmilyen jelentésük sem lehet az elméleti szempontból történő megismerés számára, ha nem a lehetséges tapasztalat tárgyaira alkalmaztatnak. – Am az értelemmel való analógia szerint egy bizonyos más szempontból elgondolhatok, sőt el is kell gondolnom egy érzékin-túli lényt, anélkül azonban, hogy ezzel elméletileg meg akarnám ismerni; ez történik akkor, amikor e lény kauzalitásának meghatározása egy olyan világbeli okozatot érint, amely egy morálisan szükségszerű, de az érzéki lények számára végrehajthatatlan szándékot jelent. Ekkor ugyanis Istennek és létezésének megismerése (a teológia) olyan tulajdonságokon és kauzalitásának olyan meghatározásain keresztül válik lehetővé, amelyeket pusztán analógia szerint gondoltunk el benne meglévőkként; s ez a megismerés gyakorlati vonatkozásban, de csakis az egyakorlati vonatkozásra (mint morálisra) való tekintettel, minden szükséges realitással rendelkezik. – Lehetséges tehát egy etikoteológia; mert a morál a maga szabályával a teológia nélkül is megáll ugyan, de az e szabály megszabta legvégső szándékhoz már nem nélkülözheti a teológiát, ha nem akarja, hogy e szándékkal kapcsolatban az ész teljesen magára maradjon. Lehetetlenség viszont a tiszta ész teológiai etikája; mert nem lehetnek morálisak az olyan törvények, amelyeket nem maga az ész ad eredendő módon, s amelyek követését nem tiszta gyakorlati képességként eredményezi. Éppígy képtelenség volna egy teológiai fizika, hiszen ez nem a természet törvényeit, hanem egy legfőbb akarat rendelkezéseit adná elő. Ugyanakkor egy fizikai (voltaképpen fiziko-teleológiai) teológia legalább propedeutikaként szolgálhat a tulajdonképpeni teológiához, amennyiben az általa gazdagon előtárt természeti célok szemlélésével késztetést ad egy olyan végcél eszméjéhez, amilyet a természet nem állíthat fel; ily módon érezhetővé tudja tenni a szükségletet egy teológia iránt, mely az ész legfőbb gyakorlati használata számára elégségesen meghatározná Isten fogalmát, még ha arra nem is képes, hogy a maga bizonyítékaival elégségesen megalapozva létrehozza ezt a teológiát.


A fordító utószava



Bár a fordítónak nem dolga előhozakodni a mű értelmezésére vonatkozó észrevételeivel, néhány mondat mégis elkél itt e tárgyban. Az első két Kritika vállalkozása – elvégezni a tapasztalati tárgyiasság transzcendentális konstitúcióját és a spekulatív észmegismerés behatárolását, illetve felírni a kategorikus imperatívuszt és biztonságba helyezni a morális észhitet –, ha nem is könnyebb, de mindenképpen áttekinthetőbb és egybefoghatóbb, mint a harmadiké. S nemcsak olvasói szempontból. A könyv bizonytalanságai és törésvonalai azt sugallják, hogy Kant maga sem tudott úrrá lenni a szerteágazó anyagon. A természet és az empirikus megismerés szisztematikus volta, a (természeti) szép mint a világrend emblémája, a teóriával és a praxissal szemben autonómnak és egyúttal a priori megalapozottnak akart esztétikai megítélés, a fenséges morálisan konnotált recepciója, a műalkotások sajátszerű befogadása, valamint az organizmus problémája, a világegész teleologikus rendezettsége, ideértve a történelem célirányosságát is, az etikoteológia, a kultúra a maga természetet betetőző és meghaladó pozíciójában, továbbá a közvetítés az ész elméleti és gyakorlati törvényadása között: ez mind Az ítélőerő kritikája témája-kérdése, s noha annyi bizonyos, hogy valamiképpen a célszerűség címszava alatt kellene egységet alkotniuk, középpontban az esztétikum nem objektív, de nem is pusztán szubjektív célszerűségével, végül mégsem állnak össze koherens egésszé.
Work in progress a harmadik Kritika, formailag lezárt ugyan – egy könyv, van első és utolsó oldala -, gondolatilag azonban befejezetlen. S minthogy Kant láthatóan nincs eleve birtokában annak, amit mondani akar, koncepciója menet közben alakul egy nekirugaszkodó és elakadó, kanyarokkal és hiátusokkal, redundánsnak ható ismétlésekkel és hallgatólagos változtatásokkal, ellentmondásokkal és távoli kapcsolódásokkal teli, ígéreteiről és anticipációról sokszor megfeledkező, ám éppily gyakran előzmény nélküli felismerésekre jutó szövegben. Érdemes megvizsgálni e szempontból az Esztétika és a Teleológia fő teorémáit: szinte mindegyik módosul a kifejtés során, akár önmagában, akár úgy, hogy más kontextusba vagy vonatkozásrendszerbe kerülve új értelmet nyer. De a legtanulságosabb a két Bevezetés összevetése. Kant az első változattal kezdi Az ítélőerő kritikája megírását, majd miután végzett a Kritika mind a kilencvenegy paragrafusával, elkészíti a Bevezetés második változatát, amely számos ponton eltér a végül kéziratban maradt eredeti verziótól. Ennél is érdekesebb azonban, hogy a két szöveg egyáltalán nem úgy viselkedik, ahogyan a bevezetések általában szoktak: sok mindent nem előlegeznek meg a később olvashatókból, cserébe tele vannak olyan gondolatokkal – s épp a legfontosabbak ilyenek –, amelyek viszont sehol másutt nem köszönnek vissza a könyvben. Sokkal inkább tekintendők külön résznek az Esztétika és a Teleológia mellett, mintsem ezekbe bevezető fejtegetéseknek. A keletkezéstörténetileg legkésőbbi második verzió pedig több vonatkozásban egyenesen túlvezet ama kettőn.
A fordításra nézve a koncepció ilyen kiforratlanságának és képlé- kenységének annyiban van jelentősége, hogy alakulása magának a szövegnek, a kifejezés- és megfogalmazásmódnak az alakulása is, benne ölt testet, ugyanakkor táplálkozik is belőle. Kant rendre újramondja, amit már mondott, de az újramondás, a szándék, hogy rögzítsen és pontosítson, megannyiszor átcsap abba, hogy mást és másként mond, vagy hogy mást mond, mert másként mondja. Ugyanez a szándéka megnyilvánul úgy is, hogy egyetlen részletkérdés elemzését minél több szállal akarja más témákhoz kapcsolni, burjánzó és/vagy rettenetesen sűrű mondatokat és bekezdéseket gyártva (s olykor megint csak módosítva, amit látszólag csupán re kapitulál). Általánosságban pedig az jellemző Az ítélőerő kritikáján, hogy teoré- máinak – kevés kivételtől eltekintve – nincs fix és konstans megfogalmazása. Zenei analógiával élve: olyan melódiák, amelyek csak variációikban léteznek, főtéma nélkül. Nem lehet kiemelni egy szöveghelyet azzal, hogy íme, ez Kant nézete erről vagy arról. Mert a nézetek – bárhol álljanak is a tézistől a sejtésig terjedő spektrumon – helyről helyre változnak, legtöbbször persze csak kis mértékben, de néha akár az ellentmondásosságig; és az apró eltérések is összeadódhatnak szignifikáns különbséggé. E jellegzetességek láttán döntöttem úgy, hogy a magyar változat a lehető legpontosabban vissza fogja adni a német szöveget. Ha a Kritik dér Urteilskraft azért olyan, amilyen – azért oly nagyszerű és azért oly riasztóan nehéz -, mert Kant nem egy már egészében és részleteiben konzisztenssé érlelt teóriát vet papírra, hanem írás közben szüli és formálja és módosítja elméletét, akkor Az ítéló'erőkritikájában tükröződnie kell ennek a különleges gondolkodói munkának. A fordítás tehát szorosan tartja magát az eredetihez: egyszerre ragaszkodik ahhoz, amit mond, és ahhoz, ahogyan mondja, megőrizve a gondolatok felépítésének, tagolásának és összekapcsolásának azt a módját, amely Kant küzdelme volt az előtte tornyosuló problémákkal. Nem éreztem jogosultnak, hogy egyszerűbbé tegyem a szöveget, amikor ő sem tette azzá, vagy hogy másképp fogalmazzak meg valamit, amit ő esetleg nem a legszerencsésebbnek tűnő – s gyakran a német nyelv tűrőképességét tesztelő – módon írt le. Először is úgy véltem, hogy ebből több veszteség adódnék, mint nyereség: a könnyebben olvasható magyar mondatok mögül elveszne valamelyest az eredetiben elevenen munkáló szellemi erőfeszítés. Másodszor pedig, tekintettel az említett képlékenységre, el akartam kerülni, amennyire csak lehetett, minden olyan változtatást az eredetihez képest, amely azzal a veszéllyel járhatott, hogy eltüntet valamit, ami a szövegnek egy adott pontján másképp jelenik meg, mint korábbi vagy későbbi helyeken. Elhatározásomban, hogy a fordításnak formai tekintetben is hűnek kell lennie az eredetihez, megerősített John C. Meredith Critique of Judgementj e (Oxford, 1952), amely – azon egyszerű oknál fogva, hogy angolul nem lehet olyan (hosszú) mondatokat írni, mint németül – kénytelen újratagolni Kant szövegét, ezáltal viszont akarva-akaratlan sokszor eltorzítja vagy elfedi a gondolat sajátos mozgását.
Az eredeti szövegszerkezethez való ragaszkodás kívánalma természetesen nem azt jelentette, hogy tükörfordítást kell készíteni; ilyesmi nem is volna lehetséges. Járható útnak találtam viszont, hogy a fordítás – felmérve, de egyben ki is használva a magyar nyelvnek a némettől eltérő sajátosságait – a tartalom vagyjelentés pontos visszaadásán túl egyfelől minél jobban tükrözze a mondatok és a nagyobb egységek komplexitását, másfelől ezt a fajta hűséget ötvözze azzal, hogy nyelvileg tiszta szöveget produkál. A fordítás tehát, mint minden fordítás, értelmezést igényelt, de az értelmezés célja itt az volt, hogy eltűnjön produktuma mögött, mely ily módon egyszerre felelhet meg az eredetinek, és állhat meg önmagában. Az értelmező-magyarázó és a szöveghű fordítás szintézisét próbáltam megvalósítani, vállalva, hogy ennek hátulütői is vannak. Mert miközben szeretném remélni, hogy a könyvben nem találhatók olyan mondatok, amelyek nyelvi okokból érthetetlenek volnának, egyben tudatában vagyok annak – volt alkalmam tapasztalni is -, hogy a szöveg helyenként próbára teszi az Olvasó erejét.
Mindemellett magyarul talán mégiscsak könnyebben emészthető a Kritika, mint a németül. Olykor úgy tűnik, mintha Kant megfeledkezett volna arról, hogy művét olvasni is fogják, elmulasztva, hogy nyelvileg egyértelművé tegye, ami számára gondolatilag világos. Kellemetlen perceket tud szerezni például azzal, hogy egy mondat első felében három nőnemű főnevet szerepeltet, a következő tagmondatban ellenben csak egyetlen nőnemű névmást, amely akár mindháromra vonatkozhat; gyakoriak az olyan mondatok, amelyek jelentése a szövegnek egy távoli pontján világosodik meg. A tisztázás persze nemcsak ilyenkor kötelessége a fordításnak, hanem ott is, ahol a mondatokon belüli vagy mondatok közti utalások, a német nyelv differenciáltsága folytán, teljesen egyértelműek, a magyarban viszont – főként a nemek hiánya miatt – csak szavak vagy szószerkezetek megismétlésével tehetők explicitté; ilyen esetekben a stilisztikai megfontolásokat, melyek amúgy sem a fő szerepet játsszák Kantnál, kénytelen voltam alárendelni annak a szempontnak, hogy a fordításban ne maradhasson kétséges, mi mire vonatkozik. Fel kellett oldani továbbá a Kant által előszeretettel alkalmazott, kizárólag főnevekből, melléknevekből és elöljárószókból álló összetételeket, melyek magyarul csak igék vagy melléknévi igenevek közbeiktatásával, esetleg mellékmondatok segítségével adhatók vissza; az a szerkezet például, hogy „das Prinzip dér Zweckmássigkeit dér Natúr für un- sere Urteilskraft in dér Mannigfaltigkeit ihrer empirischen Ge- setze”, nem nézne ki jól abban a fordításban, hogy „a természet célszerűségének elve ítélőerőnk számára empirikus törvényeinek különféleségében”, hanem megkövetel a felbontást: „az az elv, mely szerint a természet a maga empirikus törvényeinek különféleségében célszerűséggel bír ítélőerőnk számára”. Végül tisztázni kellett azokat a mondatokat – szerencsére nincs túl sok belőlük -, amelyek nyelvilég értelmetlenek, mert hiányosak, vagy mert Kant nem egyeztet, vagy mert egy utólagos betoldásnál elfelejti annak megfelelően módosítani a mondat többi részét; ilyenekkel találkozva a kontextusból és más szöveghelyek alapján igyekeztem rekonstruálni a legvalószínűbb verziót.
Ami a terminológiát illeti, a fordítás lehetőség szerint végig ugyanazt a megoldást alkalmazza az egyes német fogalmakra; azért csak lehetőség szerint, mert egyes kifejezések nem rendelkeznek a szöveg minden pontján terminus státusszal, illetve mert vannak terminusok, amelyek összetett jelentésére nincs egyetlen magyar szó. Néhány kifejezéshez megjegyzések kívánkoznak. A legfontosabb az, hogy a „Vorstellung” esetében eltértem a bevett gyakorlattól, és a „képzet” helyett a „megjelenítés”-t használtam. Kantnál ugyanis a „Vorstellung” nemcsak aztjelenti, amit „képzef’-en értünk, hanem a képzetalkotás aktusát is, és ezt a kettősséget a „megjelenítés” vissza tudja adni. Nem volt lehetséges, hogy a „képzet” és a „képzetalkotás” szavakat válasszam, mert a „Vorstellung” előfordulásainál nem mindig dönthető el, melyikjelentésről van szó. Ahol ellenben eldönthető – és az esetek többségében ez a helyzet -, ott a „megjelenítés”-ből is kiviláglik a releváns jelentés. Emellett a „megjelenítés” összhangban van a „vorstellen” ige „megjeleníteni”-ként való fordításával.
Hasonló problémát okozott az „allgemeine Mitteilbarkeit”, amely magyarul „általános közölhetőség”-ként honosodott meg, elsődleges értelme azonban nem ez. Amikor Kant az „allgemeine Mitteilbar- keif’-tel jellemzi a képességek egy bizonyos konstellációját, illetve az ehhez kapcsolódó érzést, akkor arra gondol – s éppen ezzel alapozza meg az ízlésítéletek interszubjektív általánosérvényűségét -, hogy az ítélők képesek azt általánosan osztani, képesek általánosan osztozni benne, mégpedig anélkül, hogy ez egy verbális közlés eredménye volna. Ennek megfelelően a kifejezést „általános megoszthatóság”- nak, a „mitteilen” igét pedig „megosztani”-nak fordítottam. Nem sikerült teljesen kielégítő megoldást találni a „Lust” és az „Unlust” fordítására. Az előbbit illetően nem volt kétséges, hogy az „öröm” részesítendő előnyben a még szóba jöhető „kedv”-vel szemben, de így az „Unlusf’-nál is meg kellett tartani ezt a szótövet, ami a vitatható „örömtelenség”-et eredményezte. Ez ugyanis nem adja vissza kellőképpen, hogy az „Unlust” nem pusztán az öröm hiányát, hanem annak ellentétét takarja (mint ahogyan a kedvetlenség sem egyszerűen neutrális állapot).
Úgyszintén vitatható a „Gemüf ’ fordítása. Kezdetben a „lélek”-kel próbálkoztam, végül azonban – a szerkesztők érvei alapján – az „elme” győzött. Az ideális megoldásnak egyszerre kellene vonatkoznia a tudati szférára, és lefednie azt is, ahol az érzések lakoznak, amit sem a „lélek”, sem az „elme” nem teljesít (Kant a szubjektum mentális képességeire két alkalommal a „Seelenvermögen”-t használja az egyébként általános „Gemütsvermögen” helyett).
A szerkesztők javaslatára módosítottam a „Bestimmung” fordításán is azokon a helyeken, ahol a kifejezés a morális autonómiával összefüggésben szerepel. Eltűnt az eredetileg alkalmazott „rendeltetés”, mely a passzív alak révén elfedi, hogy a „Bestimmung” a szabad emberi akarat terepe, illetve feladata. Helyébe részint a „mivolt”, részint a „meghatározás” lépett – az előbbi többnyire az „érzékin-túli mivolt”, az utóbbi az „önmagunk meghatározása” összetételben –, aszerint hogy a „Bestimmung” az adott ponton az embernek a morális meghatározást megengedő-igénylő dimenzióját takarja-e inkább, vagy magát a meghatározást.
Két kifejezés esetében a kifogások ellenére sem változtattam a fordításon. Az első az „überschwenglich” melléknév (és a belőle képzett „das Überschwengliche” főnév) .Jelentése meglehetősen tág: vonatkozik szűkebb értelemben a transzcendensre, de vonatkozik arra is, ami az elme valamelyik képessége (például a képzelőerő) számára túl van a neki megszabott határokon, továbbá vonatkozik az olyan megjelenítésekre, amelyekkel az illető képesség mégiscsak túlmerészkedik e határokon. A túl-ság ilyen tartalmaira nem találtam jobbat a „túlságosánál (a főnévi változatra az „a túlságos”-nál); de valószínűleg ez a leginkább megkérdőjelezhető megoldás az egész fordításban. Utána következhet az „Anlage” szóra használt „diszpozíció”, amely azért állta ki mégis az ellenvetéseket, mert a többi felmerülő kifejezés (adottság, készség, képesség, tehetség, hajlam, hajlandóság) vagy már foglalt volt, vagy csak részben tükrözi az „Anlage” jelentését.
Az ítéló'erő kritikájárak Kant életében három kiadása jelent meg (1790, 1793, 1799), eltéréseik azonban messze nem olyan fontosak, mert egészen más jellegűek, mint A tiszta ész kritikája A és B verziójának különbségei. A fordítás – a német kiadói gyakorlatnak megfelelően – a második változatot veszi alapul. Ez szinte teljesen megegyezik a harmadikkal, amelyet Kant minden valószínűség szerint már nem módosított saját kezűleg, és az elsőhöz képest is csak néhány apró kiegészítést, egy sor mondatszerkezet-átalakítást, továbbá számtalan olyan változtatást tartalmaz, amely magyarul vissza sem adható (a „dadurch” vonatkozó névmásból „wodurch” lesz, a „die”- ből „welche” stb.). Összesen két helyen tűnt szükségesnek jelezni, hogy az első kiadásban még más szerepel, mint a másodikban, egy helyen pedig (a 14. paragrafusban) fel kellett tüntetni a harmadik kiadás szövegvariánsát, mivel ez jobban illik ahhoz, amit Kant később kifejt. Kant lábjegyzeteit *-gal, a fordítói és szerkesztői jegyzeteket számokkal j elöltük.
Az ítélőerő kritikája általam készített fordítása 1997-ben jelent meg először az Ictus kiadónál. Mivel érdemi bírálat azóta nem született róla, nem láttam okát, hogy a mostani második kiadás előtt komolyabban változtassak az annak idején rövidebb-hosszabb megszakításokkal négy év alatt előállított szövegen. Apróbb módosítások azért szükségesnek bizonyultak. Kiirtottam több tucat fölösleges határozatlan névelőt, az eredetileg egységesen „megismerés”-nek fordított „Erkenntnis” előfordulásainál különbséget tettem „megismerés” és „ismeret” között, s néhány helyen átfogalmaztam a szöveget, hogy pontosabban megfeleljen a német eredetinek.
Köszönettel tartozom mindazoknak, akik hozzájárultak a fordítás megszületéséhez: Zoltai Dénesnek, amiért annak idején biztatott, hogy vágjak bele a munkába, Tengelyi Lászlónak a javasolt módosításokért, Tallár Ferencnek a szöveg minőségén rengeteget javító kontrollfordításért, Hévízi Ottónak és Kardos Andrásnak a minden apróságra kiterjedő szerkesztői munkáért és Székely Máriának a nemkülönben alapos korrektori szöveggondozásért.
Budapest, 2003. június
Papp Zoltán

        




[32]  Mivel a tiszta matematikában a dolgoknak nem a létezéséről, hanem csupán lehetőségéről van szó, nevezetesen a dolog fogalmának megfelelő szemléletről, tehát egyáltalán nem okról és okozatról, ezért az itt megfigyelt célszerűség mindig pusztán formálisnak tekintendő, nem pedig természeti célnak.

[33]  Látom az ember nyomát. -Aford.

[34]  Fordítva viszont a közvetlen természeti célokkal való analógia szerint világítható meg egy bizonyos kapcsolódás, melyet ugyan inkább az eszmében lelni fel, mint a valóságban: azon újabban megkezdett vállalkozás során, amelyben egy nagy népnek teljesen át kell alakulnia egy állammá, a szervezet szót gyakran és nagyon találóan használják a magisztrátusokra és más intézményekre, sőt az államtest egészére is. Hiszen egy ilyen egészen belül a tagok nyilvánvalóan nem lehetnek puszta eszközök, hanem minden egyes tagnak egyszersmind célnak is kell lennie, úgy járulva hozzá az egésznek a lehetőségéhez, hogy másfelől helye és funkciója szerint az egész eszméje által határozódik meg.

[35]  Az esztétikai részben azt mondtuk, hogy kedvtelve nézzük a szép természetet, amikor formája felett teljesen szabad (érdekmentes) tetszést lelünk. Mert az ilyen puszta ízlésítéletben egyáltalán nem jön számításba az, hogy mi célból léteznek a természeti szépségek; azért-e, hogy bennünk örömöt váltsanak ki, vagy anélkül hogy bármilyen vonatkozásukvolna ránk mint célokra. A teleológiai ítéletben viszont figyelembe vesz- szük ezt a vonatkozást is, és ekkor a természet számunkra való kedvezésének tekinthetjük, hogy a megannyi szép alak létrehozásával előmozdítólag akart hatni kultúránkra.

[36]  Jó és gazdag jelentésű szó a „merész”. Egy ítélet, melynek megalkotója elmulasztja megállapítani erőinek hosszmértékét (az értelemét), felmérni, hogy mit merhet, olykor nagyon alázatosan hangozhat —holott valójában nagy igényeket támaszt, és nagyon is merész. Többségükben idetartoznak azok az ítéletek, amelyekben csak színleg magasztalják az isteni bölcsességet, amennyiben a teremtés műveit és ezek fenntartását illetően olyan szándékokat tulajdonítanak neki, amelyek voltaképpen az okoskodó ítélők saját bölcsességének hivatottak megbecsülést szerezni.
 Látható mindebből, hogy a tiszta ész spekulatív ügyeinek többségénél a filozófiai iskolák megpróbálkoztak az összes lehetséges megoldással, amely egy bizonyos kér-

[37]  Egy ilyenfajta hipotézis az ész vakmerő kalandjának nevezhető, és bizonyára kevesen vannak, még a legélesebb elméjű természetkutatók között is, akiknek nem fordult meg olykor ilyesmi a fejében. Mert értelmetlennek éppenséggel nem értelmetlen, ellentét ben ageneratio aequivoca gondolatával, mely szerint a nyers szervetlen anyag mechanikája által létrejöhet egy szerves lény. A kérdéses hipotézis nem megy túl a legáltalánosabb jelentésben vett generatio univocán, amennyiben csak arra vonatkozik, hogy valami szervesből úgy jön létre egy másik szerves, hogy a kettő, bár egyaránt a szerves lények fajtájába tartozik, specifikusan különbözik egymástól; ennek lehetne példája az, ha bizonyos vízi állatok először fokozatosan mocsári, majd néhány nemzedék után szárazföldi állatokká alakulnának. A priori nézve, a puszta ész ítéletében, nem találni ebben ellentmondást. De nem találni rá példákat sem a tapasztalatban, amely szerint ugyanis minden általunk ismert nemzés nem pusztán generatio univoca – mint ami a szervetlen anyagból való létrejövéssel ellentétes —, hanem egyben generatio homonyma is, melyben az alkotás a maga organizációjában is ugyanolyan, mint a létrehozó; a generatio heteronyma pedig olyasvalami, ami sehol sem lelhető fel a természetről való tapasztalati ismereteink körén belül.

[38]  Ha az egyszer elfogadott természettörténet nevet továbbra is meg akarják tartani a természetleírásra, akkor azt, amit betű szerint takar, jelesül a természet korai állapotá- nak megjelenítését – mely állapotról ugyan nem remélhetünk tudni semmi bizonyosat, de jó okkal fogalmazhatunk meg bizonyos sejtéseket —, a természet archeológiájának nevezhetjük, szembeállítva a művészet archeológiájával. Az előbbihez tartoznának a kövületek, mint ahogy az utóbbinak a faragott kövekkel és hasonlókkal van dolga. Mivel ugyanis egy ilyen munka (a Föld elmélete néven) valóban szünet nélkül folyik — habár érthető módon csak lassan —, ezért a természet archeológiája elnevezést nem egy pusztán elképzelt természetkutatás kapná, hanem egy olyan, amelyre maga a természet szólít fel.

[39]  Az első kiadásban „az akaratot” helyett „a szabadságot” szerepel. — A Weischedel-kiadás jegyzete.

[40]   Könnyű megállapítani, milyen értékkel bír számunkra az élet akkor, ha ezt az értéket csak aszerint becsüljük meg, amit élvezünk (minden hajlam összességének természetes célja, azaz a boldogság szerint). Az érték így nulla alá süllyed; hiszen ki akarná újrakezdeni az életet ugyanazon feltételek mellett, vagy akár egy olyan új, maga által készített — de mégiscsak a természet folyásának megfelelő — terv szerint, amely szintén pusztán az élvezetre irányulna? Hogy milyen értéke van az életnek annak alapján, amit akkor foglal magában, haatermészetnekaz emberrel való célj a szerint élik, s ami abban áll, amit valaki tesz (nem pusztán élvez), de úgy, hogy eközben mégis mindig csupán eszköze egy meghatározatlan végcélnak, nos, ezt fentebb kimutattuk. Nem marad tehát más, mint az az érték, amelyet mi magunk adunk életünknek azzal, amit nem egyszerűen teszünk, hanem amit a természettől való olyan függetlenségben teszünk célszerű módon, hogy maga a természet létezése is csak e feltétel mellett lehet cél.

[41]  Lehetséges volna, hogy a világbeli eszes lények boldogsága a természet célja legyen, s ekkor ez a boldogság egyszersmind a természet végső célja is lenne. A priori módon legalábbis nem látható be, miért ne lehetne ilyen a természet elrendeződése; hiszen mechanizmusa által, legalábbis amennyire mi be tudjuk látni, akár lehetséges is volna ez az okozat. Azonban az erkölcsiség és a neki alárendelt, célok szerinti kauzalitás soha és semmiképp sem lehetséges természeti okok által; mert az erkölcsiség cselekvésmeghatározó elve érzékin-túli, tehát az erkölcsiség az egyetlen a célok rendjében, ami a természet tekintetében teljes mértékben feltétlen lehet, s aminek szubjektuma ezért egyedül minősülhet a teremtés olyan végcéljának, amelynek az egész természet alá van rendelve. — Ezzel szemben a boldogság, mint azt az előző paragrafusban a tapasztalat tanúbizonysága szerint kimutattuk, még csak nem is a természet célja az embert illetően — előnyben részesítve őt más teremtményekkel szemben —, nemhogy a teremtés végcélja volna. Az emberek persze mindig végső szubjektív céljukká tehetik a boldogságot. Ha azonban a teremtés végcéljára vonatkozóan teszem fel a kérdést, hogy mi végre kell embereknek létezniük, akkor itt egy legmagasabb objektív célról van szó, ahogyan ezt a legfőbb ész a maga teremtéséhez megkövetelné. Ha erre azzal válaszolnak, hogy az emberek avégből léteznek, hogy létezzenek olyan lények, amelyekkel ama legmagasabb ok jót tud tenni, akkor ez ellentmond annak a feltételnek, amelynek az ember esze még a boldogságra vonatkozó legbensőbb kívánságot is alárendeli, s amely nem más, mint az ember összhangja saját belső morális törvényadásával. Ez azt bizonyítja, hogy a boldogság csak feltételes cél lehet, s az ember csak mint morális lény lehet a teremtés végcélja; ami pedig az ember állapotát illeti, a boldogság csupán mint következmény lép fel, aszerint hogy az ember összhangban van-e a végcéllal mint létezésének céljával. 

[42]  Szándékosan mondom így, hogy a morális törvények.alatt álló ember. A teremtésnek nem a morális törvények szerint való, azaz nekik megfelelően viselkedő ember a végcélja. Mert az utóbbi kifejezéssel többet állítanánk, mint amennyit tudunk, nevezetesen azt, hogy a világalkotónak hatalmában áll elérni, hogy az ember mindenkor a morális törvényeknek megfelelően viselkedjék; ez viszont egy olyan fogalmat elófel- tételez a szabadságról és a természetről (mely utóbbinak egyedül egy külső alkotóját tudjuk elgondolni), amelynek magában kellene foglalnia a belátást a természet érzékin-túli szubsztrátumába és ennek azzal való azonosságába, ami lehetővé teszi a szabadság által való kauzalitást a világban — márpedig ez messze túl van azon, amit eszünk beláthat. A számunkra lehetséges belátás korlátainak átlépése nélkül csak a morális törvények alatt álló emberről mondhatjuk, hogy az ő létezése jelenti a világ végcélját. Ez tökéletesen meg is egyezik a világ folyásáról morálisan reflektáló emberi ész ítéletével. A rosszban is egy bölcs célvonatkozás nyomait véljük felfedezni, mikor azt látjuk, hogy az elvetemült gonosztevő nem hal meg azelőtt, hogy elnyerné gaztettei megérdemelt büntetését. A szabad kauzalitásról alkotott fogalmaink szerint a jó vagy rossz viselkedés rajtunk múlik; a világkormányzat legfőbb bölcsességét pedig abban tételezzük, hogy nemcsak a jó viselkedésre való késztetés, hanem mindkétfajta viselkedés eredménye is morális törvények szerint van elrendelve. Ez utóbbiban áll voltaképpen Isten dicsősége, melyet ezért a teológusok nem indokolatlanul neveznek a teremtés végső céljának. – Megjegyzendő még, hogy amikor teremtésről beszélünk, akkor ezen a szón nem mást értünk, mint amit itt mondtunk, nevezetesen egy világ vagy a benne lévő dolgok (a szubsztanciák) létezésének okát; ezt takarja a teremtés tulajdonképpeni fogalma is (actuatio substantiae est creatio), s így e szóhoz nem tartozik már eleve hozzá egy szabadon ható, következésképp értelmes ok előfeltételezése (ennek az oknak a létezését csak most kívánjuk bizonyítani).

[43]  Ennek a morális érvnek nem kell objektíve érvényes bizonyítékkal szolgálnia Isten létezéséről, nem az a feladata, hogy a hitükben kételkedőknek bebizonyítsa, van Isten; arra vonatkozik, hogy aki morálisan következetes módon akar gondolkodni, annak e tétel elfogadását/é/ kell vennie gyakorlati eszének maximái közé. — Nem állítja azt sem, hogy az crkölcsiségf e: szükséges feltételezni a világ minden eszes lényének a moralitásukhoz mért boldogságát, hanem azt mondja ki, hogy ennek feltételezése az erköl- csiség által szükségszerű. Olyan érvről van tehát szó, amely szubjektíve elégséges a morális lények számára.

[44]  Gyakorlati értelemben még bálványimádásnak számít az a vallás, amely a legfőbb lényt olyan tulajdonságokkal rendelkezőként gondolja el, amelyekből adódóan a moralitáson kívül még valami más is szolgálhat önmagáért véve elégséges feltételéül annak, hogy az ember, abban, amit tenni képes, megfeleljen a legfőbb lény akaratának. Mert ilyen esetben hiába alkotják meg elméleti szempontból mégoly tisztán, érzéki képektől mentesen a legfőbb lény fogalmát, gyakorlati tekintetben mégiscsak mint idolt jelenítik meg, vagyis akaratának mibenléte szerint antropomorfisztikus módon.

[45]  Az analógia (minőségi jelentésben) az alapok és következmények (okok és okozatok) közti viszony azonossága, amennyiben ennek megléte független a dolgok, illetve az önmagukban (tehát e viszonyon kívül) tekintett, a hasonló következmények alapját jelentő tulajdonságok specifikus különbözőségétől. így az állatok művészeti cselekvéseivel kapcsolatban, összevetvén ezeket az emberéivel, az ilyen okozatok bennük meglévő alapját, melyet nem ismerünk, a hasonló okozatoknak az emberben meglévő és általunk ismert alapjával, vagyis az ésszel összehasonlítva gondoljuk el, az ész analo- gonjaként, amivel egyszersmind jelezni akarjuk azt is, hogy az állatok művészeti képességének alapja, melyet ösztönnek nevezünk, valójában specifikusan különbözik az észtől, de közte és okozatai közt hasonló viszony áll fenn, mint az ész és okozatai között (gondoljunk csak a hódok építményeire és az emberi épületekre). – Emiatt azonban abból, hogy az embernek észre van szüksége az építéshez, még nem következtethetek arra, hogy a hódnak is esze kell hogy legyen, s ezt nem is nevezhetem analógia szerinti következtetésnek. Abból viszont, hogy az állatoknál mutatkozó kauzalitás (melynek alapját nem tudjuk közvetlenül észlelni) hasonló az emberihez (melynek közvetlenül tudatában vagyunk), egészen helyesen következtethetünk analógia szerint arra, hogy az állatok is megjelenítések szerint cselekszenek (s nem gépek, ahogy Cartesius akarja), és specifikus különbözőségük ellenére a nem szerint (mint élőlények) azonosak az emberrel. Az ilyen következtetésre feljogosító elv az alap azonosságában áll, melynél fogva a nevezett meghatározás tekintetében az embereket — mint embereket — és az állatokat, cselekvéseik szerint külsőleg összehasonlítva őket, egyazon nemhez soroljuk. Itt tehát a pár ratio elve érvényesül. Ugyanígy megtehetem, hogy a legmagasabb világ-ok kauzalitását, a világban meglévő célszerű alkotásait az emberi műalkotásokkal összehasonlítva, egy értelem analógiája szerint gondolom el — de nem következtethetek analógia szerint arra, hogy a világ-okban megvannak az emberi értelem tulajdonságai. Itt ugyanis éppenséggel hiányzik az efféle következtetést lehetővé tevő elv, nevezetesen a paritás rationis, mely megengedné, hogy a legfőbb lényt és az embert kauzalitásuk tekintetében egyazon nembe soroljuk. A világbeli lények kauzalitása, mely mindig érzékileg van feltételezve (mint amilyen az értelem által való kauzalitás), nem vihető át egy olyan lényre, amelynek a világbeli lényekkel nincs más közös nemfogalma egy általában vett dolognak a fogalmán kívül.

[46]  Az őseredeti lény világhoz való viszonyának megjelenítése a legkevésbé sem lesz hiányos ezáltal, tekintsük akár az elméleti, akár a gyakorlati következtetéseket, melyek ebből a fogalomból adódnak. Ha azt akarnánk kikutatni, hogy e lény önmagában véve mi, akkor ez éppoly céltalan, mint amilyen hiábavaló kíváncsiság volna.

[47]  Azt hiszem, jogosan terjesztem ki itt a tény fogalmát a szó megszokott jelentésén túlra. Mert ha a dolgoknak a megismeróképességeinkhez való viszonyáról van szó, úgy a „tény” kifejezést nem szükséges, sőt nem is tanácsos pusztán a valóságos tapasztalatra korlátoznunk, mivel egy pusztán lehetséges tapasztalat is elégséges már ahhoz, hogy a dolgokról mint egy meghatározott megismerésmód tárgyairól beszélhessünk.

[48]   A hit dolgai azonban nem hitcikkelyek, ha utóbbiakon a hit olyan dolgait értjük, amelyek belső vagy külső elismerésére kötelezni lehet; a fizikai teológiában ezért nem is szerepelhetnek a hit dolgai. Ezek ugyanis – a tényéktől eltérően – nem alapulhatnak elméleti bizonyítékokon, ennélfogva igaznak-tartásuk csak szabad igaznak-tartás lehet, s csak mint ilyen egyeztethető össze a szubjektum erkölcsiségével.

[49]  A végcél, melynek előmozdítását a morális törvény megszabja, nem alapja a kötelességnek; ez az alap ugyanis a morális törvényben áll, amely, mint formális gyakorlati elv, kategorikus módon irányít, tekintet nélkül a vágyóképesség objektumaira (az akarás anyagára), tehát bármiféle célra. Cselekedeteimnek ez a formai minősége — ti. hogy alárendelődnek az általánosérvényűség elvének —, mely egyedül adja belső morális értéküket, teljes mértékben hatalmamban van; és ami a célokat illeti, melyeket a morális törvénynek megfelelően feladatom előmozdítani, el is vonatkoztathatok lehetséges vagy végrehajthatatlan voltuktól (mert e célokban csak cselekedeteim külső értéke rejlik) mint olyasvalamitől, ami soha sincs teljesen hatalmamban, hogy ily módon csak azt nézzem, mit kell tennem. Am azt a szándékot, hogy előmozdítsuk minden eszes lény végcélját — a boldogságot, amennyire a kötelességgel összhangban lehetséges —, ezt a szándékot mégis éppen a kötelesség törvénye szabja meg. A spekulatív ész azonban egyáltalán nem látja bee szándék végrehajthatóságát, sem saját fizikai képességünk felől, sem a természet közreműködése oldaláról; sőt ezen okoknál fogva — amennyire ésszerű módon ítélhetünk — sokkal inkább megalapozatlan és semmis, habár jó szándékú elvárásnak kell tartania azt a feltételezést, hogy a puszta természetből (a bennünk és a rajtunk kívül lévó természetből), Isten és halhatatlanság nélkül, helyes viselkedésünknek ilyen sikere származhat, és ha ebben az ítéletében teljesen bizonyos lehetne, akkor magát a morális törvényt is úgy kellene tekintenie, mint eszünk gyakorlati szempontból való puszta csalódását. De mert a spekulatív ész teljesen meg van győződve arról, hogy ilyen bizonyosságot sohasem szerezhet, viszont a szóban forgó eszmék, melyek tárgya túl van a természeten, ellentmondás nélkül elgondolhatok: ezért az észnek a saját gyakorlati törvénye és az e törvény megszabta feladat tekintetében, tehát morális szempontból, reálisnak kell elismernie ezeket az eszméket, hogy ne kerüljön ellentmondásba önmagával.

[50]  A hit: bizalom a morális törvény ígéretében; de nem mint olyan ígéretben, amely benne foglaltatik a morális törvényben, hanem mint olyanban, amelyet én helyezek bele, mégpedig morálisan elégséges alapon. Hiszen semmilyen észtörvény sem parancsolhat meg egy végcélt anélkül, hogy az ész ne ígérné egyszersmind, még ha csak bizonytalanul is, a végcél elérhetőségét, s ne tenné jogossá ezzel azon feltételek igaz- nak-tartását is, amelyek mellett számunkra egyedül lehetséges elgondolni ezt az elérhetőséget. Ezt már afiáes szó is kifejezi, s csak az látszhat kétesnek, hogy miként kerül be a morálfilozófiába ez a kifejezés és ez a különös eszme, ha csak a kereszténység vezette be őket először, amiért is talán úgy tűnhet, hogy elfogadásuk csupán hízelgő utánzása a kereszténység nyelvének. De nem ez az egyetlen eset, hogy e csodálatos vallás, miközben a legnagyobb egyszerűséggel adatott elő, az erkölcsiség olyan fogalmaival gazdagította a filozófiát, amelyek sokkalta meghatározottabbak és tisztábbak, mint amilyenekkel e tudomány addig szolgálni tudott, de amelyeket, ha már egyszer megvannak, az ész szabadon hagyhat jóvá, olyan fogalmakként fogadva el őket, amelyeket magától lehetett, sőt kellett volna megtalálnia és bevezetnie.



OEBPS/images/image1.png
megismerdkipessig — értelem — trvényszeriisig
Grom és dromtelenség érzése — itéléers — célszerdiség
vigydképesség — ész  — célszertiség, mely
egyszersmind torvény:
kdtelezettség





OEBPS/images/image2.png
Az elme képessigei — Felssbb megismers-— A priori elvek — Alkotdsoke

megismer6-
képesség
orém és
oromtelenség
érzése

vigyoképesség

képessigek
— ¢értelem

— ftélGers

—ész

— torvény-  — természet
szertiség

— célszertiség — miivészet

— célszerfiség, — erkolesok
mely egyszers-
mind trvény:
kotelezettség





